
CAPITOLUL 1 
CERCETAREA LA FAȚA LOCULUI. EVOLUȚII 


În vederea aflării adevărului, organul de urmărire penală şi instanţa de 
judecată sunt obligate să lămurească cauza sub toate aspectele ei pe bază de 
probe. 

Constituie probă orice element de fapt care serveşte la constatarea 
existenței sau inexistenţei unei infracţiuni, la identificarea persoanei care a 
săvârşit-o şi la cunoaşterea împrejurărilor necesare pentru justa soluţionare a 
cauzei. 

Probele nu au o valoare dinainte stabilită. Aprecierea fiecărei probe se 
face de organul de urmărire penală sau de instanța de judecata in urma 
examinării tuturor probelor administrate, in scopul aflării adevărului. 

Majoritatea infracţiunilor presupun prezența subiectului la locul 
comiterii faptei şi săvârşirea de către acesta, în totul sau în parte, a unor acţiuni 
ce produc modificări in ambianța existentă. Aceste modificări sunt cunoscute 
sub denumirea generală de urme. 

Fiind într-o legătură nemijlocită cu fapta săvârşită, modificările produse 
ca urmare a activităţii infracţionale a subiectului constituie elemente preţioase, 
de multe ori unice, pentru aflarea adevărului. 

În literatura criminalistică noţiunea de urmă este prezentată în două 
accepţiuni: una în sens larg şi una în sens restrâns. 

În sens larg, urmele sunt definite de unii autori ca „cele mai variate 
schimbări ce pot interveni în mediul înconjurător ca rezultat al acţiunii 
infractorului”, iar de alţii ca „totalitatea elementelor materiale a căror formare 
este determinată de săvârşirea unor infracţiuni” . 

În sens restrâns, prin urmă se înţelege „reprezentarea structurii exterioare 
a unui obiect pe un alt obiect sau altă substanţă” . Pentru o definire unitară şi 
cuprinzătoare a noţiunii de urmă, trebuie să se pornească de la constatarea că în 
practica criminalistică numeroasele modificări provocate în timpul săvârşirii 
unei infracțiuni apar sub două aspecte, ca rezultat al acţiunii fie al făptuitorului 
şi a mijloacelor utilizate de el asupra componentelor structurii locului faptei, fie 
a diferitelor părţi componente a locului respectiv asupra făptuitorului şi 
mijloacelor pe care le foloseşte ca modificare materiala produsă ca urmare a 
interacțiunii dintre făptuitor, mijloacele folosite de acesta şi elementele 
componente ale mediului unde îşi desfăşoară activitatea infracţională, 
modificări care, examinate individual sau în totalitate, pot conduce la: stabilirea 
faptei, identificarea făptuitorului, a mijloacelor folosite şi la lămurirea 
împrejurărilor cauzei. 

Astfel, constituie urme tot ceea ce a rămas material, vizibil sau invizibil, 
la locul infracțiunii de la persoana făptuitorului sau încălțămintea lui, de la 

vehiculele, armele, instrumentele sau materialele pe care le-a întrebuințat, 
obiectele ori fragmentele de obiecte de orice natură, abandonate sau pierdute de 
infractor la locul faptei, precum şi tot ceea ce a putut ataşa material, vizibil sau 
invizibil de la locul infracţiunii asupra acestuia. Totodată, prin urme se înţeleg 
şi schimbările de poziţie ale unor obiecte existente la locul săvârşirii 
infracțiunii.” 
Urmele, privite în accepțiunea criminalistică, prezintă următoarele 

trăsături generale: 

- apar obligatoriu în procesul săvârşirii unor fapte penale; 

- crearea lor este rezultatul interacțiunii dintre factorii care se manifestă pe 
parcursul comiterii faptei; 

- în timp, urmele suferă o serie de transformări care pot sa ducă la 
diminuarea valorii lor în procesul de identificare. Din această cauză se impun 
descoperirea, fixarea, conservarea şi exploatarea lor cat mai repede. 


1.1. Clasificarea generală a urmelor 

Necesitatea realizării unei viziuni unitare asupra sistemului urmelor, a 
evidenţierii interdependenţelor dintre diferitele categorii, grupe si subgrupe ale 
acestora conduce la utilizarea mai multor criterii de clasificare, care să permită 
stabilirea sursei, formei, dimensiunilor şi conţinutului urmelor, calității şi 
posibilităţilor de utilizare a lor in procesul judiciar. 

Din activitatea practică criminalistică şi ca urmare a unor studii efectuate 
a rezultat că urmele pot fi clasificate după următoarele criterii: după factorul 
creator de urme, după factorul primitor de urme, după esenţa urmelor, după 
mărimea urmelor, după posibilitățile ce le oferă în procesul identificării 
criminalistice . 

- Clasificarea după factorul creator de urme 

În funcţie de factorul creator, se disting următoarele grupe principale de 
urme: 

Urme ale omului, care cuprind modificările rezultate atât din simplul 
contact al corpului omenesc cu elementele componente ale mediului, din 
mişcările complexe ale acestuia inițiate, deliberate si coordonate de activitatea 
cerebrala. 

Din această categorie fac parte:toate modificările rezultate din contactul 
mâinilor, picioarelor, feţei si altor parți ale corpului cu elementele locului in 
care s-a comis infracţiunea; produsele biologice de natură umană; vorbirea; 
scrisul; modul specific de executare a nodurilor şi legăturilor. 

Urme ale animalelor. Din această categorie fac parte urmele create de 
copite, gheare, coarne, colţi, aripi, pene, produse biologice, precum şi cele 
sonore şi de miros. 

Urme ale vegetalelor, din care fac parte: urmele frunzelor, ramurilor, 
tulpinilor, seminţelor, sporilor, produselor biologice de natură vegetală, precum 
şi cele ale vegetalelor prelucrate (cafea, tutun, iască). 

Urme ale obiectelor, care cuprind totalitatea modificărilor produse la fața 
locului în timpul săvârşirii infracțiunii de prezenţa sau acţiunea obiectelor 
(îmbrăcăminte, încălțăminte, instrumente, arme, mijloace de transport, substanţe 
pulverulente). 

Urme create de unele fenomene sunt cele care apar ca urmare a 
incendiilor, exploziilor, catastrofelor, cum ar fi: aspectul caracteristic 
scurteircuitelor; semnul lăsat de scurgerile curenților de înaltă tensiune; 
modificările complexe produse utilajelor, instalațiilor, construcțiilor, 
mijloacelor de transport, organismelor vii. 

- Clasificarea după factorul primitor de urme 

Potrivit acestui criteriu, urmele se clasifică în: 

- Urme primite de om. În cazul acestora se au in vedere două situații 
distincte: una când corpul uman suportă contactul nemijlocit cu factorii creatori 
de urme (procesului de percepție-memorare). 

- Urmele primite de corpul uman, ca simplu corp primitor pot fi clasificate în 
urme „formă” şi urme „materie”, în macrourme şi microurme, toate acestea 
având proprietăți geometrice, mecanice, fizice şi chimice, susceptibile de 
măsurare şi apreciere matematică în procesul expertizei criminalistice. 

Prin procesul de percepţie omul poate reţine şi acele urme care dispar de 
la locul faptei odată cu consumarea activităţii infracţionale, aşa cum ar fi: 
elementele dinamice caracteristice mersului făptuitorului (altele decât cele 
materializate în cărarea de urme); culoarea îmbrăcămintei sau instrumentelor 
folosite de făptuitor; temperatura şi mirosurile provenite de la făptuitor sau 
obiecte lăsate de anumite persoane în timpul comiterii infracţiunii. 

Urmele recepționate de om prin intermediul procesului de percepţie sunt 
un produs al variabilităţii culorilor, tonurilor, mirosurilor, combinate cu 
posibilităţile de interrelație ale diferitelor sisteme senzoriale umane. La această 
categorie de urme accesul este indirect, ele fiind fixate şi conservate de 
memoria umană. Redarea lor se face tot de către omul purtător, conform legilor 
psihofiziologice ale memorării şi reproducerii. 

Urme primite de animale, care sunt modificări produse asupra corpului 
acestora prin intermediul unor instrumente, arme sau substanţe. Modificările pot 
consta in răniri, imprimări pe blana sau pielea animalului, intoxicații, împuşcări. 

Urme primite de vegetale,constau in tăieturi, retezături, ruperi, smulgeri 
sau imprimări efectuate cu diverse instrumente, unelte ori alte obiecte. De 
asemenea, din această categorie mai fac parte urmele imprimate pe suprafaţa 
plantelor de forma corpului unor persoane, animale, mijloace de transport sau 
obiecte (urmele lăsate de roţile unui autovehicul pe iarbă, culcuşurile animalelor 
în lanuri, fâneţuri). 

Urme primite de obiecte. Acestea constau în modificările apărute pe 
diferite obiecte, teren, în urma contactului lor cu unul dintre factorii creatori. 
Urmele primite de obiecte se caracterizează printr-o bună conservare, unele 
dintre ele păstrându-şi caracteristicile iniţiale vreme îndelungată. 

- Clasificarea urmelor după esenţa lor. 

Din acest punct de vedere, urmele se clasifică în urme formă şi urme 
materie. Urmele formă reprezintă modificările formei corpurilor primitoare ca 
rezultat al acţiunii factorilor creativi şi sunt, în general, reproduceri ale 
construcţiei exterioare a unor corpuri şi ale particularităţilor formei lor în masa 
corpurilor primitoare. 

La examinarea acestor urme, forma împreună cu toate caracteristicile 
sale are rolul principal la identificarea factorului creator. Urmele formă pot fi 
rezultatul apăsării, ruperii, imprimării, lovirii, tamponării, frecării, stropirii, 
trăsnirii, pulverizării, mânjirii, scurgerii. De asemenea, pot fi şi rezultatul unui 
proces mecanic, termic, chimic. 

La rândul lor, urmele formă se subclasifică în funcție de procesul de 
mişcare în căruia s-au format şi de modificările aduse corpului primitor. În 
raport cu procesul de mişcare în care s-au format, se subdivide în: 

- urme statice, care se formează atunci când cele două corpuri — corpul 
creator şi corpul primitor de urmă — intră în contact prin apăsare, lovire sau 
tamponare, fără ca suprafeţele sa alunece între ele. Aşa, de exemplu forma tălpii 
încălțămintei rămasă pe pământ moale, forma crestelor papilare, conturul 
instrumentelor de forțare imprimat în tocul uşii, conturul dinţilor pe pielea 
victimei, forma reliefului benzii de rulare a anvelopelor pe nisip, praf, sau asfalt 
sunt considerate statice. 

- urme dinamice, care se formează în procesul de alunecare şi frecare a 
suprafeţelor corpului creator şi corpului primitor de urmă. Se includ în această 
categorie toate urmele în formă de striaţii, ca, de exemplu:urmele plinurilor 
dintre ghinturile ţevii armei pe proiectil; urmele create de neregularităţile 
tăişului unui cuţit sau topor pe suprafaţa obiectului tăiat; urmele de derapare a 
roţilor autovehiculelor; urmele alunecărilor şi frecărilor în cursul luptei dintre 
agresor şi victimă imprimate pe sol, perete, îmbrăcăminte, piele, urmele lăsate 
de tălpile săniilor, schiurilor, patinelor;, urmele lăsate de dinţi prin muşcarea 
diferitelor alimente si altele. 

În raport cu modificările aduse corpului primitor, se subdivid în: 

- urme de adâncime (denumite şi urme în volum), care se formează prin 
modificarea în profunzime a formei obiectului primitor în locul de contact cu 
cel creator, ca urmare a comprimării substanţei primului. În numeroase cazuri 
urmele de adâncime conţin atât porțiuni statice, cât şi porțiuni dinamice sub 
formă de striaţii. De exemplu, intr-o urmă de adâncime creată de încălțăminte, 
fundul urmei va reda conturul tălpii sau tocului (porțiuni statice), iar marginile 
vor reda sub forma de striaţii elementele muchiei tălpii (porțiuni dinamice). 

- urme de suprafaţă, care apar ca rezultat al unor depuneri sau ridicări de 
substanţă pe suprafaţa unor corpuri ce vin în contact cu altele, fără să schimbe 
forma corpului purtător. În funcţie de procesul formării, urmele de suprafaţa pot 
fi: urme de stratificare, atunci când corpul creator de urmă depune pe obiectul 
primitor un strat fin dintr-o substanţă oarecare; urme de destratificare, atunci 
când corpul creator de urmă detaşează de pe corpul primitor un strat fin din 
substanţele care se află pe acesta. Spre exemplu, infractorul, la escaladarea unei 

ferestre, punând mâna pe pervazul acoperit cu un strat de praf, creează în acel 
loc o urmă de destratificare prin detașarea prafului. Împingând apoi geamul 
ferestrei pentru a o deschide spre interior, depune pe suprafaţa acestuia un strat 
de praf, creând o urmă de stratificare ce reproduce forma mâinii. Urmele de 
stratificare şi cele de destratificare pot fi vizibile şi invizibile (latente). De 
exemplu, mâna curată în contact cu obiectele lasă urme de stratificare latentă, 
depunând un strat incolor de sudoare. Când mâna este acoperită cu sânge, 
vopsea, praf, făină sau alte substanţe, creează pe suprafeţele cu care vine în 
contact urme vizibile. 

În grupa urmelor de suprafață trebuie incluse şi acelea care redau 
conturul unor obiecte ca urmare a protejării locului ocupat de acestea, denumite 
şi urme negative. De exemplu, tabloul, covorul, tapiţeria sau alt obiect va lăsa 
pe peretele unde se afla conturul sau, printr-o culoare mai deschisă decât restul 
peretelui asupra căruia au acţionat fumul, căldura, lumina şi alţi factori 
degradanti. În cazul incendiilor, locul ocupat de obiectele rezistente la foc redă 
conturul acestora sub forma unei porţiuni necarbonizate. 

În categoria urmelor formă se include şi urmele create prin căderea 
substanţelor lichide, semilichide sau vâscoase de la diferite înălțimi, sub diverse 
unghiuri, viteze şi presiuni (picăturile de sânge, urină, apă, ulei, benzină, 
vopsea). Examinarea formei acestor urme, deşi nu duce la identificarea 
obiectului creator, furnizează numeroase date în legătură cu direcția, înălţimea, 
viteza, timpul şi modul de consumare a actelor ce le-au produs. 

Urme materie, ce cuprind produsele, substanţele sau particulele de natură 
organică sau anorganică apărute în procesul săvârşirii unei infracţiuni, care prin 
compoziţia şi aspectul lor pot avea importanţă criminalistică. 

Din categoria urmelor materie de natură organică fac parte produsele 
biologice de natură animală şi vegetală şi substanţele chimice de natură 
organică, iar din categoria urmelor materie de natură anorganică fac parte 
elementele minerale, cioburile de sticlă, particule de sol, pelicule de vopsea. 

Urme poziţionale. Această categorie de urme reprezintă schimbările 
poziţiei inițiale ale corpurilor, obiectelor, subansamblurilor acestora, existente 
la locul unde s-a comis o infracţiune şi care au legătură directă cu ea. De 
exemplu, un sertar tras pe jumătate, o uşă întredeschisă prezentând broasca în 
poziţie “asigurat”, o perdea sau o draperie cu un colț desprins, ceasul spart sau 
desprins la o anumită oră, mânerul de cuplare al unui motor sau un aparat de 
bord blocat într-o anumită poziţie, constituie urme poziţionale. 

Clasificarea urmelor după mărime — în raport cu dimensiunile lor, urmele 
ce fac obiectul examinărilor criminalistice se clasifică în două mari categorii: 
macrourme şi microurme. 

Macrourmele includ toate categoriile de urme formă şi materie 
caracterizate prin dimensiuni suficient de mari pentru a putea fi percepute şi 
examinate nemijlocit cu organele senzoriale chimice şi fizice obişnuite, umane. 
Aceste urme pot fi supuse unor prelucrări, examinări şi analize chimice şi fizice 
obişnuite, fără pericolul distrugerii complete a substanţei lor. 

Microurmele sunt acele urme forma sau materie, mici şi foarte mici, 
create în procesul săvârşirii unei infracţiuni, pentru a căror descoperire, ridicare 
şi examinare sunt necesare mijloace tehnice de amplificare a posibilităților 
senzoriale umane ori utilizarea unor metode microanalitice. 

Dimensiunile mici ale microurmelor fac ca făptuitorul să nu sesizeze 
crearea acestora la faţa locului şi, ca urmare, să nu le poată altera intenţionat. 

Clasificarea urmelor după posibilităţile ce le oferă în procesul 
identificării. 

Din acest punct de vedere, urmele se clasifică în felul următor: 

Urme care furnizează elemente pentru lămurirea diferitelor împrejurări 
ale săvârşirii infracţiunii. 

În această categorie se include acele urme care, deşi nu conţin elemente 
de identificare sau de stabilire a apartenenţei lor la gen, contribuie la 
determinarea naturii activităților desfăşurate de făptuitor, a succesiunii şi 
duratei acestora, la explicarea diferitelor împrejurări negative. Fac parte din 
această categorie îndeosebi urmele poziţionale, precum şi urmele aşa-zise 
„concepţionale”, care relevă concepţia de săvârşire a unei fapte infracţionale, 
diferită de la individ la individ. În categoria urmelor „concepţionale” se include 
„modus operandi”. 

Urme care ajută la stabilirea apartenenţei la gen. Acestor categorii de 
urme le este specificată insuficienţa caracteristicilor individuale necesare 
procesului de identificare aşa cum este el conceput în criminalistică. 
Caracteristicile generale ale acestor urme permit delimitarea genului (grupului) 
de factorii creatori cărora le aparțin şi prezintă deosebită importanță pentru 
stabilirea cercului de suspecți. 

Procentul cel mai mare în această grupă îl deţin urmele formă dinamică 
(în afara striaţiilor), urmele de destratificare, cele negative, o parte a urmelor 
materie, a microurmelor si ale unor fenomene. 

Urme ce permit identificarea factorului creator. Fac parte din această 
grupă urmele care conţin un număr de caracteristici individuale suficiente 
pentru identificare (de exemplu, cele lăsate de mâini, de picioare, de buze, de 
dinţi, de îmbrăcăminte, de încălțăminte, de părțile rulante ale mijloacelor de 
transport). 


1.2. Noţiuni introductive privind urmele biologice şi A.D.N.-ul 

Valorificarea urmelor şi microurmelor de natură biologică din scena 
infracțiunilor prin prisma geneticii judiciare oferă de cele mai multe ori 
informaţii foarte importante despre producerea accidentelor ori catastrofelor. 
Urmele biologice de natură umană sunt produse de secreție, excreţie şi resturi 
de ţesuturi rezultate în procesul producerii unor astfel de evenimente. 

Datorită faptului că aceste urme se pot altera rapid, descoperirea şi 
examinarea acestora se realizează şi cu concursul unor specialişti din domeniul 
medicinii legale, biologiei, toxicologiei şi antropologiei sau cu profiluri de 
activitate apropiate. Din aceleaşi motive apare şi necesitatea conservării 

acestora în mod corespunzător şi valorificarea rapidă a acestora, prin dispunerea 
efectuării de expertize şi constatări tehnico-ştiinţifice de specialitate. În 
majoritatea cazurilor, la faţa locului, urmele biologice nu apar izolat, ci asociate 
cu alte urme. 

Calitatea unui profil genetic şi informaţiile aduse de către acesta este o 
continuare a calității muncii realizate de personalul specializat care efectuează 
cercetarea la faţa locului şi care instrumentează cazul. 

Capacitatea de a efectua analize A.D.N., existent în probele biologice 
identificate în scena evenimentelor depinde de materialul genetic integrat în 
acestea, precum şi de modalitatea prin care sunt ridicate şi conservate. 

Punctele sensibile premergătoare analizei A.D.N. sunt reprezentate de 
tehnica folosita pentru a identifica şi recolta astfel de probe, cantitatea 
materialului biologic vizat, modalităţile prin care probele sunt ambalate şi 
metodele de conservare ale acestora. Apreciez că, dacă materialul biologic nu 
este recoltat şi conservat în mod corect, nu va îndeplini condiţiile ştiinţifice şi 
legale pentru a fi admis în justiţie. 

Totalitatea însuşirilor şi a laturilor esenţiale în virtutea cărora 
informaţiile aduse de un profil genetic pot fi valorificate corespunzător se 
bazează pe o înşiruire de etape care încep din momentul în care a avut loc 
accidentul. Chiar de la intrarea în scena infracţiunii a personalului autorizat este 
bine să se ţină seama că prin necunoaşterea adecvata a materiei asupra căreia 
este orientată activitatea subiectului, pot fi introduse erori care odată înglobate 
în schemă sunt foarte greu de corectat. 

Procesul de investigare, documentare şi examinare a locului, din punctul 
de vedere al valorificării urmelor sau microurmelor biologice prin metode de 
analiză genetică, se bazează pe o serie de reguli de care va depinde calitatea 
informaţiilor aduse de aceste tipuri de investigaţie. 

Prin microurme de natură biologică se înţelege acele tipuri de urme care 
pot fi transferate de la o persoană pe diverse obiecte-suporturi şi care nu pot fi 
observate macroscopic. 

În toate cazurile, materialul biologic transferat este constituit din celule 
nucleate şi se formează ca urmare a unui contact direct intim sau de la distanţă, 
iar în cazul unor astfel de evenimente, sunt inerente. 

Microurmele pot fi sub formă de celule epiteliale remanente provenite, 
fie în urma unui contact sub formă de apucare sau frecare, fie sub forma 
amestecului de ţesuturi de la o persoană la alta ori la mai multe. Capacitatea de 
a efectua analize ale A.D.N. din probele biologice de la faţa locului depinde 
foarte mult de tipul materialului biologic şi de felul în care au fost conservate. 
Tehnica folosită pentru a recolta astfel de probe, cantitatea şi natura urmei sau 
microurmei biologice care trebuie recoltată, modalitatea de împachetare a 
materialului şi modul de conservare a acestuia, reprezintă punctele sensibile 
premergătoare analizei A.D.N. 

Sângele, sperma, țesuturile biologice moi sau dure (epitelial, conjunctiv, 
muscular sau osos), firele de păr şi saliva pot fi transferate în mod direct pe 

corpul unei persoane, pe îmbrăcămintea acesteia, sau pe un obiect găsit la faţa 
locului. 


1.3. Noțiunea, caracterul şi funcţia cercetării la faţa locului 

„Cercetarea la fața locului se înscrie printre activităţile de bază ce 
contribuie în mod substanţial la aflarea adevărului în cauză, de ea depinzând în 
mod substanţial lămurirea problemelor referitoare la faptele şi împrejurările 
acesteia, inclusiv cu privire la persoana făptuitorului”. "Nu de puţine ori, 
această activitate se constituie în unica modalitate de obţinere a probelor şi 
mijloacelor materiale de proba, cel puţin în prima fază a cercetărilor.” 

În accepțiunea specialiştilor, cercetarea la faţa locului poate fi definită ca 
fiind acea activitate iniţială de urmărire penală şi de tactică criminalistică care 
constă în cunoaşterea nemijlocită a locului unde s-a săvârşit infracțiunea sau a 
locului în care au fost descoperite urmele acesteia, în vederea 
descoperirii,fixării şi ridicării urmelor şi în stabilirea împrejurărilor în care 
infracţiunea a avut loc. 

Organul de urmărire penală efectuează cercetarea locului săvârşirii faptei 
în prezenţa obligatorie a martorilor asistenţi, afară de cazul când aceasta nu este 
posibilă. 

Instanţa de judecată efectuează în unele cazuri cercetarea locului 
săvârşirii faptei cu citarea parților, iar în cazurile în care participarea 
procurorului la judecată este obligatorie, atunci cercetarea la faţa locului se va 
face obligatoriu în prezenţa acestuia. 

Prin “loc al faptei” se înţelege nu numai locul propriu-zis unde 
infracțiunea a avut loc, ci şi locurile unde s-au descoperit urmele acesteia, ori în 
care s-au extins efectele ei. 

Aşadar, putem spune că locul săvârşirii infracțiunii diferă de la caz la 
caz, în raport cu natura faptei săvârşite, cu multitudinea de metode şi mijloace 
folosite în acest scop, cu urmările activităţii ilicite desfăşurate de către făptuitor. 
În cazul infracţiunilor de omor, prin noţiunea de “loc al faptei” se înţeleg după 
caz, următoarele: 

- porţiunea de teren, segmentul de drum ori încăperea unde a fost descoperit 
cadavrul, parți din acesta, schelet, precum şi împrejurările acestora; 

- locul unde s-a consumat episodul principal al faptei, respectiv unde a fost 
suprimată viaţa victimei; 

- locul unde a fost abandonată victima ori cel în care cadavrul a fost 
dezmembrat, inclusiv împrejurimile acestuia: 

- locul unde a survenit moartea victimei, în situaţia în care acesta nu 
corespunde cu locul agresiunii: 

- căile de acces folosite de făptuitor pentru a pătrunde în câmpul infracțiunii, 
precum şi locul pe unde l-a părăsit. 

În marea majoritate a cazurilor, cercetarea la faţa locului se face cu 
dublu scop, şi anume: pe de o parte, de a cunoaşte nemijlocit: "ambianța 
generală” a infracţiunii cercetate sau în curs de judecată, iar pe de altă parte, 

pentru a descoperi, ridica şi fixa urmele infracțiunii, pentru a cunoaşte 
împrejurimile comiterii acesteia şi a demasca pe infractor. 

Cunoaşterea nemijlocită a locului săvârşirii faptei oferă posibilitatea unei 
interpretări mai juste a urmelor descoperite în cursul cercetărilor, prin 
încadrarea lor în tabloul de ansamblu al locului faptei, asigurând o reprezentare 
mai fidelă a împrejurărilor care le-au dat naştere. Culegerea unui material 
probator primar, necesar elaborării cât mai juste a versiunilor, ajută la 
reprezentarea cât mai clară a mecanismului săvârşirii infracţiunii respective şi a 
succesiunii în care s-au desfăşurat diferitele acţiuni ale infractorului. 

Cunoaşterea nemijlocită a locului săvârşirii faptei dă posibilitatea unei 
verificări mai exacte a depoziţiei martorilor oculari, a stabilirii timpului când a 
avut loc infracţiunea, a drumului parcurs de infractor. De exemplu: 

- în cazul accidentelor de muncă, cunoaşterea nemijlocită a raportului de 
distantă dintre victimă şi utilajul tehnic care a provocat accidentul, poziţia şi 
felul de mişcare a diferitelor angrenaje, existența măsurilor tehnice de securitate 
a muncii sau lipsa acestora vor constitui elementele de baza în lămurirea 
cauzelor accidentelor; 

- în cazul unui incendiu, este important să se cunoască locul de unde a pornit 
focul şi urmele mijloacelor care au întreţinut flacăra; 

- în cazul unui accident rutier, forma şi poziţia urmelor de frânare, poziţia şi 
distanţa dintre cele două vehicule intrate în coliziune sau dintre vehicul şi 
victimă sunt elemente importante pentru cunoaşterea împrejurărilor concrete în 
care accidentul a avut loc. 

Cercetarea la faţa locului prezintă o serie de trăsături caracteristice care o 
diferenţiază şi particularizează de celelalte activităţi desfăşurate de organele de 
urmărire penală. 

Aceasta este o activitate iniţială, în sensul că, precede în timp toate 
celelalte activităţi de cercetare penală, ori de câte ori natura faptei săvârşite 
impune efectuarea de constatări cu privire la situaţia locului săvârşirii 
infracțiunii, descoperirii şi fixării urmelor acesteia, stabilirii poziţiei şi stării 
mijloacelor materiale de probă ori a împrejurărilor în care a fost săvârşită 
infracțiunea. Infracţiuni ca: omor, distrugere, tâlhărie, accidente de circulaţie 
„sunt fapte a căror soluţionare este de neconceput fără cercetarea la fața 
locului”. 

Aceasta este „o activitate cu caracter imediat”, urgenţa efectuării 
cercetării este impusă de faptul că orice întârziere duce la modificarea 
ambianţei locului faptei, la pierderea sau distrugerea urmelor şi a celorlalte 
mijloace materiale de probă. 

Aceasta este, de asemenea, o activitate obligatorie, întrucât perceperea 
nemijlocită a situației de la locul faptei nu poate fi înlocuită prin nici o altă 
activitate. Ascultarea martorilor, a persoanei vătămate ori a învinuiților, 
efectuarea reconstituirii sau orice altă activitate de urmărire penală pot oferi 
celui ce instrumentează cauza o imagine mai mult sau mai puţin precisă despre 

situaţia de la faţa locului, însă „nu în măsura în care o realizează perceperea 
nemijlocită a acesteia”. 

Aceasta este, de regulă, o activitate care nu se poate repeta. "Efectuarea 
necorespunzătoare a acestei activităţi, minusurile în materializarea rezultatelor 
obținute nu mai pot fi înlăturate”. 

Totuşi, în anumite situaţii şi în mod excepţional, cercetarea la faţa 
locului poate fi repetată când: 

- cercetarea inițiala s-a desfăşurat în condiţii atmosferice şi de vizibilitate 
improprii; 

- nu a fost cunoscută întreaga întindere a locului faptei şi acesta nu a 
putut fi corect delimitat; 

- nu au fost cunoscute toate porțiunile de teren şi itinerariile ce intră în 
noţiunea de “loc al faptei”, examinarea impunându-se pentru descoperirea şi în 
aceste locuri a urmelor şi mijloacelor materiale de probă. 


1.4. Scopul şi condiţiile cerute de lege pentru efectuarea cercetării 
la faţa locului 

Scopul cercetării la faţa locului poate fi determinat astfel: 

- cercetarea la faţa locului permite examinarea criminalistică şi 
procesuală a locului săvârşirii infracțiunii; 

- această activitate oferă posibilitatea căutării, relevării, fixării, ridicării 
şi interpretării urmelor şi mijloacelor materiale de probă; 

- rezultatele obţinute prin examinarea locului unde s-a comis infracţiunea 
constituie punctul de plecare în elaborarea versiunilor de urmărire penală cu 
privire la natura faptei săvârşite, făptuitorii, condiţii de loc şi timp, mobilul şi 
scopul activităţii infracţionale; 

- cercetarea la faţa locului contribuie la stabilirea cauzelor, condiţiilor şi 
împrejurărilor care au determinat, săvârşirea infracţiunii cu efect pe linia 
prevenirii comiterii în viitor a unor fapte similare. 

Condiţiile: 

- cercetarea la faţa locului să fie necesară şi oportună 

După cum este cunoscut, cercetarea la faţa locului este o activitate 
inițială, în sensul că se efectuează ori de cate ori este impusă de natura faptei 
comise şi de posibilitatea constatării situaţiei locului săvârşirii, descoperirii, 
relevării, fixării şi ridicării urmelor infracțiunii, stabilirii stării şi poziţiei 
mijloacelor materiale de probă ori împrejurărilor în care s-a derulat activitatea 
infracțională. 

Cercetarea la faţa locului este necesară şi nu poate fi înlocuită prin nici o 
altă activitate de urmărire penală, atunci când natura faptei săvârşite şi modul de 
comitere a acesteia lasă în mod normal urme în câmpul infracţional. 

- efectuarea activităţii să fie impusă de necesitatea verificării ori 
precizării unor date sau împrejurări ale cauzei; 

- cercetarea la faţa locului să fie efectuată numai după ce s-a dispus 
începerea urmăririi penale, fie imediat, fie pe parcursul desfăşurării investigării 
criminalistice. 


1.5. Reguli generale şi specifice ce trebuie respectate cu ocazia 
cercetării la faţa locului 

Organele de urmărire penală, precum şi alte organe, de regulă ofiţeri sau 
subofiţeri din Ministerul Administraţiei şi Internelor, care s-au sesizat cu privire 
la săvârşirea unei infracţiuni ori au fost dirijaţi la locul faptei, sunt obligaţi să ia 
unele măsuri urgente. Aceste măsuri, menite să asigure conservarea locului 
faptei şi care — datorită urgenţei — pot fi efectuate şi de alte organe” chiar dacă 
privesc o faptă ce nu intră în competenţa lor” sunt, în principal următoarele: 

a) Salvarea victimelor şi asigurarea acordării ajutorului medical „În cazul 
infracțiunilor îndreptate împotriva vieţii, integrităţii corporale sau sănătăţii, 
precum şi în cazul infracţiunilor de tâlhărie, nerespectarea normelor privind 
circulaţia pe drumurile publice, accidentelor de muncă şi catastrofelor, salvarea 
vieţii victimelor şi asigurarea acordării primului ajutor este o sarcină prioritară”. 
Pentru aceasta se va solicita sprijinul persoanelor competente aflate în apropiere 
— medici sau personal medical sau personal medical cu pregătire medie — în nici 
un caz nu se va permite intervenția unor persoane care, datorită lipsei 
cunoştinţelor medicale, pot provoca agravarea leziunilor. 

„Înainte de a ridica victima, cel sosit primul la faţa locului trebuie să 
noteze şi să marcheze locul şi poziţia în care se afla acesta în momentul sosiri la 
faţa locului”. 

Trebuie precizat faptul că ajutorul medical se acordă chiar şi atunci când 
există riscul distrugerii unor urme, apărarea vieţii, sănătăţii, integrității 
corporale neputând veni niciodată în concurs cu alte interese.” 

b) Identificarea martorilor oculari ; 

c) Conservarea aspectului locului faptei prin: îndepărtarea 
“curioşilor”, interzicerea pătrunderii acestora în câmpul infracțiunii, asigurarea 
urmelor şi mijloacelor materiale de probă, în raport cu natura acestora, natura 
locului faptei şi condiţiile meteorologice existente. 

d) încunoştiințarea organului de urmărire penală competent să 
efectueze cercetarea la faţa locului: 

Pregătirea temeinică a cercetării la fața locului constituie una din 
condiţiile esenţiale ale realizării scopului acestei activităţi. 

Măsurile pregătitoare parcurg două etape: 

- până la deplasarea la faţa locului: 

- după sosirea la faţa locului. 


ẹj cel sosit primul la fața locului trebuie să noteze poziția inițială a 
obiectelor, schimbările survenite şi cine le-a făcut: 
f) nici o persoană nu are dreptul să pătrundă în câmpul infracțiunii, 


dacă nu are abilitatea salvării victimelor. 

Când cercetarea la faţa locului se face în teren deschis, ea poate fi 
efectuată, după cum urmează: 

- de-a lungul itinerariului parcurs de făptuitor, din locul unde s-a 
consumat episodul principal ori se observa rezultatele activităţii ilicite, spre 
exterior; 

- din centrul locului faptei spre periferie, lărgindu-se din ce în ce mai 
mult zona examinată, în spirală; 

- pe sectoare dreptunghiulare, în situaţia în care terenul, deşi întins, are 
puncte de reper ce pot uşura delimitarea acestuia. 

În literatura de specialitate sunt prezentate următoarele metode de 
cercetare: 

- metoda subiectivă, constă în aceea că echipa de cercetare procedează la 
căutarea, descoperirea, relevarea, fixarea şi ridicarea urmelor şi mijloacelor 
materiale de probă, urmând fidel traseul parcurs de persoană din momentul 
impactului cu solul până în final. 

Apreciez că în cazul unei explozii în care cercetarea este mult îngreunată 
şi sunt necesare forțe suplimentare, în aceste situaţii riscul de a nu identifica 
anumite persoane sau de a nu găsi anumite părţi din aeronavă este mult mai 
mare. 

- metoda obiectivă, constă în căutarea, descoperirea, fixarea, ridicarea 
urmelor şi a mijloacelor materiale de probă într-o anumită ordine, făcând 
abstracţie de modul şi succesiunea acţiunilor presupuse că s-au întâmplat; 

- metoda combinată, adică folosirea pe parcursul cercetării atât a metodei 
subiective, cât şi a celei obiective, trecându-se de la una la alta, în raport cu 
particularităţile cauzei şi diferitele metode ale cercetării.” 

h) Alte măsuri pe care trebuie să le întreprindă echipa de cercetare 
imediat după sosirea la faţa locului: 

- organizarea activității de culegere de informaţii, care trebuie să se 
desfăşoare în paralel cu cercetarea la faţa locului; 

- asigurarea reluării în părțile neafectate, reluarea traficului aerian în 
cazul producerii evenimentului pe pista de decolare sau atenţionare 

- asigurarea locurilor, instalaţiilor, documentelor ce prezintă importanţa 
pentru cauză; 

- luarea măsurilor pentru înlăturarea altor pericole iminente care să 
asigure efectuarea cercetării la faţa locului într-un climat de protecție pentru 
membrii echipei (ex. explozii); 

- stabilirea modalităţilor de legătură între membrii echipei şi a 
schimbului de informaţii; 

- asigurarea prezenţei martorilor asistenţi — dacă acest lucru nu s-a 
realizat — şi, când situaţia impune, a reprezentanţilor de specialitate 

Regulile speciale sunt grefate pe regulile cu valabilitate generală fiind 
determinate de specificul fiecărei cauze şi particularităţi concrete în care s-a 
comis fapta. Dintre ele amintim: 

- luarea măsurilor pentru a preveni producerea de incendii sau explozii; 

- asigurarea reluării activităţii în părțile neafectate, ori după caz, dirijarea 
traficului; 

- protejarea locurilor, instalaţiilor şi documentelor; 

- extinderea ariei de cercetare până la punctele limită unde s-ar putea 
descoperi mijloace de probă; 

- repetarea cercetării la faţa locului doar în cazuri excepţionale, când 
condiţiile meteorologice şi vizibilitatea au împiedicat desfăşurarea în bune 
condiţii a primei cercetări ori nu au fost cunoscute toate porțiunile de teren ce 
intră în accepțiunea de "loc al faptei”. 


1.6. Fazele rezultatelor cercetării la faţa locului 

„Cercetarea la faţa locului este o activitate complexă, de durată, care 
solicită exactitate, calm, perseverentă, prudentă, eforturi şi, uneori, chiar 
sacrificii, pentru realizarea scopului care îl urmăreşte”. 

Ca metodică tactică generală, cercetarea la faţa locului parcurge două 
etape (faze): faza statică şi faza dinamică. Această distincţie între cele două faze 
ale cercetării are un caracter convenţional, în sensul că nu trebuie privită ca 
ceva rigid. În raport cu multitudinea şi diversitatea situaţiilor legate de 
împrejurările comiterii faptei pot apărea cazuri când unele activități din faza 
statică se execută în faza dinamică şi invers. 

În prima etapă, numită faza statică, interesează aspectul de ansamblu al 
locului săvârşirii faptei, poziţiile relative ale diferitelor urme şi obiecte, căile de 
acces. În această fază,se măsoară distanţele dintre diferite obiecte ale 
infracțiunii, între diferitele urme ale acesteia, se execută fotografiile-schiţă, 
fotografiile obiectelor principale de la locul faptei. 

„Se va interzice fumatul în timpul cercetării locului faptei, sau se va fixa 
un loc special pentru fumat. Nu se vor comenta cu glas tare rezultatele 
cercetării, pentru a nu influenţa martorii oculari dacă sunt de faţa.” 

Dacă între timp vor veni organe de urmărire penală cu grade şi funcţii 
superioare, acestea nu au voie să întrerupă lucrările, dacă vor putea sta de vorbă, 
în mod independent, cu fiecare membru din echipa de cercetare. De altfel, din 
întreaga echipă de cercetare, în faza statică, nu intră pe terenul propriu-zis al 
locului faptei decât conducătorul echipei şi specialistul criminalist. Acesta din 
urma va executa fotografiile necesare. La nevoie echipa va fi completată şi cu 
un al doilea specialist (medic sau inginer în accidente cu caracter special), daca 
natura faptei o impune. 

Marcarea drumului de acces în perimetrul de cercetat este atributul 
specialistului criminalist, fiind abilitat de profesia ce o desfăşoară, de ordine şi 
instrucțiuni de uz intern. După stabilirea căilor de acces, primul care pătrunde în 
locul faptei este procurorul, împreună cu criminalistul şi medicul legist. 

În această fază se marchează poziţia cadavrelor, făcută de medicul legist, 
fără a schimba poziţia victimei. Tot în acest timp procurorul trebuie să facă o 
descriere completă a cadavrelor, aceasta incluzând sex, înfăţişare, vârsta, 
culoarea ochilor, părului. Foarte importantă este şi descrierea poziţiei 

cadavrelor, locul unde a fost găsit, precum şi examinarea atentă a îmbrăcămintei 
şi încălțămintei victimelor. 

Considerăm că nu se poate neglija multitudinea de urme create de 
făptuitor, ceea ce impune mai întâi determinarea drumului de acces în locul 
faptei şi apoi folosirea câinelui de urmărire, altfel echipa riscă să îmbogăţească 
locul examinat. Fixarea locului faptei în faza statică se face prin fotografii de 
orientare şi fotografii schiţă, ale obiectelor principale şi ale urmelor, când există 
pericol de dispariţie a acestora. 

A doua etapă a cercetării locului săvârşirii faptei, numită faza dinamică 
constă în examinarea amănunțită a fiecărui obiect purtător de urme, deplasându- 
l din locul unde a fost descoperit, pentru a asigura condiţii optime de examinare. 
Se execută fotografia detaliilor acestor obiecte, se caută şi se ridică urmele 
vizibile şi latente pe mâini, urmele de picioare, ale instrumentelor de spargere, 
ale armelor de foc. 

Cu privire la urmele ce trebuie căutate, acestea diferă în raport cu natura 
faptei săvârşite, astfel: la infracțiunile comise prin violenţă, întotdeauna vor fi 
căutate urme biologice, microurme, obiecte folosite de autori pentru realizarea 
rezoluțiunii infracţionale. La faptele îndreptate împotriva avutului public sau 
privat se vor căuta urme ale instrumentelor de spargere, urme de natură 
papilară, urme de încălțăminte; în cazul distrugerilor, indiferent de natura 
agenţilor care le-au provocat, se va examina focarul sau craterul exploziei, în 
cercuri concentrice, pentru identificarea surselor care au produs incendiul sau 
explozia. 

O atenţie deosebită trebuie acordată examinării locului unde s-a 
consumat episodul principal al faptei, pentru că aici pot rămâne o multitudine de 
urme. La această fază a cercetării iau parte toți membrii echipei, şi toţi 
specialiştii necesari, în raport cu natura urmelor formate. 


1.7. Mijloace procesuale de fixare a rezultatelor cercetării la faţa 
locului 
Rezultatele cercetării la faţa locului sunt fixate prin proces verbal de 
cercetare ca mijloc principal şi prin fotografie şi desen ca mijloace secundare. 
Procesul verbal de cercetare la faţa locului. „Acesta are un dublu rol: în 
primul rând, el se numără printre mijloacele de proba cu semnificație majoră în 
soluţionarea cauzei, iar în al doilea rând, acesta se constituie într-o dovadă 
procedurală, de natură a demonstra îndeplinirea dispoziţiilor legale cu ocazia 
efectuării cercetării locului faptei”. Pentru a ocupa locul pe care i-l conferă 
legea şi a avea valoare pentru cauză, la întocmirea procesului-verbal trebuie 
respectate o serie de condiţii de fond şi formă. Din punct de vedere al formei : 
- să prezinte situația generală de la locul săvârșirii faptei; 
- să fie complet, în sensul de a evidenția absolut toate constatările făcute; 
- să se caracterizeze prin precizie şi claritate; 
- să fie concis. 

În conformitate cu dispoziţiile legii procesuale penale, procesul-verbal 
trebuie să cuprindă: 

- data şi locul efectuării cercetării la faţa locului; 

- numele, prenumele, calitatea şi organul de urmărire penală din care fac 
parte membrii echipei de cercetare; 

- numele, prenumele specialiştilor, experților, tehnicienilor, participanţi 
la cercetarea la faţa locului, precum şi unitatea din care provin; 

- datele de identificare ale martorilor asistenţi; 

- temeiul de drept şi de fapt care au impus deplasarea la faţa locului şi 
examinarea acestuia, cu indicarea modului de sesizare şi al conţinutului, pe 
scurt, al sesizării; 

- descrierea locului unde s-a comis fapta; 

- persoanele găsite la faţa locului şi, în primul rând, cele care au asigurat 
paza şi conservarea acestuia până la sosirea echipei de cercetare; 

- modificările survenite în aspectul inițial al locului faptei, cu indicarea 
persoanelor care le-au făcut şi a motivelor care au determinat schimbările 
respective; 

- urmele şi mijloacele materiale de probă descoperite, relevate, fixate şi 
ridicate, metodele şi mijloacele folosite în acest scop; 

- ora începerii şi ora terminării cercetării la faţa locului, evidenţiindu-se 
condiţiile atmosferice şi de vizibilitate existente atât în momentul sosirii echipei 
de cercetare, cât şi pe durata activităţii; 

- menţiune despre executarea schiţei locului faptei; 

- menţiune despre folosirea câinelui de urmărire şi a rezultatului obținut; 

- observaţiile martorilor asistenţi şi, dacă făptuitorul este prezent la faţa 
locului, obiecțiile acestuia; 

- numărul de exemplare în care s-a întocmit procesul-verbal şi destinaţia 
acestora. 

Schița locului săvârşirii infracţiunii constituie o modalitate de 
reprezentare grafică a situaţiei de la faţa locului. "Prin aceasta se redau în 
sistem ortogonal elemente esențiale din câmpul infracţiunii, mărite sau 
micşorate la scară” . Schița locului faptei mai este denumită plan-schiţă sau 
desen-schiţă, delimitarea făcându-se ţinând cont dacă transpunerea în plan 
respectă sau nu proporţiile reale ale obiectelor sau suprafeţelor reprezentate. 

Pentru ca schiţa locului faptei să formeze o imagine completă şi veridică 
a situaţiei de la locul săvârşirii infracțiunii, la întocmirea ei trebuie respectate 
unele reguli, printre care: 

- Exactitatea schiţei. Executarea corectă a schiţei impune fixarea exactă a 
dimensiunilor obiectelor ce se reprezintă, precum şi a distanțelor şi unghiurilor. 

- Cotarea schiţei înseamnă “notarea pe schiţă a dimensiunilor obiectelor 
reprezentate”. Se recomandă să se folosească un singur fel de cotare şi să se 
utilizeze aceeaşi unitate de măsură. 

- Întocmirea la scară a schiţei. Pentru aceasta trebuie sa se ţină seama 
atât de rezultatele măsurătorilor efectuate, cât şi de întinderea şi complexitatea 

locului cercetat. "Schița încăperilor poate fi realizată la scara de 1:100 sau 
1:50., în cazul halelor industriale şi al locurilor deschise, proporţional cu 
suprafaţa acestora, scara schiţei poate fi de 1:200; 1:500; 1:1000”. 

- Orientarea schiţei. Cu ocazia întocmirii schiţei locului faptei, aceasta 
trebuie orientată după punctele cardinale, fie cu ajutorul busolei, fie a altor 
metode, cum ar fi: poziţia soarelui, soare şi ceas, steaua polara. 

- Claritatea schiţei. O schiţa trebuie să cuprindă numai acele elemente ce 
ilustrează constatările menţionate în procesul-verbal, şi respectiv elementele 
esenţiale înţelegerii situației existente în teren. 

- Reprezentarea prin semne criminalistice 

- Individualizarea schiţei 

Fotografia judiciară operativă se numără printre mijloacele de fixare, a 
rezultatelor cercetării la faţa locului. Prezintă anumite avantaje, concretizate în: 
rapiditatea înregistrării imaginii, fidelitate, exactitate şi prezentarea sugestiva a 
celor mai semnificative momente ale cercetării locului faptei. Pentru a se realiza 
fixarea imaginii locului faptei este necesar să se efectueze următoarele genuri 
de fotografii: 

a) fotografii de orientare; 

b) fotografia schiţă; 

c) fotografia obiectelor principale, a cadavrelor, a urmelor; 

d) fotografia de detaliu - “a micro şi macro reliefului urmelor sau 
obiectelor izolate” . 

a) Fotografia de orientare redă imaginea locului faptei împreună cu 
împrejurimile. Pentru realizarea acesteia, aparatul de fotografiat se aşează în 
afara locului ce urmează a fi fotografiat şi pe un plan mai înalt. 

Dacă se execută pe un loc întins (câmp, şosele), în mod obligatoriu, pe 
imagine trebuie să apară anumite puncte de reper fixe, de natură să permită 
identificarea cu uşurinţă a locului respectiv. 

Când spaţiul ce trebuie fotografiat nu poate fi cuprins într-o singură 
imagine, se aplică metoda fotografierii panoramice-liniare sau circulare. 

Fotografia de orientare panoramică liniară — locul faptei este fotografiat 
succesiv, aparatul instalat pe trepied este deplasat pe o linie paralelă cu latura 
cea mai lungă a locului faptei, aleasă imaginar. 

Fotografia de orientare panoramică circulară se execută aşezând aparatul 
foto, montat pe trepied, în centrul terenului. Luarea imaginilor se face din 
centru spre exterior rotind aparatul în aşa fel încât imaginea următoare să fixeze 
şi o porţiune din terenul fotografiat anterior. 

b) Fotografia schiţă are rolul de a fixa în mod fidel locul infracţiunii, 
excluzând împrejurimile. Tehnica criminalistică recomandă ca acest gen de 
fotografie judiciară să se execute de la o distanţă care să permită încadrarea 
întregului loc al faptei, inclusiv obiectul principal în aşa fel încât acesta să fie 
plasat în centrul fotografiei. 

Ca moduri de executare a fotografiei schiţa reținem: 

- fotografia schiță de pe poziţii contrare; 

- fotografia schiţă de pe poziţii încrucişate; 
- fotografia schiţă unitară; 
- fotografia schiţă panoramică. 

c) Fotografierea obiectelor principale, a cadavrelor, a urmelor, 
poartă urme ale infracțiunii, au servit sau au fost destinate să servească la 
comiterea faptei, sunt produsul activității ilicite ori au legătură directă cu 
producerea evenimentului. Din categoria obiectelor principale fac parte: 
cadavrul, instrumentele folosite la efracție, arme de foc, mijloace de transport si 
urmele acestora, focarul incendiului. 

Dacă se execută într-un imobil, fotografia de orientare trebuie să fixeze 
căile de acces, precum şi intrările-ieşirile. Prin acest gen de fotografie judiciară 
operativă se fixează toate caracteristicile obiectului principal — serie, număr, 
grad de uzură — şi aspecte de ordin criminalistic ce interesează — deteriorări, 
pete de sânge, urme dactiloscopice, balistice. 

La executarea fotografiei urmelor trebuie să se ţină seama de o serie de 
reguli. Astfel: 

- în cazul urmelor de adâncime, macrofotografierea se va executa cu 
ajutorul inelelor intermediare sau a dispozitivului cu burduf pentru mărirea 
distanţei focale. 

- la urmele de suprafaţa, aparatul de fotografiat va fi aşezat deasupra 
acestora, în plan paralel cu suprafaţa în care se găseşte: 

- în situaţia în care culoarea suprafeţei pe care se găseşte urma este 
apropiată de cea a urmei — urme de sânge pe un suport vopsit: brun-roşcat — 
trebuie folosit un negativ sensibil la culoarea respectivă; 

- cărarea de urme descoperită la faţa locului va fi fotografiată prin 
procedeul fotografierii panoramice, fiecare porțiune fiind redată la scară; 

Înainte de a se trece la examinarea victimei — când poziţia cadavrului nu 
a fost modificată se execută fotografiile judiciare, cunoscute sub denumirea de 
fotografii ale obiectelor principale, ale cadavrului şi ale urmelor respectând 
întocmai regulile de tehnică criminalistică privind poziţia aparatului de 
fotografiat, unghiul de fotografiere şi condițiile de iluminare. 

În cazul descoperirii de cadavre —sau parți din acestea — îngropate 
fotografiile trebuie să redea succesiv diferitele faze ale dezgropării, aspectul şi 
poziţia acestora în fiecare etapă a căutărilor, inclusiv după scoaterea la 
suprafaţă. 

La moartea prin spânzurare, imaginea fotografică trebuie să redea, atât 
cadavrul suspendat — aşa cum se prezintă la momentul sosirii membrilor echipei 
— cât şi aspectul acestuia după ce a fost coborât în vederea examinării, cu 
păstrarea intactă a laturilor şi a nodurilor. 

Dacă moartea s-a produs prin înecare — submersie — este indicat ca, pe 
cât posibil, fotografiile să fie făcute, atât în locul unde a fost găsit cadavrul, cât 
şi imediat după scoaterea sa la mal, acest lucru putându-se realiza în cazul în 
care apa este de adâncime mică, a fost descoperit în mal sau a fost împins de 
curenţi aproape de mal. 

d) Fotografia de detaliu. Spre deosebire de celelalte genuri de 
fotografii care se execută în faza statică a cercetării la faţa locului, fotografia de 
detaliu se execută în faza dinamică. Ea trebuie să redea micro sau macrorelieful 
leziunilor existente pe corp, precum şi a urmelor descoperite pe vestimentaţie, 
forma, dimensiunile, particularităţile şi urmele pe care le prezintă obiectul, ca 
rezultat al săvârşirii faptei, astfel încât detaliile ce interesează să fie reproduse 
cât mai fidel. 


1.8. Căutarea, descoperirea, recoltarea, transportul şi conservarea 
urmelor biologice 

Urmele de sânge — Prin urmă de sânge se înţelege lichidul extravazat 
dintr-un sector al aparatului cardiovascular şi depus pe un anumit suport, în 
procesul săvârşirii unei infracţiuni sau în legătură cu aceasta. 

Crearea unei întreruperi a continuității, în orice mod, la nivelul peretelui 
vascular, va avea drept consecinţă părăsirea vasului sanguin de către o cantitate 
oarecare de sânge, care se poate regăsi pe corpul persoanei care sângerează, 
precum şi pe alte obiecte, corpuri sau locuri. 

Descoperirea urmei de sânge prezintă interes prin aceea că: 

- se pot afla grupa sanguină, uneori subgrupa persoanei de la care 
provine; 

- se pot obţine indicii referitoare la victimă şi făptuitor, agentul 
vulnerant, modul de acţiune, regiunea anatomică ce a sângerat, organul sau 
țesutul lezat. 

Aceste categorii de urme pot fi obţinute, de regulă, prin examinarea de 
laborator a urmei de sânge. 

Forma urmelor de sânge este condiţionată de acţiunea următorilor 
factori: 

Natura si forma suportului — Suporturile pe care se formează urme de 
sânge pot fi absorbante şi neabsorbante. Pe cele absorbante (lână, mătase, fibre 
sintetice, bumbac, pământ, lemn nelustruit, cărămidă), petele de sânge creează 
urme cu contururi neregulate, difuze şi care în general nu formează pelicule la 
suprafaţă. Pe cele neabsorbante (sticlă, hârtie, lemn lustruit, metal, material 
plastic, frunze, tulpini de plante, sângele formează pelicule (cruste) lucioase, 
friabile, care — şi păstrează de regulă forma inițială şi pot servi la estimarea 
direcției de cădere. La rândul lor, suporturile absorbante şi neabsorbante pot fi: 
netede (linoleumul) sau prezentând denivelări (duşumeaua), cu temperatura 
egală cu a corpului uman sau mai mare ori mai scăzută, compacte sau 
prezentând o oarecare fragmentare (pulverulență, granulaţii ori parți 
componente cu dimensiuni diferite, de exemplu ciment, nisip, pietriş); cu forma 
definită şi stabilă (perete, covor) ori variabilă şi instabilă (un strat subțire de 
zăpadă). 

În funcţie de aceste suporturi, aspectul urmelor de sânge poate fi: 

- cu densitate uniformă, având margini bine delimitate, de o formă 
regulată sau neregulată; 

- cu densitate neuniformă, având marginile difuze. 

Înălţimea de cădere — Aspectul unei picături de sânge este influenţat şi 
de înălţimea de la care acesta a căzut. De regulă, la căderea pe un plan orizontal 
de la o înălțime mică (pana la 150 cm), în funcție de natura suportului, de 
volumul picăturii de sânge şi de fluiditate, s-a constatat că urma acesteia este 
relativ compacta şi cu marginile mai mult sau mai puţin zimţate. Odată cu 
creşterea înălțimii de cădere, pe lângă urma de bază vor apărea şi stropi 
secundari, din ce în ce mai depărtaţi, cu aspect diferit: puncte, benzi sau virgule. 

Unghiul de incidenţă — La punctul de contact, în cazul căderii oblice pe 
un suport neabsorbant, petele de sânge au forma ascuţită, vârful fiind orientat 
către direcţia de deplasare a urmei create. Cu cât unghiul format de suport este 
mai ascuţit, cu atât alungirea picăturii este mai mare, axa fiind orientată către 
direcția de mişcare. 

Vechimea urmei — Timpul de coagulare a sângelui este mult întârziat la o 
temperatură scăzută a mediului ambiant şi, mai ales, a suportului. De asemenea, 
timpul de coagulare se măreşte cu cât urma de sânge are o grosime mai mare 
(aceasta poate fi determinată fie de cantitatea de sânge, fie de existenţa unor 
neregularități pe suprafaţa suportului). Se poate aprecia că, după câteva minute 
de la contactul cu mediul extra vascular şi extracorporal, apare o pojghiţă fină 
pe toată suprafaţa petei, apoi se observă mici cheaguri sanguine. Cu trecerea 
timpului, pata se usucă, schimbându-şi culoarea de la roşu-aprins până la brun- 
negru. 

Influenţa factorilor de mediu extern — Acţiunea frigului determină o 
menţinere qvasiconsistentă a formei, dimensiunii şi conturului urmei de sânge, 
o delimitare aproape netă de restul suportului, culoarea fiind uşor modificată în 
timp. În condiţiile temperaturilor de peste 0 grade, la care se adaugă şi influența 
celorlalţi factori, la urma de sânge se observă o modificare a formei, 
dimensiunilor, conturului şi a delimitării de restul suportului, precum şi 
schimbarea culorii de la roşu la cenuşiu cu ritm dependent de valoarea 
factorului termic şi de natura de acţiune a acestuia. În raport şi cu procesul de 
putrefacție, urma devine negricioasă. Astfel, la o temperatură mai scăzută şi fără 
iluminare, schimbarea culorii urmei de sânge de la roşu-aprins în primele 
momente la roşu-închis, şi apoi la roşu-cafeniu şi brun-închis se face în 2-3 
săptămâni, în timp ce sub influenţa unei lumini difuze aceleaşi modificări 
cromatice în numai 7-8 zile, iar sub influenţa directă a razelor solare in 1-2 zile. 

Influenţa factorilor de ordin intern — Ea se manifestă în procesele de 
putrefacție, ca urmare a prezenţei substanţelor de natură organică care intră în 
compunerea masei sanguine, determinând în general o modificare a culorii şi 
aspectului sângelui. Ca urmare, culoarea urmei de sânge se închide, căpătând o 
nuanţă verzuie. 

Mobilitatea corpului persoanei care sângerează şi a suportului 

Când se formează o urmă de sânge sub aspect de dâră, cu sensul de 
formare similar celui deplasării, stropii au o forma cu extremitatea alungită în 
direcția de mers. Acelaşi aspect se obţine dacă se provoacă mâinilor pline cu 

sânge o mişcare de scuturare. Urma creată de la un jet de sânge, când persoana 
se deplasează, va avea aspectul unor stropituri primare şi a unora secundare, 
când persoana staționează, urma de sânge creată va avea aspect de baltă (când 
suportul are poziție orizontală), ori de dâra prin prelingere (pe un suport 
înclinat). 

La mobilitatea suportului se iau în considerare următoarele aspecte: 
viteza de deplasare, unghiul faţă de orizontală, direcţia, viteza de rotaţie în jurul 
axei sale, forma deplasării, opririi şi pornirii (lentă sau bruscă), condițiile de 
mediu în care are loc această mişcare. În raport cu aceste elemente, aspectul 
urmei va fi diferit (alungiri, devieri ale axei inițiale de cădere sau prelingere, 
ştergeri sau întinderi prin aplatizare). 

Anumite momente fiziologice în care este surprinsă persoana care 
sângerează. 

Asemenea stări pot fi menstruaţia, graviditatea, convalescenţa după boli 
grave, care conduc la accentuarea pierderilor de sânge, concretizează în 
formarea de pete mai mari, îmbibări ale materialelor ce au fost folosite ca 
pansament, ale suportului. 

Regiunea anatomica afectată — În funcţie de gradul de vascularizare, de 
superficialitatea dispunerii reţelei vasculare şi de timpul de coagulare a 
sângelui, urma de sânge poate avea mărimi şi forme variate. 

Măsurile întreprinse pentru a opri hemoragia sau a-i diminua 
intensitatea. Când sângerarea a fost întreruptă, la faţa locului rămâne doar 
cantitatea care s-a scurs până la apariția efectului măsurilor luate. Dacă 
hemoragia nu este total oprită şi se reia, vor fi descoperite alte urme de sânge. 
Succesiunea sângerării poate fi dedusa în funcţie de aspectul şi forma diverselor 
urme. 

Măsuri întreprinse pentru îndepărtarea urmelor de sânge. Forma urmelor 
de sânge descoperite la faţa locului poate fi modificată prin acţiuni intenţionate 
de distrugere a lor, cum ar fi: spălarea, frecarea mecanică a suportului, arderea 
ori tăierea acestuia, aplicarea unui strat de vopsea peste suport. 

Urmele de saliva — Prin urmă de salivă se înţelege lichidul de secreție al 
glandelor salivare depus pe diferite suporturi, în procesul săvârşirii unei 
infracțiuni. Prezenţa salivei interesează mai ales sub aspect calitativ, întrucât ea 
poate furniza date cu privire la grupa sanguină a persoanei de la care provine 
(atunci când persoana este secretoare). 

Aspectul urmei de salivă este condiționat de următorii factori: 

Natura şi forma suportului — Se deosebesc suporturi absorbante 
(materiale textile, sintetice, de origine animală) şi neabsorbante (ciment, 
linoleum, beton), aceste suporturi pot avea suprafaţa cu sau fără neregularități. 

Distanţa la care este situată cavitatea bucală de suport — Cu cât 
depărtarea faţă de suport este mai mare, cu atât gradul de dispersare a cantităţii 
de salivă creşte, infuențând prin aceasta omogenitatea suprafeţei urmei, forma, 
conturul şi delimitarea ei de restul suportului pe care se depune. La o distanţă 

redusă sau în cazul contactului intim cu suportul, urma este prezentă cu toate 
caracteristicile ei, fiind bine marcată. 

Vechimea urmei — Este determinată de timpul scurs de la crearea ei până 
la descoperire. Dacă trece un interval mai mare de timp, se produc uscarea, 
degradarea, iar după câteva zile dispariţia elementelor din conţinutul urmei. 

Cantitatea de salivă — Aceasta face ca forma urmei sa fie mai bine 
exprimată şi cu dimensiuni apreciabile când este mare, sau dimpotrivă, greu 
vizibilă, cu dimensiuni mici, atunci când este redusă. 

Influenţa factorilor de mediu extern 

Temperatura ridicată, umiditatea, curenţii de aer, sursele de impurificare 
a suportului, acţiunea unor substanţe cu conţinut acid sau bazic, diluarea ori 
spălarea urmei, prezenţa nicotinei şi a prafului profesional, duc la modificări de 
formă şi aspect ale urmelor de salivă. 

Influenţa factorilor de ordin intern — Enzimele, proteinele, sângele, sunt 
de natură a accentua sau a accelera unele modificări ale urmelor de salivă 
(schimbarea culorii, micşorarea volumului, zbârcirea suprafeţei concomitent cu 
tendinţa ei de dispariţie). 

Prezenţa unor boli — Bolile pot determina schimbări de formă şi aspect 
ale salvei ca urmare a survenirii unor modificări cantitative (exces de salivaţie 
în cazul unor focare salive dento-alveolare, inflamații sau tumori ale parților 
moi din cuprinsul cavităţii bucale) şi calitative (prezenţa de striaţii sanguine, 
urme de puroi, fragmente tumorale, variaţii ale vâscozității lichidului salivar). 
De asemenea, necesitatea administrării unei substanţe medicamentoase, cu 
efecte secundare asupra salivaţiei, face ca volumul şi calitatea acestui produs 
biologic să sufere unele diminuări respective, creşteri ale vâscozităţi şi mărirea 
densităţii sale. 

Vârsta — Îndeosebi la vârstele înaintate, au loc modificări cantitative şi 
calitative ale secreției salivare. 

Asupra urmelor de salivă mai pot avea alţi factori cum sunt: sexul, unele 
momente fiziologice (graviditate, menstruaţie, înfometare), tratamentele 
stomatologice, actul reflex de salivare la anumiţi excitanţi gustativi (de 
exemplu, guma de mestecat) sau la senzaţii de respingere gustative, abundenţele 
salivare ce însoțesc unele boli (insuficienţa hepatică). 

Urmele de spermă — Prin urmă de spermă se înţelege lichidul de secreție 
al glandelor sexuale masculine, exteriorizat din cauze fiziologice sau 
patologice, depus pe diferite suporturi în procesul săvârşirii unei infracţiuni sau 
în legătură cu aceasta. 

Cu ocazia cercetării la fața locului se ia in considerare prezenţa 
lichidului spermatic, ca atare fără a interesa conţinutul în spermatozoizi, aspect 
ce nu se poate elucida în condiţiile oferite în această etapă. 

Eliminarea acestui gen de produs biologic din cuprinsul veziculelor 
seminale este de cele mai multe ori determinate de acţiuni voluntare, mai rar 
fiind întâlnite ejaculările necontrolate (poluţii nocturne, prostatoreele, la 

alienaţii mintali ori în caz de leziuni neurologice, în urma unor intoxicații sau 
asfixii mecanice). 

Forma şi aspectul urmei de spermă la faţa locului sunt influențate de 
următorii factori: 

Natura si forma suportului — Urmele de sperma pot rămâne pe suporturi 
absorbante sau neabsorbante. Pe suporturile absorbante, ele apar sub formă de 
pete gri-albicioase cu contur neregulat, dar net delimitat de restul suportului, cu 
o senzaţie de asprime (de scrobit) la pipăire, iar pe cele neabsorbante, ca dâre 
strălucitoare ori cruste. 

Înălţimea de cădere — Aceasta depinde de poziţia persoanei în momentul 
secretării (culcată, în picioare). În cazul poziţiei culcat, urma de spermă are 
formă neregulată, fiind imprimată în lenjeria de corp sau în cea de pat. Când 
persoana se află în picioare, aspectul urmei de spermă are forma unei dâre în 
zig-zag. 

Vechimea — Vechimea urmei de spermă influenţează aspectul acesteia în 
privinţa formei, cât şi a culorii. Astfel, în funcție de natura suportului, ea se 
micşorează ca urmare a mişcării, iar culoarea se schimbă în timp de la gri- 
albicios până la galben-cenuşiu sau cenuşiu-deschis. 

Influenţa factorilor de mediu extern — Forma şi aspectul urmei de spermă 
sunt influențate de unii factori ai mediului extern, cum ar fi temperaturile 
ridicate, umiditatea, iluminarea, impurităţile mediului ambient, resturi ale 
substanţelor anticoncepţionale. 

Prezenţa unor boli — Afecţiunile organelor genitale pot duce la 
modificări ale aspectului urmei de spermă. În asemenea cazuri pot apărea 
urmele de spermă, sânge, puroi, urină, secreţii uretrale, secreţii vulvo-vaginale, 
fire de păr. 

Urmele de natură piloasă — Prin urme de natură piloasă se înţelege firul 
de păr provenit de pe corpul uman în procesul săvârşirii unei infracţiuni sau în 
legătură cu acesta. Din punct de vedere anatomic, firul de păr este compus din 
două parți principale: rădăcina şi tija. 

Rădăcina este învelită într-un sac numit folicul pilos, format la rândul 
său dintr-o teacă externă, ambele învelite într-o teacă fibroasă. Teaca epitelială, 
internă este formată din trei straturi concentrice de celule cheratinizate, care 
dinăuntru în afară sunt: epidermicula, stratul Huxley şi stratul Henle. Teaca 
epitelială internă reprezintă răsfrângerea epidermului, care se continuă pe 
rădăcină, învelind teaca epitelială internă până la bulbul rădăcinii şi papila. 
Teaca fibroasă de natură conjunctivă formează învelişul exterior şi se continuă 
cu dermul. Papila bulbului este formată din țesutul conjunctiv fără fibre elastice 
sau capilare şi fibre nervoase, care asigură nutriția şi inervaţia părului. Tulpina 
este alcătuita din măduvă, canalul medular, cortex (cotricula) şi cuticula. 

Forma şi aspectul firului de păr pot fi influențate de unii factori, şi 
anume: 

Modul de detaşare al firului de păr din stratul dermoepidermic. Acest 
factor este de natură a influenţa după cum urmează: 

- în cazul smulgerii, firul de păr prezintă pe lângă semnele de activitate 
vitală şi o serie de deformări; 

- în cazul ruperii, firul de păr are extremitatea inferioară despicată şi este 
fără rădăcină; 

- firul de păr căzut spontan are bulbul plin, prezintă semne de 
nevitalizare, rădăcina este ruptă, având aspect de măciucă; 

- firul de păr degenerat are bulbul uscat şi cheratinizat; 

- în cazul arderii parțiale, firul de păr prezintă la extremitatea lezată un 
aspect specific. 

Timpul scurs de la desprindere — Influenţa acestui factor rezultă în aceea 
că în cazul tăierii recente apare o secţiune relativă plană, în funcţie de gradul de 
ascuţire al obiectului tăietor, iar după 48 de ore unghiurile încep a se rotunji. 

Influenţa factorilor de mediu extern — Sub acţiunea temperaturilor înalte 
se produce o schimbare a naturii firului de păr. La circa 180 de grade 
temperatură, părul blond devine brun roşcat, părul brun se înnegreşte, iar cel alb 
capătă o culoare roza. La circa 250 de grade apar ondulaţii artificiale, iar între 
300 şi 400 de grade se produce carbonizarea. Substanțele chimice decolorează 
sau determină apariţia unei culori total diferită de cea originală. 

Urmele de natură osteologică — Prin urme de natură osteologică se 
înţeleg oasele şi cartilagiile, țesuturile din ele, a căror prezenţă la faţa locului 
este datorată săvârşirii unei infracţiuni. În categoria urmelor de natură 
osteologică se include scheletul în întregul lui,oase disparate sau fragmente de 
os şi cartilagii ale căror descoperire, examinare şi interpretare medico-legală şi 
antropologico-judiciară se realizează în scopul furnizării de date ce interesează 
organele judiciare. 

Osul, în ansamblul său, este alcătuit corespunzător funcţiilor pe care le 
realizează în cadrul sistemului asteo-articular. În alcătuirea sa,osul prezintă, în 
general, un strat superficial dens, iar în interior un strat spongios. 

În funcţie de forma lor, se deosebesc: oase lungi — ale membrelor; oase 
late — calota craniană, omoplatul, oasele bazinului; oase scurte — oasele mici ale 
mâinilor şi picioarelor. 

Conţinutul bogat în săruri anorganice conferă țesutului osos o rezistenţă 
deosebită la acţiunea factorilor distructivi de mediu, prin aceasta asigurându-se 
menţinerea aspectului şi elementelor componente ale osului, ca urma, pentru un 
interval de timp mult mai mare decât în cazul celorlalte categorii de urme 
biologice. 

Urme ale altor ţesuturi moi — În categoria urmelor altor ţesuturi moi se 
include țesuturile şi organele de natură umană descoperite la faţa locului şi care 
au legătură cu săvârşirea unei fapte penale. 

Conţinutul urmei este influenţat de următorii factori : 

Vârsta organismului în momentul creării urmei — Aceasta determină: 
gradul de dezvoltare morfo-funcţională a părților moi, apariția semnelor de 
regresiune, de repaus ori de plină activitate de spetrofie compensatoare sau de 
atrofie prin nefuncţionare. 

Regiunea anatomică — Este important prin aceea că determină măriri, 
micşorări, deformări, cicatrizări, formaţii tumorale, inflamații cornice, semne de 
intervenţii chirurgicale, prezenţa corpurilor străine introduse operator sau 
pătrunse accidental. 

Semne de violență — Cele vizibile cu ochiul liber pot fi: tăieturi, 
zdrobituri, detaşări, sfârtecări, amputări. Ele apar ca urmare a acţiunii 
infracționale, a exploziilor, a altor acţiuni violente, având drept consecinţă 
detaşări postume ori vitale de ţesuturi şi organe. 

Căutarea şi descoperirea principalelor categorii de urme biologice — 
Căutarea şi descoperirea urmelor de sânge. La faţa locului urmele de sânge pot 
fi descoperite, de cele mai multe ori prin observarea directă, cu ochiul liber, sau 
cu ajutorul unor surse de lumină vizibilă sau fluorescentă. De asemenea, pentru 
descoperirea urmelor se folosesc lupe, microscoape de buzunar, 
stereomicroscoape, cât şi anumite soluții de testare. 

Urmele se caută în felul următor — Pe îmbrăcămintea victimei, 
făptuitorului sau suspectului-de la o extremitate la cealaltă a corpului, pe 
straturi de obiecte, de la suprafaţă către profunzime. Pentru fiecare obiect de uz 
vestimentar se cercetează: suprafaţa exterioară, marginile, unghiurile, porțiunile 
unde sunt cusături, faţa externă a buzunarelor, clapelor şi marginilor, 
manşetelor pantalonilor. În continuare se examinează faţa internă a aceloraşi 
obiecte şi a lenjeriei de corp. La aceasta din urma se examinează şi porțiunile 
corespunzătoare regiunilor axială, submamară, perineo-genitală, fesieră. 

La obiectele folosite pentru acoperirea capului se examinează ambele 
feţe, căptuşeală, marginile, borurile, panglica exterioara pe feţele sale internă şi 
externă. 

Încălțămintea se cercetează pe faţa externă, pe talpă, la unghiul dintre 
talpă şi toc sau ramă, în spaţiile dintre straturile suprapuse ale tălpii. În 
interiorul încălțămintei, se caută pe toată suprafaţa. 

Pe corpul victimei, făptuitorului sau suspectului — începând de la 
extremitatea cefalica până la vârful piciorului. Se examinează: regiunea păroasă 
a pielii capului, orificiile naturale din sfera craniană, zonele axilelor, regiunea 
submamară, regiunea ombilicala, perineo-genitală, spaţiile inter — digitale de la 
mâini şi de la picioare, precum şi spaţiile subunghiale. 

În locul unde s-a săvârşit şi în cel în care se găseşte victima, se 
acționează în funcţie de natura suportului şi de prezenţa unor obiecte asupra 
victimei sau în vecinătatea ei. Se cercetează duşumelele, locurile de îmbinare a 
scândurilor şi regiunile cu cusături, rupturi, sfâşieturi sau cele prezentând 
pierderi de substanţă de la nivelul suportului pe care este dispus corpul victimei. 

Nu se omite căutarea urmelor în diferite recipiente care servesc la 
îndepărtarea reziduurilor sau pentru spălat, în instalațiile tehnico-sanitare, pe 
obiectele tapiţate, pe saltele, plăpumi, pilote. 

Podeaua, dacă este din pământ bătătorit sau cărămidă, se examinează în 
zonele de afânare sau cu denivelări, respectiv în spaţiile dintre cărămizi. 

În locurile deschise, urmele de sânge se caută: pe sol, pe vegetaţie, pe 
obiectele aflate în zonă, în apele stătătoare, pe gheaţă ori zăpadă, pe garduri, pe 
marginile unor ziduri. 

Obiectele utilizate pentru atac-apărare sau care au produs în alt mod o 
vătămare corporală ori au fost folosite pentru secţionarea corpului victimei 
poartă urme de sânge ce trebuie căutate pe suprafaţa lor. O atenţie deosebită se 
acordă căutării şi descoperirii urmelor de sânge pe obiectele utilizate pentru 
transportul ori ascunderea victimei, cum ar fi:mijloace de transport, valize, lăzi, 
saci, unde s-au ascuns resturi din corpul secţionat, diferite materiale, inclusiv 
sforile sau alte legături folosite la ambalare de către făptuitor. 

Urme de sânge se mai pot găsi pe instrumente utilizate la întreruperea 
cursului sarcinii, pe materialele de pansament ori folosite pentru realizarea unor 
tratamente. 

Deseori, în urmele de sânge se pot descoperi printr-o simpla examinare 
microscopica, alte produse biologice (fire de păr, spermă, resturi de ţesuturi 
organice), patologice (puroi, fragmente de tumori, neoformaţiuni maligne) şi 
medicamentoase (unguente, fragmente de pansament) care influenţează adeseori 
aspectul urmelor respective. 

În tot cursul activităţii desfăşurate la faţa locului pentru descoperirea 
urmelor de sânge se are în vedere faptul că, ele, uneori pot fi confundate cu pete 
de aceeaşi culoare, dar cu altă provenienţă, cum ar fi: rugină, sucuri de fructe, 
de legume, vinuri, cerneluri, tuşuri, coloranţi ori cele rezultate din strivirea 
corpului unor insecte. 

Căutarea şi descoperirea urmelor de salivă — Aceasta se face, după caz, 
prin examinarea directă cu ochiul liber, prin folosirea la faţa locului a unor 
mijloace optice (lupă, microscopul de buzunar, detectorul cu radiaţii 
ultraviolete) sau prin ridicarea obiectelor pe care se presupune că există urme de 
salivă şi trimiterea la laborator în vederea descoperirii lor. 

Urmele de salivă se caută pe toate obiectele existente la locul faptei ce ar 
avea legătură cu desfăşurarea activităţii infracţionale. Obiectele şi locurile unde 
se află urme de salivă sunt: 

- cele utilizate în scop de igienă corporală, cum ar fi: batista, prosopul, 
periuţa de dinţi, scobitoarea sau alte obiecte mici pretabile acestei destinaţii; 

- cele folosite pentru fumat: ţigări, mucuri, pipe, trabucuri, țigarete; 

- tacâmurile, farfuriile, paharele, sticlele, biberoanele şi alte asemenea 
obiecte susceptibile de a fi suportul unor urme de salivă; 

- instrumentele muzicale de suflat, instrumentar stomatologic şi de ORL; 

- obiectele de îmbrăcăminte şi încălțăminte; 

- obiectele de cult religios (icoane, cruci, relicve); 

- vată, tifon, comprese, alte obiecte introduse forţat în cavitatea bucala a 
victimei; 

- lenjeria de corp şi de pat, insistându-se în mod deosebit asupra 
gulerelor, piepţilor, cusăturilor marginale, feţelor interioare ale cupelor 
sutienelor, feţelor de pernă, cearşafurilor; 

- corpul victimei (buze, faţă, gât, regiunea mamară, zona pubiană) şi 
împrejurimile locului unde acesta a fost găsit; 

- alte obiecte sau instrumente găsite la faţa locului provenite de la 
făptuitor şi pe care se presupune că există urme de salivă; 

În tot cursul activităţii desfăşurate la faţa locului, pentru relevarea 
urmelor de salivă se are în vedere posibilitatea ca acestea să fie confundate cu 
pete de altă natură, ca: sperma, mucus nazal, secreție vulvo-vaginala. 

Căutarea şi descoperirea urmelor de spermă — Căutarea urmelor de 
spermă la faţa locului se face prin examinarea cu ochiul liber, iar după caz, cu 
ajutorul unor mijloace optice (lupe, microscop de buzunar) sau al detectorului 
cu radiaţii ultraviolete, a tuturor obiectelor sau alte suporturi susceptibile de a fi 
purtătoare de asemenea urme. 

În mod deosebit, urmele de spermă se caută — Pe corpul omenesc, în 
regiunile: pubiană, submamară, ombilicală, perineală, anală, între coapse şi pe 
faţa antero-internă a gambelor, în şi pe organele genitale şi în alte locuri. Pe 
articolele de uz vestimentar şi accesorii: lenjeria de corp, pe ambele feţe, la 
cusături, între straturile duble de material textil situate în regiunea genitală, pe 
cămăşi de noapte, pijamale, pe ciorapi şi alte obiecte. Pe lenjeria de pat, care va 
fi examinată pe ambele feţe, insistându-se la nivelul cusăturilor, la marginile 
eventualelor bucăţi de material adăugat pentru a acoperi o ruptură, sfâşietură. În 
locul unde se afla victima se caută pe sol, pe iarbă, pe duşumea, pe covoare. 

Pe obiectele utilizate în scop igienic, cum sunt: vata, tifonul, bandajul 
igienic, compresele sterile, batistele şi articolele de uz tehnico-sanitar (cadă de 
baie, chiuvetă, lighean, bideu). Pe acestea şi altele similare se procedează la 
căutarea, în special prin utilizarea unui detector cu radiaţii ultraviolete, a 
urmelor ce par a fi spermă. 

Căutarea şi descoperirea urmelor de natură piloasă — Urmele de natură 
piloasă se caută la locul săvârşirii infracțiunii, folosindu-se mijloace tehnice 
(lupa, lanterna, microscopul de buzunar) sau cu ochiul liber. 

Urmele de natură piloasă pot fi descoperite pe diferite suporturi, cum ar 
fi: pe corpul uman; pe obiectele de îmbrăcăminte şi de lenjerie; pe cele de 
utilitate igienico-sanitară (în mod deosebit pe pieptene, perie de păr şi pe 
diverse ustensile de coafură); pe locul unde se afla victima şi pe obiectele din 
apropierea acesteia; pe obiectele corp delict. 

Adeseori firele de păr se găsesc la faţa locului în asociere cu alte urme de 
natură biologică (spermă, sânge, salivă şi alte ţesuturi moi). 

Căutarea şi descoperirea urmelor de natură osteologică — Urmele de 
natură osteologică se caută utilizându-se metode pretabile la specificul 
condițiilor de mediu: în pământ, în apa, în zonele mlăştinoase, în conţinutul 
latrinelor, pe sol, în diferite recipiente, în pivnițe, în fântâni, pe diverse 
instrumente, în instalaţii sanitare. În raport cu natura suportului, se procedează 
la căutarea de resturi osoase prin: săpare, cernere a pământului, scufundare 
subacvatică, vidanjarea latrinelor, sub frunzişul căzut din copaci, printre 
ramurile arbuștilor. 


32 


Prof. univ. dr. Stancu Emilian 


Descoperirea urmelor implică măsuri de precauţie deosebite, întrucât 
manevrele brutale exercitate asupra lor produc modificări de structură 
ireversibile. Îndepărtarea corpurilor străine se face cu o pensulă cu fire moi, iar 
uscarea în locuri ferite de acţiunea directa şi brutală a razelor calorice, 
indiferent de sursă (soare, radiator, plită încinsă). Pentru fiecare os în parte se 
procedează la descoperirea elementelor de contur prin pensulare, după ce s-a 
îndepărtat masa de corpuri străine aderente. Când aceste corpuri sunt foarte 
aderente, nu se întreprinde nici o manevră de îndepărtare a lor, pentru a nu se 
produce degradări ale straturilor superficiale de ţesut osos. 

Căutarea şi descoperirea altor urme de ţesuturi moi — Urmele se caută 
folosindu-se metode adecvate mediului în care acestea se află. La faţa locului 
urmele se găsesc în pământ, în apă, în mlaştini,în conţinutul latrinelor, pe sol, în 
locuinţe, pe îmbrăcăminte, vehicule, roţi dinţate, din diferite angrenaje,în 
instalaţii sanitare, pe instrumentele medicale sau improvizate, în lăzi de gunoi. 

De la caz la caz, pentru descoperirea urmelor se folosesc următoarele 
procedee: exhumarea, săparea terenului, cernerea sau greblarea solului, 
verificarea permeabilităţii unor porțiuni din terenul cercetat cu ajutorul apei, 
eliminarea excesului de apă de pe sol (desecarea), vidanjarea latrinelor, 
scufundarea subacvatică. 

Pentru căutarea urmelor aflate în stare de putrefacție se foloseşte 
detectorul de cadavre. 

Căutarea şi scoaterea din diferite medii a urmelor se fac cu multă atenţie, 
pentru a nu deteriora, modifica sau a crea alte urme noi. 

Modalităţi tehnice de căutare a urmelor biologice la fața locului — 
Polylight. Reprezintă un dispozitiv special de iluminat în diferite spectre de 
lumină în radiaţii ultraviolete şi infraroşii destinat descoperirii microurmelor la 
faţa locului şi evidenţierii diferitelor modificări asupra documentelor, fiind 
folosit şi în alte procese criminalistice. 

Acest aparat este specializat în căutarea şi evidenţierea la faţa locului a 
urmelor de sânge, de salivă şi de spermă. 

Urma de spermă trebuie luminată cu o frecvenţă de 415 nm/puterea 7 şi 
va fi observată cu ochelarii portocalii. 

Urma de sânge se tratează mai întâi astfel: 

a) soluţie de hidrogen peroxide 15% -1 parte în apă; 

b) soluţie de ethanol (acid acetic) -fluorescentină 2 părți. 

Se va pulveriza soluţie de ethanol peste urma presupusa a fi de sânge, 
după care soluţia de hydrogen peroxide. Acest tratament dă rezultate deosebite 
pe covoare, mobile şi tapiţerie. 

Urma de sânge va fi iluminată cu frecvenţa de 450nm/puterea 7 si va 
putea fi observată cu ajutorul ochelarilor galbeni. Tratamentul aplicat nu va 
distruge urma, astfel ca aceasta va putea fi analizată şi din punct de vedere al 
A.D. N.-ului. 

Comparativ cu tratarea cu luminal, unde durata de vizibilitate şi 
conservare a urmelor este mai redusă, tratamentul mai sus prezentat are 
avantajul stabilităţii o perioadă mai îndelungată. 

Avantaje, testate practic, ale tehnicii Polylight, în cazul cercetării la faţa 
locului sunt următoarele: 

a) se poate fotografia ore întregi, urma fiind conservată 

b) nu este necesar să mişcăm obiectele 

c) nu este necesar să mişcăm urmele 

d) se pot căuta mai repede urmele 

e) pot fi fotografiate fără a impune aplicarea de diverse tratamente 

La cercetarea la faţa locului, în interioare, este bine ca podeaua să se 
cerceteze prima, deoarece pe aceasta se găsesc o varietate de urme şi 
microurme, inclusiv cele de natură biologică. 

Sursa de lumină crime-lite 805. Este o lanternă la care sunt aplicate 
(înşurubate) filtrele de care avem nevoie în contextul cercetării criminalistice a 
locului faptei. Frecvența de undă este de 405 nm. Se foloseşte în special pentru 
a evidenția fluidele. 

Recoltarea, transportul şi conservarea urmelor biologice provenite din 
câmpul infracțional — De regulă, cercetarea urmelor apte să servească 
identificării genetice, parcurge aceleaşi etape tehnice, tipice urmelor biologice 
(sânge, spermă, saliva) de la descoperire la fixare fotografică, desenare şi 
ridicare. Fireşte că se impun anumite precauţii suplimentare. 

Pentru fiecare probă se va folosi un tip special de recipient care să ofere 
o conservare optimă şi un transport sigur. Sângele lichid, țesuturile, organele 
sau oasele se containerizează şi se refrigerează în vederea transportării în 
condiții bune. Părul trebuie colectat cu grijă pentru a evita ruperea tijei sau 
atingerea rădăcinii furnizoare de informaţii genetice. 

Raportat la sensibilitatea tehnicilor A.D.N., contaminarea problemelor 
este o adevărată problemă. Pentru a evita acest pericol se folosesc mănuşi şi 
pensete adecvate, avantajul folosirii acestora fiind posibilitatea schimbărilor lor 
ori de câte ori devin contaminate. Instrumentul folosit, atât în cercetările la faţa 
locului cât şi în analizele de laborator, se curăţă cu tampoane cu alcool după 
ridicarea fiecărui obiect. De asemenea, se recomandă purtarea de măşti pentru a 
evita strănutul, tuşitul sau chiar vorbitul în apropierea materialului pătat şi 
folosirea mânuşilor. 

Etape în cercetarea la faţa locului 

1. Examinarea prealabilă a probelor de la locul infracţiunii 

2. Înregistrarea, examinarea şi fotografierea probelor 

3. Reacţii specifice pentru determinarea naturii şi speciei: 

- sânge: testul benzidinei şi testul anticorpilor hemoglobinei umane 
(OBTI Hexahon) 

- sperma: testul pentru fosfataza acidă prostatică (PSA) urmat de 
examinare microscopică în fluorescent (Chrisman Tree) 

- saliva: determinarea alfa amilazei (TATORT) 

Reguli de ridicare şi manipulare a probelor destinate analizei A.D.N. 

Realizarea cu succes a genotipării probelor biologice ridicate de la faţa 
locului depinde foarte mult de modul în care sunt ridicate şi conservate acestea. 
Astfel, tehnica de recoltare şi înregistrare a probelor, cantitatea şi natura 
acestora, modul de manipulare şi ambalare, condiţiile de conservare au o 
importanţă deosebită pentru obţinerea unor rezultate viabile prin analiza A.D.N. 

Dacă urmele nu sunt înregistrate, recoltate, ambalate şi conservate 
corespunzător, acestea nu vor satisface cerinţele minime pentru a fi admise ca 
probe în justiţie. 

Dacă probele nu sunt înregistrate corespunzător, înaintea ridicării, 
originea acestora nu poate fi contestată. Dacă ambalarea este incorectă, probele 
se pot contamina. Dacă recoltarea este incorectă, probele se pot distruge. 
Păstrarea în condiţii necorespunzătoare poate duce la degradarea probelor. Toţi 
aceşti factori pot influența negativ, în mod decisiv, succesul genotipării 
probelor. 

La ridicarea probelor de la faţa locului sau a probelor de comparative, 
apreciez că trebuie respectate cu stricteţe o serie de evenimente: 

- la cercetarea la fața locului se vor folosi în mod obligatoriu mânuşi 
chirurgicale din latex care se vor schimba ori de cate ori se trece la ridicarea 
unei noi probe; 

- pentru manipularea probelor se va folosi instrumentar steril (capătul de 
prindere al unei pensete se poate steriliza prin încălzirea la flacăra unei 
brichete). Nu se vor manipula simultan mai multe probe; 

- probele nu vor veni în contact una cu alta în timpul recoltării. Obiectele 
provenind de la suspecți şi de la victimă vor fi în permanenţă separate:acestea 
nu vor fi în contact cu aceleaşi obiecte (în maşina de transport, camerele de 
interogatoriu) pe timpul manipulării; 

- nu atingeţi cu mana descoperită zonele obiectelor unde presupuneţi că 
pot exista urme A.D.N.; 

- nu tuşiţi sau strănutaţi spre obiectele purtătoare de urme de la faţa 
locului. Nu vorbiţi pe timpul ridicării probelor pentru analiza A.D.N.; 

- nu atingeţi cu faţa, nasul sau gura probele pe timpul recoltării sau 
ambalării. Protejaţi-vă parul pe timpul recoltării şi pe timpul recoltării probelor 
este interzis fumatul, consumul de băuturi sau alimente; 

- ori de cate ori este posibil, expediaţi obiectul purtător de urme ca atare 
la laborator, fără a încerca ridicarea de urme sau decuparea zonelor bănuite a 
conţine urme A.D.N.; 

- întotdeauna uscați cu grijă probele înaintea ambalării prin expunere la 
aer; 

- ambalați probele în ambalaje noi din hârtie sau plicuri noi: este 
interzisă ambalarea în pungi din material plastic; 

- este interzisă deschiderea probelor odată ambalate pentru a fi 
prezentate pe timpul investigațiilor; 

- nu se vor ambala mai multe obiecte în acelaşi container; 

- dimensiunile ambalajului exterior vor fi corespunzătoare pentru a se 
preveni tensionarea acestuia şi ruperea pe timpul transportului; 

- este interzisă refolosirea ambalajelor. 

Există sute de varietăţi de dovezi fizice care sunt aduse la laboratoarele 
de medicină-legală de către organele judiciare. Dovezile care ar putea fi supuse 
analizei A.D.N., în general, sunt limitate la produse biologice. 

Prezentăm, în continuare, o listă de materiale biologice din care A.D.N.— 
ul fost izolat şi analizat: 

- sânge şi pete de sânge 

- spermă şi pete de spermă 

- ţesuturi şi celule 

- oase şi organe 

- păr cu foliculi 

- urină şi salivă (cu celule nucleare) 

Alte materiale, cum sunt: lacrimile, transpiraţia, serul, material fără 
celule nucleate nu pot fi supuse analizei A.D.N. Modalităţile prin care dovezile 
biologice pot fi transferate tipuri diferite de dovezi biologice enumerate mai sus 
pot fi folosite pentru a conecta o persoană de alta, de un obiect sau de un loc. 
Aceste tipuri de dovezi pot fi,de asemenea, folosite pentru a asocia sau a disocia 
o persoană cu o crimă. Dovezile biologice pot fi, în general, transferate prin una 
sau două modalităţi:directă sau secundară. 

Depozitarea directă — Sângele, sperma, țesuturile, oasele, părul, urina şi 
saliva, pot fi transferate de pe corpul sau hainele unei persoane sau de pe 
obiecte de la locul faptei. După ce materialele biologice au fost depozitate, ele 
devin pete şi aderă la o suprafaţă sau la un substrat. Dovezile biologice care nu 
sunt lichide, cum ar fi ţesuturi, oase au păr, pot fi, de asemenea, transferate prin 
contact direct şi depozitare. Transferul şi depozitarea directă pot fi întâlnite în 
una din următoarele situaţii: 

- A.D.N.—ul suspectului depozitat pe victimă (corp sau haine) 

- A.D.N.—ul suspectului depozitat pe un obiect 

- A.D.N.—ul suspectului găsit la locul faptei 

- A.D.N.—ul victimei depozitat pe suspect (corp sau haine) 

- A.D.N.—ul victimei depozitat pe un obiect 

- A.D.N.-—ul victimei aflat la locul faptei 

- A.D.N.—ul martorilor aflat pe victimă sau pe suspect: 

- A.D.N.-—ul martorilor aflat pe un obiect 

- A.D.N.-—ul martorilor aflat la locul faptei 

Transferul secundar — Sângele, sperma, țesuturile, părul sau urina pot fi 
transferate de pe victimă, suspect, martor, obiect sau de la locul faptei printr-un 
mediu intermediar. În cazul transferului secundar nu există contact direct între 
sursa originală (donator de A.D.N.) şi suprafaţa ţintă. Transferul intermediar ar 
putea fi o persoană sau un obiect. Transferul secundar nu furnizează dovezi 
despre legătura directă a unui individ cu crima. 

Prezentăm în continuare un ghid pentru furnizarea, recoltarea, 
transportul şi conservarea dovezilor A.D.N. 

Fazele iniţiale ale examinării dovezilor fizice presupun activităţi care se 
desfăşoară atât la locul faptei cât şi în laboratoarele de medicină legală. 
Documentarea este importanta din două puncte de vedere în medicina legală: 
din punct de vedere ştiinţific şi legal. 

Nu trebuie deteriorate nimic, până când poziția sa iniţială nu a fost 
înregistrată. Sunt valabile câteva modalităţi diferite de furnizare. În general se 
recomandă folosirea mai multor metode. Fiecare piesă majoră a dovezilor ar 
trebui înregistrată. 

Dovezi la locul faptei — Fotografierea şi/sau filmarea dovezilor, înainte 
de a fi atinse, deplasate sau recoltate. 

Observarea poziţiei şi schiţarea distanțelor dintre dovezi şi alte obiecte 
de la locul faptei. Observarea şi schițarea distanțelor dintre dovezi şi alte 
obiecte de la locul faptei. Observarea şi schiţarea condiţiilor dovezilor 
biologice. 

Dovezi la laboratorul de medicină legală 

- observarea împachetării, etichetării şi sigiliilor probelor 

- pachetul iniţial cu mărci unice de identificare, numărul, cazul şi data 

- verificarea numărului şi compararea cu forma admisă pentru a se 
asigura că a fost primit articolul corect 

- observarea, schiţarea şi /sau fotografierea articolului primit 

- verificarea articolului dacă îndeplineşte condiţiile de admitere şi dacă 
descrierea lui este corecta 

- fotografierea, schiţarea şi /sau notarea localizării dovezilor biologice 
înainte de eşantionare 

- dacă a fost efectuată o testare preliminară se va înregistra felul testului 
şi rezultatele obţinute. Întotdeauna trebuie purtate mănuşi pentru a preveni 
contaminarea. 

După ce dovada biologică a fost transferată direct sau indirect, ea va 
rămâne pe suprafaţa ţintă prin absorbţie sau prin aderență. În general, 
materialele biologice vor fi absorbite, iar cele solide vor adera. Metoda de 
recoltare depinde de starea în care se afla materialul biologic. Prezentăm în 
continuare, câteva noţiuni generale despre recoltarea dovezilor biologice pentru 
analiza A DN. 

Recoltarea, transportul şi conservarea urmelor de sânge — Eşantioane de 
sânge lichid 

1. Sângele lichid de la o persoană trebuie recoltat de personal medical 
calificat. 

2. Trebuie recoltat în două eprubete de câte 5 ml fiecare, folosind EDTA ca 
anticoagulant. 

3. Fiecare eprubetă va fi etichetată cu data, ora, numele persoanei, numele 
celui care recoltează, numărul cazului şi numărul de expunere. 

4. Probele de sânge trebuie puse în frigider (nu îngheţate) şi puse în lucru cât 
mai curând posibil. 
Sânge lichid de la locul faptei 
1. Sângele lichid trebuie recoltat cu o seringă curată (de preferință 
sterilă) sau cu o pipetă şi transferat într-o eprubetă curată (de preferinţă sterilă). 
2. Un cheag de sânge poate fi transferat într-o eprubetă curată cu o 
spatulă curată. 
3. O bucată de bumbac curat poate fi folosită pentru a absorbi sângele 
lichid sau cheagul de sânge. 
4. Eşantioanele vor fi etichetate cu numărul cazului, numărul 
articolului, data, ora şi numele celui care recoltează. 
5. Dacă sunt recoltate eşantioane de sânge uscat ele trebuie sa fie 
conservate, trebuie duse, cât mai curând posibil, la laborator. 
Eşantioane de sânge lichid din zăpadă sau din apă 
1. Eşantioanele de sânge găsite pe zăpadă sau în apă trebuie recoltate 
imediat, pentru a preveni diluarea . 
2. Trebuie recoltată o cantitate cât mai mare din aceste eşantioane, într-un 
recipient curat, pentru a preveni contaminarea. 
3. Eşantioanele se etichetează aşa cum s-a arătat anterior. 
4. Eşantioanele se îngheaţă. 
5. Eşantioanele se duc la laborator cât mai curând timp posibil. 
Pete de sânge umede — Îmbrăcămintea cu pete de sânge umede 


|; Imbrăcămintea care are pete de sânge umede trebuie pusă pe o 
suprafață curată şi lăsată să se usuce; 
2: Imbrăcămintea care are pete de sânge umede nu va fi niciodată 


pusă într-un sac de plastic sau cu un recipient închis ermetic. Acest lucru ar 
putea determina contaminarea şi înmulțirea bacteriilor şi implicit deteriorarea 
probei; 

3. După ce îmbrăcămintea şi petele s-au uscat trebuie împachetate 
într-un recipient de hârtie care va fi etichetate corect. 

Obiecte cu pete de sânge umede 

1. Obiectele mici cu pete de sânge umede trebuie uscate şi apoi recoltate: 

2. Trebuie păstrată integritatea petelor de sânge în timpul împachetării şi 
transportului: 

3. La locul faptei pot să existe obiecte mari cu pete de sânge umede. 
Petele de sânge umede trebuie transferate pe o bucată de bumbac curată: 

4. Bucata de bumbac cu pete de sânge trebuie lăsată să se usuce. Înainte 
de a fi împachetată într-un recipient hârtie: 

5. Fiecare obiect şi recipient trebuie etichetat corect. 

Pete de sânge uscate — Pete de sânge uscate pe articole transportabile. 

l. Petele de sânge uscate de pe arme, îmbrăcăminte şi alte obiecte 
transportabile trebuie recoltate separat 

2. Fiecare articol trebuie plasat individual într-un recipient de hârtie şi 
acesta trebuie sigilat şi etichetat 

Pete de sânge uscate pe suprafeţe solide neabsorbante ale obiectelor 
netransportabile ale obiectelor netransportabile 

1. Modelul petelor de sânge trebuie să fie documentat şi schiţat pentru 
necesarul respectiv 

2. Pata de sânge poate fi dizolvată într-o soluţie salină sterilizata prin 
frecarea bucății de bumbac pe zona pătată 

3. Bucata este lăsată să se usuce şi este pusă apoi într-un pachet de hârtie 

4. Apoi pachetul este pus într-un plic care se sigilează şi se etichetează 

5. Acest procedeu poate fi controlat prin recoltarea unei pete dintr-o zonă 
adiacentă dar nepătată 

Pete de sânge de pe covoare, tapiţerii, şi alte obiecte care nu pot fi tăiate: 

1. Ariile pătate trebuie pregătite aşa cum s-a descris anterior 

2. O porţiune din obiect pe care se afla pete de sânge poate fi îndepărtată 
cu un instrument ascuţit curat 

3. Fiecare bucată decupată trebuie împachetată separat şi etichetată 

4. Pentru control trebuie recoltată şi o porţiune fără pete de sânge 

Picături de sânge mici şi uscate 

1. Adesea este dificil de recoltat picături de sânge; este posibil ca acestea 
să fie recoltate folosind metoda benzii adezive 

2. După pregătirea corespunzătoare, poate fi folosită metoda benzii 
adezive pentru picăturile de sânge de pe anumite suprafeţe 

3. Fiecare piesă trebuie împachetată şi etichetată 

4. Fiecare piesă se pune într-un recipient de plastic 

5. Se suspendă banda cu picăturile de sânge la mijlocul recipientului 

6. Se sigilează şi se etichetează recipientul 

Recoltarea, transportul şi conservarea urmelor de spermă şi a petelor de 
spermă — Probele de lichid spermatic găsite la faţa locului. 

1. Se cataloghează dovezile de spermă prin observare, înregistrare video 
şi desenare 

2. Se foloseşte o seringă curată pentru a transfera lichidul spermatic într- 
o eprubetă sterilă 

3. Se etichetează eprubeta cu numărul cazului, data, ora, localizarea şi 
numele celui care recoltează 

4. Proba se păstrează la frigider şi se aduce la laborator cât mai curând 
posibil 

5. În mod alternativ, lichidul spermatic poate fi transferat pe o bucată 
curată de bumbac prin absorbţie. Bucata de bumbac este apoi uscată, 
împachetată, sigilată şi etichetată. 

Pete de spermă de pe obiecte transportabile 

1. Petele de spermă de pe obiecte, lenjerie de pat,perne şi alte obiecte 
transportabile trebuie recoltate ca atare 

2. Dacă un obiect are pe el pete umede, acestea trebuie lăsate să se usuce 
înainte de a fi recoltate 

3. Fiecare obiect trebuie împachetat separat într-un recipient de hârtie 
curat 

4. Fiecare obiect trebuie etichetat şi sigilat 

5. Obiectele trebuie ţinute la frigider şi trimise la laborator cât mai 
curând posibil 

Pete de spermă de pe obiecte mari care pot fi tăiate 

1. Exemple de obiecte care pot să aibă pete de spermă şi care pot fi tăiate 
sunt: covoare, lenjerie de pat şi tapiţerii 

2. Se cataloghează proba aşa cum am descris mai sus 

3. Se foloseşte un cuţit sau o lamă curată pentru a tăia zona cu pete 

4. Se împachetează pentru a o asigura şi a preveni orice contaminare 

5. Acest pachet se pune într-un recipient, se sigilează şi se etichetează 

Pete de pe suprafeţe neabsorbante şi netransportabile 

1. Exemple de asemenea suprafeţe sunt podelele, tejghelele şi suprafeţele 
de metal 

2. Se cataloghează petele de spermă aşa cum am descris 

3. Se foloseşte un bisturiu curat pentru a răzui petele de spermă pe o 
hârtie curată şi se pun într-un recipient 

4. Se curăță bisturiul înainte de fiecare curăţare pentru a evita 
contaminarea 

5. Fiecare recipient trebuie etichetat şi sigilat 


Recoltarea, transportul şi conservarea urmelor de ţesuturi, organe şi oase 
— "Țesuturi, organe şi oase proaspete 

1. Fiecare probă trebuie descrisă şi documentată prin schiţare, 
fotografiere şi filmare 

2. Acest tip de probă poate fi recoltat cu un forceps curat 

3. Fiecare articol trebuie pus într-un recipient curat fără fixatori adăugaţi 

4. Fiecare recipient trebuie sigilat, etichetat şi depozitat într-un 
congelator 

5. Probele trebuie aduse la laborator cât mai curând posibil 

Țesuturi, organe şi oase vechi 

1. Înainte de a fi recoltată, fiecare probă trebuie fotografiată şi schiţată. 
Trebuie notată mărimea, forma şi distanţa dintre probe 

2. Fiecare probă trebuie recoltată cu mănuşi curate 

3. Trebuie sa fim atenţi să nu contaminăm o probă de la alta; de aceea 
mănuşile trebuie schimbate pentru fiecare probă 

4. Fiecare probă trebuie pusă într-un recipient curat, care se sigilează şi 
se etichetează 

5. Probele pot fi depozitate la temperatura camerei şi duse la laborator 
cât mai curând posibil 

Recoltarea, transportul şi conservarea urmelor de urină, salivă şi alte 
lichide ale organismului. Probe lichide: 

1. Urina lichidă sau saliva trebuie transferate într-un recipient curat cât 
mai curând posibil 

2. Fiecare recipient trebuie sigilat şi etichetat 

3. Probele trebuie păstrate la frigider şi duse la laborator 

Pete 

1. Petele de urină şi de salivă pot fi recoltate ca atare sau prin răzuire 

2. Fiecare probă se pune într-un recipient de hârtie curat. Petele recoltate 
prin răzuire se pun într-un plic de hârtie curat care apoi este pus într-un 
recipient de hârtie 

3. Probele trebuie etichetate şi sigilate 

4. Probele trebuie aduse la laborator cât mai curând posibil 

Recoltarea, transportul şi conservarea urmelor de natură piloasă 

1. Probele de păr trebuie recoltate cu ajutorul unei pensete curate 

2. Fiecare probă de păr trebuie împachetată separat şi apoi sigilată şi 
etichetată 

3. Recoltarea trebuie făcută cu atenţie pentru a nu deteriora rădăcina 
firului de păr 

4. Părul amestecat cu sânge, ţesuturi sau alte lichide ale organismului 
trebuie tratate cu atenţie. Fiecare probă trebuie pusă într-un recipient curat, după 
care se sigilează şi etichetează 

5. Probele trebuie depozitate în frigider şi duse la laborator cât mai 
curând posibil 

Urme biologice de transfer — În cazul în care urmele biologice nu 
formează depozite sau pete vizibile pe obiecte şi există numai suspiciunea unui 
transfer de celule către un anumit suport (prin frecare-apucare) probele se 
procesează astfel: 

1. În toate cazurile în care este posibil se vor înainta la laborator 
obiectele purtătoare ca atare. 

2. Dacă obiectele purtătoare nu se pot ridica de la locul faptei datorită 
dimensiunilor acestora, recoltarea urmei biologice se face prin transfer pe un 
suport apt a fi examinat în laborator astfel: 

- se folosesc baghete subțiri din plastic sau lemn având la capete 
tampoane din bumbac 

- se umezeşte tamponul cu apă distilată sau aer fiziologic steril 

- urma se recoltează prin frecare, folosindu-se o zonă cât mai mică a 
tamponului 

- se va evita intercontaminarea probelor pe timpul recoltării sau 
contaminarea acestora de către operator (inclusiv atingerea de obiecte de 
îmbrăcăminte) 

- tampoanele se usucă la aer, nu se folosesc aparatele de uscat părul 

- probele se ambalează separat în ambalaje din hârtie, se etichetează şi se 
sigilează corespunzător 

1.9. Probleme ce se pot rezolva prin examinarea urmelor biologice 

Probleme ce se pot rezolva prin examinarea urmelor de sânge — Prin 
examinarea urmelor de sânge se pot formula unele ipoteze cu privire la numărul 
făptuitorilor, contribuţia fiecăruia la crearea leziunilor, deprinderile pe care le 
posedă unele persoane de a produce leziuni corporale în zone vitale: de 
asemenea se pot obţine date cu privire la profesia făptuitorului. 

În ceea ce priveşte obiectul creator, prin interpretarea urmelor de sânge 
se pot determina felul, natura, numărul,gradul de ascuţire a instrumentelor 
utilizate, forma şi mărimea suprafeţelor obiectelor contondente, direcția din care 
s-a tras cu arma de foc, locul unde se găsea făptuitorul. 

Prin examinarea aspectului urmelor de sânge, îndeosebi a culorii şi a 
stadiului de coagulare, se poate determina,cu oarecare aproximaţie, vechimea 
lor, ţinându-se seama şi de temperatura mediului înconjurător şi iluminarea 
existentă. 

Forma dârelor de sânge, a diverselor scurgeri sau a picăturilor ajută la 
determinarea distanţei (înălțimii) şi a unghiului sub care s-au scurs, inclusiv a 
poziţiei reciproce dintre victimă şi agresor ori a altor acţiuni întreprinse. Atunci 
când petele de sânge sunt situate pe mai multe planuri, de orientări diferite, se 
poate stabili uneori, prin construcții geometrice, cu aproximaţie, punctul de la 
care a ţâşnit sângele. 

Amplasarea picăturilor de sânge pe sol, precum şi reducerea cantitativă a 
acestora până la eventuala lor dispariţie pot indica traseul parcurs de persoana 
care sângerează. Existenţa unei bălți de sânge între trasee cu dâre de picături 
poate indica locul de staţionare vremelnică a celui rănit sau de încercare a 
opririi hemoragiei. 

Discordanţa evidentă între leziunile vasculare constatate şi cantitatea de 
sânge descoperită la faţa locului permite stabilirea unor “împrejurări relative”, 
în sensul că nu în acel loc s-a cauzat moartea victimei prin folosirea de obiecte 
tăietor-înţepătoare. 

Aspectul urmelor de sânge de la faţa locului poate oferi date şi cu privire 
la unele încercări de înlăturare intenţionată a lor prin acţiuni ca: răzuire, spălare. 
Aşa,de exemplu, spălarea incompletă a urmelor de sânge de pe un suport textil 
va determina apariţia pe acesta a unor pete reprezentând o zonă centrală, mai 
intens colorată, şi una periferică având o nuanţă cromatică care se degradează 
treptat. 

Întrebările orientative care se pot pune expertului atunci când se prezintă 
numai urma de sânge pot fi: 

- care este natura urmei, dacă este sânge uman: 

- care sunt grupa sanguină şi eventual sexul persoanei de la care provine 

- care sunt regiunea anatomică ce a sângerat şi starea de sănătate a 
persoanei(în cazul sângelui proaspăt şi lichid) 

- care este vechimea probabilă a urmelor de sânge 

- care este poziţia corpului persoanei ce a sângerat în momentul creării 
urmei de sânge 

- dacă sângele conţine impurități şi de ce natură sunt acestea 

Atunci când se prezintă urma de sânge şi modelele pentru comparative, 
se pot formula întrebările: 

- dacă urma de sânge ridicată de la fața locului are aceeaşi grupă 
sanguină cu proba luată pentru comparaţie(de la victimă,făptuitor sau persoana 
suspectă). 

- dacă există alte indicii asemănătoare între urma şi proba de sânge 

Probleme ce se pot rezolva prin examinarea urmelor de salivă — Prin 
interpretarea la faţa locului a urmelor de salivă se pot obţine date importante sau 
indicii cu privire la modul de creare, respectiv:salivaţie,expectoraţie,eliminare 
prin fistula,introducerea unor corpuri străine în cavitatea bucală, sărutare. 

De asemenea, interpretarea orientativă a urmelor de salivă descoperite la 
faţa locului poate oferi indicii referitoare la numărul persoanelor de la care 
provin urmele,timpul scurs de la crearea lor,starea de sănătate a persoanei 
creatoare,dacă este fumătoare sau nu,unele obiceiuri sau deprinderi (fumatul cu 
țigareta,folosirea  scobitorilor,băutul direct din  sticla,sorbitul din 
farfurie,practicarea perversiunilor sexuale). 

Întrebările orientative care se pot spune expertului atunci când se 
prezintă numai urma de salivă sau obiectul pe care se presupune că există 
asemenea urme, pot fi: 

- dacă pe obiectul prezentat există sau nu urme de salivă 

- dacă urma de salivă este de natură umană 

dacă urma de salivă provine de la o persoană secretoare sau nesecretoare 

care este grupa sanguină de la care provine urma de salivă 

- dacă există indicii care oferă posibilitatea să se stabilească, după urma de 
salivă, starea de sănătate a persoanei ce a creat-o,eventualele tratamente 
medicamentoase, unele vicii, mediul profesional al persoanei creatoare şi 
vechimea urmei. 

Atunci când se prezintă urma de salivă şi modelele pentru comparative, 
se pot formula întrebările: 

- dacă urma de salivă are aceeaşi grupă sanguină cu cea a persoanei de la care 
s-au recoltat modelele pentru comparative 

- dacă există alte indicii de asemănare între urma de salivă şi modelele luate 
pentru comparative. 

Probleme ce se pot examina prin examinarea urmelor de spermă — 
Aceasta permite obţinerea unor date sau indicii cu privire la modul de formare, 
vechimea urmelor, numărul aproximativ al persoanelor de la care provin, unele 
stări de boală. 

De asemenea, datorită loturilor în care se află urmele de spermă, se pot 
stabili unele indicii referitoare la starea neuropsihică şi somatică a persoanei 
care a creat urma precum şi cu privire la eventualele vicii ale acesteia. 

Întrebările orientative ce se pot adresa expertului atunci când se prezintă 
numai urma de spermă ca atare sau obiectul purtător de urmă: 

- dacă pe obiectul prezentat există sau nu urme de spermă 

- dacă urma prezentată este spermă sau alta substanţă 

- dacă urma de spermă este de natură umană 

- care este grupa sanguină a persoanei care a creat-o 

- care este vechimea aproximativă a urmei de spermă 

- dacă urmele de spermă provin de la o singură persoană sau de la mai 
multe 

- dacă persoana de la care provine urma lichidă suferă de vreo boală 
venerică sau altă afecțiune patologică 

Atunci când se prezintă urma de spermă şi modelele pentru comparative, 
se pot formula întrebările: 

- dacă urma de spermă ridicată de la faţa locului are aceeaşi grupă 
sanguină cu proba de sânge luată pentru comparative 

- dacă există alte indicii de asemănare între urma de spermă şi modelele 
luate pentru comparative 

Probleme ce se pot rezolva prin examinarea urmelor de natură piloasă - 
Prin interpretarea firelor de păr se poate obţine un număr important de date, 
cum ar fi: regiunea corporală din care provin, dacă culoarea este naturală sau 
artificială, modalitatea şi împrejurările în care s-a produs detaşarea (smulgere, 
tăiere, rupere, căderi normal-fiziologice sau patologice) vârsta, sexul şi mediul 
profesional al persoanei, gradul de igienă personală, unele stări de boală, timpul 
aproximativ scurs de la crearea urmei, instrumentul tăietor folosit. Aşa, de 
exemplu, un fir de păr lung găsit la faţa locului se poate aprecia că provine de la 
o persoană de sex feminin. Un fir de păr scurt care nu prezintă urme de tăiere 
sau rupere poate fi considerat că provine dintr-o altă regiune decât cea piloasă a 
capului. Culoarea, care poate fi naturală sau artificială, creează posibilitatea 
formării unui cerc limitat de suspecţi,ceea ce va uşura activitatea de identificare. 
Prezenţa unor impurități pe firele de păr descoperite la faţa locului oferă 
posibilitatea determinării mediului de lucru al persoanei de la care provin. 

Întrebările orientative care se pot pune expertului atunci când se prezintă 
urma pot fi: 

- dacă firele prezentate sunt fire de păr uman 

- dacă firele de păr sunt vopsite şi care este culoarea lor naturală 

- care este zona sau partea din corp de la care provin firele de păr 

- dacă firul de păr prezintă distrugeri,alteraţii patologice,urme de sânge 
sau de paraziți 

- care este modul de detaşare al firului de păr 

- care este sexul persoanei 

- care este vârsta (probabilă)a persoanei 

- ce substanţe sunt ataşate pe firele de păr 

Atunci când se prezintă urma şi modelul pentru comparaţie se poate 
formula întrebarea următoare:"dacă firul de păr descoperit la faţa locului 
prezintă aceleaşi caracteristici generale şi individuale cu firul de păr ridicat 
pentru comparaţie. 

Probleme ce se pot rezolva prin examinarea urmelor de natură 
osteologică — Prin interpretarea la faţa locului a urmelor osteologice se pot 
obţine date cu privire la: 

Persoana victimei, se pot face unele aprecieri cu privire la apartenenţa la 
specie, sexul, vârsta, talia, caractere particulare cu privire la prezenţa unor boli, 
intervenţii chirurgicale, corpuri străine introduse intraoperator sau pătrunse 
accidental. De asemenea, dacă oasele se găsesc disparate se poate stabili în ce 
măsură ele aparțin unei singure sau mai multor persoane. 

Timpul scurs la crearea urmei până la cercetarea locului faptei — Pentru 
aceasta se ţine seama de mai mulţi factori, cum sunt: ai mediului 
extern(condițiile pedoclimatice, temperatura, umiditatea, curenţii de aer, 
adâncimea pânzei de apă freatică, natura faunei şi florei ce au acţionat asupra 
părților moi) şi ai mediului extern (vârsta, starea de sănătate, integritatea 
corporală, prezența urmelor de violenţă, a colecţiilor purulente, tratamente 
recente masive cu antibiotice) 

Persoana făptuitorului — În legătură cu făptuitorul se pot face unele 
aprecieri privind instrumentul vulnerant folosit, îndemânarea profesională în 
cazul îmbucătăţirii corpului victimei, succesiunea loviturilor cauzate de agenţii 
traumatizanţi, dacă au fost mai mulţi făptuitori,înălțimea acestora,poziţia faţă de 
victimă şi contribuţia fiecăruia în producerea leziunilor. Starea neuro-psihică a 
făptuitorului se poate deduce având în vedere numărul, sediul, succesiunea, 
direcția şi profunzimea leziunilor, modalitatea de ascundere a corpului victimei 
ori eventualele încercări întreprinse pentru distrugerea acestuia. 

Întrebările orientative care se pot pune expertului atunci când se prezintă 
urma de natură osteologică pot fi: 

- dacă osul sau resturile de oase sunt de natură umană 

- care sunt vârsta, sexul şi talia aproximativă ale persoanei 

- ce malformații congenitale sau dobândite prezintă osul trimis spre 
examinare 

- ce semne de violenţă prezintă osul, cu ce fel de instrumente au fost 
create şi dacă leziunile au avut caracter vital 

- dacă semnele de violenţă au fost create în timpul vieţii sau post-mortem 
şi care este succesiunea creării lor 

- ce corpuri străine sunt aderate sau penetrate în osul supus examinării 

- care erau direcţia şi poziţia în care se afla făptuitorul în raport cu corpul 
victimei în momentul creării leziunilor 

- care poate să fi fost starea neuro-psihică a făptuitorului în procesul 
săvârşirii infracţiunii 

- care sunt factorii de faună,floră sau de altă natură ce au acţionat asupra 
cadavrului 

- dacă diversele fragmente de oase descoperite la faţa locului au făcut 
corp comun(toate)în timpul vieţii victimei 

Atunci când se prezintă urma de natură osteologică şi alte fragmente de 
os, întrebarea care poate fi pusă expertului poate fi:”dacă osul descoperit la fața 

locului a făcut corp comun (sau este parte componentă)cu segmentul de os 
prezentat pentru comparaţie (ori pentru constituirea întregului). 

Probleme ce se pot rezolva prin examinarea urmelor altor ţesuturi moi — 
Prin interpretarea la faţa locului sau în laborator a urmelor ale altor ţesuturi moi 
se pot obţine informaţii cu privire la: 

Persoana victimei — Printr-o examinare de specialitate a urmelor se pot 
determina zona de provenienţă, sexul,vârsta,starea de sănătate,prezenţa unor 
corpuri străine în organism ori a unor transplante sau grefe de organe, grupa 
sanguină. 

Forma agentului vulnerant — în funcţie de forma urmei rămase pe corpul 
uman, se pot face deosebiri între secţionările realizate cu bisturiul,cuţitul şi 
tăieturile realizate cu toporul. 

Profesia făptuitorului şi caracterul actului de violență — Acestea se pot 
determina prin analiza modului de operare folosit de către făptuitor în 
producerea unor leziuni. Astfel,secţionările produse pe corpul victimei de un 
chirurg, de exemplu, se deosebesc de cele produse de o persoană de altă 
profesie, necunoscătoare a anatomiei corpului uman. Se mai poate stabili cu ce 
mână a acţionat făptuitorul. 

Acţiunea unor factori interni sau externi. Asemenea factori care pot 
schimba aspectul urmelor sunt stările de boală ce au produs o degradare a 
structurii şi compoziţiei bio-chimice ale organismului (inflamații acute sau 
cronice,tumori,tratamente locale), condițiile atmosferice (temperatură, 
iluminare, umiditate). 

Timpul scurs de la crearea urmei. Acesta se poate aprecia cu 
aproximație, în funcție de evoluția şi stadiul proceselor de putrefacție. La 
stabilirea lui se au în vedere influenţa de mediu şi caracteristicile ţesuturilor 
moi. 

Întrebările orientative se pot pune expertului atunci când se prezintă 
urma pot fi: 

- dacă organul sau țesutul prezentat spre examinare este de natură umană 

- dacă urmele provin de la o singură persoană sau de la mai multe 

- care sunt sexul,vârsta, talia şi grupa sanguină a persoanei 

- care sunt caracteristicile individuale ale desenului papilar al urmei 

- ce semne de violenţă prezintă urma,cu ce fel de instrumente au fost 
create,dacă leziunile au avut caracter vital sau au fost create post-mortem şi care 
este succesiunea lor 

- ce malformații congenitale sau dobândite prezintă organul sau țesutul 
supus examinării 

- ce corpuri străine sunt aderate sau penetrate în urmă 

- care a fost poziția făptuitorului în raport cu corpul victimei în 
momentul creării leziunilor 

- care sunt factorii de faună, floră sau de altă natură ce au acţionat asupra 
urmei 

Atunci când se prezintă urma împreună cu alte parți ale corpului, 
întrebarea care se poate pune ar fi: „dacă urma descoperită la faţa locului a făcut 
corp comun (sau este parte componentă) cu organismul, organul sau țesutul 
prezentat pentru comparaţie ori pentru reconstituirea întregului. 


1.10. Căutarea, descoperirea, recoltarea, transportul şi conservarea 
urmelor biologice 

Particularităţile identificării, recoltării, ambalării şi conservării urmelor 
sau microurmelor de natură biologică prezente la locul faptei în cazul 
infracțiunilor de omor şi posibilităţile de valorificare ale acestora prin metode 
de analiză genetică. 

Profilele genetice pot fi obţinute din orice urmă sau microurmă de natură 
biologică care conţine câteva celule nucleate. Acestea pot fi identificate pe 
obiecte vestimentare, piele sau diverse suprafeţe ale obiectelor. Declaraţiile 
victimei pot aduce informaţii despre locurile unde există urme biologice 
provenite de la autor-de exemplu dacă victima a zgâriat pielea autorului sau 
acesta a utilizat diverse instrumente sau a atins suprafeţele obiectelor. 

Orice parte a corpului victimei unde autorul a avut un contact sub formă 
de sărut,supt,lins,muscat cu aceasta, există celule epiteliale care,recoltate şi 
analizate corespunzător pot duce la identificarea infractorului. 

În scena unei crime, vom întâlni:victima,obiecte vestimentare ale 
acesteia,obiecte sau instrumente utilizate la săvârşirea crimei,zona adiacentă 
locului identificării victimei sau comiterii infracțiunii şi obiectele componente 
locului, care pot fi împărţite în obiecte “cheie” şi „auxiliare”. 

Căutarea anumitor categorii de urme pe corpul victimei — Suprafaţa 
corpului unei victime a infracţiunii de omor poate prezenta o serie de urme sau 
microurme provenite de la autor sub formă de secreţii sau ca urmare a 
interacțiunii cu părţi ale organismului autorului. În zonele echimozelor 
(loviturilor primite, locuri unde pielea a fost supusă unor presiuni executate cu 
mâinile) de pe corp este posibil să existe o serie de microurme biologice care 
pot fi valorificate din punct de vedere al analizei genetice. 

La o examinare microscopică a suprafeţei corpului în zona echimozelor 
provocate prin presare, frecare sau lovire de către autor, vom observa în stratul 
superficial numeroase celule epiteliale libere, iar o parte din acestea pot proveni 
de la autor. 

Problema care intervine este legată de modalitatea de prelevare a 
acestora pentru că în urma genotipării să se obţină şi profilul genetic al 
autorului. 

Prelevarea acestor tipuri de microurme se realizează astfel: 

- sunt necesare mănuşi de protecţie (chirurgicale) tampoane sterile, apă 
sterilă sau ser fiziologic, foarfecă sau alt obiect contondent, ambalaje din hârtie 
şi mască de protecţie 

- se ia un tampon steril şi se îmbibă cu apă sterilă 

- se trece uşor capătul din bumbac al acestuia peste zonele respective, 
astfel încât să se poată recolta majoritar celulele epiteliale remanente de la 
autor, pe suprafața pielii victimei. O frecare accentuată a tamponului cu 
suprafaţa pielii victimei va face ca celulele epiteliale de la aceasta să fie în 
cantitate majoritară, ceea ce nu este de dorit 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile,ferit de surse de căldură ori 
radiaţii solare,sau dacă nu este posibil,se păstrează la maxim 4C până la 
ajungerea în laborator 

- se ambalează corespunzător în cele două plicuri şi se etichetează cu 
numele persoanei de la care a fost recoltat, data şi zona de unde a fost prelevat 

Explicarea acestei proceduri este că, printr-o trecere uşoară a tamponului 
peste zona respectivă, sunt transferate celulele din stratul superficial, fără a se 
intra în profunzime, unde cele provenite de la victimă sunt mult mai numeroase 
decât ale autorului, iar în amestecul de profile genetice obţinut,acesta va fi 
neobservabil datorită cantității mult mai mari de A.D.N. provenit de la victimă. 

Aceste tipuri de microurme pot fi întâlnite în următoarele zone: 

- strangulare cu mâna liberă acolo unde s-au format echimozele 

- prindere, strângere şi fixare a victimei cu mâinile libere de către autor 

- lovire cu pumnul, palma sau alte parți ale corpului autorului unde, de 
asemenea, se formează echimoze 

Aceeaşi procedură este aplicabilă pentru cazul în care sunt identificate 
urme sau microurme de secreţii pe corpul victimei. Transferul pe tampon din 
stratul superficial poate determina ca după genotiparea acesteia să se obţină 
profilul genetic al autorului separat şi nu în amestec cu al victimei. 

Mai mult,dacă secreția are în componentă celule spermatice, profilul 
acestora va fi obţinut separat prin metode de genotipare diferențiată. 

În cazul identificării urmelor biologice care sunt vizibile, pot fi prelevate 
prin răzuire uşoară utilizând un bisturiu sterilizat în prealabil,colectând probele 
direct într-un plic din hârtie curat,dacă acestea sunt uscate. Dacă acestea sunt 
umede, pot fi transferate pe tampoane din tifon sterile,prin tamponarea uşoara a 
zonei vizate. Ulterior vor fi uscate corespunzător şi apoi ambalate în plicuri care 
să le asigure securitatea. Probele astfel prelevate vor fi etichetate corespunzător 
şi păstrate la o temperatură de maxim 4° C. 

Aceste tipuri de urme sau microurme se întâlnesc în următoarele situaţii: 

- dacă urmele de secreţii sunt vizibile, atunci zona este evidenta, iar 
recoltarea se face prin transfer pe tampon steril din bumbac, evitând pe cât 
posibil contactul cu suprafaţa corpului victimei, conform cu etapele prezentate 
mai sus; ca variante de prelevare a acestor tipuri de urme biologice, se pot 
recolta prin răzuire dacă secreția este consistentă şi multistratificată. Tipurile de 
secreţii biologice care pot fi regăsite sunt: saliva, sperma, voma, fecale, sânge 
sau amestecuri de astfel de probe, care nu provin de la victimă sau se află în 
amestec cu ale acesteia. 

- dacă ne referim la microurme de secreţii, atunci acestea vor fi regăsite 
pe corpul victimei în zonele unde sunt indicii 

- muşcături-hematoame care păstrează forma caracteristică-secreţia va fi 
sub formă de salivă, iar celulele nucleate provin din regiunea bucală 

- orificiile organismului şi zonele adiacente — secreție spermatică sau/şi 
celule epiteliale provenite prin exfoliere de pe penis sau din zona genitală — 
dacă infracţiunea este asociată şi cu viol. Recoltarea urmelor sau microurmelor 
biologice din aceste regiuni se efectuează prin aceeaşi tehnica ca cea descrisă 
mai sus,utilizând tampoane sterile umectate cu o picătură de apă sterilă şi 
trecerea uşoară a acestora peste sau în interiorul regiunilor vizate, astfel încât să 
se preleveze cât mai puţin material biologic ce aparţine victimei. 

Este indicat împărțirea zonei în mai multe părți şi recoltarea separată a 
materialului biologic de pe aceste suprafeţe. Se va ambala separat fiecare astfel 
de urmă sau microurmă prelevată. 

Firele de păr identificate pe corpul victimei sunt recoltate conform 
procedurii descrise mai sus. Sunt situaţii în care pot fi observate individual sau 
sunt printre cele ale victimei. În acest caz se utilizează diverse tehnici pentru 
prelevarea în totalitate sau a unui număr semnificativ de fire, urmând ca în 
laborator, pe baza examinărilor morfologice, să fie selectate cele care prezintă 
deosebiri sau asemănări. Recoltarea se efectuează individual, dacă sunt prezente 
caracteristici discriminative vizibile sau în grupuri, dacă acestea sunt 
identificate împreună. 

Materialul genetic în cazul firelor de păr este găsit la nivelul tecii 
epiteliale(bulb). În anumite situaţii, când firele de păr sunt căzute liber, pot să 
nu conţină celule nucleate sau să fie degradate bacterian ori chimic, situaţii în 
care nu pot fi genotipate. 

Dacă victima a fost imobilizata cu ajutorul unor obiecte ca: frânghii, 
curele, cătuşe, bandă adezivă, sau a fost strangulată, acestea pot conţine 
suficiente urme sau microurme biologice care provin de la autor, în zonele de 
formare a legăturilor, ca să poată fi identificat prin metode genetice. 

Datorită faptului că aceste obiecte au dimensiuni care le permit 
transportul în laborator, este indicat să fie respectate următoarele: 

- este evitată cu desăvârşire contaminarea sau intercontaminarea obiectelor 
cu material biologic provenit din alte surse 

- sunt manevrate numai cu instrumente sterile şi sunt utilizate mânuşi 
corespunzătoare 

- sunt ambalate individual în hârtie curată, astfel încât să nu fie 
intercontaminate zonele de contact cu victima sau autorul,prin rularea hârtiei pe 
toată lungimea acestora 

- sunt însoţite întotdeauna de o descriere a identificării, a zonelor de 
contact cu victima, sau sunt prezentate fotografii cu detalii ale legăturilor 
aplicate pentru imobilizare. 

Obiectele vestimentare ale victimei — În cele mai multe cazuri, victimele 
sunt îmbrăcate, iar acestea acoperă o mare parte a corpului. Aceste piese joacă 

rolul unei bariere, reținând foarte multe urme şi microurme de natură biologică 
provenite de la autor dacă acesta a avut contact direct sau a fost la o anumita 
distanţă la care este posibil să aibă loc un schimb de material biologic. 

Obiectele vestimentare ale victimelor pot deseori demonstra că aceasta a 
fost forţată, dacă prezintă rupturi ori alte tipuri de urme, cum ar fi solul. Dacă 
nu pot fi identificate alte tipuri de urme pe suprafaţa acestora (sânge, sperma, 
salivă) zonele rupturii pot conţine microurme biologice provenite de la persoana 
care le-a creat sub formă de celule epiteliale. 

Să luăm de exemplu, un sacou cu care victima era îmbrăcată. În 
momentul imediat anterior incidentului, autorul a avut o altercaţie directă cu 
victima, apucând-o mai întâi de rever la nivelul pieptului, după care s-a depărtat 
şi a împuşcat-o. 

Singura zonă de contact dintre cei doi rămâne această zonă a sacoului. 
Întrebarea care se pune este, dacă există suficiente celule rămase de la autor 
pentru a se obţine profilul genetic din A D N-ul acestora. Răspunsul este 
simplu, dacă un fragment de amprentă papilară depusă pe o suprafață netedă 
poate conţine suficiente celule nucleate pentru genotipare, atunci o suprafaţă 
rugoasă cum este cea a unui sacou, poate reţine cel puţin la fel de bine suficient 
material biologic pentru a permite obţinerea profilului genetic al persoanei de la 
care provine. 

De regulă, în zonele unde îmbrăcămintea prezintă rupturi sau forțări 
pentru a fi dezbrăcate, sunt identificate şi celule nucleate provenite de la 
persoanele care le-a generat. 

Aici totul depinde de informaţiile despre existenţa acestor microurme, 
tehnologia utilizată pentru identificare, îndemânarea investigatorului care o 
prelevează şi iscusinţa expertului care o genotipează. 

De cele mai multe ori,obiectele vestimentare ale victimelor poartă un 
ansamblu de urme şi microurme de natură biologică care valorificate prin 
analize genetice pot aduce dovezi foarte utile în soluţionarea cazurilor. 

Obiectele vestimentare ale victimelor pot fi purtătoare a următoarelor 
tipuri de urme sau microurme biologice: 

- sânge 

- secreţii(salivă, spermă) 

- mătreaţă 

- vomă, fecale 

- fire de păr 

- fragmente de ţesuturi (piele, muşchi, unghii) celule epiteliale 
remanente în urma contactelor directe cu pielea sau mucoase ale altor persoane 

Este indicat ca aceste probe să fie trimise ca atare pentru 
analiză,respectând următoarele: 

- fiecare piesă este ridicată individual astfel încât să nu se contamineze 
cu material biologic din alte surse sau să contamineze alte probe,utilizând 
mănuşi, instrumente sterile şi ambalaje noi din hârtie 

- dacă prezintă urme biologice aflate în stare umedă,acestea să fie mai 
întâi uscate în condiţii curate şi cât mai apropiate de cele naturale,dar ferite de 
surse de căldură excesive sau radiaţii solare directe 

- vor fi însoţite de descrieri ale acestora sau fotografii care să prezinte 
starea în care se prezentau anterior ridicării şi întrebări care să ateste natura 
urmelor care vor fi identificate 

Urme şi microurme biologice din zona imediat învecinată locului 
identificării victimei — În această arie pot fi găsite urme sau microurme 
individuale ori în amestec, depuse pe diverse suporturi sau obiecte, instrumente, 
arme, care au fost utilizate de către autor în comiterea infracțiunii: mănuși, 
fragmente de mănuşi, prezervative, cagule sau alte obiecte vestimentare care nu 
aparţin victimei, resturi de țigări. 

Pentru exemplificare, să luăm câteva tipuri de obiecte purtătoare de urme 
identificate în scena crimei: 

- fragment de mănuşă (cu dimensiunea de circa 1 cm);în interior (pe o 
parte) va păstra foarte bine celulele epiteliale ale persoanei care le-a purtat, iar 
în exterior (pe altă parte) vor fi identificate cele ale persoanei cu care a intrat în 
contact în timpul utilizării. 

- piese din lemn sau de altă natură (băț, bâtă, levier) folosite de către 
autor la comiterea infracțiunii. Pentru identificarea urmelor de pe aceste obiecte, 
vom împărţi în două zone: o zonă pe care autorul a ţinut-o în mână şi alta cu 
care a fost lovită victima. În acelaşi mod pot fi tratate şi obiectele contondente: 
cuțite, topoare. Ambele zone pot să conţină suficient material biologic din care 
să se obțină profilele genetice ale autorului şi respectiv victimei. Primul îşi va 
lăsa celulele epiteliale din zona palmelor,iar al doilea, din cauza loviturii, 
urmele pot exista sub formă de sânge,ţesuturi biologice moi sau dure, fire de 
păr. 

Un tricou ce nu aparţine victimei şi care prezintă urme de culoare: 
roşcată dispuse sub formă de stropi dinamici, poate conţine atât sângele de la 
victimă cât şi celule epiteliale remanente în zonele de contact intim dintre acesta 
şi corpul persoanei care l-a purtat. Se obţin astfel profilele genetice ale A D N — 
ului extras din urmele şi microurmele biologice identificate pe acelaşi obiect şi 
dispuse în zone care pot demonstra utilizarea acestuia de către autor. 

Obiecte purtătoare de astfel de urme sunt foarte numeroase, important 
este ca acestea sa fie identificate, iar ridicarea, conservarea, ambalarea şi 
trimiterea spre analiză trebuie să respecte cerinţele specificate mai sus: 

- fiecare piesă este ridicată individual,utilizând mânuşi şi instrumente 
adecvate sterile 

- dacă prezintă urme biologice aflate în stare umeda, acestea sunt mai 
întâi uscate în condiţii curate şi cât mai apropiate de cele naturale, dar ferite de 
surse de căldură excesive sau radiaţii solare directe 

- vor fi ambalate în hârtie curată şi etichetate corespunzător 

- vor fi însoţite de descrieri ale acestora sau fotografii care să prezinte 
starea în care prezentau anterior ridicării şi întrebări care să ateste natura 
urmelor care trebuie identificate 

Urme şi microurme biologice din incinta sau zona adiacentă a 
desfăşurării infracțiunii — Mai întâi, voi face câteva precizări legate de 
posibilităţile pe care le are autorul să-şi lase urmele biologice în scena 
infracțiunii. Presupun că acesta utilizează mănuşi chirurgicale, mască şi haine 
care elimină posibilitatea lăsării amprentelor de orice gen la faţa locului. 

Ne putem întreba dacă autorul unei infracţiuni utilizează tot ansamblul 
vestimentar amintit mai sus, în condiţii sterile şi de unic folosinţă. 

Întrebarea care se poate pune este dacă, autorul utilizează tot ansamblul 
în condiții sterile şi de unică folosință. Mânuşile chirurgicale sunt sterile şi 
îmbrăcate astfel încât zonele exterioare nu sunt atinse, prinse sau frecate de 
către autor, sunt la prima utilizare, ştiut faptul că la scoaterea de pe mâini, 
acestea sunt întoarse pe dos. 

Experimentele care au fost realizate în laborator pentru a verifica dacă 
această supoziţie funcţionează, au adus rezultate surprinzătoare. S-a utilizat o 
pereche de mânuşi ţinute în buzunar, a căror suprafață exterioară nu este 
protejată de un contact anterior, are toate şansele să-şi lase propriile celule 
epiteliale pe suprafaţa obiectelor pe care le atinge. Pentru acelaşi experiment au 
fost folosite mânuşi reutilizate, ştiut fiind faptul că la scoaterea de pe mâini 
acestea sunt întoarse pe dos. Rezultatele au fost cel puţin la fel de 
satisfăcătoare. Deci, dacă mânuşile utilizate la comiterea infracţiunilor nu sunt 
sterile, autorul nu-şi va lăsa amprentele papilare,în schimb îşi poate lăsa celulele 
epiteliale. 

În condiţiile prezentate mai sus, microurmele provenite de la autor în 
scena infracţiunii pot fi în diverse locuri şi pe diferite obiecte „cheie”, cum ar fi: 
mânere de uşi, comutatoare electrice, geamuri, utilizate pentru intrarea în scena 
crimei, arme care au fost accesate „obligatoriu” pentru comiterea actului 
infracțional. 

Alte obiecte sau suprafeţe din zona de producere a infracțiunii pot fi 
numite auxiliare —pahare, căni, sticle, tacâmuri şi pot păstra microurme 
provenite de la autor. 

Pentru toate aceste cazuri este indicat ca obiectele suport să fie trimise ca 
atare laboratorului după ce au fost fotografiate la locul de identificare. Dacă 
acest lucru nu este posibil, vor fi recoltate microurme de pe suprafeţele 
respective, conform cu următoarele reguli: 

- sunt necesare mânuşi de protecţie (chirurgicale),tampoane sterile sau 
alt obiect contondent steril 

- tamponul se usucă în condiţii absolut sterile,ferit de surse de căldură 
sau radiaţii solare, sau dacă nu este posibil se păstrează la maxim 4 C până la 
ajungerea în laborator. 

- se ambalează corespunzător în cele două plicuri şi se etichetează cu 
data, zona de unde a fost prelevat şi tipul de microurmă. 

Pe lângă acestea, este posibilă identificarea unor urme de sânge sau alte 
secreţii în diverse locuri ale incintei sau zonei. După marcarea şi fotografierea 
sau filmarea acestora, este indicat să fie ridicate odată cu suportul cu 
respectarea tehnicii prezentate mai sus, iar dacă acest lucru nu este posibil vor fi 
recoltate prin una din metodele prezentate: 

- transfer pe tampon steril din bumbac 

- răzuirea urmei 

- decuparea zonei care conţine urma 

În cazul evidenţierii urmelor de sânge cu luminol, se au în vedere 
următoarele: 

- este un test empiric de determinare a urmelor de sânge în cantităţi 
invizibile cu ochiul liber 

- luminolul are reacţii pozitive şi cu: ionii de cupru, cobalt (compuşii 
acestora), permanganatul de potasiu (din diverşi coloranţi), hipoclorit de sodiu 
(utilizat pentru curăţarea textilelor), peroxidazele şi ferocianurile din plante 

- dacă urma este mică şi foarte diluată este posibil să fie evidenţiată 
numai prin acest test, alte metode nu mai pot fi aplicate 

- dacă la prepararea luminolului este utilizată apa oxigenată, este posibilă 
efectuarea analizelor genetice ale urmei de sânge identificate 

Nu este indicat să fie utilizat luminolul ca primă metodă de identificare a 
urmelor şi microurmelor de sânge, aceasta trebuie să rămână ultima variantă. 
Utilizarea unei surse luminoase de mare intensitate care să lumineze oblic 
suprafaţa cercetată,poate avea ca rezultate la fel de bune ca şi luminolul, însă 
fără efecte distructive asupra sângelui. 

Urmele de sânge nu sunt uşor de şters prin metode uzuale, de aceea chiar 
pe suprafeţe plane, poate rămâne în cantităţi suficiente pentru a putea fi 
analizat. Sângele are tendinţa de a pătrunde în structura materialelor absorbante, 
cum ar fi covoare, carpete, lemn iar utilizarea diverselor tehnici de identificare 
duce la rezultate favorabile. Este indicat ca aceste piese să fie înaintate 
laboratorului pentru confirmare şi analiza acestora. 

Alte metode mai bune pentru identificarea microurmelor de sânge sunt 
cele bazate pe reactivi ca orto-toluidina şi merbromina,care se prepară cu 
solvenţi organici care asigură evaporarea solventului utilizat,fără să afecteze 
calitatea sângelui. 

Probele de sânge din jurul cadavrelor care provin în mod cert de la 
aceasta, pot să nu fie necesare, întrucât prezenţa corpului este suficientă pentru 
a suplini determinarea profilului genetic al persoanei de la care provin urmele. 

Filozofia criminalistului din punctul de vedere al recoltării urmelor şi 
microurmelor din scena infracţiunii este bine să fie: „, ... mai bine mai multe 
probe colectate decât insuficiente...” 

Transferul urmelor sau microurmelor provenite de la victimă pe 
obiectele vestimentare sau alte lucruri ale autorului — În aceeaşi manieră în care 
autorul îşi lasă propriile urme sau microurme biologice în scena crimei,la fel 

poate şi victima să transfere pe ale sale pe corpul,vestimentaţia sau alte obiecte 
ale autorului. 

Pe de altă parte, autorul poate lua anumite obiecte din scena crimei care 
poartă pe suprafaţa lor microurme sau urme biologice provenite de la victimă, 
deoarece aceasta le utiliza în mod frecvent. 

Urmele biologice vizibile cu ochiul liber ca fiind suspecte pe obiecte ale 
unei persoane, pot fi identificate uşor. Pentru microurme însă,identificarea poate 
fi făcută numai dacă există în dotare aparate specifice. Din acest motiv, este 
indicat ca obiectele unui suspect care sunt suspectate de a conţine microurme 
sau chiar urme de natură biologica, să fie trimise ca atare la laborator. Dacă 
acest lucru nu este posibil, vor fi respectate cerințele de mai sus pentru 
prelevarea acestor microurme sau urme. 

Ne vom opri la una din probele care este prelevată în mod curent de la 
suspecți: depozitul subunghial. Natura dispunerii fiziologice a unghiilor permite 
depozitarea unei anumite cantităţi de materie sub aceasta în funcție de mărime. 
În cazul unui contact cu mâna liberă sub formă de luptă dintre autorul unui 
omor şi victimă sau atingerea unor fluide biologice provenite de la aceasta, la 
nivelul unghiilor, se poate acumula o cantitate mai mare sau mai mică de 
material biologic. 

Să nu uităm că orice persoană foloseşte unghiile la diverse activităţi, 
printre care şi scărpinatul, proces prin care se introduce sub unghii o cantitate 
impresionanta de celule epiteliale provenite de la propriul corp. Deci, un alt 
material biologic provenit de la un organism străin va fi depus sub unghii sub 
formă stratificată, peste cele proprii. Din acest motiv, recoltarea urmelor sau 
microurmelor din depozitul subunghial trebuie să ţină cont de următoarele: 

- probele biologice vor fi luate numai din stratul superficial: prelevarea 
din stratul profund va determina obţinerea profilului genetic al persoanei căreia 
i se recoltează într-o cantitate majoritară şi care de cele mai multe ori 
maschează profilul unui alt material biologic străin. 

- se ia un tampon steril şi se umectează cu o picătură de apă sterilă 

- se trece uşor capătul din bumbac al acestuia pe sub una din unghii, 
astfel încât să se poată recolta majoritar celulele epiteliale remanente sau alte 
fluide biologice existente care sunt depuse în stratul superficial 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare, sau dacă nu este posibil, se păstrează la maxim 4 C până la 
ajungerea în laborator 

- se ambalează corespunzător în cele două plicuri şi se etichetează cu 
numele persoanei de la care a fost recoltat, data şi zona de unde a fost prelevat 

- se repetă această procedură pentru toate depozitele subunghiale vizate: 
vor fi ambalate separat şi etichetate corespunzător 

Dacă este posibil, indicat este să fie tăiate unghiile ca atare, fără a 
deranja depozitul şi trimis la laborator. Recoltarea şi ambalarea se efectuează 

separat pentru fiecare deget. În cazul a două persoane care au avut o altercaţie, 
în urma căreia una a strangulate-o pe cealaltă prin spate, ceea ce a determinat un 
contact dintre capul (părul) acestuia şi haina celuilalt, urmele şi microurmele 
biologice care au fost transferate pot fi multiple: 

- fire de păr de la victimă la autor 

- mătreaţa de la victimă la autor 

- celulele epiteliale de pe palmele autorului pe gâtul victimei 

- salivă 

Toate aceste probe biologice dacă sunt identificate, recoltate corect şi 
genotipate de specialişti capabili de acest lucru, pot aduce dovezi foarte utile în 
soluționarea cauzei. Din aceste motive, este indicat ca astfel de probe să fie 
procesate cu o dotare corespunzătoare, iar dacă acest lucru nu este posibil, să fie 
ambalate corespunzător şi înaintate la laborator. 

Arma crimei — În orice obiect dur se poate ascunde o armă a unei crime, 
dar informaţiile care se pot acumula de-a lungul anchetei va reduce căutarea la 
câteva tipuri. Cu atât mai mult, dacă este utilizată o armă de foc, informaţiile 
care pot fi obținute în urma genotipării urmelor sau microurmelor biologice 
prezente pe suprafaţa acesteia, sunt mai complexe. De pe suprafaţa oricărei 
arme de foc este posibil să fie prelevate microurme biologice din care se pot 
obţine profile genetice ale proprietarului sau/si ale altei persoane care a utilizat- 
o. Pentru exemplificare să observăm suprafaţa exterioară a unui pistol şi să 
fixăm principalele locuri unde rămân de regulă,cele mai multe celule epiteliale 
provenite de la persoana care l-a utilizat sau de la cea care ii asigura 
întreţinerea, dacă acestea sunt diferite. 

Zona 1: mâner,incluzând toate locurile care prezintă asperități — nituri 
sau şuruburi —vor păstra în mod stratificat celule epiteliale. 

Zona 2: manşon şi cocoş, preponderant în zona ridurilor —stratificarea şi 
păstrarea celulelor epiteliale în această regiune a pistolului este atât de evidentă, 
încât un singur rid poate păstra suficiente microurme biologice pentru a se 
obţine profilul genetic al persoanei de la care provin. 

Zona 3: corpul pistolului şi trăgaci-în special zonele rugoase, dar nu 
obligatoriu un fragment de amprentă depusă în această arie poate conţine 
suficiente celule epiteliale pentru genotipare. Aceste microurme biologice sunt 
existente în straturile superficiale,ca urmare a contactului cu persoana care îl 
utilizează şi cu cea care îi asigura întreţinerea, în straturile profunde. 

Componentele pistolului vor fi de asemenea,purtătoare la o serie de 
microurme biologice sub formă de celule epiteliale provenite de la persoana 
care îl curata sau îi asigura întreţinerea. 

Încărcătorul, interiorul manşonului, corpul pistolului, ţeava sau arcul pot 
purta microurmele biologice pe toată suprafaţa lor. Însăşi cartuşele sau tuburile 
pot conţine microurme din epiteliul persoanei care le-a folosit. 

Ideal este ca recoltarea microurmelor biologice de pe suprafeţele 
exterioare sau interioare să fie realizată în laborator pentru a le identifica 
microscopic şi evita contaminările sau intercontaminările. Din aceste motive 

este indicat ca arma să fie ambalată corespunzător şi trimisă spre analiză. Dacă 
acest lucru nu este posibil, recoltarea intuitivă a microurmelor biologice se 
realizează din zonele specificate mai sus, cu respectarea următoarelor norme: 

- pentru identificarea persoanei care a utilizat-o, microurmele biologice 
vor fi luate numai din stratul superficial: prelevarea şi a stratului profund va 
determina obținerea profilului genetic al persoanei care a curăţat-o sau a 
asigurat întreţinerea 

- este necesar echipamentul de protecție descris (mănuşi sterile, 
tampoane din bumbac, apă sterilă, un obiect contondent) 

- se ia un tampon steril şi se umectează cu o picătură de apă sterilă 

- se trece uşor capătul din bumbac al acestuia peste suprafaţa vizată, 
fluide biologice existente care sunt depuse în stratul superficial: se va urmări pe 
cât posibil, concentrarea microurmei într-o parte a tamponului 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare, sau dacă nu este posibil, se păstrează la maxim 4 C până la 
ajungerea în laborator 

- se ambalează corespunzător în cele două plicuri şi se etichetează cu 
toate datele necesare pentru identificare 

- se repetă această procedură pentru toate suprafeţele vizate şi separat 
pentru fiecare piesă componentă: în cazul ridurilor, trecerea tamponului se face 
longitudinal pe asperităţi: vor fi ambalate separat şi etichetate corespunzător 

- pentru identificarea persoanei care a curățat-o sau a asigurat 
întreţinerea se va recolta atât de pe suprafaţa pieselor interioare, cât şi cele 
exterioare, astfel: 

- se trece apăsat capătul din bumbac peste suprafaţa şi zonele ascunse ale 
pieselor, unde pe bază de capilaritate sunt reţinute microurmele biologice. În 
aceste regiuni celulele epiteliale sunt împachetate în uleiul folosit la ungerea 
armei, care nu va face altceva decât să le conserve şi să le depună prin 
stratificare. Ca variantă de prelevare, dacă urmele biologice sunt depuse sub 
formă de cruste, se poate utiliza un bisturiu steril pentru a răzui zona, iar 
depozitul format va fi colectat într-un plic transparent sau o bucată din hârtie 
curată 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare, sau dacă nu este posibil,se păstrează la maxim 4C până la 
ajungerea în laborator. 

- se ambalează corespunzător în cele două plicuri şi se etichetează cu 
toate datele necesare pentru identificare 

- se prelevează separat de pe toate suprafeţele vizate,pentru fiecare piesă 
componentă, iar ambalarea se face separat 

Din punct de vedere al investigaţiei biocriminalistice, arma crimei, este 
ideal să fie purtătoare de urme şi microurme biologice provenite de la victimă 
sau de la suspect şi victimă. 

Orice obiect contondent sau dur care joacă rolul unei arme a crimei va fi 
supus următoarelor procese mecanice: 

- forţa de strângere exercitată de către mâna autorului la unul din capete 

- forţa de respingere exercitată de către victimă în momentul impactului 
sau în actul apărării 

Oricare din cei doi vor fi transmiţători de urme sau microurme biologice 
pe acelaşi obiect:arma crimei. Am prezentat mai sus cazurile în care autorul nu- 
şi poate transfera urmele biologice - să fie protejat de obiecte vestimentare al 
căror exterior sunt sterile. 

În cazul „armelor albe” una din părți este dedicată identificării urmelor 
sau microurmelor biologice provenite de la victimă, iar alta, ale autorului. 

În toate cazurile este indicat ca arma să fie trimisă ca atare la laborator, 
ambalată şi conservată adecvat, fără a se încerca prelevarea urmelor sau 
microurmelor. 

Particularităţile identificării, recoltării, ambalării şi conservării urmelor 
sau microurmelor de natură biologică prezente la locul faptei în cazul 
infracțiunilor de viol şi posibilităţile de valorificare ale acestora prin metode de 
analiză genetică. 

În cazurile de viol, prezenţa urmelor de spermă poate proba acest tip de 
infracţiune. Urmele de spermă sunt compuse în principal din plasmă seminală şi 
spermatozoizi. 

În cazurile de viol, probele biologice care pot fi identificate sunt 
completate faţă de cele prezente în cazurile de omor, cu urme de spermă. 
Recoltarea şi ambalarea acestor tipuri de probe biologice destinate analizelor 
genetice, se efectuează astfel: 

a) sperma şi pete de spermă lichidă existentă la faţa locului 

- se va nota în procesul verbal de cercetare la faţa locului poziţia probei 

- se transferă într-o eprubetă sterilă cu o seringă de unică folosinţă 

- se inscripţionează eprubeta cu datele probei(inclusiv numele persoanei 
care a ridicat proba) 

- se păstrează proba la frigider şi se înaintează în cel mai scurt timp 
posibil la laborator 

- proba se poate ridica şi prin transfer pe un fragment textil steril (faşă 
medicală),după care se usucă la aer,se ambalează şi se etichetează corespunzător 

b) Sperma existentă pe obiectele care pot fi ridicate 

- obiectele de îmbrăcăminte, cearşafurile, paturile, ce conţin urme de 
spermă vor fi ridicate ca atare 

- dacă pe unul dintre acestea există urme de spermă umede, acestea se 
vor lăsa să se usuce la aer înainte de ambalare 

- fiecare obiect se va ambala separat în hârtie curată-ambalajul va fi 
inscripţionat şi sigilat corespunzător 

- obiectele ambalate vor fi în măsura posibilităţilor păstrate în frigider şi 
înaintate la laborator în cel mai scurt timp posibil 

c) Urme de spermă identificate pe obiecte suport de dimensiuni mari, 
care pot fi tăiate 

- asemenea obiecte sunt:covoarele,păturile,tapiţeria 

- se foloseşte un bisturiu curat sau o foarfecă pentru a decupa zona ce 
conţine urma de restul obiectului 

- fiecare fragment tăiat va fi ambalat în hârtie curată,care se pliază sub 
forma unui plic de farmacie 

- pachetul cu proba se introduce în ambalaje din hârtie care se 
inscripţionează corespunzător 

Urme de spermă pe suprafeţe neabsorbante ale unor obiecte care nu pot 
fi ridicate 

- asemenea suprafeţe există în cazul podelelor, birourilor, suprafeţelor 
metalice 

- se fixează fotografic obiectul la locul faptei 

- se răzuieşte pata pe spermă cu un bisturiu curat şi se transferă pe o 
foaie de hârtie curată care se împătureşte sau se transferă direct într-un plic tip 
farmacie. Ca variantă se poate utiliza un tampon din bumbac steril (faşă 
medicală, recoltatoare pentru exudate sau beţişoare de curăţat urechile) umectat 
cu o picătură de apă sterilă sau ser fiziologic, cu ajutorul căruia se va tampona 
urma până la transferul unei cantități suficiente de probă (se pot utiliza mai 
multe astfel de tampoane). Urma astfel recoltată va fi mai întâi uscată şi apoi 
ambalată în hârtie curată. 

- fiecare dintre plicurile tip farmacie sau hârtia utilizată pentru ambalarea 
directă a probelor recoltate, vor fi ambalate separat în câte un alt plic din hârtie 
care va fi inscripționat şi sigilat corespunzător 

În stare fluidă urmele de spermă sau secreție vaginală, se colectează cu 
ajutorul unei seringi sau prin tamponare cu un material absorbant steril. În 
funcţie de caz, se depozitează într-un tub adecvat sau se usucă la temperatura de 
2-4 grade. 

În situaţia identificării urmelor de spermă sau secreţii vaginale pe obiecte 
mici,este indicat ca obiectul purtător să fie ridicat ca atare, colectarea urmelor 
făcându-se în laborator. 

Dacă un articol este umed sau ud, acesta trebuie să fie mai întâi uscat, 
ambalat separat în hârtie şi etichetat corespunzător. De preferat se păstrează la 
2-4 C până este trimis în laborator. Pentru urmele de spermă sau secreții 
vaginale identificate pe obiecte mari care nu pot fi deplasate dar pot fi tăiate,se 
decupează cu ajutorul unui bisturiu sau a unei foarfece sterile zona suspectată. 
Dacă este umedă, se usucă la temperatura camerei. Se ambalează separat fiecare 
astfel de fragment în hârtie curată şi se etichetează corespunzător. 

Urmele de spermă (sau suspectate) de pe suprafeţe neabsorbante se 
răzuiesc utilizând un bisturiu (sau un alt obiect contondent steril) iar 

microcrustele obţinute se colectează într-o bucată de hârtie curată. Fiecare urmă 
astfel colectată se ambalează separat şi se etichetează corespunzător. 

Recoltarea probelor de sânge de la locul faptei,în caz de viol trebuie să 
respecte următoarele: 

- sângele lichid poate fi colectat prin transferul acestuia pe un tampon 
steril sau utilizând o seringă sterilă (pipetă) 

- sângele uscat sub formă de cruste poate fi transferat prin răzuire într-un 
plic din hârtie transparent, container (eprubetă, tub) steril cu ajutorul unei 
spatule curate; ca variantă de recoltare pot fi utilizate tampoane din tifon steril 
uşor umectate, pentru a transfera urma prin frecarea uşoară a acesteia - în acest 
caz este necesar ca proba să fie uscată înainte de ambalare sau păstrată la o 
temperatură de maxim 4 C. 

- pentru obiecte mari care nu pot fi deplasate, recoltarea se realizează 
prin transfer utilizând un tampon dintr-un material textil (tifon steril)curat 
umectat cu ser fiziologic sau apă distilată, uscate la temperatura camerei, apoi 
ambalate în hârtie 

- toate probele recoltate să fie etichetate cu numărul cazului, data, ora, 
locaţia şi numele persoanei care a recoltat 

- probele de sânge lichid să fie păstrate în anticoagulant sau după caz, 
uscate la temperatura camerei de preferinţă se înaintează laboratorului cât mai 
curând posibil. 

Pentru articole de îmbrăcăminte care conţin urme de sânge umed se 
respectă următoarele: 


A In funcție de caz, se recoltează fragmente din obiectul suport 
pentru urmele de sânge sau se ridică în totalitate 
2, In ambele cazuri, probele se usucă mai întâi la temperatură 


ambiantă. Niciodată nu se păstrează în pungi, saci din material plastic. Aceasta 
cauzează distrugerea probei de către bacterii. 

3; Se ambalează în hârtie şi se etichetează corespunzător. Datorită 
caracteristicilor morfologice, urmele pot fi observate acolo unde există în 
cantitate suficientă, cum ar fi chilotul victimei, care de cele mai multe ori, dacă 
este îmbrăcat după consumarea actului, păstrează urmele de secreție vaginală în 
amestec cu urmele de spermă. 

Genotiparea prin metoda extracției diferențiale are menirea de a separa 
cele două tipuri de urme într-o fracție masculină (spermatică) şi una feminină 
constituită din celule vaginale şi epiteliale. În cantități mici sau sub formă de 
microurme poate fi detectată doar cu ajutorul pretestelor de laborator- 
Phosphatesmo (pentru evidenţierea urelor de fosfatază acidă care este conținută 
de către lichidul seminal în care sunt imersaţi spermatozoizii), PSA check 
(pentru determinarea antigenelor specifice din prostata —  glicoproteine 
intracelulare cu masa moleculara de 3400 Dalton, sintetizate numai de către 
glandele prostatice, fiind prezente în plasma seminal, senzitivitatea testului fiind 
de până la 4ng/ml) sau microscopic. 

De aceea, aceste tipuri de microurme sunt căutate în locurile sau pe 
obiectele unde se presupune a exista vestimentația victimei, zonă imediat 
învecinată săvârşirii actului sau cele care, conform declaraţiilor, pot să le 
conţină. 

Stabilirea cu certitudine a naturii va fi executată în laborator. Un 
prezervativ utilizat pentru săvârşirea unui viol va păstra în interior urmele 
autorului, indiferent dacă vor fi sub formă de spermă colectată sau doar celule 
epiteliale remanente prin exfoliere de pe penis ca urmare a rulării şi derulării 
acestuia. În exterior vor exista suficiente celule vaginale sau epiteliale provenite 
de la victimă pentru a se putea obţine profilul genetic al acesteia. 

Obiectele învecinate locului consumării actului pot confirma la fel de 
bine o urmă de spermă, de aceea trebuie studiată cu atenţie această zonă .Astfel 
pot fi obiectele vestimentare ale victimei, lenjerii de pat, covoare, paturi, sol, 
dacă evenimentul a avut loc în natură. Vizualizarea acestor urme se face cu 
lumina UV. 

Este posibil ca după consumarea actului, autorul să folosească un obiect 
textil pentru a-şi curăța zona genitală, care de cele mai multe ori rămâne la locul 
faptei. Acesta va conţine suficient material biologic ca să se poată obţine 
profilele genetice ale victimei şi autorului sub forma unui amestec. 

Genotiparea probelor de secreţii vaginale recoltate de către medicii 
legişti aduc uneori informaţii suficiente pentru probarea unui viol, dar nu puţine 
au fost cazurile în care autorul nu a ejaculat în vaginul victimei, sau victima a 
ajuns prea târziu pentru a 1 se recolta probele sau după ce s-a spălat intravaginal. 
Trebuie menţionat aici că o astfel de probă, dacă nu este uscată steril după 
recoltare sau conservată până a ajunge în laborator la o temperatură de maxim 
2-3 grade Celsius, microfloră bacteriană existentă o va distruge în câteva zile 
aproape complet, ceea ce pune în imposibilitate genotiparea acestora. 

În cazurile perversiunilor sexuale orale sau anale,datorită glandelor 
salivare şi respectiv a florei bacteriene bogate, urmele de spermă sunt rapid 
eliminate. De aceea recoltarea probelor din aceste cavităţi trebuie făcută în cel 
mai scurt timp sau chiar victima, dacă este posibil, să-şi recolteze aceste probe 
imediat după ce autorul a abandonat-o. Regula de bază este ca recoltarea să se 
efectueze cât mai steril şi fără a fi contaminată. 

De exemplu, victima unei perversiuni sexuale, consumă o gumă de 
mestecat, pe care nu a avut timp să o arunce. După finalizarea agresiunii, 
victima a scuipat-o şi evident s-a spălat în cavitatea bucală cât mai bine posibil. 
Ulterior s-a demonstrat că era singura probă care susținea infracțiunea- 
amestecul de secreţii constituit din salivă, care provenea de la victimă şi sperma 
care provenea de la autor, pe acelaşi obiect. 

În alte circumstanţe este bine de ştiut că o gumă de mestecat folosită, 
păstrează în cantitate suficientă urmele de salivă şi implicit celule epiteliale 
provenite din mucoasa bucală, pentru a se putea obţine profilul genetic al 
persoanei respective ? 

Tot în astfel de cazuri este suficient ca victima să scuipe pe un material 
curat — şerveţel, tampon — pentru ca amestecul de secreţii să poată fi conservat 
şi analizat. 

Microurme biologice care pot fi prezente în cazuri de violuri — Conform 
definiției microurmelor, prin care acestea pot fi identificate acolo unde a existat 
un contact fizic între o persoană şi un obiect sau cu o altă persoană, exemplu: 
autor-victimă, trecem în revistă tipurile de microurme posibile într-un astfel de 
caz, obiectele şi locurile unde pot fi întâlnite, tehnicile de prelevare a acestora, 
precum şi informaţiile pe care le pot aduce analizele genetice despre acestea. 

Să luăm mai întâi cazul unui viol simplu şi să examinăm corpul victimei 
în locurile de contact ferm dintre acesta şi autor. 

1. Dacă victima a avut un contact la nivelul feţei — buze, bărbie, faţă — 
posibil sub formă de sărut, lins, supt sau muşcătură cu autorul. Microurmele 
remanente posibile sunt sub formă de salivă sau efectiv celule epiteliale trecute 
în urma frecării sau contactului, prin transfer de la autor la victimă în condițiile 
în care aceste microurme nu sunt spălate, ele pot fi prelevate astfel: 

- sunt necesare mănuşi de protecţie (chirurgicale),tampoane sterile, apă 
sterilă sau ser fiziologic, foarfecă sau alt obiect contondent, ambalaje din hârtie 
şi mască de protecţie 

- se ia un tampon steril şi se umectează cu apă sterilă 

- printr-o trecere uşoară a acestuia peste zonele declarate de contact, 
astfel încât să se poată recolta majoritar celulele epiteliale remanente de la 
autor, pe suprafaţa pielii victimei, microurme biologice prelevate din zona feţei 
şi microurme prelevate din zona gâtului. Frecare accentuată a tamponului cu 
suprafaţa pielii victimei va face ca celulele epiteliale de la aceasta să fie în 
cantitate majoritară, ceea ce nu este de dorit 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare, sau dacă nu este posibil,se păstrează la maximum 4 C până la 
ajungerea în laborator. 

- se ambalează corespunzător în cele două plicuri şi etichetează cu 
numele persoanei de la care a fost recoltat, data şi zona unde a fost prelevat. 

2. Dacă victima a fost muscată într-o anumită regiune a 
corpului,microurmele de salivă şi implicit celule epiteliale, provenite de la autor 
vor rămâne în zona respectivă. 

Metoda de prelevare a microurmelor biologice şi necesarul de 
echipament este similară cu cea descrisă mai sus. 

3. Dacă victima declara că a zgâriat cu unghiile sau a avut un contact 
ferm între mâini şi suprafaţa pielii sau o mucoasa a autorului,de pe aceste zone 
pot fi prelevate microurme sau microurme de celule epiteliale remanente de la 
violator. Pentru prelevarea depozitului subunghial de la victimă este necesar 
acelaşi echipament ca cel descris mai sus si se efectuează astfel: 

- dacă victima are unghiile lungi sau scurte, se pot preleva microurmele 
de pe partea interioară cu ajutorul unui tampon umectat steril,prin frecare 
uşoară, evidenţiindu-se pe cât posibil contactul tamponului cu pielea. Tamponul 
conţinând microurmele astfel prelevate :îi este tăiat capătul neutilizat, se usucă, 
se ambalează şi se etichetează corespunzător sau în condiții umede se 
ambalează şi se păstrează la maximum 4 C: microurmele sunt prelevate şi 
ambalate separat pentru fiecare deget. 

- pentru valorificarea microurmelor din depozitul subunghial unghiile 
mai pot fi tăiate, ambalate separat şi etichetate corespunzător 

- în cazul microurmelor de pe mâini care pot proveni în urma contactului 
dintre victimă şi suspect,se prelevează din zonele declarate cu necesarul de 
echipament şi conform procedurii prezentate mai sus. 

4. Dacă victima a fost legată de autor cu ajutorul unei frânghii, cordon, 
este ştiut faptul că pentru a realiza nodurile, şi chiar pe lungime,autorului îi 
trebuie un contact ferm sub formă de strângere şi chiar de frecare cu acesta, în 
urma căruia lasă suficiente celule epiteliale pentru a se putea realiza un profil 
genetic. Aceste  microurme sunt prelevate din zonele învecinate 
nodului,necesare formării prin apucare — strângere cu mâna-şi de pe lungimea 
obiectului,astfel încât să fie ferite zonele de contact cu victima. 

5. Urmând acelaşi procedeu descris şi respectând regulile,pot fi prelevate 
microurme biologice care conţin celule nucleate din orice zonă a corpului 
declarată de victimă că a existat un contact ferm sau de frecare cu autorul. 

Informaţiile care pot fi aduse prin analizele genetice a acestor microurme 
sunt evidente:urma biologică compusă din celule epiteliale (posibil şi alte 
secreţii) a căror genotipare poate evidenția un profil genetic care poate fi al 
autorului sau un amestec de profile genetice în care este inclus cel al autorului 
alături de victimă. 

Dacă am examina microscopic obiectele de îmbrăcăminte,în special 
lenjeria intimă, vom putea observa câteva mii de celule epiteliale provenite prin 
exfolierea suprafeţei corpului, un proces fiziologic normal. În cazul unui viol, 
de regulă, obiectele vestimentare ale victimei pot fi trase, rupte, forțate de către 
autor. Acesta la rândul lui,prin apucare şi frecare a obiectelor lasă o multitudine 
de celule epiteliale pe suprafața de contact. Aceste microurme dacă sunt 
prelevate corespunzător pot fi genotipate. 

Să luăm cazul unui chilot,unde victima declară că autorul, împotriva 
voinţei ei, a forțat să îl dezbrace, apucând zonele laterale. Acest obiect 
vestimentar are o parte interioară, unde contactul cu corpul victimei este evident 
cantitativ şi o parte exterioara unde, în cazul de față avem microurmele 
autorului lăsate sub formă de celule epiteliale remanente în urma contactului de 
apucare şi chiar frecare cu mâinile. Prelevarea microurmelor astfel lăsate de pe 
partea exterioară a zonelor respective se realizează cu acelaşi tip de echipament 
ca cel descris mai sus,urmărind etapele: 

- se ia un tampon steril şi se umectează cu apă sterilă 

- se freacă uşor zona suspectată exterioară pe o suprafaţă suficientă 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile,ferit de surse de căldură şi 
radiaţii solare,sau dacă este posibil, se păstrează la maximum 4C până la 
ajungerea în laborator. 

- se ambalează corespunzător în cele două plicuri şi se etichetează cu 
numele persoanei de la care a fost recoltat, data şi zona de unde a fost prelevat. 

Indicat este ca aceste tipuri de probe să fie trimise ca atare la laborator, 
specificând în rezoluţie sau ordonanţă tipul de analiză solicitată, având în 
vedere că microurmele în general sunt foarte uşor de contaminat, deci sunt 
necesare şi măsuri de protecţie anticontaminare sporite. 

Evident fiecare piesă vestimentară a victimei care a avut un contact ferm 
cu autorul în anumite zone bine stabilite, de către victimă, poate fi supusă unei 
astfel de analize. 

Informaţia care poate fi adusă în urma genotipării unor astfel de 
microurme este: urma biologică a cărui profil genetic este identic cu al 
persoanei suspectate. Pentru interpretarea rezultatului sunt necesare probe 
biologice de referinţă recoltate de la victimă şi suspect/autor. 

Microurmele posibile lăsate de autor ţin scena infracțiunii pot fi prezente 
pe diverse alte obiecte unde a avut loc un contact fizic. Prezentăm câteva 
suporturi purtătoare de astfel de microurme, metodele de prelevare şi 
informaţiile care pot fi obținute din conţinutul acesteia. Zonele acesteia care 
păstrează microurmele biologice provenite de la acesta sunt: regiunea de contact 
cu buzele,şi cea de apucare cu mâna. În ambele cazuri pot exista suficiente 
celule epiteliale pentru a se obţine profilul genetic. Echipamentul necesar este 
cel descris mai sus. Metoda de prelevare este următoarea: 

- cu un tampon steril de prelevare a microurmelor, umectat cu o picătură 
de apă sterilă sau ser fiziologic, se freacă zona vizată circular 

- tamponul este apoi uscat în condiţii absolut sterile sau este ambalat şi 
etichetat corespunzător, dar păstrată la o temperatură de maximum 4 C până la 
ajungerea în laborator 

2. Să presupunem că autorul a apucat cu mâna corpul sticlei 

Urmele lăsate de mâna pot fi valorificate prin sistemul AFIS 2000, dar 
totodată pot constitui şi materialul biologic necesar pentru a se obţine un profil 
genetic. 

Dilema care există este:amprentă digitală sau profil genetic 

Răspunsuri: 

- substanţele sub formă de pulbere utilizate pentru relevare, negru sau 
galben, nu influenţează posibilitatea de genotipare a microurmelor biologice 

„Ccianoacrilatul” poate avea efect distructiv asupra microurmelor 
biologice 

- problema intervine atunci când urma papilară este ridicată pe folie 
adezivă, iar odată cu aceasta sunt prinse şi celulele epiteliale care rămân în 

adezivul utilizat. Problema poate fi rezolvabilă dacă microurmele biologice de 
pe folia adezivă sunt supuse analizelor genetice 

- o alta variantă este prelevarea doar a amprentelor papilare care au 
suficiente elemente de identificare, restul urmând a se recolta pentru a fi supuse 
analizelor genetice. De exemplu,unele urme papilare nu pot fi valorificate prin 
amprentare, în schimb conţin suficiente celule epiteliale pentru a se obţine un 
profil genetic al persoanei creatoare. 

Aceste tipuri de urme sau microurme se pot recolta ca şi pentru exemplul 
anterior, ţinând cont de faptul că acestea se pot contamina cu materialul 
biologic al persoanei care efectuează cercetarea, deci se iau măsuri, mutându-se 
din locul identificării prin apucare cu un instrument steril, adecvat (pensetă) din 
acele zone greu accesibile (fundul sticlei sau interiorul acesteia) 

3. Dacă autorul a folosit o cagulă, aceasta va păstra foarte bine în interior 
urmele biologice provenite de la acesta, astfel: 

- zona gurii şi nasului sub formă de salivă sau chiar de celule epiteliale 
provenite prin exfoliere 

De preferat este ca astfel de corpuri delicte să fie trimise ca atare la 
laborator, prelevarea microurmelor urmând a fi efectuată în urma întrebărilor şi 
a istoricului din conţinutul rezoluţiei înaintată odată cu proba. 

Ca alternativă, prelevarea urmelor sau a microurmelor, în funcție de caz, 
poate fi executată astfel: 

- cu ajutorul unui tampon steril umectat se periază uşor zona vizată (de 
exemplu, zona bucală şi nazală) 

- microurmele biologice din regiuni diferite vor fi recoltate separat 

Sunt apoi uscate steril (sau păstrate la o temperatură de maximum 4 C) şi 
ambalate separat, etichetându-se fiecare ambalaj cu descrierea locului de 
prelevare. În exterior, dacă sunt indicii că a existat un contact ferm cu o zonă a 
pielii sau alte secreţii provenite de la victimă, acestea pot fi la fel de bine 
valorificate. Toate aceste date despre posibilitatea existenţei microurmelor 
biologice pe probele de la faţa locului sunt descrise în istoricul din cadrul 
rezoluţiei înaintate 

4. Lista obiectelor vestimentare sau textile poate continua,dar să luăm un 
alt exemplu. O cămaşă a cărei provenienţă este necunoscută, iar pe suprafaţa 
acesteia se observă urme de sânge, care în urma analizelor genetice se stabileşte 
că provin de la victimă. Întrebarea care se pune este ce alte microurme biologice 
mai pot fi prezente pe acest obiect. 

Dacă sunt recoltate microurmele de celule epiteliale remanente prin 
frecare cu corpul purtătorului în regiunile subaxiale, gulerului sau a mânecilor şi 
supuse analizelor genetice, se va obține profilul genetic al persoanei care a 
purtat acest obiect vestimentar. Deci, cămaşa poate face o legătură între victimă 
şi violator prin prezenţa microurmelor biologice provenite de la ambii pe acelaşi 
obiect suport. 

5. O alta categorie de microurme pot fi cele create în urma atingerii cu 
cavitatea bucală sub formă de muscătură creată pe un aliment. De exemplu, un 

sandwich muscat în regiunea imediată a acesteia, microurme de celule epiteliale 
provenite din mucoasa bucală sub formă de salivă a persoanei respective. 

Tot în această categorie intră resturile de ţigări al căror capăt poartă 
urmele de salivă ce conţin celule epiteliale. Acest capăt trebuie să fie protejat 
pentru a nu fi contaminat. Recoltarea acestor resturi se face utilizând o pensetă 
sterilă,iar ambalarea se va face separat pentru a elimina posibilitatea 
intercontaminării — este posibil ca mai multe persoane să fi fumat ţigările. 

6. Obiecte purtătoare de urme sau microurme biologic sub formă de 
celule epiteliale din scena unei infracţiuni de acest gen, pot fi foarte numeroase. 
Se observă doar indicii că persoana cercetată a avut contact fizic cu corpurile 
respective. 

Un pix, poate fi purtător de celule epiteliale de la persoana care l-a 
utilizat în zona de prindere, suficiente pentru a se putea obţine profilul genetic. 

În cazul violurilor soldate cu moartea victimei este foarte important să se 
studieze suprafaţa corpului victimei în vederea identificării urmelor de spermă. 
De multe ori acestea se găsesc în amestec cu urme de sânge. Recoltarea se 
efectuează prin transfer pe tampoane sterile sau sub formă de cruste, care sunt 
conservate şi ambalate corespunzător. 

Alte microurme importante de pe suprafaţa corpului victimelor decedate 
şi nu numai, sunt cele de pe suprafaţa hematoamelor create de agresor prin 
apucare şi strângere. Acestea pot fi identificate în diverse regiuni ale corpului: 
mâini, picioare, abdomen, fese. 

Pentru recoltarea acestor tipuri de microurme sunt necesare câteva 
precizări. Alte celule epiteliale decât cele ale corpului pot fi prezente doar în 
stratul superficial depuse prin stratificare şi într-o cantitate foarte mică. 
Recoltarea acestora dacă nu este făcută corespunzător duce la genotiparea 
A.D.N-ului din celulele victimei,ceea ce nu este de dorit. Nu pot fi ridicate 
urmele remanente ale agresorului dintr-o zonă a corpului unde victima a 
sângerat sau sunt urme de secreţii care provin de la aceasta. 

Ridicarea acestor microurme se efectuează astfel: 

- echipamentul necesar este cel descris mai sus:mănuşi de protecţie 
(chirurgicale), tampoane sterile, apă sterilă sau ser fiziologic, foarfecă sau alt 
obiect contondent, ambalaje din hârtie şi mască de protecţie 

- se ia un tampon steril şi se umectează cu apă sterilă sau ser fiziologic 

- se tamponează (utilizând o zonă cât mai mică a tamponului pentru a 
realiza o concentrare a materialului nucleat) printr-o frecare foarte uşoară a 
suprafeţei pielii în zona hematomului, astfel încât să se evite prelevarea 
celulelor victimei 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolute sterile, ferit de surse de căldură 
sau radiaţii solare, sau dacă nu este posibil, se păstrează la maximum 4 C până 
la ajungerea în laborator. 

- se ambalează şi se etichetează corespunzător. 

Un alt subiect controversat este cel al microurmelor biologice din 
materiile fecale,pentru identificarea persoanei de la care provin. Este ştiut faptul 
că fecalele, indiferent de origine, sunt un mediu bacteriologic foarte bun. Acesta 
poate duce la distrugerea oricărei microurme biologice, care ar putea sta la baza 
stabilirii unui profil genetic. Dar, în anumite situaţii şi cu o prelevare corectă a 
microurmelor care conţin material genetic, acestea pot fi genotipate. 

Să luăm un exemplu în care victima a fost supusa unor perversiuni 
sexuale, iar printre microurmele identificate la faţa locului au fost şi resturi de 
materii fecale pe picioarele victimei, decedată, în zona genunchilor. 

Pentru prelevarea microurmelor de celule nucleate care ajung în special 
pe suprafaţa materiilor fecale în urma contactului prelungit cu mucoasa 
intestinală, se ţine cont de următoarele: 

- echipamentul necesar este cel descris mai sus: mănuşi de 
protecţie(chirurgicale),tampoane sterile,apă sterilă sau ser fiziologic, foarfecă 
sau alt obiect contondent, ambalaje din hârtie şi mască de protecţie 

- se ia un tampon steril şi se umectează cu apă sterilă 

- se tamponează printr-o frecare foarte uşoară suprafaţa exterioara a 
materiilor fecale, astfel încât să se evite intrarea în profunzime 

- se îndepărtează capătul utilizat cu ajutorul unei foarfece sterile sau alt 
obiect contondent steril 

- tamponul se usucă în condiţii absolute sterile, ferit de surse de căldură 
sau radiaţii solare, sau dacă nu este posibil,se păstrează la maximum 4 C până la 
ajungerea în laborator 

- se ambalează în cele două plicuri şi se etichetează corespunzător cu 
natura microurmei prelevate,data şi zona de unde a fost prelevat 

În aceste condiţii,urma poate fi genotipată, având posibilitatea să aducă 
informaţii despre persoana prezentă î în scena infracțiunii, posibil autorul. 

În scena infracţiunii mai pot fi identificate şi microurme de urină. În 
sensul strict al definiţiei, urina nu conţine celule nucleate, dar odată cu actul 
micţiunii sunt eliminate o serie de celule provenite de pe interiorul uretrului şi 
uretrei care conţin material genetic. Aceste celule, în condiţii fiziologice 
normale, sunt destul de rare, de aceea colectarea unor astfel de microurme se 
efectuează ţinând cont de următoarele principii: 

- urina trebuie colectată în stare lichidă şi într-un volum cât mai mare, 
deoarece celulele prezente urmează să fie concentrate în laborator, obținându-se 
în final un extract al acestora 

- pentru colectarea urinei sunt necesare următoarele:seringa sterilă cu o 
capacitate de peste 5 ml, recipient steril cu un volum suficient de mare pentru a 
fi transferată, mănuşi sterile, mască de protecţie şi evident o costumaţie 
corespunzătoare 

- după colectare urina trebuie păstrată la o temperatură de maximum 4 C 
până la ajungerea în laborator 

Pentru exemplificare, să luăm cazul unui vas de WC, care păstrează 
urina ultimei persoane care l-a folosit. Aceasta poate fi colectată respectând 

regulile de mai sus, iar genotiparea microurmelor de celule nucleate va stabili 
persoana de la care provine. 

Alte microurme care pot fi recoltate de pe un astfel de vas sunt celule 
epiteliale remanente pe ramă, dacă interesează persoana care a şezut. 

De exemplu,în funcție de caz,indicii care se pot obţine:rama lăsată şi fără 
microurme de urină pe aceasta, poate indica că ultima persoană care a folosit-o 
este de sex feminin. În afară de urină mai pot fi prelevate celulele de pe 
suprafaţa acesteia, care se execută conform cu descrierile de mai sus: 

- sunt necesare mănuşi de protecţie (chirurgicale ),tampoane sterile,apă 
sterilă sau ser fiziologic, foarfecă sau alt obiect contondent, ambalaje din hârtie, 
mască de protecție 

- se ia un tampon steril şi se umectează cu apă sterilă sau ser fiziologic 

- se freacă uşor cu tamponul suprafaţa superficiala a ramei astfel încât să 
se preleveze doar celule depuse în urma contactului cu ultima persoană. Dacă se 
tamponează vor fi luate toate celulele de pe suprafaţa obiectului,ceea ce nu este 
de dorit, deoarece este posibil ca şi alte persoane neimplicate să fi folosit WC-ul 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare, sau dacă nu este posibil, se păstrează la maximum 4 C până 
la ajungerea în laborator 

- se ambalează corespunzător în cele două plicuri şi se etichetează cu 
datele necesare 

Acestea au fost doar câteva tipuri de urme sau microurme care pot fi 
găsite în scena infracţiunii. Poate fi diferit suportul sau scopul analizării în 
sensul identificării persoanei care le-a produs, dar metodele de 
prelevare,ambalare şi conservare respectă aceleaşi etape ca pentru cele 
prezentate. 

Cercetarea locului faptei în cazul accidentelor de circulație pentru 
identificarea, recoltarea, ambalarea şi conservarea urmelor sau microurmelor de 
natură biologică şi posibilităţile de valorificare ale acestora prin metode de 
analiză genetică 

În cazul accidentelor de circulaţie, urmele şi microurmele biologice 
posibil prezente la faţa locului sunt similare celor descrise în capitolele 
anterioare, completate cu câteva zone şi tipuri particulare acestui tip. 

Încă de la începutul investigării vor fi protejate toate zonele 
autovehiculului împotriva  contaminării şi intercontaminării urmelor şi 
microurmelor de natură biologică prezente, însăşi mânerele exterioare de 
deschidere a portierelor pot fi purtătoare de microurme biologice care pot aduce 
informaţii utile. 

Tipurile de probe biologice care pot fi prezente atât în interior, cât şi pe 
părțile exterioare ale unui vehicul sunt similare cu cele în cazuri de omoruri sau 
violuri: sânge, secreţii biologice, ţesuturi musculare, osoase, organe, fire de păr. 

La recoltarea unor astfel de urme sau microurme trebuie ţinut seama de 
faptul că exteriorul unui autovehicul este permanent supus acţiunilor factorilor 
din mediu şi nu numai,care pot compromite calitatea acestora. 

Identificarea urmelor sau microurmelor comportă aceleaşi etape de 
substanţe sau natura suporturilor pe care sau în compoziţia cărora, pot exista 
aceste tipuri de urme, pentru a putea fi valorificate prin metode de analiză 
genetică. 

Principalele  substanţe/suporturi care sunt prezente pe suprafaţa 
exterioară a autovehiculelor sunt: sol, uleiuri, vaseline, rugină, diverse alte 
substanţe lichide utilizate pentru funcţionarea acestora, toate aceste substanţe 
/suporturi, cu excepţia celor corozive, permit păstrarea urmelor de natură 
biologică, oferind posibilitatea genotipării acestora. 

La identificarea urmelor biologice se va ţine seama de proprietăţile 
morfologice sau fizico-chimice ale acestora, iar recoltarea se poate realiza 
astfel: 

- sol care conţine urme biologice (sânge, salivă sau alte secreţii) cu 
ajutorul unei spatule sau alt obiect adecvat, se răzuie urma colectând-o direct 
într-un ambalaj din hârtie curat: dacă urma este umedă, se va usca mai întâi şi 
apoi va fi plasată într-un alt ambalaj din hârtie curată. 

Dacă urma este umedă, se va usca mai întâi şi apoi va fi plasată într-un 
alt ambalaj care îi va asigura o închidere ermetică, ca variantă de conservare, 
este posibil păstrarea la o temperatură de maximum 4 C până la ajungerea în 
laborator. 

- uleiuri sau vaseline amestecate cu urme biologice (sânge, salivă sau 
alte secreţii) vor fi recoltate ca atare utilizând o seringă sterilă, cu posibilitatea 
transferării într-un flacon din plastic sau sticlă. Vor fi păstrate la temperatură de 
maximum 4°C până la ajungerea în laborator. Dacă acest lucru nu este posibil, 
vor fi utilizate bucăţi de tifon steril pentru a tampona zona vizată, astfel încât să 
se realizeze o concentrare a urmei pe o suprafaţă cât mai mică. Dacă urmele 
sunt sub formă de mânjituri, acestea vor fi prelevate utilizând tampoane din 
bumbac sterile, fără a le umecta cu apă, prin frecarea zonei respective. Vor fi 
ambalate în hârtie curată şi ţinute la maximum 4*C. 

- urme biologice (sânge, salivă sau alte secreţii) depuse pe suprafeţe 
ruginite 

- dacă urma este în stare uscată — cu ajutorul unui bisturiu sau alt obiect 
contondent steril, se va răzui uşor zona vizata de a conţine urma biologică, 
colectând crustele formate direct într-un ambalaj din hârtie, după plasarea într- 
un alt ambalaj care îi va asigura securitatea şi etichetată corespunzător, poate fi 
păstrată la temperatura camerei. 

- dacă urma este în stare umedă — cu ajutorul unui tampon steril(bumbac 
sau tifon) fără a fi umectat va fi frecată uşor zona până la transferul unei 
cantităţi suficiente — pot fi utilizate mai multe astfel de tampoane pentru 
recoltarea unei urme: înainte de ambalarea finală, acesta trebuie uscat în condiţii 
cât mai sterile sau se păstrează la 2-4*C până la ajungerea în laborator 


68 


Prof. univ. dr. Stancu Emilian 


- urme biologice (sânge, salivă sau alte secreţii) care se află în amestec 
cu alte tipuri de substanţe 

- dacă urma este în stare uscată — cu ajutorul unui bisturiu sau alt obiect 
contondent steril, se va răzui uşor zona vizată ce conţine urma biologica, 
colectând crustele formate direct într-un ambalaj din hârtie. După plasarea într- 
un alt ambalaj care îi va asigura securitatea şi etichetată corespunzător, poate fi 
păstrată la temperatura camerei 

- dacă urma este în stare umedă — cu ajutorul unui tampon steril (bumbac 
sau tifon), fără a fi umectat, va fi frecată uşor zona,până la transferul unei 
cantități suficiente — pot fi utilizate mai multe astfel de tampoane pentru 
recoltarea unei urme: înainte de ambalarea finală, acesta trebuie uscat în condiţii 
cât mai sterile sau se păstrează la 2-4*C până la ajungerea în laborator 

- dacă urma este în stare lichidă — vor fi recoltate ca atare utilizând o 
seringă sterilă, cu posibilitatea transferării într-un flacon din plastic sau sticlă. 
Vor fi păstrate la temperatura de maximum 4°C până la ajungerea în laborator. 
Dacă acest lucru nu este posibil, vor fi utilizate bucăţi de tifon steril pentru a 
tampona zona vizată, astfel încât să se realizeze o concentrare a urmei pe o 
suprafaţă cât mai mică 

- ţesuturi biologice moi (organe, muşchi, piele, creier) sau dure (oase) — 
se va utiliza pentru prelevare penseta care trebuie sterilizata după fiecare 
utilizare, mânuşi sterile de unică folosinţă şi un container adecvat. Țesutul 
respectiv va fi transferat prin apucare cu penseta sau cu mâna,dacă se utilizează 
mănuşi sterile, şi plasat în containerul care trebuie etichetat corespunzător. 
Obligatoriu va fi păstrat congelat până la ajungerea în laborator, indiferent de 
natura suportului sau tipul substanţei cu care aceste tipuri de probe biologice pot 
fi identificate sub forma depusă ori în amestec, se vor ridica ca atare. 

- urme sau microurme biologice, depuse pe suprafeţe vopsite (tablă, 
spoilere) materiale plastice (faruri, geamuri) 

- dacă urma sau microurma este în stare uscată — utilizând un tampon din 
bumbac steril, umectat, se freacă uşor zona. După uscare în condiţii curate şi, 
ferit de surse de radiaţii (UV, solara) sau căldură excesivă, va fi ambalat în cele 
două plicuri şi etichetat corespunzător. Dacă nu pot fi asigurate condiții de 
uscare corespunzătoare, proba astfel prelevată şi ambalată, va fi păstrată la 
maximum 4°C până la ajungerea în laborator. Ca variantă de recoltare poate fi 
utilizat un bisturiu sau alt obiect contondent steril, cu ajutorul căruia se va răzui 
uşor zona vizată ce conţine urma biologică, colectând crustele formate, direct 
într-un ambalaj din hârtie. După plasarea într-un alt ambalaj care îi va asigura 
securitatea şi etichetată corespunzător, poate fi păstrată la temperatura camerei 

- dacă urma sau microurma este în stare umedă — cu ajutorul unui tampon 
steril (bumbac sau tifon) fără a fi umectat, va fi frecată uşor zona, până la 
transferul unei cantități suficiente — pentru microurme transferul se realizează 
astfel încât să se realizeze o concentrare a acestora într-o zonă mai mică a 
tamponului, iar pentru urme aflate pe suprafeţe întinse, pot fi utilizate mai multe 
tampoane:înainte de ambalarea finală,acesta trebuie uscat în condiții cât mai 

sterile şi ferit de surse de radiaţii (UV, solară) şi căldura excesivă sau se 
păstrează la 2-4*C până la ajungerea în laborator 

- dacă urma este în stare lichidă — preferabil este utilizarea unei bucăţi de 
tifon steril (pansament, faşă) pentru tamponarea probei astfel încât să se 
realizeze o concentrare a urmei pe o suprafaţă cât mai mică,după care acesta se 
usucă corespunzător şi se ambalează steril. Ca variantă de lucru, poate fi 
utilizată o seringă sterilă, cu posibilitatea transferării conţinutului intr-un flacon 
din plastic sau sticla. Proba astfel prelevată va fi păstrată la temperatura de 
maximum 4°C până să ajungă în laborator. 

- pentru urme sau microurme biologice care sunt identificate pe suporturi 
cu dimensiuni transportabile sau din care pot fi decupate eşantioane, este indicat 
să fie ridicate împreună cu suportul pentru a fi examinate în cadrul 
laboratorului. Ambalarea şi păstrarea se va efectua în funcţie de starea şi natura 
urmei sau microurmei biologice, astfel: 

- suporturi care conţin urme sau microurme aflate în stare lichidă sau 
umedă — se vor usca la temperatura camerei, cu posibilitatea utilizării unei surse 
de aerare fără încălzire, după care se ambalează şi etichetează corespunzător 

- suporturi care conţin urme sau microurme aflate în stare lichidă sau 
uscată — se vor ridica în condiţii care asigură protecția împotriva contaminării 
sau intercontaminării utilizând mănuşi, pensete, foarfeci sau alte obiecte 
contondente, se ambalează în hârtie curată, se etichetează corespunzător şi se 
păstrează la temperatura camerei. 

În afara acestor tipuri de urme, în cazul investigării unui autovehicul, fie 
implicat într-un accident de circulaţie,fie pentru a stabili poziţia persoanelor din 
interior,înaintea unui eveniment,pot exista şi totodată valorifica prin metode de 
analiză genetică o serie de microurme dispuse în interior,corespunzător fiecărui 
loc ocupat de pasager. 

Oricare din pasagerii unui autovehicul, va lăsa în zona sa o serie de urme 
sau microurme biologice. Cele mai numeroase vor fi lăsate de persoana aflată la 
volan, dar nu sunt neglijabile nici ale celorlalţi, astfel: 

- şoferul: piesele din aria de desfăşurare a activităţii în timpul ocupării 
locului şi apoi actului de conducere propriu-zis a autovehiculului. Dispunerea 
microurmelor biologice este următoarea: clapete de deschidere /închidere, uşă, 
volan, maneta schimbătorului de viteze sau comenzi de semnalizare, butoane de 
comenzi, bord, centură de siguranţă, oglinzi. 

- restul pasagerilor: la nivelul uşilor de acces pe clapetele de deschidere 
sau mânere, centuri de siguranţă, zona bordului pentru ocupantul din dreapta 
faţă, corespunzător acestei regiuni. 

Pe lângă acestea, atât conducătorul autovehiculului cât şi restul 
pasagerilor vor putea lăsa pe tapiţeria din zonele corespondente locului ocupat, 
diverse alte urme sau microurme care pot fi identificate utilizând tehnici 
criminalistice deja cunoscute. 

În cazul accidentelor unde sunt implicate autovehicule echipate cu airbag 
şi care s-au deschis în momentul impactului, vor fi regăsite în regiunea unde a 

avut contact cu persoanele protejate de către acesta, urmele şi microurmele 
biologice, sub formă de sânge, salivă sau celule epiteliale provenite de la nivelul 
feţei. 

Este cunoscut faptul că prin manipularea de mai multe ori a unui obiect 
vor fi transferate pe suprafaţa acestuia celule epiteliale care se vor depune 
stratificat până la formarea unui aşa zis „jeg” ce devine vizibil. La recoltarea 
acestui gen de microurme biologice, trebuie ţinut cont de această dispunere în 
straturi, deoarece oferă posibilitatea prelevării microurmelor sau urmelor 
biologice ce provin de la persoane diferite, în funcţie de modul de prelevare. 
Din zona şoferului, de exemplu,se poate realiza astfel: 

- echipamentul necesar este cel descris mai sus:mănuşi de protecţie 
(chirurgicale) tampoane sterile, apă sterilă sau ser fiziologic, foarfecă sau alt 
obiect contondent, ambalaje din hârtie şi mască de protecţie 

- se ia un tampon steril şi se umectează cu apă sterilă 

- se freacă cu tamponul suprafaţa vizată a piesei, ţinând cont că modul de 
prelevare va duce la obţinerea unor profile genetice diferite, astfel că în funcţie 
de ceea ce se doreşte, se vor efectua următoarele: 

- o trecere uşoară a tamponului utilizând o zonă cât mai mică a acestuia 
pentru a realiza concentrarea microurmei, determină prelevarea din stratul 
superficial care va permite obţinerea profilului genetic al ultimei persoane care 
a condus /utilizat piesele din autovehicul 

- o frecare accentuată a zonei vizate va duce la prelevarea celulelor 
remanente din straturile profunde determinând obţinerea profilelor genetice ale 
persoanelor care au condus/utilizat un timp îndelungat autovehiculul 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldură 
sau radiaţii solare,sau dacă nu este posibil, se păstrează la maximum 4 C până la 
ajungerea în laborator. 

- se ambalează în cele două plicuri şi se etichetează corespunzător 
specificând zona de prelevare a microurmei şi data 

Particularităţile cercetării locului faptei în cazul furturilor, pentru 
identificarea, recoltarea, ambalarea şi conservarea urmelor sau microurmelor de 
natură biologică şi posibilitățile de valorificare ale acestora prin metode de 
analiză genetică. 

La săvârşirea unui furt, autorul utilizează un „echipament corespunzător” 
— devenit moda — cu ajutorul căruia se presupune, că nu va lăsa nici o urmă în 
scena infracțiunii, indiferent de natura acesteia. Odată cu apariţia tehnicilor 
moderne de investigare a locului faptei, acest concept a devenit un mit. Voi 
începe cu câteva exemplificări din cazuistica cotidiană la care personajele, în 
ciuda faptului că au avut grijă să nu transfere propriile urme pe diverse 
suprafeţe, nu au reuşit. 

Un fragment din hârtie umectat cu salivă pentru a se lipi,ataşat de partea 
exterioara a vizoarelor:sunt suficiente celulele nucleate pentru a fi obţinut 
profilul genetic al persoanei de la care a provenit saliva. 

Mânuşile chirurgicale care nu sunt sterile oferă şansa de a nu lăsa 
amprente papilare, dar în anumite situaţii oferă posibilitatea unui transfer de 
celule epiteliale sau secreţii biologice pe suprafeţele cu care persoana purtătoare 
intra în contact. De exemplu, prin punerea şi scoaterea unei mănuşi chirurgicale, 
care este întoarsă pe dos, iar faţa interioară devine partea exterioară; la o 
reutilizare, vor fi transferate sute de celule sau chiar mii de celule provenite de 
pe mâini. Astfel, suprafaţa exterioară va fi sursă de microurme biologice 
transferabilă pe obiecte cu care va veni în contact. Acelaşi lucru se întâmplă în 
cazul păstrării unei perechi de mânuşi chirurgicale în buzunar. Suprafaţa 
exterioară va fi îmbogăţită în microurme biologice cu fiecare contact dintre 
mână şi aceasta. 

Obiectele personale „pierdute” în scena infracţiunii de către autori sunt 
adevărate surse de urme şi microurme biologice care pot fi valorificate prin 
metode genetice: cagule, mânuşi întregi sau fragmente, arme. 

Nu trebuie neglijate obiectele care pot fi suport pentru astfel de 
microurme: resturi de țigarete, pahare, căni, sticle, tacâmuri, utilizate de către 
autor sau sunt doar indicii că acest lucru a avut loc. 

Întotdeauna, acolo unde există o amprentă papilară, vor exista în celule 
epiteliale al căror A.D.N. oferă posibilitatea obţinerii profilului genetic al 
persoanei de la care provine. Mai mult, un fragment de amprentă papilară care 
nu conţine suficiente elemente pentru o identificare în sistemul AFIS 2000 
poate conţine suficiente celule nucleate din A.D.N.-—ul cărora să se poată obţine 
profilul genetic al persoanei creatoare. 

Dacă nu este utilizat un echipament adecvat pentru identificare şi 
vizualizare microurmele biologice vor fi căutate în locurile „cheie” pe care 
autorul le-a accesat pentru săvârşirea actului infracțional-mânere de uşi, 
ferestre, instrumente sau aparate, obiecte care au fost mutate. 

Pentru prelevarea acestor microrme trebuie să se ţină cont de 
următoarele: 

- echipamentul necesar este cel descris mai sus:mănuşi de protecţie 
(chirurgicale), tampoane sterile, apă sterilă sau ser fiziologic, foarfecă sau alt 
obiect contondent, ambalaje din hârtie şi mască de protecţie 

- întotdeauna, dacă este posibil, vor fi ridicate obiectele suport purtătoare 
de microurme, identificarea şi prelevarea urmând a se realiza în laborator 

- se ia un tampon steril şi se umectează cu o picătură de apă sterilă 

- se freacă cu tamponul suprafaţa vizată ce conţine microurma, ţinând 
cont că modul de prelevare va duce la obținerea unor profile genetice diferite, 
astfel că în funcţie de ceea ce se doreşte, se vor efectua următoarele: 

- o trecere uşoară a tamponului utilizând o zonă cât mai mică al acestuia 
pentru a realiza concentrarea microurmei, determina prelevarea din stratul 

superficial care va permite obţinerea profilului genetic al ultimei/ultimelor 
persoane care a/au utilizat obiectul 

- o frecare accentuată a zonei vizate va duce la prelevarea celulelor 
remanente din straturile profunde ceea ce determină obţinerea profilelor 
genetice ale persoanelor care au utilizat obiectul de mai multe ori şi/sau în 
trecut 

- se îndepărtează capătul neutilizat cu ajutorul unei foarfece sterile sau 
alt obiect contondent steril 

- tamponul se usucă în condiţii absolut sterile, ferit de surse de căldura 
sau radiaţii solare, sau dacă nu este posibil,se păstrează la maximum 4 C până la 
ajungerea în laborator 

- se ambalează în cele două plicuri şi se etichetează corespunzător 
specificând, data şi zona de unde a fost prelevat 

În cazul furturilor auto,urmele şi microurmele biologice posibil a fi 
transferate sunt similare celor prezentate mai sus şi completate cu cele expuse în 
capitolul anterior. 

Pe lângă aceste tipuri de microurme, în aceste cazuri mai pot fi prezente 
următoarele: urme de sânge în stare lichidă sau uscată, depus pe diverse tipuri 
de suporturi :salivă,fecale,ţesuturi moi şi dure. 


1.11. Practică judiciară 

Când s-a propus la sfârşitul secolului trecut ca amprentele digitale să fie 
utilizate ca mijloc de identificare a indivizilor şi ca probă în cauzele 
criminale,aceasta a fost o revoluţie. În ciuda acestei practici cu mai bine de un 
secol în urmă de către sir Francis Galton, utilizarea amprentelor digitale ca 
probă este un instrument inestimabil pentru urmărirea criminalilor ca şi pentru 
identificarea persoanelor dispărute şi a resturilor umane. 

- Cazul Colin Pitchfork — prima expertiză genetică, Anglia 

În ultimii 15 ani o tehnică mai revoluţionară ca cea a amprentelor 
digitale a devenit practică în criminalistică. Tehnica analizei A.D.N-ului, 
denumită şi analiza amprentei genetice, a fost utilizată pentru prima dată în 
1986, în Anglia, în cazul Colin Pitchfork,care a fost recunoscut la sfârşitul 
anchetei vinovat de agresiunea sexuală şi de omorul a două adolescente. Este 
interesant de semnalat că această tehnică a servit mai întâi in această cauză 
pentru excluderea unui tânăr care fusese în mod eronat bănuit de omor. Într-o 
tentativă de a identifica pe autorul omorului celor două tinere în cazul Pitchfork, 
autoritățile poliţieneşti au luat o măsură extraordinară: au cerut ajutorul 
bărbaţilor din regiune să doneze voluntar mostre de A.D.N. în scopul analizei. 
O analiză anterioară a urmelor de la locul celor două crime săvârşite în două 
localităţi diferite şi la un interval de trei ani, făcută de dr .A J., a evidenţiat 
faptul că ele au fost săvârşite de acelaşi autor şi a permis excluderea unui prim 
suspect reţinut în cauză. În urma analizei mostrelor recoltate de la peste 4.500 
de bărbaţi a fost găsit un corespondent al amprentei genetice ridicate de la locul 

crimelor şi care aparţinea lui Colin Pitchfork, condamnat apoi pentru cele două 
omoruri. 

-  Exonerare pe baza expertizei genetice; cazul Guy Paul Morin, 

Canada 

În ultimul timp s-a scris mult în Canada despre tehnica analizei genetice 
în criminalistică şi a demonstrat că acesta poate permite exonerarea unor 
persoane nevinovate. În 1985, G.M. a fost achitat la primul său proces (1986) 
dar a urmat un alt proces şi a fost declarat vinovat în 1992. În 1995, după ce a 
petrecut 15 luni în închisoare, G.M. a fost achitat urmare a analizei amprentelor 
sale genetice, tehnologie care nu exista la momentul săvârşirii omorului. În fapt, 
mostrele de A D N prelevate de pe hainele C.J. erau atât de degradate în 1995 
încât a trebuit o formă perfecționată a acestei tehnici care abia fusese pusă la 
punct, pentru a realiza analiza. Cazul G.M. şi modul pe care ancheta şi 
urmărirea au fost făcute fac obiectul unui examen aprofundat al guvernului. 

- Cazul Otto Varandi, Satu Mare 

12 iunie 1998, familia M., domiciliată în judeţul Satu Mare, a sesizat 
dispariţia fetiţei lor, S.R., în vârstă de 6 ani. După 2 zile,cadavrul acesteia a fost 
găsit la marginea localităţii, într-un loc viran. Din raportul medico-legal de 
autopsie, întocmit de Laboratorul de Medicină Legală al judeţului Satu Mare, 
rezultă că moartea inocentei a fost violenta, datorându-se în principal asfixiei 
mecanice prin sugrumare. 

Poliţia a demarat cercetările la scurt timp după găsirea cadavrului, zona 
fiind efectiv „periata”, în căutarea unor indicii clare, care să conducă la 
identificarea autorului. 

Trei zile mai târziu,criminaliştii au alcătuit un prim cerc al suspecţilor. 
Prin rezoluţie a parchetului de pe lângă Tribunalul Satu Mare s-a dispus 
efectuarea unei expertize asupra firelor de păr găsite pe corpul şi îmbrăcămintea 
victimei şi compararea lor, din punct de vedere morfologic, cu cele recoltate din 
zona capului şi cea pubiană a bănuiţilor. Prin raportul de expertiză întocmit, 
Institutul de Criminalistică al Inspectoratului General al Politiei a concluzionat 
că probele recoltate prezentau elemente de asemănare (nuanţa culorii, grosimea, 
aspectul canalului medular şi al bulbului) cu modelele de comparaţie, recoltate 
de la suspectul Otto Varandi, însă aceasta era prea puţin pentru ca bănuitul să 
fie inculpat. Ca urmare, în ziua de 17 iunie 1998, Serviciul criminalistic al I.P.J. 
Satu Mare a examinat îmbrăcămintea declarată a fi fost noroi,care au fost 
trimise pentru examinare la Institutul Naţional de Medicină Legală „Prof. Dr. 
Minovici” din Bucureşti. 

Noua expertiză a stabilit că „între firele de păr uman capilar recoltate de 
pe hanoracul bănuitului şi cele provenite de la victimă existau asemănări din 
punct de vedere al lungimii, al diametrului mediu,structurii şi, mai ales din 
punct de vedere al diversităţii coloristice. În plus, firul vegetal recoltat de pe 
hanoracul acestuia prezenta asemănări morfologice şi structurale cu firele 
vegetale ridicate de pe pulovărul victimei. Chiar dacă lucrurile deveneau foarte 

clare, nici una din probe nu suficienta pentru a produce condamnarea 
suspectului. 

Toate rapoartele întocmite de către specialiştii criminalişti (medici legişti 
şi ingineri chimişti) concluzionau că el este autorul omorului. Totuşi, lipsea 
dovada elocventă în baza căreia să fie întocmit rechizitoriul, chiar dacă la dosar 
se afla declaraţia data în ziua în care a fost reţinut, respectiv la 16 iunie 1998. În 
această declaraţie el precizează că în ziua de 12 iunie 1998, a ademenit-o pe 
S.R. în acel loc unde a fost descoperit cadavrul unde prin forţă a încercat să aibă 
un raport sexual cu victima. 

Însă ancheta a efectuat o întoarcere radicală, atât cu ocazia primei 
prezentări a materialului de urmărire penală (efectuată de procuror, în data de 
29 octombrie 1998) cât şi a prezentării în faţa instanţei când bănuitul nu a mai 
recunoscut faptele imputate, declarând că nu cunoştea nimic în legătură cu 
împrejurările în care a decedat victima S.R. Aflat în faţa unui rechizitoriu foarte 
subţire, tribunalul Satu Mare a dispus restituirea cauzei la procuror pentru 
completarea cercetărilor. 

La rândul său,reprezentantul parchetului a formulat o cerere, prin care se 
solicita încuviințarea instanţei privind efectuarea unei expertize medico-legale 
pentru identificarea genetică prin tipizare. Cum singurul institut medico-legal 
din România capabil să efectueze o asemenea expertiză, prin folosirea de până 
la 13 gene, este cel de la Craiova, prin Ordonanţa din 14 decembrie 200, 
procurorul a cerut ca, pe baza materialului pus la dispoziţie (fire de păr de la 
victimă şi agresor) să se efectueze o expertiză, pentru a se stabili dacă vreunul 
sau mai multe fire de păr ridicate de pe corpul şi îmbrăcămintea victimei 
proveneau de la inculpatul O.V. sau erau ale victimei. 

Prin raportul de expertiză nr. 1389 din 7 iunie 2001, Institutul de 
Medicină Legală Craiova a stabilit că „firele de păr prelucrate s-a reuşit 
extracția A.D.N., acesta folosindu-se pentru analiza a 9 gene (loci), folosite în 
sistemul internaţional de identificări genetice. Alelele determinate la firele de 
păr pubian recoltate de pe fesele victimei coincid în totalitate (proporţie de 
100%) cu cele ale bănuitului. 

Luând în calcul frecvențele alelelor prezente la probe, probabilitatea de 
coincidenţă cu altă probă întâmplătoare este de 1 la 621 miliarde de indivizi. 
Concluzia finală este aceea că firele de păr provin de la suspectul Otto Varandi. 
În baza acestei expertize prin rechizitoriul nr. 195/P/1998 din 25 iunie 2001. 
Parchetul de pe lângă tribunalul Satu Mare l-a trimis în judecată pe V.O., 
necăsătorit, fără antecedente penale, pentru comiterea în concurs a infracţiunilor 
de tentative de viol, perversiune sexuală, tâlhărie şi omor deosebit de grav, fără 
contribuţia decisivă a specialiştilor din cadrul I.M.I. Craiova, O.V. putea să 
rămână nepedepsit, atâta vreme cât probele deținute de organele de anchetă nu 
erau concludente. Pedeapsa maximă pentru faptele sale este închisoarea pe 
viaţă. 

- Premieră a legiştilor din INML Mina Minovici 

Un poliţist piteştean a fost acuzat oficial de viol după ce specialiştii 
români de la Institutul Naţional de Medicină Legală “Mina Minovici” l-au 
identificat după ADN ca fiind autorul faptei. 

Cazul, prin complexitatea sa, reprezintă o premieră la nivel naţional, atât 
pentru metoda de probare a suspectului, dar mai ales prin tenacitatea celor care 
l-au investigat. Cu toate că a fost principalul suspect în acest dosar, plutonierul 
adjutant M.N. a susţinut permanent că nu el a violat-o, în noaptea de 14 spre 15 
decembrie 2001, pe C.P. O anchetă fără precedent a demonstrat după 8 luni de 
zile că el este autorul. 

Când a fost abordată, C.P. era împreună cu prietenul ei într-o maşină în 
apropierea oraşului Piteşti. Studenta a formulat o plângere la Poliţia locală, 
declarând că nu-şi cunoaşte agresorul, însă a remarcat că acesta era îmbrăcat în 
uniformă de poliţist. Violatorul, căsătorit şi tată a doi copii, fusese de serviciu în 
ziua de 14 decembrie 2001, începând cu ora 14.00, până la ora 22.00, perioadă 
în care nu s-a prezentat la serviciu. Ulterior, polițistul şi-a făcut cerere de 
concediu pentru o săptămână, iar când s-a întors îşi răsese mustaţa şi îşi tunsese 
părul. 

Între timp, Poliţia Piteşti a demarat o anchetă, sub supravegherea 
Parchetului Militar Bucureşti. Pe baza semnalmentelor date de victimă, poliţiştii 
au realizat un portret robot, care l-a indicat pe un subofițer de la penitenciarul 
Codlea, persoană care avea insă alibi. La recunoaşterea de grup a fost adus şi 
subofiţerul, însă tânăra a indicat din nou, o altă persoană care avea alibi. 

Dispariţia probelor de la spital a încetinit acţiunea procurorilor militari 
bucureşteni în identificarea autorului violului, însă aceştia au descoperit indicii 
care îl includeau pe lista de suspecți pe plutonierul adjutant şi îi duceau pe 
anchetatori la ideea că subofiţerul vrea să ascundă adevărul. 

După un timp, C.P. i-a anunţat pe anchetatori că a rămas însărcinată. 
Procurorii militari au luat toate măsurile ca avortul femeii să fie făcut în condiţii 
de maximă securitate, intervenţie deosebită realizată de un specialist, iar fătul a 
fost preluat de medicii legişti pentru stabilirea autorului violului prin teste 
genetice. Analiza comparativă a profilului A.D.N. al fetusului a confirmat 
paternitatea lui M.N., probabilitatea fiind de 99,99312%. Pus în faţa cifrelor, 
polițistul şi-a recunoscut fapta. 

-  Omorul din Gălăţeni elucidat prin amprenta genetică 

Un indicator important al aprecierii muncii de poliţie, cu un important 
impact în rândul populaţiei, este soluţionarea legală şi operativă a cauzelor 
penale cu autori necunoscuţi, un procedeu modern, cu rol decisiv în elucidarea 
unor cauze deosebite, a constat în obţinerea profilurilor genetice individuale. 
Prin această modalitate s-a reuşit identificarea autorilor violului şi abominabilei 
crime comise asupra numitei Arapu Ecaterina, 81 ani, din comuna Gălăţeni, 
judeţul Teleorman. 

Ca şi în alte localităţi rurale, în comuna teleormăneană Gălaţeni locuiesc 
mulţi oameni de vârsta a treia, care se dovedesc a fi buni gospodari. Din păcate, 

pe parcurs, unii dintre ei trec în lumea de veci, lăsându-și în urmă partenerii lor 
de-o viaţă şi pe cei apropiaţi cu care au împărţit bucuriile şi necazurile. 

Rămasă singură după decesul soţului, Arapu Ecaterina, cu toate că se 
afla la o vârstă înaintată, a continuat să păstreze tradițiile gospodăriei, fiind 
apreciată în acest sens de săteni pentru eforturile sale. 

În seara de 13 iunie 2002, inima bătrânei a încetat să mai bată. O mână 
criminală a ucis-o cu bestialitate. A doua zi dimineaţa, fiica acesteia, care locuia 
în aceeaşi comuna şi o vizita deseori, a găsit-o decedată într-una din camere, 
având pe faţă şi în jurul gâtului leziuni şi echimoze. Aceste imagini i-au creat 
femeii o cădere psihică cu repercursiuni ulterioare. Cu eforturi deosebite a reuşit 
să anunţe vecinii de cele întâmplate, care, la rândul lor au sesizat postul de 
poliţie din localitate. Până la sosirea echipei complexe de cercetare, poliţiştii au 
intervenit cu promptitudine,asigurând paza locului faptei şi au declanşat unele 
verificări şi activităţi investigative. 

Fiind un eveniment deosebit, comisarul de poliţie Mihai Călinescu, şeful 
I.P.J. Teleorman, a stabilit ca din echipa complexă, condusă de procurorul 
criminalist Traian Nedelcuţă, să facă parte comisarul Pascu Peste, subcomisarul 
Jon Ghinea şi inspectorul principal Marian Vasile. La echipa s-a alăturat şi 
medicul legist dr. Eugen Popescu. După ce au fost informaţi de şeful Postului de 
poliţie cu împrejurările în care s-a produs crima şi rezultatele primelor 
verificări, procurorul a stabilit pentru membrii echipei o serie de reguli, de 
natură să asigure organizarea şi desfăşurarea activităţilor de cercetare, în 
conformitate cu principiile generale ale tacticii criminalistice. Având în vedere 
specificul şi particularitățile acestui caz, s-a stabilit ca perimetrul de cercetare 
să cuprindă întreaga gospodărie, iar în încăperea unde se găsea cadavrul să se 
facă o examinare amănunţită de către procuror şi ofiţerul criminalist. Totodată, 
Judiciariştii, cu sprijinul lucrătorilor de la Postul de poliție, au efectuat 
investigaţii pe raza comunei, luând în calcul toate aspectele legate de victimă şi 
alte persoane pretabile la o asemenea faptă. 

În exteriorul casei, respectiv în gospodărie nu s-au constatat aspecte 
deosebite care să indice drumul parcurs de autor sau urme lăsate de acesta. Cu 
prilejul cercetării făcute în încăperea unde era cadavrul, ofiţerul criminalist a 
relevat şi ridicat două urme papilare descoperite pe unele obiecte, urmând ca 
ulterior să fie examinate în laboratorul de dactiloscopie. De asemenea, pe timpul 
examinării îmbrăcămintei victimei şi a obiectelor de lenjerie aflate pe pat, s-au 
descoperit opt fire de păr uman, care au fost ridicate în vederea expulzării. 

Cadavrul a fost supus examinării de medicul legist, care a identificat 
multe semne de violență (plăgi la nivelul gâtului, nasului, gurii, membrelor 
superioare şi produse biologice.) La necropsia efectuată s-a stabilit că moartea 
bătrânei a fost violentă şi s-a produs prin sugrumare. Totodată s-a constatat că 
aceasta a fost violată, recoltându-se probe în acest sens. Fixarea de detaliu a 
caracteristicilor individuale proprii fiecărui obiect şi urme descoperite la locul 
faptei s-a făcut prin fotografiere de către ofiţerul criminalist. 

Imediat după terminarea cercetării, în prezenţa martorilor, s-a încheiat un 
proces-verbal, consemnându-se cu exactitate toate constatările făcute. Principala 
concluzie desprinsă de membrii echipei complexe a fost că victima fusese 
vizitată de un individ, care, prin forţă, a întreţinut relaţii sexuale cu aceasta. 
Întrucât femeia s-a opus, autorul i-a aplicat mai multe lovituri cu pumnii, după 
care a sugrumat-o. 

Probarea vinovăţiei demonstrată ştiinţific — În urma extinderii 
investigaţiilor în toate satele componente ale comunei Gălăţeni, s-a stabilit 
cercul de suspecți. Activitatea acestora din ziua de 13 iunie 2002 a fost 
verificată amănunţit, stabilindu-se în final că principalul suspect este Surugiu 
Constantin, 63 ani, agricultor. Pe baza probelor s-a trecut la audierea bănuitului, 
care a negat fapta comisă, susținând în apărare că, în seara când a fost comisă 
crima, el a lipsit din localitate. 

Concomitent cu verificarea celor susținute de Surugiu Constantin, în 
laboratorul de dactiloscopie s-au prelucrat cele două urme papilare descoperite 
la locul faptei, prilej cu care una s-a exclus, iar cealaltă a fost înaintată 
Institutului de criminalistică din cadrul I.G.P.R. pentru implementare şi 
comparare în banca de date a Sistemului AFIS 200.Ulterior, suspectul a fost 
testat la poligraf de un specialist cu experienţă în domeniu, subcomisar Gabriel 
Taru. La întrebările puse de acesta cu privire la faptă, Surugiu a avut reacţii de 
nesinceritate, ceea ce a întărit convingerea oamenilor legii că el este autorul 
omorului. 

În continuare, i s-au recoltat probe biologice care împreună cu cele 
ridicate de la faţa locului şi de la necropsie au fost trimise la Institutul de 
Medicină Legală din Craiova, pentru stabilirea A D N —ului. În urma analizelor 
efectuate a apărut surpriza, aceasta fiind prezentată în concluziile expertizei: 
„Sperma recoltată cu ocazia necropsiei cadavrului aparținând numitei Arapu 
Ecaterina, are aceeaşi amprentă genetică (A.D.N.) cu Surugiu Constantin, 
probabilitatea unei aceleiaşi amprente genetice fiind 1 la 17 miliarde de 
persoane. „Pe baza acestui mijloc de probă, coroborat cu celelalte probe, 
Surugiu Constantin a fost arestat şi trimis în judecată pentru săvârşirea 
infracțiunii de omor calificat, prevăzută de art. 175 Cod Penal, faptă ce se 
pedepseşte cu închisoare de la 15 la 25 de ani şi interzicerea unor drepturi. 

Identificarea unei persoane, începe în momentul în care aceasta lasă la 
locul comiterii faptei, una sau mai multe urme biologice ce conţine, în mod 
necesar, material genetic. 

Singurele celule din organismul uman fără nucleu, deci fără ADN sunt 
globulele roşii din sângele uman. Sângele este compus nu numai din hematii, ci 
şi din alte elemente celulare ce pot fi separate doar prin procedee de laborator, 
probabilitatea ca la faţa locului să nu se găsească celule purtătoare de ADN 
fiind aproape nulă. Printre răspunsurile pe care a trebuit să le dea Criminalistica 
au fost acelea referitoare la numărul de analize de locaţii ADN, respectiv la 
aranjarea sau succesiunea tipurilor de nucleotide care pot duce la evidenţierea 

certă a diferenţelor existente între două amprente genetice aparținând unor 
persoane diferite. 

Actualmente, există puţine căi în medicina legală, care să permită o 
identificare umană completă şi precisă ca analiza ADN, prin intermediul 
bagajului genetic moştenit de la părinţi şi care poate să furnizeze probe 
incriminante pentru a susţine o anchetă ori să ajute exonerarea celor acuzaţi pe 
nedrept. ADN-ul conţine compuşi chimici simpli, care se caracterizează prin 
utilitatea şi longevitatea probelor biologice lăsate la locul săvârşirii unei 
infracțiuni, precum şi prin continuitatea genetică a identificării, oricare ar fi 
natura ori originea țesutului care compune eşantionul biologic, iar apoi prin 
capacitatea de a distinge strict fiecare individ, cu excepţia moleculelor identice. 

Amprenta genetică a unei persoane stabilită în laborator de către 
specialiştii în domeniu, nu reprezintă patrimoniul genetic al acelei persoane, ci 
doar un anumit număr de fragmente de ADN al unei persoane, care sunt extrase 
şi utilizate pentru a constitui un fel de clişeu individualizat al ADN-ului 
molecular care poate servii în scopul identificării. Deci amprenta genetică nu dă 
nici o informaţie asupra patrimoniului genetic al persoanei în cauză. 

În concluzie acidul dezoxiribonucleic este suportul molecular al 
transmiterii caracterelor ereditare, localizat, la celulele animale în două dintre 
organitele celulare şi anume: nucleul celular şi mitocondrii. Rezultatele analizei 
ADN a probelor biologice în litigiu sunt comparate cu rezultatul analizei unor 
probe a căror origine este cunoscută. În urma analizei se poate asocia victima 
(victimele) unei infracțiuni şi persoanele suspecte între ele sau cu locul 
infracțiunii. Actualmente, potrivit dispoziţiilor legale în vigoare, sau la cererea 
organelor judiciare, precum şi a persoanelor interesate, se poate efectua toată 
gama de investigaţii asupra ADN, în care este inclusă şi expertiza genetică. 

Deci, analiza amprentei genetice reprezintă cel mai avansat mod de 
investigare medico-legală cu privire la: identificarea pe bază de pete de sânge, 
pete de spermă, fire de păr, fragmente de ţesuturi şi organe, oase şi alte produse 
biologice, precum şi identificarea cu privire la filiație (paternitate). 

În ceea ce priveşte însă cercetarea la faţa locului, aceasta îşi propune să 
rezolve următoarele sarcini: examinarea nemijlocită de către organul de 
urmărire penală sau instanţa de judecată a locului unde s-a săvârşit infracţiunea, 
căutarea, descoperirea fixarea, ridicarea şi examinarea urmelor şi a altor 
mijloace materiale de probă, determinarea drumului parcurs de făptuitor (iter 
criminis), a obiectelor asupra cărora a acţionat şi a instrumentelor folosite, 
precum şi adunarea altor date care se referă la obiectul probaţiunii, în funcție de 
natura infracţiunii săvârşite. 


79 


Procedee tactice folosite în investigațiile penale. Evoluţii 


PP VW NR = 


13, 
14. 


BIBLIOGRAFIE 


Constituţia României 

Codul de procedură penală al României 

Codul penal roman 

Berchesan Vasile, Ruiu Marin „Tratat de tehnică criminalistică”, Edit. 
Little Star, Bucuresti, 2004 

Colectiv „Tratat de metodică criminalistică”, Edit. Carpati, Craiova, 1992; 
Colectiv „Tratat de tactică criminalistică”, Edit. Carpati, Craiova, 1992; 
Colectiv „Tratat practic de criminalistică”, vol.1 şi 2, Edit. Ministerului de 
Interne, 1976, 1978, 1980; 

Ionescu Lucian, Sandu Dumitru „Identificarea criminalistică”. Bucuresti, 
1997; 

Păşescu Gheorghe „Noţiunea şi clasificarea generală a urmelor”, în Tratat 
practic de criminalistică”, vol. 2, 1976; 


. Păşescu Gheorghe, Constantin Radu Ion „Secretele amprentelor papilare”, 


Edit. Naţional, Bucureşti, 1996; 


. Revistele „Criminalistica”: Nr. 2/Mai 1999; nr. 4/Septembrie 1999; nr. 


2/Martie 2000; Nr. 4 /Iulie 2000; nr. 3/Mai 2002. 


. Stancu Emilian „Tactica şi metodologia criminalistică”, Edit. Actami, 


Bucureşti, 1995, vol. 2; 

Stancu Emilian „Tratat de criminalistică”, Universul juridic, 2007 

Suciu Camil „Criminalistica”, Vol. 1 si 2, Edit. Didactică şi Pedagogică, 
Bucureşti, 1972. 


80 


Prof. univ. dr. Stancu Emilian 


CAPITOLUL 2 


ASPECTE TEORETICE ŞI DE PRACTICĂ JUDICIARĂ CE 
VIZEAZA CONSTATARILE TEHNICO-ȘTIINȚIFICE ŞI 
EXPERTIZELE CRIMINALISTICE 


2.1. Scurt istoric privind evoluţia constatărilor tehnico-ştiinţifice şi a 
expertizelor criminalistice 

Noţiunea de expertiză ca de alt fel şi cuvintele „expert-tehnic” şi 
„tehnico-ştiinţific” apar frecvent în diferite acte normative de-a lungul timpului. 
Problematica istoricului expertizelor o vom aborda din punctul de vedere al 
datelor informatice ce par mai semnificative în anumite state ale lumii şi în 
special, în cele europene. În antichitate se întâlnesc unele aspecte, limitate, ale 
unora din normele de expertiză. 

Despre expertiza medicală se deţin cele mai vechi date întâlnite la toate 
popoarele, în sensul că erau consultați medici şi moaşe, în calitate de specialişti, 
în cursul desfăşurării activităţii judiciare. În Grecia antică medicina a cunoscut 
o mai mare dezvoltare şi se pare, că medicina legală era, cât de cât, cunoscută, 
aşa cum rezultă şi din Tratatul complet de medicină legală al profesorului Mina 
Minovici 
gândirii juridice, nu au folosit prea frecvent expertiza ca mijloc de probă, totuşi 
există date care dovedesc solicitarea cercetărilor unor specialişti în rezolvarea 
unor cauze juridice. Astfel, cunoscutele regis regiae prevedeau examinarea 
cadavrelor de către medici, iar Digestele lui Iustinian socoteau medicii mai 
importanţi decât martorii, deoarece în faţa explicaţiilor acestora mărturiile 
obişnuite ale martorilor deveneau secundare, judecătorul călăuzindu-se după 
indicaţiile date de specialişti. 

În ţara noastră documentele vremii arată că încă din secolul al XVII-lea 
existau preocupări pentru folosirea expertizei. Astfel în cazurile de otrăvire, 
pravilele lui Matei Basarab şi Vasile Lupu prevedeau că expertizele vor fi 
făcute numai de vraci, iar în caz de deflorare numai de moaşe sau de femei 
învăţate bine în acest meşteşug.! 

Prima expertiză oficială datează din anul 1832, fiind vorba de expertiza 
medico-legală în caz de moarte suspectă. Expertizele au fost din ce în ce mai 
reglementate în diferite acte normative: 

- Decretul nr.345/1953 care a legiferat înființarea institutului de expertize 
medico-judiciare; 


! Minovici, Mina „Tratat complet de medicină legală”, vol. I, Atelierele Grafice Socec, Bucureşti, 1928, 
pag. 754 

- Decretul 466/1966 prin care s-a menţinut în special, structura 
organizatorică şi s-a reglementat mai bine expertiza, medico-legală, 
dispunându-se măsuri precise de verificare temeinică a expertizelor efectuate de 
către unităţile medico-legale teritoriale, verificare ce se face prin institutul de 
medicină legală "Prof. Dr. Mina Minovici”, din Bucureşti. 

Datorită importanţei pe care o are în procesul penal despre expertiza 
criminalistică, primele informaţii se referă la expertiza scrisului. Şi la noi au 
existat trei curente în expertiza scrisului, ca de altfel în majoritatea ţărilor, 
respectiv, caligrafic, grafologic, şi grafometric, fiecare susţinut printr-o seamă 
de lucrări şi studii. Prin Legea nr.4981/1946, s-a constituit primul corp de 
experți grafici care a fost desființat prin Decretul nr.4721/1975.Acest act 
normativ stipulează că expertizele grafice revin laboratoarelor de expertiză 
criminalistică. 

În România primul care s-a ocupat de impresiunile digitale a fost 
profesorul Nicolae Minovici, lui i se datorează primele descoperiri ale autorilor 
infracțiunilor după urmele digitale lăsate la locul faptei. Şi în România, ca de 
altfel în toate statele s-a pus bazele expertizei artistice .Aceasta deoarece este un 
gen de expertiză rar solicitată, iar de cele mai multe ori experții sunt persoane 
din, mediul artiştilor. 

Codul de procedură penală din anul 1968, consacră, pentru prima dată în 
legislaţia noastră, un capitol special regulilor de bază în procesul penal, care au 
o strânsă legătură între ele formând un tot unitar. În literatura juridică atât din 
ţara noastră" cât şi din alte ţări s-au formulat diferite definiții ale expertizei ca 
mijloc de probă. Astfel expertiza a fost definită ca fiind "mijlocul special a 
transmite sau a aduce în proces noţiuni tehnice sau obiecte de probă pentru 
rezolvarea cărora se cer conştiinţe speciale sau abilitate tehnică" 

În literatura de specialitate s-au exprimat diferite puncte de vedere în 
legătură cu noţiune a de expertiză. După unii autori expertiza este o operaţie 
încredinţată unor persoane pe criteriul cunoştinţelor de specialitate şi sunt 
chemate să se pronunţe asupra faptelor pe care judecătorii nu le-ar putea aprecia 
ei însăşi.” 

Alţi autori au definit expertiza ca fiind "mijlocul special de a aduce sau 
transmite în proces noţiuni tehnice sau obiecte de probă, pentru relevarea cărora 
se cer cunoştinţe speciale de abilitate tehnică". De asemenea poate fi socotită ca 
"cercetarea făcută prin expert a diferitelor împrejurări şi probleme ce necesită 
cunoştinţe speciale", "prezentarea de către expert instanţei sau organelor de 
urmărire penală a unei teze deduse din experienţă în domeniul specialităţii sale, 
în care încadrează faptele cauzei cercetate de el. 


? Glasson E., "Precis Teoritique des preuves en droit civil en droit criminel", ed. a V-a, Paris, 1988. 

2.2.  Conotaţii despre instituţia expertizei criminalistice 

Expertiza criminalistică poate fi definită ca fiind "rezultatul unei 
cercetări ştiinţifice, a unor împrejurări de fapt, efectuată la cererea organelor 
judiciare, de unul sau mai mulți specialişti, a căror pregătire ştiinţifică şi 
experienţă specifice fiecărei specialităţi le permite să sesizeze în detaliu faptele 
din domeniul respectiv şi să le prelucreze pentru a le face accesibile activităţii 
judiciare" 

Colaborarea organelor judiciare cu experții sau specialiştii în vederea 
formulării obiectului expertizei, a formulării corecte a întrebărilor îmbracă 
forma unei consultări tehnico-ştiințifice". Această consultare prezintă caracterul 
unei informări în sensul că expertul sau specialistul consultat precizează cu 
această ocazie ce posibilități oferă examinarea de specialitate într-un domeniu 
sau altul şi ce aspecte ar putea fi lămurite pe această cale. Nici expertul şi nici 
specialistul nu formulează întrebările acestea fiind atributul exclusiv al 
organului judiciar". 

Întreaga problematică a oricărui gen de expertiză judiciară se 
concentrează în actul dispunerii acestui mijloc de probă de către organul 
judiciar, adică în obiectul concret al unei expertize şi anume în întrebările la 
care urmează să răspundă expertul, întrebări din care rezultă implicit genul de 
expertiză. Între expertiza criminalistică şi constatarea tehnico - ştiinţifică ca 
mijloc de probă există asemănări dar şi deosebiri. 

Elemente comune ale acestor mijloace de probă menționăm: 

- atât expertizele criminalistice cât şi constatări le tehnico-ştiințifice îşi 
aduc un aport important la realizarea scopului procesului penal, aflarea 
adevărului şi tragerea la răspundere a făptuitorului ; 

- sub aspectul obiectului atât expertizele criminalistice cât şi constatările 
tehnico-ştiințifice au obiectul fixat de organele judiciare şi constituie activități 
de cercetare şi interpretare ştiinţifică a urmelor şi mijloacelor materiale de 
probă, care presupun folosirea unor metode, procedee, mijloace tehnice şi 
tehnici de lucru comune, în scopul identificării persoanelor şi obiectelor aflate 
în anumite raporturi cu infracțiunea; 

- atât operaţiile cât şi concluziile la care ajung, specialistul sau 
tehnicianul, cât şi expertul se consemnează într-un raport; 

Cu toate aceste elemente comune, examenul comparativ al depoziţiilor 
legale care le reglementează, precum şi practica judiciară, pun în evidenţă 
totodată şi elemente de diferenţiere care conferă individualitate astfel; 

- în timp ce expertizele constituie mijloc de probă atât în procesul penal 
cât şi civil, putând fi dispuse de organul de urmărire penală, cât şi de instanţele 
de judecată, constatările tehnico-ştiințifice sunt mijloace de probă specifice 
numai procesului penal putând fi dispuse numai de organul de urmărire penală; 

- există deosebiri şi sub aspectul momentului dispunerii acestora. 
Constatarea tehnico-ştiinţifică poate fi dispusă imediat momentului începerii 
urmăririi penale, deci în faza de urmărire penală, pe când expertiza poate fi 

dispusă atât după începerea urmăririi penale cât şi după punerea în mişcarea 
acţiunii penale şi chiar în faza de judecată; 

- dacă în cazul expertizelor părțile au dreptul să cunoască obiectul 
expertizei şi să facă obiecţii la întrebările puse expertului, la efectuarea 
constatării tehnico-ştiinţifice acestea nu participă în nici un fel (excepție de la 
principiul contradictorialităţii); 

- obiectul acestora este mai amplu constând într-o investigare mai amplă, 
amănunţită a problemei de specialitate suspusă soluționării, expertul exprimând 
un punct de vedere în problema respectivă chiar interpretând constatările 
efectuate anterior. 


2.3. Norme deontologice şi erori ce pot să apară în expertiza 
criminalistică 

Consideraţii cu privire la deontologia specialistului şi expertului 
criminalist — Una din cele mai importante activităţi prin care omul se integrează 
în viaţa societăţii este activitatea profesională. Tocmai de aceea, însăşi 
exercitarea oricărei profesii ridică o serie de cerinţe morale, respectarea unor 
norme în afara cărora nu este posibilă activitatea utilă în folosul societăţii. 

Normele morale pe care le impune exercitarea oricărei profesii poartă 
numele de norme deontologice, iar ştiinţa care se ocupă cu studiul lor poartă 
denumirea de "deontologie" (grecescul deon, deontos — ceea ce se cade, datorie; 
logos — ştiinţă). 

Normele deontologice au apărut însă cu mult înainte de elaborarea 
termenului ce le desemnează. Cel mai cunoscut cod deontologie este cel 
cunoscut şi sub numele de Jurământul lui Hipocrate”, textul din acest cod 
datează din secolul al VI-lea înaintea erei noastre şi cuprinde un cumul de reguli 
stabilite de celebrul grec, care trebuiau să fie rostite de elevii săi la încheierea 
cursurilor de formarea lor ca medici şi respectate pe tor parcursul profesării 
medicinii. 

Deci prin normele deontologice ale expertului criminalist se pot înţelege, 
regulile de activitate, comportare şi gândire ale specialistului în acest domeniu, 
necuprinse de prevederile procedurale, care trebuie respectate în activitatea de 
fiecare zi. Ele pot fi structurate în norme deontologice generale şi speciale. 

Norme deontologice generale — Prin norme deontologice generale se 
înţelege normele care au proprietatea comună, repetabilă pentru toate activitățile 
desfăşurare pe parcursul efectuării constatării expertizei criminalistice. 

Potrivit prevederilor (Codului de procedură penală, expertiza 
criminalistică se efectuează de către serviciile medico-legale, laboratoare de 
expertiză criminalistică sau de orice alt institut de specialitate. Expertul 
criminalist sau specialistul nu trebuie să uite că, oricât de competent ar fi prin 
multitudinea cunoştinţelor sale de specialitate, actul său rămâne totuşi limitat, 
iar verificarea expertizei de către judecător nu este o probă de neîncredere, ci o 
dovadă în plus de obiectivitate. 

Cazuistica constituie piatra de încercare a specialistului criminalist, 
având un rol important în formarea acestuia, întrucât cuvintele te învăţă şi 
exemplele te pun în mişcare. Încercându-se o sintetizare se vor prezenta unele 
consideraţii privind normele deontologice generale, conform căruia expertul 
criminalist trebuie: 

- să desfăşoare întreaga expertiză criminalistică pe baza unui plan 
tematic, reprezentând un punct minimal; 

- să examineze toate materialele suspuse expertizei, să folosească toate 
mijloacele modeme de cercetare, să explice în mod detaliat constatările sale şi 
să dea răspunsuri dare şi concise la toate întrebările; 

- să nu pună niciodată lucrurile urgente în faţa celor importante. De 
aceea expertul trebuie să se ferească de teoriile pripite şi să se ferească de 
îndemnurile imaginaţiei; 

- să aibă reprezentarea că nu este nici mandatarul justiţiei şi nici 
reprezentant al criminalisticii în justiție ci om de ştiinţă cu atribuţii bine 
delimitate, om al adevărului ştiinţific necesar justiţiei; 

- să păstreze secretul lucrărilor şi constatări lor pe care le face. Acest 
secret este absolut „erga omnes” pentru orice fel de lucrări şi pentru oricine cu 
excepţia organului judiciar care a dispus expertiza. 

Norme deontologice speciale — Prin norme deontologice speciale, se 
înţelege „acele reguli etico profesionale care trebuie respectate de expertul 
criminalist, în principalele etape ale efectuării expertizei şi anume”: 

- să nu efectueze nici o modificare asupra obiectelor sau urmelor în 
litigiu, întrucât acestea sunt de natură a le altera caracterul probant ; 

- să studieze fie direct fie cu ajutorul aparaturii, caracteristicile generale 
şi individuale ale urmei ori ale obiectului în litigiu. Pentru stabilirea 
autenticităţii sau pentru identificarea persoanei sau obiectului creator: 

- să înveţe cum să aducă urma ori obiectul purtător în câmpul său vizual 
ce şi cum să privească; 

- să dobândească capacitatea de a observa şi examina probele, cu 
obiectivitate totală şi atenţie sporită, fără a se lăsa influenţat de prejudecăţi sau 
distras de elementele neesenţiale; 

- să facă examinarea cu meticulozitate, „voința de a-şi bate capul la 
nesfârşit”, urmărind cu atenţie cele mai mici amănunte, reprezintă un element 
principal al spiritului de cercetare; 

De aici se deduce nota definitorie a faptului şi anume că fiind 
reproductibil, el poate fi obiect de experienţă generală ceea ce face ca 
afirmaţiile unui cercetător să poată fi controlate de alţii. 

- experimentul trebuie făcut în condiţii riguros controlate de expertul 
criminalist, în vederea verificării ipotezei de lucru; 

- trebuie ţinut cont de toate particularitățile experimentului, care nu pot fi 
neglijate pentru fiecare experiment în parte; 

- să cunoască condiţiile atmosferice în care s-a creat urma, intervalul de 
timp scurs de la crearea urmei etc. ; 

- să nu răspundă la probleme juridice, ci numai la cele de ordin ştiinţific; 

- în cazurile în care nu au competenţa rezolvării sarcinilor primite sau 
dacă nu au acces la dispozitivele sau echipamentele necesare, vor declina 
sarcinile preluate, unui laborator competent; 

- să nu îşi asume atribuţii de organ de cercetare sau urmărire penală şi să 
respingă orice delegare în acest sens. 


2.4. Conceptul de eroare în expertiza criminalistică 

Adevărul este valoare supremă a cunoaşterii, motiv care-i conferă un loc 
central în gnoseologie”. Practica judiciară a demonstrat că în activitatea 
expertului criminalist pot apărea o serie de erori ca urmare a nerespectării 
metodologiei ştiinţifice, a ne cunoaşterii aparat urii din dotare, a incompetenţi 
sau a încălcării de către expert a normelor dantologice profesionale. 

În rândul specialiştilor se pune tot mai mult întrebarea: care este raportul 
dintre eroarea practică şi eroarea teoretică ? 

Unele din cauzele erorilor expertizei criminalistice se pot datora: 

- lipsei cunoştinţelor temeinice ale expertului în domeniul ştiinţei 
criminalistice şi a metodelor de expertiză pe care le utilizează; 

- aplicarea tehnicii nu ca un mijloc de cercetare, ci ca un ţel, fără a fi 
permanent suspusă spiritului critic al gândirii creatoare a expertului; 

- participarea expertului la unele acte de cercetare penală care îl pot 
afluenţa în formularea concluziilor; 

- depăşirea competenţei profesionale sau încercarea de a rezolva prin 
expertiză probleme de ordin juridic. 


2.5. Categorii de erori ce pot apare în expertiza criminalistică 

l. Erori produse ca urmare a ridicării şi ambalării necorespunzătoare 
a urmelor sau a corpurilor delicte. Premisele unei concluzii juste a unei 
expertize criminalistice trebuie căutate în activitatea de ridicare şi ambalare 
corespunzătoare a urmelor infracțiunii. Orice abatere de la tehnica ridicării şi 
ambalării a urmei sau a unui corp delict poate devenii o potențială sursă de 
eroare. De asemenea contaminarea probelor biologice prin ignorarea tacticilor şi 
procedeelor ştiinţifice de descoperire, ridicare şi ambalare a acestora sau în tipul 
pregătirii în laborator în vederea efectuării expertizei. 

În acest sens cu ocazia cercetării locului faptei se impune folosirea 
truselor criminalistice universale, trusele criminalistice cu destinație specială ca 
şi trusele specializate, aflate în dotarea laboratoarelor criminalistice moderne 
fixe şi mobile‘. 


3Connon W. P., "The Wayof an Investigator A Scientistic Experience in Medical Research, Marton W. 
W. New York 2009 


* Kotabrinski T., „Tratat despre lucrul bine făcut”, Edit. Politică, Bucureşti, 1976 pag. 241 

2. Erori produse prin neexaminarea probelor — în aceleaşi condiții, 
este cunoscut că în majoritatea expertizelor criminalistice se folosesc o serie de 
mijloace tehnice dintr-o gamă foarte variată începând cu microscoapele 
electronice (prin transmisie, cu baleaj) reactori nucleari, acceleratoare de 
particule, computerul, lasere, şi alte instrumente de măsură, comparare şi 
control. Cu ajutorul acestor mijloace tehnice unele cu un înalt grad de 
perfecționare se examinează atât probele în litigiu (urmele infracţiunii) cât şi 
modelele de comparaţie. 

SĂ Erori produse prin neexaminarea originalului — nerespectarea 
uneia din normele deontologice, potrivit căruia expertul este obligat să 
efectueze examinarea numai după originalul urmei sau probei în litigiu, în unele 
cazuri poate duce la eroare. 

Discuţia posibilității efectuării unei expertize după copii se poate purta 
cu precădere în cazul expertizei grafice şi a vocii şi vorbirii. Dar şi în aceste 
cazuri oricât de bine ar fi realizată o fotografie a originalului în condiţii de 
laborator, sau o copie a benzii magnetice, pot apărea o serie de deformări, care 
îi pot duce în eroare pe expert. 

4. Erori produse prin compararea urmei cu obiectul creator de urmă 
— Am putea spune că orice activitate a omului, desfăşurată în timp şi spațiu, prin 
mişcări fizice, lasă în locul respectiv diferite modificări față de situația 
anterioară care se păstrează pe o perioadă nedeterminată de timp. Folosindu-se 
cu pricepere aspectul general al acestor transformări, varietate a şi numărul lor, 
particularitățile ce le au ele şi ale locului în perimetrul căruia se află, poziția 
unora față de altele, se poate reconstitui rațional tabloul dinamic al faptei 
săvârşite”. 

În doctrină€ „Traseologia”, ca o ramură a tehnicii criminalistice care 
studiază urmele de impresiuni ale structurii exterioare a obiectelor, ca resturi 
detaşate din obiect ori ca modificări produse de fenomene, în vederea 
identificării persoanei sau a obiectului creator, a lămuririi împrejurărilor legate 
de formarea acestor urme şi aflare adevărului. Compararea unei urme de 
încălțăminte cu talpa pantofului care a creat-o este de fapt compararea 
negativului cu pozitivul. 

S: Erori produse ca urmare a nefolosirii tuturor mijloacelor şi 
metodelor de expertiză. Ştiinţa criminalistică a preluat şi adoptat, în cursul 
dezvoltării sale o serie de mijloace şi metode, ajungând să aibă posibilitatea ca o 
probă suspusă expertizei să poată fi examinată cu ajutorul mai multor aparate şi 
procedee ştiinţifice. 

Pe baza unei practici îndelungate se cuvine să subliniem că examinarea 
aceleiaşi urme prin toate posibilităţile de ştiinţă acolo unde este cazul constituie 
în expertiza criminalistică o garanţie a stabilirii adevărului ştiinţific, deci o cale 


5 Alecu Gh., op.cit., pag. 116 
$ Bercheşan V.,, Valorificarea ştiinţifică a urmelor infractiunii”, Ed. Little Star, Bucureşti, 2002, pag. 218 

sigură de îndreptare a erorii şi a urmărilor sale ce pot apărea în procesul 
judiciar. 

6. Erori produse în procesul constatării şi interpretării 
caracteristicilor identificatoare. Ca urmare a neevaluării totale a caracteristici 
lor identificatoare generale şi individuale oferite de proba în litigiu şi de 
modelele de comparație, pentru obținerea întregii cantități de informație 
ştiinţifică, se poate instala de asemenea, eroarea în concluziile formulate de 
expert. Se poate vorbi, în primul rând de funcția de preponderență a unor părți 
izolate asupra ansamblului imaginii obiectului examinat. Orice expert cu 
experiență ştie că nu poate întâlnii, în toate cazurile o concordanţă deplină între 
toate caracteristicile identificatoare astfel încât să înceteze orice îndoială cu 
privire la identitatea acestora. 

T Erori produse din cauza aprecierii necorespunzătoare a detaliilor 
nesemnificative. Unele detalii ce pot fi decelate Într-o urmă suspusă expertizei 
pot fi uneori nesemnificative şi deci pot produce confuzii în cercetarea de 
laborator a acestora, mai ales atunci când expertul nu reuşeşte să le aprecieze ca 
atare şi să stabilească cum au acționat asupra lor agenții modificatori. De 
exemplu: în cazul unei expertize grafoscopică, în probele de comparație, nu 
apărea decât minuscula "f" din scrisul în litigiu care avea o construcție grafică 
cu totul deosebită . Întrucât această literă avea o frecvență constantă, expertul a 
emis ipoteza de lucru că subiectul de la care provine proba de comparație a scris 
în mai multe feluri, determinând ancheta să aibă în vedere şi acesta ipoteză. 
Efectuându-se verificări s-a stabilit că în perioada liceului suspectul îşi 
propusese şi reuşise să scrie în trei feluri "f-ul, folosindu-l şi în probele în 
litigiu în toate cele trei forme de scriere. 

8. Erori de măsurare sau de calcul. În multe din expertizele 
criminalistice este nevoie să se facă măsurători şi calcule pentru a putea face 
constatări cât mai exacte în vederea comparării probelor în litigiu şi a celor 
martor pentru formarea unei concluzii juste. Măsurarea şi calcule sunt făcute de 
către expert în faza intuitivă. În momentul în care începe să-şi pună întrebări, 
trece în faza raţionamentului necesar unei cercetări ştiinţifice. Evident că orice 
greşeală produsă în faza de măsurare, ori în calculele sale, evident produce 
eroare şi în raționamentele întemeiate pe acestea. 

De exemplu: Într-o expertiză care ca obiect identificarea persoanei, 
având în vedre că legea procesual penală admite printre mijloacele de probă şi 
înregistrările audio pe baza particularităților determinate de construcția 
aparatului fonorespirator sau de construirea şi pronunţarea sunetelor, silabelor, 
cuvintelor frazelor care compun vorbirea, se procedează potrivit metodologiei, 
la transcrierea pe fonograme, atât a reprezentării sonore a vocii în litigiu cât şi a 
celei de comparaţie.” 


7 R. Constantin, P. Drăghici, M. Ioniță, "Expertizele mijloc de probă în procesul penal", Edit. Tehnică, 
Bucureşti, 

9, Erori de logică 

- erori de logică formală (aprecierea incorectă a deducţii lor); 

- erori materiale (relatarea greşită a faptelor); 

- erori verbale sau scrise (folosirea eronată termenilor). 

Erori logice se mai pot produce şi ca urmare a nerespectării principiilor 
de bază ale demonstraţiei. Formularea superficială a tezei de demonstrat, 
nefundamentarea ştiinţifică a acesteia ori folosirea unui raționament greşit pot 
genera erori uneori din cele mai grave. 

10. Erori produse prin aprecieri subiective. 

Analizându-se împrejurările directe sau indirecte ce pot conduce la 
formularea unei idei preconcepute la expert ori la sporirea gradului de 
subiectivitate în formularea concluziei, se pot expune următoarele puncte de 
vedere: 

- informaţiile însoţitoare care sunt puse la dispoziţia expertului (o 
expunere a speţei, alte date legate de cercetarea locului faptei, etc.); 

- teama de a contrazice o apreciere care este aproape stabilită; 

- temerea de a nu dezamăgii aşteptările organului judiciar; 

- concluziile formulate sunt făcute sub presiunea timpului, 

- rotunjirea "în sus" sau "în jos" a aprecierii şi necesitatea unor nuanţări 
fine de ordin ştiinţific, îl determină uneori pe expert să formuleze o concluzie de 
probabilitate; 

11. Erori produse prin examinarea unui înscris sau a unei voci în 
limbi străine Este aproape imposibil pentru un expert care stăpâneşte în bune 
condiţii metoda de expertiză să efectueze o lucrare pentru identificarea vocii şi a 
vorbirii în altă limbă decât cea vorbită de el. Este important de subliniat că 
sunetele care într-o limbă au o valoare identificatoare deosebită, în altă limbă 
pot avea, din acest punct de vedere, o valoare cu totul neînsemnată. 

12. Erori produse prin neefectuarea experimentelor 

Neefectuarea experimentelor este de natură să pună pe expert în 
imposibilitatea de a formula o concluzie exactă şi uneori poate determina 
instalarea unei orori. Eroarea poate apărea atunci când expertul face 
experimentul impus, dar nu respectă principiul potrivit căruia aceleaşi cauze 
produc în aceleaşi condiţii aceleaşi efecte. Nu se poate admite formularea unei 
concluzii de identitate, oricâte similitudini ar exista între caracteristicile 
identificatoare din proba în litigiu şi cele specifice probelor de comparaţie. 

2.6. Studiu de caz — Argumentarea concluziilor expertului 
RAPORT DE CONSTATARE TEHNICO-ŞTIINȚIFICĂ 


RAPORT DE CONSTATARE 
TEHNICO-ȘTIINŢIFICĂ 
Nr. XXX din XX.XX.200X 


I. OBIECTUL CONSTATĂRII 


Prin rezoluția motivată nr. 238847/ 2008 organul de cercetare penală, 
dispune efectuarea unei constatări tehnico-ştiinţifice, prin care să se stabilească: 


A. Dacă scrisul şi semnăturile depuse pe „Cererile de acordare a 
Împrumutului pentru Uz Personal” nr. 64069/ 30.03.2006, 62527/ 27.03.2006, 
71765/ 10.05.2006, 18914/ 23.05.2006, 20093/ 16.05.2006 şi 18662/ 
18.05.2006”, au fost executate de către titularii: Balogh Maria, Giuclea Sabina, 
Crăciun Dorel Marian, Paraschiv Niculina, Grigore Elena Maria sau Bădeanu 
Marian; 


B. Dacă  scrisurile de completare şi semnăturile depuse pe 
documentele enumerate în continuare au fost executate de către Olteanu Ion: 

E „CONTRACT INDIVIDUAL DE MUNCĂ” nr. 451/ 18.10.2004; 

- „ADEVERINȚA DE SALARIU” nr. 52/ 22.03.2006; 

- „ADEVERINȚA DE SALARIU” nr. 174/ 15.05.2006. 


C: Dacă scrisurile de completare şi semnăturile depuse pe 
documentele enumerate în continuare au fost executate de către Sava Lina 
Lucica: 

- „CONTRACT INDIVIDUAL DE MUNCĂ” nr. 451/ 18. 10.2004; 

- „ADEVERINȚA DE SALARIU” nr. 52/ 22.03.2006; 

- „ADEVERINȚA DE SALARIU” nr. 150/ 20.03.2006; 

- „CONTRACT INDIVIDUAL DE MUNCĂ” nr.1518/ 17.09.2003; 

- „ADEVERINȚA” completată pentru Giuclea Sabina; 

- „ADEVERINȚA DE SALARIU” nr. 195/ 02.05.2006; 

- „CONTRACT INDIVIDUAL DE MUNCĂ” nr. 1215/ 
12.11.2004; 


3 „ADEVERINȚA DE SALARIU” nr. 260/ 18.05.2006; 

? „CONTRACT INDIVIDUAL DE MUNCĂ” nr. 925/ 12.11.2004; 

E „CONTRACT INDIVIDUAL DE MUNCĂ” nr. 1821/ 
17.09.2003; 


- „ADEVERINȚA DE SALARIU” nr. 263/ 10.05.2005; 
- „ADEVERINȚA DE SALARIU” nr. 174/ 15.05.2006; 

- „CONTRACT INDIVIDUAL DE MUNCĂ” nr. 1790/ 


10.02.2003; 

- documentul intitulat „Scrisoare” completat pentru Bădeanu 
Marian. 

D. Dacă impresiunile de ştampilă aplicate pe documentele 


menționate la întrebarea de la punctul C. au fost aplicate cu ştampila 
„C.N.D.D.D. SANEPID ROMANIA S.R.L.”. 


II. MATERIALE SUPUSE EXAMINĂRII 
Pentru efectuarea lucrării au fost puse la dispoziție următoarele: 
Litigiu: 


- şase formulare intitulate „Cereri de acordare a Împrumutului 
pentru Uz Personal” cu următoarele numere şi datări: nr. 64069/ 30.03.2006, 
62527/ 27.03.2006, 71765/ 10.05.2006, 18914/ 23.05.2006, 20093/ 16.05.2006 
şi 18662/ 18.05.2006, completate pe numele: Balogh Maria, Giuclea Sabina, 
Crăciun Dorel Marian, Paraschiv Niculina, Grigore Elena Maria şi Bădeanu 
Marian; 

- xerocopia unui „CONTRACT INDIVIDUAL DE MUNCĂ” nr. 
451/ 18.10.2004, pe numele Balogh Maria în calitate de angajat; 

- o „ADEVERINŢA DE SALARIU” nr. 52/ 22.03.2006, pe numele 
Balogh Maria; 

- o „ADEVERINȚA DE SALARIU” nr. 150/ 20.03.2006, pe 
numele Giuclea Sabina; 

- xerocopia unui „CONTRACT INDIVIDUAL DE MUNCĂ” nr. 
1518/ 17.09.2003, pe numele Giuclea Sabina în calitate de angajat; 

- o „ADEVERINȚA” completată pentru Giuclea Sabina; 

- o „ADEVERINȚA DE SALARIU” nr. 195/ 02.05.2006, pe 
numele Crăciun Dorel Marian; 

- xerocopia unui „CONTRACT INDIVIDUAL DE MUNCĂ” nr. 
1215/ 12.11.2004, pe numele Crăciun Dorel Marian în calitate de angajat; 

- o „ADEVERINȚA DE SALARIU” nr. 260/ 18.05.2006, pe 
numele Paraschiv Niculina; 

- xerocopia unui „CONTRACT INDIVIDUAL DE MUNCĂ” nr. 
925/ 12.11.2004, pe numele Paraschiv Niculina în calitate de angajat; 

- xerocopia unui „CONTRACT INDIVIDUAL DE MUNCĂ” nr. 
1821/ 17.09.2003, pe numele Grigore Elena Maria în calitate de angajat; 

- o „ADEVERINȚA DE SALARIU” nr. 263/ 10.05.2005, pe 
numele Grigore Elena Maria; 

- o „ADEVERINȚA DE SALARIU” nr. 174/ 15.05.2006, pe 
numele Bădeanu Marian; 

- xerocopia unui „CONTRACT INDIVIDUAL DE MUNCĂ” nr. 
1790/ 10.02.2003, pe numele Bădeanu Marian în calitate de angajat; 

- xerocopia unui înscris intitulat „Scrisoare” completat pentru 
Bădeanu Marian. 


Comparaţie: 


- declaraţia olografă a numitei Bologh Maria, datată 17.04.2007 - 3 
file: 

- procesul verbal cu specimene de scris şi semnătură executate de 
către Bologh Maria, datat 17.04.2006 — o filă; 

- declaraţia olografă a numitei Giuclea Sabina, datată 06.02.2007 - 
o filă; 

- procesul verbal cu specimene de scris şi semnătură executate de 
către Giuclea Sabina, datat 13.03.2008 — 2 file; 

- declaraţia  olografă a numitei Paraschiv Niculina, datată 
19.04.2007 - 2 file; 

- procesul verbal cu specimene de scris şi semnătură executate de 
către Paraschiv Niculina, datat 06.03.2008 — 2 file; 

- declarația olografă a numitului Crăciun Dorel Marian, datată 
07.02.2007 - 5 file; 

- procesul verbal cu specimene de scris şi semnătură executate de 
către Crăciun Dorel Marian, datat 13.03.2008 — 2 file; 

- declarația  olografă a numitului Bădeanu Marian, datată 
08.02.2007 - 7 file; 

- procesul verbal cu specimene de scris şi semnătură executate de 
către Bădeanu Marian, datat 03.03.2008 — 2 file; 

- declaraţia olografă a numitei Grigore Elena Maria, datată 
09.02.2007 - o filă; 

- procesul verbal cu specimene de scris şi semnătură executate de 
către Grigore Elena Maria, datat 13.03.2008 — o filă; 

- 2 declaraţii olografe ale numitului Olteanu Ion, datate 08.11.2007 
respectiv 09.04.2008 — 3 file; 

- procesul verbal cu specimene de scris şi semnătură executate de 
către Olteanu Ion, datat 09.04.2008 — 2 file; 

- procesul verbal cu specimene de scris şi semnătură executate de 
către Olteanu Ion, precum şi cu impresiuni de ştampilă executate cu ştampila 
„Centrului Naţional de Dezinsecţie, Dezinfecţie şi Deratizare”, datat 09.11.2007 
— o filă; 

- declaraţia olografă a numitei Sava Lina Lucica, datată 14.04.2008 
- 2 file; 

- procesul verbal cu specimene de scris şi semnătură executate de 
către Sava Lina Lucica, datat 14.04.2008 — 3 file. 

Materialele au fost ambalate în plic sigilat cu sigiliul MI nr. 40359 şi 
îndeplinesc cerinţele prevăzute în PL 5.8 — privind ambalarea, sigilarea şi 
transportul. 


III. DESCRIEREA MATERIALELOR SUPUSE EXAMINĂRII 


Cele şase cereri de acordare a unui împrumut bancar sunt formulare 
tipizate, realizate fiecare pe aversul şi reversul câte unei coli de hârtie pliată în 
trei file. Ele reprezintă două tipuri de formular, având înscrisă în partea 
superioară a primei pagini titulatura şi denumirea unităţii bancare căreia i se 
adresează „ABN AMRO Bank” şi rubricaţie cu semnificaţie similară. Cele două 
tipuri de formular diferă în principal în privinţa dimensiunilor şi respectiv a 
fondului pe care sunt imprimate, în principal de culoare galbenă respectiv albă. 

Pentru trei dintre cererile în litigiu au fost puse la dispoziţie atât primul 
exemplar, completat cu scris de mână şi semnat cu instrument scriptural cu bilă 
şi substanţă de culoare albastră sau neagră cât şi cel de-al doilea exemplar 
completat prin intermediul hârtiei autocopiative; filele celor două exemplare 
sunt anexate cu adeziv, formând un întreg desfăşurător ce totalizează 6 file. 
Pentru celelalte trei cereri în litigiu a fost pus la dispoziție numai primul 
exemplar (original). 

Rubricaţia formularelor este completată cu scris de mână iar la poziţiile 
specificate în formulare sunt depuse semnături. De asemenea formularele au 
aplicate impresiuni de ştampilă bancare şi judecătoreşti. 

În litigiu sunt considerate scrisurile de mână ce completează rubricaţia 
celor şase cereri şi semnăturile depuse în cuprinsul acestora, toate realizate cu 
instrument scriptural cu bilă şi substanță de culoare neagră sau albastră pe 
exemplarele originale, respectiv prin intermediul hârtiei autocopiative pe 
exemplarele copie. 


Foto nr. I 

Procedee tactice folosite în investigațiile penale. Evoluții 


Foto nr. 2 


Foto nr. 3 


Foto nr. 4 

Foto nr. 1-6 — Două dintre cererile în litigiu completate pe formulare de 
tip diferit, prima pusă la dispoziţie în două exemplare şi secunda într-un 
exemplar, ambele desfăşurate avers/revers 

Celelalte şase „contracte individuale de muncă” sunt formulare 
tehnoredactate completate cu scris de mână, realizate în totalitate prin 
xerografiere, pe aversul şi reversul unor coli de hârtie format A4, totalizând 6 
file. Excepţie de la modalitatea de realizare prin xerografiere fac doar 
menţiunilor „Conform cu originalul” cât şi semnăturile şi impresiunile de 
ştampilă ce le însoțesc, depuse pe cinci dintre „contracte”. În litigiu sunt 
considerate scrisurile de mână de completare a rubricaţiei formularelor, 
semnăturile depuse pe acestea şi impresiunile de ştampilă corespunzătoare 
societăţii angajatoare înscrise în „contracte”: „CNDDD SANEPID ROMÂNIA”. 

Procedee tactice folosite în investigațiile penale. Evoluții 


Foto nr. 7 

Foto nr. 8 


Foto nr. 7-8 — Un „Contract individual de muncă” în litigiu 
(avers/revers) 

Celelalte şase „Adeverinţe de salariu” sunt formulare tehnoredactate 
realizate pe aversul câte unei coli de hârtie format A4. Formularele sunt 
completate cu scris de mână, sunt semnate în finalul textului la pozițiile 
corespunzătoare angajatului şi angajatorului şi ştampilate la poziția 
corespunzătoare societății angajatoare. În litigiu sunt considerate completările 
de mână, semnăturile şi impresiunile de ştampilă menționate. Scrisul şi 
semnăturile sunt realizate cu instrument scriptural cu bilă şi substanță de 
culoare albastră sau neagră iar impresiunile de ştampilă sunt aplicate cu 
substanță de culoare roşie. Excepţie face „Adeverinţa” pe numele Bădeanu 


Marian realizată în totalitate prin xerografiere. 

Foto nr. 10 

Foto nr. 9-10 — Două dintre „adeverinţele” în litigiu (avers) 

Înscrisul intitulat „Adeverinţă” este tehnoredactat pe aversul unei coli de 
hârtie format A4. În finalul textului sunt depuse două semnături la poziţiile 
„Sava Lina Lucica” şi o impresiune de ştampilă corespunzătoare societăţii 
angajatoare. În litigiu sunt considerate cele două semnături realizate cu 
instrumente scripturale cu bilă şi substanţă de culoare albastră şi impresiunea de 
ştampilă aplicată cu substanţă de culoare roşie. 

Înscrisul intitulat „Scrisoare” este întocmit de mână, semnat şi ştampilat 
în partea inferioară a paginii. Înscrisul este realizat în întregime prin 
xerografiere pe aversul unei coli de hârtie format A4. În litigiu sunt considerate 
scrisul de mână, semnătura şi impresiunea de ştampilă. 

Foto 11 Foto 12 

Foto nr. 11-12 — Cele două înscrisuri „Adeverinţă” şi „Scrisoare” în 
litigiu (avers) 


IV. EXAMINĂRI-CONSTATĂRI 


În conformitate cu PSL 01-01 privind examinarea scrisului de mână şi a 
semnăturilor, PSL 01-03 privind determinarea  autenticităţii/  falsului/ 
contrafacerii impresiunilor de ştampilă şi IL 01-01 privind utilizarea sistemului 
VSC 5000, am procedat la efectuarea examinărilor separate şi comparative a 
scrisurilor, semnăturilor şi impresiunilor de ştampilă ce fac obiectul prezentei 
lucrări. Având în vedere obiectivele stabilite în primul capitol al lucrării, am 
structurat examinările în trei etape, prima referitoare la scrisurile şi semnăturile 
depuse pe cererile de împrumut bancar, a doua referitoare la scrisurile şi 
semnăturile depuse pe celelalte înscrisuri: contracte individuale de muncă, 
adeverinţe de salariu, adeverinţă şi scrisoare şi a treia referitoare la impresiunile 
de ştampilă. 

Procedee tactice folosite în investigațiile penale. Evoluţii 


A. Examinarea scrisurilor şi semnăturilor din cuprinsul cererilor de 
împrumut bancar în litigiu. 

Scrisurile de completare a cererilor de acordare a unor împrumuturi 
bancare prezintă caracteristici specifice titularilor înscrişi în fiecare formular, cu 
excepţia  completărilor menționate pentru fiecare comunitate grafică 
argumentată în continuare. 

Totodată semnăturile corespunzătoare titularului, depuse pe fiecare 
cerere în litigiu prezintă caracteristici specifice titularului înscris în formular, cu 
excepția semnăturilor specificate pentru fiecare comunitate grafică argumentată 
în continuare. 


l. Scrisul de completare a cererii de împrumut pe numele Grigore 
Elena Maria prezintă caracteristici specifice unui singur scriptor, cu excepția 
mențiunii cifrice „200931”, înscrisă imediat sub titulatura formularului, şi a 
completărilor din casetele destinate completării de către reprezentanții unității 
bancare „Secţiune termeni contractuali (se completează de către Bancă)” şi „se 
completează de către RM/DSE” (de pe aversul filei a doua). 

Scrisul în litigiu menţionat se aseamănă cu scrisul model de comparaţie 
executat de titulara Grigore Elena Maria, prezentând caracteristici specifice 
categorice, ce argumentează fără dubiu comunitatea de autor grafic a acestora. 

Totodată, semnăturile corespunzătoare titularei depuse pe cererea de 
împrumut în litigiu, având compoziţie literală, vor fi asimilate scrisului de mână 
şi examinate împreună cu acesta. Ele se deosebesc compozițional de semnăturile 
neliterale executate de Grigore Maria Elena, în probele ridicate de organele de 
cercetare penală, dar prezintă caracteristici grafice similare scrisului de mână 
model de comparaţie executat de persoana menţionată, probele de scris 
incluzând şi prescurtarea numelui, utilizată ca semnătură în formularele în 
litigiu (depuse în caseta „Semnătura solicitant” pe aversul filei a doua, la poziţia 
„Semnătura Membrului asigurat” pe aversul filei a treia şi în caseta 
„Semnătura” de la rubrica „Împrumutat” de pe reversul filei a treia, depusă în 
original pe ambele exemplare ale formularului). 

Scrisul examinat conţine caractere grafice combinate: majuscule, 
minuscule şi cifre, executate cu viteză medie şi formă rotundă. Minusculele sunt 
redate majoritar după modelul caligrafic, cu continuitate medie sau mică. 

Dintre elementele individuale de asemănare menţionăm pe următoarele: 

- majuscula „G” — executată din două depuneri scripturale, cu semioval 
având incipienţa comprimată şi parte inferioară rotunjită (1) şi grama finală 
unghiulară, cu tendinţă de pornire din finalul semiovalului (2); 

- majuscula „R” — construcţie atipică, cu baston dedublat şi volută 
executată în continuare, arcadată superior, cu unghi accentuat (3) în punctul de 
schimbare a direcţiei către grama finală semicirculară; 

- majuscula şi minuscula „I” —semn diacritic executat separat, unghiular, 
orientat oblic, uşor în dreapta bastonului (4); 

- majuscula „N” — construcţie continuă, cu aspect specific dat de grama 
internă, de regulă sinuoasă sau convexă (5); 

- majuscula „M” — executată continuu, cu prima gramă dedublată, 
legătură internă mediană semiunghiulară şi gramă finală simplă, uşor arcadată 
către dreapta, în sensul continuării mişcării grafice (6); 

- majuscula „O” şi cifra „0” — oval închis, cu atac superior în partea 
stângă şi final uşor prelungit faţă de punctul de atac (7); 

- cifra „7” - podiş accentuat concav (8); 

- cifra „9” — oval pornit în partea dreaptă, continuat cu grama 
descendentă, liniară (9); 

- minuscula „0” — oval închis, cu ochi superior real (10); 

- minuscula „t” — executată în două variante, fie cu baston simplu pornit 
superior şi barare trasată în continuare, în jumătatea inferioară a corpului (11) 
fie cu baston buclat şi Das nai ala trasată separat (12); 

- minusculele „a”, „ă” şi „â” — oval executat majoritar cu atac şi final în 
partea superioară stângă, fără cata finală (13); semnul diacritic al celor 
două minuscule are formă similară, unghiular deschis, orientat în jos (14); 

- minuscula „s” — modelul caligrafic are corp unghiular superior şi final 
buclat legat de litera următoare (15). 

Procedee tactice folosite în investigațiile penale. Evoluții 


Foto 13-14 - Scris în litigiu 


Foto 15 


Foto 16 


Foto 17 Foto 18 


Foto 15-18 - Semnături în litigiu 


Foto 19 ,_ Foto 19' 


gu 


apicoet Ein MEA 7 TĂI p 
cpieoci cuenh MEH 1320921821399, 
(194561890 19% of au Mor A 


Foto 20 


TOM V vvu rw ş CI a a CUI w an 


papae ; r 

cala R LTN „a cazi COM diodi 

E NDAD Aow pèd Praida | a 
(omu baia. mwdh poe pd 


100 


Prof. univ. dr. Stancu Emilian 


Foto 21 

Foto 19-21 - Scris model de comparație, executat de Grigore Elena Maria. 


Celelalte completări, exceptate de la comunitatea grafică argumentată 
anterior, se deosebesc de cele incluse în aceasta în privința caracteristicilor 
generale (viteză de execuție, formă a caracterelor grafice, uniformitatea firului 
grafic) şi a celor individuale; construcția diferită a unor caractere grafice fiind 
evidentă, le indicăm doar exemplificativ: majusculele „E”, „G”, „R”, cifrele 
O 


Foto 22 - Scris în litigiu, exceptat de la comunitatea de autor. 

2.1. Scrisul de completare a cererii de împrumut pe numele Paraschiv 
Niculina prezintă caracteristici grafice specifice unui singur scriptor, cu 
excepţia menţiunii cifrice „18914”, înscrisă imediat sub titulatura formularului, 
şi a completărilor de la poziţia „Domeniu de activitate” din caseta „Profil 
profesional”, de la poziţia „Moneda în care se vor plăti ratele” din caseta 
„Detalii despre împrumut” şi din casetele destinate completării de către 
reprezentanţii unităţii bancare „Secţiune termeni contractuali (se completează 
de către Bancă)” şi „se completează către RM/DSE” (de pe aversul filei a doua). 

Scrisul în litigiu menţionat se aseamănă cu scrisul model de comparaţie 
executat de titulara Paraschiv Niculina, prezentând caracteristici generale şi 
individuale asemănătoare. 

Scrisul examinat este executat în exclusivitate cu majuscule şi cifre, 
comprimate vertical, executate cu viteză medie şi înclinaţie către dreapta. 

Dintre elementele individuale de asemănare menţionăm pe următoarele: 

-majuscula „P” — executată din două depuneri scripturale, cu baston 
simplu, liniar şi volută pornită din stânga acestuia, semiunghiulară, ascendentă 
(1); 

-majuscula „R” — executată similar majusculei „P”, cu volută 
semiunghiulară legată unghiular de grama finală, oblic liniară sau concavă (2); 

-majuscula „E” —semicerc barat median, ascendent (3); 

-majuscula „N” — grama internă executată în continuarea primei 
trăsături, pe care o dedublează cel puţin în jumătatea inferioară (4) şi grama 
verticală finală executată separat, înălţată în raport cu prima, trasată descendent 
(5); 

-majuscula „M” — executată continuu cu legătură internă superioară, 
concavă, adeseori legată cu bucletă de prima gramă verticală dedublată (6); 

-majuscula „G? — semioval înalt şi gramă finală trasată separat, 
unghiulară ascuțit, ascendentă (7); 

-majuscula „A” — corp unghiular şi barare pornită din finalul acestuia, 
formând un triunghi interior subdimensionat, cu final ascendent legat de litera 
următoare (8); 

-majuscula „H” — finalizată similar majusculei „A” (9); 

-cifra „1” — corp unghiular deschis cu atac şi final pe linia de bază (10); 

-cifra „5” — gramă descendentă dedublată în jumătatea inferioară de 
semicercul amplu şi bară superioară trasată separat, ascendentă (11); 

-cifra „7” - podiş accentuat concav şi barare trasată din finalul gramei 
oblice, formând o buclă triunghiulară în partea inferioară stângă (12); 

Foto 23 

Foto 24 


Foto 23-24 - Scris în litigiu 

Foto 25-26 - Scris madel A comparație, executat “de Paraschiv Niculina. 


Celelalte completări, exceptate de la comunitatea grafică argumentată 
anterior, se deosebesc de cele incluse în aceasta în privința caracteristicilor 
generale (viteză de execuţie, comprimare şi simplificare a caracterelor grafice) 
şi a celor individuale; construcția diferită a unor caractere grafice fiind evidentă, 
le indicăm doar exemplificativ: majusculele „M”, „N”, „A”, cifrele „0”, „5”, 
Po 

Procedee tactice folosite în investigațiile penale. Evoluții 


Foto 27 - Scris în litigiu, exceptat de la comunitatea de autor. 

2.2.  Semnăturile corespunzătoare titularei, depuse pe cererea de 
împrumut în litigiu (în caseta „Semnătura solicitant” pe aversul filei a doua, la 
poziția „Semnătura Membrului asigurat” pe aversul filei a treia şi în caseta 
„Semnătura” de la rubrica „Împrumutat” de pe reversul filei a treia, depuse în 
original pe ambele exemplare ale formularului) se aseamănă atât între ele cât şi 
cu cele model de comparaţie executate de Paraschiv Niculina, atât în privinţa 
caracteristicilor generale cât şi a celor individuale. 

Semnăturile sunt simple, neliterale, executate cu viteză mare şi presiune 
mică dintr-o singură depunere scripturală. Dezinvoltura şi dinamismul execuţiei 
susţin autenticitatea semnăturilor examinate, în pofida simplităţii structurale a 
acestora. 

Semnăturile sunt compuse dintr-o succesiune de patru grame dedublate, 
de dimensiuni similare minusculelor din scrisul titularei, înclinate spre dreapta, 
cu atac median sau inferior (1) şi legătură inferioară semiunghiulară sau 
rotunjită, comprimată (2); din finalul gramelor este executată o buclă amplă, 
regresivă, al cărei traseu superior acoperă întregul ansamblu grafic similar unei 
bolte (3), semiunghiulară în punctul de schimbare a direcţiei firului grafic (4), 
ce se continuă liniar intersectând median gramele componente (5), cu final 
convex, descendent, eterat (6). 
Foto 28 

Foto 28-30 — Semnături în litigiu 


Foto 31 — Semnături model de comparaţie, executat de Paraschiv Mapua, 

3.1. Scrisul de completare a cererii de împrumut pe numele Bădeanu 
Marian prezintă caracteristici specifice unui singur scriptor, cu excepţia 
menţiunii cifrice „18662”, înscrisă imediat sub titulatura formularului şi a 
completărilor de la poziția „Domeniu de activitate” din caseta „Profil 
profesional — Solicitant” de pe aversul primei file, din casetele „Detalii despre 
împrumut” şi din cele destinate completării de către reprezentanţii unității 
bancare „Secţiune termeni contractuali (se completează de către Bancă)” şi „Se 

completează către RM/DSE”, de pe aversul filei a doua. 
Scrisul în litigiu menţionat se aseamănă cu scrisul model de comparaţie 


executat de titularul Bădeanu Marian, prezentând caracteristici generale şi 
individuale asemănătoare. 


Scrisul examinat este executat majoritar cu majuscule şi cifre, înalte în 
raport cu lăţimea acestora, executate cu viteză mică ce denotă posibilităţi reduse 
din partea scriptorului. Excepţie face menţiunea „secţia 23 Poliţie” executată cu 
minuscule, care, deşi puţine cantitativ, oglindesc caracteristici specifice 
suficiente pentru a argumenta aceeaşi comunitate de autor grafic, ca şi scrisul cu 
majuscule şi cifre. 

Dintre elementele individuale de asemănare menţionăm pe următoarele: 

Procedee tactice folosite în investigaţiile penale. Evoluții 


-majuscula „B” — executată din două depuneri scripturale, cu baston 
simplu, liniar (1) şi volute simetrice, arcadate, cu atac şi final ce depăşesc 
bastonul în partea stângă (2) şi legătură majoritar buclată tangentă la baston (3); 

-majusculele „A” şi a ea corp de regulă rotunjit superior şi barare 
trasată separat (4); semnul diacritic plasat deasupra corpului are formă variabilă, 
majoritar liniară sau uşor convexă, cu atac în croşet orientat în jos (5); 

-majuscula „E” — executată majoritar cu gramă verticală liniară şi grame 
orizontale trasate separat, consecutiv, pornind cu cea superioară (6); 

-majuscula „M” — executată din patru depuneri scripturale, cu tendinţă de 
continuitate în special în probele de comparaţie, având legătură internă 
mediană, unghiulară (7); 

-majuscula „G? — executată continuu, cu final circular sau unghiular 
deschis (8); 

-majuscula „Z” — podiş şi talpă liniare, legate semiunghiular de 
diagonala barată median, separat (9); 

-cifra „1” — corp unghiular descis cu atac de regulă înălţat faţă de final 
(10); 

-cifra „2” — talpă sinuoasă cu bucletă în partea stângă (11); 

-cifra „7” - podiş uşor concav de regulă cu fragment vertical în incipiență 
(12); 

-minuscula „e” — element atipic, construit similar unei majuscule „R” cu 
atac median urmat de o buclă superioară executată către dreapta, 
semiunghiulară în punctul de schimbare a direcției către traseul final, 
semicircular (13); 

-minuscula „ce 
semicercului (14); 

-minuscula „a” — executată uneori după modelul tipografic, sub forma 
unui „6” în oglindă, completat cu bastonată uşor arcadată tangentă sau depărtată 
de corp (15). 


+3 


— linia de atac dedublează jumătatea superioară a 


Foto 32 

Foto 32-33 - Scris în litigiu 

Foto 36 

Foto 34-36 - Scris model de comparaţie, executat de Bădeanu Marian. 


Celelalte completări, exceptate de la comunitatea grafică argumentată 
anterior, se deosebesc de cele incluse în aceasta în privinţa caracteristicilor 
generale (viteză de execuţie, uniformitate a firului grafic) şi a celor individuale, 
construcţia diferită a unor caractere grafice fiind evidentă, le indicăm doar 
exemplificativ: majusculele „E”, „N”, „R”, cifrele „0”, „7”. 

Foto 37-38 — Scris în litigiu, exceptat de la comunitatea de autor. 

3.2.  Semnăturile corespunzătoare titularului, depuse pe cererea de 
împrumut în litigiu (în caseta „Semnătura solicitant” pe aversul filei a doua, la 
poziția „Semnătura Membrului asigurat” pe aversul filei a treia şi în caseta 
„Semnătura” de la rubrica „Împrumutat” depusă în original pe reversul filei a 
treia a exemplarului copie al cererii) se aseamănă atât între ele cât şi cu cele 
model de comparaţie executate de Bădeanu Marian, în privinţa caracteristicilor 
generale şi a celor individuale. 

Excepţie de la comunitatea grafică afirmată anterior face semnătura 
depusă în caseta „Semnătura” de la rubrica „Împrumutat” de pe reversul filei a 
treia a exemplarului completat în original al cererii, care prezintă caracteristici 
grafice distincte, motiv pentru care va fi analizată separat. 

Semnăturile (cu excepţia menţionată) sunt literale, redând urmele 
titularului „Bădeanu”. Ansamblul grafic literal oglindeşte caracteristicile 
generale şi individuale ale scrisului de mână, descris anterior. 

Caracteristici generale: viteză mică, presiune mare, continuitate scăzută, 
tendință de verticalitate a caracterelor grafice dispuse pe o linie de bază 
orizontală. 

Elemente individuale de asemănare: 

-majuscula „B” — executată din două depuneri scripturale, cu baston 
simplu, liniar (1) şi volute simetrice, arcadate, cu atac şi final ce depăşesc 
bastonul în partea stângă (2) şi legătură unghiulară, tangentă la baston (3); 

-minusculele „a”, „ă”, „d” — ovalul are construcţie similară, cu atac şi 
final ce închide corpul în partea superioară stângă (4) completat cu bastonata 
finală sau depasanta de regulă uşor arcadate spre dreapta, tangente sau depărtate 
de corp (5); minuscula „ă” este completată cu semnul diacritic uşor concav sau 
liniar cu atac în croşet, depărtat de corp (6); 

-minuscula „e” — execuţie variabilă, fie sub forma unei bucle alungite 
simple (7), fie construită atipic cu atac median urmat de o buclă superioară 
executată către dreapta, semiunghiulară în punctul de schimbare a direcţiei către 
traseul final, semicircular (8); 

-grupul literal final, corespunzător minusculelor „nu” — de regulă este 
suplimentat cu una numărul de grame ce compun firesc literele corespondente 
(9); gramele sunt subdimensionate, cu formă diferită, arcadate şi unghiulare, 
legate inferior, cu final concav, urmând firesc mişcarea grafică de legătură a 
gramelor, eterat, prescurtat (10). 


a iai: 


Foto 39 

Foto 41 


Foto 39-41 — Semnături în litigiu 


Foto 42 — Semnături model de comparaţie, executate de Bădeanu Marian. 

Semnătura depusă în caseta „Semnătura” de la rubrica „Împrumutat” de 
pe reversul filei a treia a exemplarului completat în original al cererii, exceptată 
de la comunitatea grafică argumentată anterior, se deosebeşte de semnăturile 
incluse în aceasta, respectiv de cele model de comparaţie executate de Bădeanu 
Marian în privința presiunii firului grafic şi a modalității specifice de 
construcţie a caracterelor literale. Astfel, semnătura analizată este executată cu 
presiune foarte mare, firul grafic având un aspect uşor ezitant. 

Dintre elementele individuale cele mai elocvente sunt următoarele: 

-minusculele „a”, „ă”, „d” — ovalul are construcţie similară, cu atac în 
partea dreaptă (1) continuat cu bastonata finală în cazul minusculor „a” şi „ă” 
(2); semnul diacritic al minusculei „ă” este accentuat unghiular (3); 

-grupul literal final, corespunzător minusculelor „nu” — este compus din 
patru grame (4) subdimensionate, gladiolate uniform (5) cu final concav 
prelungit (6). 

Aspectele descrise anterior sunt specifice semnăturilor imitate servil, 
situaţie în care nu poate fi identificat autorul grafic întrucât ansamblul grafic 
imitat nu păstrează caracteristici specifice falsificatorului, ci le urmăreşte cu cât 
mai mare fidelitate pe cele ale titularului. Astfel, autor grafic poate fi orice 
persoană cu abilitățile grafice necesare, cu excepţia titularului. 

Foto 43 — Semnătură în litigiu, exceptată de la comunitatea de autor 


4.1. Scrisul de completare a cererii de împrumut pe numele Balogh 
Maria prezintă caracteristici specifice unui singur scriptor, cu excepția 
numărului cererii „64069” completată alăturat titulaturii şi a completărilor din 
casetele destinate completării de către reprezentanţii unităţii bancare „Secţiune 
termeni contractuali (se completează de către ABN AMRO Bank)” şi „Se 
completează către RM/DSA”, de pe aversul filei a doua. 

Scrisul în litigiu menţionat se aseamănă cu scrisul model de comparaţie 
executat de titulara Bologh Maria, prezentând caracteristici generale şi 
individuale asemănătoare. 

Scrisul examinat este executat viteză mare, ce conduce la legarea şi 
simplificarea caracterelor grafice, în exclusivitate majuscule şi cifre, cu 
înclinaţie către dreapta şi spaţiere interliterală relativ mare. 

Dintre elementele individuale de asemănare menţionăm pe următoarele: 

- majuscula „B” — executată fie continuu fie din două depuneri 
scripturale, cu volute asimetrice, cea inferioară mai amplă, deschisă, cu final în 
croşet interior amplu, în sensul continuării mişcării grafice (1); 

- majuscula „G” — semicerc executat separat sau cu tendinţă de legătură 
faţă de grama finală unghiulară (2); 

- majuscula „M” — întâlnită în două variante, fie executată din patru 
depuneri scripturale, cu grame interne intersectate în jumătatea superioară (3) 
fie executată continuu, cu grame semiunghiulare inegale, prima mai înaltă şi 
legătură internă unghiulară, la nivel median (4); 

- majuscula „E” — semioval cu atac în croşet, barat median (5); 

- majuscula „C” — semioval cu atac răsucit (6); 

- majuscula „J? —podiş superior prescurtat (7) şi depasantă inferioară 
buclată (8); 

- majuscula „Z” — construcție amplă, depasantă inferior, cu podiş şi talpă 
paralele, cu buclete în punctele de legătură cu diagonala (9) barată median, în 
continuarea corpului literei (10); 

- majuscula „N” — grame verticale executate consecutiv, de regulă 
intersectate de grama oblică, prelungită în partea dreaptă sau legată de litera 
următoare (11); 

- majuscula „O” şi cifra „0” — oval închis cu atac în partea superioară 
stângă (12); 
- cifra „2” — incipienţă dedublată, alungită (13). 

Foto 44-45 - Scris în litigiu 


Foto 46 - Scris model de comparaţie, executat de Balogh Maria. 

Celelalte completări, exceptate de la comunitatea grafică argumentată 
anterior, se deosebesc de scrisul model de comparaţie executat de Balogh 
Maria. Completările prezintă caracteristici specifice a cel puţin doi scriptori, 
fiind executate majoritar cu minuscule şi cifre. Dintre deosebirile esențiale faţă 
de scrisul model de comparaţie omolog, indicăm doar exemplificativ câteva 
dintre cele individuale, ce exclud posibilitatea unei comunități de autor, 
marcând cu săgeți în ilustraţia următoare modalitatea de construcție diferită: 


» 29 29 Li 

Foto 47 — Scris în liti igiu, € exceptat de, la, comunitatea de autor. 

4.2. Semnăturile corespunzătoare titularei, depuse pe cererea de 
împrumut în litigiu (în caseta „Semnătura solicitantului”, în caseta „Semnătură 
solicitant” din caseta „8. Secţiune termeni contractuali” pe aversul filei a doua, 
la poziția „Semnătura Membrului asigurat” pe aversul filei a treia şi în caseta 
„Împrumutat” de pe reversul filei a treia) prezintă unele asemănări între ele, dar 
variabilitatea acestora este foarte mare şi nu poate fi argumentată comunitatea 
de autor grafic a acestora. 

Semnăturile sunt neliterale, executate dintr-un număr variabil de 
depuneri scripturale. Este diferită în special prima parte, plasarea atacului, 
numărul de elemente grafice componente şi construcția specifică a acestora. 
Asemănările sunt mai pregnante în partea finală, cu privire la incipienţa 
acesteia, dinamismul execuţiei, orientarea şi forma gramelor componente, 
ascendenţa liniei de bază, dimensiunea şi orientarea finalului. 

Semnăturile model de comparaţie executate de Balogh Maria reprezintă 
două variante de semnătură, una semiliterală şi una neliterală. Varianta 
neliterală prezintă variabilitate mare, constatată grație numărului mare de astfel 
de semnături examinate, în timp ce prima variantă se regăseşte într-un singur 
exemplar în modelele de comparaţie. 

Semnăturile model de comparaţie prezintă unele asemănări cu cele în 
litigiu dar şi deosebiri. Astfel, acestea se aseamănă în special în privinţa părții 
finale, executată în ritm dinamic, cu incipiență unghiulară (1) asemănătoare 

unei barări supradimensionate, ascendente (2) continuată cu un număr variabil 
de grame buclate sau dedublate (3) cu final descendent prelungit, orientat către 
stânga (4). 

Deosebirile privesc în principal prima parte, numărul de depuneri 
scripturale, forma şi construcţia elementelor componente. Unele similarități se 
constată şi între acestea şi semnătura model de comparaţie semiliterală, în 
special între semnăturile în litigiu depuse la poziţiile „Semnătură” solicitant” şi 
„Împrumutat”. 

Având în vedere variabilitatea foarte mare atât a semnăturilor în litigiu 
cât şi a celor model de comparaţie şi lipsa unor caracteristici discordante între 
cele două categorii de semnături, nu poate fi exclusă nici posibilitatea autorului 
grafic comun nici posibilitatea ca semnăturile în litigiu să reprezinte imitații 
libere ale semnăturii titularei, fără a avea argumente suficiente pentru susţine 
vreuna dintre ipoteze. 

Foto 48-51 - Semnături în litigiu 

Foto 52-56 - Semnături model de comparație, executate de Balogh 


Maria. 


5.1. Scrisul de completare a cererii de împrumut pe numele Giuclea 
Sabina prezintă caracteristici specifice unui singur scriptor, cu excepția 
numărului cererii „62527” completat alăturat titulaturii şi a completărilor din 
casetele destinate completării de către reprezentanţii unităţii bancare „Secţiune 
termeni contractuali (se completează de către ABN AMRO Bank)” şi „Se 


completează către RM/DSA”, de pe aversul filei a doua. 

Scrisul în litigiu menţionat se aseamănă cu scrisul model de comparaţie 
executat de titulara Giuclea Sabina, prezentând caracteristici generale şi 
individuale asemănătoare. 

Scrisul examinat este executat în exclusivitate cu majuscule şi cifre cu 
dimensiuni medii şi raport normal între înălțime şi lăţime, executate cu viteză şi 
presiune medie. 

Dintre elementele individuale de asemănare menţionăm pe următoarele: 

-majuscula „G” — executată din trei depuneri scripturale, cu semicerc şi 
două fragmente liniare perpendiculare formând un „I” subdimensionat (1); 

- majuscula „U” — executată din două depuneri scripturale cu prima 
gramă semiunghiulară inferior şi a doua liniară descendentă (2); 

- majuscula „„I” — baston liniar simplu şi semn diacritic punctiform plasat 
deasupra acestuia (3); 

- majuscula „C” — semioval cu atac răsucit (4); 

- majuscula „L” — talpă uşor sinuoasă legată cu bucletă virtuală de grama 
verticală (5); 

- majuscula „N” — executată din trei depuneri scripturale, cu grame 
liniare separate, cea internă mediană, cu tendinţă de orizontalizare (6); 

- majuscula „B” — volute simetrice (7); 

- majuscula „M?” — executată din patru depuneri scripturale, cu gramele 
interne unite superior unghiular (8); 

- majuscula „Z” — parte superioară arcadată şi talpă pe linia de bază, 
legată unghiular de diagonala barată median, separat (9); 

- majuscula „O” şi cifra „0” — oval închis cu atac de regulă interior în 
croşet, în partea superioară stângă (10); 

-cifra „7” — podiş superior concav cu bucletă înaltă de legătură cu grama 
descendentă (11); 

- cifra „2” — talpă sinuoasă, uneori prescurtată, cu bucletă în partea 
stângă (12). 

Foto 58 


ame m mor m mmm ora ra mm nee mm... 


: m angajat 


[] întreprinzător privat 


nsajutorului CAA AA GANED D BORA NIA 
agajatorului R YCUDE OT) INTA AREA E IUTE) HRG 


Funcție Vechime la lo 
tractului de muncă permanent [S temporar de la 


totală în muncă (luni) | Domeniu activitate anga 


ee mwari urari AA Arma a 
Foto 57 — 58 - Scris în litigiu 

Foto 59-60 - Scris model de comparaţie, executat de Giuclea Sabina. 

Celelalte completări, exceptate de la comunitatea grafică argumentată 
anterior, se deosebesc de scrisul model de comparaţie executat de Giuclea 
Sabina. Completările sunt executate fie exclusiv cu minuscule şi cifre, fie cu 
majuscule şi cifre, ambele tipuri de scris deosebindu-se de cel model de 
comparaţie, atât în privinţa caracteristicilor generale (viteză, formă, comprimare 
a caracterelor grafice), cât şi în privinţa elementelor individuale dintre care 
indicăm exemplificativ pe următoarele: majusculele „G”, „N”, „U”, minusculele 

Foto 61 

Foto 61-62 — Scris în lili oiu, ital de la comunitatea de auto 

2, Semnăturile corespunzătoare titularei, depuse pe cererea de 
împrumut în litigiu (în caseta „Semnătura solicitantului”, la poziţia „Semnătură 
solicitant” din caseta „8. Secţiune termeni contractuali” pe aversul filei a doua, 
la poziția „Semnătura Membrului asigurat” pe aversul filei a treia şi în caseta 
„Împrumutat” de pe reversul filei a treia) prezintă caracteristici grafice 
asemănătoare, specifice unui singur autor grafic. Totodată acestea se aseamănă 
cu semnăturile model de comparaţie, executate de numita Giuclea Sabina, atât 
în privinţa caracteristicilor generale, cât şi a modalităţii specifice de construcţie. 

Semnăturile sunt semiliterale, fiind compuse din inițialele numelui şi 
prenumelui titularei redate împletit stil monogramă, urmate de completarea cu 
minuscule a numelui şi parafa. 

Semnăturile sunt executate cu viteză şi presiune medie din mai multe 
depuneri scripturale, aspect specific scrisului de mână cu continuitate redusă. 
Caracterele literale cu formă arcadată, sunt verticale, au dimensiuni medii, 
raport normal între înălțime şi lăţime şi sunt dispuse pe o linie de bază 
orizontală. Ansamblul este finalizat cu parafa amplă, regresivă, completată cu 
un fragment punctiform depărtat de corp. 

Dintre elementele individuale de asemănare menţionăm pe următoarele: 

-majuscula „G” — executată din trei depuneri scripturale, cu semicerc şi 
două fragmente liniare perpendiculare formând un „I” subdimensionat (1); 

-majuscula „S” — parţial suprapusă peste inițiala anterioară, uşor 
supradimensionată în raport cu aceasta cu semiovale comprimate orizontal (2) 
simetrice, cel inferior finalizat cu croşet sau buclat, realizând legătura cu litera 
următoare (3); 

-minuscula „i” — baston dedublat şi semn diacritic punctiform sau oblic 
subdimensionat (4); 


118 


Prof. univ. dr. Stancu Emilian 


-minuscula „u” — executată separat cu grame prima dedublată şi secunda 
de regulă buclată (5); 

-minuscula „c” — atac răsucit (6); 

-minuscula ,„l” — buclă reală rotunjită superior (7); 

-parafa — executată de regulă din finalul minusculei „a” şi mai rar din 
finalul minusculei „I” sau „e”, este regresivă, majoritar sub forma unei bucle 
ample, comprimate orizontal ce intersectează întregul ansamblul grafic (8) cu 
final descendent în partea dreaptă (9), variabil ca formă, liniar, arcadat sau 
sinuos, completat aproximativ pe aceeaşi traiectorie grafică, cu un fragment 
punctiform executat separat (10). 

Foto 63 

Procedee tactice folosite în investigațiile penale. Evoluții 


Foto 66 

Foto 63-66 - Semnături în litigiu 


Foto 67 


Foto 69 


-> 


Foto 67-69 - Semnături model de comparație, executate de Giuclea 
Babina. 


6.1. Scrisul de completare a cererii de împrumut pe numele Crăciun 
Dorel Marian prezintă caracteristici specifice unui singur scriptor, cu excepţia 


menţiunii cifrice „18206”, înscrisă imediat sub titulatura formularului şi a 


120 


Prof. univ. dr. Stancu Emilian 


completărilor de la poziţia „Domeniu de activitate” din caseta „Profil 
profesional — Solicitant” de pe aversul primei file, din casetele destinate 
completării de către reprezentanţii unităţii bancare „Secţiune termeni 
contractuali (se completează de către Bancă)” şi „Se completează către 
RM/DSE”, de pe aversul filei a doua şi de la poziţiile „Data” de pe aversul filei 
a treia şi din caseta „Împrumutat” de pe reversul filei a treia. 

Scrisul în litigiu menţionat se aseamănă cu scrisul model de comparaţie 
executat de titularul Crăciun Dorel Marian, prezentând caracteristici generale şi 
individuale asemănătoare. 

Astfel, scrisurile conţin cifre şi litere majuscule şi minuscule, executate 
după modelul tipografic, redate cu viteză mică, înclinaţie variabilă, alternând 
caractere verticale cu caractere înclinate spre dreapta, cu formă preponderent 
rotundă şi uşoară comprimare verticală. 

Dintre elementele individuale de asemănare, menţionăm pe următoarele: 

- majuscula „C” — semioval înalt cu atac median orientat către interior 
(1); 

- majuscula „D” — corp unghiular superior şi volută sinuoasă, executată 
separat(2); 

- majuscula „M” — execuţie continuă cu prima gramă dedublată sau 
unghiulară inferior (3) şi legătură internă semiunghiulară, mediană (4); 

- majuscula „A” — corp rotunjit superior şi barare separată, mediană (5); 

- majuscula „O” şi cifra „0” — oval înalt, închis, cu atac interior în partea 
superioară, uşor către stânga (6); 

- minuscula „a” — executată după modelul tipografic din două depuneri 
scripturale, compusă din baston cu parte superioară arcadată în partea stângă şi 
semicerc inferior executat către stânga, tangent la baston (7); 

- minuscula „r” — executată după modelul tipografic, cu baston liniar 
simplu şi podiş convex (8); 

- minusculele „m” şi „n” — grame arcadate (9); 

-minuscula „t” — baston simplu, liniar, barat superior, simetric, separat 
(10); 

-minuscula „u” — executată continuu, cu corp rotunjit inferior şi final 
superior în croşet (11); 

- cifra „2” — talpă liniară, legată unghiular de corp (12); 

Foto 70 

Foto 70-71 — Scris în litigiu 

Foto 72-72' — Scris model de comparație, executat de Crăciun Dorel 
Marian. 

Celelalte completări, exceptate de la comunitatea grafică argumentată 
anterior, se deosebesc de scrisul model de comparaţie executat de Crăciun Dorel 
Marian în privinţa caracteristicilor generale: viteză de execuţie, uniformitatea 
firului grafic, comprimare, înclinaţie. 


Foto 73 - Scris în litigiu, exceptat de la comunitatea de autor 

6.2. Semnăturile corespunzătoare titularului, depuse pe cererea de 
împrumut în litigiu (în caseta „Semnătura solicitant” pe aversul filei a doua, la 
poziția „Semnătura Membrului asigurat” pe aversul filei a treia şi în caseta 
„Semnătura” de la rubrica „Împrumutat” de pe reversul filei a treia, depuse în 
original pe ambele exemplare ale formularului) se aseamănă atât între ele, cât şi 
cu cele model de comparație executate de Crăciun Dorel Marian, în privința 
caracteristicilor generale şi a celor individuale. 

Semnăturile sunt simple, semiliterale, fiind compuse din inițiala numelui 
„C” urmată de o succesiune de grame subdimensionate şi inițiala prenumelui 
„D”. Ele sunt executate cu viteză relativ mare din două depuneri ale 
instrumentului scriptural. 

Prima parte a semnăturilor este compusă din majuscula „C” sub forma 
unui semioval înalt, având atac median orientat spre interior (1) urmată de o 
succesiune de grame subdimensionate, inegale, unghiulare (2) cu final 
descendent prescurtat, la nivelul liniei de bază (3). 

Partea a doua este formată din majuscula „D”, cu înălțime similară 
primei iniţiale, având baston semiunghiular inferior (4), continuat unghiular 
superior (5) cu voluta sinuoasă sau rotunjită inferior (6). Din finalul inițialei 
prenumelui, traseul grafic continuă către stânga formând o buclă inferioară 
comprimată orizontal, ce subliniază ansamblul grafic (7) şi se finalizează eterat, 
prescurtat în partea dreaptă (8). 

Procedee tactice folosite în investigațiile penale. Evoluții 


Foto 74 Foto 75 


Foto 74-76 — Semnături în litigiu 


Foto z — Semnături model de comparaţie, executate de Crăciun Dorel Marian. 


N Pk Poti, 

B. Examinarea scrisurilor şi semnăturilor din cuprinsul celorlalte 
înscrisuri în litigiu: contracte de muncă, adeverinţe de salariu, adeverinţă şi 
scrisoare. 

Facem precizarea că documentele menţionate la acest punct conţin 
completări de mână şi semnături, fie înscrise în original, fie realizate prin 
xerografiere. Cele realizate prin xerografiere prezintă suficiente elemente 
caracteristice pentru a face obiectul unor examinări comparative obiective, 

motiv pentru care vor fi incluse în examinările următoare, fără departajare în 
funcţie de modalitatea de realizare. 

Il. Scrisurile depuse pe înscrisurile în litigiu: contracte individuale 
de muncă, adeverinţe de salariu şi scrisoare prezintă caracteristici grafice 
specifice a 3 scriptori, grupate în continuare în funcţie de comunitatea de autor 
grafic: 

a) scrisurile de completare a rubricilor adeverinţelor de salariu şi 
contractelor individuale de muncă completate pe numele Bologh Maria, Grigore 
Elena-Maria, Paraschiv Niculina, Giuclea Sabina, Crăciun Dorel-Marian; 

b) scrisurile de completare a rubricilor adeverinţei de salariu şi 
contractului individual de muncă completate pe numele Bădeanu Marian; 

c) scrisul depus pe xerocopia documentului intitulat „Scrisoare” pe 
numele Bădeanu Marian. 


Totodată facem precizarea că scrisul de mână de pe contractul individual 
de muncă pe numele Bădeanu Marian, inclus în categoria b) stabilită anterior, 
cuprinde completări executate cu majuscule şi cifre, cât şi menţiunile „Conform 
cu originalul” înscrise atât pe avers cât şi revers, toate realizate prin 
xerografiere. Deşi nu pot fi efectuate examinări comparative care să stabilească 
comunitatea de autor grafic a acestora, datorită tipului diferit al caracterelor 
grafice, majuscule şi respectiv minuscule, aceste menţiuni au fost incluse în 
aceeaşi grupă de scris pentru simplificarea descrierilor următoare ale scrisurilor 
examinate. 

Examinarea comparativă a scrisurilor în litigiu cu cele model de 
comparaţie executate de către Olteanu Ion şi Sava Lina Lucica a evidenţiat 
prezenţa între acestea a unor deosebiri importante cu caracter general şi 
individual. 

Scrisul în litigiu de la punctul a) include completări realizate în 
exclusivitate cu majuscule şi cifre. Scrisul este executat cu viteză mare ce 
conduce la legarea şi simplificarea caracterelor grafice, verticale sau uşor 
înclinate spre dreapta, cu înălţime mare şi comprimare verticală. 

Scrisul în litigiu de la punctul b) include, aşa cum am precizat anterior 
completări executate cu majuscule şi cifre şi menţiunile „Conform cu 
originalul” executate cu minuscule. Ambele tipuri de scris sunt executate cu 
viteză medie, formă rotundă, înclinaţie spre dreapta, înălțime medie şi uşoară 
comprimare verticală. 

Scrisul în litigiu de la punctul c) este cursiv, compus din minuscule şi 
majuscule, executate cu viteză medie, formă rotundă, continuitate mică şi 
înclinaţie spre dreapta. 

Scrisul model de comparaţie executat de Olteanu Ion este executat cu 
viteză mare ce conduce la legarea şi simplificarea caracterelor grafice atât 
majuscule cât şi minuscule (cel din cuprinsul declaraţiilor), cu înălţime mică şi 
desfăşurarea mai amplă în plan orizontal. Scrisul are continuitate mică, linie de 
bază ascendentă şi înclinaţie variabilă, de la verticalitate spre dreapta. 

Scrisul model de comparaţie executat de către Sava Lina Lucica este 
executat cu viteză mare având aspect general cursiv (scrisul combinat cu 
majuscule, minuscule şi cifre din cuprinsul declaraţiei). Caracterele grafice au 
dimensiuni medii şi raport normal între înălțime şi lățime, în menţiunile 
exclusiv cu majuscule; în scrisul combinat caracterele depasante sunt 
supradimensionate în raport cu cele nedepasante. Scrisul este înclinat spre 
dreapta, cu spaţiere interliniară mare şi linie de bază uşor descendentă. 

Dintre elementele individuale ce caracterizează scrisurile examinate, 
enumerăm exemplificativ pe cele mai semnificative, ce particularizează fiecare 
scris în raport cu celelalte. Elementele individuale sunt prezentate în continuare, 
în paralel pentru fiecare dintre scrisurile examinate. Pentru facilitarea 
exprimării, vom nota scrisurile în litigiu cu LI-scrisul de la punctul a), cu L2 - 
scrisul de la punctul b), cu L3 -scrisul de la punctul c), iar scrisurile model de 
comparaţie cu CI-scrisul executat de către Olteanu Ion şi cu C2-scrisul executat 
de către Sava Lina Lucica. 

Majuscula „D” - L1 — baston unghiular inferior cu deschidere mare (1), 
corp unghiular superior (2) şi volută unghiulară inferior, cu final oblic 
ascendent (3); construcţia atipică a bastonului se regăseşte şi la majusculele „A” 
şi „R” (1); 

L2 — baston dedublat (1), corp cu dedublare superioară (2) şi volută 
sinoasă, semiunghiulară pe linia de bază cu final ascendent (3); majusculele „A” 
şi „R” au baston dedublat (1); 

L3 - baston dedublat (1), corp cu unghi sau dedublare superioară (2) şi 
volută sinoasă, unghiulară pe linia de bază, cu final descendent (3); 

C1 — baston dedublat sau unghiular ascuţit (1), corp unghiular superior 
(2) şi volută unghiulară inferior cu final orizontal sau ascendent (3) majusculele 
„A” şi „R” au baston dedublat (1); 

C2 — baston dedublat (1) corp unghiular sau semiunghiular superior (2) 
şi volută rotunjită inferior cu final ascendent (3); majusculele „A” şi „R” au 
baston dedublat (1); 

Majuscula „E” - LI — gramă verticală simplă, liniară (4) şi grame 
orizontale consecutiv pornind de sus, cele inferioare de regulă legate între ele 
sub forma unui „z” (5); 

L2 — grama verticală şi baza executate continuu, rotunjit pe linia de bază 
(4) şi grame orizontale trasate separat, cea mediană ultima (5); 

L3 - grama verticală şi baza executate continuu, rotunjit pe linia de bază 
(4) şi grame orizontale trasate separat (5); 

CI — grama verticală şi baza executate continuu, rotunjit sau unghiular 
pe linia de bază (4) şi grame orizontale trasate separat, cea superioară ultima 
(5); 

C2 — grama verticală şi baza executate continuu, rotunjit pe linia de bază 
(4) şi grame orizontale trasate separat, cea mediană ultima (5); 

Majuscula „G” - LI — grama finală pornită sau cu tendinţă de pornire din 
finalul semiovalului, unghiulară sau cu bucletă mediană şi final arcadat spre 
dreapta (6); 

L2 - execuţie continuă, cu final răsucit în interiorul semiovalului (6); 

L3 - execuţie continuă, cu unghi în punctul de schimbare a direcției către 
trăsătura finală, orizontală (6); 

C1 - execuţie continuă, cu semioval finalizat cu o trăsătură dedublată 
orizontală (6); 

C2 - execuţie continuă, cu semioval finalizat de regulă cu o trăsătură 
buclată virtual, orizontală (6); 

Majuscula „M” - L1 — formă tipografică, executată din 3 depuneri 
scripturale, cu legătură internă descendentă, finalizată regresiv, buclat în partea 
dreaptă, atingând nivelul median al gramelor verticale simple (7); 

L2 — formă tipografică, executată continuu, cu prima gramă verticală 
dedublată şi legătură internă concavă, mediană (7); 

L3 — formă caligrafică, cu incipienţă semicirculară pe linia de bază şi 
grame buclate, inegale, legate inferior concav (8); 

Cl - formă tipografică — executată continuu, prima gramă verticală 
dedublată, legătură internă semiunghiulară, inferioară (7); 

— formă caligrafică —incipienţă uşor concavă sau oblic ascendentă şi 
grame buclate, egale cu legătură inferioară semiunghiulară sau concavă (8); 

C2 — formă tipografică - execuţie continuă, cu prima gramă dedublată şi 
legătură internă semiunghiulară, mediană (7); 

— formă caligrafică — cu incipienţă concavă pe linia de bază şi grame 
buclate, egale, legate inferior concav (8); 


Majuscula „N” - LI — prima gramă verticală simplă, de regulă 
intersectată superior de grama internă unită în treime inferioară de cea verticală 
dreaptă (9); 


L2 — grame verticale simple, executate consecutiv şi grama internă 
oblică, de regulă plasată în jumătatea inferioară, legată de litera următoare sau 
prelungită în partea dreaptă (9); 

L3 — grame oblică este unită superior de prima gramă dedublată şi 
median de ultima, simplă (9); 

Cl - grame verticale simple, executate consecutiv şi grama internă 
oblică, legată de litera următoare sau prelungită în partea dreaptă (9); 

C2 — de regulă executată continuu, cu grama internă unind capetele celor 
verticale, prima dedublată şi ultima simplă finalizată superior (9); 

Minuscula „r” - L2 — podiş concav, cu ochi supradimensionat în partea 
stângă (10); 

L3 - gramă arcadată fără ochi şi podiş (10); 

C1 — simplificată de regulă sub forma unei grame unghiulare (10); 

C2 — formă variabilă - fie tipografică fie sub forma unei grame arcadate 
sau cu podiş descendent fără ochi (10); 

Minuscula „n” - L2 —grame ghirlandate (11); 

L3 — prima gramă arcadată legată concav de cea de a doua buclată virtual 
(11); 

C1 —atunci când este executată separat are prima gramă arcadată legată 
concav de a doua buclată virtual (11); 

C2 - două grame unghiulare (11); 

Minusculele „a”, „0”, „g” - L2 — execuţie continuă cu oval cu linie de 
atac în partea stângă şi dedublare inferioară, finalizat cu buclă alungită (12); 

L3 — oval cu linie de atac, de regulă închis în partea stângă (12); 

C1 —oval fără linie de atac de regulă pornit în partea dreaptă (12); 

C2 — oval de regulă cu linie de atac şi dedublare sau întretăiere inferioară 
realizând direct legătura cu litera următoare; minuscula „o” are ochi virtual 
superior (12); 

Cifra „9? - LI — oval pornit din partea stângă, dedublat inferior, 
continuat cu trăsătura finală, concavă pe linia de bază (13); 

L2 — oval pornit inferior cu bucletă de legătură cu trăsătura finală, 
semiunghiulară pe linia de bază finalizată cu croşet (13); 

C1 - oval pornit din partea dreaptă, continuat cu trăsătura finală, liniară 
(13); 

C2 — oval deschis pornit din partea dreaptă inferior, continuat cu 
trăsătura finală liniară (13). 

Foto 80-82 - Scris în litigiu - L2 

Foto 84-86 — Scris model de comparaţie executat de Olteanu Ion. 

Foto 88 


Foto 89 

Foto 87-89 — Scris model de comparație executat de Sava Lina Lucica 

2. Semnăturile depuse pe înscrisurile în litigiu, contracte 
individuale, adeverințe de salariu, adeverinţă şi scrisoare pot fi grupate în 4 
categorii, în funcție de persoana îndrituită să semneze la poziția respectivă şi 
structura grafică asemănătoare (cu excepția semnăturilor corespunzătoare 
salariatului, diferite în fiecare contract de muncă): 

a) semnături corespunzătoare numitului Olteanu lon, depuse pe 
adeverinţa de salariu pe numele Bădeanu Marian, pe contractul individual de 
muncă şi pe adeverinţa de salariu, ambele pe numele Balogh Maria; semnăturile 
sunt depuse la poziţia „Director economic”/"Director” şi alăturat menţiunilor 
„Conform cu originalul”; 

b) semnături corespunzătoare numitei Sava Lina Lucica depuse pe 
contractul individual de muncă şi adeverinţa de salariu pe numele Bădeanu 
Marian, Crăciun Dorel Marian, Paraschiv Niculina, Grigore Elena Maria, 
Giuclea Sabina, pe adeverinţa pe numele Giuclea Sabina şi pe scrisoarea pe 
numele Bădeanu Marian; semnăturile sunt depuse la poziţiile „Director 
General”/"Director”, în dreptul numelui „Sava Lina Lucica” şi alăturat 
menţiunilor „Conform cu originalul”; 

c) semnături corespunzătoare numitei Rădulescu Doina, depuse pe 
adeverinţele de salariu pe numele Balogh Maria, Crăciun Dorel Marian, 
Paraschiv Niculina, Grigore Elena Maria, Giuclea Sabina şi pe adeverinţa pe 
numele Giuclea Sabina; semnăturile sunt depuse la poziția „Contabil Şef” sau în 
dreptul numelui Rădulescu Doina; 

d) semnături corespunzătoare salariatului înscris în contractele 
individuale de muncă la poziţia „Salariat”. 

Examinând comparativ semnăturilor în litigiu cu cele model de 
comparaţie puse la dispoziţie am constatat următoarele: 

2.1. Semnăturile în litigiu incluse în prima categorie, a) au structură 
grafică asemănătoare, atât între ele cât şi cu semnăturile model de comparaţie 
executate Olteanu Ion. Semnăturile în litigiu se deosebesc însă de cele model de 
comparaţie în privinţa vitezei de execuţie, a numărului de elemente 
componente, plasării atacului, sensului de execuţie al primului element, al 
numărului, formei şi dimensiunii gramelor din partea a doua. 

Semnăturile examinate sunt semiliterale, din compoziția acestora 
distingându-se inițiala numelui „O” urmată de o succesiune de grame buclate, 
cu final depasant inferior întretăiat la nivelul liniei de bază de un fragment 
orizontal. 

Semnăturile în litigiu sunt mai simple, executate cu viteză inconstantă, 
trasee cu oarecare spontaneitate alternând cu trasee ezitante, întreruperi ale 
firului grafic, ceea ce denotă nesiguranţă şi control al mişcării grafice. Gramele 
din partea a doua a semnăturilor au înălțime medie, atingând nivelul median al 
inițialei şi sunt normal spaţiate. 

Semnăturile model de comparaţie sunt executate într-un ritm dinamic ce 
conduce la suprapunerea elementelor componente, al căror număr şi succesiune 
este dificil de sesizat. Spontaneitatea şi siguranţa execuţiei reiese din 
uniformitatea firului grafic, atacurile în croşet şi finalurile eterate. Gramele din 
partea finală a semnăturilor sunt buclate, suprapuse, înălțate peste nivelul 
median al iniţialei. 

Deosebirile prezentate şi trăsăturile ce caracterizezază semnăturile în 
litigiu (lipsa dinamismului, ezitări, întreruperi ale firului grafic) sunt specifice 
semnăturilor realizate prin imitație servilă. În această situaţie autor grafic poate 
fi orice persoană cu abilităţile grafice necesare, cu excepţia titularului. Din acest 
considerent este inutilă examinarea comparativă cu semnături executate în nume 
propriu de orice altă persoană decât titularul, întrucât semnăturile examinate 

imită particularitățile acestuia şi nu păstrează elemente specifice autorului 
grafic, pe baza cărora să poată fi identificat. 
Foto 90 - m în litigiu TEA adeverinţa de salariu nr. 174/ 15.05.2006 


LET EcoA 


Foto 91- Semnătură în liti A în litigiu de de pe adeverinţa d de salariu nr. 52/ 22.03.2006 


Foto 92 

Foto 94 


Foto 92-94 - Semnături în litigiu de pe contractul de muncă nr. 451/ 
18.10.2004 


Foto 95 Foto 96 


Foto 97 - Semnături model de comparaţie executate de Olteanu Ion. 

2.2. Semnăturile în litigiu incluse în a doua categorie, b) au structură 
grafică asemănătoare, atât între ele cât şi cu semnăturile model de comparație 
executate Sava Lina Lucica. Semnăturile în litigiu se deosebesc însă de cele 
model de comparație în privința vitezei de execuție, a uniformității firului 
grafic, a desfăşurării în plan orizontal a elementelor componente, a modalității 
specifice de atac şi finalizare. 

Semnăturile examinate sunt neliterale, continue, compuse dintr-o 
succesiune de buclete alternante, normale şi răsturnate. În pofida structurii 
simple a semnăturilor examinate, deosebirile cu caracter general şi individual 
dintre acestea sunt suficiente pentru a exclude posibilitatea comunităţii lor de 
autor grafic. 

Dintre deosebirile cu caracter individual, cele mai semnificative se referă 
la forma incipienţei, forma bucletelor răsturnate, arcadarea şi lungimea traseelor 
de legătură, forma finalului. 

Deosebirile prezentate (ce pot fi vizualizate în ilustraţia următoare) şi 
trăsăturile ce caracterizează semnăturile în litigiu (lipsa dinamismului, trasee 
ezitante) sunt specifice semnăturilor realizate prin imitație, fie urmărind cu 
concentrare redarea modelului semnăturilor titularei (semnăturile lente, cu 
trasee ezitante) fie redând cu spontaneitate un model simplificat al semnăturilor 
titularei (în partea de final). În această situaţie autor grafic poate fi orice 
persoană cu abilitățile grafice necesare, cu excepţia titularului. Din acest 
considerent este inutilă examinarea comparativă cu semnături executate în nume 
propriu de orice altă persoană decât titulara, întrucât semnăturile examinate 
imită particularităţile acesteia şi nu păstrează elemente specifice autorului grafic 
pe baza cărora să poate fi identificat. 

Foto 98-102 — Semnături în litigiu 

Foto 103 — Semnături model de comparaţie, executate de Sava Lina Lucica. 

2.3. Semnăturile în litigiu incluse în a treia categorie, c) au structură şi 
caracteristici grafice asemănătoare, fără corespondent în semnăturile model de 
comparaţie puse la dispoziţie. 

Din acest motiv semnăturile în litigiu nu pot face obiectul unor 
comparații grafice concludente, care să stabilească dacă acestea reprezintă 
semnături în nume propriu ale unei persoane sau sunt imitații ori semnături 
executate din imaginaţie de o altă persoană. 

Foto 104 - Semnătură de pe adeverinţa de salariu nr. 52/ 22.03.2006 
tea infomatiilor cuprinse in prezenta. 


\ 


2.4. Semnăturile în litigiu incluse în a patra categorie, d) reprezintă şase 
tipuri de semnătură cu compoziție şi caracteristici grafice diferite, fiecare 
corespunzând titularului înscris în contractul de muncă pe care sunt depuse. 

Întrucât în examinările ce au făcut obiectul punctului A al lucrării au fost 
examinate semnăturile titularilor înscrişi în contractele de muncă, am extins 
examinările şi am comparat semnăturile corespunzătoare salariaților din 
contractele de muncă cu cele executate în nume propriu de titulari şi am 
constatat următoarele: 

Semnăturile în litigiu corespunzătoare numiţilor Giuclea Sabina şi 
Crăciun Dorel Marian prezintă caracteristici specifice titularilor înscrişi în 
contracte, indicând apartenenţa semnăturilor în litigiu la comunităţile grafice 
corespondente argumentate la punctele anterioare ale lucrării A.5.2 şi A.6.2. 
Micile deosebiri dintre acestea pot fi explicate prin variabilitatea firească a 
semnăturilor cât şi prin modalitatea de realizare, semnăturile în litigiu fiind 
xerografiate, modalitate ce nu redă în totalitate caracteristicile grafice ale 
semnăturilor. 

Având în vedere proveniența semnăturilor în litigiu de la titularii înscrişi 
în contracte se exclude posibilitatea executării lor de către Olteanu Ion sau Sava 
Lina Lucica, cu rezerva posibilităţii de fi depuse în cuprinsul înscrisurilor în 
litigiu prin copiere prin intermediul mijloacelor electronice, semnăturile în 
litigiu fiind realizate prin xerografiere. 

Pentru vizualizarea elementelor grafice ce particularizează aceste 
comunităţi grafice ilustrăm în continuare semnătura în litigiu şi o semnătură 
model de comparaţie executată de către titulari. 


Foto 105 — Semnătură în litigiu 

Foto 107 — Semnătură în litigiu 

Foto 108 — Semnătură executată de Crăciun Dorel Marian 


Semnăturile în litigiu corespunzătoare numiţilor Bădeanu Marian, 
Grigore Elena Maria, Paraschiv Niculina, Balogh Maria deşi prezintă unele 
asemănări compoziționale cu cele ale titularilor se deosebesc semnificativ de 
acestea atât în privinţa caracteristicilor generale cât şi a modalităţii specifice de 
execuţie. 

Astfel, semnătura în litigiu corespunzătoare numitei Grigore Elena Maria 
deşi este literală şi respectă aceeaşi structură ca şi cele ale titularei se deosebesc 
de acestea în privinţa modalităţii specifice de construcţie a caracterelor literale. 
Dintre elementele individuale de deosebire, evidenţiez pe cele mai 
semnificative: execuţia continuă a majusculei „G”, arcadarea volutei majusculei 
„R”, forma diferită a semnului diacritic al majusculei „I”. Trăsăturile ce 
caracterizează semnăturile model de comparaţie sunt descrise detaliat la punctul 
anterior al lucrării A.1. iar deosebirile prezentate pot fi vizualizate în ilustrația 
următoare. Aspectele descrise sunt specifice semnăturilor realizate prin imitație 
după modelul semnăturilor titularului, situație în care autor grafic ar putea fi 
orice persoană cu abilitățile grafice necesare. Facem precizarea că deşi 
semnătura în litigiu are compoziţie literală, nu conţine suficiente elemente 
caracteristice pentru a face obiectul unor comparații obiective cu scrisul de 
mână al altei persoane. Insuficienţa elementelor specifice este determinată atât 
de numărul mic de caractere literale componente cât şi de alterarea calității 
acestora datorată realizării prin xerografiere şi unei posibile modificări 

intenţionate a acestora având în vedere imitarea modelului de semnătură al 
titularului. 


Foto 109 — Semnătură în litigiu. 


- 

Semnătura în litigiu corespunzătoare numitei Paraschiv Niculina se 
deosebeşte esenţial de cele ale titularei, în privinţa compoziţiei grafice şi a 
caracteristicilor generale: viteză de execuţie, dimensiuni, semnificaţie literală a 
elementelor componente, modalitatea de atac şi finalizare. Trăsăturile ce 
caracterizează semnăturile model de comparaţie sunt descrise detaliat la punctul 
anterior al lucrării A.2.2. iar deosebirile prezentate pot fi vizualizate în ilustrația 
următoare. Aspectele descrise sunt specifice semnăturilor realizate din 
imaginaţie, folosind unele elemente ce sugerează numele titularei (majuscula 
„P”), situaţie în care autor grafic ar putea fi orice persoană cu abilităţile grafice 
necesare, fără a avea posibilitatea identificării acestuia după caracteristici 
grafice. 


Foto 110 — Semnătură în litigiu. 


Semnătura în litigiu corespunzătoare numitului Bădeanu Marian deşi este 
literală, respectând aceeaşi structură ca şi cele ale titularului se deosebesc de 
acestea în privința vitezei de execuţie, a dimensiunii ansamblului şi 
proporționalității elementelor componente, a înclinaţiei acestora. Dintre 
elementele individuale de deosebire, evidenţiez pe cele mai semnificative: 
execuţia continuă şi asimetria volutelor la majuscula „B”, execuţia continuă şi 
plasarea atacului în partea dreaptă la minuscula „d”, execuţia continuă şi 
dedublarea ovalului la minuscula „a”. Trăsăturile ce caracterizează semnăturile 
model de comparaţie sunt descrise detaliat la punctul anterior al lucrării A.3.2. 
iar deosebirile prezentate pot fi vizualizate în ilustraţia următoare. Aspectele 

descrise sunt specifice semnăturilor realizate prin imitație după modelul 
semnăturilor titularului, situaţie în care autor grafic ar putea fi orice persoană cu 
abilitățile grafice necesare. Facem precizarea că deşi semnătura în litigiu are 
compoziţie literală, nu conţine suficiente elemente caracteristice pentru a face 
obiectul unor comparații obiective cu scrisul de mână al altei persoane. 
Insuficienţa elementelor specifice este determinată atât de numărul mic de 
caractere literale componente cât şi de alterarea calităţii acestora datorată 
realizării prin xerografiere şi unei posibile modificări intenționate a acestora 
având în vedere imitarea modelului de semnătură al titularului. 


Foto 111 — Semnătură în litigiu. 


Semnătura în litigiu corespunzătoare numitei Balogh Maria se 
deosebeşte esenţial de cele ale titularei, în privinţa compoziţiei grafice şi a 
caracteristicilor generale: dimensiuni, semnificaţie literală a elementelor 
componente, modalitatea de finalizare. Trăsăturile ce caracterizează semnăturile 
model de comparaţie sunt descrise detaliat la punctul anterior al lucrării A.4.2. 
iar deosebirile prezentate pot fi vizualizate în ilustraţia următoare. Aspectele 
descrise sunt specifice semnăturilor realizate din imaginaţie, folosind unele 
elemente ce sugerează numele titularei (inițialele „M” şi „B”), situaţie în care 
autor grafic ar putea fi orice persoană cu abilităţile grafice necesare, fără a avea 
posibilitatea identificării acestuia după caracteristici grafice. 


Foto 112 — Semnătură în litigiu. 


Procedee tactice folosite în investigațiile penale. Evoluții 


C. Examinarea impresiunilor de ştampilă din cuprinsul înscrisurilor în 
litigiu: contracte de muncă, adeverinţe de salariu, adeverinţă şi scrisoare. 

Impresiunile de ştampilă depuse pe adeverinţele de salariu, contractele 
individuale de muncă, scrisoarea şi adeverinţa în litigiu sunt fie aplicate cu 
substanță de culoare roşie fie sunt realizate prin xerografiere. Aceste impresiuni 
prezintă conţinut şi caracteristici grafice (fromă, plasament) asemănătoare. 

Examinarea comparativă a impresiunilor de ştampilă în litigiu cu cele 
model de comparaţie puse la dispoziţie a evidenţiat diferenţe semnificative încă 
de la nivelul caracteristicilor generale în pofida asemănărilor cu privire la forma 
rotundă, bordură dublă şi parţial conţinutul literal „CENTRUL NATIONAL DE 
DEZINSECTIE SI DERATIZARE *BUCURESTI/ROMANIA* *** SANEPID 
ROMANIA”. 

Deosebirile considerabile sunt următoarele: 

- conţinut diferit: impresiunile în litigiu conţin cuvântul 
„ROMANIA” între asteriscuri, iar cele model de comparaţie cuvântul 
„BUCURESTI”; 

- dimensiuni diferite ale caracterelor literale; 

- formă şi dimensiuni diferite ale celor trei asteriscuri plasate 
deasupra textului interior; 

Acestea pot fi vizualizate în ilustraţia următoare atât în foto nr. 113-114 
care prezintă două impresiuni de ştampilă, prima în litigiu şi a doua model de 
comparaţie, cât şi foto 115 ce prezintă suprapunerea celor două imagini, 
neconcordanţele fiind elocvente. 

Deosebirile categorice exclud posibilitatea creării acestora cu aceeaşi 
ştampilă. Totodată facem precizarea că, datorită caracteristicilor exclusive 
prezentate de cele două categorii de impresiuni examinate, pot face obiectul 
acestor examinări şi impresiunile realizate prin xerografiere. 


Foto 113 - Impresiune de ştampilă în litigiu 

Foto 114 - Impresiune de ştampilă model de comparaţie 

Foto 115 - Suprapunerea impresiunii de ştampilă în litigiu (verde) şi cea model 
de comparaţie (roşu) realizată cu sistemul VSC 5000 

În baza celor constatate, descrise şi demonstrate, formulăm următoarele 
V. CONCLUZII: 


A.1.1. Scrisul de completare depus pe „Cerere de acordare a 
Împrumutului pentru Uz Personal” nr. 20093/ 16.05.2006 a fost executat de 
către Grigore Elena Maria, cu excepţia menţiunii cifrice „200931”, înscrisă 
imediat sub titulatura formularului, şi a completărilor din casetele destinate 
completării de către reprezentanţii unităţii bancare „Secţiune termeni 
contractuali (se completează de către Bancă)” şi „se completează către 
RM/DSE” (de pe aversul filei a doua). 

A.1.2. Menţiunile exceptate specificate în concluzia A.1.1. nu au fost 
executate de către Grigore Elena Maria. 

A.1.3. Semnăturile depuse la rubricile „Semnătura solicitant” pe aversul 
filei a doua, „Semnătura Membrului asigurat” pe aversul filei a treia precum şi 
„Semnătura” de la rubrica „Împrumutat” de pe reversul filei a treia a 
exemplarului completat în original şi de pe cel în copie de pe „Cerere de 
acordare a Împrumutului pentru Uz Personal” nr. 20093/ 16.05.2006 au fost 
executate de către Grigore Elena Maria. 


A.2.1. Scrisul de completare depus pe „Cerere de acordare a 
Împrumutului pentru Uz Personal” nr. 18914/ 23.05.2006 a fost executat de 
către Paraschiv Niculina. cu excepţia menţiunii cifrice „18914”, înscrisă imediat 
sub titulatura formularului, şi a completărilor de la poziţia „Domeniu de 
activitate” din caseta „Profil profesional”, de la poziţia „Moneda în care se vor 
plăti ratele” din caseta „Detalii despre împrumut” şi din casetele destinate 

completării de către reprezentanţii unităţii bancare „Secţiune termeni 
contractuali (se completează de către Bancă)” şi „se completează către 
RM/DSE” (de pe aversul filei a doua). 

A.2.2. Menţiunile exceptate specificate în concluzia A.2.1. nu au fost 
executate de către Paraschiv Niculina. 

A.2.3. Semnăturile depuse la rubricile „Semnătura solicitant” pe aversul 
filei a doua, „Semnătura Membrului asigurat” pe aversul filei a treia precum şi 
„Semnătura” de la rubrica „Împrumutat” de pe reversul filei a treia a 
exemplarului completat în original şi de pe cel în copie de pe „Cerere de 
acordare a Împrumutului pentru Uz Personal” nr. 18914/ 23.05.2006 nu au fost 
executate de către Paraschiv Niculina. 

A.3.1. Scrisul de completare depus pe „Cerere de acordare a 
Împrumutului pentru Uz Personal” nr. 18662/ 18.05.2006 a fost executat de 
către Bădeanu Marian, cu excepţia menţiunii cifrice „18662”, înscrisă imediat 
sub titulatura formularului şi a completărilor de la poziţia „Domeniu de 
activitate” din caseta „Profil profesional — Solicitant” de pe aversul primei file, 
din casetele „Detalii despre împrumut” şi din cele destinate completării de către 
reprezentanţii unităţii bancare „Secţiune termeni contractuali (se completează 
de către Bancă)” şi „Se completează către RM/DSE”, de pe aversul filei a doua. 

A.3.2. Menţiunile exceptate specificate în concluzia A.3.1. nu au fost 
executate de către Bădeanu Marian. 

A.3.3, Semnăturile depuse la rubricile „Semnătura solicitant” pe aversul 
filei a doua, la poziţia „Semnătura Membrului asigurat” pe aversul filei a treia 
precum, „Semnătura” de la rubrica „Împrumutat” de pe reversul filei a treia a 
exemplarului completat în copie depuse pe „Cerere de acordare a Împrumutului 
pentru Uz Personal” nr. 18662/ 18.05.2006 au fost executate de către Bădeanu 
Marian 

A.3.4. Semnătura depusă în caseta „Semnătura” de la rubrica 
„Împrumutat” de pe reversul filei a treia a exemplarului completat în original a 
„Cererii de acordare a Împrumutului pentru Uz Personal” nr. 18662/ 18.05.2006 
nu a fost executată de către Bădeanu Marian. 

A.4.]. Scrisul de completare depus pe „Cerere de acordare a 
Împrumutului pentru Uz Personal” nr. 64069/ 30.03.2006 a fost executat de 
către Balogh Maria, cu excepţia numărului cererii „64069” completată alăturat 
titulaturii şi a completărilor din casetele destinate completării de către 
reprezentanţii unităţii bancare „Secţiune termeni contractuali (se completează 
de către ABN AMRO Bank)” şi „Se completează către RM/DSA”, de pe aversul 
filei a doua. 

A.4.2. Menţiunile exceptate specificate în concluzia A.4.1. nu au fost 
executate de către Balogh Maria. 

A.4.3. Din considerentele prezentate în cuprinsul lucrării la cap. IV pc. 
A.4.2., nu se poate stabili dacă semnăturile depuse la rubricile „Semnătura 
solicitant” pe aversul filei a doua, „Semnătura Membrului asigurat” pe aversul 
filei a treia precum şi „Semnătura” de la rubrica „Împrumutat” de pe reversul 

filei a treia a exemplarului completat în original şi de pe cel în copie de pe 
„Cerere de acordare a Împrumutului pentru Uz Personal” nr. 64069/ 30.03.2006 
au fost sau nu executate de către Balogh Maria. 

A.5.1. Scrisul de completare depus pe „Cerere de acordare a 
Împrumutului pentru Uz Personal” nr. 62527/ 27.03.2006 a fost executat de 
către Giuclea Sabina, cu excepţia numărului cererii „62527” completat alăturat 
titulaturii şi a completărilor din casetele destinate completării de către 
reprezentanţii unităţii bancare „Secţiune termeni contractuali (se completează 
de către ABN AMRO Bank)” şi „Se completează către RM/DSA”, de pe aversul 
filei a doua. 

A.5.2. Menţiunile exceptate specificate în concluzia A.5.1. nu au fost 
executate de către Giuclea Sabina. 

A.5.3. Semnăturile depuse la rubricile „Semnătura solicitant” pe aversul 
filei a doua, „Semnătura Membrului asigurat” pe aversul filei a treia precum şi 
„Semnătura” de la rubrica „Împrumutat” de pe reversul filei a treia a 
exemplarului completat în original şi de pe cel în copie de pe „Cerere de 
acordare a Împrumutului pentru Uz Personal” nr. 62527/ 27.03.2006 au fost 
executate de către Giuclea Sabina. 

A.6.1. Scrisul de completare depus pe „Cerere de acordare a 
Împrumutului pentru Uz Personal” nr. 71765/ 10.05.2006 a fost executat de 
către Crăciun Dorel Marian, cu excepţia menţiunii cifrice „18206”, înscrisă 
imediat sub titulatura formularului şi a completărilor de la poziția „Domeniu de 
activitate” din caseta „Profil profesional — Solicitant” de pe aversul primei file, 
din casetele destinate completării de către reprezentanţii unităţii bancare 
„Secţiune termeni contractuali (se completează de către Bancă)” şi „Se 
completează către RM/DSE”, de pe aversul filei a doua şi de la poziţiile „Data” 
de pe aversul filei a treia şi din caseta „Împrumutat” de pe reversul filei a treia 

A.6.2. Menţiunile exceptate specificate în concluzia A.6.1. nu au fost 
executate de către Crăciun Dorel Marian. 

A.6.3. Semnăturile depuse la rubricile „Semnătura solicitant” pe aversul 
filei a doua, „Semnătura Membrului asigurat” pe aversul filei a treia precum şi 
„Semnătura” de la rubrica „Împrumutat” de pe reversul filei a treia a 
exemplarului completat în original şi de pe cel în copie de pe „Cerere de 
acordare a Împrumutului pentru Uz Personal” nr. 71765/ 10.05.2006 au fost 
executate de către Crăciun Dorel Marian 

B.1. Menţiunile „CONFORM CU ORIGINALUL” de pe „CONTRACT 
INDIVIDUAL DE MUNCĂ” nr. 451/ 18.10.2004 şi scrisul de completare de pe 
„ADEVERINŢA DE SALARIU” nr. 52/ 22.03.2006 nu au fost executate de 
către Olteanu Ion. 

B.2. Scrisul de completare de pe „ADEVERINȚA DE SALARIU” nr. 
174/ 15.05.2006 şi cel de pe „CONTRACT INDIVIDUAL DE MUNCĂ” nr. 
451/ 18.10.2004, cu excepţia menţiunilor „CONFORM CU ORIGINALUL” nu 
reproduc scrisul numitului Olteanu Ion. 

B.3. Semnăturile depuse în dreptul numelui „OLTEANU ION” de pe 
„ADEVERINŢA DE SALARIU” nr. 52/ 22.03.2006 precum şi cele aferente 
menţiunilor „CONFORM CU ORIGINALUL” de pe „CONTRACT 
INDIVIDUAL DE MUNCĂ” nr. 451/ 18.10.2004 nu au fost executate de către 
Olteanu Ion. 

B.4. Semnăturile depuse în dreptul numelui „OLTEANU ION” de pe 
„ADEVERINŢA DE SALARIU” nr. 174/ 15.05.2006 şi „CONTRACT 
INDIVIDUAL DE MUNCĂ” nr. 451/ 18.10.2004 nu reproduc semnături 
executate de către Olteanu Ion. 

B.5. Din considerentele prezentate în cuprinsul lucrării la capitolul IV 
punctul B. 2.2. şi 2.4., nu se poate stabili dacă semnătura depusă în dreptul 
numelui „SAVA LINA LUCICA” de pe „ADEVERINŢA DE SALARIU” nr. 
174/ 15.05.2006 precum şi cea depusă în dreptul rubricii „SALARIAT” de pe 
documentul „CONTRACT INDIVIDUAL DE MUNCĂ” nr. 451/ 18.10.2004 
reproduc sau nu o semnătură executată de către Olteanu Ion. 

B.6. Din considerentele prezentate în cuprinsul lucrării la capitolul IV 
punctul B. 2.3. nu se poate stabili dacă semnătura depusă în dreptul numelui 
„RĂDULESCU DOINA” de pe „ADEVERINȚA DE SALARIU” nr. 52/ 
22.03.2006 a fost sau nu executată de către Olteanu Ion. 

C.1.  Menţiunile „CONFORM CU ORIGINALUL” depuse pe 
următoarele „contracte individuale de muncă” şi scrisurile de completare de pe 
„adeverinţele de salariu” enumerate în continuare nu au fost executate de către 
Sava Lina Lucica: 

- „CONTRACT INDIVIDUAL DE MUNCĂ” nr. 451/ 18.10.2004; 

- „ADEVERINȚA DE SALARIU” nr. 52/ 22.03.2006; 

- „ADEVERINȚA DE SALARIU” nr. 150/ 20.03.2006; 

- „CONTRACT INDIVIDUAL DE MUNCĂ” nr.1518/ 17.09.2003; 

- „ADEVERINȚA DE SALARIU” nr. 195/ 02.05.2006; 

- „CONTRACT INDIVIDUAL DE MUNCĂ” nr. 1215/ 12.11.2004; 

- „ADEVERINȚA DE SALARIU” nr. 260/ 18.05.2006; 

- „CONTRACT INDIVIDUAL DE MUNCĂ” nr. 925/ 12.11.2004; 

- „CONTRACT INDIVIDUAL DE MUNCĂ” nr. 1821/ 17.09.2003; 

- „ADEVERINȚA DE SALARIU” nr. 263/ 10.05.2005. 

C.2.  Menţiunile „Conform cu originalul” de pe „CONTRACT 
INDIVIDUAL DE MUNCĂ” nr. 1790/ 10.02.2003 precum şi scrisurile de 
completare depuse pe documentele enumerate în continuare nu reproduc scrisul 
numitei Sava Lina Lucica: 

- „CONTRACT INDIVIDUAL DE MUNCĂ” nr. 451/ 18.10.2004; 

- „CONTRACT INDIVIDUAL DE MUNCĂ” nr. 1790/ 10.02.2003; 

- „CONTRACT INDIVIDUAL DE MUNCĂ” nr.1518/ 17.09.2003; 

- „CONTRACT INDIVIDUAL DE MUNCĂ” nr. 1215/ 12.11.2004; 

- „CONTRACT INDIVIDUAL DE MUNCĂ” nr. 925/ 12.11.2004; 

- „CONTRACT INDIVIDUAL DE MUNCĂ” nr. 1821/ 17.09.2003; 

- „ADEVERINȚA DE SALARIU” nr. 174/ 15.05.2006; 

- documentul intitulat „Scrisoare” completat pentru Bădeanu Marian. 

C.3. Semnăturile aferente menţiunilor „CONFORM CU ORIGINALUL” 
de pe „contractele individuale de muncă” şi cele depuse în dreptul numelui 
„SAVA LINA LUCICA” de pe documentele enumerate în continuare nu au fost 
executate de către Sava Lina Lucica: 

- „ADE VERINŢA DE SALARIU” nr. 263/ 10.05.2005; 

- „CONTRACT INDIVIDUAL DE MUNCĂ” nr. 1821/ 17.09.2003; 

- „CONTRACT INDIVIDUAL DE MUNCĂ” nr. 925/ 12.11.2004; 

- „ADE VERINŢA DE SALARIU” nr. 260/ 18.05.2006; 

- „CONTRACT INDIVIDUAL DE MUNCĂ” nr. 1215/ 12.11.2004; 

- „ADE VERINŢA DE SALARIU” nr. 195/ 02.05.2006; 

- „ADEVERINȚA” completată pentru Giuclea Sabina; 

- „ADE VERINŢA DE SALARIU” nr. 150/ 20.03.2006; 

- „CONTRACT INDIVIDUAL DE MUNCĂ” nr.1518/ 17.09.2003. 

C.4. Semnăturile depuse în dreptul numelui „SAVA LINA LUCICA” de 
pe documentele enumerate în continuare nu reproduc semnături executate de 
către Sava Lina Lucica. 

- „ADE VERINŢA DE SALARIU” nr. 174/ 15.05.2006; 

- „CONTRACT INDIVIDUAL DE MUNCĂ” nr. 1790/ 10.02.2003, şi 
cele aferente mențiunilor „Conform cu originalul”; 

- documentul intitulat „Scrisoare” completat pentru Bădeanu Marian, la 
rubrica „Director”; 

- „CONTRACT INDIVIDUAL DE MUNCĂ” nr. 1821/ 17.09.2003; 

- „CONTRACT INDIVIDUAL DE MUNCĂ” nr. 925/ 12.11.2004; 

- „CONTRACT INDIVIDUAL DE MUNCĂ” nr. 1215/ 12.11.2004, şi 
cea de la rubrica „SALARIAT”; 

- „CONTRACT INDIVIDUAL DE MUNCĂ” nr.1518/ 17.09.2003, şi 
cea de la rubrica „SALARIAT”. 

C.5. Din considerentele prezentate în cuprinsul lucrării la capitolul IV 
punctul B. nu se poate stabili dacă semnăturile depuse în dreptul numelui 
„OLTEANU ION” de pe „ADEVERINŢA DE SALARIU” nr. 52/ 22.03.2006, 
cele aferente  menţiunilor „CONFORM CU ORIGINALUL” de pe 
„CONTRACT INDIVIDUAL DE MUNCĂ” nr. 451/ 18.10.2004 precum şi cele 
depuse în dreptul numelui „RĂDULESCU DOINA” de pe documentele 
enumerate în continuare au fost sau nu executate de către Sava Lina Lucica. 

- „ADE VERINŢA DE SALARIU” nr. 263/ 10.05.2005; 

- „ADE VERINŢA DE SALARIU” nr. 260/ 18.05.2006; 

- „ADE VERINŢA DE SALARIU” nr. 195/ 02.05.2006; 

- „ADEVERINȚA” completată pentru Giuclea Sabina; 

- „ADE VERINŢA DE SALARIU” nr. 150/ 20.03.2006; 

- „ADEVERINŢA DE SALARIU” nr. 52/ 22.03.2006. 

C.6. Din considerentele prezentate în cuprinsul lucrării la capitolul IV 
punctul B., nu se poate stabili dacă semnăturile depuse în dreptul numelui 
„OLTEANU ION” de pe „ADEVERINȚA DE SALARIU” nr. 174/ 15.05.2006 

şi „CONTRACT INDIVIDUAL DE MUNCĂ” nr. 451/ 18.10.2004 şi cele 
depuse în dreptul rubricii „SALARIAT” de pe „CONTRACT INDIVIDUAL DE 
MUNCĂ” nr. 1821/ 17.09.2003, nr. 925/ 12.11.2004, nr. 1790/ 10.02.2003 şi nr. 
451/ 18.10.2004 reproduc sau nu o semnătură executată de Sava Lina Lucica. 

D.1. Impresiunile de ştampilă din dreptul menţiunilor „CONFORM CU 
ORIGINALUL” de pe documentele „CONTRACT INDIVIDUAL DE 
MUNCĂ” nr. 451/ 18.10.2004, 1821/ 17.09.2003, 925/ 12.11.2004, 1518/ 
17.09.2003, 1215/ 12.11.2004, cele de pe documentele „ADEVERINȚA DE 
SALARIU” nr. 52/ 22.03.2006, 263/ 10.05.2005, 260/ 18.05.2006, 150/ 
20.03.2006,  195/ 02.05.2006, precum şi cea de pe documentul 
„ADEVERINȚA” completată pentru Giuclea Sabina nu au fost executate cu 
ştampila „C.N.D.D.D. SANEPID ROMÂNIA S.R.L.”. 

D.2. Impresiunile de ştampilă de pe „ADEVERINȚA DE SALARIU” nr. 
174/ 15.05.2006, de pe „CONTRACT INDIVIDUAL DE MUNCĂ” nr. 1790/ 
10.02.2003, cele din partea inferioară a paginilor documentului „CONTRACT 
INDIVIDUAL DE MUNCĂ” nr. 1821/ 17.09.2003, cele depuse între rubricile 
„ANGAJATOR” şi  „SALARIAT” pe documentele „CONTRACT 
INDIVIDUAL DE MUNCĂ” nr. 451/ 18.10.2004, nr. 925/ 12.11.2004, 1518/ 
17.09.2003 şi 1215/ 12.11.2004 precum şi cea depusă pe documentul intitulat 
„Scrisoare” nu reproduc imaginea impresiunii de ştampilă „C.N.D.D.D. 
SANEPID ROMÂNIA S.R.L.”. 


* 
x x 
Prezentul raport de constatare tehnico-ştiințifică conține un număr de 55 (cincizeci şi 
cinci) file. 
Notă: odată cu raportul se restituie toate materialele examinate, ambalate şi sigilate 
prin ştampilare. 

CAPITOLUL 3 
ORGANIZAREA ANCHETEI PENALE 


3.1. Organizarea urmăririi penale. 

Scientizarea procesului judiciar are un rol cu totul distinct în creşterea 
eficienţei luptei împotriva criminalității, realizată în măsură notabilă prin 
intermediul  Criminalisticii, ştiinţă cu pregnant caracter judiciar, integrată 
sistemului pluridisciplinar de cunoaştere, combatere şi de prevenire a delincvenţei. 

Procesul penal, indiferent de faza în care se află, cu specificitatea şi 
complexitatea sa particulară, nu se poate circumscrie unor exigenţe deontologice, 
definitorii pentru justiţia unui stat de drept, în care supremaţia legii şi calitatea 
activităţii de judecată să se afle într-o simbioză perfectă, decât printr-o organizare 
riguroasă, în special a urmăririi penale. 

Descoperirea şi sancţionarea faptelor de natură penală presupun, în primul 
rând, o urmărire penală completă, al cărui unic scop îl constituie aflarea adevărului. 
Clarificarea deplină a faptelor, a împrejurărilor, poate conduce fie la confirmarea 
învinuirii, fie la înlăturarea ei, adevărul fiind unul. 

O soluţie legală şi temeinică reflectă esențialmente realitatea, chiar dacă 
aceasta se abate de la imaginea formată iniţial despre o anumită faptă, contrazicând 
concluziile unui act singular de anchetă sau opiniile din zone extrajudiciare. Prin 
urmare, în vederea aflării adevărului cu privire la faptele şi la împrejurările cauzei, 
precum şi cu privire la persoana făptuitorului (art. 3 C. pr. pen.) este absolut 
necesar ca organele de urmărire penală să apeleze la mijloacele tehnico-ştiinţifice şi 
tactice pe care le pune la îndemână ştiinţa Criminalisticii. Însă, folosirea eficientă a 
acestor instrumente tehnice şi tactice criminalistice nu poate fi concepută decât 
într-un mod organizat, printr-o planificare judicioasă, singura modalitate aptă să 
asigure un fundament ştiinţific urmăririi penale. 

Managementul urmăririi penale, al actelor de investigaţie judiciară, serveşte 
la realizarea funcţiilor urmăririi penale, începând chiar din faza actelor 
premergătoare. Considerată drept o metodă tactică fundamentală în descoperirea şi 
cercetarea infracţiunilor, organizarea anchetei penale serveşte realizării scopului 
procesului penal: constatarea la timp şi în mod complet a faptelor care constituie 
infracțiuni, astfel că orice persoană care a săvârşit o infracțiune să fie pedepsită 
potrivit vinovăţiei sale şi nici o persoană nevinovată să nu fie trasă la răspundere 
penală — prin determinarea direcțiilor şi întinderii cercetărilor necesare elucidării, 
sub toate aspectele, a faptelor incriminate de lege. 

Organizarea sau planificarea urmăririi penale, după cum se învederează în 
literatura de specialitate, are un înţeles larg. Principalul argument în susţinerea 
acestei teze se poate desprinde din analiza conţinutului planificării urmăririi penale, 
care reprezintă un proces de trecere de la gândirea practică la acţiunea concretă de 
anchetă, de la începutul şi până la sfârşitul acestuia. 

Planificarea reprezintă elementul de legătură dintre scopul şi sarcinile 
urmăririi penale, pe de o parte, şi modul lor de realizare prin acţiuni concrete, pe de 
altă parte. Acest element se materializează în obiectivele anchetei, versiunile şi 
problemele de clarificat, metodele şi mijloacele disponibile. Stabilirea completă a 
unei infracțiuni şi a vinovăţiei autorului, într-o cauză penală concretă, necesită 
determinarea obiectivelor sau direcțiilor cercetării, pe baza rezultatelor existente în 
cauză la un moment dat . 

Întreaga organizare a anchetei penale, planificarea sa, o înţelegem într-un 
sens dinamic, nu fixist, planul trebuind să se coreleze, în permanenţă, cu datele 
obținute pe parcursul urmăririi penale, străbătând un drum de la general la 
particular. 

Principiile organizării urmăririi penale — Pentru a reprezenta un suport 
ştiinţific real al urmăririi penale, atât în ansamblul său, cât şi în fiecare cauză 
concretă, planificarea este necesar să se facă potrivit anumitor reguli 
fundamentale, anumitor principii. Astfel: 

a. Organizarea trebuie să se supună regulilor fundamentale ale 
procesului penal cum sunt, de pildă, principiul legalității sau cel al aflării 
adevărului. 

b. Organizarea şi planificarea anchetei să se raporteze şi la principiile 
specifice ale acestei ştiinţe, ca, de exemplu, principiul identităţii, cel al 
operativităţii sau cel potrivit căruia orice faptă prevăzută de legea penală 
determină modificări materiale în mediul înconjurător. 

Sunt, bineînţeles, şi principii proprii planificării urmăririi penale, 
principii care vin să se alăture celor amintite. Astfel, în literatura de specialitate, 
marea majoritate a autorilor sunt de acord cu două reguli de bază ale 
planificării, anume individualitatea şi dinamicitatea. Alăturat acestor principii, o 
parte dintre autori includ şi principiul legalităţii, principiu definitoriu pentru 
întreg procesul penal, ca şi pentru toate cercetările criminalistice. Alţi autori 
consideră continuitatea drept principiu specific planificării, deşi el este un 
element ce face parte din însăşi natura acestui proces . 

Principiul individualităţii. Individualizarea planificării activității de 
urmărire penală, în funcție de particularitățile fiecărui caz în parte, îşi găseşte 
explicaţia în aceea că fiecare faptă în parte, fiecare împrejurare, este identică 
numai cu sine însăşi, deosebindu-se de toate celelalte prin elementele sale 
specifice, fiind practic irepetabilă. 

Desigur, săvârşirea de infracțiuni prin moduri de operare specifice unui 
anumit făptuitor poate oferi indicii serioase pentru identificarea infractorului. 
Dar, în asemenea situaţii, faptele nu pot fi stabilite pe baza unei scheme de 
cercetare şablon, întrucât în fiecare caz, condiţiile de loc şi timp vor fi altele, 
după cum altele vor fi persoanele sau instituţiile prejudiciate, alții vor fi 
eventualii martori care au perceput fapta etc. 

Subliniem, în aceeaşi idee, existenţa regulilor metodologice generale, în 
cazul cercetării anumitor genuri de infracţiuni, cum sunt omorul, furtul şi 
tâlhăria, traficul de droguri, accidentele de muncă şi de circulație etc. Acest 

aspect nu este, însă, de natură să conducă la concluzia utilizării de scheme sau 
planuri tip de cercetare, chiar şi în alternativa descoperirii de fapte ce prezintă 
elemente de asemănare. 

Principiul dinamismului. Principiul dinamismului reprezintă cea de a 
doua regulă fundamentală după care trebuie să se conducă planificarea şi 
organizarea urmăririi penale. Potrivit finalităţii sale, principiul enunțat îşi 
găseşte reflectarea în două direcţii principale: 

a. Principiul acesta are menirea de a impune o efectuare dinamică, 
promptă, a cercetărilor criminalistice, ceea ce contribuie la creşterea eficienţei 
urmăririi penale, a operativităţii cu care se impune a fi stabilite şi sancţionate 
încălcările legii. 

b. Dinamismul trebuie interpretat în sensul maleabilităţii planificării, al 
adaptării permanente a planului de urmărire penală la situaţiile, la datele nou 
apărute în timpul anchetei . 

Sunt frecvente situaţiile în care elemente noi, uneori imprevizibile, 
determină nu numai modificări importante în organizarea urmăririi penale, ci şi 
elaborarea unor planuri noi, cuprinzând activităţi care iniţial nu erau considerate 
necesare, cum ar fi confruntările, reconstituirile, percheziţiile ş.a. De exemplu, 
un învinuit ce susţine iniţial că este singurul autor al faptei, declară, în cursul 
anchetei, că a săvârşit fapta împreună cu alte două persoane, recunoscând în 
plus şi comiterea unei alte infracţiuni în care era suspect altcineva. Într-o 
asemenea împrejurare, este, desigur, firesc să se pro—cedeze la modificarea 
radicală a întregului plan şi a acţiunii de investigare. 

În concluzie, planificarea urmăririi penale nu trebuie interpretată sub 
forma unei scheme rigide, din limitele căreia nu se poate ieşi, ci ca o modalitate 
de organizare şi adaptare elastică a activităţii la fiecare nouă situaţie, astfel încât 
faptele să fie stabilite la timp şi în mod complet. Aceasta reprezintă, totodată, şi 
o dovadă a mobilităţii organelor judiciare în sensul aptitudinii de adaptare 
promptă la orice situaţie nou intervenită, de receptare a acesteia fără surprindere 


3.2. Structura şi conţinutul planului de urmărire penală 

Structura planului de urmărire penală. Planul de urmărire penală după 
care trebuie să se desfăşoare o anchetă este constituit dintr-o structură unitară de 
elemente componente, menite să confere eficienţă activităţii de urmărire penală. 

Sub raport tactic, potrivit opiniilor exprimate în literatura de specialitate, 
desprinse din studierea experienţei organelor judiciare, rezultă că principalele 
elemente constitutive ale planului de urmărire penală sunt versiunile, 
problemele ce se cer rezolvate în verificarea fiecărei versiuni, precum şi 
activitățile desfăşurate pe baza metodelor ştiinţifice criminalistice cu ajutorul 
cărora se rezolvă aceste probleme . În plan mai sunt precizate termenele de 
rezolvare a problemelor şi, implicit, de verificare a versiunilor, precum şi 
persoanele care urmează să participe la soluționarea lor. 

Dintre elementele sus-menţionate, versiunile deţin o poziţie centrală în 
stabilirea şi clarificarea faptelor. Celelalte elemente ale planului îşi au rolul lor 

bine definit în clarificarea cauzei, ceea ce evidenţiază caracterul unitar al 
planului de urmărire penală, caracter specific, de altfel, întregului proces al 
planificării, fiecare dintre elementele structurii sale aflându-se într-o strânsă 
interdependenţă. 

Momentul elaborării unui plan de anchetă - alt element tactic important 
- se impune a fi astfel ales, încât el să nu fie conceput nici prematur şi nici 
tardiv faţă de mersul anchetei. O întocmire prematură, într-un moment în care 
nu se deţin decât date sumare cu privire la faptă, poate conduce cercetările pe o 
pistă falsă, întârziind soluţionarea cauzei. Consecințe negative asupra 
desfăşurării cercetărilor poate avea şi întârzierea în întocmirea planului, aspect 
de natură să împiedice desfăşurarea unor activităţi organizate în stabilirea 
faptelor şi împrejurărilor. 

Planul de urmărire penală capătă o formă scrisă, deoarece numai în acest 
mod pot fi fixate toate elementele, toate amănuntele, a căror omisiune poate 
aduce prejudicii desfăşurării ulterioare a cercetărilor. Sunt şi situaţii în care nu 
este absolut necesar să se elaboreze un plan scris de urmărire penală, cum ar fi, 
de pildă, cazul prinderii în flagrant a unui hoţ de buzunare, aspect care 
constituie excepţia, şi nu regula, pentru că, în situaţii aparent mai simple, este 
nevoie câteodată cel puţin de o schiţă de plan. 

Conţinutul planului de urmărire penală. Conţinutul unui plan de 
urmărire penală este determinat de problemele pe care le are de clarificat 
ancheta într-un moment sau altul. Aflarea adevărului presupune o investigaţie 
de o anumită întindere în care sunt descoperite, verificate, clarificate, o serie de 
date, de împrejurări, capabile să servească la conturarea elementelor 
constitutive ale infracţiunii, inclusiv la identificarea autorului faptei, la probarea 
vinovăţiei sale. 

Pentru determinarea acestor elemente, deduse din planul de urmărire 
penală, organele penale de specialitate trebuie să răspundă la o suită de 
întrebări, denumită convenţional „formula celor 7 întrebări”, sau alături de 
aceasta, „formula celor 4 întrebări”, aplicabile în majoritatea cazurilor. 

Formula celor 7 întrebări, întâlnită mai întâi în jurisprudenţa romană - 
quis? quid? ubi? quibus auxillis? curr? quomodo? quando? qu'on? - cunoscută 
sub denumirea de „disticul lui Daries”, are ca destinație clarificarea 
următoarelor aspecte : 

- ce faptă s-a comis şi care este natura ei? 

- unde s-a comis fapta cercetată? 

- când a fost săvârşită? 

- cine este autorul ei? 

- cum, în ce mod a săvârşit-o? 

- cu ajutorul cui? 

- în ce scop a fost comisă? 

Formula celor patru întrebări, considerată, întrucâtva, superioară calitativ 
primei formule, deoarece delimitează mai clar conținutul infracțiunii, servește la 

elucidarea problemelor unei cauze penale plecând de la elementele constitutive 
ale acesteia. Astfel: 

a. Determinarea obiectului infracțiunii, respectiv a relaţiei sociale lezate 
prin săvârşirea faptei penale, ca şi a obiectului nemijlocit asupra căruia s-a 
exercitat acțiunea ilicită. 

b. Stabilirea laturii obiective a infracţiunii, în primul rând a acţiunii sau 
inacțiunii incriminate de lege, a raportului de cauzalitate între acestea şi 
urmările faptei, precum şi a locului, timpului, modului, a altor circumstanţe în 
care a fost săvârşită fapta. 

c. Identificarea subiectului activ al infracțiunii, a tuturor participanţilor 
(complici, instigatori, tăinuitori), ca şi identificarea subiectului pasiv al faptei 
penale. 

d. Determinarea laturii subiective a infracțiunii, prin stabilirea formei 
vinovăţiei (intenţie directă sau indirectă, imprudenţă sau neglijenţă) ca şi a 
mobilului faptei. 

În raport de specificul infracţiunii, probleme ce se cer rezolvate sunt, de 
exemplu, următoarele: 

În caz de moarte violentă: cauza morţii; natura acesteia (omor, 
sinucidere, accident); identificarea autorului şi a celorlalți participanţi; 
identitatea victimei; locul, data şi modul de săvârşire; stabilirea vinovăţiei; 
mobilul omorului. 

În caz de sustragere din avutul public: existenţa lipsei, a naturii şi 
cantităţii bunurilor sustrase; cauza lipsei; data; locul şi modul de săvârşire; 
participanţii la săvârşirea faptei; împrejurările care au favorizat sustragerea; 
locul în care se află bunurile sustrase etc. 

Întrebările la care trebuie dat răspuns în anchetă diferă nu numai de la o 
categorie la alta de infracţiuni, dar şi în cadrul aceleiaşi categorii de infracţiuni, 
date fiind particularităţile în care se comit. Mai mult, întâlnim şi alte obiective 
ale anchetei, cum sunt, de pildă, luarea măsurilor asigurătorii sau a măsurilor de 
prevenire a săvârşirii infracţiunilor 


3. 3. Versiunile de urmărire penală 

În cadrul planului de anchetă, versiunile de urmărire penală deţin o 
poziţie centrală întrucât prin ele se materializează una dintre metodele tactice 
fundamentale, menite să orienteze întreaga activitate spre stabilirea faptelor şi 
împrejurărilor cauzei, într-un cuvânt, spre aflarea adevărului. 

Termenul de versiune este definit drept o variantă sub care poate fi 
înfățişat un fapt. Din punctul de vedere al esenței sale, versiunea se apropie 
foarte mult de ipoteză, aşa cum este ea folosită în toate domeniile ştiinţei, în 
general ale cunoaşterii umane: presupunere, supoziţie, explicaţie provizorie pe 
baza unor fapte sau date cunoscute, referitoare la cauza, mecanismul intern, 
esenţa unui fapt sau fenomen. În măsura în care este confirmată experimental — 
în cazul nostru prin verificări întreprinse de organele judiciare — ipoteza se 
transformă într-o cunoştinţă certă. 

Chiar dacă între versiune şi ipoteză poate fi pus deseori semnul egal, 
versiunea are totuşi, un element suplimentar, respectiv cel de alternativă sau 
variantă prin care s-ar explica fapta sau fenomenul. Deosebirile între versiunea 
de urmărire penală şi ipoteză se reliefează mai ales în privinţa naturii faptelor şi 
datelor deţinute în caz, precum şi a modului de explicare sau verificare a lor. 

În accepțiunea sa tactică criminalistică, prin versiune trebuie să 
înţelegem acele evenimente sau fapte concrete care s-au desfăşurat în trecut. 
Cunoaşterea, determinarea lor precisă, este posibilă prin verificarea fiecărei 
presupuneri - formulată pe bază de date uneori destul de sumare - ce ar putea 
explica fapta săvârşită. În comparaţie cu versiunea de urmărire penală, o ipoteză 
- formulată în alte domenii ale cunoaşterii umane - prin care se caută să se ofere 
o explicaţie ştiinţifică a unui fenomen natural sau al vieţii sociale, presupune 
observaţii ample, îndelungate, fundamentate pe legile specifice unuia sau altuia 
dintre domeniile respective. 

În concluzie, versiunea de urmărire penală, poate fi definită drept o 
presupunere, o supoziţie (ipoteză), elaborată pe baza unor date deţinute într-un 
anumit moment al urmăririi penale, date prin care s-ar putea explica faptele şi 
împrejurările unei cauze, ea urmând să facă obiectul verificării de către organul 
de urmărire penală . 

Versiunile principale sau generale. Versiunile principale sau generale se 
referă la faptă, în ansamblul ei, la natura acesteia şi, în măsura în care se 
stabileşte că este vorba de o infracţiune, la elementele constitutive ale acesteia. 
Altfel spus, prin elaborarea versiunilor principale se încearcă să se determine, în 
primul rând, dacă fapta intră sau nu sub incidenţa legii şi, desigur, dacă atrage 
răspunderea penală a unei persoane. 

Versiunile principale trebuie să fie interpretate într-un sens mai larg, 
întrucât, aşa cum s-a văzut, ele includ şi versiuni referitoare la elementele 
constitutive ale infracţiunii şi chiar la termenii acesteia. De exemplu: 

a. Versiunile privind latura obiectivă a infracțiunii care au drept 
finalitate stabilirea împrejurărilor de loc, timp şi mod de săvârşire a faptei. 
Aceste versiuni sunt, prin natura lucrurilor, şi cele mai numeroase. În esenţă, 
versiunile privind latura obiectivă servesc la determinarea elementului material 
al infracțiunii, a urmărilor socialmente periculoase ale faptei, precum şi la 
determinarea legăturii de cauzalitate dintre faptă şi urmarea sa. 

b. Versiunile privind latura subiectivă sunt elaborate în legătură cu forma 
vinovăţiei şi cu scopul urmărit prin săvârşirea faptei de către autor şi ceilalți 
participanţi. 

c. Versiuni referitoare la subiectul infracțiunii. Uneori se formulează şi 
versiuni privind obiectul infracţiunii, împrejurare întâlnită în puţine cazuri în 
practică, întrucât obiectul unei infracţiuni este, în majoritatea cazurilor, 
cunoscut încă de la începutul cercetărilor. 

Versiunile secundare. Versiunile secundare sunt presupunerile referitoare 
la unele aspecte izolate ale faptei, dar cu o anumită semnificaţie în cauză. 
Fireşte că o versiune secundară este subordonată direct unei versiuni principale, 

datele obţinute prin verificarea celei dintâi servind la conturarea explicaţiilor cu 
privire la elementele de fond ale cauzei. Aceasta explică şi împrejurarea că 
versiunile secundare sunt elaborate şi verificate înaintea versiunilor principale. 

Facem precizarea că versiunile secundare sunt elaborate şi pentru 
verificarea unor fapte care, aparent, nu au legătură cu cauza. De exemplu, 
verificarea modului în care o persoană suspectă de săvârşirea unei omucideri şi- 
a petrecut timpul înaintea crimei. 

Cu privire la folosirea termenului de versiune, ţinem să ne alăturăm 
criticilor exprimate în literatura de specialitate, referitoare la utilizarea în 
practică a expresiilor „versiunea învinuitului”, „versiunea victimei” sau 
„versiunea martorului”. Asemenea „versiuni” nu sunt decât simple susţineri, 
afirmaţii sau opinii ale persoanelor în cauză, unele trebuind chiar verificate. 


3.4. Tactica elaborării versiunilor de urmărire penală 

Elaborarea versiunilor de urmărire penală se înscrie printre activitățile de 
maximă importanţă, cu largi rezonanţe în desfăşurarea anchetei. Pentru 
elaborarea unor versiuni care să servească pe deplin aflării adevărului sub raport 
tactic, este necesar să fie întrunite mai multe condiţii, printre cele mai 
importante numărându-se: 

a. Deţinerea unor date sau informaţii despre fapta cercetată, 
corespunzătoare sub raport calitativ şi cantitativ, pe baza cărora să fie elaborate 
versiunile. 

b. Conceperea unor versiuni apropiate de realitate solicită pregătirea 
multilaterală, experienţa şi intuiţia organului de urmărire penală. 

c. Folosirea unor forme logice de raționament, de tipul raționamentelor 
deductive şi inductive, ca şi a raţionamentului prin analogie. 

Deţinerea de date şi informaţii corespunzătoare cantitativ şi calitativ. 
Calitatea şi cantitatea datelor reprezintă o premisă esenţială pentru formularea 
de versiuni de natură să servească cu adevărat soluționării cauzei. Specialiştii 
ştiu că versiunile de urmărire penală nu pot fi rezultatul unor închipuiri şi că ele 
nu pot fi elaborate pe baza unor impresii sau a unor împrejurări deduse din 
situaţii faptice, cu totul incerte . 

a. Sub aspect cantitativ, un minimum de date este absolut necesar pentru 
formularea versiunilor, fie ele referitoare la natura faptei. Lipsa de date sau 
cantitatea insuficientă a acestora echivalează cu o infinitate de versiuni, ori cu 
formularea de versiuni ce pot conduce cercetările pe piste false, cu cheltuieli 
inutile de energie umană şi materială. De pildă, nu se pot elabora versiuni 
referitoare la omor, accident sau sinucidere, până când nu se cunoaşte natura 
morţii (patologică sau violentă). 

b. Din punct de vedere calitativ, informaţiile care stau la baza 
versiunilor, trebuie să fie precise şi concrete. Simplele supoziţii sau 
presupunerile lipsite de un suport real nu fac decât să creeze dificultăţi în 
desfăşurarea anchetei. 

Sursa datelor pe care se întemeiază o versiune este în majoritatea 
cazurilor de natură procesuală, deci obținute prin administrarea de probe. De 
regulă, astfel de date provin din cercetările la faţa locului, din declaraţiile 
martorilor, din expertizele criminalistice şi medico-legale, din înregistrări, din 
înscrisuri sau din cele mai diverse mijloace materiale de probă. 

Pot fi folosite şi date din izvoare extraprocesuale, cum ar fi, de exemplu, 
investigaţiile specifice poliţiei, supravegherea, scrisorile anonime, zvonurile etc. 
Dat fiind caracterul acestor date, nu de puţine ori false, este de la sine înţeles că 
o urmărire nu se poate constitui numai pe ele. Elaborarea de versiuni numai pe 
baza unor date rezultate din investigaţii, fără alte verificări, conduce la 
orientarea greşită a cercetărilor, la pierdere de timp şi la concluzii neconforme 
cu realitatea. 

Elaborarea versiunilor cu profesionalism. În elaborarea versiunilor de 
anchetă sunt necesare calități proprii profesiei de magistrat sau de anchetator. 
Astfel: 

a. Pregătirea multilaterală, experienţa şi intuiţia organului de urmărire 
penală, reprezintă o condiție importantă în elaborarea de versiuni care să se 
apropie cât mai mult de realitatea infracțională şi, astfel, faptele să fie stabilite 
la timp şi cât mai complet. 

b. Pregătirea complexă presupune nu numai stăpânirea cunoştinţelor din 
domeniul ştiinţelor juridice, îndeosebi cele penale, ci şi cele de criminalistică, 
ştiinţă care pune la îndemâna organelor de urmărire penală şi a magistraţilor 
mijloacele care servesc la clarificarea cu certitudine a faptelor şi împrejurărilor 
unei cauze penale, inclusiv la identificarea făptuitorului. 

c. Experienţa câştigată în activitatea de urmărire penală, în măsura în 
care nu se transformă în rutină, reprezintă un element de siguranţă şi precizie în 
investigare, într-un cuvânt de sporire a eficienţei activităţii organelor de 
urmărire penală. Familiarizarea cu exigenţele anchetei, înseamnă şi un plus de 
calm, benefic pentru investigarea penală. 

d. Intuiţia este un factor deseori decisiv, ea reflectând capacitatea 
(aptitudinea) organului de urmărire penală de a descoperi şi de a ajunge cu 
rapiditate la sensul, la explicarea unor fapte sau împrejurări. Intuiţia care mai 
poate fi numită inspiraţie sau fler îşi află rădăcinile într-o judecată anterioară, 
întrucât ea constituie rodul unei activități intelectuale prealabile, bazată pe 
experiența acumulată şi pe o anumită prelucrare inconştientă a datelor deţinute 
în cauză. 

lată de ce se afirmă despre Criminalistică, sau investigarea ştiinţifică a 
infracțiunilor, ca fiind o ştiinţă şi o artă, ceea ce presupune drept calitate 
esențială aptitudinea. Or, fără aptitudini de magistrat, calitatea actului de justiţie 
poate avea de suferit. 

Folosirea unor forme logice de raţionament. Folosirea formelor logice de 
raţionament, cum sunt raţionamentele deductive, inductive sau raționamentul 
prin analogie, este absolut necesară pentru elaborarea de versiuni întemeiate nu 
numai pe date concrete, ci şi pe baza unui proces judicios de gândire. 

Raționamentul deductiv este o operaţie logică, în care se porneşte de la 
general, de la premisele problemei, pentru a se ajunge, printr-o înlănţuire de 
judecăţi, la particular, deci, la o anumită concluzie ce va servi la elaborarea 
versiunii. 

De exemplu, cu ocazia unei morți prin împuşcare, la faţa locului este 
găsit cadavrul unui bărbat, având în mâna dreaptă un pistolet. Se constată 
existența unui orificiu de intrare în zona fosei temporale dreapta. La prima 
vedere, ar părea firesc să se aprecieze că moartea este datorată unei sinucideri. 
Procurorul, pe baza cunoştinţelor de criminalistică şi de medicină legală, 
dispune să se verifice dacă pe corp există urme suplimentare de tragere (tatuaj, 
inel de afumare), iar pe mână urme ale gazelor rezultate din tragere. Expertizele 
criminalistice şi medico-legale ajung la concluzia că urmele tipice ale tragerii 
de la mică distanţă lipsesc. În această situaţie este exclusă versiunea sinuciderii, 
fiind formulată versiunea unei omucideri. 

Raționamentul inductiv este o operaţie logică, inversă raţionamentului 
deductiv, înlănţuirea de judecăţi având drept punct de plecare elementele 
particulare ale cauzei, pentru a se ajunge, în final, la aspectele esenţiale. Acest 
tip de raționament este întâlnit frecvent în practica judiciară, mai ales în cazuri 
în care organele de urmărire penală deţin date puţine, deseori cu caracter sumar, 
referitoare la faptă, ca şi la persoana infractorului. 

Pentru determinarea elementelor esenţiale ale cauzei, cu relevanţă în 
procesul judiciar, organele de urmărire penală recurg la metode de analiză 
specifice raționamentului inductiv, cunoscute în logică sub denumirea generică 
de observaţie şi experiment, echivalentele juridice ale acestora reprezentându-le 
cercetarea la fața locului, ascultarea martorilor, reconstituirea, efectuarea de 
expertize etc. 

Raționamentul prin analogie este o formă de gândire întâlnită ceva mai 
rar în activitatea organelor judiciare, datorită caracterului incert, probabil, al 
concluziilor sale. Acest gen de raţionament, denumit şi transductiv, constă într- 
o operaţie logică, în care concluzia este trasă pe baza asemănării dintre 
elementele caracteristice unui fapt cunoscut şi cele ale faptului sau 
evenimentului aflat în curs de cunoaştere. 

Unul din exemplele tipice de raționament prin analogie îl reprezintă 
elaborarea de versiuni, în vederea identificării autorului, pe baza modului de 
operare. Deşi foarte utilă, mai ales în asemenea cazuri, analogia reclamă, totuşi, 
a anumită prudenţă în tragerea concluziilor, dacă avem în vedere fie şi numai 
posibilitatea unor asemănări cu totul întâmplătoare, sau insuficienţa punctelor 
de asemănare dintre fapta cercetată şi cea cunoscută. 

Sintetizând aspectele tratate mai sus şi raportându-ne la experienţa 
generalizată a organelor judiciare, aşa cum este evidenţiat de către autorii de 
specialitate, în elaborarea versiunilor se impune respectarea următoarelor reguli 
tactice : 

a. Versiunile de urmărire penală să fie elaborate numai pentru faptele sau 
împrejurările ce pot avea mai multe explicaţii, cauzele cu o explicaţie în mod 
cert unică neimpunând o asemenea operaţie. 

b. Elaborarea versiunilor să se facă, în principiu, pe baza datelor de 
natură procesuală, completate, în caz de nevoie, cu date sau informaţii obţinute 
pe căi extraprocesuale, dar care să capete ulterior caracter procesual. 

c. Temeiul versiunilor să îl constituie numai datele concrete, date care 
îndeplinesc cerinţele de ordin calitativ şi cantitativ. 

d. Versiunile să fie elaborate în legătură cu toate explicaţiile posibile 
care pot fi date în cauza cercetată. 

e. Versiunile trebuie să fie bine construite din punct de vedere logic, iar 
problemele fiecăreia dintre ele, clar şi precis formulate. 

Un exemplu devenit clasic în privinţa modului în care se poate săvârşi o 
gravă eroare judiciară, prin neluarea în considerare a tuturor datelor pe care s-ar 
întemeia versiunile de anchetă, îl reprezintă celebra „afacere Dreyfus” de la 
sfârşitul sec. al XIX-lea. La momentul respectiv, organele judiciare franceze 
erau convinse că singurul şi adevăratul vinovat se găsea în persoana numitului 
Dreyfus. Pentru probarea vinovăţiei acestuia s-a apelat, printre altele, şi la 
autoritatea lui A. Bertillon, în vederea efectuării unei expertize grafice. 
Influențat de părerile şefilor săi, A. Bertillon a „stabilit” că unul dintre 
înscrisurile în litigiu (un borderou de documente secrete) fusese redactat de A. 
Dreyfus, deşi adevăratul autor era Esterhazy. 


3.5. Modalităţi de verificarea versiunilor de urmărire penală 

După elaborarea versiunilor de urmărire penală urmează o etapă de 
maximă importanţă în stabilirea adevărului. Această etapă delimitează un proces 
de trecere de la probabilitatea fiecăreia dintre versiuni la certitudinea faptei şi a 
vinovăţiei sau nevinovăţiei făptuitorului. Este evident că cea mai mare parte a 
urmăririi penale propriu-zise este destinată tocmai acestui scop. 

Prin urmare, organul de anchetă procedează la o verificare atentă, 
aprofundată, a fiecărei versiuni în parte, pentru eliminarea acelor ipoteze, 
presupuneri care nu sunt conforme cu realitatea. Totodată, sunt reţinute ca certe 
faptele din singura versiune corespunzătoare adevărului şi a căror veridicitate 
nu mai poate fi negată în nici un mod. 

Verificarea versiunilor are un caracter complex, frecvent ea vizând mai 
multe aspecte sau împrejurări, astfel încât, pentru a-şi atinge scopul propus, se 
impune stabilirea cu precizie a fiecărei probleme ce va fi clarificată, a fiecărui 
detaliu dintr-o versiune sau alta. În legătură cu fiecare problemă sunt precizate 
activitățile de urmărire penală, metodele tehnico-ştiințifice sau tactice 
criminalistice, prin care sunt rezolvate. 

Ca şi în etapa elaborării versiunilor, în faza anchetei propriu-zise, când 
practic se procedează la verificarea fiecărei versiuni, este necesară respectarea 
de reguli tactice, reguli impuse de necesitatea unei juste soluţionări a cauzei. În 
esenţă, acestea sunt: 

a. Verificarea concomitentă a tuturor versiunilor şi a problemelor 
esențiale, indiferent de gradul lor mai mic sau mai mare de plauzibilitate. 
b. Acordarea de prioritate acelor probleme a căror amânare poate 


stânjeni aflarea adevărului. În astfel de situaţii, se poate recurge, de exemplu, la 
cercetarea urgentă la faţa locului, la expertiza urmelor perisabile, la ascultări şi 
confruntări, la percheziţii etc. 

(s Calificarea integrală a fiecărei probleme, până în momentul în 
care se constată cu siguranță că versiunea nu corespunde realității. 

Forma planului de urmărire penală — Planificarea activității de urmărire 
penală, într-o cauză concretă, capătă forma unui plan scris, ale cărui elemente 
principale sunt, după cum s-a văzut mai sus, versiunile, problemele de clarificat 
în cadrul fiecărei versiuni, activitățile de urmărire penală prin care se dă răspuns 
la problemele amintite şi termenul de rezolvare. 

Fiecare versiune este trecută pe o coală de hârtie separată, potrivit 
următorului model: 


Versiunea------------------------------------ 
Nr. Probleme de | Activităţi de urmărire | Data Persoana care | Obs. 
Crt. clarificat penală şi alte măsuri | efectuării execută 


judiciare 


În situaţiile în care unele probleme reprezintă un element comun mai 
multor versiuni, se impune gruparea lor separată. 

Un astfel de plan este însă insuficient în cauzele mai complexe, cu mai 
multe fapte şi mai mulți participanţi, ca urmare indicându-se folosirea planurilor 
pe episoade, fiecare dintre planuri corespunzând unei anumite fapte, fapte care 
fac parte, însă, din aceeași cauză. În măsura în care nici planul pe episoade nu 
face faţă complexităţii cauzei, se recurge la ajutorul schemelor, destinate 
evidenţierii celor mai diferite aspecte şi împrejurări ale respectivei cauze, 
precum şi sistematizării materialului din dosar. Este cazul faptelor din zona 
criminalităţii organizate sau corupţiei. 

Pe lângă planurile de urmărire penală elaborate într-o cauză concretă, se 
impune planificarea unei anumite activităţi de urmărire, ea însăşi componentă a 
planului general. În această ipoteză vor fi avute în vedere problemele ce se vor 
clarifica prin efectuarea acelei activităţi, data, ora şi locul activităţii, persoanele 
care participă la desfăşurarea ei, metodele şi mijloacele tehnico-ştiinţifice 
criminalistice de care se va servi organul de urmărire penală. 

Nr. Învinuit Probleme de Activităţi de Data Persoana | Obs. 
Crt. | (inculpat) clarificat urmărire penală şi efectuării care 
alte măsuri judiciare execută 


În ipoteza existenţei mai multor învinuiți sau inculpaţi, în dosarele 
dificile, este recomandat să se întocmească fişe pentru fiecare participant, care 
conţin date referitoare la poziţia sa procesuală, datele şi probele deţinute în 
legătură cu contribuţia sa infracțională, acte procedurale şi alte activităţi care 
urmează a fi efectuate, data efectuării etc. 

CAPITOLUL 4 
TACTICA ASCULTĂRII MARTORILOR 


4.1. Aspecte introductive 

Mărturia sau proba testimonială reprezintă, după cum bine se ştie, unul 
dintre cele mai vechi mijloace de probaţiune şi printre cele mai folosite în 
cadrul procesului judiciar, în general şi a celui penal în special. Ascultarea, în 
calitate de martor, a persoanei care are cunoştinţă despre o anumită faptă sau 
împrejurare, în legătură cu cauza penală, respectiv informaţia obţinută prin 
mărturie este de natură să servească aflării adevărului. 

Administrarea probei testimoniale, constând în ascultarea persoanelor 
chemate să depună mărturie într-un proces, aprecierea declarațiilor 
(depoziţiilor) şi valorificarea acestora, face parte dintre acele activităţi judiciare 
în care este pusă pregnant în evidenţă necesitatea respectării, în egală măsură, 
atât a prevederilor procesuale, cât şi a regulilor tactice criminalistice. 

Din perspectivă deontologică, pentru realizarea unui act de justiție de 
calitate, ascultarea persoanelor în calitate de martor sau în orice altă calitate 
procesuală, de către organele de urmărire penală sau de instanţele de judecată, 
indiferent de poziţia acestora în procesul penal, nu poate fi concepută fără 
stăpânirea unor cunoştinţe serioase de tactică criminalistică, dar şi de psihologie 
judiciară . 

Reglementarea procesuală penală — Conturarea cadrului procesual în 
care este ascultat un martor se impune pentru sesizarea acelor elemente tactice 
care sunt indicate de legiuitor, explicit sau implicit. Astfel, este clară prevederea 
că ascultarea exclude folosirea oricăror forme de violenţă după cum ascultarea 
unei rude apropiate trebuie realizată în anumiţi termeni. 

În calitate de martor poate fi chemată orice persoană fizică, indiferent de 
situaţia socială, vârstă, sex, religie, cetăţenie. Mai mult, pot fi martori inclusiv 
persoane cu anumite defecţiuni senzoriale (orbi, surzi) sau de natură psihică, 
ceea ce impune, cu atât mai mult, aplicarea unor reguli tactice specifice de 
ascultare. 

Sunt exceptate de la obligaţia de a depune ca martor persoanele care au 
luat cunoştinţă de anumite fapte şi împrejurări în exerciţiul profesiei, deci, 
persoanele obligate să păstreze secretul profesional (medic, avocat, notar ş.a.). 
Nu sunt obligați să depună ca martori, decât dacă acceptă, soţul şi rudele 
apropiate ale învinuitului/inculpatului. 

Poate fi ascultată ca martor şi persoana vătămată, numai dacă nu se 
constituie parte civilă sau nu participă în proces în calitate de parte vătămată 
(art. 82 C. pr. pen.). În conformitate cu prevederile art.83 C. pr. pen., martorului 
îi revin, în esență, două obligaţii principale: să se înfăţişeze la locul, ziua şi ora 
indicate în citaţie şi să declare tot ce ştie cu privire la faptele cauzei . Acestor 

două obligaţii li se subsumează atât obligaţia generală de informare, cât şi 
obligaţia de a spune adevărul. 

În privinţa drepturilor martorilor, amintim faptul că ei sunt protejaţi de 
lege împotriva oricărei violenţe, ameninţări ori a altor mijloace, indiferent de 
natura lor, chiar aşa-zis ştiinţifice, prin care ar fi constrânşi să dea declaraţii. 
Art. 68 C. pr. pen. prevede că este oprit a se întrebuința violenţa, ameninţarea 
ori alte mijloace de constrângere, precum şi promisiuni sau îndemnuri în scopul 
de a obţine probe. 

O problemă specială, sub raport procesual penal, cu incidenţă în conduita 
tactică specifică o reprezintă protecţia martorilor. Potrivit modificărilor aduse 
Codului de procedură penală, în partea generală a acestuia au fost introduse 
articolele 861-865. Ele conţin reglementări privind protecţia datelor de 
identificare (art. 861), modalităţile speciale de ascultare (art. 862), audierea 
martorilor sub 16 ani (art. 864) şi protejarea deplasării martorului. 

De remarcat aplicarea acestor reglementări şi în cazul martorilor cărora li 
s-a atribuit o altă identitate, precum şi investigatorilor sub acoperire, care sunt 
ascultați în calitate de martor. 

Regulile tactice privind ascultarea martorilor, pe care le vom detalia mai 
Jos, sunt incidente, desigur, în cazul audierii tuturor categoriilor de martori, cu 
diferenţierile care se vor vedea în continuare. Prin urmare, conduita tactică a 
celui care audiază un martor va trebui să se modeleze şi în funcţie de calitatea 
de martor sub acoperire. 


4.2. Valoarea probantă şi relativitatea declaraţiilor martorilor 

Estimări privind forța probantă a mărturiei din perspectivă psihologică. 
Considerată la fel de veche ca şi Justiţia şi ocupând un loc central în sistemul 
probelor — dar fără a i se mai atribui o valoare doveditoare superioară altor 
mijloace de probă — proba cu martori, aparent simplu de administrat şi de 
evaluat, a fost şi este privită, totuşi, într-o anumită măsură, cu o doză de 
neîncredere, de scepticism, de natură să-i diminueze credibilitatea. 

Concluzia potrivit căreia declaraţiile martorilor au un caracter relativ a 
fost desprinsă atât din îndelungata experienţă judiciară, dar mai ales, dintr-o 
serie de cercetări sistematice, ale căror rezultate au făcut să se afirme că proba 
testimonială este aparent fragilă, uneori înşelătoare şi cu o valoare destul de 
aleatorie. Avansând ideea relativităţii mărturiei, autorii de specialitate nu au în 
vedere, fireşte, martorul de rea-credinţă, persoana care săvârşeşte infracţiunea 
de mărturie mincinoasă, ci martorul de bună-credinţă, care a perceput faptele ex 
propriis sensibus şi care doreşte sincer să servească justiţiei. 

Pe baza unor experimente dintre cele mai diverse, efectuate atât în 
străinătate, cât şi în ţara noastră, a fost pusă în evidenţă relativitatea depoziţiilor 
martorilor. În acest sens, a se vedea cercetările psihologilor Alfred Binet, 
William Stern, Ed. Calaparede, Alexandru Roşca, Tiberiu Bogdan, Nicolae 
Mitrofan. 

În legătură cu rezultatele acestor experimente, efectuate fie în condiţii de 
laborator, fie în împrejurări cât mai apropiate de viaţă (vezi T. Bogdan), s-ar 
putea spune că şi ele îşi au gradul lor de relativitate, întrucât nu se pot confunda 
cu realitatea şi deci, trebuie interpretate ca atare. Aceasta nu înseamnă că nu 
sunt un argument serios în sprijinul ideii de relativitate a mărturiei. 

Principalele cauze ale relativităţii mărturiei — Cauzele principale care 
determină relativitatea declaraţiilor unui martor, aşa cum au fost ele evidenţiate 
în literatura de specialitate, sunt următoarele: 

a. Imperfecţiunea organelor de simţ ale omului, însoțită de o serie de 
factori obiectivi sau subiectivi care influenţează nu numai percepţia, dar şi 
procesul de memorare sau redare a celor percepute. 

b. Procese psihice distorsionate, dintre care subiectivismul şi 
selectivitatea psihică, precum şi constructivismul psihic au un rol predominant. 

c. Convingerea cvasi-generală a mediilor judiciare (dar nu numai a lor) 
este că declaraţia martorului trebuie să fie o reproducere absolut fidelă, o 
„fotografie obiectivă” a faptelor la care a asistat, lucru greu de realizat în 
practică . 

d. Particularitățile psihologiei organului judiciar, esenţială, atât în luarea 
declaraţiilor, cât şi în evaluarea lor. 

În esenţă, se poate spune că mărturia reprezintă o trecere a realităţii prin 
filtrul subiectivităţii martorului, dar şi prin cel al organului judiciar care 
apreciază valoarea probantă a declaraţiilor martorului. 

Din acest ultim punct de vedere, privitor la ceea ce considerăm a fi 
„filtrarea judiciară” a informaţiilor oferite de martori, lucrurile sunt mai 
complexe, cel puţin prin prezenţa, în actul de interpretare şi valorificare a 
mărturiei, a minimum două persoane, anchetat şi magistrat. Alături de ei nu 
trebuie neglijată nici prezenţa avocatului. 

Dintre numeroasele opinii exprimate în literatura de specialitate, cu 
privire la relativitatea declaraţiilor martorilor, considerăm necesar să o amintim 
pe aceea în care se formulează exact datele problemei mărturiei: „Cunoscând 
limitele naturale ale mărturiei, în general, şi ale unui anume martor, în special, 
care sunt procedeele tactice cele mai eficiente pentru a obţine de la un martor 
tot ce poate da şi care sunt procedeele analitico-critice cu ajutorul cărora vom 
reuşi ca, dintr-un material aparent incoerent să extragem adevărul cu cât mai 
multă verosimilitate” . 

Din cele de mai sus se poate desprinde concluzia potrivit căreia 
importanţa şi complexitatea administrării probei cu martori impune, pe lângă o 
bogată cultură juridică a subiectului oficial chemat să stabilească adevărul, 
stăpânirea celor mai adecvate reguli tactice criminalistice de ascultare, prin care 
proba testimonială să fie apropiată cât mai mult de realitate, de adevăr. Se 
rezolvă, în acest mod, două probleme esenţiale: 

- Stabilirea sincerităţii martorului, a bunei sale credinţe. 

- Determinarea veridicităţii mărturiei, respectiv a măsurii în care 

depoziţiile corespund realităţii obiective . 

Astfel, magistratul are posibilitatea să se întemeieze motivat pe o 
declaraţie, confirmată şi de alte probe existente în cauză, chiar dacă aceasta 
contrazice o depoziţie anterioară - împrejurare întâlnită frecvent - cu atât mai 
mult cu cât nu există o „preferinţă legală” între declaraţiile date într-o anumită 
fază a procesului penal (faza de urmărire sau de judecată), forţa probantă a 
mărturiei fiind impusă de ansamblul probatorului. 


4.3. Procesul psihologic de formare a declaraţiilor martorilor 

În întreaga literatură de specialitate juridică, criminalistică sau de 
psihologie judiciară, se subliniază, pe bună dreptate, că veridicitatea 
declaraţiilor unui martor, chiar de bună-credinţă fiind, ca şi aprecierea forţei lor 
probante, nu pot fi concepute fără cunoaşterea mecanismelor psihologice care 
stau la baza formării mărturiei. 

Dacă ar fi să definim mărturia, din perspectiva psihologiei judiciare, am 
spune că este rezultatul unui proces de observare şi memorare involuntară a 
unui fapt juridic, urmat de reproducerea acestuia, într-o formă orală sau scrisă, 
în faţa organelor de urmărire penală sau a instanţelor de judecată. 

Prin urmare, ne aflăm în faţa unui proces de cunoaştere a realităţii 
obiective, structurat în patru faze mai importante: recepţia (percepția) 
informaţiilor, prelucrarea lor logică, memorarea şi reproducerea sau 
recunoaşterea, respectiv reactivarea. 

Procesul de cunoaştere a realităţii depinde, în esenţă, de capacitatea 
fiecărei persoane de a recepționa informaţiile primite, de a le prelucra, dar şi de 
subiectivismul şi de selectivitatea sa psihică, cu alte cuvinte de o multitudine de 
factori . 

Aceştia pot influența, de asemenea, şi modul de redare sau de 
recunoaştere a faptelor şi persoanelor, aspecte care, în mod normal, trebuie 
avute în vedere în momentul audierii, prin adoptarea unei atitudini favorabile 
confesiunii . 

Recepţia faptelor şi împrejurărilor de către martori — Recepţia 
senzorială. Elementele care definesc recepţia senzorială a unor evenimente ca 
primă etapă a formării mărturiei, conturează un proces psihic de cunoaştere, 
care parcurge mai multe etape : 

a. Senzaţia este cea mai simplă formă de reflectare senzorială a 
însuşirilor izolate, ale obiectelor sau persoanelor, prin intermediul unuia dintre 
organele noastre de simţ. Apariţia senzaţiilor şi, ulterior, a percepţiei, este în 
funcție de intensitatea stimulilor care acţionează asupra analizatorilor. 
Analizator este definit sistemul sau aparatul organismului uman, alcătuit din 
organele de simţ, căile nervoase de transmitere şi centrii corespunzători de pe 
scoarţa cerebrală. 

Senzaţia nu se naşte decât în momentul în care stimulul atinge un prag 
minim, capabil să provoace senzaţia. Cu cât sensibilitatea analizatorului este 
mai mare, cu atât este posibilă naşterea de senzaţii prin stimuli mai puţin 
intenşi. În egală măsură există şi o intensitate maximă a stimulilor, dincolo de 

care nu se mai produc senzaţii. Este important de reţinut că intensitatea minimă 
sau maximă prin care stimulii pot determina o senzaţie - cunoscută sub 
denumirea de pragurile senzaţiei - variază de la persoană la persoană, 
magistratul trebuind să aprecieze în fiecare caz în parte limitele posibilităţilor 
de percepţie ale unui martor. 

b. Percepția este, în schimb, consecinţa unei reflectări mai complexe care 
conduce la conştientizare, la identificarea obiectelor şi fenomenelor. Aceasta 
face ca procesul percepţiei să fie definit drept un act de organizare a senzaţiilor, 
implicit a informaţiilor pe care un martor le-a receptat în funcție de diferiți 
factori: interes, experienţă, necesitate ş.a. 

Limitele posibilităţilor de percepţie sunt determinate şi de calitatea 
organelor de recepţie, de prezenţa unor stări de boală ce pot influenţa negativ 
apariţia senzaţiei sau distorsiona informaţia. 

Faptele, obiectele sau persoanele sunt percepute diferențiat, unele fiind 
înregistrate imediat, spre deosebire de altele care trec pe un loc secundar, deşi 
au posibilitatea de a influenţa analizatorii. Cauzele acestei diferențieri, sub 
raport perceptiv, a unei persoane, obiect sau fenomen dintr-o masă mai mare de 
oameni, lucruri, sau fapte, pot fi dintre cele mai diferite. Astfel de cauze cum ar 
fi, de exemplu, cunoaşterea acestor persoane, obiecte, fenomene, interesul 
manifestat faţă de ele, modul în care elementul perceput se desprinde de fond, 
culoare, poziţie, mişcare etc. 

Factori de distorsiune (bruiaj) determinaţi de legităţile generale ale 
senzorialităţii, cu influenţă directă asupra modului de recepţionare, proprii 
fiecărei persoane. Dintre aceste legităţi menţionăm : 

a. Modul de organizare a informaţiilor la nivelul cortexului, care se 
constituie în structuri şi configurații (Gestalt), permiţând martorului să perceapă 
întregul înaintea părților componente. Rapiditatea cu care sunt sesizate 
elementele componente ale întregului variază de la individ la individ. De 
exemplu, un martor ne poate spune despre o maşină numai că era de culoare 
deschisă, iar altul ne indică marca, diverse detalii, inclusiv numărul de 
circulaţie. 

b. Constanţa percepţiei, fenomen care determină o anumită „corectare a 
imaginii” percepute, clasic fiind procesul de aşezare în poziția normală a unei 
imagini care, pe retina noastră, apare răsturnată, potrivit legilor opticii 
geometrice. În acest caz, distorsionările sunt specifice percepţiei de persoane, 
obiecte sau împrejurări familiare martorului. 

c. Fenomenul de iluzie, care conduce la percepții eronate, prin 
deformarea subiectivă a realităţii. Din diversele iluzii, cele optico-geometrice 
sunt mai frecvente în bruierea mărturiei. De pildă, o persoană poate fi apreciată 
mai scundă sau mai înaltă, după cum aceasta a fost percepută într-un grup de 
indivizi mai scunzi ori mai înalți. 

d. Fenomenul de expectanţă, prin care este pregătită să recepţioneze 
anumiți stimuli, filtrându-i pe alții. Exemplul clasic este cel al mamei care se 

trezeşte imediat la plânsul copilului, dar poate dormi liniştită în prezenţa altor 
zgomote mai puternice. 

e. Efectul „halo”, fenomen ce ne determină să extindem, necritic, un 
detaliu asupra întregului. Vezi cazul escrocilor care, datorită înfăţişării distinse 
şi exprimării corecte, sunt crezuţi cu uşurinţă, spre deosebire de o persoană 
onestă, dar cu o prezenţă mai puţin agreabilă. 

Factori de distorsionare a recepţiei senzoriale a martorilor din 
perspectivă criminalistică. Clasificarea factorilor de bruiaj a mărturiei, în 
literatura de specialitate, se face potrivit specificului procesului judiciar, fără 
diferențieri semnificative de cele întâlnite în lucrările de psihologie. Ascultarea 
unui martor presupune, de la bun început, să se ţină cont alături de legităţile 
generale ale senzorialităţii, de principalii factori obiectivi şi subiectivi capabili 
să influenţeze procesul de percepție. Astfel : 

Factorii de natură obiectivă, determinaţi de împrejurările în care are loc 
percepţia, cei mai importanţi fiind: 

a. Vizibilitatea poate fi redusă de distanţa de la care face percepţia, de 
condiţiile de iluminare (întuneric, umbră, soare care bate din faţă etc.), de 
condiţiile meteorologice (ceaţă, ninsoare, ploaie), de diverse obstacole interpuse 
între cel care percepe şi locul în care se desfăşoară evenimentul. 

b. Audibilitatea este influenţată, de asemenea, de distanţă, de condiţiile 
de propagare a sunetelor, specifice fiecărui loc în parte (cunoscându-se, spre 
pildă, că sunetele se propagă mai bine la suprafaţa apei, decât în pădure sau 
localitate), de existenţa unor surse sonore care pot perturba audiţia şi de factorii 
meteorologici (vânt, ploaie, furtună), obstacole care pot da naştere la ecouri, 
reverberaţia sunetelor întâlnite în locurile închise ş.a. 

c. Durata percepţiei reprezintă un alt factor obiectiv important de care 
depinde calitatea recepţiei. Intervalul de timp în care este posibilă percepția 
poate fi în funcție de perioada mai mare sau mai mică în care se desfăşoară o 
acțiune, de viteza de deplasare, fie a persoanei sau a obiectului perceput, fie a 
celui care percepe, iar câteodată de tipul de iluminare (de exemplu, faptele 
percepute la lumina fulgerului sau a farurilor unui autoturism). 

Unii dintre factorii amintiţi mai sus pot influenţa şi percepţia tactilă sau 
olfactivă. De exemplu, mirosul specific al unor substanţe toxice sau al tragerilor 
cu arme de foc poate fi redus sub acţiunea curenților de aer, a căldurii. 

d. Disimularea înfăţişării, alt factor de natură obiectivă care nu trebuie 
neglijat, este determinat de însăşi persoana autorului infracţiunii, care încearcă 
să se facă percepută cât mai greu, în acest sens apelând la deghizări, acţionând 
cu rapiditate, căutând să distragă atenţia, inclusiv cu ajutorul unor complici, 
folosindu-se de întuneric sau de diverse obstacole pentru a nu fi văzut etc. 

Factorii de natură subiectivă sunt reprezentaţi de totalitatea 
particularităților psiho-fiziologice şi de personalitatea individului, apte să 
influențeze procesul perceptiv. Dintre aceştia, considerăm necesar să-i amintim 
pe cei mai importanți: 

a. Calitatea organelor de simţ reprezintă un factor psiho-fiziologic 
esenţial pentru o bună percepţie, orice defecțiune a acestora, fie pe latura 
perceptivă, fie pe cea corticală (orbire, miopie, surzenie etc.), reducând până la 
anulare o parte din posibilitățile receptive ale persoanei. 

b. Personalitatea şi gradul de instruire a individului joacă un rol 
semnificativ în procesul perceptiv, mai ales atunci când acestea sunt mai 
ridicate sau mai apropiate de specificul faptei la care asistă. De pildă, medicul 
ce poate percepe o anumită stare patologică sau conducătorul auto care 
apreciază mai exact viteza unui autovehicul. 

c. Vârsta şi inteligenţa persoanei reprezintă alți factori subiectivi majori 
în percepţie, atât experienţa de viaţă, cât şi calitățile intelectuale având un aport 
deosebit în receptarea faptelor, a împrejurărilor în care a avut loc un anumit 
eveniment. 

d. Temperamentul şi gradul de mobilitate al proceselor de gândire sunt 
factori după care trebuie făcută diferenţierea între un individ şi altul cu privire 
la capacitatea şi modul de a raţiona şi de a distinge fapte sau date. 

e. Stările de oboseală, precum şi reducerea capacităţii perceptive, ca 
urmare a influenţei alcoolului, drogurilor, medicamentelor etc., conduc, de 
asemenea, la o scădere a acuităţii senzoriale. 

f. Stările afective, îndeosebi cele cu un anumit grad de intensitate, au o 
influență inhibitorie asupra procesului perceptiv, determinând alterarea sau 
dezorganizarea acestuia, situaţie întâlnită destul de frecvent la persoanele care 
asistă la fapte cu un caracter şocant (accidente grave, scandaluri, omoruri ş.a.) şi 
mai ales atunci când, în săvârşirea faptelor respective, sunt antrenate rude, 
prieteni sau cunoştinţe apropiate. 

g. Atenţia se numără printre factorii de care depind direct calitatea şi 
realismul informaţional al percepţiei. În primul rând, se cuvin avute în vedere 
calitățile atenţiei, cum sunt stabilitatea şi mobilitatea acesteia, gradul de 
concentrare şi distribuţia ei. În al doilea rând, trebuie ţinut seama de tipurile de 
atenţie, voluntară sau involuntară, ultima întâlnită mai des în cazul martorilor, 
din cauza apariţiei neaşteptate a unui stimul puternic, şocant (țipăt, împuşcătură) 
sau a interesului pe care îl poate atrage o persoană, obiect, discuţie, acţiune . 

h. Tipul perceptiv. Dacă de factorii menţionaţi mai sus depinde direct 
corectitudinea percepţiei, trebuie să avem în vedere şi faptul că recepţia 
senzorială mai poate fi în funcție şi de tipul perceptiv căruia îi aparţine 
martorul. Martorul cu recepţie de tip analitic (specifică, în general, femeilor) are 
capacitatea de a reţine mai multe amănunte, mai multe detalii, spre deosebire de 
tipul sintetic, care reţine întregul, caracteristicile sale generale. 

Precizăm că acestor factori subiectivi trebuie să li se adauge şi factorii de 
distorsiune tipici legilor generale ale senzorialității menţionaţi anterior, ei 
alcătuind împreună grupul de elemente ce pot bruia sau distorsiona recepţia 
informaţiilor. 


171 


Procedee tactice folosite în investigațiile penale. Evoluţii 


4.4. Stocarea memorială 

Formarea mărturiei este strâns dependentă şi de calitatea proceselor de 
memorare, desfăşurate în trei etape succesive: achiziţia, în care, aşa cum s-a 
subliniat, percepţia are un rol important, reținerea (conservarea) şi reactivarea, 
fie sub forma reproducerii, fie sub forma recunoaşterii. Din punct de vedere 
strict psihologic, problema memoriei presupune stabilirea relaţiilor care există 
între etapele recepţiei senzoriale, prelucrării datelor, stocării şi redării, 
interesând volumul informaţional achiziţionat, conservat şi reactivat. 

Pe plan juridic, problema memoriei are o componentă calitativă diferită, 
întrucât interesează nu atât cantitatea de date memorate şi redate, ci 
corectitudinea, fidelitatea acestora, certitudinea subiectivă a informaţiilor 
stocate, având o importanţă particulară în mărturie . 

Stocarea memorială nu reprezintă o simplă înregistrare mecanică, o 
fotografie absolut fidelă a celor percepute de o persoană, ci un proces dinamic, 
activ, de prelucrare şi sistematizare a datelor receptate, în funcție de 
personalitatea fiecărui individ, de interesul manifestat față de o anumită 
problemă etc. lată de ce, în ascultarea martorului, va trebui să se ţină seama de 
mai mulţi factori care condiţionează procesul memorizării, cum sunt: 

Rapiditatea şi durata stocării memoriale. Rapiditatea fixării şi timpul de 
conservare a informaţiilor percepute, care este în funcţie de durata memoriei 
(scurtă, medie sau lungă) şi de cauza uitării. 

Întâlnim, astfel, martori cu o percepţie rapidă, dar în memoria cărora 
datele recepționate se păstrează un timp scurt. Mărturia acestora poate fi corectă 
şi fidelă numai dacă ascultarea are loc într-un interval cât mai apropiat de 
momentul percepţiei. 

Alţi martori, prezintă o percepţie şi o fixare mai lentă, însă stochează mai 
mult timp cele recepționate. Declaraţiile acestora pot fi corecte numai în măsura 
în care evenimentul perceput nu a fost prea complex şi nu a avut o desfăşurare 
rapidă, altfel recepţia devenind incompletă. 

Tipul de memorie a martorului. În funcţie de acest criteriu, se întâlnesc, 
pe de o parte, martori cu o memorie dominant vizuală, auditivă, afectivă etc. 
Totodată, memorarea poate fi mecanică sau logică, după cum este absentă sau 
prezentă înţelegerea materialului informativ receptat. 

Pe de altă parte, memoria poate fi voluntară sau involuntară, potrivit 
atitudinii, a interesului manifestat de martor în reținerea aspectelor percepute. 
De regulă, în mărturie intervine memoria involuntară, dat fiind caracterul 
aspectelor percepute, mai ales dacă au avut o anumită influenţă psihologică 
asupra martorului. 

Uitarea. Uitarea este un fenomen natural care determină denaturarea 
treptată a informaţiilor percepute de un martor în legătură cu o anumită 
împrejurare sau persoană. Procesele inhibitive de la nivelul scoarţei cerebrale, 
specifice uitării, sunt determinate atât de timp, dar şi de unii factori de natură 
afectivă. Astfel: 

a. Timpul scurs din momentul recepţiei senzoriale constituie o cauză 


firească a uitării, cu cât acesta este mai mare, cu atât erodarea informaţiilor 
percepute este mai evidentă. 

b. Interesul pentru memorarea celor percepute sau impresia produsă de 
evenimentul la care persoana a fost martoră. 

c. Temperamentul martorului, dar şi posibila involuţie a plasticităţii 
masei cerebrale, întâlnită frecvent la persoanele în vârstă, care îşi reamintesc 
mai uşor aspecte percepute cu mulţi ani în urmă, spre deosebire de cele recente. 

d. Afecţiunile cu incidenţă asupra memoriei, cum sunt cele de natură 
psiho-fiziologică, ca şi stările de intoxicație diversă, de stres prelungit ş.a. 

e. Starea afectivă a martorului, în momentul ascultării, stările negative, 
stresante, inhibând procesele de întipărire şi conservare a informaţilor, aspect 
asupra căruia vom reveni. 

Potrivit părerilor exprimate în literatura de specialitate, uitarea, în cazul 
persoanelor normale, nu poate fi niciodată totală. Chiar şi un martor cu o 
memorie slabă este imposibil să nu reţină nimic din tot ceea ce a perceput 
cândva, mai ales dacă stimulii au fost puternici. Se consideră că nici un om nu 
este înzestrat cu o memorie atât de bună încât să nu uite absolut nimic, după 
cum nu există nici o persoană care să aibă o memorie atât de slabă încât să uite 
tot ce a învăţat cândva. 

Reproducerea. În cazul mărturiei, reproducerea poate îmbrăca forma 
verbală sau scrisă. Calitatea conţinutului datelor reproduse depinde, mai ales, de 
calitatea percepţiei faptelor sau împrejurărilor, de condiţiile obiective şi 
subiective ce ar fi putut influenţa procesul perceptiv, ca şi de fixarea datelor în 
memoria martorului . 

Fidelitatea unei mărturii, în sensul corespondenţei cu realitatea, este 
strâns dependentă de o serie de factori specifici momentului audierii, esențiale 
fiind: 


a. Priceperea cu care este condusă ascultarea de către organul judiciar şi 
condiţiile create de acesta în special pentru reducerea emotivităţii fireşti a 
martorului, este un factor esenţial al audierii. 

b. Crearea unei atmosfere propice mărturiei, prin evitarea atitudinilor sau 
condiţiile stresante, de natură să-l inhibe pe martor, este o altă cerinţă tactică pe 
care o vom detalia mai jos. 

c. Adaptarea audierii la personalitatea martorului, la gradul său de 
cultură, la inteligenţa, la temperamentul, la vârsta, la profesiunea, la experienţa 
de viaţă. 

Cu prilejul ascultării mai trebuie să se ţină seama că, pe lângă erorile 
fireşti, întâlnite inclusiv la martorii de bună-credinţă (confuzii, substituiri, 
aprecieri sau subaprecieri de cantități, dimensiuni etc.), în declaraţiile martorilor 
pot apărea denaturări determinate de un anumit interes al acestuia în cauza 
cercetată, de o anumită atitudine faţă de inculpat (prietenie, frică, ură etc.), dar 
şi faţă de anchetator. 

4.5. Reguli tactice aplicate în ascultarea martorilor 

Studierea dosarului cauzei. Studierea materialului cauzei are ca scop 
principal stabilirea faptelor şi împrejurărilor ce pot fi clarificate pe baza 
declarațiilor martorilor, precum şi stabilirea cercului de persoane care cunosc, în 
parte sau în totalitate, aceste fapte, dintre care vor fi selecționați martorii. 

Studierea dosarului nu se rezumă însă numai la aspectele menţionate. 
Aceasta presupune o aprofundare a tuturor datelor, informaţiilor existente în 
caz, a altor materiale cu caracter probator, inclusiv o eventuală documentare, în 
vederea elucidării unor aspecte de ordin tehnic, care ies din cadrul judiciar, dar 
care pot servi indirect elucidării unor împrejurări ale cauzei. 

Stabilirea martorilor care pot fi audiaţi. Stabilirea persoanelor care pot 
fi ascultate în calitate de martori, de către organul de urmărire penală, se va face 
pe baza criteriilor procesuale penale şi criminalistice. 

În primul rând, sunt identificate persoanele care au avut posibilitatea să 
perceapă direct faptele şi împrejurările cauzei, dar şi acelea care cunosc sau 
deţin indirect date referitoare la faptă, din surse sigure, cât mai aproape de 
adevăr. Din rândul acestora vor fi selecţionate persoanele care, potrivit legii, pot 
depune mărturie. 

În ipoteza în care există un număr mare de persoane deţinătoare de 
informaţii, este posibilă o selectare a martorilor pe baza calităţii datelor pe care 
le deţin, a personalităţii lor, a obiectivităţii şi poziţiei faţă de cauza cercetată. 
Sunt evitate astfel datele inutile, colaterale, lipsite de semnificaţie, ori care pot 
deruta ancheta. 

Clarificarea naturii relaţiilor acestora cu persoanele implicate în 
săvârşirea infracţiunii, fiind cunoscut că sentimente de genul prietenie, 
duşmănie față de făptuitori sau existenţa altor interese conduc la alterarea 
declaraţiilor şi chiar la mărturie mincinoasă. Acest aspect trebuie avut serios în 
vedere la selecţionarea martorilor. 

Cunoaşterea personalității martorilor. Cunoaşterea personalităţii 
martorilor, absolut necesară pentru eficienţa ascultării, presupune obținerea de 
date cu privire la profilul psihologic, la pregătirea şi ocupaţia, la natura 
eventualelor relaţii cu persoanele antrenate în săvârşirea infracţiunii. Fireşte, 
trebuie cunoscută poziția martorului faţă de faptă, precum şi faţă de condiţiile în 
care a perceput aspectele în legătură cu care este ascultat. 

Datele despre martor sunt necesare în prima fază a procesului penal şi 
mai puţin în faza de judecată când, de regulă, faptele şi împrejurările cauzei 
sunt deja conturate. Totuşi, aceasta nu înseamnă că instanţa, pentru pronunţarea 
unei soluţii temeinice, pentru confirmarea sau infirmarea învinuirii, nu trebuie 
să manifeste un rol activ şi pe planul cunoaşterii martorilor. 

Organele de urmărire penală pot obține datele referitoare la persoana 
martorului din studierea materialelor cauzei, din audierea altor persoane 
ascultate în cauza respectivă, a persoanelor de la locul în care îşi desfăşoară 
activitatea, de la domiciliu etc. 

4.6. Pregătirea ascultării martorilor. 

Pregătirea ascultării martorului - sub raport tactic criminalistic - se va 
face în funcţie de obiectivele anchetei şi activităţile destinate soluționării lor, 
aşa cum au fost ele planificate de organul judiciar în vederea aflării adevărului. 

Stabilirea ordinii de audiere. După stabilirea problemelor ce se cer 
clarificate sau verificate, va fi stabilită ordinea de ascultare a martorilor. De 
regulă, martorii principali, cei care au perceput nemijlocit faptele, vor fi 
ascultați înaintea martorilor indirecţi care au obţinut datele prin mijlocirea altor 
persoane sau, pur şi simplu, din zvon public. 

Ordinea de ascultare se mai stabileşte şi în funcţie de natura relaţiilor 
dintre martor şi părţile din proces, ca şi în funcție de poziţia lor faţă de cauză. 
Potrivit specificului sau complexităţii anchetei, ascultarea martorilor se poate 
efectua fie înainte, fie după ascultarea învinuitului sau a persoanei vătămate. 

La stabilirea ordinii de audiere a persoanelor se are în vedere, totodată, şi 
posibilitatea verificării declarațiilor învinuiţilor, ale altor martori, ca şi 
susţinerile victimelor infracţiunii. 

Stabilirea momentului audierii. Un element tactic, aflat în strânsă 
corelaţie cu ordinea de ascultare, este stabilirea momentului şi locului audierii. 
Momentul ascultării unui martor, raportat la ordinea audierii, este ales în funcție 
de mai mulţi factori, de care organul judiciar este obligat să ţină seama. Astfel: 

a. Evitarea posibilei înţelegeri între martori, ca şi influențarea celui care 
va fi audiat de către diverse persoane interesate în cauză (învinuit, inculpat, 
parte vătămată, parte civilă). Pentru aceasta, trebuie ca citarea să se facă de 
urgenţă, la ore sau zile diferite, astfel încât să nu existe posibilitatea întâlnirii 
martorilor la sediul organului judiciar şi nici suficient timp pentru a-şi comunica 
date referitoare la declaraţiile făcute, sau referitoare la întrebările puse de 
anchetator. 

Ar fi indicat, când condiţiile o permit, ca martorii să fie citați în aceeaşi 
zi la intervale mici de timp şi invitaţi în încăperi diferite. Aceasta reduce mult 
posibilitatea contactului şi a unei eventuale înţelegeri între martori. În practică 
apar, uneori, situaţii de contradicții izbitoare între declaraţiile martorilor, aspect 
de natură să pună sub semnul întrebării buna lor credinţă, cu atât mai mult cu 
cât, în situaţia dată, nu se constată o diferență evidentă în posibilităţile de 
percepere, fixare şi redare. 

b. La stabilirea momentului audierii, trebuie avut în vedere programul de 
activitate şi profesia persoanei care urmează să fie ascultată, bineînţeles numai 
dacă este posibil şi fără a se submina obiectivitatea anchetei şi autoritatea 
magistratului. Dacă situaţia nu o impune, martorii pot fi ascultați în afara orelor 
de program, excepție făcând cazurile deosebite, de genul infracţiunilor 
flagrante, al infracţiunilor cu un grad ridicat de pericol social. 

c. Locul de audiere neindicat expres de lege este, de regulă, la sediul 
organului judiciar. Nu se exclude, însă, posibilitatea audierii la serviciu, la locul 
săvârşirii faptei, la spital, la domiciliu sau reşedinţă. Nu este recomandabilă 

audierea în sediile unor persoane juridice, ale unor instituţii, servicii 
administrative ş.a. 


4.7. Reguli şi procedee tactice aplicate în ascultare a propriu-zisă a 
martorilor. 

Audierea propriu-zisă a martorilor reprezintă momentul în care devine 
pregnant rolul regulilor de efectuare a acestui act procedural, act cu largă 
rezonanţă. Ascultarea unui martor - şi aici avem în vedere, cu preponderență, 
împrejurarea în care martorul se află la prima ascultare, atât în faţa organelor de 
urmărire penală, dar şi a instanţelor de judecată - parcurge trei etape principale, 
guvernate, pe lângă regulile procesuale penale şi de reguli tactice criminalistice 
în etape distincte: etapa identificării martorilor, etapa relatării libere şi etapa 
formulării de întrebări, de ascultare a răspunsurilor date de martor. 

8.1. Conduita tactică în etapa de identificare a martorului. Etapa 
identificării martorului, în care o includem şi pe aceea a depunerii jurământului, 
constă potrivit prevederilor art. 84 C. pr. pen., în întrebarea acestuia despre 
nume, prenume, etate, domiciliu (eventual reşedinţă, dacă este cazul) şi 
ocupație. Dacă există vreo îndoială asupra identităţii martorului, aceasta se 
stabileşte prin orice mijloc de probă. În continuare, martorul este întrebat dacă 
este soţ sau rudă cu vreuna din părţi şi în ce raporturi se află cu acestea, precum 
şi dacă a suferit vreo pagubă de pe urma infracţiunii. Conform art. 85 C. pr. 
pen., înainte de ascultare, martorul depune jurământul. După depunerea 
jurământului, martorului i se pune în vedere că, dacă nu va spune adevărul, 
săvârşeşte infracţiunea de mărturie mincinoasă. 

Încă din această primă etapă, aparent guvernată numai de norme 
procedurale, organul judiciar este obligat să se conducă după câteva reguli 
tactice, proprii debutului audierii, absolut necesare creării unui climat 
psihologic adecvat obținerii de declaraţii complete şi sincere. 

a. Primirea martorului într-o manieră corectă, civilizată, care trebuie să 
fie prezentă încă din momentul aşteptării până în momentul audierii propriu- 
zise . În acest context, reamintim necesitatea luării de măsuri destinate evitării 
contactului cu alţi martori, cu alte părți din proces. 

b. Crearea unui cadru de ascultare sobru, caracterizat de seriozitate, lipsit 
de factori stresanţi, care pot distrage atenţia martorului, cum ar fi, de exemplu, 
prezenţa unor persoane străine, a unor obiecte, aparate sau instalaţii ce pot 
stârni curiozitate sau teamă. 

c. Comportamentul organului judiciar într-un mod calm, încurajator, 
astfel încât să fie redusă încordarea, neliniştea firească a martorului. Este total 
contraindicată atitudinea de răceală, de sfidare, de aroganță, care poate conduce 
la inhibarea martorului sau chiar la determinarea acestuia să evite declaraţii 
complete, mai ales dacă este bruscat. Un comportament necivilizat determină pe 
un martor să nu declare tot ce ştie cu privire la faptele şi împrejurările cauzei 
sau să refuze să răspundă la întrebări, deşi este de bună-credinţă . 

Într-un cuvânt, crearea climatului psihologic favorabil confesiunii se 
obține prin discuţii libere, prin abordarea degajată a unor probleme care nu intră 
imediat pe terenul investigat, dar care privesc persoana martorului, cum ar fi de 
exemplu, activitatea desfăşurată la locul de muncă, situaţia familială etc. 

În acest mod, se pot cunoaşte, în parte, şi personalitatea martorului, ca şi 
eventualele raporturi cu alte persoane antrenate în săvârşirea faptei şi alte date 
care pot fi utile în clarificarea ei. Atitudinea calmă, încurajatoare, sobră, dar nu 
rigidă, trebuie menţinută pe întreaga perioadă a ascultării martorului, în special 
în ipoteza primei audieri, când anchetatorul şi martorul se află la primul lor 
contact. 

Conduita tactică din momentul relatării libere a martorului. În a doua 
etapă a audierii, denumită relatare liberă, după crearea cadrului psihologic 
favorabil obţinerii unor declaraţii sincere, martorului i se face cunoscut obiectul 
cauzei şi i se arată care sunt faptele sau împrejurările pentru dovedirea cărora a 
fost propus ca martor, cerându-i-se să declare tot ce ştie cu privire la aceasta 
(art. 86 C. pr. pen.). 

Relatarea liberă prezintă un anumit avantaj faţă de declaraţiile obținute 
pe cale interogativă, datorită spontaneităţii sale, faptele fiind prezentate aşa cum 
au fost percepute şi memorate de către martor. Pentru aceasta, martorul trebuie 
lăsat să expună, potrivit personalității sale, aşa cum îşi reaminteşte, ceea ce a 
perceput şi conform modului său de ordonare a ideilor. Se creează, astfel, şi 
posibilitatea studierii şi cunoaşterii mai bune a martorului. Pe bună dreptate se 
susţine că o depoziţie liberă prezintă garanţia unei mari fidelități, dacă martorul 
nu are nimic de ascuns sau pe cineva de protejat. 

Raportată la cele de mai sus, conduita magistratului, a anchetatorului, se 
va ghida după următoarele reguli: 

a. Ascultarea martorului cu răbdare şi calm, fără a fi întrerupt, chiar dacă 
acesta relatează faptele cu lux de amănunte, unele fără nici o semnificaţie 
pentru clarificarea cauzei, dar altele foarte importante, cu atât mai mult cu cât 
nu sunt cunoscute de anchetator. 

b. Evitarea oricărui gest, reacţie sau expresie, mai ales ironică, prin care 
se aprobă sau resping afirmaţiile martorului. Această conduită nu trebuie 
interpretată în sensul unei atitudini rigide, inhibitorii. Încruntarea, limbajul 
ironic, gesturile de nervozitate, lipsa de atenţie, expresii de genul: „Nu mai 
spune?”, „Hai, fii serios”, „Ce vorbeşti, domnule?”, au darul de a bloca 
martorul, de a-i crea neîncredere în organul judiciar. 

c. Ajutarea cu tact a martorului, mai ales dacă nivelul intelectual îl 
împiedică să facă o relata—re liberă cât de cât coerentă, fără însă a-l sugestiona. 
Nu trebuie să surprindă situaţiile în care, înşişi intelectualii se dovedesc a fi 
martori slabi, incoerenţi, blocaţi de situaţia în care se găsesc. 

d. Dacă martorul se pierde în amănunte sau se abate în mod deliberat de 
la subiectul relatării, organul judiciar trebuie să intervină cu suficientă 
fermitate, dar civilizat, în reorientarea relatării spre obiectul mărturiei. El va fi 

întrerupt şi rugat să se concentreze asupra problemelor care fac obiectul cauzei, 
fără ca prin aceasta să fie anulată spontaneitatea declaraţiei. 

e. Organul judiciar îşi va nota aspectele mai semnificative, ca şi 
eventualele contraziceri sau neclarităţi din expunere, dar fără să se procedeze cu 
ostentaţie sau să se întrerupă martorul cerându-i să mai repete o anumită idee 
sau să fie mai explicit. 

Reguli tactice aplicate în etapa formulării de întrebări. Ultima etapă a 
audierii nu are - cel puţin teoretic - un caracter obligatoriu. În practică sunt 
întâlnite situaţii în care martorii fac declarații complete şi clare, încă din faza 
relatării libere, fără a mai fi nevoie de întrebări. Totuşi, organul judiciar este 
nevoit să intervină cu întrebări de natură să limpezească relatările martorului 
sau să le verifice. Această etapă mai este denumită „Interogarea martorului”, 
„Relatarea ghidată”, “Depoziţie-interogatoriu” . 

Întrebările sunt necesare întrucât depoziţia martorului poate conţine 
denaturări de natură obiectivă sau subiectivă, frecvente fiind: 

- denaturarea prin adăugare (adiţie) în care martorul relatează mai mult 
decât ceea ce a perceput, exagerând sau născocind fapte imaginare; 

- denaturarea prin omisiune, relatarea având caracter incomplet, ca 
urma-—re a uitării, a subestimării importanţei unui anumit aspect, ca şi urmare a 
unei eventuale rele-credinţe; 

- denaturarea prin substituire, în care faptele, persoanele, obiectele reale 
percepute sunt înlocuite, substituite cu altele, percepute anterior, ca urmare a 
asemănărilor existente între ele; 

- denaturarea prin transformare, de genul modificării succesiunii reale a 
faptelor, a modificării locului unor detalii în timp şi în spaţiu. 

Pentru înlăturarea acestor denaturări, dar şi pentru stabilirea 
corectitudinii sau exactităţii depoziţiei organul judiciar va trebui să intervină cu 
întrebări, care se împart în mai multe categorii, din perspectiva tacticii 
criminalistice: 


a. Întrebări de completare a aspectelor omise din declaraţie sau care 
conţin detalii suficiente pentru stabilirea împrejurărilor de fapt. 
b. Intrebări de precizare, necesare, de pildă, pentru determinarea cu 


exactitate a circumstanțelor de loc, timp şi mod de desfăşurare a unui 
eveniment, precum şi pentru stabilirea surselor din care martorul a obţinut date 
despre faptă. 

vă Întrebări ajutătoare, destinate reactivării memoriei, ca şi 
înlăturării denaturărilor, de genul substituirilor sau transformărilor, prin referiri, 
de exemplu, la evenimente importante din viaţa martorului, evenimente 
desfăşurate concomitent cu faptele despre care este ascultat. 

d. Întrebări de control, destinate verificării afirmațiilor, pe baza unor 
date certe, în ipoteza sesizării de denaturări, în special prin adăugare sau 
transformare ca şi în ipoteza existenţei suspiciunii cu privire la buna-credinţă a 
martorului. 

Întrebările se vor referi la problemele cuprinse în planul de audiere, însă, 
formularea lor ca atare, stabilirea ordinii în care vor fi puse, se face în funcţie 
de datele desprinse din relatarea liberă a martorului, din coroborarea acestora cu 
alte informaţii deţinute de organul judiciar. 

Din punct de vedere tactic criminalistic, conform opiniilor exprimate în 
literatura de specialitate, fundamentate pe o îndelungată practică a organelor 
judiciare, în formularea şi adresarea întrebărilor este absolut necesar să se 
respecte următoarele reguli : 

a. Întrebările trebuie să fie clare, precise, concise şi exprimate într-o 
formă accesibilă persoanei ascultate, potrivit vârstei, experienţei, pregătirii şi 
inteligenţei sale. 

b. Întrebările vor viza strict faptele percepute de către martor, iar nu 
punctul său de vedere referitor la natura acestora sau la probleme de drept. 

c. Întrebările nu vor conţine elemente de intimidare, de punere în 
dificultate a martorului sau promisiuni pe care organul judiciar nu le poate 
respecta. 

d. Prin modul de formulare a întrebărilor şi tonul pe care sunt adresate 
nu trebuie, în nici un caz, să se sugereze răspunsul. 

Deşi fiecare dintre regulile tactice sus-menţionate îşi au importanţa şi 
rolul lor bine delimitat în obţinerea de declaraţii sincere şi complete, 
considerăm necesar să insistăm asupra importanţei evitării unor întrebări prin 
care martorului i se poate sugera răspunsul. 

Întrebările sugestive conduc, prin natura lor, la denaturarea adevărului, 
reprezentând, mai degrabă, voinţa anchetatorului, care nu corespunde în toate 
cazurile realităţii . Această sugestie, denumită şi „indirectă”, devine cu atât mai 
periculoasă, cu cât ei i se pot alătura factori de „sugestie directă”, prin 
intervenţia rudelor, prietenilor, colegilor de serviciu, chiar şi a anchetatorului, 
care încearcă să-l determine pe martor, apelând la cele mai diverse mijloace, să 
facă declaraţii conforme cu realitatea . 

Dincolo de posibilul caracter sugestiv al întrebărilor, luăm în calcul şi 
sugestibilitatea de statut, care îi poate influenţa pe cei de o condiţie socio- 
culturală redusă, raportat la poziţia magistratului. Acest gen de sugestibilitate, 
indusă de autoritatea anchetatorului, se poate face simțită chiar şi la persoane cu 
nivel cultural superior, cu o anume sensibilitate. 

Raportat la gradul lor de sugestibilitate, întrebările ar putea fi: 

a. Întrebări determinative, deschise, lipsite de elemente de sugestibilitate 
(„cum era îmbrăcat învinuitul ?”, „în ce zi a săptămânii s-a petrecut fapta?”) ca 
şi întrebări la care se răspunde prin „da” şi „nu” („învinuitul purta ceva pe 
cap?”). 

b. Întrebări incomplet sau complet disjunctive, închise, care conţin 
elemente de sugestie, în special ultimele, martorul fiind pus să aleagă între cele 
două alternative („Victima avea sau nu geantă?”, „Geanta era de culoare neagră 
sau albastră?”). În exemplul dat, martorul este pus, practic, în situaţia de a opta 

între cele două culori, mai ales dacă îşi aminteşte că victima avea într-adevăr 
geantă, dar nu i-a reţinut culoarea; 

c. Întrebări implicative (ipotetice), cu mare grad de sugestibilitate, 
întrucât pornesc de la presupunerea că martorul a perceput o anumită 
împrejurare (,,Cuţitul era în mâna dreaptă sau stângă?”), deşi este posibil să nu 
fi realizat acest lucru. În exemplul nostru martorului i se sugerează că învinuitul 
a avut cuţit în mână. Sugestia devine şi mai categorică, atunci când întrebarea 
începe cu cuvintele: „Nu este aşa că...?"(,„,Nu este aşa că învinuitul a ameninţat 
victima cu cuțitul şi că i-a smuls geanta din mână?”). 

Atragem atenţia şi asupra modului în care sunt adresate întrebările, 
întrucât, însăşi modularea vocii, ca şi tonul vocii, pe lângă faptul că dezvăluie 
starea de nemulțumire a anchetatorului, pot constitui un serios factor de 
sugestie. 

Ascultarea răspunsurilor la întrebări presupune, obligatoriu, respectarea 
unei conduite tactice specifice, importanţa ei fiind confirmată de practică. 

Atitudinea anchetatorului trebuie să fie aceeaşi ca şi în momentul 
relatării libere, dar cu unele nuanțări tactice, impuse de faptul că dialogul cu 
martorii, în această fază, devine mai complex, inclusiv pe plan psihic. Pot fi 
situaţii în care acest dialog să se apropie relativ mult de duelul judiciar dintre 
magistrat şi inculpat, îndeosebi dacă martorul se dovedeşte a fi nesincer, 
căutând să simuleze sau disimuleze adevărul. 

Regulile tactice specifice ascultării răspunsurilor sunt, în esenţă, 
următoarele: 

a. Ascultarea martorului cu toată atenţia şi seriozitatea, evitându-se 
plictiseala, enervarea, expresiile ori gesturile de aprobare sau dezaprobare care 
îl pot deruta pe martor. 

b. La sesizarea unor contradicții în răspunsurile martorului, organul 
judiciar nu trebuie să reacționeze imediat, să-şi exteriorizeze surprinderea ori 
nemulţumirea, ci să o înregistreze, pentru clarificarea ei ulterioară. 

c. Urmărirea cu atenţie, dar fără ostentaţie, a modului în care 
reacţionează martorul la întrebări, sau dacă şi-au făcut apariția indicii de 
posibilă nesinceritate. 

Dacă se constată că martorul încearcă să mintă, raportat la 
particularitățile fiecărei cauze, procedeele tactice sunt diferite, unele 
apropiindu-se de cele specifice tacticii ascultării învinuitului, fireşte fără 
depăşirea cadrului legal. 

În aceste împrejurări, se va proceda la repetarea audierii, la reformularea 
şi diversificarea întrebărilor, inclusiv la confruntare, cu alți martori sau 
făptuitori, insistându-se asupra unor amănunte care nu pot fi avute în vedere de 
către aceia care îşi „pregătesc” declaraţia prin înţelegere cu părţile sau alți 
martori. 

Dacă un martor îşi aduce aminte mai greu unele date, el poate să-şi 
reamintească prin întrebări de referință, fără să 1 se sugereze răspunsul. 
Presupunând că martorul a depăşit momentul de tensiune firească de la 

începutul audierii şi că s-a realizat contactul psihologic între el şi anchetator, nu 
trebuie exclusă reapariţia unor manifestări emoţionale în timpul audierii 
(congestionarea feţei, tremuratul mâinilor, respiraţie neregulată, schimbarea 
mimicii, a modului de verbalizare, o anumită crispare ş.a.). Asemenea reacţii se 
vor interpreta de la caz la caz diferențiat, ele nereprezentând întotdeauna un 
indiciu de nesinceritate. 

Rolul activ al organului judiciar, în etapa finală a ascultării, este, prin 
urmare, cu atât mai pronunţat cu cât devine necesară completarea, clarificarea 
sau verificarea unor afirmaţii, mai ales dacă sunt contradictorii şi, uneori, 
nesincere. În asemenea împrejurări, sau în ipoteza a ceea ce este denumit 
persistența în eroare, se impune o reaudiere a martorului, păstrându-se o 
conduită tactică similară. Un martor poate fi determinat, în ultima analiză, să 
facă o declaraţie sinceră şi prin prezentarea altor probe, din care să rezulte cu 
claritate nesinceritatea afirmațiilor sale anterioare (declaraţii, înscrisuri, 
înregistrări diverse etc.). 


4.8. Particularităţi tactice aplicate în ascultarea martorilor 
minori. 

Cadrul procesual penal şi tactic general al audierii — Potrivit 
prevederilor art. 81 C. pr. pen., persoana care nu a împlinit vârsta de 18 ani 
poate fi ascultată ca martor. Din interpretarea acestui text, rezultă că legea nu 
prevede o limită de vârstă de la care un minor să poată fi ascultat în calitate de 
martor. 

În acelaşi articol se precizează că, până la vârsta de 14 ani, ascultarea se 
va face în prezenţa unuia dintre părinţi ori a tutorelui, sau a persoanei căreia îi 
este încredinţat spre creştere şi educare. 

O altă prevedere procedurală se referă la faptul că minorul care nu a 
împlinit 14 ani nu depune jurământ, organul judiciar având însă datoria să-i 
atragă atenţia să spună adevărul (art. 85 C. pr. pen., alin. 4.). 

Sub raport tactic criminalistic, ascultarea minorului se particularizează în 
funcţie de vârsta acestuia, ea distanțându-se tot mai mult de ascultarea 
majorului, pe măsură ce vârsta este mai mică. Astfel, spre deosebire de 
ascultarea unui minor de 16 ani, care nu se deosebeşte prea mult de ascultarea 
majorului, ascultarea unui copil de 6 ani este guvernată de reguli tactice evident 
diferite. Aşa cum se va vedea, ascultarea unui copil de cca. 6 ani trebuie să facă 
de un specialist în psihologie infantilă, într-un loc care îi este familiar, pentru că 
numai în acest mod este posibilă stabilirea contactului psihologic cu acesta. 

Ascultarea martorului minor, ca şi în cazul majorului, parcurge, desigur, 
aceleaşi etape principale: pregătirea  ascultării, identificarea persoanei, 
ascultarea propriu-zisă, respectiv, relatarea liberă, urmată de întrebări şi de 
răspunsuri. 

Factorii de natură să influenţeze declaraţia minorului sunt, în primul 
rând, vârsta, dezvoltarea sa psiho-somatică, mediul din care provine, pe lângă 

ceilalți factori amintiţi anterior. Acestor factori li se adaugă condiţiile de 
audiere şi tactica adoptată de către organul judiciar. 

Cel care face audierea trebuie să aibă în vedere că procesul de formare a 
declaraţiilor, deşi este asemănător adulţilor (recepţie - decodare - memorare - 
reactivare) va fi marcat de factori cum sunt: emotivitatea ridicată, lipsa 
experienţei de viaţă, nivelul scăzut de cunoştinţe, subiectivitatea, reflectată mai 
ales în tendinţele de exagerare. 

Pregătirea ascultării martorilor minori — Pregătirea ascultării impune 
cunoaşterea cât mai bine a minorului, prin obţinerea de date de la familie, rude, 
vecini, pedagogi, cu privire la comportament, dezvoltare intelectuală, situația la 
învăţătură, pasiuni, cerc de prieteni, raporturile cu colegii etc. Acelaşi lucru este 
necesar şi în alegerea persoanei care urmează să-l asiste pe minor la audiere 
(dacă are sub 14 ani), persoană care să-i inspire încredere şi siguranţă, în 
majoritatea cazurilor aceştia fiind părinții, bunicii sau alte rude apropiate. 
Fireşte că şi în ascultarea minorilor nu sunt lipsite de interes eventualele 
legături sau interese în cauza cercetată, inclusiv cele ale persoanei care îl asistă 
pe minor la audiere. 

Locul de ascultare poate fi sediul organului judiciar sau un loc apropiat 
ca atmosferă de mediul în care trăieşte minorul (şcoală, cămin, domiciliu), mai 
ales dacă are o vârstă sub 10-12 ani. 

Termenul de citare va fi cât mai scurt, pentru reducerea posibilităților de 
influențare a minorului de către cineva interesat. În acest scop poate fi luată în 
calcul o eventuală ascultare a minorului, fără anunţarea lui prealabilă. 

Înainte de ascultare, persoana care îl asistă pe minor va fi încunoştinţată 
asupra obiectului audierii, însă nu înaintea audierii propriu-zise, mai ales dacă 
este părinte, rudă apropiată, tutore, pentru a preveni o eventuală influențare a 
minorului. 

Audierea propriu-zisă a minorilor — Ascultarea propriu-zisă începe cu 
identificarea minorului, care va avea un caracter cât mai puţin oficial. Pentru a 
câştiga încrederea sa, magistratul trebuie să fie blând, încrezător, prietenos, să 
adopte o mină deschisă, aspect ce nu va fi neglijat pe întreaga perioadă a 
ascultării. 

Apropierea minorului se face prin discuţii prealabile, câteodată destul de 
lungi, pe teme care îi sunt familiare, potrivit vârstei sale. Astfel se creează 
posibilitatea cunoaşterii mai exacte a nivelului intelectual şi de cunoştinţe, a 
modului de exprimare, a temperamentului etc. Pot fi, de asemenea, depistate 
unele deficienţe psihice sau de dezvoltare intelectuală, situaţie în care se solicită 
ajutorul unui specialist. O dată stabilit contactul psihologic, va începe ascultarea 
propriu-zisă. Modul de ascultare se va raporta însă la câteva particularităţi, şi 
anume: 

a. În faza relatării libere, minorul va fi ascultat cu multă răbdare, fără a fi 
bruscat, speriat sau întrerupt, cu condiţia să nu se abată cu totul de la subiect. 
Dintr-o relatare liberă a minorului nu trebuie să se aştepte prea multe date de 
calitate, datorită influențelor jucate de factorii subiectivi, specifici vârstei, 

asupra percepţiei, memorării şi redării. La acestea se pot adăuga teama, 
neîncrederea, influenţa persoanelor din mediul din care provine. 

b. În faza adresării de întrebări, cea mai importantă în cazul ascultării 
minorilor, întrebările trebuie să fie cât mai clare, formulate într-un limbaj 
accesibil copilului, concise, lipsite de elemente de sugestie, minorul trebuind să 
înţeleagă exact ceea ce i se cere. Ascultarea se va face potrivit aceloraşi reguli 
ca şi în cazul majorului, dar cu un grad mai mare de blândeţe şi de încredere, 
fără gesturi de aprobare, dezaprobare, iritare. 

Particularităţi tactice în ascultarea minorilor — În privinţa regulilor 
tactice de ascultare a minorilor trebuie să precizăm că ele nu au un caracter de 
generalitate, întrucât diferă în funcție de vârsta la care sunt ascultați, de stadiul 
dezvoltării psihosomatice. Astfel, potrivit opiniilor de ascultare exprimate în 
literatura de specialitate, principalele cicluri de dezvoltare a copilului şi 
minorului sunt: 

- Perioada de la 1-3 ani, care, în cazul anchetei judiciare, nu prezintă 
interes. 

- Perioada preşcolară, de la 3 la 6 ani. 

- Perioada şcolară, de la 6 la 10-11 ani. 

- Perioada şcolară, mijlocie, sau a pubertăţii, de la 10 la 14 ani. 

- Perioada adolescenţei, de la 14 la 18 ani. 

Fiecăreia dintre aceste perioade îi corespunde un anumit nivel al 
dezvoltării psihice, căruia i se vor circumscrie şi conduita tactică a 
magistratului. De exemplu: 

Perioada de la 3 la 6 ani este caracterizată prin instabilitate, percepţia 
inegală a însuşirii obiectelor, a spaţiului şi a timpului, diferită de la un copil la 
altul. Totodată, le este propriu un grad mare de sugestibilitate, iar categoriile de 
adevăr şi minciună nu le sunt clare. De aici şi rezerva firească cu care trebuie 
apreciate afirmaţiile lor, ca şi necesitatea de a fi bine verificate şi apreciate cu 
mult spirit critic. 

Regulile tactice de a ascultare a „„martorului” preşcolar - care trebuie 
audiat numai dacă situația o impune în mod deosebit, vor fi adecvate 
posibilităţilor psihice amintite. Recomandabil este ca ascultarea să fie efectuată 
cu ajutorul unui specialist în psihologia copilului, în locuri cu care acesta este 
familiarizat. Accentul se va pune pe relatarea spontană a minorului, iar 
întrebările trebuie să fie precis formulate, într-un limbaj accesibil copilului şi, 
evident, cu multă blândeţe. 

Perioada de la 6 la 10 ani este definită de o dezvoltate psihică mai 
accentuată, caracterizată prin echilibru, ceea ce favorizează creşterea funcţiilor 
cognitive. 

Percepția spaţiului şi timpului se îmbunătăţeşte sensibil. Totodată, se 
dezvoltă mult capacitatea de redare şi memoria. Îşi fac apariţia primele trăsături 
de caracter. Atitudinea morală a copilului devine mai complexă şi începe să facă 
distincţie între adevăr şi minciună. Reuşita audierii în cazul acestui minor 

depinde de cunoaşterea sa cât mai cuprinzătoare (inteligenţă, preocupări, 
înclinații, interese). 

La începutul audierii propriu-zise se recomandă să se atragă atenţia 
copilului să nu mintă sau să ascundă adevărul şi să spună fără teamă tot ce ştie 
despre faptă. Procedeul tactic al relatării libere rămâne, şi în această fază, de 
preferat. Pe cât posibil, minorul nu va fi întrerupt, evitându-se unele aprecieri în 
legătură cu asociaţiile pe care copilul le poate face datorită imaginației specifice 
vârstei asociază, de exemplu, pe omul urât cu omul rău. 

Întrebările se vor formula în mod clar, precis, fiindu-i adresate în aşa fel 
încât copilul să aibă sentimentul că este luat în serios şi tratat de la egal la egal. 
Se ştie că, la această vârstă, şi chiar în continuare, aproximativ până la 14-15 
ani, copilul poate fi uşor sugestionat. De aceea, se va acorda atenţia cuvenită 
persoanelor care îl ajută, pentru a nu-l influenţa. Dacă îi este teamă să spună ce 
cunoaşte, va fi stabilită şi înlăturată cauza fricii. 

În ipoteza în care persistă în eroare sau se constată că minte, organul 
judiciar trebuie să ştie că minciuna este determinată, la această vârstă, de 
incapacitatea de a discerne adevărul, de dorinţa de a se apăra, de a-şi da 
importanţă, dar şi de influenţa exercitată de părinţi, rude, alte persoane 
interesate . 

Perioada şcolară, mijlocie, de la 10 la 14 ani, este determinată de 
străbaterea pubertăţii, cu numeroase modificări biologice, reflectate şi pe planul 
psihicului. Activitatea senzorială cunoaşte o intensificare evidentă, posibilitățile 
de orientare spaţială şi temporală se lărgesc, iar memoria cunoaşte un salt 
cantitativ şi calitativ, prin apariţia componentelor logice şi a tendinţelor de 
interpretare. 

Afectivitatea şi excitabilitatea cunosc, de asemenea, o dezvoltare, 
specifică pubertăţii. Paralel cu dezvoltarea discernământului şi sentimentelor 
morale, pot să-şi facă apariţia şi unele defecte de voinţă, de educaţie. Cu toată 
dezvoltarea sa, minorul este caracterizat de o conduită contradictorie, uneori de 
tendinţă spre minciună (determinată de cauzele amintite). Adesea se întâlnesc şi 
comportamente agresive în accepţia lor psiho-socială. 

Atracția spre faptele senzaţionale îl fac să exagereze, să-şi dea 
importanţă, să comenteze cu oricine cele petrecute sau auzite, astfel putând fi 
uşor influenţabil. De aceea, se impune ascultarea lui imediată, chiar pe 
neaşteptate. 

Dacă se consideră necesar, minorul va fi ascultat mai întâi singur şi apoi 
în prezenţa persoanei desemnate să-l asiste. Pentru obţinerea unor declaraţii 
complete şi sincere, va fi solicitată, în funcţie de caz, participarea activă a celui 
care îl însoţeşte. Pe fondul aceleiaşi atitudini calme, înţelegătoare, organul 
judiciar poate fi, totuşi, ceva mai ferm, dacă constată că minorul este obraznic 
sau are tendinţe de a minţi. 

Perioada adolescenţei, de la 14 la 18 ani, este marcată de începerea 
introducerii minorului în viaţa socială, cu toate caracteristicile acestui proces. 

Devine pregnantă dezvoltarea sensibilităţii, caracterizată şi de erotizarea 
acesteia . 

Spiritul de observaţie se dezvoltă mult, iar potenţialul de percepţie, 
fixare şi redare este foarte ridicat. Este de subliniat faptul că reproducerea celor 
percepute începe să se realizeze prin filtrul propriei personalități, influenţa, 
sugestia, având o pondere mai redusă, aceasta ca urmare a faptului că 
memorarea logică devine forma centrală de reţinere. 

Adolescentului i se pot aplica aceleaşi reguli tactice de ascultare ca şi în 
cazul majorului, dar de care îl deosebeşte, în primul rând, lipsa experienţei de 
viaţă. Atitudinea organului judiciar va rămâne şi acum în limitele 
corespunzătoare vârstei adolescentului. 


4.9.  Consemnarea declaraţiilor martorilor 

Potrivit prevederilor procesuale, depoziția martorilor se consemnează în 
scris, acesta reprezentând principalul mijloc de fixare a rezultatelor ascultării. 
Declaraţia se scrie pe formulare tip şi cuprinde mai multe părţi. De regulă, 
declaraţia este scrisă la maşina de scris, dar este posibil ca şi martorul să-şi scrie 
singur declaraţia, în cabinetul de anchetă, atrăgându-i-se atenţia să se răspundă 
la toate problemele care fac obiectul declaraţiei, urmând să fie citită imediat, în 
vederea completării cu răspunsurile la întrebări sau cu clarificarea aspectelor 
insuficient de precis redate de martor. 

În majoritatea cazurilor, completarea formularului declaraţiei începe 
după ce persoana ascultată a redat liber faptele şi împrejurările percepute, timp 
în care organul judiciar va nota aspectele importante, unele amănunte 
semnificative, neclarităţile, eventualele contraziceri pe care le va clarifica 
ulterior. Pe parcursul acestor însemnări, nu trebuie să se neglijeze observarea cu 
atenţie a martorului. 

Consemnarea depoziţiei martorului se va face într-o formă cât mai fidelă 
şi precisă, cât mai apropiată de modul de exprimare a martorului, fiind interzisă 
modificarea sau înlocuirea cuvintelor acestuia, cu excepţia celor vulgare sau 
triviale. În practică, se manifestă uneori tendinţa de reformulare a expresiilor 
martorului, de sintetizare a relatărilor, aspect de natură să altereze obiectivitatea 
declaraţiei sau să se dea un alt înţeles afirmațiilor . 

După fixarea declaraţiilor, făcută în etapa expunerii libere, se vor 
consemna întrebările şi răspunsurile date de martor. Declaraţia este citită 
persoanei ascultate şi semnată pe fiecare pagină şi la sfârşit, de către organul 
judiciar care a efectuat ascultarea, de către martor, eventual de interpret, dacă 
prezenţa acestuia a fost necesară. Locurile libere se barează. În ipoteza în care 
martorul revine asupra vreuneia din declaraţiile sale, ori are de făcut completări, 
rectificări ori precizări, acestea vor fi consemnate în aceleaşi condiţii. 

Fixarea declaraţiilor prin mijloace tehnice criminalistice 

Fixarea declaraţiilor pe bandă magnetică sau videomagnetică constituie 
un procedeu tehnic folosit tot mai frecvent de organele judiciare, datorită 
avantajelor pe care le prezintă. De exemplu: 

a. Asigură, sub toate aspectele, o deplină obiectivitate şi fidelitate în 
înregistrarea declaraţiilor, a întrebărilor şi a răspunsurilor; 

b. Au devenit indispensabile în ascultarea impusă de unele împrejurări 
limită, în special a victimelor aflate în stare gravă, a muribunzilor, precum şi a 
copiilor, a persoanelor handicapate şi a celor care necesită prezenţa unui 
interpret; 

c. Dau posibilitatea anchetatorului să analizeze cu atenţie afirmaţiile 
celui ascultat, să-i surprindă cu exactitate expresiile, reacțiile, ezitările etc. 
multe cu semnificaţie pentru aprecierea sincerităţii martorului; 

d. Asigură corectitudinea şi continuitatea ascultării, organul judiciar 
nefiind obligat să ia note, să-l întrerupă pe cel audiat, să transcrie întrebările şi 
răspunsurile. 

Acest ultim avantaj are o semnificație direct tactică. De pildă, în 
intervalul de timp în care sunt scrise întrebările şi răspunsurile, martorul, dar 
mai ales învinuitul sau inculpatul, au posibilitatea să-şi pregătească 
răspunsurile, să se gândească la diverse alibiuri etc. 

Înregistrările pe bandă magnetică, efectuate în momentul ascultării 
persoanelor, pot servi ca mijloc de probă, alături de declaraţia scrisă, numai în 
situaţia în care se realizează în conformitate cu regulile procesuale penale, 
precum şi cele tehnico-tactice criminalistice . 

La începutul ascultării, martorului i se aduce la cunoştinţă că declaraţia 
sa va fi înregistrată pe bandă în întregime. Înregistrarea începe cu indicarea 
datei şi locului de înregistrare, a numelui şi calităţii organului judiciar, după 
care ascultarea îşi urmează cursul firesc (identificarea martorului, depunerea 
jurământului, prezentarea obiectului cauzei, relatarea liberă, întrebările şi 
răspunsurile). 

Eventualele pauze făcute în timpul audierii sunt menţionate înainte şi 
după reluarea înregistrării, care va începe cu repetarea ultimelor cuvinte rostite 
de martor, înainte de pauză. Aceleaşi menţiuni se fac şi în ipoteza în care 
intervine vreo defecţiune tehnică. 

La sfârşit, banda este audiată în întregime, martorul fiind întrebat dacă 
imprimarea a fost efectuată în mod corect, atât întrebarea, cât şi răspunsul fiind 
şi ele înregistrate, ca şi menţiunile despre ora la care s-a terminat ascultarea şi 
despre aparatura folosită la imprimare (magnetofon, viteză de înregistrare, tipul 
de bandă magnetică şi microfon). Capătul benzii este sigilat, iar rola sau caseta 
împachetată şi sigilată la rândul ei, purtând semnătura organului judiciar care a 
luat declaraţia şi a martorului. Despre toate aceste operaţii se fac menţiunile 
cuvenite în declaraţia scrisă. 

Faţă de avantajele evidente ale acestui mijloc de fixare şi, îndeosebi, a 
celor prezentate de înregistrarea videomagnetică, în prezent nu se mai manifestă 
nici un fel de reținere. Până nu de mult exista temerea că o imprimare poate fi 
„trucată”, lucru uşor de depistat prin mijloace tehnice criminalistice actuale. 
Aceste temeri se mențin, însă, la unele organe judiciare (poate nu fără temei), 
mai ales la magistrați, atunci când banda magnetică reprezintă un mijloc 

material de probă, în sensul că poate să conţină urmele sonore ale faptei. 
Fireşte, nu avem în vedere înregistrările audio şi video din categoria mijloacelor 
de probă (art. 64 C. pr. pen.) efectuate potrivit altor proceduri. 

CAPITOLUL 5 


ASCULTAREA ÎNVINUITULUI SAU INCULPATULUI 
ÎN PROCESUL PENAL 


5.1. Aspecte de ordin noţional. 

Terminologie — noţiunile de: ascultare, audiere, anchetă, interogatoriu. În 
literatura de specialitate, în legislaţia procesual-penală precum şi în practica 
judiciară, actul procedural prin care învinuitul sau inculpatul, celelalte părți sau 
martorii sunt chemaţi în faţa organelor judiciare pentru a furniza informaţii în 
legătură cu infracţiunea ce formează obiectul urmăririi penale sau al judecății 
este desemnat prin termeni variaţi, nu întotdeauna proprii a contura conţinutul 
acestei activităţi. De aceea, consider a fi necesare anumite precizări şi delimitări 
terminologice. 

Astfel, ascultarea persoanelor reprezintă actul procedural prin care 
învinuitul sau inculpatul, celelalte părți, martorii, cu privire la care există o 
presupunere că deţin informaţii în legătură cu infracțiunea sau făptuitorul 
acesteia, sunt chemate să dea relații sau explicaţii în faţa organelor judiciare 
penale. Alături de termenul de ascultare se utilizează şi termenul de audiere. 
Acesta este considerat a fi sinonim, putând fi folosit, atât în limba vorbită cât şi 
în limba literară, în locul celui de ascultare. La fel şi în legislaţia procesual- 
penală, în limbajul juridic precum şi în cel al literaturii juridice şi criminalistice. 
În mod nejustificat, se consideră că audierea constă în activitatea de ascultare a 
persoanelor numai de instanța de judecată. Legiuitorul, reglementând această 
activitate procesuală, utilizează, cu precădere, termenul de ascultare (art.70 şi 
urm. C. pr. pen.). 

Prin urmare, termenul de anchetă nu se identifică cu cel de ascultare ci îl 
include în conţinutul său. Astfel, ancheta penală cuprinde o serie de activităţi de 
urmărire penală şi tactică criminalistică (cercetare la faţa locului, percheziţii, 
ascultări de persoane, confruntări, reconstituiri etc.) precum şi de investigaţii 
operative desfăşurate de organele specializate având ca scop şi finalitate 
identificarea şi tragerea la răspundere penală a făptuitorilor, constatarea şi 
probarea temeinică a faptelor şi corecta aplicare a legii. 

Termenul de interogatoriu desemnează totalitatea întrebărilor adresate de 
organul judiciar persoanelor ce sunt ascultate în procesul penal cu privire la 
faptele ce formează obiectul procesului şi a răspunsurilor date de acestea. În 
literatură precum şi în practica judiciară termenul interogatoriu este folosit, 
uneori, într-un mod impropriu. Astfel, datorită, probabil, împrejurării că 
învinuitului sau inculpatului, cu prilejul ascultării, i se adresează cele mai multe 
întrebări, termenul interogatoriu este utilizat pentru desemnarea activităţii de 
ascultare a acestuia şi ar consta în totalitatea întrebărilor puse 
învinuitului/inculpatului, precum şi răspunsurile la aceste întrebări. Utilizat în 

această accepţiune termenul interogatoriu prezintă anumite neajunsuri. Astfel, 
acesta priveşte doar o latură a activităţii de ascultare (momentul adresării 
întrebărilor şi al primirii răspunsurilor), neacoperind integral conţinutul acestui 
act procedural. Ascultarea învinuitului/inculpatului presupune, în primul rând 
relatarea liberă a faptelor de către cel ascultat şi apoi adresarea de întrebări de 
către organul judiciar. Prin urmare, activitatea de ascultare în ansamblu 
constituie rezultatul aplicării procedeului mixt de audiere, adică al relatării 
spontane a faptelor şi a interogatoriului . Apoi, termenul interogatoriu, utilizat 
în sensul precizat mai sus, ar privi numai ascultarea învinuitului sau 
inculpatului, ceea ce ar putea conduce la concluzia că numai acesta ar putea fi 
supus unui interogatoriu. O astfel de concluzie ar fi falsă deoarece dispoziţiile 
legale care reglementează ascultarea învinuitului/inculpatului (privind relatarea 
liberă şi adresarea de întrebări) se aplică în mod corespunzător şi la ascultarea 
celorlalte părţi precum şi martorilor (art. 77 şi art.86 C. pr. pen.). 

Alţi autori analizează aceste noţiuni din perspectivă strict psihologică şi 
se precizează că ascultarea, audierea par a fi termeni didactici mult mai 
apropiaţi verificării unor cunoştinţe şcolare sau schimbului unilateral de 
informaţii, conotaţiile ambilor termeni având caracter contemplativ-static, iar 
această semnificaţie este departe de relaţia de opozabilitate interpersonală de tip 
special specifică urmăririi penale. De asemenea, termenul de anchetă ar părea 
impropriu, deoarece trimite către domeniile sociologiei, pe de o parte, iar pe de 
altă parte acest termen, prin specificul consacrării sale în trecut, se asociază 
relelor tratamente şi abuzului specific anchetatorului de tip torţionar. 

Din această perspectivă psihologică se apreciază că termenul de 
interogatoriu şi, respectiv, interogare judecătorească, desemnează cel mai bine 
realitățile pe care în fond le vizează. Astfel, interogatoriul este definit ca fiind 
contactul interpersonal verbal, relativ tensionat emoţional, desfăşurat sistematic 
şi organizat ştiinţific, pe care îl poartă reprezentantul organului de stat cu 
persoana bănuită în scopul de a culege date şi informaţii despre o faptă 
infracţională în vederea prelucrării şi lămuririi împrejurărilor în care s-a comis 
fapta, a identifica făptuitorii şi, în funcţie de adevăr, a stabili răspunderile. 

În literatura americană de specialitate, pentru a desemna activitatea de 
ascultare a persoanelor în cadrul procesului penal este folosit termenul de 
interogatoriu şi, mai nou, termenul de „interviu investigativ” . 

În concluzie, termenul de ascultare a învinuitului/inculpatului este folosit 
pentru a desemna această activitate din punct de vedere al reglementărilor 
procesual-penale, termenul de audiere ca sinonim al ascultării cu sensul precizat 
iar, pentru a surprinde şi conotaţiile de natură psihologică, este folosit termenul 
de interogatoriu. Termenul de anchetă include în conţinutul său atât activitatea 
de ascultare a persoanelor cât şi alte activităţi de urmărire penală, de tactică 
criminalistică şi de investigaţii operative pentru identificarea şi tragerea la 
răspundere penală a făptuitorilor. 

5.2. Noțiunea şi importanţa ascultării învinuitului sau 
inculpatului 

Săvârşirea unei infracțiuni antrenează întotdeauna o vie activitate de 
probaţiune desfăşurată de organele judiciare în vederea stabilirii tuturor 
împrejurărilor referitoare la faptă şi făptuitor. 

Posibilitatea aflării adevărului în cauzele penale este dată de 
împrejurarea că infracțiunea, ca faptă a omului, este însoţită, în majoritatea 
aproape absolută a situaţiilor, de producerea unor transformări în mediul 
înconjurător. Astfel de modificări de natură materială, desemnate prin termenul 
general de urme, sunt susceptibile de o constatare nemijlocită şi pot fi percepute 
direct de către organele judiciare, pe calea efectuării unor activități operative 
(cercetarea la faţa locului, ridicarea de obiecte şi înscrisuri, percheziţia, etc.) sau 
prin supunerea acestora unor examinări de specialitate (expertize, constatări 
tehnico-ştiințifice etc.). Descoperirea, ridicarea, fixarea, analiza şi sinteza 
acestor elemente materiale furnizează utile informaţii cu privire la infracţiunea 
comisă şi la autorul acesteia. 

Dar, săvârşirea infracțiunii este întotdeauna însoţită de o serie de 
transformări de natură imaterială. Este vorba de acele schimbări petrecute în 
plan psihic, în planul conştiinţei conservate în memoria celor care într-o calitate 
sau alta au participat la săvârşirea infracțiunii: învinuit sau inculpat, parte 
vătămată, martori. Astfel de modificări produse în psihicul omului, sub forma 
unor impresii, nu pot fi cunoscute organelor judiciare decât pe o cale mijlocită, 
ocolită. Între organul judiciar şi sursa informaţiei se interpune purtătorul 
informaţiei, cel care a perceput împrejurări legate de infracțiune şi de făptuitor. 
Cunoaşterea acestor informaţii presupune exteriorizarea, comunicarea, adică 
transpunerea în imagini verbale a impresiilor lăsate în memorie. Aceasta 
implică un contact direct între organul judiciar şi purtătorul informaţiei, contact 
care se realizează prin chemarea în faţa organelor judiciare a celor care cunosc 
împrejurări legate de infracţiune în vederea ascultării lor . 

Ascultarea învinuitului/inculpatului este una dintre activitățile cele mai 
importante căreia, organul de urmărire penală îi consacră o mare parte din timp 
şi un volum mare de muncă. Ascultarea învinuitului/inculpatului poate fi 
definită drept activitatea procesuală şi de tactică criminalistică efectuată de 
către organul de urmărire penală în scopul stabilirii unor date cu valoare 
probatorie necesare pentru aflarea adevărului în cauza care face obiectul 
cercetării penale. 

Aşadar, ascultarea învinuitului/inculpatului este un act procedural dar şi 
de tactică criminalistică, care oferă organului de urmărire penală şi instanţei de 
judecată cele mai multe informaţii cu privire la fapta săvârşită şi la 
personalitatea făptuitorului. Datorită valorii informaţiilor pe care organul 
judiciar le obţine din ascultarea învinuitului/inculpatului, de regulă, procesul 
penal (atât în cursul urmăririi penale cât şi al judecății), nu se poate desfăşura 
fără ascultarea celui în jurul căruia se va concentra întreaga activitate a 
organelor judiciare şi a părţilor, purtătorul celor mai ample şi utile informaţii - 

învinuitul sau inculpatul. Această concluzie reiese din obligaţia organului 
judiciar de a se deplasa şi de a asculta pe învinuit/ inculpat la locul unde se află, 
dacă acesta nu poate să se prezinte pentru a fi ascultat. Situaţiile în care 
procesul penal poate începe şi continua fără contactul direct dintre organul 
Judiciar şi învinuit sau inculpat sunt de excepţie şi strict reglementate de lege. 
Dispoziţiile legale prevăd că organul de cercetare penală va continua urmărirea 
şi fără a-l asculta pe inculpat când acesta este dispărut, se sustrage de la 
cercetare sau nu locuieşte în ţară, iar în faza de judecată, inculpatul nu este 
ascultat în cazul în care nu se prezintă, deşi a fost legal citat. 

Ascultarea  învinuitului/inculpatului este o activitate deosebit de 
importantă şi ocupă un loc special în rândul celorlalte activități legate de 
strângerea probelor pe de o parte, datorită informaţiilor pe care le furnizează iar 
pe de altă parte, această activitate constituie prima manifestare a dreptului de 
apărare al învinuitului/inculpatului. Prin informaţiile pe care le oferă, deşi în 
cele mai multe cazuri învinuitul/inculpatul nu are interes să arate complet 
adevărul, declaraţiile lui cuprind numeroase aspecte ale infracţiunii cercetate 
(participanţi, metode de săvârşire şi de acoperire sau ascundere a faptei, bunuri 
sau valori sustrase, împrejurări legate de comiterea faptei) care, coroborate cu 
ansamblul probelor existente în dosar pot reda imaginea fidelă a modului de 
săvârşire a faptei şi, nu în ultimul rând, acestea servesc la justa soluţionare a 
cauzei. De asemenea, această activitate, fiind prima manifestare a dreptului de 
apărare, îi conferă învinuitului/inculpatului largi posibilități de prezentare a 
faptelor şi împrejurărilor ce vin în favoarea sa şi a tuturor datelor pe care le 
consideră necesare, putând solicita în acest sens administrarea probelor. 

Învinuitul/inculpatul este persoana care cunoaşte cel mai bine 
împrejurările şi modalităţile prin care s-a săvârşit infracţiunea şi poate oferi date 
pe care nimeni altcineva nu le cunoaşte. Astfel, prin ascultarea lui se pot 
descoperi mijloace de probă ce pot servi la dovedirea activităţii sale 
infracționale indiferent dacă, ulterior, revine sau nu asupra declarațiilor iniţiale. 
Prin urmare, informaţiile furnizate de învinuit/inculpat în cadrul ascultării 
contribuie la strângerea materialului probator ce va servi atât la acuzarea cât şi 
la apărarea sa. 

În acest sens, cu ocazia ascultării, învinuitul/inculpatul nu este obligat să 
probeze nevinovăția sa, iar atunci când există probe de vinovăţie, 
învinuitul/inculpatul are dreptul să probeze lipsa lor de temeinicie. Sarcina 
probării vinovăţiei învinuitului/inculpatului incumbă organului de urmărire 
penală, iar până la stabilirea vinovăţiei operează principiul prezumţiei de 
nevinovăție . 

În concluzie, ascultarea învinuitului/inculpatului este o activitate de o 
importanță majoră în cadrul activităţilor procesuale probatorii datorită 
informaţiilor care se pot obţine atât cu privire la împrejurările şi modalităţile în 
care a fost săvârşită fapta dar şi cu privire la personalitatea făptuitorului. Aceste 
informaţii ajută organul judiciar la înţelegerea cazului sub toate aspectele, 
determinând astfel o încadrare juridică corectă a faptei săvârşite şi în final 

contribuie la justa soluţionare a cauzei. Dar pentru ca această activitate să-şi 
poată atinge scopul este necesară o cunoaştere aprofundată de către organul de 
urmărire penală atât a regulilor şi procedeelor legale de acţiune, cât şi a unor 
elemente de tactică criminalistică, de psihologie judiciară şi de comunicare 
interpersonală. 


5.3. Noțiunea de tactică a ascultării învinuitului sau inculpatului 

Prin intermediul organelor sale de simţ şi al gândirii abstracte, omul 
cunoaşte ceea ce se întâmplă în lumea înconjurătoare şi păstrează multă vreme 
în memorie imaginile evenimentelor ce se produc în faţa sa. Astfel că el are 
capacitatea să reproducă în conştiinţa sa faptele şi fenomenele petrecute cu 
multă vreme în urmă. Deci şi infracțiunile, percepute în timpul săvârşirii lor, pot 
fi reproduse de subiectul receptor şi redate altor persoane, cu suficiente 
caracteristici generale şi de detaliu pentru a fi înţelese cu uşurinţă. Martorii 
oculari, infractorii şi chiar victimele, percepând nemijlocit procesul săvârşirii 
infracțiunii, sunt în măsură să facă relatări utile despre modul şi împrejurările în 
care a fost comisă. De aceea, ştiinţa criminalisticii elaborează metodele tactice 
de ascultare a acestor persoane. 

Tactica ascultării învinuitului/inculpatului în procesul penal poate fi 
definită drept acea parte a tacticii care, în scopul obţinerii unor declaraţii 
complete şi fidele, elaborează, cu respectarea normelor procesual penale, un 
ansamblu de procedee referitoare la organizarea ascultării, la elaborarea 
planului pe baza căruia se va desfăşura ascultarea,la modul propriu-zis de 
efectuare a acestei activități, modul de fixare a declarațiilor 
învinuitului/inculpatului, la verificarea şi aprecierea acestora . 

Având în vedere faptul că de multe ori învinuitul/inculpatul ascunde 
fapte sau împrejurări cu privire la care este audiat de anchetator sau face 
declaraţii nesincere cu scopul de a se sustrage de la răspunderea penală care îl 
ameninţă (folosind în acest sens cele mai abile mijloace pentru inducerea în 
eroare a organului judiciar), este necesară elaborarea şi folosirea unor procedee 
tactice de ascultare a învinuitului/inculpatului. Folosirea acestor procedee 
tactice nu poate depăşi cadrul legal şi trebuie să se facă cu respectarea 
demnităţii umane. În acelaşi timp trebuie să se ţină seama de diversele atitudini 
pe care învinuitul/inculpatul le poate adopta în faţa anchetatorului. Astfel, 
activitatea de ascultare aduce în poziţii opuse pe participanţii la această 
activitate: organul judiciar, purtător al autorităţii de stat, care va folosi numai 
mijloace legale neputând periclita prestigiul şi demnitatea specifice acestei 
funcţii şi învinuitul/inculpatul care este interesat să ascundă adevărul, fiind 
autorul infracțiunii şi utilizând în acest sens şi mijloace perfide şi imorale, fară 
pericolul de a fi sancţionat. Aşadar, anchetatorul trebuie să folosească o gamă 
largă de procedee tactice adecvate fiecărei situaţii în parte. Aceste procedee 
tactice reprezintă „arma” cea mai eficace în vederea obţinerii unor declaraţii 
exacte şi sunt puse la îndemâna organului judiciar de acea parte a tacticii 
criminalistice denumită tactica ascultării învinuitului/inculpatului. 

Natura procedeelor tactice şi modul de aplicare a acestora diferă după 
cum învinuitul/ inculpatul este de bună sau de rea-credinţă. Astfel, pe 
învinuitul/inculpatul de rea-credinţă procedeul tactic trebuie să-l determine să 
renunţe la tendinţa de minciună, de negare a faptelor şi să-l determine să 
recunoască adevărul; acest procedeu trebuie să aibă însuşirea de a surprinde, de 
a descumpăni, de a-l determina pe acesta să colaboreze şi în final să facă 
declaraţii sincere. Astfel de procedee tactice constau, de regulă, în folosirea de 
către organul judiciar a unor strategii care, plasate în cel mai favorabil moment 
psihologic şi adaptate personalităţii învinuitului/inculpatului, au scopul de a-l 
îndruma spre o anumită comportare, adică renunţarea la atitudinea de rea- 
credinţă şi recunoaşterea faptelor săvârşite. În cazul în care învinuitul/inculpatul 
se caracterizează prin inteligență, abilitate, spirit de observaţie, va putea 
înţelege intenţia organului judiciar şi se va strădui să păstreze tăcerea asupra 
acelor împrejurări a căror dezvăluire l-ar pune în pericol. Dar, dacă procedeul 
tactic este utilizat într-un mod inteligent şi este plasat în cel mai propice context 
psihologic, învinuitul/inculpatul ar putea să nu sesizeze finalitatea urmărită de 
anchetator şi, în consecință, ar putea dezvălui fapte asupra cărora până în acel 
moment a păstrat tăcerea; aceasta nu înseamnă că a fost silit, constrâns la 
această atitudine, nu înseamnă că a fost indus în eroare, comportarea organului 
Judiciar fiind una onestă şi având ca scop moral aflarea adevărului. Libertatea 
organului judiciar nu este nelimitată. Acesta nu poate folosi procedee care să 
contravină dispoziţiilor legale sau care să inducă în eroare pe învinuit/inculpat 
sau pentru a-l determina să recunoască forţat anumite fapte pe care nu le-a 
săvârşit. 

Procedeele tactice sunt folosite nu numai cu privire la ascultarea 
învinuitului/inculpatului de rea-credinţă ci şi în cazul învinuitului/inculpatului 
de bună-credinţă, deoarece, acesta din urmă comite, mai presus de voinţa lui, 
erori, inexactități ce trebuie însă reparate pentru a facilita obţinerea unei 
declaraţii complete şi fidele. De regulă, scopul utilizării unor astfel de procedee 
este reamintirea unor împrejurări temporar uitate sau verificarea exactităţii celor 
declarate, mai ales când arătările acestora se referă la însuşirile subiective de 
apreciere a raporturilor spaţiale, la localizarea şi determinarea duratei în timp a 
unor fenomene . 

Procedeele tactice folosite în ascultarea învinuitului/inculpatului în 
procesul penal nu sunt construcții artificiale, hibride, ci dimpotrivă, reprezintă 
rezultatul generalizării ştiinţifice a experienţei pozitive acumulate de organele 
judiciare de-a lungul timpului, de practica cercetării infracţiunilor. Procedeelor 
tactice le este specific un anumit caracter de generalitate, implicând anumite 
elemente tipice, comune. Eficacitatea lor a fost constant verificată în activitatea 
practică a organelor judiciare. Procedeele tactice folosite de organul judiciar se 
diferenţiază după cum sunt aplicate unuia sau altuia dintre învinuiţi/inculpaţi. 
Astfel, un anumit procedeu tactic poate fi eficient în cazul unui învinuit/inculpat 
şi ineficient în cazul altui învinuit/inculpat. În practica judiciară s-a constatat că 
procedeele tactice de ascultare au, în mod necesar, un caracter individual, ele 

diferenţiindu-se unele de altele în funcţie de mai multe criterii, între care un rol 
important îl are personalitatea învinuitului/inculpatului şi ansamblul datelor în 
care se înscrie cauza. De aceea, ele trebuie aplicate nuanţat, specific 
personalităţii învinuitului/inculpatului şi tuturor circumstanțelor cauzei. Aceste 
criterii de diferențiere în aplicarea practică determină situația ca procedeele 
tactice de ascultare să aibă doar caracterul unor indicaţii, unor modele sau 
recomandări care lasă un nelimitat câmp de acţiune imaginaţiei, perspicacităţii, 
fanteziei organului judiciar . 

Prin urmare, regulile tactice după care se desfăşoară ascultarea 
învinuitului/inculpatului au fost elaborate pe baza unei îndelungate cercetări iar 
aplicarea lor nu poate depăşi prevederile normelor în vigoare, utilizându-se 
numai în limitele şi în spiritul acestora . Aceste reguli au fost sistematizate de 
partea criminalisticii denumită tactica ascultării persoanelor în procesul penal 
ŞI, mai concret, tactica ascultării învinuitului sau inculpatului. 


5.4. Declaraţiile învinuitului/inculpatului 

Noţiunea şi importanţa declaraţiilor învinuitului/inculpatului — Întreaga 
activitate procesuală se desfăşoară în vederea dovedirii activităţii infracţionale a 
învinuitului/inculpatului şi tragerii lui la răspundere penală. Această dovedire a 
activităţii infracționale se face prin probe, prin descoperirea şi administrarea de 
probe şi reprezintă o obligaţie legală care îi revine organului judiciar. 

Potrivit concepţiei legiuitorului nostru, constituie probă orice element de 
fapt care serveşte la constatarea existenţei sau inexistenţei unei infracțiuni, la 
identificarea persoanei care a săvârşit-o şi la cunoaşterea împrejurărilor 
necesare pentru justa soluţionare a cauzei. Categorie juridică distinctă, 
mijloacele de probă reprezintă izvorul probei, adică acele mijloace care pun în 
evidență proba, prin care pot fi constatate elementele de fapt ce pot servi ca 
probă în procesul penal. Mijloacele de probă sunt enumerate în mod expres de 
către legiuitor, acestea fiind: declaraţiile învinuitului sau ale inculpatului, 
declarațiile părții vătămate, ale părţii civile şi ale părții responsabile civilmente, 
declaraţiile martorilor, înscrisurile, înregistrările audio sau video, fotografiile, 
mijloacele materiale de probă, constatările tehnico-ştiințifice, constatările 
medico-legale şi expertizele. Prin urmare, pe baza prevederilor legale, 
declaraţiile învinuitului/ inculpatului pot fi definite ca fiind mijloc de probă 
specific dreptului penal prin care se constată elemente de fapt (împrejurări, 
realităţi, întâmplări) ce pot servi ca probă şi care contribuie la aflarea adevărului 
şi la lămurirea aspectelor cauzei ce face obiectul cercetării. 

Ascultarea învinuitului sau inculpatului, ca activitate procesuală, are ca 
rezultat obţinerea declarațiilor acestuia. Declaraţiile învinuitului/inculpatului 
sunt făcute, de regulă, oral în faţa organelor judiciare şi se consemnează în scris 
de acestea. Există şi situaţii, întâlnite mai rar în practica judiciară, când 
declarațiile învinuitului/inculpatului, din cauza unei infirmități fizice (de 
exemplu: muţenia) nu pot fi făcute oral ci numai scris. Aceasta însă nu schimbă 
natura declaraţiilor, ele având aceeaşi valoare probantă. 

Declaraţiile învinuitului/inculpatului sunt primele în enumerarea făcută 
de lege, poate şi datorită rolului deosebit de important pe care acest mijloc de 
probă îl are în cadrul procesului penal. Astfel, în cazul declaraţiilor sincere, 
declaraţiile învinuitului/inculpatului contribuie întotdeauna la justa soluționare a 
cauzei întrucât, dacă învinuitul/inculpatul este vinovat, stabilesc cu multă 
exactitate împrejurările în care a fost săvârşită fapta, iar dacă nu este vinovat, 
fac cunoscute împrejurările care infirmă învinuirea. De asemenea, şi declaraţiile 
mincinoase sunt necesare deoarece organul judiciar ia cunoştinţă de atitudinea 
învinuitului/inculpatului faţă de învinuirea ce i se aduce, atitudine care poate 
influenţa individualizarea pedepsei. De aceea, aceste declaraţii sunt un mijloc 
de probă dintre cele mai importante, pentru organul judiciar existând obligația 
de a le obţine în orice cauză penală atât în faza de urmărire penală cât şi în faza 
de judecată. 

În literatura de specialitate se face vorbire de o dublă importanţă a 
declaraţiilor învinuitului: ca izvor de probaţiune în cauză şi ca mijloc de apărare 
al acestuia. Delimitarea în analiza acestor aspecte se face doar în plan teoretic 
deoarece, în practică, aceste două laturi ale ascultării învinuitului sunt 
indisolubil legate între ele. Alţi autori analizează funcţiile declaraţiilor 
învinuitului sau inculpatului pentru a evidenția mai bine importanţa acestora. 
Astfel, se precizează că declaraţiile învinuitului/inculpatului îndeplinesc două 
funcţii: funcţia de mijloc de probă şi funcţia de mijloc de apărare. 

Ca mijloc de probă, declaraţiile învinuitului/inculpatului furnizează 
organului judiciar elemente de fapt care pot servi ca probe pentru aflarea 
adevărului în cauza penală. Astfel, învinuitul/inculpatul, în cazul în care el este 
în realitate cel care a săvârşit fapta imputată, are cunoştinţe direct dobândite cu 
privire la faptele comise şi împrejurările în care au fost săvârşite deoarece 
cunoaşte cel mai bine aceste aspecte şi deţine date pe care nimeni altcineva nu 
le cunoaşte. În cazul în care o persoană este pe nedrept învinuită sau inculpată, 
prin declarațiile sale are serioase posibilităţi de dezvinovăţire şi de 
preîntâmpinare a unei erori judiciare. 

Ca mijloc de apărare, declaraţiile învinuitului/inculpatului constituie 
prima manifestare a dreptului de apărare a învinuitului/inculpatului deoarece 
prin acestea are posibilitatea de a prezenta faptele şi împrejurările care vin în 
apărarea sa, încercând astfel să se disculpe. Astfel, dacă învinuitul/inculpatul 
este vinovat, prin declaraţiile sale, el va încerca, de cele mai multe ori, să 
prezinte faptele astfel încât să-şi creeze o situaţie mai uşoară, iar dacă este 
nevinovat se va strădui să invoce toate acele împrejurări care probează 
nevinovăția sa. 

Tot ca un mijloc de apărare, declaraţiile învinuitului/inculpatului pun în 
lumină sistemul de garanţii al exercitării dreptului la apărare consacrat de 
Constituţie şi dispozițiile legale în vigoare - garantarea dreptului la apărare — 
care împiedică exercitarea abuzivă a puterii de către organele judiciare şi în 
acelaşi timp constituie o cale de prevenire a erorilor judiciare. Ele sunt deci de 
natură să oprească subiectivismul celor care sunt purtători ai calităţii de subiecţi 

activi oficiali ai administrării probei. Şi tot ca o manifestare a dreptului de 
apărare al învinuitului/ inculpatului se constituie şi dreptul la tăcere pe tot 
parcursul procesului penal, darea declarației fiind un drept al 
învinuitului/inculpatului şi nu o obligaţie. 

Clasificarea declaraţiilor învinuitului/inculpatului 

Declaraţiile învinuitului/inculpatului pot fi clasificate în: declaraţii 
judiciare sau declaraţii extrajudiciare. 

Declaraţia este judiciară atunci când este făcută în cadrul procesului 
penal, în faţa organelor judiciare, cu respectarea procedurii penale, constituind 
prin ea însăşi mijloc de probă. 

Declaraţia este extrajudiciară când a fost făcută în afara procesului penal, 
conţinutul ei ajungând la cunoştinţa organului judiciar prin alte mijloace de 
probă. Acestea pot fi anumite scrisori, declaraţii ale unor martori (cărora 
învinuitul/inculpatul le-a relatat despre faptă şi participaţia sa ) ori anumite 
înscrisuri în care s-au consemnat declaraţiile învinuitului/ inculpatului făcute în 
cadrul unor cercetări administrative. De asemenea, pot fi incluse în această 
categorie şi informaţiile desprinse dintr-un jurnal personal, dintr-un memoriu 
redactat de învinuit sau inculpat ori din alte înscrisuri. 

Importanţa şi rolul declaraţiilor învinuitului/inculpatului în raport cu 
celelalte mijloace de probă 

Legiuitorul a condiţionat valoarea declaraţiilor învinuitului/inculpatului - 
mijloc de probă, de existenţa unor fapte şi împrejurări ce rezultă din ansamblul 
probelor existente în cauză, ele neavând o valoare mai dinainte stabilită. Astfel, 
declaraţiile învinuitului/inculpatului servesc la aflarea adevărului numai în 
măsura în care sunt coroborate cu celelalte mijloace de probă administrate în 
cauză: declaraţiile martorilor sau părţii vătămate, înscrisurile, fotografiile, 
mijloacele materiale de probă, constatările medico-legale, expertizele. 

În raport cu aceste mijloace de probă, importanța declaraţiilor 
învinuitului/inculpatului nu este de neglijat datorită poziției pe care acesta o 
ocupă în cadrul procesului penal, fiind figura centrală a acestuia. Cum am mai 
precizat, învinuitul/inculpatul oferă o serie de date pe care le cunoaşte mai bine 
decât oricine şi care, de multe ori, sunt cunoscute numai de el. Astfel că, fără 
declaraţiile sale, este foarte greu uneori să se stabilească acele împrejurări care 
au importanţă esenţială pentru cauză. 

Pentru a înţelege mai bine rolul declaraţiilor acestui subiect procesual în 
raport cu celelalte mijloace de probă este necesară cunoaşterea acestora şi 
punerea în evidenţă a trăsăturilor specifice fiecăruia. 

Printre mijloacele de probă orale se înscriu, alături de declaraţiile 
învinuitului/inculpatului şi declaraţiile martorului şi cele ale părții vătămate. 
Persoana care are cunoştinţă despre vreo faptă sau despre vreo împrejurare de 
natură să servească la aflarea adevărului în procesul penal poate fi ascultată în 
calitate de martor. Persoana chemată ca martor este obligată să se înfăţişeze la 
locul, data şi ora arătate în citație, neîndeplinirea acestei obligaţii (prin lipsa 
nejustificată) ducând la sancţionarea acestuia cu o amendă judiciară. De 

asemenea, martorul are datoria să declare tot ce ştie cu privire la faptele cauzei, 
încălcarea acestei obligaţii (prin afirmaţii mincinoase sau prin faptul că nu 
spune tot ce ştie privitor la împrejurările esențiale asupra cărora este întrebat) 
atrăgând aplicarea unei sancțiuni penale pentru săvârşirea infracțiunii de 
mărturie mincinoasă . 

Spre deosebire de declarațiile martorului ce constituie, după cum am 
arătat, o obligaţie, neîndeplinirea acestora fiind sancționată, declaraţiile 
învinuitului/inculpatului nu reprezintă o obligație pentru acesta. El poate face 
declaraţii în faţa organului judiciar sau poate adopta atitudinea de tăcere, 
nefiind tras la răspundere pentru aceste atitudini. De asemenea, 
învinuitul/inculpatul poate face declaraţii mincinoase sau incomplete fără a 
putea fi tras la răspundere penală pentru săvârşirea infracțiunii de mărturie 
mincinoasă deoarece darea declaraţiilor constituie un drept al său şi nu o 
obligaţie. 

Învinuitul/inculpatul poate să revină asupra declaraţiilor sale, poate face 
completări, rectificări sau precizări. În această privință, martorul nu poate 
schimba sau modifica declaraţia sa datorită obligaţiei legale impuse acestuia de 
a declara tot ce ştie încă de la început, riscând altfel sancţiunea penală pentru 
mărturie mincinoasă. Învinuitul/inculpatul însă poate reveni, schimbându-și 
declaraţia dată inițial. Organul judiciar îl va întreba ce anume l-a determinat să 
revină asupra declaraţiei pentru a aprecia care declaraţie este adevărată. Prin 
completări, învinuitul/inculpatul îşi menţine declaraţiile anterioare, însă mai 
adaugă ceva la ele. Învinuitul/inculpatul va fi întrebat de ce nu a făcut 
completările după relatarea liberă, când i s-au pus întrebări de completare şi a 
avut posibilitatea de a face aceste completări. Rectificarea constă în îndreptarea 
sau completarea unor afirmaţii, iar precizarea urmăreşte ca anumite afirmaţii 
vagi să fie stabilite în mod detaliat. De exemplu, declară că au fost mai multe 
persoane fără a arăta care, pentru ca ulterior să precizeze numărul acestora . 

Partea vătămată este persoana care a suferit prin fapta penală o vătămare 
fizică, morală sau materială şi care participă în această calitate în procesul penal 

Aceasta poate oferi informaţii utile şi necesare cu privire la momentul 
săvârşirii infracţiunii, în vreme ce declaraţiile învinuitului/inculpatului conţin şi 
date anterioare şi ulterioare acestui moment. 

Declaraţiile martorilor şi ale părții vătămate au rol ajutător fiind ascultați 
înaintea învinuitului/inculpatului, astfel că în momentul ascultării acestui din 
urmă subiect procesual, organul judiciar are deja o părere asupra felului în care 
a fost săvârşită infracţiunea şi câteva date despre făptuitor. 

Informaţiile obţinute prin celelalte mijloace de probă (înscrisuri, 
înregistrări audio sau video, fotografii, mijloace materiale de probă, constatări 
tehnico-ştiinţifice, constatări medico-legale, expertize) au, de asemenea, un rol 
foarte important în probarea activităţii infracționale a învinuitului/inculpatului. 
Dar, potrivit reglementărilor legale, probele nu au valoare mai dinainte stabilită. 
De aceea, pentru a cunoaşte adevărul cu privire la infracţiune şi făptuitorul ei 
este necesară coroborarea tuturor probelor administrate în cauză. 

Ca o concluzie privind administrarea probelor şi folosirea mijloacelor de 
probă analizate, se poate preciza că organul judiciar trebuie să ia în considerare 
două reguli speciale ce au valoare de principiu: principiul prezumţiei de 
nevinovăție şi principiul „in dubio pro reo”. În conformitate cu dispoziţiile legii 
procesual-penale care consacră prezumția de nevinovăție, orice persoană este 
considerată nevinovată până la stabilirea vinovăţiei sale printr-o hotărâre penală 
definitivă. Această prezumție legală determină faptul că învinuitul sau 
inculpatul nu este obligat să-şi probeze nevinovăția. Prezumția de nevinovăție 
are caracter procesual, astfel că învinuitul/ inculpatul continuă să beneficieze de 
aceasta în tot cursul procesului penal, chiar în situaţia în care există indicii ori 
probe de vinovăție împotriva sa. Cealaltă regulă specială constă în faptul că în 
toată activitatea de administrare a probelor şi a folosirii mijloacelor de probă 
operează principiul „in dubio pro reo” adică orice îndoială este în favoarea 
învinuitului/inculpatului. Aceasta semnifică faptul că, pentru a putea fi reţinute 
de organele judiciare, acestea trebuie să aibă un conţinut precis. 

Valoarea  probatorie a declarațiilor învinuitului/inculpatului 

Concepţia asupra forţei probante a mărturisirii învinuitului/inculpatului a 
cunoscut de-a lungul timpului o evoluţie, care a mers de la atribuirea unei valori 
probante supreme („regina probelor”), până la considerarea acesteia ca o probă 
relativă a cărei valoare depinde de concordanța ei cu alte probe administrate în 
aceeaşi cauză penală. 

Astfel, în legislaţia mai veche, mai exact în sistemul probelor formale, 
declaraţiile învinuitului/inculpatului prin care acesta îşi mărturisea fapta şi îşi 
recunoştea vinovăția erau considerate „regina probelor”. 

În legislaţia modernă acest lucru nu mai este valabil, declaraţiile acestui 
subiect procesual având valoare probatorie numai prin coroborarea acestora cu 
celelalte mijloace de probă existente în cauză. Totuşi, unele reminiscenţe ale 
formalismului probelor pe planul acestui mijloc de probă mai sunt întâlnite în 
dreptul de tip anglo-saxon unde, în funcție de recunoaşterea sau negarea 
vinovăţiei, procedura  judecării cauzei este diferită. Astfel, dacă 
învinuitul/inculpatul declară de la început că se recunoaşte vinovat, procedura 
se simplifică — se exclude participarea juriilor — în care caz se va pune doar 
problema pedepsei. 

Teoria şi practica unor sisteme de drept occidentale oferă mărturisiri 
învinuitului/ inculpatului valoarea oricărei probe ceea ce permite să se pronunţe 
o condamnare în temeiul unei mărturisiri ferme şi concrete. Această concepţie 
are la bază principiul liberei aprecieri a probelor şi prezumția că nimeni nu are 
interesul să se recunoască vinovat pentru o faptă pe care nu a săvârşit-o. 
Practica a arătat însă că această prezumție nu este valabilă întotdeauna. S-au 
întâlnit astfel situaţii în care inculpatul şi-a recunoscut vinovăția cu privire la 
săvârşirea unei fapte din variate motive: pentru a ascunde o infracţiune mai 
gravă, din teamă, din devotament pentru adevăratul făptuitor, din interese 
personale, ori uneori, ca urmare a presiunilor ce s-au făcut asupra sa. Drept 
urmare, baza teoretică a acestei susţineri nu este prea sigură, astfel că nu se 

poate acorda mărturisirii inculpatului valoarea unei probe complete şi ferme de 
vinovăţie. De asemenea, progresele făcute de psihologia judiciară — psihologia 
infractorului în special — au demonstrat că nu trebuie să se acorde prea multă 
încredere acestui mijloc de probă deoarece, de cele mai multe ori, voluntar sau 
involuntar, învinuitul/inculpatul denaturează declaraţiile sale. 

Potrivit sistemului nostru probator, probele nu au valoare mai dinainte 
stabilită. Aprecierea fiecărei probe se face de organul de urmărire penală sau de 
instanța de judecată în urma examinării tuturor probelor administrate, în scopul 
aflării adevărului . Prin urmare, declaraţiile învinuitului/inculpatului, ca mijloc 
de probă necesar pentru aflarea adevărului în procesul penal, sunt lăsate la 
libera apreciere a organului de urmărire penală sau instanţei de judecată care, pe 
baza convingerii sale intime izvorâte din examinarea tuturor probelor 
administrate în cauză, poate să condamne fără recunoaşterea 
învinuitului/inculpatului sau să-l achite chiar dacă acesta a recunoscut fapta şi 
vinovăția sa. 

Indiferent de conţinutul declaraţiilor sale — recunoaştere sau negare a 
faptei etc. — legea nu acordă o forță probantă deosebită acestui mijloc de probă, 
dispoziţiile legale arătând că declarațiile învinuitului/inculpatului pot servi la 
aflarea adevărului numai în măsura în care sunt coroborate cu fapte şi 
împrejurări ce rezultă din ansamblul probelor existente în cauză. 

Declaraţiile învinuitului/inculpatului au o forță probantă relativă, pe de o 
parte datorită felului de percepere, memorizare, reproducere, adică a procesului 
de formare a declaraţiilor, iar pe de altă parte datorită faptului că 
învinuitul/inculpatul este direct interesat în desfăşurarea şi soluţionarea 
procesului penal. Relativitatea acestui mijloc de probă, trebuie privită în raport 
cu natura şi importanţa declarațiilor făcute de învinuit/inculpat, de momentul în 
care au fost obţinute, de atitudinea acestuia în desfăşurarea procesului penal, de 
antecedentele sale penale şi în special, de menţinerea constantă a declaraţiilor 
sau după caz de revenirea asupra lor. 

Potrivit regulilor procesual penale, organul de urmărire penală este 
obligat să manifeste un rol activ şi să adune probe atât în favoarea cât şi în 
defavoarea învinuitului/inculpatului. În acest sens, organul judiciar trebuie să 
administreze probele care susțin învinuirea chiar dacă învinuitul/inculpatul 
recunoaşte fapta. Aşadar, mărturisirea învinuitului/inculpatului are o valoare 
probatorie condiţionată de a fi confirmată de celelalte probe administrate. Luată 
izolat, ruptă de celelalte probe, nu are forță probantă. De asemenea şi 
declaraţiile prin care învinuitul/inculpatul neagă săvârşirea faptei penale sunt 
apreciate în acelaşi mod. 

Din coroborarea articolelor privind probele în general şi declarațiile în 
special decurge caracterul divizibil şi retractabil al declarațiilor 
învinuitului/inculpatului. 

Declaraţiile învinuitului/inculpatului sunt divizibile, în sensul că cele 
înfăţişate de învinuit/inculpat pot fi acceptate în tot sau în parte, după cum sunt 
confirmate sau nu de celelalte probe existente în cauză. De exemplu, organul 

judiciar poate considera ca adevărată acea parte din declaraţii prin care se 
recunoaşte săvârşirea infracțiunii şi poate înlătura, considerând-o ca 
neadevărată, partea din declaraţii care se referă la provocare, la legitima 
apărare, parte care este neconfirmată de celelalte probe administrate. 

Declaraţiile învinuitului/inculpatului pot fi retractate atât în faza de 
urmărire penală cât şi cu prilejul cercetării judecătoreşti, organul judiciar — 
organul de urmărire penală sau instanţa de judecată — având sarcina de a aprecia 
care dintre aceste declaraţii succesive şi contradictorii sunt adevărate. 

În practică, s-a constatat că oricare dintre aceste declaraţii poate fi 
reţinută ca verosimilă, indiferent că acestea au fost date în faza de urmărire 
penală sau în faza de judecată. Condiţia este ca aceste declaraţii să fie 
confirmate de ansamblul probelor existente în cauză. Prin urmare, posibilitatea 
retractării se menţine în orice fază a procesului penal, chiar şi în căile 
extraordinare de atac. De asemenea, recunoaşterea faptei nu constituie o piedică 
în revizuirea ulterioară a hotărârii. Retractarea trebuie să fie temeinic motivată 
şi de natură să formeze convingerea că relatările anterioare nu reprezintă 
adevărul. 

În concluzie, declaraţiile învinuitului/inculpatului sunt divizibile — 
organul judiciar reţinând numai ceea ce se coroborează cu alte probe — şi 
retractabile — numai dacă aceasta se impune în urma aprecierii întregului 
material probator în cauză. În acest sens, în practica judiciară s-a statuat că 
existența unor contradicții între declaraţiile succesive ale 
învinuitului/inculpatului indică falsitatea uneia sau a unora dintre ele, cel puţin 
în acele elemente asupra cărora poartă contradicţiile. Practica judiciară a statuat, 
de asemenea, că între declarațiile date în mod succesiv nu există o ordine de 
preferinţă. 

În aprecierea valorii probante a declaraţiilor învinuitului/inculpatului, 
organul de urmărire penală nu trebuie să plece de la idei preconcepute, 
presupuneri sau versiuni neverificate. El trebuie să dea dovadă de bună-credinţă 
şi obiectivitate astfel încât să aprecieze declaraţiile învinuitului/inculpatului 
numai în contextul celorlalte probe verificate existente în cauză. Necesitatea 
aprecierii în acest mod a declaraţiilor se explică pe de o parte prin faptul că, 
potrivit legii, probele nu au o valoare prestabilită iar pe de altă parte prin faptul 
că recunoaşterea, chiar sinceră şi completă a învinuitului/inculpatului, privită 
izolat, nu poate constitui temei pentru tragerea la răspundere penală. 

Este evidentă concluzia că forţa probantă a declaraţiilor învinuitului 
inculpatului nu poate fi cuantificată dinainte, valoarea probantă a acestui mijloc 
de probă fiind lăsată la aprecierea organului de urmărire penală şi instanţei de 
judecată, apreciere care trebuie să aibă la bază convingerea intimă a organului 
Judiciar izvorâtă din analizarea întregului material probator administrat în 
cauză. 

Aspecte de drept procesual penal — Calitatea de învinuit/inculpat în 
cadrul procesului penal. Noţiunile de învinuit şi inculpat, deşi sunt folosite 
pentru a desemna aceeaşi persoană în cadrul procesului penal, nu sunt sinonime. 

Potrivit dispoziţiilor procesual-penale, învinuitul este persoana căreia i s-a adus 
o învinuire printr-o plângere, denunţ sau din oficiu şi faţă de care se efectuează 
urmărirea penală, cât timp nu a fost pusă în mişcare acțiunea penală împotriva 
sa iar inculpatul este persoana împotriva căreia s-a pus în mişcare acțiunea 
penală şi este parte în procesul penal. Momentul în care este pusă în mişcare 
acțiunea penală este ales de către organul de urmărire penală şi coincide cu 
existența temeiurilor care rezultă din totalitatea probelor administrate în cauză. 

O infracţiune poate avea mai mulţi autori, situaţie în care se poate vorbi 
de  coînvinuiţi sau de coinculpaţi. Coînvinuiţii/coinculpaţii sunt acei 
învinuiţi/inculpaţi care au săvârşit împreună o infracțiune şi sunt urmăriţi şi/sau 
judecaţi deodată. Aceştia din urmă (coinculpaţii) formează consorțiul procesual 
al coinculpaţilor. Trăsăturile acestuia sunt următoarele: 

- toate probele privind existenţa infracțiunii sunt opozabile tuturor 
coinculpaților; 

- orice act efectuat de vreunul dintre coinculpaţi produce efecte faţă de toţi 
coinculpaţii, dacă priveşte fapta sau circumstanţele reale ale acesteia; 

- căile de atac folosite de unul sau unii dintre coinculpaţi profită tuturor 
coinculpaţilor, dacă sunt admise pe temeiuri obiective. 

Din perspectivă terminologică, autorul unei infracţiuni este numit 
făptuitor până la momentul începerii urmăririi penale. După acest moment el 
devine învinuit şi, prin punerea în mişcare a acţiunii penale, acesta devine 
inculpat. Prin urmare, diferenţierea dintre învinuit şi inculpat este importantă, 
dată fiind poziţia procesuală diferită a acestora. Astfel, conform prevederilor 
exprese ale legii procesual-penale, inculpatul este parte în proces. Deoarece 
legea nu face o astfel de precizare şi cu privire la învinuit, rezultă că acesta este 
numai subiect de drepturi şi obligaţii procesuale. 

Reglementarea procesual-penală a ascultării învinuitului/inculpatului — 
Ascultarea învinuitului/inculpatului trebuie să se realizeze în cadrul legal 
reglementat de normele procesual-penale. Acest cadru legal este unul general, 
sistemul de procedee şi reguli specifice, bazate pe dispoziţiile legii procesual- 
penale şi pe experienţa generalizată a organelor judiciare şi care se referă la 
modul concret de efectuare a acestei activităţi, fiind elaborat de tactica 
criminalistică, parte integrantă a ştiinţei criminalistice. Regulile după care se 
desfăşoară ascultarea învinuitului/inculpatului trebuie respectate atât de 
organele de urmărire penală cât şi de organele judecătoreşti în scopul asigurării 
legalității şi eficienţei ascultării ca act procedural şi ca mijloc de probă. 

Codul de procedură penală al României conţine reguli procedural-penale 
exacte după care se desfăşoară activitatea de ascultare a 
învinuitului/inculpatului. Acestea presupun următoarele: 

Art. 70, C. pr. pen - Învinuitul sau inculpatul, înainte de a fi ascultat, este 
întrebat cu privire la nume, prenume, poreclă, data şi locul naşterii, numele şi 
prenumele părinților, cetăţenie, studii, situaţia militară, loc de muncă, ocupaţie, 
adresa la care locuieşte efectiv, antecedente penale şi alte date pentru stabilirea 
situaţiei sale personale. 

Învinuitului sau inculpatului i se aduc apoi la cunoştinţă fapta care 
formează obiectul cauzei, încadrarea juridică a acesteia, dreptul de a avea un 
apărător precum şi dreptul de a nu face nici o declaraţie, atrăgându-i-se totodată 
atenţia că ceea ce declară poate fi folosit şi împotriva sa. Dacă învinuitul sau 
inculpatul dă o declaraţie, i se pune în vedere să declare tot ce ştie cu privire la 
faptă şi la învinuirea ce i se aduce în legătură cu aceasta. 

Dacă învinuitul sau inculpatul consimte să dea o declaraţie, organul de 
urmărire penală, înainte de a-l asculta, îi cere să dea o declaraţie, scrisă 
personal, cu privire la învinuirea ce 1 se aduce. 

Învinuitului sau inculpatului i se aduce la cunoştinţă şi obligaţia să 
anunţe în scris, în termen de 3 zile, orice schimbare a locuinţei pe parcursul 
procesului penal. 

Art.71, C. pr. pen - Fiecare învinuit sau inculpat este ascultat separat. În 
cursul urmăririi penale, dacă sunt mai mulţi învinuiți sau inculpaţi, fiecare este 
ascultat fără să fie de faţă ceilalţi. Învinuitul sau inculpatul este mai întâi lăsat 
să declare tot ce ştie în cauză. 

Ascultarea învinuitului sau inculpatului nu poate începe cu citirea sau 
reamintirea declaraţiilor pe care acesta le-a dat anterior în cauză. Învinuitul sau 
inculpatul nu poate prezenta ori citi o declaraţie scrisă de mai înainte, însă se 
poate servi de însemnări asupra amănuntelor greu de reținut. 

Art. 72, C. pr. pen - După ce învinuitul sau inculpatul a făcut declarația, i 
se pot pune întrebări cu privire la fapta care formează obiectul cauzei şi la 
învinuirea ce 1 se aduce. De asemenea, este întrebat cu privire la probele pe care 
înţelege să le propună. 

Art. 6, C. pr. pen - Organele judiciare au obligaţia să-l încunoştinţeze, de 
îndată şi mai înainte de a-l audia, pe învinuit sau pe inculpat despre fapta pentru 
care este cercetat, încadrarea juridică a acesteia şi să-i asigure posibilitatea 
pregătirii şi exercitării apărării. 

Art. 171, C. pr. pen - Învinuitul sau inculpatul are dreptul să fie asistat de 
apărător, în tot cursul urmăririi penale şi al judecății, iar organele judiciare sunt 
obligate să-i aducă la cunoştinţă acest drept. 

Asistenţa juridică este obligatorie când învinuitul sau inculpatul este 
minor, internat într-un centru de reeducare sau într-un institut medical educativ, 
când este reţinut sau arestat chiar în altă cauză, când faţă de acesta a fost 
dispusă măsura de siguranţă a internării medicale sau obligarea la tratament 
medical chiar în alta cauză ori când organul de urmărire penală sau instanța 
apreciază că învinuitul ori inculpatul nu şi-ar putea face singur apărarea, precum 
şi precum şi în alte cazuri prevăzute de lege. În cursul judecății, asistenţa 
juridică este obligatorie şi în cauzele în care legea prevede pentru infracţiunea 
săvârşită pedeapsa detenţiunii pe viaţă sau pedeapsa închisorii de 5 ani sau mai 
mare. Când asistenţa juridică este obligatorie, dacă învinuitul sau inculpatul nu 
şi-a ales un apărător, se iau măsuri pentru desemnarea unui apărător din oficiu. 

Art. 172, C. pr. pen - În cursul urmăririi penale, apărătorul învinuitului 
sau inculpatului are dreptul să asiste la efectuarea oricărui act de urmărire 

penală şi poate formula cereri şi depune memorii. Lipsa apărătorului nu 
împiedică efectuarea actului de urmărire penală dacă există dovada că 
apărătorul a fost încunoştinţat de data şi ora efectuării actului. Încunoştinţarea 
se face prin notificare telefonică, fax, internet sau prin alte asemenea mijloace, 
încheindu-se în acest sens un proces-verbal. 

Art. 74, C. pr. pen - Ori de câte ori învinuitul sau inculpatul se găseşte în 
imposibilitate de a se prezenta pentru a fi ascultat, organul de urmărire penală 
sau instanţa de judecată procedează la ascultarea acestuia la locul unde se află, 
cu excepţia cazurilor în care legea prevede altfel. 

Art. 73, C. pr. pen - Declaraţiile învinuitului sau inculpatului se 
consemnează în scris. În fiecare declaraţie se vor consemna, totodată, ora 
începerii şi ora încheierii ascultării învinuitului sau inculpatului. Declaraţia 
scrisă se citeşte acestuia, iar dacă cere, i se dă să o citească. Când este de acord 
cu conţinutul ei, o semnează pe fiecare pagină şi la sfârşit. Când învinuitul sau 
inculpatul nu poate sau refuză să semneze, se face menţiune în declarația scrisă. 

Declaraţia scrisă este semnată şi de organul de urmărire penală care a 
procedat la ascultarea învinuitului sau inculpatului ori de preşedintele 
completului de judecată şi de grefier, precum şi de interpret când declaraţia a 
fost luată printr-un interpret. 

Dacă învinuitul sau inculpatul revine asupra vreuneia din declaraţiile 
sale sau are de făcut completări, rectificări sau precizări, acestea se 
consemnează şi se semnează în condiţiile arătate în prezentul articol. 

Prin urmare, după prezentarea regulilor generale, se poate concluziona că 
activitatea de ascultare a învinuitului/inculpatului este efectuată ori de câte ori 
interesul urmăririi sau al judecății o cere, precum şi în cazurile expres prevăzute 
de lege. Astfel, învinuitul este ascultat de organul de cercetare şi înainte de 
terminarea cercetării în cauzele în care nu a fost pusă în mişcare acţiunea 
penală; învinuitul/inculpatul este ascultat şi cu ocazia luării măsurii reţinerii sau 
arestării preventive sau cu ocazia prezentării materialului de urmărire penală, 
iar inculpatul şi în cazul continuării cercetării după punerea în mişcare a acţiunii 
penale. O precizare importantă este aceea că ascultarea învinuitului sau a 
inculpatului, efectuată ca act procedural cu valoare probatorie, nu trebuie 
confundată cu ascultarea acestor subiecţi procesuali cu prilejul îndeplinirii unor 
acte procedurale (de exemplu: referitor la inculpat-în cazul recuzării, 
strămutării, la declararea şedinţei secrete, la schimbarea încadrării juridice, la 
darea cuvântului sau ultimului cuvânt în faza judecății), în această situaţie 
declaraţiile având caracterul de concluzii orale. 

Aceste dispoziţii legale interne se completează cu cele cuprinse în art. 5- 
6 din Constituţia europeană pentru apărarea drepturilor omului şi libertăţilor 
fundamentale, dispoziţii în aplicarea cărora sunt pertinente regulile statornicite 
de articolele 1-8 din Codul de conduită pentru responsabilii cu aplicarea legilor, 
adoptat prin Rezoluţia nr. 34.169 a Adunării Generale a O.N.U. în şedinţa din 
17 decembrie 1979. 

Drepturile, obligaţiile şi garanţiile procesuale ale 
învinuitului/inculpatului — Învinuiţii şi inculpaţii au anumite drepturi şi obligaţii 
şi beneficiază de anumite garanţii în cadrul procesului penal. 

Drepturi ale învinuitului/inculpatului sunt: 

- dreptul de apărare; 

- dreptul de a cunoaşte materialele de urmărire penală; 

- dreptul de a fi ascultat la locul în care se află, în cazul în care acesta se 
găseşte în imposibilitatea de a se prezenta pentru a fi ascultat; 

- dreptul de a avea ultimul cuvânt în faţa instanţei de judecată; 

- dreptul de a ataca hotărârile pronunţate împotriva sa; 

- dreptul de a formula cereri noi. 

Ca o manifestare a dreptului de apărare este şi „dreptul la tăcere” sau 
dreptul învinuitului/ inculpatului de a nu face declaraţii. Acest drept este 
recunoscut în toate procedurile de ascultare atât în faţa poliţiei, cât şi în faţa 
procurorului, judecătorului care dispune arestarea preventivă sau în faţa 
instanței de judecată. Trebuie precizat că el se referă la faptele reţinute în 
sarcina învinuitului/inculpatului şi nu cu privire la datele sale personale 
Refuzul de a comunica datele personale poate constitui motiv de reţinere 
administrativă la sediul poliției până la 24 de ore în vederea identificării în baza 
legii nr. 218/2002 privind organizarea şi funcţionarea Poliţiei Române (art. 31, 
lit. b). 

Obligaţii ale învinuitului/inculpatului sunt: 

- suportarea învinuirii ce i se aduce în legătură cu săvârşirea infracțiunii; 

- suportarea unor măsuri procesuale — reținerea, arestarea etc.; 

- obligația de a anunţa în scris, în termen de 3 zile, orice schimbare a 
locuinţei pe parcursul procesului penal; 

- obligația de a se prezenta în faţa organului judiciar ori de câte ori este 
citat . 

De asemenea învinuitul/inculpatul beneficiază de garanții precum: 
garanţia libertăţii persoanei, potrivit căreia nici o persoană nu poate fi reţinută, 
arestată sau privată de libertate în alt mod şi nici nu poate fi supusă vreunei 
forme de restrângere a libertăţii decât în cazurile şi condiţiile prevăzute de lege. 
De asemenea, în tot cursul procesului penal învinuitul sau inculpatul arestat 
preventiv poate cere punerea în libertate provizorie, sub control judiciar sau pe 
cauţiune. 

Respectarea demnităţii umane este o altă garanţie procesual penală de 
care beneficiază învinuitul/inculpatul. Potrivit acesteia, orice persoană care se 
află în curs de urmărire penală sau de judecată trebuie tratată cu respectarea 
demnităţii umane. Supunerea acesteia la tortură sau la tratamente cu cruzime, 
inumane sau degradante este pedepsită prin lege. 

O altă garanţie de care se bucură învinuitul/inculpatul este prezumția de 
nevinovăție, potrivit căreia orice persoană este considerată nevinovată până la 
stabilirea vinovăţiei sale printr-o hotărâre penală definitivă. 


205 


Procedee tactice folosite în investigațiile penale. Evoluţii 


Garantarea dreptului la apărare este un alt beneficiu al 
învinuitului/inculpatului reglementat de Codul de procedură penală. Potrivit 
acestuia, în cursul procesului penal organele judiciare au obligaţia de a asigura 
învinuitului/inculpatului deplina exercitare a drepturilor procesuale în condițiile 
prevăzute de lege şi să administreze probele necesare în apărare. Organele 
judiciare au obligaţia să-l încunoştinţeze, de îndată şi mai dinainte de a-l audia, 
despre fapta pentru care este cercetat, încadrarea juridică a acesteia şi să-i 
asigure posibilitatea pregătirii şi exercitării apărării. De asemenea 
învinuitul/inculpatul are dreptul de a fi asistat de un apărător în tot cursul 
procesului penal, în unele cazuri asistența juridică fiind asigurată din oficiu. 

O altă garanție acordată învinuitului/inculpatului este folosirea limbii 
materne în fața organelor judiciare, însă toate actele procedurale sunt făcute în 
limba română. Învinuitului /inculpatului care nu vorbeşte sau nu înţelege limba 
română ori nu se poate exprima i se asigură, în mod gratuit, posibilitatea de a 
lua cunoştinţă de piesele dosarului, dreptul de a vorbi, precum şi dreptul de a 
pune concluzii în instanță, prin interpret 


5.5. Ancheta judiciară din perspectivă psihologică 

Caracterizare generală a anchetei judiciare — În cazul săvârșirii unei 
infracțiuni, aflarea adevărului şi determinarea autorului să-şi recunoască vina şi 
să facă mărturisiri cât mai complete cu privire la fapta săvârşită reprezintă 
sarcini ce revin organelor judiciare competente. Demersul efectuat într-o 
asemenea împrejurare poate fi numit generic anchetă judiciară iar persoanele 
care îl efectuează, anchetatori. Astfel, ancheta judiciară reprezintă o cercetare 
efectuată de un organ de stat (anchetator), desfăşurată sistematic şi organizată 
ştiinţific în vederea strângerii dovezilor privitoare la o faptă ilegală, a 
prelucrării şi verificării acestora cu scopul final de a lămuri împrejurările în care 
fapta s-a produs şi de a stabili răspunderile făptuitorilor. 

Ancheta judiciară presupune un contact direct, nemijlocit, între două 
părţi, determinate de apariția unui raport juridic procesual penal specific, ca 
urmare a săvârşirii unei infracțiuni. Principalii subiecţi ai acestui raport juridic 
procesual penal sunt statul, reprezentat de organele competente să soluţioneze 
cauza penală şi infractorul, care va fi tras la răspundere penală pentru faptele 
săvârşite. 

Faţă de obiectul său, stabilirea existenţei sau inexistenţei raportului 
juridic penal substanţial, raportul juridic procesual penal conduce la o 
confruntare între autoritatea legală chemată să stabilească adevărul şi persoana 
celui care a încălcat legea, persoană ce încearcă, pe diverse căi, să se apere sau 
să evite tragere la răspundere penală. Această confruntare se desfăşoară pe teren 
psihologic. 

Din perspectivă psihologică ancheta judiciară (urmărirea penală şi 
cercetarea judecătorească) reprezintă o relaţie interpersonală de tip special care 
reuneşte, de regulă, două persoane cu interese opuse: un anchetator 
(conducătorul anchetei) care caută să dezvăluie un adevăr şi un anchetat care, de 

cele mai multe ori, caută să-l acopere, să-l ascundă sau să-l prezinte într-o 
manieră care să limiteze cât mai mult consecinţele care ar urma să decurgă . 
Deşi anchetatorul, ca subiect dominant în această relaţie, are o poziţie net 
avantajoasă faţă de poziţia inferioară a învinuitului/inculpatului, el are totuşi de 
întâmpinat numeroase dificultăţi, are de clarificat multe împrejurări, o mare 
parte din ele pe calea unei lupte, a unui duel psihologic. A câştiga acest duel în 
favoarea adevărului înseamnă stăpânirea de către anchetator a unor cunoştinţe 
de psihologie judiciară aflate la baza aplicării regulilor tactice criminalistice 
specifice ascultării învinuiţilor sau inculpaţilor. Ar fi de neconceput să se 
realizeze scopul procesului penal fără o cunoaştere exactă a omului, în calitatea 
sa de autor al unei fapte penale, a mecanismelor psihice pe care se bazează 
formarea declaraţiei şi, în general, a poziţiei învinuitului/inculpatului în faţa 
organelor de urmărire penală sau a instanţelor de judecată, element nelipsit de 
importanţă pentru conturarea laturii subiective a infracţiunii. 

În relaţia anchetator-anchetat, indiferent dacă acesta din urmă este 
învinuit sau inculpat, elementul de interacţiune îl constituie convorbirea. În 
această situaţie însă, convorbirea nu este un simplu dialog, o discuţie, ci un 
proces deosebit de complex, un demers anevoios, o stare conflictuală profund 
tensionată în care, pe de o parte, se încearcă obţinerea de date cât mai veridice, 
iar pe de alta, ascunderea sau denaturarea acestora, eşecul fiind posibil la 
oricare din cei doi protagonişti. Sarcina legală a anchetatorului este subordonată 
principiului prezumţiei de nevinovăție care are rolul de a asigura obiectivitate 
rezultatelor anchetei judiciare. 

Ancheta judiciară presupune parcurgerea a două faze care se succed 
logic: ancheta de urmărire penală şi cercetarea judecătorească. Uneori prima 
fază poate lipsi, de exemplu, în situaţiile de extindere a acţiunii penale datorită 
suficienţei probelor când cercetarea judecătorească îndeplineşte obiectivele 
urmăririi penale. Ancheta de urmărire penală este înfăptuită de specialişti 
aparţinând Poliţiei (ofiţeri) şi Ministerului Public (procurori), iar cercetarea 
judecătorească este de competenţa judecătorilor. 

Coordonatele activităţii de anchetă judiciară — Activitatea profesională a 
organelor de urmărire şi cercetare penală constă într-o confruntare permanentă 
pe care o poartă în calitate de anchetatori cu persoanele bănuite, învinuite sau 
inculpate. Această confruntare se desfăşoară în plan psihologic şi creează 
anumite stări de tensiune emoţională (nervoasă). Tensiunea anchetei judiciare 
este comparabilă cu tensiunea psihologică specifică unei partide de şah în care 
se confruntă doi parteneri cu stiluri diferite: anchetatorul tehnic, plin de 
imaginaţie şi infractorul viclean şi speculativ. Lupta psihologică se desfăşoară 
pe mai multe planuri, oferind diferite situaţii în care rolul primordial în 
descoperirea adevărului îl are anchetatorul. 

Din perspectiva experienţei practice se disting următoarele patru situaţii 
sau planuri situaţionale în care se confruntă anchetatorul şi anchetatul: 

a) planul situațional deschis este caracterizat de situaţia în care datele 
despre comiterea infracţiunii sunt cunoscute de ambele părți (ex. infracțiunile 

flagrante). Aici pot să apară unele capcane psihologice legate de infracţiunea în 
cauză, situaţie în care infractorul, dându-şi seama şi cunoscând exact datele pe 
care le ştie sau despre care are cunoştinţă anchetatorul, le poate nega pe 
considerentul că nu sunt probe suficiente împotriva sa. O altă situaţie delicată se 
iveşte atunci când infractorul recunoaşte cu uşurinţă fapta pentru care este 
cercetat, acoperind practic altele mai grave, dar despre care anchetatorul nu are 
informaţii. Deşi în mod practic acest gen de situaţii nu ridică probleme 
deosebite din perspectiva probaţiunii, trebuie acordată o atenţie deosebită 
întregului context şi dacă infractorul a recunoscut totul cu uşurinţă, trebuie să 
fie analizată cu atenţie şi această poziţie. 

b) planul situaţional orb este caracterizat de situaţia în care datele despre 
comiterea infracţiunii, probele materiale şi informaţionale sunt cunoscute numai 
de anchetator (ex. denunţurile, exploatarea mijloacelor speciale etc.). În această 
situaţie, anchetatorul nu trebuie să-l determine pe infractor să recunoască 
faptele, punându-i probele direct în faţă prin procedeul frontal, deoarece este 
posibil să mai existe totuşi alte date şi informaţii ascunse despre care 
anchetatorul să nu ştie. Interogatoriul trebuie să decurgă lent, urmărind toate 
detaliile, iar probele trebuie administrate pe rând, de la cele mai simple la cele 
complexe, urmărind reacţia infractorului de fiecare dată când i se administrează 
o altă probă. În practică, infractorii anchetați de pe poziţia planului situaţional 
orb au comis erori flagrante în construcţia apărărilor formulate, de obicei pline 
de contradicții, iar în final şi-au recunoscut vinovăţiile. 

c) planul situaţional ascuns este caracterizat de situaţia în care datele 
despre comiterea infracţiunii sunt cunoscute numai de către persoana interogată. 
Aceste situaţii se întâlnesc predilect în cauzele cu autori necunoscuţi, cauze 
vechi (A.N.-uri), peste care timpul a curs în favoarea făptuitorilor. De regulă, 
este vorba de infracţiuni grave, complexe, faptele fiind comise cu premeditare, 
în finalizarea acestora autorii ştergând urmele, distrugând sau ascunzând 
corpurile delicte, denaturând şi dezinformând, creându-şi alibiuri sau 
determinând tăcerea eventualilor martori. 

În practica judiciară se cunosc situaţii în care infractorii au fost 
cunoscuţi în calitate de bănuiţi în cadrul interogatoriului, dar audierile clasice 
nu au condus la nici un rezultat, iar dosarele au rămas în stadiul inițial, cu 
urmărirea penală începută in rem, iar autorul continuând să rămână necunoscut. 
În condiţiile utilizării investigaţiilor comportamentului simulat prin tehnica 
poligraf, planurile situaţionale ascunse sunt tot mai frecvent răsturnate, autorii 
fiind demascaţi prin identificarea matricei infracționale (amintirea despre faptă), 
structurată în conştientul acestora şi concomitent (prin conversie) efectuându-se 
în mod operativ probaţiunea completă. 

d) planul situaţional necunoscut este caracterizat de situaţia în care 
datele despre comiterea infracţiunii nu sunt cunoscute nici de anchetator (acesta 
nu ştie dacă bănuitul din faţa sa este cel care a comis infracţiunea vizată), nici 
de infractor (bănuitul neştiind dacă anchetatorul cunoaşte vreuna din faptele 

comise de el, când?, cum? şi de unde? a aflat-exemplul tipic pentru suspecții 
cercetaţi cu ocazia unor razii, scotociri, filtre de circulaţie etc.). 

În situaţia planului necunoscut, convorbirea dintre anchetator şi infractor 
este lipsită de temei informaţional, iar respectarea prezumţiei de nevinovăție 
blochează orice dialog constructiv pentru anchetă, mai ales că o persoană 
invitată la poliție pentru o asemenea procedură de interogare ar putea reclama 
pur şi simplu un abuz din partea organelor de urmărire penală. 

Aceste situaţii sunt excelente oportunităţi de a clarifica prin investigaţiile 
comportamentului simulat, implicarea sau nu a persoanei bănuite în speța care 
face obiectul interogatoriului. 

Referitor la planurile situaţionale ascunse sau necunoscute, apar situaţii 
neprevăzute care pot duce la descoperirea întâmplătoare a faptelor în cauză. 
Aceasta presupune răbdare, calm, tact în discuţiile purtate de către anchetator cu 
orice persoană care nu are aparent nici o legătură cu fapta comisă. Astfel se 
educă şi se exersează intuiţia, calităţile şi aptitudinile personale, valorificându- 
se şi transformându-se o dată cu trecerea anilor în ceea ce se numeşte fler 
profesional. 

Toate aceste situaţii reprezintă în plan psihologic repere, coordonate 
generale ale activității de anchetă judiciară în funcţie de care se vor stabili şi 
dezvolta relaţiile interperpersonale specifice dintre anchetator şi anchetat. 


5.6. Problematica psihologică a relaţiei anchetator-anchetat 

Caracteristicile interogatoriului judiciar ca relaţie interpersonală de tip 
special — Confruntarea psihologică dintre anchetator cu tehnica şi imaginaţia sa 
şi infractor cu spiritul său viclean şi speculativ se concretizează în contextul 
unor contacte, unor relaţii interpersonale cu caracter special. Analizat din 
această perspectivă, interogatoriul reprezintă contactul interpersonal verbal, 
relativ tensionat emoţional, desfăşurat sistematic şi organizat ştiinţific, pe care îl 
poartă reprezentantul organului de stat cu persoana bănuită în scopul culegerii 
de date şi informaţii despre o faptă infracţională în vederea prelucrării şi 
lămuririi împrejurărilor în care s-a comis fapta, a identifica făptuitorii şi în 
funcție de adevăr a stabili răspunderile . 

Practica judiciară a impus evidenţierea câtorva caracteristici distincte 
proprii interogatoriului judiciar: 

1. Opozabilitatea intereselor — anchetatorul este motivat de standardele 
sale profesionale, de aflarea adevărului cu privire la făptuitor şi faptă, de 
elucidarea comiterii faptei sub toate aspectele etc., pe când infractorul este 
motivat de diminuarea responsabilităţii sale în cauză; pe unul îl animă prestigiul 
profesional, pe celălalt miza apărării cu orice preţ a libertăţii sale. De fapt, 
opozabilitatea de interese dintre învinuit sau inculpat şi organul judiciar este 
explicată de statutul diferit al celor doi participanţi la proces. 

2. Inegalitatea statutului — inculpatul sau învinuitul apare în poziţia celui 
ce a săvârşit infracțiunea, în poziţia celui care a nesocotit legea, iar în cazul 
confirmării învinuirii ce i se aduce, urmează să suporte consecinţele faptei 

comise; organul judiciar ocupă o poziţie opusă, el este învestit de autoritatea de 
stat, cu prerogative proprii funcţiei pe care o exercită în vederea tragerii la 
răspundere penală a învinuitului sau inculpatului. Aparent, avantajul poziţiei 
este deţinut de organul judiciar. El are posibilitatea de a ţine sub un permanent 
control pe cel interogat, de a observa acele indicii psihologice ale stării de 
emotivitate provocate de diverse tulburări neurovegetative, de a observa 
întreaga atitudine, modul de a se comporta al învinuitului sau inculpatului şi pe 
această bază să identifice momentele psihologice de alternare şi diversificare a 
procedeelor tactice de ascultare. De asemenea, organul judiciar se poate folosi 
şi de „elementul surpriză” atunci când se află în posesia unor date verificate şi 
pe care în cursul ascultării le poate folosi, nu o dată caracterul surprinzător al 
acestora zdruncinând rezistenţa opusă. 

Se întâlnesc însă şi cazuri când organul judiciar este pus în situaţia de a 
duce confruntarea în condiţii inegale. Este vorba de faptul că în timp ce organul 
Judiciar foloseşte în exclusivitate mijloacele legale, învinuitul sau inculpatul 
poate uza de orice mijloace, chiar şi ilegale, fără a fi sancționat în mod expres. 

Toate acestea explică complexitatea activității de interogare a 
învinuitului sau inculpatului, importanţa care trebuie să i se acorde, precum şi 
multitudinea însuşirilor cerinţelor impuse celui chemat să o efectueze — aşadar 
ascultarea învinuitului sau inculpatului constituie o luptă, un joc al inteligenţei, 
purtat, înainte de toate,cu arme psihologice. 

3. Tensiunea comportamentului expresiv — atitudinea învinuitului sau 
inculpatului în interogatoriu este una voluntară, în care persoana autoare a 
infracțiunii îşi dirijează comportarea în mod conştient, ţinând seama de situația 
reală prezentă şi prevăzând şi urmările actelor sale. Habitudinile lui sociale vor 
fi prezente în atitudinea infractorului constituind unul din factorii ei 
determinanţi. Atitudinea învinuitului sau inculpatului este rezultatul dintre 
habitudinile sociale şi dominanta defensivă constând din prezenţa şi persistenţa 
pe scoarţa cerebrală a învinuitului sau inculpatului a unor puternice focare de 
excitație cu caracter dominant reprezentând pericolul care ameninţă libertatea 
lui. Există în jur de patru categorii de manifestări în timpul interacțiunii dintre 
anchetator şi anchetat, care reprezintă elemente accesibile unei observări 
psihologice în timpul interogării: 

- anumite trăsături de comportament care apar din prima clipă când 
învinuitul sau inculpatul este introdus în cabinet (motricitatea, timpul de reacţie, 
disconfort psihic etc.); 

- expresiile emoţionale care se pot urmări, fie prin libera lor 
manifestare, fie prin modul discret de inhibare a lor (modificări de paloare, 
spasm glotic etc.); 

- gândirea învinuitului sau inculpatului este şi ea obiectul observării, dar 
şi parte în raționamentul logic sau mai puţin logic privind faptele expuse sau în 
contradicții mai mari sau mai mici care compun relatarea faptelor (raționamente 
şi judecăţi, argumentaţie logică sau afectivă etc.); 

- atitudinea socială a învinuitului sau inculpatului care se reflectă în 
comportamentul pe care îl are faţă de anchetator sau în modul în care răspunde 
la avansurile, serviciile pe care organul judiciar i le oferă în timpul 
interogatoriului. 

4. Demersul neuniform, contradictoriu, în „zig-zag” - practica judiciară 
demonstrează că infractorii, în special cei ocazionali, chiar dacă nu imediat, 
ajung să mărturisească din ce în ce mai mult din fapta comisă, iar în final, în 
funcţie de abilitatea anchetatorului, ajung la mărturisiri totale. În aceste cazuri, 
dominanta defensivă se manifestă prin anumite ajustări mai mari sau mai mici 
ale realităţii, aici având de a face cu o atitudine lineară în cabinetul de anchetă. 

Însă de cele mai multe ori infractorul „merge în zig-zag” (rectiliniu), 
recunoscând o parte la început, negând apoi cu înverşunare, revenind câteodată 
asupra celor declarate, pentru ca în cele din urmă să facă mărturisirea finală, dar 
şi aceea, de foarte multe ori incompletă. Aceste atitudini sunt expresia unor 
poziţii tactice ale infractorului (învinuitului sau inculpatului) ce nu sunt 
determinate numai de gradul de vinovăţie a lui, ci şi de poziţia relativă pe care o 
are faţă de anchetator. Dacă învinuitul sau inculpatul socoteşte organul judiciar 
inferior lui, fie ca posibilitate de gândire, fie în raport de datele, dovezile 
deţinute de acesta, atunci învinuitul sau inculpatul va fi foarte atent şi va 
mărturisi cât mai puţin şi nu va renunţa la poziţia lui, decât în faţa celor mai 
zdrobitoare probe. Când însă superioritatea anchetatorului este clară şi pentru 
infractor, atunci dominanta defensivă a acestuia se va manifesta doar prin 
ajustări ale faptei. 

5. Intimitatea, stresul şi riscul — sunt specifice derulării interogatoriului. 
Mărturisirea nu este o chestiune exclusiv tehnică, ci concomitent psihologică. 
Pentru ca aceasta să se transpună în fapt, relaţia interpersonală devine specială, 
prin intimitate. În cabinetul de interogare nu trebuie să pătrundă alte persoane, 
camerele trebuie izolate fonic, să aibă luminozitate şi confort minim. 

Nu o dată învinuitul trebuie să treacă peste sentimentul de ruşine, peste 
starea de teamă, ştiut fiind că este extrem de greu să fie mărturisite fapte 
reprobabile: viol, incest, crimă etc., în prezenţa unor persoane, altele decât 
anchetatorul. În acelaşi timp, mărturisirea nu este posibilă decât o dată cu 
câştigarea încrederii, cu trăirea sentimentului de înţelegere, cel puţin umană, a 
dramei judiciare pe care învinuitul o trăieşte. 

Desigur, rămas singur cu învinuitul, în raporturile de confruntare nu o 
dată tensionate, reprezentantul organului de urmărire penală poate avea în faţă o 
personalitate cu un mental disfuncţional, disperat, răzbunător, simulant etc., 
capabil de gesturi hetero şi autoagresive. Riscul profesional este o realitate la 
care anchetatorul consimte liber şi pe care şi-l asumă din perspectiva 
profesionistului. 

Prin urmare, se poate spune că interogatoriul judiciar aduce pe poziţii 
opuse protagoniştii acestei relaţii interpersonale de tip special, care nu 
colaborează, ci se confruntă . 

Contactul interpersonal în biroul de anchetă judiciară — Relaţia 
interpersonală anchetator-anchetat pune în evidenţă, în primul rând, trăirea 
emoţională creată de contactul cu reprezentantul oficial al autorităţii, în cadrul 
căruia se va derula o activitate cu caracteristici absolut speciale (ancheta 
judiciară). Atitudinea oficială, politicoasă, dar rezervată, profesională, prin 
ținută şi vocabular a anchetatorului, care solicită lămuriri, chestionează, pune în 
vedere, precizează etc., creează un fond difuz emoţional pentru persoana 
anchetată (bănuit, învinuit, inculpat). 

Datorită acestui fapt, majoritatea cercetărilor se desfăşoară într-o 
anumită tensiune emotivă sau nervoasă, cel interogat, de multe ori, apreciind 
hiperbolizat gesturi, expresii, fapte etc. ale anchetatorului. Din motive diferite 
(între care: lipsa obişnuinţei de a avea de-a face cu autorităţile, tradițiile 
deformate referitoare la caracterul represiv ori optica relelor tratamente 
exercitate de organele de cercetare etc.), persoana anchetată manifestă teamă . 
Din aceste motive, cunoştinţele de psihologie devin obligatorii pentru cel 
însărcinat cu derularea anchetei judiciare, în cadrul căreia psihologul vine să 
„cenzureze” penalul în sensul benefic aflării adevărului, aceasta presupunând 
consolidarea aşa-zisului „fler” prin „ştiinţa anchetei” în efortul mereu 
perfectibil de a-i reda acestei activităţi profesionalismul şi demnitatea care i se 
cuvin în actul de justiţie independentă. 

În baza contactelor iniţiale, anchetatorul apreciază comportamentul 
expresiv, în mod special mimica învinuitului ca pe o realitate evidentă, ca pe o 
totalitate de trăsături şi caracteristici dinamico-funcţionale care evidenţiază 
stări, sentimente şi dispoziţii sufleteşti a căror interpretare corectă este o 
necesitate absolută. În acest sens, anchetatorul trebuie să fie atent asupra 
componentei voluntare a comportamentului expresiv, înțelegând prin aceasta 
procesele funcționale dinamice mai mult sau mai puţin deformate emoţional, 
deghizate, simulate în scopul de a masca adevăratele stări sufleteşti resimţite în 
timpul ascultării. Învinuitul poate simula stăpânirea de sine, calmul, 
nedumerirea, unele stări de suferință (boală, leşin) atitudinea de revoltă ori de 
protest, toate cu scopul de a impresiona, de a intimida pe anchetator. 

Lipsa de naturaleţe şi de convingere a acestor simulări este evidentă în 
faţa unei conduite ferme, ofensive a anchetatorului, înlăturarea lor fiind, de 
regulă, consecinţa exploatării calificate a unor momente psihologice abil create 
pe parcursul ascultării. Spre deosebire de acestea, manifestările involuntare 
reprezintă reacţii fiziologice interne ale anumitor sisteme funcţionale aflate 
preponderent sub dependenţa sistemului neurovegetativ, ele nu pot fi mascate şi 
nici nu pot fi provocate de om în scop voit. 

Literatura de specialitate subliniază că cele mai ilustrative manifestări în 
acest sens sunt: înroşirea (paloarea feţei), creşterea volumului vaselor sanguine 
(observabile la tâmple sau în zona carotidei), spasmul glotic, tremurul vocii, 
transpiraţie temporală, frământatul mâinilor, perioada de latenţă în răspunsuri, 
ezitarea privirii anchetatorului. Este evident că un anchetator experimentat nu 
poate scăpa un astfel de comportament. Pentru acesta, tremurul vocii, al 

mâinilor, culegerea unor scame imaginare, mototolirea pălăriei ori a poşetei, 
pauzele, contraîntrebările etc. vor fi suficient de lămuritoare asupra conduitei 
unei persoane care trăieşte din plin disconfortul psihic intern în contact cu 
autoritatea. Experienţa demonstrează nu greutatea de a surprinde aceste aspecte, 
ci deficienţa de a le interpreta corect. Astfel, de multe ori, inhibiţia emoţională 
(teama inocentului prilejuită de contactul interpersonal cu reprezentantul 
autorităţii) este interpretată ca indiciu al vinovăţiei, iar comportamentul 
învinuitului se apreciază ca fiind simulat. 

Problematica interpretării corecte a tabloului psihocomportamental îşi 
are fundamentele în ştiinţe precum psihologia persoanei, psihologia medicală 
etc. dar acestea nu pot stabili formule interpretative precise ale gesturilor, ale 
mimicii, ale conduitei de relaţie şi expresie a unei persoane într-o împrejurare. 
Trecerea de la ştiinţă către arta anchetei judiciare se face prin personalitatea 
anchetatorului, observator şi investigator fin, a cărui intuiţie profesională este 
izvorul interpretării. 

În cadrul acestei analize psihocomportamentale trebuie să se discearnă 
între motivele care provoacă starea emoţională. Ele sunt, ca primă posibilitate, 
legate de labilitatea psiho-temperamentală a învinuitului, de trecutul său 
infracțional, de starea prezentă, de problemele personale pur şi simplu (inclusiv 
starea de sănătate psihomedicală) sau, ca o a doua posibilitate, izvorând 
exclusiv în raport cu problematica critică a cauzei pentru care acesta este 
cercetat. De regulă, procedând la discuţii introductive, corelate, legate de 
situaţia familială, profesională, antecedente, stare de sănătate, probleme de 
perspectivă ş.a. se obţine o anumită deconectare a individului, o încălzire a 
relaţiei interpersonale, absolut necesară trecerii către chestionarea cu privire la 
învinuirea care i se aduce. 

În cazul persoanelor sincere, dar labile emoţional (sfera în care, de 
regulă, intră minorii, femeile, bătrânii, convalescenţii), fără experienţă în raport 
cu situaţiile de acest gen, este necesară, ca o condiţie a reuşitei, crearea unui 
climat de siguranţă şi încredere reciprocă, a unui dialog deschis, degajat în care 
ele să înţeleagă statutul în faţa autorităţii şi ce obligaţii le revin. Nerealizarea 
acestui climat poate duce (mai ales atunci când se utilizează procedeul frontal al 
ascultării), o dată cu atacarea problemei critice, la inhibări emoţionale 
artificiale, cu întregul lor cortegiu de manifestări mimico-gesticulare şi 
neurovegetative. Labilul emoţional (chiar fără a fi vinovat) va reacționa şi-şi va 
argumenta spusele împovărat de disconfortul inhibant al temerii naturale pe care 
o resimte față de implicaţiile conjuncturale referitoare la învinuire, la care se 
adaugă blocajul afectiv faţă de interlocutorul însuşi. Gesturile de nervozitate, 
ticurile sau ridicarea tonului pe lângă faptul că semnifică lipsa de 
profesionalism a anchetatorului pot provoca o adevărată degringoladă în 
gândirea şi stările sufleteşti ale învinuitului emotiv. 

Există în acest punct al contactului interpersonal, pericolul de a se 
interpreta greşit aşa-zisul „moment psihologic” creat şi de a-l „exploata 
eficient” prin chestionare directă, implicare. Precizările cu caracter acuzatorial 

sau prezentarea de probe poate complica şi mai mult tabloul 
psihocomportamental al emotivului, el putând ajunge, în ultimă instanţă, chiar 
la recunoaşterea unor fapte pe care nu le-a săvârşit. Din acest motiv trebuie 
privită cu multă precauţie orice relatare a învinuitului şi, în special, tot ceea ce 
afirmă şi îi este defavorabil. Aşa stând lucrurile, dacă labilul emoţional (în 
situaţia bănuitului-învinuitului care totuşi nu a comis fapta), i s-a creat un 
climat introductiv de încredere (realizabil prin abordarea în faza contactului 
inițial, a unor problematici colaterale, faţă de care organul de urmărire să 
manifeste interes, să dea un sfat, să aibă o intervenţie, să strecoare o glumă sau 
să ştie să asculte cu răbdare) i se poate aduce în faţă problematica critică fără 
nici un risc. Mai mult, aceasta prilejuieşte, de regulă, un comportament în care 
se descifrează uşor indiciile naturaleţii şi dezinvolturii în argumentare şi 
justificări, sinceritatea surprinderii, învinuitul manifestând, mai degrabă, 
curiozitate față de învinuire decât teamă, exprimându-și păreri, răspunzând 
prompt la întrebări şi punând, la rândul său, o serie de întrebări. 

Altfel stau lucrurile în situaţia în care în persoana învinuitului se află 
chiar autorul faptei. Se constată, de regulă, că discuţiile introductive pe 
problematica colaterală nu dau roadele scontate. Ambianţa rămâne rece, 
răspunsurile sunt monosilabice, învinuitul nu se angajează sincer în dialog, „nu 
dă nimic de la el” . Analizând comparativ reactivitatea mimico-gesticulară a 
învinuitului, o fină interpretare va surprinde faptul că, dacă totuşi pe fondul 
sărac al dialogului colateral, se obţin răspunsuri şi crâmpeie de discuţii în limite 
relativ normale, nu acelaşi lucru se întâmplă atunci când se atacă problemele 
critice. Astfel, prin aducerea în discuţie a problematicii ridicate de împrejurările 
săvârşirii faptei, se pot evidenția pe lângă negările stereotipe („nu cunosc”, „nu 
ştiu”, „nu-mi amintesc”), manifestări frecvente de evitare a privirii, pauze 
înainte de răspuns, spasmul glotic, transpiraţie, tremurul mâinilor, lipsa oricărei 
iniţiative, toate acestea pe un fond general de suspiciuni din partea învinuitului. 

Manifestarea acestor tulburări psihocomportamentale net diferențiate se 
explică printr-un mecanism psihologic extrem de subtil. Esenţa sa constă în 
aceea că persoana care nu a comis fapta dispune, în planul intim al personalităţii 
sale, de capacitatea psihică de a se degaja cu uşurinţă de situaţia de învinuit în 
cauză. Ea, neavând nimic cu cauza în care este ascultată, îşi comută cu uşurinţă 
sfera preocupărilor şi a atenţiei către problematica introductivă, colaterală ce o 
captivează şi pe care o acceptă cu plăcere şi interes. Dimpotrivă, învinuitul care 
a săvârşit infracțiunea „nu are posibilităţi pentru tematici colaterale”, cu alte 
cuvinte, nu dispune de capacitatea psihică de comutare. Problematica sa centrală 
se exercită cu o forță inhibitorie deosebită asupra oricăror altor aspecte care se 
aduc în discuţie. Centrul excitaţiei sale nervoase, polarizează întreaga 
personalitate exclusiv către fapta săvârşită şi implicaţiile acesteia. Chiar dacă i 
se oferă posibilitatea destinderii, structurile subconştiente, prin mecanisme 
inhibitive îl ţin prizonierul condiţiei de învinuit în cauză, statut şi rol pe care nu 
le poate abandona. 

Deşi în faţa organului de urmărire penală, învinuitul îşi impune conştient 
ieşirea din rol, stă în posibilităţile anchetatorului experimentat să desprindă cu 
uşurinţă şi să interpreteze corect notele artificialului, lipsa de participare, starea 
de disconfort psihic, teama şi suspiciunea continuă în întreaga atitudine de 
relaţie şi expresie a învinuitului nesincer. Această teamă rezultă din aceea că 
persoana care a comis fapta realizează natura pur introductivă a discuţiilor 
colaterale. Ea este preocupată de ceea ce bănuieşte că va urma după aceasta, 
fiind continuu în gardă cu privire la aspectele critice pe care le intuieşte că 
urmează şi în raport cu care îşi făureşte alibiurile . 

Cât priveşte învinuitul care nu a săvârşit fapta ce i se impută, acesta se 
dăruieşte lesne tematicii abordate, participând cu naturaleţe la dezvoltarea ei. 
Odată fiindu-i lămurite statutul şi rolul în cadrul ascultării, el va alunga din plan 
psihic toată problematica ce-i provocase temere,iar cu privire la învinuire va 
argumenta natural, dezinvolt, participativ, dezinhibat, neavând, cu alte cuvinte, 
nimic care să-i inspire teamă. 

Rezultate deosebit de interesante în diferenţierea celor două conduite 
opuse se pot obţine prin interpretarea manifestărilor psihocomportamentale şi a 
reactivităţii de expresie a învinuiţilor faţă de întrebările directe în raport cu 
aspectele critice. Astfel de întrebări pot fi: 

- Dacă susţineţi că nu a-ţi săvârşit fapta, atunci pe cine bănuiţi? 
- Ce credeţi, va fi descoperit autorul acestei fapte? 
- Ce credeţi că ar merita autorul pentru fapta sa? etc. 

Faţă de aceste întrebări, învinuitul care nu a săvârşit fapta va fi 
caracterizat printr-o participare autentică. De regulă, persoana sinceră este 
deosebit de spontană, îşi spune părerea deschis şi chiar dacă, de exemplu, nu 
bănuieşte o persoană anume, oferă totuşi păreri care se vor plauzibile, cu forță, 
cu argumente. De obicei, aceasta îşi exprimă convingerea că autorul „nu poate 
scăpa de rigorile legii”, că „oricât de târziu, adevărul tot va ieşi la lumină”. În 
privinţa pedepsei, îşi exprimă, de regulă, indignarea şi ura pentru făptuitor, 
cerând sancţiuni foarte mari sau suplicii. Toate acestea pe fondul unei atitudini 
sincere, apropiate, deschise, care oferă indicii suficiente pentru un 
comportament natural, degajat, dincolo de implicațiile cauzei. 

În faţa aceloraşi întrebări, învinuitul care a comis infracțiunea este 
ezitant, stânjenit, „deosebit de încurcat”. Explicaţia psihologică constă în 
efectul paralizant-inhibitoriu, în stupoarea creată de acest gen de întrebări puse 
tocmai într-o împrejurare deloc plăcută pentru acesta, vizând tragerea la 
răspundere penală pentru înfăptuirea justiției. De asemenea, referitor la 
identificarea făptuitorului, răspunsurile sale de obicei sunt: „eu ştiu ce să zic?”, 
„depinde”, iar în privinţa pedepsei pe care o consideră că ar merita-o autorul, 
cele mai frecvente răspunsuri sunt: „ce-o vrea legea” sau „eu ştiu ce să zic?”, 
„nu mă pricep”. De aceea, ce trebuie interpretat este nu atât răspunsul în sine, 
care poate să difere de la o persoană la alta, cât mai ales, efectele de-a dreptul 
paralizante ale acestor întrebări în conştiinţa individului care ascunde adevărul. 

Suspiciunea bănuitului în raport cu sărăcia datelor pe care le deţine 
referitor la ce ştie anchetatorul, cât ştie, de la cine ştie, împovărează la 
maximum conduita acestuia. Neparticipativ, ostil, rămânând în expectativă, de 
regulă, nu are puterea de a bănui pe cineva, vine cu justificări şi temeri de genul 
„nu pot să dau vina pe nimeni” ori „s-ar putea să greşesc”, nepropunând soluţii 
sau, chiar dacă o face, devine stângaci, neplauzibil, artificial. 

Neputând fi mascate, dar nici provocate de om în scop voit, aceste 
manifestări comportamentale şi psihofiziologice vor acompania ca un veritabil 
cortegiu starea de disconfort psihic pe care o trăieşte învinuitul. Cu privire la 
această complexă problematică trebuie subliniat însă faptul că a socoti 
asemenea manifestări drept probe de vinovăţie înseamnă a face o greşeală tot 
atât de mare ca şi atunci când s-ar afirma că siguranţa de sine ori 
promptitudinea şi certitudinea răspunsurilor date sunt probe certe ale 
nevinovăţiei. Ceea ce trebuie reţinut este faptul că expresiile emoţionale, 
coroborate cu probe verificate, pot sublinia, adică pot confirma sau infirma, ca 
un argument în plus, o teză valabilă, constituind indicii orientative asupra 
tentativelor comportamentului simulat în ancheta judiciară 

Secretele comunicării nonverbale — „Omul stătea cu stoicism la un capăt 
al mesei, alegându-şi cu atenţie replicile la întrebările agentului FBI. Nu era 
considerat suspectul principal în cazul acelei crime. Alibiul său era credibil şi el 
părea sincer, cu toate acestea agentul insista. Cu acordul suspectului, 
investigatorul i-a mai pus câteva întrebări despre arma crimei: 

„Dacă ai fi comis crima, ai fi folosit un pistol?” 

„Dacă ai fi comis crima, ai fi folosit un cuţit?” 

„Dacă ai fi comis crima, ai fi folosit o daltă de gheaţă?” 

„Dacă ai fi comis crima, ai fi folosit un ciocan?” 

Una dintre aceste arme, dalta de spart gheaţă, chiar era implicată în 
comiterea crimei, dar informaţia nu a fost făcută publică. De aceea, doar 
criminalul ar fi ştiut care era adevărata armă a crimei. În timp ce-i citea lista 
armelor, agentul FBI îl observa atent pe suspect. Când a fost pomenită dalta de 
spart gheaţă, pleoapele suspectului s-au lăsat în jos şi au rămas aşa până când a 
fost menţionată următoarea armă. Agentul a înţeles imediat semnificaţia 
mişcării pleoapelor la care fusese martor, iar din acel moment aşa-zisul suspect 
a devenit personajul principal în acea investigaţie. Mai târziu şi-a mărturisit 
crima”. 

Această relatare făcută de un fost agent FBI evidenţiază importanţa pe 
care comunicarea nonverbală o poate avea în aflarea adevărului într-un caz 
concret. De aceea consider a fi necesare anumite precizări mai detaliate privind 
aspecte ale comunicării nonverbale, aspecte care îşi găsesc aplicabilitate directă 
în cadrul analizei relaţiei anchetator-anchetat. 

Comunicarea dintre anchetator şi învinuit sau inculpat, nu se efectuează 
numai pe plan verbal, utilizând limbajul natural articulat, ci oamenii realizează 
transfer de informaţii şi pe alte canale, prin aşa-numita comunicare nonverbală, 
extralingvistică (gestică, mimică, fond sonor al vorbirii). Canalele nonverbale 

realizează un surplus de comunicare, transmițându-se stări psiho-emoţionale, 
anxietate, depresie, etc. Avantajul comunicării extraverbale constă în faptul că 
acesta scapă, în general, controlului voluntar, conştient, creând astfel o 
posibilitate de acces spre procesele informaţionale, atât din sfera gândirii 
reflectate, cât şi a nivelurilor psihologice nereflectate, antrenate în comunicarea 
realizată involuntar. 

Acest tip de comunicare, deseori numită şi comportament nonverbal sau 
limbajul corpului, este o modalitate de a transmite informaţii (la fel ca şi 
cuvintele), doar că se realizează prin intermediul expresiilor faciale, gesturilor, 
atingerii, mişcărilor, posturii corpului, accesoriilor personale (haine, bijuterii, 
stilul părului, tatuaje etc.) şi chiar prin tonul, timbrul şi volumul vocii fiecăruia. 
Componentele nonverbale includ aproximativ 60-65% din întreaga comunicare 
interpersonală. 

Comunicarea nonverbală poate scoate la iveală, de asemenea, 
adevăratele gânduri, sentimente şi intenţii ale unei persoane. Elementele ei sunt 
uneori numite „indicii”, pentru că dezvăluie adevărata stare mentală a 
persoanei. Deoarece oamenii nu sunt mereu conştienţi de comunicarea 
nonverbală, limbajul corpului este de cele mai multe ori mai sincer decât cel 
verbal, care este utilizat deliberat (conştient) pentru a atinge obiectivele 
vorbitorului. De aceea, decodificarea acestui mijloc tăcut al comunicării 
prezintă o importanţă deosebită şi în cadrul anchetei judiciare. 

Explicaţia sincerităţii elementelor de comunicare nonverbală şi a faptului 
că scapă controlului voluntar, conştient este aceea că ele sunt comunicate la 
exterior de sistemul limbic al creierului. Oamenii ştiu că au un singur creier, 
care este sediul abilităţilor lor cognitive. În realitate, în cutia craniană se află 
trei „creiere”, fiecare cu funcţiile sale specializate, care cooperează ca un 
adevărat centru de comandă şi control, reglementând tot ce face corpul nostru. 
Aceste trei părți sunt: „creierul reptilian” (trunchiul cerebral), „creierul 
mamifer” (sistemul limbic) şi „creierul uman” (neocortexul). Dintre acestea, 
sistemul limbic are rolul cel mai mare în exprimarea comportamentului 
nonverbal deoarece este acea parte a creierului care reacționează la ceea ce se 
întâmplă în jurul nostru în mod spontan şi reflex, în timp real şi fără gândire. 
Din acest motiv, el oferă o reacţie sinceră la informaţia ce-i parvine din mediul 
înconjurător. 

Sistemul limbic este şi centrul emoţional. Din acest loc pornesc 
semnalele spre alte părți ale creierului care ne orchestrează pe rând 
comportamentele în funcţie de emoţiile noastre sau de supravieţuire. Aceste 
comportamente pot fi observate şi decodificate în timp ce se manifestă fizic prin 
reacţii ale picioarelor, toracelui, braţelor, mâinilor şi feţei. Acestea apărând fără 
gândire, spre deosebire de cuvinte, sunt autentice. De aceea, sistemul limbic 
este considerat a fi „creierul onest” atunci când vorbim de comunicarea 
nonverbală. 

A treia parte a creierului nostru este o adăugire relativ recentă în cutia 
craniană. Se numeşte neocortex, ceea ce înseamnă „creier nou”. Acestei părți a 

creierului i se mai spune componenta „umană”, „raţională” sau intelectuală”, 
deoarece este responsabilă pentru nivelul cel mai înalt de cogniţie şi memorie. 
Neocortexul ne distinge, ca oameni, de celelalte mamifere tocmai datorită masei 
sale mari (cortex) folosite pentru gândire. Prin capacităţile lui calculăm, 
analizăm, interpretăm, acţionăm la nivel unic, specific doar omului. Este 
creierul nostru critic şi creativ. În același timp, este şi cel mai puţin onest, fiind 
considerat „creierul mincinos”. Deoarece este capabil de o gândire complexă, 
acest creier - spre deosebire de sistemul limbic - este cel mai lipsit de încredere 
dintre cele trei componente cerebrale majore. 

Descifrarea limbajului nonverbal al învinuitului/inculpatului în timpul 
anchetei judiciare presupune, în primul rând, o abilitate specială în persoana 
anchetatorului numită capacitate de observare. La fel cum ascultarea atentă este 
necesară pentru comunicarea verbală, şi observarea atentă este crucială pentru 
înţelegerea limbajului corpului. Observarea este o abilitate care poate fi învățată 
printr-o pregătire corespunzătoare şi prin practică. Observarea concertată (care 
presupune un efort de concentrare) este esenţială pentru detectarea cu succes a 
indicilor nonverbale. 

Pe lângă această abilitate mai este necesară şi cunoaşterea modului de 
funcţionare a procesului de gestionare a stresului şi pericolului, cunoaşterea 
reacţiilor limbice care generează comportamente nonverbale şi a semnificaţiilor 
acestora în cadrul anchetei judiciare. Astfel, una din modalitățile clasice prin 
care sistemul limbic ne-a asigurat supraviețuirea ca specie, producând un număr 
consistent de indicii nonverbale, este adaptarea comportamentului nostru în faţa 
pericolului. Răspunsul foarte elegant al creierului la stres sau ameninţare poate 
lua trei forme: reacţie de încremenire, reacţie de fugă sau reacţie de luptă. 

Încremenirea este numită uneori „efectul căprioară în lumina farurilor”. 
Surprinşi într-o situație potenţială de pericol, încremenim înainte de a acţiona. 
Dar nu încremenim doar când suntem confruntaţi cu ameninţări fizice şi vizuale, 
ci şi la ameninţarea unor lucruri pe care le auzim şi care ne pot alerta sistemul 
limbic. Acest tip de comportament poate fi observat în timpul interogatoriilor 
când persoana interogată stă aşezată pe locul său ca într-un scaun de catapultare 
şi îşi reţine suflul sau respirația ei devine superficială. O manifestare 
asemănătoare este şi faptul că oamenii chestionaţi despre o infracţiune îşi 
aşează deseori picioarele într-o poziție de securitate (fixate în spatele 
picioarelor scaunului) şi le menţin în acea poziţie nemăsurat de mult timp. 

Observatorii experimentați au remarcat foarte des că oamenii care mint 
nu-şi mişcă picioarele în timpul interogatoriului, părând încremeniţi, sau şi le 
imobilizează într-un mod care le limitează mişcările. Constatarea este în 
concordanţă cu cercetările care indică faptul că oamenii au tendinţa de a-şi 
reduce mişcările braţelor şi picioarelor atunci când mint. Acest indiciu poate fi 
folosit pentru a depista disconfortul în anumite situaţii şi poate orienta direcția 
investigaţiei. În timp ce observatorul îl priveşte, cel interogat îi va spune - prin 
indiciile oferite de picioarele sale - tocmai acele lucruri despre care nu vrea să 
vorbească. Dacă subiectul se schimbă, devenind mai puţin stresant, picioarele 


218 


Prof. univ. dr. Stancu Emilian 


vor fi scoase din nou la iveală, exprimând uşurarea sistemului limbic al 
creierului că subiectul incomod a ieşit din discuţie. 

Când anchetatorul întâlneşte astfel de comportamente trebuie să-şi dea 
seama că sunt reacţii limbice care solicită o explorare amănunţită. S-ar putea ca 
persona respectivă să mintă sau nu, înşelăciunea neputându-se discerne direct. 
Dar, din limbajul corpului său, este sigur că ceva o deranjează. De aceea, 
trebuie explorată prin interogare sursa acestui disconfort. 

Creierul şi corpul nostru lucrează împreună pentru a ne asigura confortul 
şi a ne consolida siguranţa personală. Ori de câte ori există o reacție limbică, în 
special la o experiență negativă sau amenințătoare, ea va fi urmată de un 
comportament de calmare. Aceste acţiuni, de obicei calificate în literatura de 
specialitate „de adaptare”, ne ajută să ne calmăm după ce am trecut printr-o 
situaţie neplăcută sau dureroasă. În încercarea sa de a restabili „condiţiile 
normale”, creierul îi cere corpului să manifeste un comportament de confort 
(calm). Fiind semnale evidente care pot fi citite în timp util, ele se pot observa 
şi decodifica imediat şi în funcţie de fiecare context. Este important ca aceste 
comportamente să fie observate deoarece ele dezvăluie extrem de multe lucruri 
despre starea mentală a persoanei din momentul respectiv şi o fac cu o precizie 
uluitoare. 

Comportamentele de calmare pot lua diverse forme. Când o persoană 
este stresată se poate ca ea să-şi maseze cu blândeţe gâtul, să-şi atingă faţa, să se 
joace cu părul, să-şi plimbe limba pe partea interioară a obrajilor sau a buzelor 
sau să scoată uşor aerul din plămâni umflându-şi obrajii. Oamenii au preferinţe 
diferite în ceea ce priveşte mijloacele de calmare: unii aleg să mestece gumă, să 
fumeze, să-şi lingă buzele, să-şi frece bărbia, să-şi mângâie faţa, să se joace cu 
obiecte (pixuri, creioane, ruj sau ceas), să se tragă de păr sau să-şi scarpine 
antebraţele. Câteodată calmarea este şi mai subtilă, cum ar fi în cazul unei 
persoane care îşi mângâie partea din faţă a cămăşii sau îşi aranjează cravata. 
Toate aceste comportamente de calmare răspund aceleiaşi solicitări din partea 
creierului: acesta îi cere corpului să facă ceva pentru a-i stimula terminaţiile 
nervoase, eliberând în creier endorfinele pentru calmare, aşa încât acesta să se 
simtă liniştit. 

Orice atingere a feţei, capului, gâtului, umerilor, braţelor, mâinilor sau 
picioarelor ca răspuns la un stimul negativ (spre exemplu: o întrebare dificilă, o 
situaţie stânjenitoare sau o stare de încordare determinată de ceva auzit, văzut 
sau gândit) reprezintă un comportament de calmare. Aceste comportamente sunt 
guvernate în ultimă instanță de sistemul limbic şi apar ca reacţie la stres. 
Abilitatea de a corela comportamentul de calmare cu un anumit stimul de stres 
care l-a cauzat poate contribui la o interpretare corectă şi la o înţelegere mai 
bună a gândurilor, a sentimentelor şi a intenţiilor oamenilor. 

În timpul unei anchete, un astfel de comportament poate apărea în urma 
unei întrebări sau comentariu specific. Comportamentele care semnalează 
disconfort (îndepărtarea corpului, încreţirea frunţii, încrucişarea sau întinderea 
braţelor) sunt de obicei urmate de comanda dată de creier mâinilor să intervină 

în scopul calmării. Astfel de indicii trebuie căutate şi observate de către 
anchetator pentru a descoperi ce se întâmplă în mintea persoanei cu care 
discută. Ca un exemplu, dacă de fiecare dată când îl întreabă pe învinuit sau pe 
inculpat „ÎL cunoaşteţi pe domnul Popescu?”, răspunsul este „nu”, dar este 
urmat imediat de atingerea gâtului sau a gurii, înseamnă că acesta „se linişteşte” 
în legătură cu întrebarea respectivă. Anchetatorul nu poate şti cu siguranță că 
cel din faţa lui minte, minciuna fiind extrem de greu de identificat, dar poate şti 
că acesta este deranjat de întrebarea sa atât de mult încât are nevoie să se 
calmeze după ce o aude. Acest lucru trebuie să-l determine pe anchetator să 
aprofundeze cercetarea în direcția respectivă. 

Un alt comportament de calmare care poate fi întâlnit în timpul ascultării 
învinuitului/ inculpatului este „curăţarea piciorului”. În acest gest de liniştire, 
persoana ascultată îşi aşeză mâna (sau mâinile) pe picior (sau picioare) şi apoi o 
(le) coboară pe coapse până la nivelul genunchilor. Unii indivizi fac acest gest o 
singură dată, dar de obicei fie este repetat, fie piciorul este mai degrabă masat. 
Mişcarea mai este folosită şi pentru a şterge palmele transpirate din cauza 
anxietăţii, dar în principal are scopul de eliberare a tensiunii. Acest 
comportament nonverbal merită urmărit deoarece este un bun indicator al 
faptului că cineva se află într-o stare de stres. El are o semnificaţie deosebită 
pentru că apare extrem de rapid ca reacţie la un eveniment negativ. Această 
acțiune a fost observată de-a lungul anilor de anchetatori când suspecţilor li se 
prezintă probe zdrobitoare, cum ar fi imagini de la locul crimei cu care ei sunt 
deja familiarizați (sentimentul de culpă) . 

Anchetatorul trebuie să urmărească semnele de liniştire cu mâna pe 
picior care apar când începe o şedinţă de interogare şi apoi să observe dacă se 
intensifică pe parcurs, când se pun întrebări dificile. Creşterea frecvenţei 
mişcărilor sau sporirea vigorii „curăţării” piciorului este un indiciu foarte bun 
că acea întrebare a provocat un anumit disconfort persoanei, fie că se ştie 
vinovată, fie că minte, fie că anchetatorul se apropie de un subiect pe care nu 
vrea să îl discute. Dar comportamentul poate apărea şi din cauza faptului că 
persoana interogată este stresată când i se cere să răspundă la întrebări. De 
aceea trebuie reținută o notă de precauţie cu referire la acest gest. Deşi apare cu 
siguranţă la oamenii care încearcă să-şi mascheze o vină, el a fost observat şi la 
indivizi inocenți care sunt pur şi simplu nervoşi, aşa că o concluzie nu trebuie 
trasă prea repede. Cea mai bună modalitate de a interpreta gestul este ca 
anchetatorul să cunoască faptul că acesta reflectă nevoia creierului de a se linişti 
şi, de aceea, motivele care au stat la baza lui trebuie analizate mai atent. 

Este important ca un investigator/anchetator să observe comportamentele 
de calmare deoarece ele pot ajuta la descoperirea unei minciuni sau a unor 
informaţii. Indiciile de calmare au o importanţă şi o siguranță mai mare decât 
încercarea de a stabili veridicitatea afirmațiilor. Ele permit identificarea 
elementelor care îl deranjează sau stresează pe un anumit individ. Cunoaşterea 
acestora poate duce deseori la descoperirea unor informaţii ascunse care pot 
oferi noi aspecte ale cauzei cercetate sau noi direcţii de investigare şi cercetare. 

Alte gesturi care indică stresul pot fi observate urmărind mâinile sau faţa 
învinuitului/ inculpatului. Cercetările au stabilit că mincinoşii au tendinţa de a 
recurge la gesturi mai puţine, atingeri mai puţine şi că îşi mişcă braţele şi 
mâinile mai puţin decât persoanele oneste . Aceste rezultate sunt în concordanță 
cu reacţiile sistemului limbic. În faţa amenințării (în acest caz dezvăluirea unei 
minciuni), oamenii se mişcă mai puţin sau chiar încremenesc pentru a nu atrage 
atenţia. De asemenea, când persoanele interogate îşi frâng mâinile sau îşi 
împletesc degetele, mai ales ca reacţie la o întrebare dificilă sau la un 
comentariu semnificativ, este un semn care indică stresul sau îngrijorarea. Pe 
măsură ce gestul frângerii mâinilor creşte în intensitate, culoarea pielii se poate 
schimba, albindu-se, din cauza faptului că sângele este îndepărtat din punctele 
de presiune. În astfel de situaţii poate apărea şi gestul de frecare a mâinilor cu 
degetele împreunate. Imediat ce apare un subiect delicat, degetele se îndreaptă 
şi se împreunează, iar mâinile încep să se frece una de alta. Contactul tactil 
sporit dintre mâini îi furnizează creierului mai multe mesaje de calmare. Acest 
gest este un indicator clar de stres major care a fost observat în timpul celor mai 
dure şi dificile interogatorii. 

Observarea feţei învinuitului/inculpatului în timpul ascultării poate 
surprinde indicii utile referitoare la starea sa în plan psihologic. Ochii reflectă în 
anumite situații mecanismul limbic al refuzului de a privi sau al respingerii 
imaginii sau ideii. Orice micşorare a ochilor, fie prin îngustarea privirii, fie prin 
contractarea pupilelor, este o formă de respingere a imaginii. Gesturi 
asemănătoare sunt şi acoperirea ochilor cu mâinile, închiderea şi strângerea 
pleoapelor într-un mod mai accentuat, o întârziere în deschiderea ochilor sau 
închiderea lor pentru mai mult timp, toate acestea la auzirea unei informaţii 
negative sau a unei întrebări sensibile. Aceste comportamente de respingere 
sunt bine înrădăcinate în creierul omului; chiar şi feţii încă nenăscuţi îl folosesc 
din instinct atunci când percep zgomote puternice. Şi mai mult, şi copiii care s- 
au născut orbi îşi acoperă ochii la auzul unor veşti proaste . Prin urmare, 
anchetatorul trebuie să cunoască faptul că gesturile de respingere sunt indicii ale 
îngrijorări, neplăcerii, dezacordului sau percepţiei unei ameninţări potenţiale 
din partea învinuitului/inculpatului. 

Alteori, mişcarea ochilor este cea care poate oferi indicii preţioase. 
Astfel, când o persoană gândeşte, ea accesează diferite părți ale creierului său, 
în funcţie de informaţia căutată. La dreptaci, accesarea memoriilor vizuale este 
însoțită de o mişcare a ochilor în sus şi în partea stângă iar la stângaci este o 
mişcare opusă — în sus şi în partea dreaptă. În schimb, crearea unor imagini sau 
fapte (informaţii), la dreptaci este însoţită de o mişcare a ochilor în sus şi în 
partea dreaptă iar la stângaci — în sus şi în partea stângă. Prin urmare, aceste 
indicii pot fi folosite pentru a distinge dacă persoana respectivă doar accesează 
informaţii stocate în memorie (încearcă să-şi aducă aminte de ceva) sau creează 
informaţii (încearcă să „fabrice” răspunsuri cu privire la ceva ce nu s-a 
întâmplat niciodată) . 

Îngustarea buzelor sau dispariţia lor în timpul interogatoriilor este un alt 
indiciu care poate apărea exact în momentul în care se pune o întrebare dificilă. 
Nu înseamnă neapărat că individul minte, în schimb, transmite informaţia că 
întrebarea aceea specială a funcţionat ca un stimul negativ şi l-a deranjat în mod 
evident. De aceea, trebuie continuat şirul întrebărilor. 

Încreţirea buzelor este o altă expresie facială care poate fi observată mai 
ales când unui învinuit sau inculpat i se prezintă eronat faptele. Acesta îşi va 
încreţi şi ţuguia buzele în semn de dezacord deoarece ştie că anchetatorul nu 
deţine informaţiile corecte. Gestul este un indiciu atât de exact încât ar trebui să 
i se acorde mai multă atenţie. Apare în numeroase situaţii şi transmite 
informaţia sigură că persoana are în vedere o alternativă sau respinge complet 
ceea ce aude sau vede. 

Rictusul, ca şi datul ochilor peste cap, este un indiciu universal al 
dispreţului. Pentru manifestarea lui, muşchii buccinatori (de pe părțile laterale 
ale feţei) se contractă şi trag colţurile gurii către urechi, conturând în obraji 
gropiţe batjocoritoare. În timpul investigaţiilor sau ascultării au fost observate 
rictusuri pe figurile suspecţilor sau învinuiţilor/inculpaţilor atunci când aceştia 
credeau că ştiu mai multe decât anchetatorul sau simțeau ca acesta nu ştia toată 
povestea . 

Şi limba poate oferi anumite indicii nonverbale. Scoaterea limbii printre 
dinţi este un gest folosit de persoanele care cred că au scăpat cu faţa curată 
dintr-o anumită împrejurare, dintr-o situație delicată. Se manifestă inconştient şi 
are o diversitate de înţelesuri care trebuie analizate în context(el poate 
semnifica: „am fost prins asupra faptului”, „am scăpat”, „am făcut o prostie”). 

Prin urmare, toate aceste secrete ale comunicării nonverbale pot 
contribui la descifrarea limbajului corpului învinuitului/inculpatului. Ele pot 
oferi anchetatorului indicii şi mesaje care să-l ajute în conducerea cu succes a 
interogatoriului. Nu îl pot transforma într-un „detector uman de minciuni” dar 
pot contribui la identificarea minciunilor, a informaţiilor false şi la obţinerea 
unor declaraţii cât mai veridice. 

Comportamentul nonverbal şi detectarea minciunii —  Detectarea 
minciunii este extrem de dificil de realizat. Pentru a descoperi mincinoşii, unele 
organizaţii folosesc mostre ale scrisului, analiza stresului din voce sau 
poligraful. Rezultatele obţinute prin toate aceste metode sunt însă discutabile. 
Nici o maşină, nici o metodă, nici un test şi nici o persoană nu pot descoperi 
minciuna în proporţie de sută la sută. În privinţa detectării comportamentului 
simulat, chiar şi poligraful are o rată de corectitudine de doar 60-80% din 
situaţii, eficienţa sa depinzând şi de operatorul care efectuează testarea. 

În observarea şi interpretarea comportamentului nonverbal, anchetatorul 
trebuie să ia în considerare faptul că nu există nici un singur semnal care să fie 
un indiciu clar al minciunii - nici măcar unul. Aceasta nu înseamnă că trebuie 
abandonate eforturile de a studia minciuna şi de a observa comportamente care, 
în context, sunt sugestive pentru descoperirea înşelăciunii. Corpul uman trebuie 
lăsat să vorbească despre ceea ce simte, gândeşte sau intenţionează individul iar 


222 


Prof. univ. dr. Stancu Emilian 


semnalele nonverbale trebuie interpretate cu claritate şi siguranţă astfel încât să 
se obţină o imagine de ansamblu în urma acţiunii de observare şi studiere a lor. 

O abordare nouă pentru demascarea minciunii a fost propusă de un fost 
agent FBI. Acesta a scris un articol în publicaţia FBI-ului în care a prezentat 
cercetarea şi descoperirile sale despre posibilitățile de identificare a minciunii, 
incluzând şi o listă cu referinţe bibliografice din ultimii patruzeci de ani. 
Articolul se numeşte „Un model în patru etape pentru detectarea minciunii: o 
paradigmă alternativă pentru interogare” . 

Această lucrare prezintă un nou model pentru identificarea lipsei de 
sinceritate, bazat atât pe conceptul de activare a sistemului limbic cât şi pe 
interpretarea indicilor de confort şi disconfort. Astfel, este sugerat faptul că, în 
situaţiile în care oamenii spun adevărul şi nu îşi fac griji, se simt mai bine decât 
atunci când mint sau sunt îngrijoraţi să nu fie prinşi deoarece în al doilea caz au 
un sentiment de vinovăţie. Modelul evidenţiază de asemenea tendinţa de a avea 
un comportament mai degajat şi gesturi mai ample atunci când sunt sinceri şi se 
simt bine, spre deosebire de situația contrară, când gesturile sunt mult mai 
reţinute. 

Acest model este folosit în prezent la nivel mondial. Scopul său a fost de 
a-i pregăti pe ofiţerii din structurile de apărare a legii pentru a detecta minciuna 
în timpul investigaţiilor şi interogatoriilor. El cuprinde patru etape, patru 
domenii care trebuie urmărite: ecuaţia confort/ disconfort, accentuarea, 
concordanța şi managementul percepţiei. 

O primă etapă este aceea a înţelegerii rolului esenţial al ecuației 
confort/disconfort în detectarea minciunii. Persoanele care mint sau sunt 
vinovate de ceva au conştiinţa încărcată cu minciunile sau delictele lor. De 
aceea le este greu să se simtă bine şi să fie relaxate, iar starea de tensiune şi 
îngrijorare se face observată destul de repede. Încercarea de a-şi ascunde vina 
sau minciuna le împovărează cu o doză semnificativă de stres în timp ce se zbat 
să-şi fabrice răspunsul la întrebări care în condiţii normale nu le-ar ridica niciun 
fel de probleme. 

Pentru a avea rezultate în detectarea minciunii, anchetatorul trebuie să îşi 
dea seama care este impactul său asupra acţiunilor celui suspectat, învinuit sau 
inculpat şi să conştientizeze că felul în care se va comporta îi va influența 
reacţiile. Modul în care pune întrebările (acuzator), în care stă (prea aproape), în 
care se uită (suspicios) va contribui fie la susținerea nivelului său de confort, fie 
la scăderea lui. Este bine stabilit că dacă violează spaţiul personal al celui 
ascultat, dacă acţionează cu suspiciune, dacă se uită într-un fel nepotrivit sau 
pune întrebările pe un ton acuzator, interogatoriul va fi afectat negativ. Cel mai 
important lucru pentru demascarea mincinoşilor nu este identificarea lipsei de 
onestitate, ci mai degrabă felul în care îi observă şi îi chestionează pentru a 
detecta minciunile. Apoi, este vorba despre colectarea de informaţii nonverbale. 
Cu cât înregistrează mai multe (grupări de indicii nonverbale), cu atât va putea 
fi mai încrezător în observaţiile sale şi va avea mai multe şanse de a sesiza 
momentul când cel ascultat nu este sincer. 

Chiar dacă încearcă în mod activ să descopere indicii ale minciunii în 
timpul discuţiei sau interogatoriului, atitudinea anchetatorului trebuie să fie cât 
mai neutră posibil, nu suspicioasă. În momentul în care devine suspicios 
influenţează felul în care persoana îi va răspunde. Dacă-i va spune „minţi" sau 
„cred că nu spui adevărul" sau pur şi simplu o va privi bănuitor, îi va influenţa 
comportamentul. Cel mai bun procedeu este să întrebe pur şi simplu, încercând 
să clarifice cât mai multe detalii ale situaţiei şi spunând din când în când „nu 
înţeleg" sau „poţi să-mi explici din nou cum s-a întâmplat?". Deseori, cerând cât 
mai multe informaţii detaliate, îi va fi suficient pentru a deosebi minciuna de 
adevăr.  Păstrarea  calmului este esențială în timpul  ascultării 
învinuitului/inculpatului. Anchetatorul trebuie să încerce să rămână calm când 
pune întrebările şi să nu-şi arate suspiciunea. Procedând în acest fel, va fi creată 
o zonă de confort psihic care uşurează detectarea minciunii prin observarea 
indiciilor nonverbale iar cel ascultat va fi mai puţin defensiv şi/sau lipsit de 
dorinţa de a divulga informaţii . 

Gradul de confort sau disconfort al unei persoane în timpul unui 
interogatoriu, când se discută un subiect dificil sau sensibil, este unul dintre cele 
mai importante indicii care trebuie urmărit. Indiciile unei stări de confort sunt 
mult mai evidente când oamenii spun adevărul; nu au nevoie să ascundă nici un 
stres şi nu au nici conştiinţa vinovăţiei care să-i facă să nu se simtă în largul lor. 
Aşadar, pentru a detecta o eventuală minciună, trebuie ca anchetatorul să caute 
semnele clare ale disconfortului - când apar şi în ce context. 

Disconfortul apare mai întâi la nivel fiziologic, din cauza activării 
sistemului limbic. Inima bate mai repede, se ridică părul, se accentuează 
transpiraţia, respiraţia devine mai precipitată. În afara reacţiilor fiziologice, care 
sunt autonome (automate) şi nu necesită implicarea gândirii, corpul exprimă 
disconfortul şi prin limbajul nonverbal. 

În încercarea de a observa disconfortul ca indicator potenţial al 
minciunii, cel mai bun spaţiu ar fi acela în care să nu existe obiecte (mese, 
birouri sau scaune) între anchetator şi persoana ascultată. Un astfel de obstacol 
va ascunde o mare parte din părţile corpului care ar trebui observate (aproape 
80%). Mincinoşii folosesc obstacole sau obiecte (cum ar fi un pahar cu 
apă/cafea sau un scaun) pentru a ridica o barieră între anchetator şi ei. Folosirea 
obiectelor respective este un semn că acel individ îşi doreşte să se distanţeze, să 
se separe şi că are ceva de ascuns, deoarece este mai puţin deschis - ceea ce 
merge mână în mână cu starea de dis-confort şi chiar cu minciuna. Este indicat 
chiar ca, uneori, anchetatorul să stea în picioare pentru a obține mai multe 
informaţii nonverbale. 

Alte semnale clare de disconfort includ frecarea frunții lângă regiunea 
tâmplelor, contracția muşchilor feţei, mângâierea sau atingerea gâtului sau a 
cefei. Unii îşi pot arăta neplăcerea dându-și ochii peste cap în semn de dispreţ, 
culegându-şi scamele de pe haine sau „vorbind în doi peri” cu persoana care le 
pune întrebări — dau răspunsuri scurte, devin potrivnici, ostili, sarcastici sau 
chiar fac mici gesturi cu conotaţii indecente. Pe faţa învinuitului/inculpatului 

pot fi observate eventuale indicii de disconfort: încordarea fălcilor, freamătul 
orificiilor nazale, îngustarea ochilor, tremurul gurii sau strângerea buzelor. Este 
important de ştiut că nici o expresie facială care durează prea mult sau se 
prelungeşte, fie că este vorba despre un zâmbet, o încruntare sau o privire 
surprinsă, nu este normală. Astfel de comportamente artificiale în timpul unui 
interogatoriu au menirea de a influenţa opinia anchetatorului şi nu sunt 
autentice. 

Mecanismele de respingere prin închiderea sau acoperirea ochilor sunt 
comportamente care se manifestă inconştient şi se leagă de obicei de un anumit 
subiect incomod. Clipirea deasă poate fi de asemenea observată în astfel de 
momente. Toate aceste manifestări ale ochilor sunt indicii puternice ale modului 
în care este primită o informaţie sau ale întrebărilor care sunt problematice 
pentru persoana ascultată. Totuşi, ele nu sunt neapărat indicii directe ale 
minciunii. 

De asemenea, un contact vizual mai redus sau chiar evitat nu este indiciu 
de minciună. Mulţi psihologi sunt de părere că evitarea privirii în ochii altora, 
mai ales în ochii celor investiţi cu autoritate, este un semn de frustrare. De cele 
mai multe ori, învinuiţii sau inculpaţii sunt într-o puternică stare de frustrare 
care în majoritatea cazurilor duce la manifestări agresive. Agresivitatea în 
camera de audiere se manifestă mai ales în răspunsuri insolente, încercări de 
sfidare şi ca reacţie la privirea scrutătoare a anchetatorului, evitarea de a-l privi 
în faţă. Simptomul stării de frustrare nu trebuie să fie, deci, confundat cu o 
trăsătură de personalitate (sinceritate — nesinceritate). Anchetatorul care vrea să 
stabilească un contact uman cu învinuitul sau inculpatul trebuie să evite orice 
privire, gest sau vorbă care ar potenţa, cât de cât, starea de frustrare în care se 
găseşte acesta . 

Într-o stare de disconfort, sistemul limbic preia controlul şi faţa 
persoanei audiate fie se înroşeşte, fie păleşte. În timpul unor discuţii incomode, 
poate apărea o transpirație mai abundentă sau o respirație înteţită. Orice 
tremurat al mâinilor, al degetelor, al buzelor sau orice încercare de a ascunde 
buzele (îngustându-le până aproape nu se mai văd) sau mâinile ori de a le 
diminua mişcările pot indica disconfortul şi/sau minciuna, mai ales dacă aceste 
manifestări apar după ce semnele inițiale de nervozitate normală au dispărut. 
Vocea unei persoane se poate schimba brusc sau poate părea slabă în timpul 
unui discurs mincinos; înghiţirea devine dificilă deoarece gâtul se usucă de la 
stres. Această situaţie poate fi însoţită de dregerea repetată a glasului. 

Toate aceste comportamente indică disconfortul. Trebuie însă reţinut că 
ele nu sunt neapărat indicii de minciună ci pot fi provocate şi de stres. Aşadar, 
indiciile de încordare şi de nelinişte trebuie descifrate în context. 

Alte două domenii principale ale comportamentelor nonverbale care sunt 
utile pentru detectarea minciunii sunt: accentuarea şi concordanța. 

Accentuarea se referă la faptul că oamenii însoțesc deseori ceea ce spun 
prin gesturi ale diverselor părți ale corpului (cum ar fi sprâncenele, capul, 
mâinile, pieptul, picioarele) pentru a scoate în evidenţă un lucru pe care îl 

consideră foarte important, profund sau care le trezeşte o stare emoţională 
intensă. Observarea acestei accentuări este importantă deoarece este o 
manifestare universală atunci când oamenii sunt sinceri. Reliefarea vorbelor 
reprezintă contribuția sistemului limbic la comunicare. Prin contrast, când 
sistemul limbic nu susţine afirmaţiile, gesturile de accentuare sunt mai reduse 
sau chiar lipsesc. 

În majoritatea situaţiilor mincinoşii nu accentuează prin gesturi ceea ce 
declară. Ei îşi folosesc partea rațională a creierului pentru a decide ce să spună 
şi cum să înşele dar foarte rar se gândesc la felul cum vor prezenta minciuna, 
nefiind conştienţi de felul cum intervine accentuarea sau sublinierea cuvintelor. 
Când mincinoşii încearcă să-şi construiască un răspuns, accentuarea acestuia 
prin gesturi pare forţată sau este întârziată; foarte rar subliniază ei ceva atunci 
când este cazul s-o facă sau accentuează doar problemele neimportante . 

Accentuarea unei idei se poate face atât verbal cât şi nonverbal. Verbal, 
se scoate în evidenţă ceva prin voce (prin intensitatea sau tonul ei) ori prin 
repetiţie. Accentuarea nonverbală poate da anchetatorului indicii mai corecte şi 
mai utile decât cuvintele atunci când încearcă să detecteze adevărul sau lipsa de 
onestitate într-un interogatoriu. Unele persoane care dau mult din mâini în timp 
ce vorbesc îşi punctează remarcile prin gesturi. La altele, accentuarea se face 
„din vârful degetelor", fie prin atingerea unor lucruri, fie prin anumite gesturi. 
Mişcările mâinilor completează discursul sincer, gândurile şi sentimentele 
adevărate. Arcuirea sprâncenelor şi mărirea ochilor sunt de asemenea modalităţi 
prin care poate fi evidenţiat un punct de vedere. Alt gest de accentuare este 
aplecarea pieptului în faţă, în semn de interes. 

Din contră, oamenii mincinoşi slăbesc semnificaţia cuvintelor rostite sau 
îşi manifestă lipsa de angajament faţă de propriul discurs ascunzându-se în 
spatele mâinilor (acoperindu-şi gura cu mâinile) sau printr-o mimică limitată. O 
persoană se controlează şi adoptă diverse mijloace de re-—strângere a mişcărilor 
şi de retragere când nu are susţinere pentru ceea ce spune. Cei care mint 
afişează deseori deliberat o postură reflexivă, ducând degetele la bărbie sau 
atingându-şi obrajii, de parcă încă s-ar mai gândi la ceea ce vor spune; aceste 
atitudini sunt în deplin contrast cu felul în care se manifestă oamenii sinceri, 
care îşi accentuează punctele de vedere. Mincinoşii îşi consumă timpul 
evaluând ceea ce spun şi felul în care va fi primită informaţia, tendinţă care este 
neconcordantă cu un comportament sincer. 

În mod frecvent declaraţiile învinuiţilor/inculpaţilor care mint sunt foarte 
slabe, lipsite de subliniere, cu gesturi moderate. Acestora le lipseşte 
angajamentul şi încrederea în ceea ce spun. Explicaţia este că, deşi creierul 
rațional (neocortexul) va decide ce să spună pentru a induce în eroare, partea 
emotivă (sistemul limbic - cea mai onestă componentă a creierului) pur şi 
simplu nu se angajează în înşelăciune şi, drept urmare, nu va accentua 
afirmaţiile prin mesaje nonverbale (gesturi). Sentimentele din zona limbică a 
creierului sunt foarte greu de păcălit . 

Concordanţa este un domeniu de studiu important pentru identificarea 
unei stări de confort în relațiile interpersonale. Acest indiciu este de asemenea 
util şi în detectarea minciunii în timpul unei audieri. Anchetatorul trebuie să 
caute concordanța dintre limbajul verbal şi cel nonverbal al corpului 
învinuitului/inculpatului, dintre circumstanţele momentului şi afirmaţiile 
subiectului, dintre evenimente şi emoţii şi chiar în legătură cu timpul şi spaţiul. 

O persoană care dă un răspuns afirmativ la o întrebare ar trebui să-l 
susțină imediat de mişcarea capului, nu cu întârziere. Lipsa de concordanţă 
apare când cineva afirmă „nu eu am făcut-o", în timp ce capul se înclină uşor în 
sens afirmativ. De asemenea, nu există concordanţă nici când, la întrebarea dacă 
ar minţi în legătură cu un anumit subiect, ar da uşor din cap în jos, răspunzând 
însă „nu”. Surprinzându-se făcând aceste gesturi care-i dau de gol, cei ascultați 
îşi modifică mişcările capului, încercând să repare ce au stricat. Aceste gesturi 
dau impresia de artificialitate şi patetism. Mai des se întâmplă ca o afirmaţie 
nesinceră, cum ar fi minciuna „nu eu am făcut-o”, să fie urmată de o întârziere 
perceptibilă a mişcării negative a capului şi de accentuarea mai redusă a 
gestului. Aceste comportamente sunt neconcordante şi prin urmare pot fi 
echivalate cu minciuna, deoarece manifestarea lor indică disconfortul. 

Un ultim domeniu principal care trebuie observat în încercarea de a 
detecta minciuna în timpul interogatoriului este acela al managementului 
percepţiei. Acest concept se referă la încercările învinuitului sau inculpatului de 
a controla şi influenţa modul în care este perceput de către anchetator. 
Variantele în care se realizează controlul apar atât verbal cât şi nonverbal. 

Verbal, cei care mint vor încerca să-şi susțină onestitatea, integritatea şi 
imposibilitatea de a fi implicaţi în săvârşirea infracţiunii. Aceştia pot folosi şi 
anumite afirmaţii precum: „nu aş putea niciodată să rănesc pe cineva”, „a minţi 
nu-mi stă în fire”, „nu am minţit niciodată / nu aş minţi niciodată”, „nu aş face 
niciodată aşa ceva”. Alte declaraţii precum: „ca să fiu sincer”, „să fiu cinstit”, 
„să spun adevărat” sau „am fost învăţat să spun adevărul întotdeauna” au, de 
asemenea, scopul de a-l influenţa pe anchetator . 

Nonverbal, mincinoşii vor încerca într-un mod insistent sau excesiv să 
pară plictisiţi, relaxaţi sau să ocupe cât mai mult spaţiu pentru a-şi demonstra 
confortul. De asemenea, o formă de gestionare a modului în care este perceput 
este şi controlul din priviri. Acesta se efectuează de către învinuit sau inculpat 
chiar şi în timpul în care el vorbeşte. Pe parcursul relatărilor sale, el urmăreşte 
reacţia (nonverbală) a anchetatorului şi, în funcţie de ceea ce i se pare că vede la 
el, îşi ajustează a doua parte a expunerii sale. Un astfel de studiu din priviri e 
făcut frecvent în cabinetul de interogatoriu când învinuitul sau inculpatul nu ştie 
de ce probe dispune anchetatorul şi mai ales atunci când emite informaţii 
denaturate sau false deoarece pentru el este important să constate dacă 
anchetatorul a „înghiţit” sau nu informaţia incorectă. 

În timpul unei conversații obişnuite sau al unei relatări, privirea 
pendulează la partener cu intermitență. În momentele cruciale, exact la 
argumentele cele mai importante, ori unde ar fi, privirea revine la interlocutor 

spre a controla dacă a înţeles, dacă este de acord sau nu cu cele relatate. 
Urmărirea acestei pendulări oculare cere din partea anchetatorului foarte multă 
experienţă şi inteligență, căci revenirea la privirea directă poate semnala că 
învinuitul sau inculpatul a ajuns la un punct nodal unde vrea să strecoare un 
neadevăr care ar putea avea importanţă. 

Cunoaşterea valorii informative a pendulării privirii trebuie să îl facă 
circumspect pe anchetator, care este dator să-şi însuşească controlul cât mai bun 
al mimicii, al privirilor sale. În anumite momente ale dialogului, 
învinuitul/inculpatul nu trebuie să ştie sub nici un motiv că anchetatorul aprobă 
sau nu unele din afirmaţiile sale. Cu cât anchetatorul vrea să fie mai puţin 
permisiv cu atât trebuie să fie mai stăpân pe cele mai mici reacţii involuntare 
care l-ar putea trăda şi ar da o „armă” valoroasă celui din faţa sa . 

De aceea, o deosebită importanţă în cadrul acestor relaţii interpersonale 
o are autocontrolul anchetatorului asupra manifestărilor comportamentului său 
expresiv (nervozitate, superficialitate, duritate, labilitate emoţională, simpatie 
sau antipatie faţă de persoana interogată etc.). 

Autocontrolul este o necesitate menită a contracara studierea 
anchetatorului de către învinuit sau inculpat. Practica evidenţiază în acest sens 
existența unei categorii de infractori extrem de intuitivi şi vicleni, capabili să 
interpreteze cu abilitate comportamentul anchetatorului, reuşind să-şi dea seama 
de impresiile pe care le produc declaraţiile sale sau să deducă ce informaţii sau 
probe deţine organul judiciar în legătură cu obiectul ascultării. În plus, 
anchetatorul trebuie să ştie că infractorii şi mincinoşii înrăiți se implică de fapt 
în contacte vizuale mai mult decât majoritatea oamenilor. Cercetările arată clar 
că oamenii duplicitari (de exemplu, psihopaţii, escrocii şi mincinoşii) îşi 
sporesc durata contactului vizual în timp ce mint . 

Explicaţia tuturor acestor comportamente este aceea că învinuitul sau 
inculpatul va încerca întotdeauna să gestioneze modul în care este perceput de 
anchetator. Prin intermediul unor elemente de comunicare, atât verbale cât şi 
nonverbale, cel interogat va face eforturi de a controla şi influenţa opinia 
reprezentantului autorității cu privire la persoana sa. De aceea, este bine ca 
anchetatorul să cunoască adevărata semnificaţie a acestor elemente şi să nu se 
lase înşelat. 

Concluzionând cu privire la observarea comportamentului nonverbal şi 
la detectarea minciunii cu ajutorul său se poate spune că identificarea 
înşelăciunii este o sarcină dificilă. Cercetările din ultimii douăzeci de ani sunt 
lipsite de echivoc. Nu există semnale nonverbale care, doar prin ele însele, să 
indice clar minciuna . Dar anchetatorii îşi pot îmbunătăţi abilităţile în a separa 
adevărul de ficţiune bazându-se pe patru domenii principale: comportamente 
care sugerează confortul/disconfortul, gesturile prin care se accentuează 
cuvintele, concordanța indicilor şi managementul percepției. Când vor observa 
un individ care nu se simte în largul lui, care nu-şi accentuează cuvintele prin 
gesturi, care adoptă atitudini neconcordante şi care face eforturi evidente pentru 
a fi perceput într-un anumit mod, anchetatorii trebuie să realizeze că există o 

mare posibilitate ca respectivul să mintă. Ei se pot aştepta ca 
învinuiţii/inculpaţii să reacționeze negativ în unul sau două din cele patru 
domenii. Însă, a reacţiona în acest fel cu privire la toate domeniile de analiză 
indică probleme de comunicare ce pot fi un rezultat al sentimentului de 
vinovăţie, al nevoii de ascundere a informaţiilor sau al minciunii pur şi simplu. 

Nu există nici o modalitate prin care anchetatorul să-l poată împiedica pe 
învinuit/inculpat să mintă, dar cel puţin, prin recunoaşterea şi interpretarea 
corectă în context a indiciilor comportamentului nonverbal, el poate fi avertizat 
când cel din faţa sa va încerca să facă acest lucru. De aceea, pentru observarea 
şi recunoaşterea cu succes a indiciilor menţionate, organele judiciare cu atribuţii 
în acest domeniu trebuie să cunoască anumite reguli tactice specifice. 


5.7. Reguli tactice specifice raporturilor interpersonale de 
opozabilitate şi confruntare 

În urma experienţei practice în domeniul ascultării 
învinuitului/inculpatului, în literatura de specialitate au fost elaborate anumite 
reguli tactice care pot facilita observarea în ansamblu a celui interogat, 
stabilirea unui contact verbal între interlocutori şi, chiar mai mult, pot aduce un 
oponent în situaţia de a colabora. 

Aceste reguli tactice specifice sunt: 

l; Anchetatorul trebuie ca, înainte de a vorbi, să ştie să observe şi să 
asculte. În acest sens, se poate menționa următoarea afirmație: „nu este suficient 
să ştii să pui întrebări, ci trebuie să înveți să asculți” (Camil Suciu) . Din 
primele clipe de contact cu învinuitul/inculpatul, acesta trebuie studiat la 
început în ansamblu şi apoi, pe parcursul ascultării, trebuie urmărite mişcările 
necontrolabile şi indiciile nonverbale în momentul în care este chestionat asupra 
problematicii critice. De aceea, anchetatorul trebuie să aibă un punct de 
observaţie bun. Este indicat să nu existe nimic care să-l împiedice să vadă în 
întregime persoana ascultată. 

2. Starea de nervozitate inițială într-un interogatoriu este normală, 
mai ales în circumstanțe stresante. Pe măsură ce interogatoriul progresează, cei 
implicați ar trebuie să se calmeze. Un bun anchetator trebuie să aibă întotdeauna 
grijă să-şi rezerve timp pentru ca persoana interogată să devină mai relaxată 
înainte de a-i pune întrebări sau de a explora o temă ce poate fi stresantă. 


EA Exprimarea anchetatorului trebuie să fie clară şi într-un limbaj pe 
înţelesul învinuitului/inculpatului. 
4. Anchetatorii buni, asemenea  comunicatorilor buni, nu 


„mitraliază" întrebare după întrebare. Nu poate fi detectată clar minciuna dacă 
nerăbdarea sau aroganţa anchetatorului va atrage împotrivirea persoanei cu care 
vorbeşte. Anchetatorul trebuie să pună o întrebare şi apoi să aştepte pentru a 
observa toate reacţiile. Trebuie să-i acorde celui interogat timp să se gândească 
şi să răspundă, intercalând pauze considerabile deoarece tirul de întrebări 
provoacă un stres puternic şi acoperă semnalele nonverbale ale celui anchetat. 
Mare semnificaţie au şi pauzele pe care le face învinuitul/inculpatul, durata 

acestora putând fi interpretată ca indice al efortului de denaturare sau 
disimulare. 

De asemenea, întrebările trebuie în aşa fel formulate încât să se 
reuşească obţinerea anumitor răspunsuri specifice pentru a putea face diferenţa 
dintre fapte şi ficţiune. Cu cât este mai specifică întrebarea, cu atât va putea 
provoca semnale nonverbale mai precise şi cu atât vor fi mai corecte evaluările 
pe care le va face anchetatorul, având în vedere semnificaţia gesturilor 
inconştiente. 

5; Față de învinuit/inculpat se recomandă a se avea o atitudine 
deschisă. Adesea cel anchetat trebuie să fie încurajat, fie prin flatare („eu te 
ştiam de băiat deştept...”, „înţeleg, cum ai fi putut să...”. ), fie prin utilizarea 
unei formule de generalizare şi nu de particularizare („da, au mai făcut şi alții 
aşa ceva, nu eşti singurul...”, „oricine în această situaţie ar fi putut să...”, „toţi 
facem greşeli”),ori de minimalizare şi îndepărtare a pericolului („se întâmplă şi 
accidente”, „vezi unde duce anturajul, consumul de alcool, în alte împrejurări 
fapta asta nu s-ar fi putut întâmpla...”) . 

6. Învinuitul sau inculpatul trebuie să fie convins că este ascultat cu 
cea mai mare atenţie căci această atitudine exprimă respectul anchetatorului față 
de el. De aceea, după ce îşi termină relatarea şi are impresia că a fost integral 
crezut, se pot valorifica momentele psihologice create de întrebările de 
verificare a elementelor contradictorii sau nonconcordante, consecinţă a 
neadevărurilor structurate de interlocutor. 

VA În timpul  ascultării, trebuie păstrată concentrarea 
învinuitului/inculpatului asupra subiectului care interesează. Anchetatorii 
trebuie să țină minte că de multe ori când oamenii vorbesc pur şi simplu, deci 
când îşi spun partea lor de poveste, vor emite mai puține semnale nonverbale 
decât atunci când controlează ei evoluția discuţiei. Întrebările clare şi la obiect 
vor determina anumite manifestări comportamentale care sunt utile în evaluarea 
onestităţii persoanei. 

8. Vorbăria multă nu este echivalentă cu adevărul. O greşeală pe 
care o fac atât începătorii cât şi anchetatorii experimentați este ten—dinţa de 
atribui limbuţiei valoare de adevăr. Când cei interogaţi vorbesc mult, există 
tendinţa de a-i crede; când sunt rezervaţi, se presupune că mint. În timpul 
discuţiilor, oamenii care oferă o cantitate mare de informaţii şi detalii despre un 
eveniment sau o situaţie par să spună adevărul; totuşi, s-ar putea ca ei să nu facă 
decât să arunce o perdea de fum prin care să-şi acopere faptele sau să conducă 
discuţia într-o altă direcție. Adevărul este scos la iveală nu prin volumul 
materialului povestit, ci prin verificarea faptelor afirmate de vorbitor. Până când 
informaţia nu este verificată,este doar o relatare personală,poate chiar lipsită de 
sens . 

9. Stresul vine şi pleacă. Un individ care are un sentiment de 
vinovăție va manifesta succesiv două tipuri de comportamente distincte în 
momentul în care i se pune o întrebare incomodă precum: „Ai fost vreodată în 
casa domnului Popescu?”. Prima reacție va reflecta stresul trăit la auzul 

întrebării. Va reacţiona inconştient prin diverse gesturi de distanţare, cum ar fi 
retragerea picioarelor dinspre anchetator, înclinarea trupului în sens invers sau 
încleştarea fălcilor şi strângerea buzelor. Va urma un al doilea set de 
comportamente legate de primele, reacțiile de calmare, care pot include gesturi 
precum atingerea gâtului, mângâierea nasului sau masarea gâtului în timp ce 
reflectează la întrebare sau la răspuns. 

10. Cauza stresului trebuie izolată. Cele două comportamente în serie, 
gesturile de stres urmate de cele de calmare, au fost de multe ori asociate în 
mod eronat cu minciuna. Este o interpretare nefericită deoarece aceste 
manifestări reprezintă indicii de stres şi de eliberare a stresului, nu neapărat o 
lipsă de onestitate . Şi mincinoşii pot avea astfel de comportamente dar ele pot 
fi observate şi la indivizii care sunt nervoşi. De aceea, trebuie ştiut că gesturile 
de calmare permit identificarea problemelor care necesită sporirea atenţiei şi a 
cercetărilor. Odată identificate, aceste probleme sau aspecte sensibile pentru 
învinuit/inculpat pot fi exploatate în continuare prin tehnica întrebărilor 
eficiente. 

11. Față de învinuit/inculpat se recomandă a se avea o atitudine 
echilibrată, calmă, răbdătoare (de fapt tenacitate şi rezistenţă). Aceasta deoarece 
în majoritatea cazurilor, timpul operează în defavoarea învinuitului sau 
inculpatului, starea tensională în care se află până la mărturisirea completă, 
insecuritatea crescândă pe care o resimte în privinţa viitorului făcându-l să 
comită greşeli. 

12. Înțelegerea umană faţă de învinuit/inculpat dar care nu se 
confundă cu „bunăvoinţa” sau cu „iertarea” şi respectul persoanei sale oricare ar 
fi crima pe care a săvârşit-o creează un climat favorabil pentru a obţine, în 
limitele posibilului, cât mai multe informaţii de la acesta. Un gest de prietenie 
(apropierea scaunului, oferirea unei ţigări, a unei cafele etc.), un sfat, istorisirea 
unei întâmplări asemănătoare prin consecinţe, un proverb, o bătaie prietenească 
pe umăr etc., pot duce uneori, în momentele psihologice adecvat create, la 
mărturisiri complete . 


5.8. Tactica de ascultare în faza adresării întrebărilor 

Cea de-a treia etapă şi cel mai încordat moment al ascultării îl constituie 
adresarea de întrebări. La reuşita ascultării prin adresarea întrebărilor concură 
mai mulți factori printre care se numără: modul cum sunt formulate întrebările, 
materialul probator, momentul folosirii acestuia, precum şi conduita persoanei 
ascultate. 

Întrebările care vor iniţia dialogul sunt cele prevăzute în planul de 
ascultare precum şi altele formulate pe baza relatării libere, în funcţie de poziţia 
adoptată de învinuit/inculpat pe parcursul relatării şi de alte aspecte apărute pe 
parcursul ascultării. 

Întrebările se pun numai după terminarea relatării libere, în scopul 
obținerii de informaţii cu privire la faptă şi învinuire, pentru descoperirea unor 
date noi şi pentru lămurirea anumitor aspecte care interesează cauza. Se 

urmăreşte obţinerea unor explicaţii complete asupra tuturor faptelor ce se pun în 
sarcina învinuitului/inculpatului; cunoaşterea şi verificarea tuturor argumentelor 
pe care învinuitul/inculpatul le invocă în apărarea sa; cunoaşterea atitudinii 
acestuia cu privire la învinuirea ce 1 se aduce; obţinerea de la învinuit/inculpat 
de date, în special detalii cu privire la anumite aspecte, necesare pentru 
verificarea  veracităţii declarațiilor acestuia; demascarea declarațiilor 
mincinoase, nesincere, precum şi orice alte aspecte necesare justei soluționări a 
cauzei. 

Întrebările trebuie să fie concrete, cu referire precisă la o anumită 
împrejurare sau problemă ce necesită a fi lămurită. Acestea se ordonează în aşa 
fel încât fiecare din ele să reprezinte o noutate pentru învinuit/inculpat. De 
asemenea, întrebările se formulează clar şi concis fără a avea două înţelesuri şi 
fără a fi sugestive. 

În literatura de specialitate întrebările adresate de anchetator se clasifică 
după mai multe criterii : 

- după caracterul lor general există: întrebări de control, întrebări de 
precizie, întrebări de completare sau ajutătoare. 

- după specificul problemelor urmărite de anchetator: întrebări cu caracter 
general(temă), întrebări problemă, întrebări de detaliu. 

Întrebările temă — au un caracter general şi se referă la faptele sau 
împrejurările cauzei, privite în totalitatea lor. Aceste întrebări oferă 
învinuitului/inculpatului posibilitatea să declare tot ceea ce are de arătat în 
legătură cu faptele pentru care este învinuit. Ele pot începe cu astfel de formule: 
„ce cunoaşteţi în legătură cu...?”, „spuneţi despre ce s-a întâmplat...?, 
„descrieţi cum...?”, „explicaţi cum...?”, „vorbiţi despre...?”. Aceste întrebări 
determină pe cel interogat să relateze o versiune a evenimentelor în loc să fie 
doar de acord cu unele afirmaţii ale anchetatorului. De asemenea, ele previn 
oferirea celui ascultat a unor informaţii detaliate în legătură cu fapta, informaţii 
care ar putea compromite ascultarea sau chiar întreaga anchetă . Aceste întrebări 
se mai numesc şi „întrebări deschise”. 

Întrebările problemă — au un caracter mai puţin general şi sunt folosite la 
lămurirea concretă a unor aspecte ale faptei. Exemplu: „Cum ați intrat în 
posesia pistolului ?” sau „Cum aţi imobilizat victima ?”. Aceste întrebări sunt 
folosite pentru lămurirea unor probleme ce se ridică în cadrul cercetării şi care 
sunt formulate astfel încât să restrângă sfera răspunsurilor posibile date de 
învinuit/inculpat. Ele se mai numesc şi „întrebări directe”. 

Întrebările de detaliu — sunt folosite în scopul obţinerii unor amănunte 
referitoare la împrejurările în care s-a săvârşit fapta sau pentru verificarea 
explicaţiilor învinuitului/ inculpatului. Exemplu: „cine a mai fost cu tine?”, „cât 
era ceasul când...?”, unde te-ai dus...?”, „când s-a întâmplat aceasta?”. Prin 
aceste întrebări anchetatorul urmăreşte să-i demonstreze celui ascultat 
netemeinicia susţinerilor sale şi să-l determine astfel să renunţe la negarea 
faptelor săvârşite. Tot prin aceste întrebări se doreşte şi relatarea unor aspecte 

neglijate de învinuit/inculpat cu sau fără intenţie. Ele se mai numesc şi 
„întrebări închise”. 

Din răspunsurile pe care învinuitul/inculpatul le dă la aceste întrebări, 
organul judiciar îşi poate da seama de logica întregului sistem de apărare al 
învinuitului/inculpatului şi cu uşurinţă îi poate demasca încercările de simulare. 
Este important însă de ştiut că răspunsurile învinuitului/inculpatului nu pot fi 
luate în considerare dacă acesta se află sub influenţa narcoticelor sau în stare de 
ebrietate. 

Practica judiciară a demonstrat că întrebările de detaliu dau rezultate 
bune în special în cazul învinuiţilor/inculpaţilor recidivişti care, datorită 
experienţei pe care o au în domeniu, îşi pregătesc declaraţiile cu atenţie. Ei 
comit însă unele erori şi inconsecvenţe logice. Astfel, prin punerea acestor 
întrebări, greşelile sunt exploatate la maximum determinând furnizarea datelor 
necesare aflării adevărului. 

Întrebările de detaliu sunt de mai multe feluri: de control, ajutătoare sau 
de precizie. Pentru verificarea veridicităţii celor declarate, după fiecare răspuns 
se pot pune întrebări de control. În cazul unor contradicții între declaraţiile 
învinuitului/inculpatului şi materialul cauzei se poate recurge chiar la 
prezentarea unor probe din dosar. Ordinea şi momentul prezentării acestor 
probe se alege în funcţie de materialul de la dosar şi de personalitatea 
învinuitului/inculpatului. În practică, se poate întâlni şi cazul când 
învinuitul/inculpatul este de bună-credinţă dar are o lacună de memorie. Este o 
situaţie care se poate înlătura cu întrebări de detaliu ajutătoare, de reactivare a 
memoriei, al căror scop îl constituie reactivarea conţinutului memorial sau, prin 
întrebări de precizie care să stabilească exactitatea celor declarate. 

O altă prezentare a tipurilor de întrebări (făcută în literatura de 
specialitate americană) este următoarea: întrebări directe, auxiliare (în legătură 
cu cele directe), neutre, repetate, de control şi prestabilite. Se precizează că, 
dintre acestea, cele neutre pot fi utilizate şi pentru a distrage atenţia persoanei 
ascultate, mai ales atunci când aceasta minte. Argumentul ar fi că este greu ca 
persoana să mintă în mod constant dacă este mereu întreruptă şi abătută de la 
subiectul respectiv. Pentru a se obține efectul dorit, întrebările neutre trebuie 
inserate printre celelalte tipuri şi adresate în momentele potrivite (când 
anchetatorul consideră că cel ascultat denaturează adevărul). De asemenea, se 
recomandă să nu se adreseze întrebări compuse sau negative deoarece 
răspunsurile primite pot fi incomplete, superficiale sau cu elemente de 
ambiguitate. 

Întrebările adresate nu trebuie să fie sugestive pentru că pot influenţa 
negativ întregul mers al ascultării. În cazul întrebărilor sugestive 
învinuitul/inculpatul ori nu răspunde, ori confirmă numai o afirmaţie a celui ce 
conduce ascultarea, astfel încât nu se poate stabili nimic concret din conţinutul 
faptelor. De exemplu, o întrebare sugestivă de genul: „Nu-i aşa că, atunci când 
aţi intrat, acolo erau trei oameni ?” trebuie înlocuită cu întrebarea: „Câţi oameni 
erau acolo când aţi intrat ?”. 

O variantă a întrebărilor sugestive o reprezintă întrebările alternative. 
Întrebările alternative sunt întrebările care se pun atunci când se urmăreşte 
verificarea sincerităţii învinuitului/ inculpatului. Acestea nu se pun la începutul 
lămuririi unor probleme deoarece ar avea rol de întrebări sugestive. Dar, dacă 
învinuitul/inculpatul a răspuns la o întrebare cu două răspunsuri contradictorii 
se poate pune o întrebare alternativă. De exemplu: “Aţi fost încălțat sau descult 
9» 

Întrebările de detaliu, pe lângă rolul de a preciza şi lămuri faptele, 
servesc la angajarea procesului asociativ al memoriei pentru ca, prin sublinierea 
unor aspecte, învinuitul/inculpatul să-şi amintească cât mai bine faptele care 
servesc la acuzarea sau la apărarea sa. 

Anchetatorul trebuie să adreseze întrebările într-o ordine logică pentru ca 
toate aspectele semnificative ale cauzei respective să fie clarificate. În mod 
frecvent întrebările sunt adresate în funcţie de criteriul cronologic al 
evenimentelor dar aceasta nu este singura metodă. Cu toate că un criteriu logic 
de structurare a întrebărilor este important, acesta nu trebuie să-l împiedice pe 
anchetator să se abată de la ordinea prestabilită şi să exploateze momentele 
favorabile prin întrebări adaptate la situația respectivă. 

Selectarea întrebărilor care vor fi adresate depinde şi de poziţia 
învinuitului/inculpatului faţă de învinuirea care i se aduce (recunoaştere, negare 
sau tăcere). Învinuitul/inculpatul poate recurge la una sau, pe rând, la toate 
atitudinile menţionate, neputând fi sancţionat deoarece până la pronunţarea unei 
hotărâri definitive se bucură de prezumția de nevinovăție. Când 
învinuitul/inculpatul nu recunoaşte învinuirea sau o recunoaşte după care 
retractează cele declarate, pe lângă întrebările problemă se vor folosi întrebările 
detaliu şi unele procedee tactice de ascultare care şi-au demonstrat eficacitatea 
de-a lungul timpului. 


5.9. Procedee tactice folosite în ascultarea  învinuitului/ 
inculpatului 

Rolul determinant în alegerea procedeelor tactice este reprezentat de 
poziția învinuitului sau inculpatului față de învinuirea ce i se aduce, de 
încercările de disimulare a adevărului şi de structura sa psihică. 

În ipoteza recunoaşterii şi a unor declaraţii sincere şi complete,nu se pun 
probleme tactice deosebite, întrebările vizând numai unele precizări sau 
completări. În cazul refuzului învinuitului/ inculpatului de a face declaraţii, 
organul judiciar trebuie ca, prin procedeele tactice folosite, să afle care este 
motivul refuzului şi să încerce să-l convingă a renunţa la această atitudine. 
Dificultăţile apar în situaţia declaraţiilor mincinoase, incomplete, contradictorii, 
în cazul respingerii învinuirii, persistării în refuzul de a face declaraţii sau 
revenirii cu elemente noi asupra declaraţiilor anterioare. În aceste cazuri, tactica 
de ascultare dobândeşte un caracter deosebit de complex. Pentru aceste situaţii, 
de-a lungul timpului, teoria criminalistică a elaborat anumite procedee tactice 

de ascultare, procedee a căror eficienţă a fost demonstrată de practica pozitivă a 
organelor judiciare. 

O tactică adecvată presupune adaptarea regulilor generale la 
particularitățile fiecărei cauze, la personalitatea celui ascultat şi la poziția sa 
faţă de învinuirea care i se aduce. 

În literatura de specialitate sunt cunoscute următoarele procedee tactice: 

Ascultarea repetată — Tactica ascultării repetate este folosită, în special, 
în cazul declaraţiilor incomplete, contradictorii şi mincinoase. Acest procedeu 
constă în ascultarea în mod repetat a învinuitului/ inculpatului cu privire la 
aceleaşi fapte şi împrejurări, cu privire la aceleaşi amănunte. Având loc la 
anumite intervale de timp, între declaraţiile învinuitului/inculpatului vor apărea 
inevitabil contraziceri, nepotriviri, inadvertențe cu toate încercările de a 
reproduce cele relatate anterior. Detaliile nu vor putea fi puse la punct 
întotdeauna, nu vor putea fi repetate, cu toate pregătirile făcute în acest sens de 
către cel ascultat . Astfel, aceste contraziceri trebuie explicate în final de către 
acesta, demonstrându-i-se astfel netemeinicia afirmațiilor pe care le-a făcut 
anterior, putând fi determinat în acest fel să recunoască adevărul. 

Ascultarea încrucişată — Tactica ascultării încrucişate constă în 
interogarea  învinuitului/inculpatului de două sau mai multe persoane 
(anchetatori) în acelaşi timp. Acest procedeu care are ca scop destrămarea 
sistemului de apărare al celui anchetat care se situează pe poziţia negării totale a 
faptei săvârşite. Avantajul este reprezentat de faptul că învinuitului/inculpatului 
nu i se dă posibilitatea să pregătească răspunsuri mincinoase, întrebările fiind 
adresate de fiecare anchetator alternativ, într-un ritm susţinut, alert. 

Pentru ca acest procedeu tactic de interogare să fie eficient, poziţia 
ocupată de cei doi anchetatori trebuie să fie frontală şi laterală stânga sau 
dreapta şi puţin în spate, în aşa fel încât să nu fie observați vizual de către 
învinuit/inculpat, determinându-l pe acesta nu numai să recepţioneze auditiv 
întrebarea dar să se şi întoarcă spre sursa sonoră, aspect ce contribuie la 
dezorganizarea apărării. 

Acest procedeu este privit însă cu anumite rezerve deoarece el poate 
avea ca rezultat derutarea persoanelor cu o structură psihică slabă, încurcarea 
celui interogat şi inhibarea sa. Se poate întâmpla ca însăşi anchetatorii să se 
încurce reciproc atunci când nu au aprofundat datele din dosar şi nu s-au 
pregătit minuţios pentru interogatoriul încrucişat. 

O variantă a ascultării încrucişate este ascultarea succesivă de către două 
persoane. Ambele procedee tactice se bazează pe ideea că învinuitul/inculpatul 
poate să devină mai comunicativ faţă de unul din anchetatori. 

Ascultarea sistematică — Acest procedeu este folosit atât în cazul 
învinuitului/inculpatului sincer pentru a-l ajuta să lămurească toată problematica 
cauzei (mai ales în cauzele complexe cu grad ridicat de dificultate) cât şi în 
cazul învinuitului/inculpatului nesincer, refractar, pentru a-l obliga să dea 
explicaţii logice, cronologice, succesive la toate aspectele care fac obiectul 
învinuirii. 

În cadrul acestui procedeu, prin intermediul întrebărilor, 
învinuitului/inculpatului i se solicită să clarifice sistematic cum a conceput şi 
pregătit infracțiunea, care au fost persoanele participante şi modul în care a 
acționat fiecare etc. 

În cazul în care învinuitul/inculpatul a comis mai multe infracțiuni, în 
raport cu personalitatea şi psihologia acestuia, organul de urmărire penală va 
stabili dacă ascultarea va începe în legătură cu infracțiunea cea mai uşoară sau 
cu cea mai grea. Când există mai mulți învinuiţi/inculpaţi în cauză, fiecare 
trebuie ascultat atât cu privire la activitatea proprie cât şi separat, cu privire la 
activitatea fiecărui participant. 

Tactica întâlnirilor surpriză — Tactica întâlnirilor surpriză este folosită 
în cazul pluralității de infractori şi devine eficientă dacă se recurge la ea în 
momentele psihice de o anumită tensiune, create în mod special pentru a se 
obţine declaraţii sincere. 

Procedeul constă în adresarea anumitor întrebări învinuitului/inculpatului 
(de exemplu, „Cine v-a ajutat să procuraţi arma crimei?) după ce învinuitul a 
văzut că unul dintre complici a fost introdus într-o încăpere alăturată. Acest 
procedeu mai este cunoscut sub denumirea de „tactica întâlnirilor neaşteptate" . 

Folosirea întrebărilor de detalii — Aşa cum arată şi denumirea, acest 
procedeu cuantifică unele aspecte ale declaraţiilor obţinute prin relatarea liberă, 
nuanţându-le pentru a fi mai riguroase, mai credibile. Din practica judiciară se 
poate concluziona asupra eficienţei procedeului în special în cazul învinuiților/ 
inculpaţilor cu experienţă infracţională care se prezintă în faţa anchetatorilor cu 
„temele făcute”, în sensul că repetă până la stereotipizare declaraţiile pe care le 
vor da în interogatoriu. 

Deşi strategia învinuitului pare solidă, în substanța sa există unele 
inadvertenţe, erori, inconsecvenţe care nu au suport logic din cauza lipsei 
argumentelor care să le susţină. Aceste aspecte şi altele rezultate din derularea 
interogatoriului constituie fundamentul procedeului examinat. Din experienţa de 
anchetă rezultă că devin insuportabile întrebările detaliu pentru unii dintre 
învinuiţi/inculpaţi, ceea ce determină renunţarea la poziția nesinceră şi 
abordarea declaraţiei cu bună-credinţă. 

Folosirea probelor de vinovăţie — Este o strategie de anchetă distribuită 
aproape exclusiv spre învinuitul/inculpatul nesincer care foloseşte toate 
posibilităţile sale ori cele oferite involuntar de anchetator în vederea denaturării 
adevărului şi îngreunării cercetărilor pentru a scăpa de răspunderea penală. 
Acest tip de învinuit/inculpat recunoaşte faptele săvârşite numai atunci când 
este convins de temeinicia probelor care îl acuză. 

În literatura de specialitate se consideră că reuşita procedeului este 
asigurată de respectarea unor cerinţe precum: 

- cunoaşterea aprofundată de către anchetator a tuturor probelor existente în 
dosarul cauzei, a legăturii dintre acestea şi activitatea ilicită; 

- stabilirea valorii fiecărei probe ce urmează a fi folosită, a momentului 
psihologic propice utilizării şi a ordinii în care se va face prezentarea; 

- determinarea judicioasă a întrebărilor care vor însoţi probele prezentate. 

Procedeul este privit cu prudenţă deoarece orice eroare a anchetatorului 
poate compromite eforturile întreprinse pentru determinarea 
învinuitului/inculpatului să facă declaraţii veridice şi complete. De aceea, 
chibzuinţa şi experienţa anchetatorului sunt primordiale în realizarea scopului 
propus. 

Variantele sub care se înfăţişează procedeul folosirii probelor de 
vinovăţie sunt două: prezentarea frontală şi prezentarea progresivă. 

Prima variantă - prezentarea frontală constă în înfăţişarea neaşteptată, 
bruscă, chiar de la începutul ascultării a celor mai convingătoare probe care 
dovedesc săvârşirea infracțiunii şi vinovăția învinuitului/inculpatului şi 
adresarea întrebărilor directe cu privire la fapta săvârşită. Această modalitate 
este criticabilă sub aspectul finalităţii mai ales în situaţiile în care probele de 
vinovăţie sunt puţine cantitativ şi calitativ deoarece învinuitul/inculpatul, 
realizând impasul în care se află anchetatorul, poate recunoaşte numai ce este 
probat. 

Ca regulă fundamentală, prezentarea frontală a probelor are loc numai 
după ce s-a discutat cu învinuitul/inculpatul pentru a stabili poziţia sa în 
legătură cu aspectele ce urmează a fi probate prin acest procedeu. De asemenea, 
este necesară o prealabilă verificare a exactităţii tuturor datelor care stau la baza 
învinuirii. Exemple de probe care pot fi prezentate frontal învinuitului/ 
inculpatului sunt: concluziile experților, declarația unui martor ocular, o 
scrisoare găsită de anchetator în care învinuitul/inculpatul recunoştea fapta 
săvârşită. 

Cea de a doua variantă - prezentarea progresivă a probelor de vinovăţie 
este frecvent folosită în anchetă şi constă în ascultarea preliminară a 
învinuitului/inculpatului urmată de prezentarea gradată a probelor care susţin 
vinovăția. 

Din practica judiciară s-a desprins caracterul elaborat al acestui 
procedeu, ilustrat prin prezentarea probelor care dovedesc într-o măsură mai 
mică vinovăția, continuându-se cu cele mai convingătoare, realizându-se în 
acest fel o linie demascatoare ascendentă ce culminează cu prezentarea celor 
mai concludente probe. Acest procedeu se bazează pe principiul că 
„mărturisirile complete au la origine recunoaşteri de o importanță mai mică” 
adică recunoaşterile inițiale făcute de învinuit/inculpat pot fi folosite ca o 
„cheie” pentru a deschide calea către alte afirmaţii incriminatoare şi care în 
final să ducă la mărturisiri complete. 

Fără a constitui un model de urmat, prezentarea progresivă poate începe 
cu lăsarea la vederea în cabinetul de anchetă a unor obiecte care au aparţinut 
victimei, inițial însuşite de făptuitor dar recuperate de organul judiciar, 
urmărindu-se reacţia învinuitului/inculpatului. 

Tactica „complexului de vinovăţie” — O astfel de tactică poate conduce 
la aflarea adevărului cu uşurinţă în cazul persoanelor mai sensibile, melancolice 
deoarece acestea îşi exteriorizează relativ uşor sentimentele. Conţinutul 


237 


Procedee tactice folosite în investigațiile penale. Evoluţii 


procedeului constă în adresarea alternativă a unor întrebări neutre (care nu au 
nici o legătură cu cauza) cu întrebări ce au în conţinutul lor cuvinte afectogene 
(critice) referitoare la fapta cercetată şi la rezultatele ei (numele victimei şi al 
celorlalte persoane afectate de infracțiunea comisă - copii, soţ, părinți - 
denumirea bunurilor furate, etc.). 

Pentru realizarea scopului - obţinerea unor declaraţii sincere - este 
necesară observarea atentă a reacțiilor învinuitului/inculpatului la întrebările 
adresate (cu trimitere specială spre cele afectogene), întrucât reuşita procedeului 
se bazează pe stimul (întrebare) şi pe reacția la acesta care poate determina 
folosirea altor procedee tactice . 

Această tactică poate fi folosită şi în cazul altor învinuiţi/inculpaţi care 
nu sunt la fel de sensibili şi de „transparenţi”. Luând în considerare faptul că 
„privită sub aspect psihologic, culpabilitatea reprezintă o stare complexă, 
afectiv-intelectuală, resimţită de persoana dominată de sentimentul şi ideea de a 
fi comis o greşeală, care, în plenul conştiinţei individului, este trăită mai mult 
sau mai puţin intens, pentru încălcarea comisă şi de aici, aşteptarea unei 
pedepse şi chiar tendinţa spre autopedepsire” (Paul Popescu Neveanu), în 
ascultarea învinuitului/inculpatului se poate încerca sondarea sentimentului de 
vinovăţie. Sentimentele se exprimă prin anumite simptome. Sub formă de 
simptome se manifestă şi acele urme lăsate în psihicul infractorului de impresia 
faptei săvârşite. De aceea, la autorul infracţiunii trebuie să se regăsească 
expresia unui sentiment de culpabilitate care indică participarea sa la comiterea 
faptei. 

Ascultarea unui  învinuit/inculpat despre activitatea celorlalți 
participanți la săvârşirea infracțiunii — Cunoaşterea participanților la 
săvârşirea activității ilicite permite anchetatorului să identifice veriga slabă cu 
care va începe ascultarea, solicitându-i să relateze despre activitatea celorlalți, 
acreditându-i impresia că persoana sa interesează mai puțin. Centrat pe o 
asemenea direcție, învinuitul/inculpatul poate da în vileag activitatea săvârşită 
de ceilalți învinuiţi/inculpaţi sau, dimpotrivă, poate manifesta circumspecție, 
interesându-se ce au declarat aceştia, conduită specifică înțelegerilor intervenite 
asupra comportamentului în anchetă în situația identificării şi ascultării. Esența 
procedeului constă în ascultarea individuală, în care învinuitul va relata în 
principal despre alții şi în subsidiar despre sine, acest din urmă aspect nefiind 
obligatoriu. 

Acest procedeu prezintă atât avantaje cât şi dezavantaje. Dezavantajul îl 
constituie faptul că cel ascultat nu este întotdeauna dispus să divulge activitatea 
participanţilor din cauza înțelegerilor stabilite înainte şi, mai ales, după 
comiterea faptei cu privire la modul de comportare în eventualitatea descoperirii 
faptelor. Neştiind dacă şi ce au declarat ceilalți participanţi, fiecare va avea 
reţineri dar va manifesta în schimb un interes deosebit de a afla de la organul de 
urmărire penală care este poziţia celorlalți învinuiți/inculpaţi. 

Prin confruntarea datelor obţinute din declaraţiile participanţilor, chiar 
dacă nu au declarat totul despre propria activitate, organul de urmărire penală 
poate desprinde concluzii cu privire la sinceritatea celor implicaţi în cauză. 

Acest procedeu asigură obţinerea unor rezultate bune în practică întrucât 
fiecare învinuit/inculpat aflat în faţa unor date cunoscute de către anchetator 
(despre care el nu declarase nimic anterior) va fi dispus să demaşte pe ceilalți 
participanţi. 

Ascultarea cu privire la justificarea timpului critic — Timpul critic 
desemnează perioada care precede activitatea ilicită, durata acesteia şi cea 
imediată finalizării rezoluţiei infracționale. Utilizarea acestui procedeu este 
specifică învinuiţilor/ inculpaţilor care refuză dialogul cu anchetatorul sau care 
sunt refractari sau oscilanţi în declaraţii. 

Esenţa procedeului constă în explicaţiile pe care învinuitul/inculpatul 
ascultat le înfăţişează anchetatorului despre modul în care şi-a petrecut timpul 
în perioada corespunzătoare săvârşirii infracţiunii, aspectele respective fiind 
verificate pe zile, ore, minute, locuri şi persoane cu care s-a relaționat. 
Verificarea informaţiilor obţinute oferă posibilitatea constatării nesincerităţii 
învinuitului/ inculpatului deoarece în declaraţiile sale apar perioade, locuri, 
persoane care nu corespund realităţii din punctul de vedere al detaliilor. Pe baza 
rezultatelor verificării, folosindu-se starea psihică a învinuitului/inculpatului, 
acesta va putea fi determinat să recunoască faptele cu ocazia unei noi ascultări. 

Folosirea acestui procedeu, pe lângă faptul că are influență asupra 
poziţiei învinuitului/ inculpatului în timpul anchetei, prezintă avantajul că poate 
duce la extinderea cercetărilor asupra altor infracţiuni şi făptuitori. 

Interogatoriul psihanalitic — constituie soluţia care înlocuieşte într-un 
viitor mai mult sau mai puţin îndepărtat clasicul interogatoriu judiciar. Se 
afirmă că este inofensiv, curat, bazat pe respectarea demnităţii umane şi pe 
prezumția de nevinovăție, fiind un joc al inteligenţei practicat cu mijloace 
psihologice, prilejuit de o discuţie pe marginea evenimentului judiciar în cadrul 
căreia persoana suspectă se poate apăra cu toate mijloacele, inclusiv cele 
nelegale. 

Interogatoriul psihanalitic se fundamentează pe sintagma „omul se poate 
ascunde de multe, numai de sine nu". Miezul interogatoriului psihanalitic este 
identificarea comportamentului duplicitar înţeles ca „efort conştient întreprins 
cu perseverență de către subiectul interogat în timpul interogărilor pentru a 
masca, a tăinui unele stări sufleteşti, intenţii, acţiuni, fapte, date şi probe cu 
scopul de a induce ancheta judiciară pe piste greşite” . Duplicitatea (simularea) 
este caracteristică unei persoane care adoptă două atitudini şi joacă premeditat 
două roluri, afişează sentimente şi gânduri diferite de cele pe care le simte cu 
adevărat. Simularea este, deci, divergenţa dintre forma gândită şi cea exprimată. 

Din practica judiciară rezultă că în timpul interogatoriului persoana 
bănuită suportă un dezechilibru psihic provocat de acumularea excesivă de 
energie determinată de conflictele interpsihice ale duplicităţii, dezechilibru 
concretizat în manifestări ce scapă cenzurii conştientului, provocând acte sau 

gesturi greşite. În interogatoriul la care este supus, învinuitul/inculpatul se va 
autodemasca sub influența Eu-lui sedimentat în subconştient alături de Eul 
primitiv şi brutal deoarece procesele psihice care preced şi însoțesc săvârşirea 
infracțiunii precum şi cele ce succed acesteia sunt integrate structurii Eu-lui 
persoanei interogate sub forma unui „pattern infracţional stabil” implementat 
scoarței cerebrale care reprezintă matricea culpabilizatoare-amintirea despre 
faptă. Astfel, vor putea fi identificate la acesta lapsusuri, asociaţii de idei (cu 
ocazia relatării verbale), erori caracteristice de scriere şi lectură, acte 
simptomatice, uitarea sau deformarea unor nume familiare etc. De asemenea, 
celui interogat îi vor scăpa, în dialogul pe care îl poartă cu reprezentantul 
autorităţii publice, nume şi date pe care conştient nu doreşte să le divulge, dar 
pe care el nu se poate înfrâna să le spună. Aceste scăpări neintenţionate au 
totuşi sens profund întotdeauna extrem de relevant, ele având o motivaţie 
determinată în mod obiectiv de interogatoriul în curs şi de fapta comisă. 

Condiţia interogatoriului psihanalitic este realizarea atmosferei de 
intimitate din care se poate obţine starea de confianţă care să permită Eu-lui 
social, matricei morale ca, prin actul mărturisirii şi detensionării matricei 
infracționale, să se armonizeze cu tensiunile refulate până la anularea lor 
(recunoaşterea faptei şi acceptarea pedepsei) . 

Aşadar, concluzionând cu privire la procedeele tactice de ascultare a 
învinuitului/ inculpatului, se poate spune că ascultarea prezintă un grad ridicat 
de dificultate şi complexitate, întrucât situaţiile cu care se confruntă organele 
judiciare sunt infinit de diverse. De aceea, folosirea unui procedeu sau a altuia 
nu constituie reguli obligatorii de urmat, de multe ori, fiind necesară folosirea 
combinată a mai multor procedee, chiar în ascultarea unuia şi aceluiaşi 
învinuit/inculpat, în raport cu diversele momente ale cercetării. 

Consemnarea__ declaraţiilor _învinuitului/inculpatului — La sfârşitul 
interogatoriului, anchetatorul trebuie să se asigure că a acoperit toate aspectele 
pe care şi le-a propus la începutul audierii, că a lămurit toate aspectele cauzei, 
că a obţinut tot ce se putea de la învinuit/inculpat, după care va trece la 
consemnarea celor relatate . 

Din dispoziţiile imperative ale legii procesuale penale rezultă că fixarea 
rezultatelor ascultării parcurge două etape, în funcţie de persoana care 
consemnează cele declarate. 

Consemnarea primelor declaraţii — Potrivit legii procesual penale, înainte 
de a fi ascultat învinuitul/inculpatul trebuie să dea o declaraţie, scrisă personal, 
cu privire la învinuirea ce i se aduce. Această declaraţie se consemnează de 
învinuit/inculpat pe o coală de hârtie şi nu pe formular tipizat. El îşi formulează 
declarațiile cu propriul vocabular, aşa cum doreşte, însă trebuie să se refere la 
poziţia faţă de învinuirea ce i se aduce. După consemnare, declaraţia este datată 
şi vizată de organul de urmărire penală în faţa căruia a fost făcută. 

În situaţia în care învinuitul sau inculpatul nu poate să scrie declaraţia ori 
refuză să o facă, se întocmeşte un proces-verbal din care să rezulte una din 
situaţiile invocate şi motivul lipsei din dosarul cauzei a depoziţiei învinuitului. 

Consemnarea declaraţiilor ulterioare — Declaraţiile 
învinuitului/inculpatului se consemnează de organele de anchetă în scris, la 
persoana I singular, pe formular tipizat, înseriat. Se citesc de către anchetator 
sau de persoanele interogate la solicitarea acestora, iar dacă sunt de acord cu 
conţinutul lor, le semnează pe fiecare pagină şi la sfârşit. Pentru situaţiile când 
învinuitul/inculpatul nu poate sau refuză să semneze se face menţiunea în 
declaraţia scrisă. 

Declaraţia este semnată de către organul de urmărire penală (ori de 
preşedintele  completului de judecată şi de grefier) şi de apărătorul 
învinuitului/inculpatului, iar atunci când a fost folosit interpretul, declaraţia va 
fi semnată şi de către acesta. Dacă învinuitul/inculpatul doreşte să facă 
modificări, completări, rectificări în declaraţii, acestea vor fi consemnate la 
sfârşitul declaraţiei şi semnate în condiţiile menţionate mai sus. Spațiile rămase 
libere se barează pentru a înlătura orice suspiciune cu privire la completarea 
ulterioară. 

Consemnând declaraţiile învinuitului/inculpatului, organul de urmărire 
penală trebuie să respecte o serie de reguli, una dintre acestea referindu-se la 
modul de redactare a declaraţiilor. Consemnarea trebuie să fie cât mai fidelă 
modului în care a fost expusă de învinuit/inculpat, folosindu-se aceeaşi 
terminologie, fără reformulări sau sintetizări, excepţie făcând expresiile vulgare 
care vor fi redate în termeni literari. Acest lucru reflectă gradul de instruire al 
persoanei anchetate, viziunea sa despre infracțiunea comisă, sentimentele sale, 
totul ajutând la individualizarea pedepsei. 

Din punct de vedere tactic, consemnarea cu exactitate a celor declarate 
de către învinuiţi/inculpaţi este deosebit de importantă deoarece există cazuri 
când aceştia fac afirmaţii contradictorii sau recunosc anumite fapte pe care 
ulterior, când citesc declaraţia, neagă că le-au făcut. De aceea, se consideră 
indicat să se procedeze la consemnarea imediată a fiecărei afirmaţii importante, 
în special în ascultările de lungă durată sau în cazul învinuiților/inculpaţilor 
recidivişti şi care s-au dovedit a fi de rea-credinţă. Consemnarea trebuie 
efectuată astfel încât anchetatorul să nu-l perturbe pe învinuit/inculpat în timpul 
redării declaraţiilor şi să nu-i distragă atenţia de la ceea ce declară. 

După terminarea interogatoriului, anchetatorul trebuie să-i explice 
învinuitului/inculpatului ce se va întâmpla în viitor şi, de asemenea, trebuie să-i 
explice acestuia avantajele unei poziţii sincere în eventualitatea unei audieri 
ulterioare. 


5.10. Verificarea declaraţiilor învinuitului/inculpatului 

Verificarea declarațiilor învinuitului/inculpatului este o activitate 
deosebit de importantă, necesară şi indicată deoarece se controlează 
veridicitatea celor relatate de învinuit/inculpat, cunoscându-se astfel poziția pe 
care se situează acesta la cercetare. Prin verificarea declarațiilor 
învinuitului/inculpatului, anchetatorul obține un avans faţă de învinuit/inculpat 

deoarece, cunoscând poziţia acestuia îl poate determina să facă declaraţii 
conforme cu realitatea. 

Declaraţiile învinuitului/inculpatului se verifică, în primul rând, prin 
compararea conţinutului lor cu datele şi probele verificate, administrate anterior 
ascultării. Uneori însă, asemenea date şi probe lipsesc ori sunt insuficiente 
pentru a se putea aprecia dacă declaraţiile învinuitului/ inculpatului sunt 
veridice şi complete. De aceea, pe parcursul ascultării, organul de urmărire 
penală trebuie să insiste asupra tuturor detaliilor, să solicite cât mai multe 
precizări pentru a obţine amănuntele necesare verificării temeinice a acestor 
declaraţii. 

Neverificarea explicaţiilor date de învinuit/inculpat în apărarea sa poate 
avea ca urmare efectuarea unor cercetări incomplete, subiective, reţineri sau 
arestări ilegale, restituirea cauzei pentru completarea ori refacerea cercetărilor, 
achitări sau grave erori judiciare. Promptitudinea cu care sunt verificate 
afirmaţiile învinuitului/inculpatului, mai ales apărările şi alibiurile prezentate, 
are importanță pentru poziţia acestuia în timpul cercetărilor. Convins de 
seriozitatea cu care sunt privite declaraţiile sale, de operativitatea verificării lor, 
învinuitului/inculpatului nesincer îi va fi greu să persiste pe poziţia de negare a 
faptelor. 

Verificarea declarațiilor  învinuitului/inculpatului se realizează pe 
întregul parcurs al cercetării, prin efectuarea diverselor activități de urmărire 
penală: percheziții domiciliare, ridicări de obiecte şi înscrisuri, ascultări de 
martori, confruntări, dispunerea unor constatări tehnico-ştiinţifice sau expertize, 
reconstituiri etc. Pe baza rezultatelor verificării, organul de urmărire penală este 
obligat să asculte din nou pe învinuit/inculpat, mai ales atunci când declarațiile 
sale nu sunt confirmate. 

Analiza declaraţiilor învinuitului/inculpatului şi confruntarea datelor 
rezultate din verificările efectuate cu probele existente în cauză permit 
organului de urmărire penală să-şi formuleze convingerea intimă asupra 
vinovăţiei ori nevinovăţiei acestuia. 

Aspecte privind modalitățile tehnico-tactice de depistare a 
comportamentului simulat — Prezentarea regulilor şi procedeelor tactice de 
ascultare a învinuitului/inculpatului nu poate fi lipsită de câteva referiri la unele 
dintre metodele tehnico-ştiințifice cu care se încearcă, în prezent, să se 
stabilească sinceritatea sau nesinceritatea unei persoane, în calitatea sa de 
subiect principal al unui raport juridic procesual penal. 

Mijloacelor obişnuite de apreciere a sincerității sau nesincerității celor ce 
compar în procesul penal în diverse calități, mai ales a învinuitului sau 
inculpatului, li s-a adăugat, în ultimele decenii, un mijloc obiectiv de 
investigare a principalelor modificări psihofiziologice ce însoțesc emoția în 
situația falsificării adevărului. Este vorba de înregistrarea pe cale obiectivă, cu 
ajutorul unor aparate speciale de tip poligraf, a modificărilor fiziologice ale 
organismului provocate de diverse stări emoționale ce însoțesc simularea. 

Încercarea de simulare reclamă un efort voluntar ce declanşează stări 
emoţionale, unele supuse observației directe (modificări ce ţin de 
comportamentul aparent al emoţiei, manifestate în limbajul vorbit sau cel 
nonverbal, în activitatea de mişcare a membrelor sau a corpului, în 
expresivitatea feţei), altele decelabile indirect, prin depistarea reacţiilor 
psihofiziologice (modificarea ritmului pulsului, creşterea tensiunii arteriale, 
modificări electrice în piele, modificarea  caracteristicilor normale ale 
respirației, modificarea activităţii electrice a scoarţei cerebrale). 

Chiar dacă în domeniul biodetecţiei comportamentului simulat mai există 
încă necunoscute, totuşi este indubitabil că unele fenomene fiziologice apar 
legic însoţite de fenomene psihologice bine determinate, ceea ce practic 
înseamnă că apariția unuia este o dovadă a existenţei celuilalt. Fenomene 
fiziologice ca: mărimea subită a tensiunii sanguine, creşterea consumului de 
oxigen, dilatarea bronhiolelor, inhibarea mişcărilor peristaltice gastrice, 
modificarea existenţei electrice a pielii, modificarea caracteristicilor normale 
ale vocii, modificarea caracteristicilor scrierii, tensiunea musculară (crisparea), 
etc., sunt controlate de sistemul nervos vegetativ şi, în consecinţă, nu sunt 
supuse voinţei decât parţial şi în grad nesemnificativ, astfel încât înregistrarea 
lor electronică la BIODETECTOR semnifică comportament simulat în 95% din 
cazuri. Aşadar, indicatorii fiziologici care pot servi la depistarea tensiunii 
emoţionale, folosiți de actualele tehnici de detectare a sincerității sau 
nesincerităţii, sunt consecinţa unor procese fiziologice (cauzate de tensiunea 
psihică specifică). 

Dintre mijloacele tehnico-ştiinţifice de detectare a tensiunii emoţionale, 
folosite în diverse ţări, de către organele de cercetare penală, iar în unele state 
occidentale şi de către instituții particulare, cele mai apreciate ca răspunzând 
nevoilor anchetei sunt considerate următoarele: poligraful, detectorul de stres 
emoţional în voce şi detectorul de stres emoţional în scris. 

Poligraful, cunoscut şi sub denumirea inexactă de „detector de 
minciuni”, este rezultatul experienţelor efectuate de către Larson (1923), care a 
conceput un detector denumit „KELLER POLYGRAPH” şi care avea să fie 
perfecţionat după al doilea război mondial de către John Reid şi Fred Inbau. În 
prezent, el este aplicat frecvent în Franţa, Germania, Spania, Polonia, S.U.A, 
Japonia, Israel, Coreea etc., inclusiv în scopuri civile cum ar fi verificarea 
loialității funcţionarilor unor firme de renume sau de către servicii de 
informaţii. 

Poligraful, folosit inclusiv în ţara noastră încă din anul 1975, este un 
instrument care înregistrează sub forma grafică patru indicatori de bază şi 
modificările fiziologice tipice stărilor de stres psihologic, astfel: tensiunea 
arterială şi pulsul; dereglările respirației (două trasee); rezistenţa electrodermică 
sau biocurenţii; contractura musculară. 

Modificările ritmului biologic al organismului subiectului testat sunt 
înregistrate în mod simultan şi continuu, cu ajutorul unor inscriptori cu cerneală 
pe suprafața unei coli de hârtie milimetrică. Acesta este poligraful de tip 

mecanic. Dar, datorită progreselor din domeniul informaticii, alături de acesta, 
se utilizează şi varianta computerizată care imită obişnuitul poligraf mecanic cu 
inscriptori cu cerneală, adăugându-se capacitățile moderne ale unui 
microcomputer. Astfel, datele psihologice sunt colectate de la senzorii standard 
ai poligrafului şi conectate la sistemul de achiziționare a datelor, înregistrarea 
biodiagramei realizându-se pe calculator în format digital. Biodiagrama astfel 
înregistrată este analizată în mod automat de computer şi pe baza rezultatelor se 
formulează concluzia care poate fi: certitudine a sincerităţii, incertitudine sau 
certitudine a nesincerităţii . 

Detectorul de stres emoţional în voce, cunoscut şi sub denumirea de 
„DEKTOR” (de aici şi unele confuzii cu „detectorul de minciuni” de tip 
poligraf), este de dată relativ mai recentă, apariţia lui fiind situată în perioada 
anilor 1970, tot în S.U.A. În mod curent, Dektor-ul se foloseşte împreună cu 
poligraful. După cum arată şi denumirea aparatului, indicatorul fiziologic folosit 
pentru detectarea tensiunii psihice îl reprezintă microtremurul vocii determinat 
de stările neurovegetative specifice emoţiei. 

Detectorul de stres emoţional în scris este un dispozitiv anexă al 
poligrafului, care înregistrează tot sub formă grafică modificările intervenite în 
scrisul unei persoane aflate într-o stare de tensiune psihică. Se înregistrează trei 
caracteristici ale scrierii: timpul de latenţă, durata scrierii răspunsului şi 
presiunea scrierii. 

Încăperile în care se face testarea sunt amenajate în mod special, 
cabinetul de detecție trebuind să fie izolat fonic, să asigure confortul necesar 
acestui gen de examinare întrucât orice zgomot, orice intervenţie din afară 
influențează negativ desfăşurarea testării. Din această cauză, în cabinetele de 
testare nu se instalează telefoane, sonerii, dispozitive de semnalizare luminoasă. 
Cabinetele de detecție mai dispun de posibilităţi de înregistrare fonică şi 
videomagnetică ce se efectuează într-o cameră alăturată. La nevoie, în cabinet 
se poate face şi proiecția unor imagini, (reprezentând stimuli vizuali afectogeni) 
ale unor persoane, ale consecinţelor faptelor infracţionale etc. 

În legătură cu proiecția sub formă de imagini a unor stimuli vizuali 
afectogeni, aş dori să prezint o nouă tehnică ce utilizează tocmai această 
procedură. Deşi aceasta nu se foloseşte la noi în ţară, consider că ea prezintă 
totuşi importanţă din moment ce a fost admisă ca probă ştiinţifică în instanţele 
judecătoreşti din S.U.A. încă din anul 2000. 

Cercetările din ultimii ani în ceea ce priveşte utilizarea tehnicii E.E.G. 
(tehnica electro-encefalografică) au dus la descoperirea în S.U.A. a unui sistem 
de identificare a informaţiilor stocate de creier, identificare bazată pe reacția 
involuntară a creierului şi pe măsurarea semnalelor electrice ale acestuia. Noua 
tehnică se numeşte „Brain Fingerprinting” („amprentarea creierului” sau 
„amprentare cerebrală”) iar testul efectuat cu aceasta se numeşte „Testul 
Farwell Brain Fingerprinting” . 

Tehnologia are multe aplicaţii interesante în domenii precum: securitate 
națională, diagnosticare medicală, publicitate şi, cea mai importantă, în sistemul 

de justiţie. În domeniul justiţiei penale, prin intermediul acestui test se poate 
determina cu precizie dacă anumite informaţii (specifice săvârşirii unei 
infracţiuni) sunt sau nu stocate în memoria unei persoane. 

Dr. Lawrence Farwell, un cercetător ştiinţific din Seattle, inventatorul 
testului de amprentare a creierului, a demonstrat în câteva cazuri grave că 
această tehnologie ar putea schimba semnificativ sistemul de justiţie penală prin 
faptul că oferă o nouă metodă ştiinţifică pentru identificarea celor vinovaţi şi 
pentru a-i exonera pe cei nevinovaţi. Diferenţa fundamentală dintre autorul unei 
infracţiuni şi o persoană nevinovată este aceea că infractorul, în urma comiterii 
faptei, are înregistrate în memorie detaliile infracţiunii, în timp ce suspectul 
nevinovat nu. Aceasta este ceea ce testul înregistrează în mod ştiinţific - 
prezenţa sau absenţa informaţiei specifice. 

Testul măsoară impulsurile cerebrale ale creierului ca răspunsuri la 
cuvinte, imagini sau sunete specifice (afectogene), care sunt prezentate 
subiectului prin intermediul unui computer împreună cu alţi stimuli 
neafectogeni/neutri, precum şi de control. Rezultatele sunt înregistrate folosind 
o bandă specială înfășurată în jurul frunţii, care are senzori EEG. Înregistrarea 
se face în fracțiuni de secundă după prezentarea stimulului, înainte ca subiectul 
să poată controla în vreun fel răspunsul/reacţia. Datele sunt transmise către un 
computer unde sunt analizate pentru a se determina dacă informația specifică 
este prezentă în memoria subiectului. Dacă impulsurile cerebrale emise de 
creier la vizualizarea stimulilor afectogeni sunt similare cu cele emise la 
stimulii de control înseamnă că informaţia specifică e „prezentă”. Dacă sunt 
similare cu cele emise la stimulii neutrii rezultă că informaţia specifică e 
„absentă”. 

Această metodă de testare a sincerităţii persoanelor bănuite de săvârşirea 
unei infracţiuni se deosebeşte de testarea cu poligraful. Astfel, un test cu 
poligraful se bazează pe reacţiile emoționale ale suspectului în momentul când 
îi sunt adresate unele întrebări pe cale verbală, pe când testul de amprentare 
cerebrală presupune analizarea activității cerebrale electrice involuntare 
determinată de reacția subiectului în momentul în care îi sunt prezentate pe un 
monitor anumite cuvinte şi imagini care au legătură cu o infracțiune. Acurateţea 
acestei tehnologii este dată de faptul că impulsurile electrice ale creierului nu au 
nici o legătură cu starea de emotivitate şi nu pot fi controlate sub nici o formă 
de către subiectul testat. 

Teoria ştiinţifică a acestei tehnici este că creierul procesează diferit 
informaţia cunoscută, relevantă faţă de cea necunoscută, irelevantă. Această 
constatare a rezultat în urma cercetărilor din acest domeniu făcute timp de mai 
mult de 30 de ani. Astfel, a fost descoperit iniţial un impuls cerebral specific şi 
măsurabil cunoscut sub denumirea de P300 (apare într-un interval de 300-800 
milisecunde după prezentarea stimulului vizual afectogen). Acesta este emis 
doar de creierul subiectului care are informaţia (specifică săvârşirii unei 
infracțiuni) stocată în memorie. Cercetările au fost publicate în reviste de 
specialitate şi P300 a fost recunoscut în domeniul ştiinţific al psihofiziologiei. 

Ulterior, Dr. Farwell a descoperit că P300 era doar un element dintr-un răspuns 
cerebral complex pe care l-a numit „MERMER” (multiple impulsuri electrice în 
legătură cu memoria şi codificarea). Descoperirea „MERMER” (care include, 
pe lângă P300, încă un impuls specific care apare într-un interval de 800-1200 
milisecunde) a făcut ca rezultatele dobândite prin intermediul P300 să fie chiar 
mai exacte. De la includerea acestor impulsuri „MERMER” în algoritmul de 
analiză a semnalelor electrice cerebrale, testul de amprentare a creierului a făcut 
o determinare exactă pentru fiecare dintre subiecţii supuşi testării. 

Un aspect foarte important este faptul că rezultatele acestui test brevetat 
au fost admise (încă din anul 2000) în instanţele judecătoreşti ca probe 
ştiinţifice. Astfel, în luna noiembrie 2000, o instanţă judecătorească din statul 
Iowa a desfăşurat o ascultare pe baza cererii lui Terry Harrington de eliberare 
(acesta fusese condamnat pentru omor în anul 1978 în lowa şi îşi ispăşea 
pedeapsa de închisoare pe viaţă). Dr. Farwell l-a supus testului de amprentare 
cerebrală care a demonstrat că informaţia înregistrată în creierul lui Harrington 
nu se potrivea cu scena de la locul faptei şi că se potrivea alibiului său. 
Ascultarea a inclus o dezbatere de 8 ore cu privire la admiterea rezultatului 
testului ca probă în instanţă. 

În martie 2001, judecătorul Timothy O"Grady a concluzionat că testul 
îndeplineşte Standardele Daubert legale în ceea ce priveşte admiterea sa ca 
probă ştiinţifică în instanţă. Confruntat cu dovada rezultată în urma testului, 
singurul presupus martor al omorului, s-a retras. Într-o declaraţie sub jurământ 
admisă ca probă în instanţă, cel care l-a acuzat pe Harrington a mărturisit că a 
minţit în procesul inițial pentru a evita să fie acuzat de crimă chiar el. 

Harrigton a făcut apel pentru un nou proces bazat pe rezultatele Testului 
Brain Fingerprinting şi pe probele suplimentare descoperite ulterior pe baza 
testului. Pe 26 februarie 2003 Curtea Supremă a statului lowa a anulat 
condamnarea lui Terry Harrington şi a dispus deschiderea unui nou proces. În 
octombrie 2003 statul lowa a decis că e nevinovat şi astfel, Terry Harrington 
este acum un om liber. 

Un alt caz important în care a fost folosit acest test este acela al lui J.B. 
Grinder. Şeriful Robert Dawson din districtul Macon, statul Missouri a apelat în 
august 1999 la Dr. Farwell pentru a-l testa pe J.B. Grinder care era suspect într- 
un caz de crimă nerezolvat de 15 ani. Rezultatele testului au arătat că 
înregistrările stocate în creierul său se potriveau cu detaliile specifice de la locul 
omorului lui Julie Helton pe care doar autorul le-ar fi putut cunoaşte. Confruntat 
cu o condamnare aproape sigură şi cu o posibilă pedeapsă cu moartea, Grinder 
şi-a recunoscut fapta în schimbul pedepsei cu închisoare pe viaţă. De asemenea, 
a mărturisit că a fost autorul şi a altor trei crime asupra a trei femei, cazuri 
nerezolvate până atunci . 

Testul de amprentare cerebrală are totuşi anumite limite în ceea ce 
priveşte folosirea sa. Testul poate stabili dacă există informaţii specifice stocate 
în memoria subiectului dar nu va demonstra cum sau de ce au ajuns acolo. E ca 
şi cum ar exista urme papilare la locul săvârşirii faptei. Amprentele unei 

persoane pot fi acolo din variate motive, nu doar pentru că a comis infracţiunea. 
Într-un caz în care există două persoane la locul săvârșirii faptei şi numai una a 
comis infracţiunea, testul poate restrânge ancheta la cei doi suspecți. Nu poate fi 
folosit pentru a distinge de ce o persoană a fost la locul săvârşirii faptei. Ca şi 
AND-ul sau amprentele, testul pune în legătură dovezi de la locul faptei cu alte 
probe existente în cauza respectivă. 

Tehnica poate determina o persoană care a fost la locul faptei sau poate 
exonera o persoană care nu a fost acolo. Dacă informaţia specifică despre 
planificarea or executarea unei infracţiuni e disponibilă şi un martor nu ar 
cunoaşte-o din cadrul anchetei sau din alte surse (presă, tv etc.), atunci testul va 
putea distinge între un martor şi un autor al infracţiunii. 

Sunt câteva cazuri când această tehnologie nu se poate aplica: de 
exemplu, în cazul unei dispariţii de persoane, toate autorităţile pot şti că cineva 
a dispărut dar ele nu pot şti dacă s-a comis vreo infracțiune. De asemenea, în 
cazul unei infracţiuni privind viaţa sexuală, presupusa victima şi presupusul 
autor pot fi de acord cu privire la ceea ce s-a întâmplat exact dar în dezacord cu 
privire la existenţa acordului de voinţă. 

Prin urmare, Testul Brain Fingerprinting nu detectează minciuna ci doar 
informaţii specifice legate de săvârşirea unei infracţiuni care sunt stocate în 
memoria subiectului testat. De aceea, rezultatele acestuia trebuie interpretate în 
contextul limitelor memoriei umane şi al factorilor care o pot afecta. Testul nu 
determină ce informaţie ar trebui să fie, ar putea să fie sau va putea să fie 
stocată în creierul persoanei dacă ar fi vinovată sau nevinovată. El determină şi 
măsoară doar ceea ce există în momentul testării. 

În timpul testului nu se pun întrebări şi nu se dau răspunsuri, deci 
subiectul testat nu are ocazia nici să mintă, nici să spună adevărul. Rezultatele 
privind „informaţia prezentă” sau „informaţia absentă” sunt date doar în funcţie 
de existenţa sau inexistenţa informaţiei specifice în creierul său. De asemenea, 
acesta nu determină dacă cel testat este vinovat sau nu de săvârşirea infracţiunii, 
această hotărâre fiind atributul exclusiv al instanţelor judecătoreşti. 

Referitor la acceptarea şi implementarea acestei tehnologii în sistemele 
de aplicare a legii şi de justiţie există încă reţineri. Mai mult, tehnica a fost chiar 
criticată de anumiţi sociologi şi psihologi, susținându-se că prin intermediul său 
se violează secretul gândurilor personale . Majoritatea oamenilor de ştiinţă în 
domeniu sunt însă de părere că Testul Brain Fingerprinting este considerat acum 
de instanţele judecătoreşti la fel cum erau considerate la început identificarea 
dactiloscopică şi Testul ADN -— nefundamentate complet din punct de vedere 
legal şi prea complicate pentru a fi utilizate la scară largă. În prezent acestea au 
devenit proceduri de rutină, obişnuite . În acest sens, chiar şi inventatorul 
testului, Dr. Farwell, a declarat că e nevoie de timp pentru ca noile tehnologii să 
fie recunoscute şi că e doar o chestiune de timp până când se va întâmpla la fel 
şi în cazul descoperirii sale. 

Descoperirea acestei tehnologii reprezintă, după părerea mea, un pas 
foarte important în lupta împotriva criminalității deoarece testul oferă probe 

ştiinţifice care nu au existat până acum. Valoarea sa este dată şi de faptul că: în 
cazul unei infracțiuni, probe precum urme papilare sau ADN nu sunt 
întotdeauna găsite dar creierul infractorului e întotdeauna acolo, plănuind, 
executând şi înregistrând fapta rezultând astfel amintiri stocate în memoria sa; 
tehnica de amprentare cerebrală poate identifica tocmai aceste informaţii 
specifice pe baza unui algoritm de interpretare a impulsurilor electrice ale 
creierului subiectului testat, impulsuri emise în momentul prezentării unor 
stimuli vizuali afectogeni. 

Concluzionând cu privire la modalităţile tehnico-tactice de depistare a 
comportamentului simulat, se poate spune că, deşi există controverse cu privire 
la admiterea acestora ca probe în instanţele judecătoreşti, ele pot constitui totuşi 
un auxiliar al organelor judiciare la efectuarea unei importante activităţi legate 
de strângerea probelor — ascultarea persoanelor în procesul penal — auxiliar 
chemat să contribuie la evidenţierea pe cale fiziologică a unor stări, situaţii, 
împrejurări, indicii care, în urma unui complex proces de analiză şi sinteză, de 
raportare la ansamblul datelor existente în cauză, să ofere organelor judiciare 
posibilitatea de a desprinde concluzii cu privire la sinceritatea sau nesinceritatea 
persoanei ascultate . 

Prudenţa care se impune la folosirea rezultatelor înregistrate cu aceste 
tehnici e dictată de împrejurarea că această cale de investigare nu este scutită de 
posibilitatea ivirii unor erori, de posibilitatea unor diagnosticări greşite. Dar, aşa 
cum în terapia medicală specialistul trebuie să uzeze de toate mijloacele de 
investigare, chiar dacă acestea nu oferă întotdeauna rezultate de certitudine, tot 
astfel, în terapia socială, organele judiciare cărora le revine obligaţia de a folosi 
toate mijloacele în vederea aflării adevărului, trebuie să utilizeze, cu precauţiile 
care se impun, şi această cale de investigare . 

Consider că până la momentul în care controversele referitoare la 
admisibilitatea tehnicilor prezentate ca probe în instanţele judecătoreşti se vor 
sfârşi, aportul acestora la justa soluţionare a cauzelor se va putea manifesta mai 
cu seamă în direcţia stabilirii unor indicii de natură a contribui la excluderea din 
cercul de bănuiţi a persoanelor nevinovate, la elaborarea şi verificarea 
versiunilor ce vor dirija investigaţiile şi cercetările pe făgaşul dorit şi la 
lămurirea unor aspecte semnificative ale cauzei (cum ar fi: participanţi, 
instrumentele de săvârşire a infracţiunii, locurile în care au fost ascunse 
mijloacele materiale de probă etc.). 

Aplicată în mod adecvat, de către examinatori competenţi, instruiți, cu 
un înalt grad de profesionalitate şi probitate morală, cu respectarea riguroasă a 
normelor eticii judiciare, testarea sincerităţii cu ajutorul tehnicilor menţionate 
mai sus constituie un mijloc de investigare a unor reacţii psiho-fiziologice ce 
însoțesc încercarea de disimulare, mijloc a cărui utilitate la stabilirea vinovăţiei 
sau nevinovăţiei unei persoane nu poate fi nesocotită. 

5.11. Particularităţi privind ascultarea învinuitului sau inculpatului 
în cazul cercetării diferitelor genuri de infracţiuni 

Problemele enumerate în cadrul fiecărei infracţiuni expuse mai jos sunt 
orientative, ele putând fi extinse în raport cu împrejurările concrete în care a 
fost săvârşită infracţiunea, probele şi mijloacele de probă existente la data 
ascultării, forţa probantă a acestora şi, nu în ultimul rând, poziţia pe care o 
adoptă învinuitul/inculpatul în cursul cercetării. Problematica ascultării trebuie 
să se regăsească în planul de ascultare ce finalizează pregătirea acestei 
importante activităţi. 

Ascultarea  învinuitului/inculpatului în cazul unor infracţiuni contra 
vieții, integrităţii corporale şi sănătăţii 

Ascultarea învinuitului/inculpatului în cazul infracțiunii de omor — Prin 
ascultarea învinuitului/inculpatului trebuie lămurite, în principal, următoarele: 

- modul în care s-a pregătit pentru săvârşirea omorului şi activitățile pe 
care le-a desfăşurat în acest scop; 

- modul în care şi-a petrecut timpul în perioada premergătoare, 
concomitentă şi ulterioară săvârşirii infracţiunii; 

- locul unde s-a aflat, activităţile desfăşurate, persoanele care l-au văzut şi 
care pot confirma acest lucru; 

- motivul pentru care s-a aflat în locul unde a fost săvârşit omorul sau în 
împrejurimile acestuia ori cum explică faptul că a fost văzut în acele locuri; 

- care era ţinuta sa vestimentară şi ce încălțăminte purta, insistându-se pe 
descrierea amănunţită a fiecărui obiect de îmbrăcăminte şi pe caracteristicile 
încălțămintei; 

- dacă o cunoştea pe victimă,de când,în ce împrejurări a cunoscut-o şi 
natura relaţiilor dintre ei; 

- când s-a întâlnit ultima dată cu victima, unde, motivul întâlnirii şi 
discuţiile ce le-au purtat, precum şi persoanele ce pot confirma aceasta; 

- cauzele care au generat conflictul; 

- împrejurările în care a comis omorul; 

- instrumentele, obiectele, armele de care s-a folosit, loviturile aplicate şi 
zona corpului în care a lovit; 

- reacția victimei şi modul în care a încercat să se apere; 

- obiectele, valorile şi înscrisurile pe care le-a luat de la victimă - cu 
descrierea caracteristicilor individuale; 

- acţiunile întreprinse pentru a şterge urmele ori a ascunde fapta comisă; 

- itinerariul parcurs de la locul faptei, locurile unde s-a oprit, persoanele 
cu care s-a întâlnit, discuţiile avute cu acestea, eventual, motivele pe care le-a 
invocat referitor la prezenţa lui în locul respectiv ori cu privire la starea în care 
se află - hainele rupte, pătate, excoriaţii etc.; 

- motivele invocate față de membrii de familie ori alte rude privitoare la 
aceleaşi aspecte; 

- destinația bunurilor, valorilor luate de la victimă precum şi a obiectelor, 
instrumentelor sau armelor cu care a săvârşit omorul; 

- ce „alibiuri” şi-a creat pentru a încerca să scape de răspundere pentru 
fapta comisă şi acţiunile întreprinse în acest sens etc. 

Ascultarea învinuitului/inculpatului în cazul infracțiunii de pruncucidere 
— În raport cu particularităţile fiecărei cauze, a diversităţii modului de săvârşire 
a faptei şi a locurilor unde sunt găsite cadavrele nou-născuţilor, precum şi cu 
materialul probator administrat până la acea dată, ascultarea învinuitei sau 
inculpatei trebuie să conducă la lămurirea următoarelor probleme principale 

- existența stării de graviditate şi motivele care au determinat-o să ducă 
sarcina până la termen; 

- cine este tatăl copilului şi relațiile în care se află cu acesta; 

- cine a avut iniţiativa suprimării vieţii nou-născutului şi împrejurările în 
care s-a luat această hotărâre; 

- la cât timp de la naştere a săvârşit fapta; 

- modul în care a ascuns sarcina faţă de membrii de familie, rude, colegi, 
cunoscuţi etc.; 

- locul unde a născut şi motivele alegerii acestuia; 

- persoanele care au asistat-o la naştere şi în ce a constat ajutorul acestora; 

- îngrijirile acordate nou-născutului; 

- modul în care a suprimat viaţa nou-născutului, obiectele sau instrumentele 
folosite, proveniența acestora, locul unde le-a ascuns ori abandonat după 
comiterea faptei; 

- activităţile întreprinse în scopul ascunderii faptei, modul de transportare a 
cadavrului, obiectele în care l-a transportat, cine a făcut coletele, cine şi când a 
incinerat fătul, vasele, recipientele folosite, traseul parcurs de la locul comiterii 
faptei până la locul ascunderii sau abandonării cadavrului, considerentele pentru 
care a ales locul respectiv ş.a.; 

- persoanele care au ajutat-o în activitatea infracțională şi contribuţia 
fiecăruia; 

- cum a justificat absenţa de acasă, de la serviciu sau de la unitatea de 
învățământ; 

- dacă după data naşterii au survenit complicaţii, natura acestora şi dacă s-a 
adresat vreunei unităţi sanitare. 

Din declaraţiile celorlalți coînvinuiţi sau coinculpaţi trebuie să rezulte: 
gradul de rudenie față de mamă şi față de noul-născut, data când au luat 
cunoştinţă despre starea de graviditate, modul în care au organizat suprimarea 
vieţii nou-născutului şi acţiunile desfăşurate în acest scop. 

Ascultarea învinuitului/inculpatului în cazul infracțiunilor de ucidere din 
culpă şi vătămare corporală din culpă săvârşite ca urmare a accidentelor de 
circulaţie 

Alături de împrejurările de fapt în care s-a produs accidentul (stabilite pe 
baza constatărilor făcute cu ocazia cercetării la faţa locului, ascultării martorilor 
şi persoanelor vătămate, constatărilor tehnico-ştiinţifice şi expertizelor etc.), 
ascultarea  învinuitului/inculpatului poate contribui decisiv la lămurirea 
completă a mecanismului şi a cauzelor producerii accidentului şi, implicit, a 


250 


Prof. univ. dr. Stancu Emilian 


răspunderii pentru comiterea acestuia. Problemele pe care trebuie să le 
lămurească ascultarea diferă de la cauză la cauză. 

Indiferent de condiţiile şi împrejurările în care s-a produs accidentul, 
ascultarea învinuitului/inculpatului trebuie să vizeze lămurirea următoarelor 
probleme: 

- împrejurările concrete în care s-a produs accidentul; 

- cauzele care au generat producerea acestuia; 

- momentul în care victima s-a angajat în traversare; 

- momentul când a observat victima, în ce condiţii meteorologice şi de 
vizibilitate; 

- acțiunile sau inacţiunile victimei înainte de impact; 

- viteza cu care a circulat pe porţiunea respectivă de drum; 

- motivul pentru care nu s-a conformat semnificației indicatoarelor rutiere 
ce impuneau restricţii de viteză în zonă ori rularea cu o viteză până la limita 
evitării oricărui pericol; 

- starea fizică în momentul conducerii autovehiculului şi producerii 
accidentului; 

- motivele care l-au determinat să conducă autovehiculul într-o asemenea 
stare; 

- persoanele în compania cărora a consumat băuturi alcoolice: locul, 
cantitatea, sortimentul şi ora ingerării, alimentele consumate; 

- acțiunile pe care le-a întreprins pentru evitarea accidentului prin 
manevrarea autovehiculului; 

- acțiunile ori inacţiunile ulterioare producerii accidentului; 

- motivele care l-au determinat să părăsească locul faptei fără 
încuviințarea organelor de poliție ori, după caz, să abandoneze autovehiculul 
implicat în accident; 

- activitățile pe care le-a întreprins în vederea ştergerii urmelor 
infracțiunii; 

- persoanele care cunosc despre fapta comisă şi modul cum au luat 
cunoştinţă despre aceasta. 

Ascultarea învinuitului/inculpatului în cazul infracţiunii de viol — În 
cazul infracţiunii de viol, cu prilejul ascultării trebuie lămurite o serie de 
aspecte: 

— împrejurările în care au cunoscut victima şi natura relaţiilor cu aceasta; 

— metodele şi mijloacele folosite pentru acostarea ori ademenirea victimei; 

— data şi locul unde au întreţinut raportul sexual sau alte acte sexuale, de 
orice natură; 

— metodele şi mijloacele folosite pentru a constrânge victima la raport 
sexual sau la alte acte sexuale ori pentru a o pune în imposibilitate de a-şi 
exprima voința sau de a se apăra; 

— proveniența mijloacelor utilizate pentru  imobilizarea victimei, 
înfrângerea împotrivirii sau pentru a-i neutraliza capacitatea de apărare ori de a- 
şi exprima voința; 

— în ce au constat amenințările adresate victimei şi care a fost efectul 
acestora; 

— modul în care s-a împotrivit victima, dacă a strigat după ajutor, dacă 
între cei doi a avut loc vreo luptă, inclusiv urmele pe care victima le-a lăsat pe 
corpul agresorului ori pe ţinuta sa vestimentară; 

— perioada de timp cât victima a fost lipsită de libertate; 

— în caz de participaţie, persoanele care i-au ajutat, în ce a constat în 
concret acest ajutor; 

— unde se aflau ceilalți participanţi în momentul consumării actelor 
sexuale; 

— de câte ori au întreţinut raporturi sexuale cu victima şi dacă, în afara 
acestora, au forţat-o şi la alte acte sexuale, de orice natură, în caz afirmativ, 
natura acestora; 

— starea victimei după săvârşirea violului; 

— acțiunile întreprinse de victimă după viol şi care au avut ca rezultat fie 
sinuciderea acesteia, fie vătămarea gravă a integrităţii sale corporale ori a 
sănătăţii; 

— momentul în care a survenit moartea victimei; 

— acţiunile întreprinse pentru a şterge urmele infracţiunii, inclusiv pentru 
ascunderea cadavrului; 

— obiectele, înscrisurile sau valorile de care a fost deposedată victima, în 
ce moment şi în ce mod s-a produs aceasta şi care a fost destinaţia lor ulterioară; 

— dacă au mai săvârşit astfel de fapte, când, unde, persoanele vătămate, 
participanţii etc.; 

— ce alte persoane mai cunosc despre săvârşirea violului şi împrejurările în 
care au aflat despre acesta etc. 

Ascultarea învinuitului/inculpatului în cazul infracțiunii de act sexual cu 
un minor — În cazul infracţiunii de act sexual cu un minor, ascultarea 
învinuitului/inculpatului urmăreşte să lămurească, îndeosebi, următoarele 
aspecte: 

- de când o cunoaşte pe victimă şi în ce împrejurări a cunoscut-o; 

- calitatea pe care o are faţă de minor ori relaţiile în care se află cu acesta; 

- acțiunile pe care le-a întreprins pentru a obţine consimțământul victimei 
la actul sexual; 

- data şi locul unde a întreţinut actul sexual cu victima; 

- de câte ori a întreţinut actul sexual cu victima; 

- dacă avea cunoştinţă despre vârsta minorului în momentul în care a avut 
cu acesta actul sexual; 

- ce alte persoane mai cunosc fapta comisă şi împrejurările în care au luat 
cunoştinţă despre săvârşirea ei. 

Ascultarea învinuitului/inculpatului în cazul infracţiunii de seducţie — În 
cazul infracţiunii de seducţie, prin ascultarea învinuitului/inculpatului trebuie să 
se lămurească: 

- dacă a făcut victimei promisiuni de căsătorie; 

- în ce moment au fost făcute promisiunile de căsătorie, înainte sau după 
ce a avut raport sexual cu minora; 

- în ce împrejurări şi căror persoane le-a adus la cunoştinţă că 
intenționează să se căsătorească cu minora; 

-  cealte acţiuni a întreprins pentru a convinge victima că promisiunile sale 
sunt serioase; 

- motivele care l-au determinat să-şi schimbe ulterior atitudinea şi să nu-şi 
țină promisiunea; 

- dacă există alte cauze care au dus la neîncheierea căsătoriei dintre el şi 
victimă etc. 

Ascultarea  învinuitului/inculpatului în cazul infracțiunilor de 
perversiune sexuală şi corupție sexuală — În cazul infracțiunii de perversiune 
sexuală şi corupție sexuală în raport cu activitatea desfăşurată şi ținând cont de 
modalităţile normative şi faptice de comitere precum şi de cerințele stabilite de 
lege, din declaraţiile învinuitului/inculpatului trebuie să rezulte următoarele : 

- data, locul şi împrejurările în care a practicat acte de perversiune ori de 
corupție sexuală; 

- natura perversiunilor sexuale practicate sau a actelor cu caracter obscen; 

- persoana cu care a întreținut acte de perversiune sexuală sau, după caz, 
persoana cu care ori în prezența căreia a săvârşit actele cu caracter obscen; 

- vârsta persoanei cu care a practicat perversiunile sexuale ori a săvârşit 
actele de corupție sexuală; 

— acțiunile pe care le-a desfăşurat pentru ademenirea ori îndemnarea 
persoanelor la acte sexuale nefireşti săvârşite; 

- modul cum a acționat pentru a constrânge victima la perversiuni sexuale; 

- starea în care era victima şi modul în care a profitat de imposibilitatea ei 
de a-şi exprima voința ori de a se apăra; 

- modul în care a cauzat vătămarea gravă a integrității corporale sau 
sănătății ori moartea sau sinuciderea victimei, cu precizarea instrumentului 
folosit în acest scop, loviturile aplicate şi zona corpului unde a lovit, reacțiile de 
apărare ale victimei etc.; 

- alte persoane cu care a întreținut perversiuni sexuale ori alte acte sexuale 
nefireşti, cu indicarea numelui, datei şi locului săvârșirii, împrejurările 
comiterii, persoanele participante ş.a. 

Ascultarea învinuitului/inculpatului în cazul infracţiunilor de furt şi 
tâlhărie — Atât în cazul furturilor, cât şi în cazul tâlhăriilor, din declaraţia 
învinuiţilor/inculpaţilor trebuie să rezulte: 

- modul în care s-au pregătit în vederea săvârşirii infracţiunii - obiectele, 
instrumentele pregătite sau confecţionate în acest scop, persoanele care le-au 
confecţionat şi dacă acestea cunoşteau destinaţia lor, informaţiile culese despre 
victime, înțelegerile dintre participanţi; 

- timpul şi locul săvârşirii infracțiunii; 

- mijloacele folosite pentru a intra în posesia bunurilor sau valorilor; 

- traseul parcurs, modul de escaladare - efracţie, locul unde se aflau bunurile, 
drumul parcurs în incinta imobilulului, felul în care a transportat bunurile ori 
valorile furate etc., precum şi activităţile desfăşurate pentru a pune victima în 
imposibilitatea de a se apăra ori de a-şi exprima voinţa - loviturile aplicate, 
obiectele sau instrumentele folosite, zona corpului în care au lovit victima, 
substanţele folosite şi modul în care le-au procurat, în ce au constat amenințările 
etc.; 

- bunurile şi valorile sustrase - cu evidenţierea caracteristicilor individuale şi 
destinaţia ulterioară a acestora; 

- modul în care a reacţionat victima când a fost atacată; 

- cine i-a ajutat la săvârşirea furtului sau tâlhăriei şi în ce a constat 
contribuţia celorlalți participanţi la pregătirea, săvârşirea şi ascunderea urmelor 
infracțiunii; 

- traseul parcurs pentru a părăsi locul faptei; 

- locul unde se află obiectele sau instrumentele folosite pentru comiterea 
infracțiunii - atât cele utilizate la efracție, cât şi cele ce au servit pentru 
ameninţarea ori exercitarea violenţelor asupra victimei; 

- modul în care au valorificat produsul infracțiunii; 

- dacă s-au constituit în grup în vederea comiterii de infracțiuni, modul de 
organizare şi rolul ce revenea fiecărui participant; 

- alte persoane care cunosc despre săvârşirea infracţiunii şi împrejurările în 
care au luat cunoştinţă despre aceasta; 

- alibiurile pe care şi le-au creat în vederea derutării organelor de urmărire 
penală etc. 

Practica judiciară evidenţiază faptul că în cazul unor astfel de infracţiuni 
pot fi folosite, cu rezultate pozitive, următoarele procedee tactice - fie separat, 
fie combinate: 

- ascultarea sistematică a participanţilor cu privire la fiecare 
infracțiune săvârşită şi referitor la rolul fiecăruia; 

- solicitarea de a justifica modul în care infractorii şi-au petrecut 
timpul în perioada comiterii furturilor sau tâlhăriilor ori solicitarea justificării 
bunurilor şi a valorilor descoperite cu ocazia percheziţiilor ori în momentul 
prinderii; 

- ascultarea unui învinuit/inculpat despre activitatea celorlalţi 
coinvinuiţi/coinculpaţi; 

- folosirea întrebărilor detaliu şi ascultarea repetată. 

Ultimele două procedee şi-au dovedit eficienţa în cazul grupurilor de 
infractori care au acționat o perioadă mare de timp. De regulă, infractorii se 
înţeleg (în eventualitatea în care vor fi prinşi) ce anume să declare, cum să 
declare şi care să fie “participaţia” fiecăruia. Nu puţine sunt cazurile când unii 
infractori, asumându-și întreaga răspundere pentru faptele săvârşite, încearcă să- 
i facă “scăpaţi” pe ceilalţi, îndeosebi pe organizatorii grupului. Alteori, deşi unii 
dintre membrii grupului au avut o contribuţie majoră la pregătirea, organizarea 
şi punerea în aplicare a rezoluţiei infracţionale, ceilalți încearcă să le rezerve un 

rol minor, insignifiant, de “victime inocente” care au ajuns cu totul întâmplător 
să participe la săvârşirea faptelor. Or, întrebările detaliu, ascultarea repetată au 
tocmai menirea de a evidenția contrazicerile dintre declaraţiile participanților cu 
privire la amănuntele legate de împrejurările comiterii faptei . 

Ascultarea învinuitului/inculpatului în cazul unor infracţiuni privitoare 
la regimul stabilit pentru unele activităţi reglementate de lege 

Ascultarea învinuitului/inculpatului în cazul infracțiunilor săvârşite cu 
arme şi muniții 

a) Printre problemele ce pot fi  lămurite prin ascultarea 
învinuitului/inculpatului în cadrul investigării infracțiunilor ce se săvârşesc la 
regimul armelor şi munițiilor se numără: 

- în ce constă activitatea ilicită şi participarea învinuitului/inculpatului; 

- tipul şi modelul armelor şi munițiilor asupra cărora poartă activitatea 
ilicită; 

- desfăşurarea în timp şi spaţiu a activităţii ilicite; 

- identitatea celorlalte persoane implicate în activitatea ilicită şi în ce constă 
participarea fiecăreia, în parte; 

- conexitatea dintre activitatea ilicită specifică infracţiunilor ce se săvârşesc 
la regimul armelor şi munițiilor şi activitatea ilicită specifică săvârşirii altor 
categorii de infracțiuni — infracţiuni contra persoanei, patrimoniului etc.; 

- ce alte persoane mai cunosc despre săvârşirea activităţii ilicite; 

- cum au fost valorificate foloasele obţinute ca urmare a desfăşurării 


POPI 


b) Principalele probleme ce pot fi lămurite prin ascultarea 
învinuitului/inculpatului în cadrul investigării infracţiunii de ştergere sau 
modificare, fără drept, a marcajelor de pe armele letale pot fi sintetizate astfel 

- identitatea armelor letale cărora li s-au şters sau modificat, fără drept, 
marcajele; 

- identitatea persoanelor implicate în activităţile de traficare legală sau nu 
a armelor letale; 

- identitatea persoanelor care au desfăşurat nemijlocit operaţiunile de 
ştergere sau modificare a marcajelor; 

- condiţiile de loc şi timp în care s-au desfăşurat operaţiunile incriminate; 

- scopul urmărit prin modificarea sau ştergerea marcajelor; 

- dacă şi modul cum au fost valorificate armele cu marcaje modificate sau 
şterse; 

- dacă armele cu marcaje modificate sau şterse au fost folosite pentru 
desfăşurarea de activităţi ilicite; 

- alte consecinţe ale modificării sau ştergerii marcajelor de pe armele 
letale; 

- dacă activitățile de modificare sau ştergere a marcajelor au fost 
desfăşurate ca o activitate ilicită continuată ori este vorba despre activităţi 
izolate; 

- poziţia şi legăturile celor care au desfăşurat şi organizat activitatea ilicită 
cu segmente ale crimei organizate. 

Ascultarea învinuitului/inculpatului în cazul activităţilor ilicite ce pot fi 
desfăşurate cu materiile explozive 

Ascultarea învinuiţilor/inculpaţilor va urmări lămurirea unor probleme 
precum; 
sau substanţelor de bază, compoziţie, concentraţie, denumire comercială, dacă 
sunt folosite şi pentru scopuri ce nu au legătură cu exploziile a căror iniţiere 
este sau poate fi controlată; 
- cantitatea materiilor explozive sau a materiilor folosite la fabricarea de 
materii explozive, dacă activitatea ilicită are ca obiect şi materiale de inițiere; 
- sursa de provenienţă (producător, ultimul depozit), natura şi proveniența 
materiilor prime folosite la producerea ilicită a materiilor explozive; 
- existența autorizării uneia sau a mai multor activităţi desfăşurate cu materiile 
explozive; dacă au fost respectate procedurile impuse după obţinerea autorizării; 
- destinaţia autorizată, concret, pentru ce trebuiau folosite materiile explozive 
pentru care s-a obţinut autorizaţie de operare; 
- modul de operare folosit pentru sustragerea materiilor explozive, pentru 
ascunderea sau disimularea celorlalte activități ilicite specifice nerespectării 
regimului materiilor explozive; 
- angajamentele financiare aferente desfăşurării activităţilor ilicite — cine 
finanţează, cum se recuperează sumele investite (dacă este vorba despre trafic), 
- mărimea şi cum se obțin câştigurile ilicite, circuitul sumelor obţinute, 
măsurile luate pentru păstrarea controlului asupra sumelor de bani, cum se 
împart profiturile; 
- identitatea făptuitorilor, a persoanelor vătămate şi a persoanelor care cunosc 
date despre desfăşurarea şi consecinţele desfăşurării activităţii ilicite; 
- identitatea persoanelor care, într-un fel sau altul, au favorizat desfăşurarea 
privire la manipularea, depozitarea, transportul ori verificarea actelor pe baza 
cărora s-au desfăşurat operaţiuni legale sau aparent legale cu materii explozive; 
- activitățile desfăşurate pentru căutarea potențialilor cumpărători pentru 
materiile explozive traficate ilicit; 
- legăturile infracţionale existente care susţin procurarea şi valorificarea ilicită 
a materiilor explozive; 
ori a fost vorba despre o activitate ilicită desfăşurată în mod deliberat în vederea 
obținerii unui anumit scop — suprimarea de vieţi omeneşti, vătămarea corporală 

a unor persoane, provocarea de pagube materiale, inducerea de tensiuni sociale 
şi forțarea anumitor decizii politice, etc. 

CAPITOLUL 6 


PARTICULARITĂȚI TACTICE ALEAUDIERII 
PERSOANEI VĂTĂMATE 


6.1. Aspecte introductive 

Activitatea de probaţiune relevă importanţa şi utilitatea declaraţiilor 
participanţilor la procesul penal, printre aceştia numărându-se şi persoana 
vătămată, mai ales în împrejurări în care fapta penală a fost săvârşită cu 
violenţă. Iată de ce, o importanţă deosebită o are audierea persoanei vătămate, 
alături de ascultarea martorilor şi a învinuitului. Dialogul sau „duelul judiciar” 
cu aceştia trebuie să se desfăşoare în limitele prevăzute de lege, aşa cum s-a 
văzut în capitolul anterior, dar urmărind anumite reguli tactice criminalistice 
specifice. 

Aplicarea unor reguli tactice şi în aceste situaţii face ca acţiunea 
magistratului ori a poliţistului să fie mai eficientă şi mai promptă în aflarea 
adevărului. Fireşte, valoarea declaraţiilor părţilor vătămate, ca şi a martorilor 
este garantată de caracterul perceperii tabloului infracțional, ex propriis 
sensibus, iar pentru anchetator sau magistrat, în minuţioasa lor investigație 
pentru aflarea adevărului, ele reprezintă cel mai expresiv, cel mai plastic mod 
de stabilire a împrejurărilor de fapt, legate de infracţiune sau făptuitor . 

Victima şi poziția sa în fapta penală — Mulți criminologi şi jurişti 
începând cu C. Lombroso, R. Garofalo, E. Ferri, s-au referit la „rolul” victimei 
în cadrul actului infracțional. Ulterior, Hans von Henting a dat impuls 
cercetărilor ştiinţifice consacrate victimei care, prin prisma interacțiunii 
victimă-agresor, cercetează inclusiv situaţia victimizării infractorului în paralel 
cu aceea a victimei activante. B. Mendelsohn introduce conceptul de „potențial 
de receptivitate victimală” (1956) preluat mai târziu de Jeffrey H.Reiman. 

Supunând discuţiei trecerea de la Criminologie la Victimologie, Vasile 
V. Stanciu arată că, spre deosebire de Criminologie, care se preocupă de cel 
care produce suferinţa, Victimologia lămureşte punctul de vedere al celui care o 
suferă. Fără a dezvolta aceste teze, de o pronunţată importanţă practică, întrucât 
spaţiul nu ne-o îngăduie, precizăm că nuanţările de factură criminologică 
servesc şi investigației criminalistice. 

Din perspectiva psihologiei judiciare, victima este persoana care suferă 
consecinţele (fizice, materiale sau morale) ale unui fapt penal. Altfel exprimat, 
ea este persoana care „fără să-şi fi asumat conştient riscul, deci fără să vrea, 
ajunge să fie jertfa unei acțiuni sau inacțiuni criminale”. Este firesc ca o 
agresiune, mai ales în sensul său fizic, să producă un şoc victimei, cu tot ce 
presupune el din punct de vedere psihologic. Cunoaşterea complexităţii acestui 
fenomen serveşte direct la obţinerea şi evaluarea declaraţiilor de la persoanele 
vătămate. 

Transformările de natură imaterială, schimbările petrecute în plan psihic, 
în memoria victimei, nu pot fi relevate fără stăpânirea de către organele 
judiciare, a unor cunoştinţe de tactică criminalistică, psihologie judiciară şi din 
sfera investigației de natură criminologică . Pentru evaluarea unei declaraţii, 
organul judiciar se confruntă frecvent cu probleme privind buna-credinţă a 
persoanei vătămate ori măsura în care declaraţia reflectă realitatea obiectivă sau 
doar o versiune a faptei. 

Tactica criminalistică, sprijinită pe elemente de psihologie judiciară, vine 
să ajute actul de justiție, prin descifrarea cauzelor individuale ale unor 
manifestări umane, precum şi a factorilor implicaţi în declanşarea unor procese 
psihice ale victimelor, învinuiţilor sau martorilor care vor duce la rezolvarea cu 
succes a cazului penal . 

Respectarea regulilor tactice criminalistice oferă garanția desfăşurării 
ascultării acestei categorii de persoane într-un cadru legal, optim obţinerii unor 
declaraţii sincere şi complete, care să servească real la aflarea adevărului. 

Dacă luăm în considerare poziţia procesuală şi interesele unora dintre 
participanţi, sau personalitatea lor, acest lucru nu este însă întotdeauna uşor de 
realizat. Procedeele tactice, aplicate în ascultarea persoanelor în procesul penal, 
nu pot fi supuse unor legităţi fixe, sau încadrate în şabloane. Ele reprezintă 
rezultatul generalizării ştiinţifice, a experienţei pozitive acumulate de organul 
Judiciar şi pot fi, cel mult, aplicate ca procedeu care are caracterul unei 
recomandări sau al unui model . 

Aceasta, cu atât mai mult, în cazul victimei caracterizate printr-un proces 
psihologic deosebit în formarea declaraţiilor şi marcată de interesul său, de 
capacitatea de recepţionare a informaţiilor, de selectivitatea sa psihică şi, nu în 
ultimul rând, de factori obiectivi şi subiectivi de distorsiune care influenţează 
direct modul de recepţionare, mai ales în momentul unei agresiuni. 

Complexitatea acestui proces este accentuată şi de necesitatea descifrării 
relaţiei victimă-agresor, cu posibile consecinţe în clarificarea sau conturarea 
unor elemente constitutive ale infracțiunii, mai ales în ceea ce priveşte 
identificarea făptuitorului. 

În situaţia specială a persoanei vătămate, percepţia şi memorarea se fac 
pe fondul unor intense tulburări afective care explică lacunele din declaraţii şi 
prezentarea inconştient denaturată a celor percepute. Fenomenele de iluzie şi de 
sugestie, efectul „halo”, experienţa anterioară, vizibilitatea, audibilitatea şi 
durata percepţiei sunt câţiva factori din multitudinea celor care produc erori sau 
alterează perceperea actului infracţional şi care trebuie luaţi în considerare de 
organul ce instrumentează cauza. 

Măiestria anchetatorului în aplicarea procedeelor tactice de ascultare, 
abilitatea sa profesională, ca şi experienţa sa pe tărâm psihologic, condiționează 
obţinerea unor declaraţii apropiate de realitatea obiectivă . Desigur, în folosirea 
modalităţilor tactice magistratul, criminalistul nu trebuie să neglijeze nici o 
clipă respectarea principiului legalităţii garantat prin Constituţie, ca şi prin art. 2 
din Codul penal şi Codul de procedură penală al României. 

Scurte consideraţii privind reglementarea penală şi procesual penală — 
Reglementarea calităţii de persoană vătămată în Codul penal român. Subiectul 
pasiv special al infracţiunii este persoana fizică sau Juridică, titulară a valorii 
sociale împotriva căreia s-a îndreptat infracţiunea şi care a suportat răul cauzat 
prin săvârşirea infracţiunii . Această calitate o poate dobândi orice persoană 
fizică. Uneori, însă, legea cere îndeplinirea unor condiţii speciale, caz în care 
subiectul pasiv devine calificat (a se vedea situaţia pruncuciderii sau ultrajului). 
Statul este însă subiectul pasiv general şi titularul acţiunii penale, pe care o 
exercită în numele societăţii, garantând astfel ocrotirea persoanei vătămate care- 
şi păstrează, totuşi, anumite drepturi procesuale. Dualitatea subiectelor pasiv 
general şi special îşi are rezonanţa sa particulară în planul tacticii criminalistice. 

În desfăşurarea procesului penal, deseori, pentru stabilirea adevărului şi 
conturarea poziţiei persoanei vătămate, o serie de consecinţe decurg din 
prevederile legii penale, referitoare la cauzele care înlătură caracterul penal al 
faptei, de genul constrângerii fizice şi morale. Este situaţia în care, prin forță, 
căreia nu i se poate rezista, o persoană exercită o constrângere asupra unei alte 
persoane, asupra psihicului acesteia, provocându-i o temere gravă față de 
producerea răului cu care este ameninţată. Astfel, această persoană nu-şi mai 
poate detemina în mod liber voinţa şi săvârşeşte o faptă prevăzută de legea 
penală . 

Soluţionarea multor cauze penale, îndeosebi sub aspectul laturii 
obiective, impune, deseori, necesitatea descifrării unor aspecte privind acţiuni 
violente şi victime ale acestora, pentru stabilirea cărora este necesar inclusiv un 
demers tactic specific. De exemplu, infracţiuni împotriva vieţii (rămase unele în 
faza de tentativă), infracțiunea de vătămare corporală şi cea de vătămare 
corporală gravă (art. 181 şi 182 C. pen.) săvârşite prin loviri, violenţe; lipsirea 
de libertate în mod ilegal (art. 189 C. pen.) care poate căpăta o formă agravată 
dacă fapta a fost săvârşită prin violenţe care au provocat victimei suferințe; 
infracțiunea de viol (art. 197 C. pen.) care cel mai adesea este realizată prin 
constrângerea fizică, infracţiunea de tâlhărie (art. 211 C. pen.), infracţiunea de 
tulburare în posesie (art. 220 C. pen.), ultrajul (art. 239 şi 2671 C. pen.), tortura, 
(în consens cu Convenţia împotriva torturii şi altor pedepse ori tratamente cu 
cruzime, inumane sau degradante la care România a aderat prin Legea nr.20 din 
9 octombrie 1990). Iată câteva aspecte sub care legea penală a înţeles să 
surprindă intensităţile şi formele de manifestare ale acţiunilor cu violenţă. 

Reglementarea procesual penală a calităţii de persoană vătămată sau 
parte vătămată — Rezolvarea conflictului de drept penal stă sub semnul 
principiului oficialităţii. Conflictul este adus spre soluţionare în faţa organelor 
judiciare prin intermediul acțiunii penale, posibilitate deschisă virtual prin 
însăşi norma penală incriminatorie. Statul, în calitate de subiect pasiv principal 
al infracţiunii, este titularul acţiunii penale, spre deosebire de victimă care nu 
are această posibilitate, exceptând situaţiile în care legea prevede că acţiunea 
penală se pune în mişcare la plângerea prealabilă a persoanei vătămate. 

Subiectul pasiv al infracţiunii, persoana care a suferit prin fapta penală o 
vătămare fizică, morală sau materială, dacă participă în procesul penal, se 
numeşte parte vătămată (art. 24 alin. 1 C. pr. pen.). În virtutea respectării 
principiului rolului activ al organelor judiciare penale, acestea au obligaţia să 
cheme persoana vătămată prin infracţiune şi s-o întrebe dacă se constituie parte 
vătămată ori parte civilă (art. 76 C. pr. pen.). Cu unele excepţii, partea vătămată 
nu poate fi ascultată ca martor. În condiţiile în care a fost totuşi ascultată, 
declaraţiile părții vătămate pot servi la aflarea adevărului, în măsura în care sunt 
coroborate cu alte probe existente în cauză. 

O situaţie particulară o întâlnim în cazul în care plângerea prealabilă a 
părții vătămate condiționează exercitarea, promovarea şi stingerea acţiunii 
penale (aspect analizat mai sus); dacă, în aceste cazuri, nu este obligatorie 
participarea procurorului în instanţă, partea vătămată poate susține singură 
învinuirea (vezi art. 180, 193, 205, 206, 213 din C.pen.). 

Acoperirea prejudiciului material sau moral, produs prin infracţiune, se 
obține de persoana vătămată, prin exercitarea acţiunii civile, în cadrul 
procesului penal, în calitatea de parte civilă (art. 24 C. pr. pen.). Dincolo de 
cadrul procesual referitor la poziția persoanei vătămate, la drepturile şi 
obligaţiile acesteia în procesul penal, investigarea criminalistică este interesată 
de un alt domeniu ce-i fixează direcţiile în urmărirea penală. Acesta este 
determinat de declaraţia părţii vătămate, ca mijloc de probă, prin care se pot 
clarifica multe fapte şi împrejurări ale cauzei penale . 

Victima este interesată în dovedirea vinovăţiei învinuitului sau 
inculpatului şi, de aceea, ea poate strecura uneori în declaraţiile sale anumite 
elemente de natură să agraveze răspunderea făptuitorului, prezentând deformat 
realitatea. Din această cauză, declaraţiile persoanei vătămate şi a celorlalte părți 
la procesul penal vor servi la aflarea adevărului numai în măsura în care sunt 
coroborate cu fapte şi împrejurări ce rezultă din ansamblul probelor existente în 
cauza penală (art. 75 C. pr. pen.). 

Măsura ascultării se dispune atât în faza de urmărire penală, după ce s-a 
dispus începerea acesteia, cât şi în faza de judecată - numai în faţa instanţei de 
fond şi a instanţei de recurs care a casat soluţia dată în fond, cu reţinere spre 
rejudecare. Legea stabileşte în sarcina organelor judiciare obligaţia de a chema, 
spre a fi ascultate, persoanele care au suferit o vătămare fizică, morală sau 
materială prin infracțiunea comisă (art. 76 alin. 1, C. pr. pen.). Cu acest prilej li 
se face cunoscut dreptul de a participa ca parte vătămată sau ca parte civilă la 
procesul penal şi intervalul de timp în care se poate face constituirea ca parte 
vătămată sau parte civilă (art. 76 alin. 2, C. pr. pen.). În situaţia în care persoana 
vătămată nu participă la procesul penal, aceasta poate fi ascultată ca martor. 
Este obligatorie ascultarea persoanei vătămate asupra împrejurărilor în care s-a 
comis fapta. 

Sub raport tactic criminalistic prezintă interes faptul că încălcarea 
regulilor privind ascultarea persoanei vătămate cade sub incidenţa art. 197 din 

C. pr. pen., privind nulităţile procesuale. De cele mai multe ori însă, încălcarea 
poate fi înlăturată prin reascultare. 


6.2. Considerații privind psihologia persoanei vătămate şi 
formarea declaraţiilor sale 

Psihologia victimei infracțiunii a fost mai puţin abordată în literatura de 
profil, comparativ cu studiul psihologiei martorului sau învinuitului 
(inculpatului), deşi, acest al doilea membru al diadei penale interesează la fel de 
mult, dacă avem în vedere doar câteva dintre posibilităţile oferite prin analiza 
profilului psihic al persoanei vătămate pentru tactica criminalistică. 

În primul rând, aceasta permite elaborarea ştiinţifică a regulilor şi 
procedeelor tactice de ascultare a victimei infracţiunii, reprezentând totodată o 
sursă potenţială deosebit de importantă în descoperirea infractorului. 

În al doilea rând, este posibilă cercetarea mai exactă a împrejurărilor în 
care a fost săvârşit un fapt penal şi, de aici, conturarea laturii subiective a 
infracțiunii, a celorlalte elemente de natură să permită aflarea adevărului şi 
tragerea corectă la răspundere penală a agresorului. 

Acesta este motivul pentru care se impune cercetarea procesului psihic 
de formare a declaraţiei persoanei vătămate, structurat în cele patru faze ale sale 
mai importante: percepţia (recepţia) informaţiei, prelucrarea ei logică, 
memorarea şi reactivarea. Fără a intra în multe amănunte privind procesul 
psihologic de formare a declaraţiilor victimei, vom încerca să prezentăm 
particularităţile acestuia, cu rezonanţă în tactica de audiere, chiar dacă unele pot 
fi similare cu cele întâlnite în audierea martorilor. 

Particularităţi ale psihologiei victimei — Particularităţi şi categorii de 
recepţie senzorială ale persoanei vătămate. Primul moment al formării 
declaraţiilor victimei îl reprezintă recepţia, ca rezultantă psihologică a 
percepţiei sale senzoriale, în momentul în care este supusă unei agresiuni. 

În limbajul juridic, ca şi în vorbirea curentă, situaţia de victimă a 
infracțiunii se asociază cu ideea de suferinţă fizică sau morală. Prin urmare, 
alături de senzațiile auditive sau vizuale, întâlnite în formarea declaraţiilor 
martorilor, în cazul persoanei vătămate, mai ales fizic, întâlnim inclusiv 
senzațiile de durere (cutanate), ca şi senzațiile olfactive şi gustative. Privitor la 
acestea facem următoarele sublinieri: 

În legătură cu recepţia auditivă, amintim că omul este capabil să 
perceapă dintr-o infinitate de nuanţe, o multitudine de fenomene sonore ce 
însoțesc obligatoriu sau întâmplător săvârşirea unor infracţiuni. De aceea, în 
funcție de împrejurările asupra cărora persoana vătămată este ascultată, ea 
trebuie să redea cuvinte, expresii, modul de a vorbi al agresorului, interesul 
anchetatorului fiind obţinerea reproducerii cuvintelor, a termenilor, expresiilor, 
cifrelor sau a sensului convorbirii, a conţinutului de idei. 

Faţă de natura extrem de variată a împrejurărilor în care se săvârşesc 
infracțiunile, de sunetele şi zgomotele ce le pot însoţi, poate prezenta interes 
determinarea următoarelor împrejurări. 

a. Distanţa dintre sursa sonoră şi organul receptor, apreciată în funcţie de 
intensitatea undelor sonore. Posibilitatea determinării relative a acestei relaţii 
există numai atunci când fenomenele sonore sunt familiare persoanei vătămate; 
în caz contrar, determinarea distanţei este exclusă. 

b. Direcţia de propagare a fenomenelor sonore poate avea caracter de 
certitudine când este întemeiată nu doar pe senzaţii auditive, ci şi vizuale. Dar, 
şi în aceste situaţii, pot apărea erori (atribuirea unei arme de foc prezente în 
câmpul vizual, a sunetului asemănător produs de un altfel de obiect aflat 
simultan în afara câmpului vizual al victimei). 

c. Determinarea fenomenelor acustice sau chiar identificarea lor. Din cauza 
experienţei acumulate, omul nu percepe pur şi simplu sunete, ci acestea sunt 
însoțite de înţelegerea lor; îndeosebi timbrul sunetului ce-i conferă caracter 
individual constituie o însuşire caracteristică unei anumite persoane sau unui 
anumit obiect sau fenomen. 

Iluziile acustice pot influenţa, însă, recepţia fenomenelor sonore, în 
sensul distorsionării ei. Deşi datorate unor cauze multiple, iluziile sunt 
declanşate de stări conflictuale circumscrise condiţiilor de săvârşire a 
infracțiunilor, mai ales dacă sunt asociate cu alţi stimuli. 

În legătură cu recepţia vizuală, reamintim că dintre undele 
electromagnetice ce acţionează asupra analizorului vizual, pot provoca senzaţii 
vizuale doar cele cu lungimea de undă cuprinsă între 396 şi 760 milimicroni, 
respectiv între violet şi roşu. Ochiul expus la întuneric, supus câteva momente 
luminii mai intense, îşi reduce capacitatea de adaptare. Dacă există 
disfuncționalităţi în modul de concentrare a receptorilor vizuali (în special 
conurile şi mai puţin bastonaşele), în diferite zone ale retinei, apar probleme în 
distingerea culorilor: acromatopsie totală sau discromatopsii (daltonismul). Pe 
lângă aceste defecte, mai pot apărea probleme de genul: 

a. Imaginilor consecutive, constând în persistarea acestora după ce stimulul 
începe să acţioneze, în culori normale sau inversate (negative); 

b. Contrastului simultan, în care un obiect cenuşiu pare mai alb pe un fond 
negru decât pe un fond alb, iar pe un fond cromatic tinde să ia nuanţa culorii 
complementare fondului (pe galben devine albăstrui). 

Luarea în calcul de către anchetator a acestor legităţi ce guvernează 
mecanismele anatomofiziologice ale vederii şi proprietăţile culorilor, îngăduie 
adaptarea procedeelor tactice de audiere. Astfel, în cazul trecerii bruşte în medii 
cu vizibilităţi vădit disproporţionate, când fapta s-a produs în intervalul de timp 
mai mic decât cel necesar instalării acomodării, ori în cazul aprecierii de către 
persoana vătămată a culorii maşinii agresorului etc. 

În legătură cu recepţia cutanată s-au identificat 3 categorii de senzaţii cu 
mecanisme senzoriale diferite: 

a. Senzaţiile tactile (de atingere, de presiune), provocate de deformarea 
locală a pielii, viteza acestei deformări (proporţională cu viteza de acţiune a 
stimulului) determină intensitatea senzaţiei tactile. 

b. Senzaţiile termice de cald şi rece, care se manifestă sub acţiunea unui 
stimul cu o temperatură mai mare, respectiv mai mică decât temperatura pielii 
(32-33 C care reprezintă zero fiziologic). Stimularea poate avea loc şi de la 
distanţă pe calea schimbului termic radiant; 

c. Senzaţiile de durere sunt provocate de orice stimul mai intens (mecanic, 
termic, electric, chimic), care duce la vătămarea țesutului, a terminaţiilor 
nervoase din piele. Senzaţia de durere nu indică decât durere pură, putând fi cel 
mult asociată cu o localizare relativă a zonei lezate sau a intensității (vie, surdă, 
străpungătoare) şi cu durata senzaţiei. Mai puţin exact poate percepe victima 
cauza care provoacă durerea. 

În legătură cu recepţia olfactivă, este de menţionat că ea este rezultatul 
stimulării receptorilor olfactivi de către anumite substanţe care se găsesc în 
stare gazoasă sau sub formă de vapori, receptori situaţi în membrana mucoasă a 
cavităţii nazale. 

Declaraţiile persoanei vătămate, bazate pe senzațiile ei olfactive asupra 
unor împrejurări precum incendii, explozii, intoxicări, descoperirea unor 
substanţe presupuse a fi inflamabile, stupefiante, toxice, medicamente ce au 
servit la comiterea unei infracțiuni, depistarea unor mirosuri profesionale sau 
localizarea în spaţiu a acestora, trebuie apreciate ţinându-se cont de faptul că 
aceste senzaţii sunt inconstante. Relativitatea recepţiei afective poate fi întâlnită 
în situaţii de genul: 

a. Nedeterminarea unor caracteristici generale ale mirosului. De exemplu, 
în cazul tentativelor de omor săvârşite prin introducerea treptată, în încăperea 
unde se află victima, a gazului toxic, din cauza acomodării, cel vătămat nu va 
percepe mirosul caracteristic al substanţei; susţinerile sale în acest sens nu vor fi 
puse sub semnul relei-credinţe, al disimulării, chiar dacă în cameră s-a 
descoperit o cantitate însemnată de gaze toxice, unele putând fi inodore. 

b. Stabilirea direcției din care ar fi provenit mirosul. Dacă persoana 
vătămată indică şi direcţia din care au provenit mirosurile, trebuie neapărat să se 
țină seama de condiţiile atmosferice, de direcţia curenților de aer ce au purtat 
mirosul respectiv. 

c. False identificări ale caracteristicilor olfactive determinate de tensiunea 
emoţională. Fondul afectiv, caracterizat prin teamă şi emoție, este propice 
apariţiei iluziei olfactive, sugestiei şi autosugestiei. Astfel, susţinerea de către o 
persoană că a perceput un anumit miros se transmite, prin sugestie, într-o 
anumită măsură şi celor de faţă, dar şi autosugestiei (cum ar fi, de exemplu, 
unele aspecte însoţite, în mod obişnuit, de un miros caracteristic, care nu există 
în acel moment în realitate, dar este totuşi perceput de victimă). 

Altă categorie de senzaţii, mai rar întâlnite în practică, pot avea o 
oarecare însemnătate în formarea unei imagini complete despre evenimentele în 
legătură cu care relatează persoana vătămată. De exemplu: 

- senzațiile interne sau organice (sete, greață, foame, sufocare etc.); 
- senzațiile kinestezice sau de mişcare (cu ajutorul cărora ne dăm seama de 
poziția membrelor, direcția şi viteza mişcării acestora); 

- senzațiile de echilibru, care reflectă modificările poziţiei corpului în raport 
de centrul lui de greutate, de poziţia şi direcția mişcărilor capului, de accelerare 
sau de încetinire a mişcării pe orizontală, verticală sau circular. 

Factori de distorsiune — obiectivi şi subiectivi — ai recepţiei senzoriale a 
victimei. Recepţia victimei poate fi influenţată (bruiată) de anumite condiţii 
concrete în care se desfăşoară agresiunea. După cum aceşti factori îşi au 
originea în cauze externe, de mediu, sau în chiar persoana celui care percepe, au 
fost deosebiți factori obiectivi şi subiectivi ce influenţează percepţia. 

Factori de natură obiectivă sunt ca şi în cazul recepţiei martorului: 

a. Condiţiile de iluminare în care are loc percepţia vizuală influenţează 
puternic vizibilitatea însuşirilor obiectelor, în special a culorii acestora. Lumina 
artificială poate denatura percepţia culorilor prin intensitatea ei şi natura 
iluminatului, modificând proprietăţile culorilor (tonalitatea cromatică, saturația 
şi luminozitatea), spre deosebire de lumina naturală a zilei care oferă condiţiile 
cele mai bune vizibilităţii. De exemplu, dacă partea vătămată descrie foarte 
bogat şi nuanţat culori ale hainelor infractorului, percepute în timpul nopţii, 
declaraţiile ei pot fi considerate ca rod al fanteziei ei, pe un fond efectiv creat de 
respectivele împrejurări. Totuşi, relatările ei pot fi şi exacte, în ipoteza în care 
percepţia s-a realizat în alte împrejurări (lumină diurnă), dar pot fi şi o descriere 
tendenţios-denaturată pentru a îndrepta cercetarea pe o pistă greşită . 

b. Condiţiile meteorologice sunt factorii care pot optimiza, dar mai ales pot 
perturba procesul perceptiv. Ceaţa, ploaia sau ninsoarea puternică reduc 
considerabil vizibilitatea, iar vântul puternic şi furtuna creează greutăţi şi erori 
în percepţia auditivă. 

c. Distanţa mare şi diversele obstacole, interpuse între persoana vătămată şi 
obiectul observaţiei sale, îi îngreunează procesul perceptiv, reducându-i 
vizibilitatea, apărând erori în procesul auditiv din cauza ecourilor sau 
reverberaţiilor produse de obstacole etc. . Asemenea situaţii pot fi întâlnite, de 
exemplu, în cazul folosirii armelor de foc. 

d. Existenţa unor surse sonore poate bruia în primul rând percepţia auditivă. 
De exemplu, zgomotul de fond datorat vecinătăţii unui obiectiv industrial, sau 
iluzia auditivă, creată prin atribuirea sunetului unui alt obiect aflat în câmpul 
vizual al persoanei vătămate şi nu celui emis în realitate de un alt obiect care 
emite sunete asemănătoare. 

e. Durata percepției, respectiv intervalul de timp în care este posibilă 
percepţia. Calitatea percepţiei este condiţionată de perioada mai mare sau mai 
mică în care se desfăşoară o acţiune, de viteza de deplasare a celui care percepe 
sau a obiectivului percepţiei, uneori de timpul de iluminare (de exemplu, fapte 
percepute la lumina fulgerului sau la farul unui autoturism în mers) . 

f. Disimularea înfățișării - este o condiție obiectivă care poate denatura grav 
declaraţiile persoanei vătămate, fiind provocată de însăşi persoana autorului 
infracțiunii care, în acest scop, apelează la deghizări, caută să atragă atenţia 
acționând cu rapiditate, folosind diverse metode care să îngreuneze identificarea 
sa. 

g. Complexitatea fenomenului perceput face tot mai dificilă percepția şi mai 
ales memorarea lui. Un număr, chiar mic, de evenimente cu succesiune rapidă în 
timp va duce la scăderea clarităţii şi fidelității declaraţiilor persoanei vătămate 
până la neconcordanţă cu declarația celor care au perceput acele fapte în calitate 
de martori. Cu atât mai mult va fi diminuată capacitatea de percepţie a 
persoanei vătămate în cazul unor evenimente desfăşurate concomitent, care 
depăşesc volumul atenţiei celui care le percepe. 

Factorii de natură subiectivă sunt determinaţi de particularitățile psiho- 
fiziologice şi de personalitate ale persoanei vătămate, fie că efectul lor este unul 
vremelnic, fie că este de durată. Astfel: 

a. Calitatea organelor de simţ, orice defecţiune a acestora afectând o parte 
din posibilităţile de percepţie, respectiv capacitatea senzorială a persoanei 
vătămate. 

b. Vârsta şi sexul persoanei vătămate influenţează percepţia în sens pozitiv 
sau în sens negativ. Experienţa-anterioară bogată poate influenţa percepția şi 
interpretarea completă, exactă a evenimentelor, dar influențează imaginaţia 
pasivă, involuntară care va da naştere unor imagini noi prin prelucrarea 
percepţiilor pe baza experienţelor anterioare. Cât priveşte sexul, specialiştii 
atribuie femeilor calitățile unei mai mari fidelităţi în realizarea unei descrieri, 
spre deosebire de bărbaţi. La rândul lor bărbaţii observă mai bine obiectele şi 
calităţile şi apreciază mai bine numerele, pe când femeile disting mai bine 
culorile. 

c. Personalitatea şi gradul de instruire a individului joacă un rol 
semnificativ în procesul perceptiv, mai ales atunci când acestea sunt mai 
ridicate sau mai apropiate de specificul faptei la care se asistă. De pildă, 
medicul poate percepe exact o anumită stare patologică sau conducătorul auto 
apreciază mai corect viteza unui autovehicul. 

d. Temperamentul şi gradul de mobilitate al proceselor de gândire sunt 
factori după care trebuie făcută diferenţierea între un individ şi altul cu privire 
la capacitatea şi modul de a reacţiona şi de a distinge fapte sau date. 

e. Stările de oboseală, precum şi reducerea capacității perceptive ca urmare 
a influenţei alcoolului, drogurilor, medicamentelor etc., conduc, de asemenea, la 
o scădere a acuităţii senzoriale. 

f. Stările afective, îndeosebi cele cu un anumit grad de intensitate, au o 
influență inhibitoare asupra procesului perceptiv, determinând alterarea sau 
dezorganizarea acestuia, situaţie întâlnită destul de frecvent la persoanele care 
asistă la fapte cu un caracter şocant (accidente grave, scandaluri, omoruri ş.a.) şi 
mai ales atunci când, în săvârşirea faptelor respective, sunt antrenate rude, 
prieteni sau cunoştinţe apropiate. 

g. Atenţia se numără printre factorii de care depind direct calitatea şi 
realismul percepţiei. Calitățile atenţiei sunt stabilitatea şi mobilitatea acesteia, 
gradul de concentrare şi distribuţia ei. 

Dacă de aceşti factori depinde direct corectitudinea percepţiei, trebuie să 
mai avem în vedere şi faptul că recepţia senzorială mai poate fi în funcție şi de 

tipul perceptiv căruia îi aparţine persoana vătămată. Astfel, persoana vătămată 
cu recepţie de tip analitic are capacitatea de a reţine mai multe amănunte, 
detalii, spre deosebire de tipul sintetic, care reţine întregul, caracteristicile 
generale. 


6.3. Caracteristici ale formării declaraţiilor persoanei vătămate 

Prelucrarea şi decodificarea informaţiilor. A doua etapă, esenţială în 
formarea declaraţiilor persoanei vătămate, constă în prelucrarea şi decodificarea 
la nivel cortical a informaţiei percepute. Dată fiind strânsa legătură a acestui 
proces cu fenomenul receptiv, în majoritatea lucrărilor de psihologie judiciară şi 
tactică criminalistică aceste două etape sunt reunite, pornindu-se de la 
identitatea factorilor care influențează aceste două momente psihice. 
Delimitările în procesualitatea formării declaraţiei persoanei vătămate sunt, 
însă, semnificative. De exemplu: 

- În momentul decodării informaţiilor, un rol important îl au şi diferite 
trăiri afective trezite de obiectul perceput, care place, displace, interesează sau 
înspăimântă; 

- În procesul receptiv, datorită legăturii complexe dintre analizatorii 
implicaţi, pot fi reflectate şi aspecte ale lumii obiective, pentru care nu există 
sisteme de recepție specializate. Astfel se explică de ce pot fi percepute 
distanţa, timpul, mişcarea, relieful etc. 

Factorii de bruiaj ce acţionează în procesul perceptiv, acţionează în egală 
măsură şi în procesul decodării informaţiilor. De aceea, trebuie luaţi în calcul 
la: 

Aprecierea dimensiunilor. Este importantă în situaţii de genul aprecierii 
mărimii, deosebit de utilă atunci când se au în vedere instrumentele ce au servit 
la săvârşirea infracţiunii, la autoapărare ş.a. Cercetările psihologice au pus în 
evidenţă tendinţa de supraestimare a dimensiunii obiectelor mici şi de 
subestimare a dimensiunii obiectelor mari . 

- Aprecierea mărimii obiectelor se poate situa mult peste mărimea lor 
reală dacă acestea apar pe neaşteptate, în timpul nopţii sau într-o atmosferă 
încărcată. 

- Aprecierea adâncimii şi distanţei poate fi distorsionată de factori care 
con—duc la percepții false, cum ar fi, de pildă: mărimea imaginii retinale; un 
obiect este perceput de la distanţă ca mic, ca şi în cazul perspectivei lineare 
în care se vede cu cât mai îndepărtat, cu atât mai mic. 

De asemenea, umbrele, modul de repartizare a luminii pe un obiect, 
reprezintă un factor important de percepere a reliefului. Partea mai luminată 
este văzută ca fiind mai proeminentă datorită formării unei legături între 
impresiile vizuale şi tactil-kinestezice, în cursul experienţei cu obiectele etc. De 
aceea, ar fi excesiv să se pretindă persoanei vătămate (ca şi martorilor) să facă 
aprecieri cu o precizie ce depăşeşte limita omului normal înzestrat asupra 
tipului şi dimensiunilor obiectelor vulnerante, a leziunilor provocate de acestea. 

Aprecierea timpului este strâns legată de fenomenele susceptibile de 
modificare, de transformare în timp şi constituie o reflectare a duratei, vitezei şi 
succesiunii fenomenelor realităţii. Faţă de semnificaţia sa, în literatura de 
specialitate, raportat la elementul timp, cu incidenţe în comiterea faptului penal, 
se au în vedere: 

- Durata în timp a infracţiunii, a altor fapte având legătură cu infracțiunea 
sau făptuitorul. 

- Localizarea temporală a faptei săvârşite şi a altor activităţi legate de 
infracţiune şi făptuitor. 

- Succesiunea în timp a unor episoade având legătură cu infracțiunea şi 
făptuitorul. 

- Ritmul, viteza de desfăşurare în timp a unor asemenea fenomene. 

Aprecierea derulării în timp a infracțiunii ori a unor activităţi care au 
legătură cu infracțiunea, sau cu făptuitorul, este deosebit de utilă în cercetarea 
infracţiunilor. În primul rând, sunt infracţiuni care presupun, în mod necesar, o 
anumită desfăşurare în timp, în absenţa căreia fapta este irelevantă sub aspect 
penal. De exemplu, infracțiunile continue, de genul lipsirii de libertate în mod 
ilegal (art. 189 C. pen.), al portului ilegal de decoraţii sau semne distinctive (art. 
241 C. pen.) ş.a. 

În al doilea rând, necesitatea aprecierii duratelor celor mai diverse 
acțiuni, sau inacţiuni, legate fie de fapta propriu-zisă, fie de făptuitor, apare 
frecvent în cercetarea infracţiunilor în împrejurări ca: aprecierea duratei 
imobilizării victimei, a timpului în care o persoană s-a aflat într-un anumit loc, 
pentru a i se putea verifica alibiul invocat, a duratei aplicării violenţelor (vezi 
violul, vătămările grave etc.). 

Experimentele psihologice, mai vechi şi mai recente, au ajuns la o 
concluzie cu caracter de legitate: tendinţa cvasi-generală de supraapreciere a 
duratelor scurte şi de supraapreciere a duratelor lungi de timp (ca şi în cazul 
distanțelor). Practic, nu se poate desprinde un factor comun în ceea ce priveşte 
limitele care marchează trecerea de la o categorie la alta. 

Din studiile întreprinse de psihologi, se evidenţiază relativitatea şi 
inconstanţa perceperii timpului de către om. De aceea, în investigația penală nu 
se pune problema estimării timpului cu precizia unui cronometru, ci în limitele 
omeneşti posibile. Starea afectivă din momentul agresiunii este factorul cel mai 
distorsionant care acționează în aprecierea făcută de către persoana vătămată 
asupra duratei de timp. Aceasta explică şi distincţia dintre timpul obiectiv 
(timpul real de desfăşurare a unui fenomen) şi timpul subiectiv (timpul evaluat 
de către subiect). Trăirile afective negative fac ca durata în timp a unui act să 
pară mai lungă. 

Precizarea succesiunii în timp a unor împrejurări legate de infracţiune şi 
de făptuitor interesează, în procesul penal, fie pentru a se determina 
împrejurările, circumstanțele în care s-a săvârşit infracţiunea, fie pentru 
stabilirea succesiunii în timp a faptelor ce alcătuiesc latura obiectivă a 
infracțiunii. Această evaluare poate fi decisivă în ceea ce priveşte încadrarea 

juridică a faptei sau incidenţa unor circumstanţe de drept penal, cum ar fi scuza 
provocării, constatarea stării de legitimă apărare . 

În general, victima percepe nemijlocit actele de agresiune, poate reda 
succesiunea lor în timp, datorită impresiei provocate de acestea. Alteori, apar 
inversări în cronologia faptelor, datorate stării psihice caracterizate prin emoţii 
puternice (mai ales atunci când victima este în contact nemijlocit cu 
făptuitorul), improprie unei percepții fidele. Astfel, apar exagerări, suprapuneri, 
confuzii. Fenomenul este şi mai accentuat la copii, care au tendinţa de a relata 
mai întâi episoadele ce au provocat impresii mai puternice . 

Aprecierea mişcării este dictată de împrejurarea că cele mai multe 
infracţiuni se săvârşesc prin manifestări pozitive - prin acţiuni materializate de 
multe ori prin mişcare. Aprecierea vitezei cu care se desfăşoară aceste acţiuni, a 
ritmului în care se succedă evenimentele, interesează, de multe ori, în cauzele 
penale, pentru înţelegerea mecanismului producerii infracţiunii, a cauzelor 
acesteia sau a materializării activităţii ce formează latura obiectivă a 
infracțiunii. 

Frecvent, în declarația persoanei vătămate privitoare la mişcare, sunt 
întâlnite informaţii decodate de analizatorul vizual şi de cel auditiv. Evaluarea 
vitezei mişcării obiectelor percepute este influenţată de distanţa dintre obiectul 
în mişcare şi subiect, cu cât această distanţă este mai mare, deci unghiul vizual 
mai mic, cu atât mişcarea va fi percepută ca mai înceată . 

De exemplu, în practică, trebuie clarificată problema aprecierii vitezei, 
mai ales în cazul accidentelor de trafic rutier, unde excesul de viteză este pe 
primul loc între cauzele de producere a accidentelor de circulaţie. 

Stocarea memorială a faptelor. Între momentul perceptiv şi cel al 
redării, în faţa organelor judiciare, se interpune momentul conservării pentru un 
timp mai mult sau mai puţin îndelungat în memorie a informaţiilor dobândite. În 
acest stadiu, al formării declaraţiilor persoanei vătămate, intervine deci, un alt 
proces psihic extrem de complex: memorarea. 

Din punct de vedere psihologic, inclusiv în cazul victimei, problema 
memoriei, presupune stabilirea relațiilor care există între etapele recepţiei 
senzoriale, prelucrării datelor, stocării şi redării, interesând volumul 
informaţional achiziţionat, conservat şi reactivat. Pe plan juridic, problema 
memoriei are o componentă calitativă diferită, întrucât interesează nu atât 
cantitatea de date memorate şi redate, cât corectitudinea, fidelitatea acestora, 
certitudinea subiectivă a informaţiilor stocate . 

Persoana vătămată, la care recepţia şi fixarea unor fapte se produc lent, 
va percepe lacunar şi tot astfel va memora. Dacă memorarea se produce uşor, 
dar faptele se conservă un interval scurt de timp, ascultată de îndată, după 
producerea faptelor, persoana vătămată va fi capabilă să facă o depoziţie exactă. 

Calitatea şi durata stocării memoriale influenţează într-o mare măsură, 
atitudinea persoanei vătămate față de faptele al căror subiect pasiv a fost. 
Intenţia victimei de a reţine faptele, precum şi caracterul memoriei, îngăduie 
organelor judiciare să aprecieze care anume episoade din infracţiune au putut fi 

mai bine fixate, conservate. Audierea persoanei vătămate se face, deseori, la un 
interval de timp relativ semnificativ faţă de momentul agresării, stocarea 
memorială implicând reorganizări ale informaţiei. Acest caracter dinamic se 
manifestă, în cazul persoanei vătămate, mult mai pregnant decât în cazul altor 
participanţi la proces. 

Stările afective emoţionale al victimei, în momentul infracţiunii, sunt de 
multe ori menținute, sau chiar cresc în intensitate, din cauza resentimentului 
faţă de cel care a vătămat-o, ceea ce distorsionează informaţiile deja memorate. 
Intenţionat sau nu, procesul de memorare este, nu o dată, însoţit de o ajustare, 
de deformarea faptelor din cauza încercărilor ulterioare de reconstituire a 
evenimentelor. 

Distincția făcută în psihologie între cele două forme de memorare - 
voluntară şi involuntară - are o rezonanţă importantă în aprecierea declaraţiei 
persoanei vătămate. De cele mai multe ori, aceasta realizează importanţa 
declaraţiei sale în rezolvarea cauzei, făcând eforturi de reactivare memorială, 
uneori involuntare, a faptelor percepute, a persoanei agresorului, mai ales în 
prezenţa suspectului. 

În cazul memorării involuntare, datele percepute se întipăresc 
neintenţionat. Subiectul nu-şi propune un scop prealabil şi nu utilizează 
procedee speciale pentru fixarea memorială. Memorarea involuntară nu este o 
înregistrare pasivă, mecanică a informaţiilor dobândite; ea poartă, în cazul 
persoanei vătămate, asupra acelor împrejurări despre care aceasta n-a intuit că 
au legătură cu infracţiunea sau infractorul. 

Uneori, împrejurările legate de infracțiune sau făptuitor pot fi familiare 
persoanei vătămate, din cauza percepţiei repetate, situate, fie în momente 
anterioare, fie ulterioare percepţiei. Percepția repetată a unui obiect, fapt, oferă 
precizia declaraţiei, dar se poate întâmpla şi ca obiecte ce aparţin universului 
cotidian, cu care ne aflăm în contact neîntrerupt, să nu fie întotdeauna memorate 
clar. 

Pe lângă formele de memorare voluntară sau involuntară, putem întâlni 
şi alte tipuri de procese mnezice, cum sunt, de exemplu: 

- Memorarea logică sau mecanică, în funcţie de modul de decodare a 
informaţiilor şi de înţelegerea sensului lor. 

- Memorarea motrică, ce constă într-o predispoziţie de întipărire a tot ceea 
ce este în mişcare. 

- Memorarea plastic-intuitivă reflectată de capacitatea subiectului de a-şi 
întipări şi conserva reprezentările concrete ale faptelor şi obiectelor percepute 
anterior. 

- Memorarea profesională determinată de exercitarea îndelungată a unei 
profesii. 

Magistratul care ia declaraţia nu trebuie să neglijeze faptul că persoana 
vătămată este instinctiv mânată de refacerea logică a activităţii infracționale, 
lacunar percepute, prin substituiri logice şi că procesul memorării poate fi 

puternic influenţat de sugestiile celor din jur. Astfel, în locul faptelor real 
percepute, se substituie fapte sugerate de martorii oculari sau de alte persoane. 

Reversul memorării îl reprezintă uitarea. Aceasta se manifestă sub forma 
neputinței reamintirii unor date recepționate ori a imposibilității recunoaşterii 
unor evenimente trăite. De aici şi reproducerea lor eronată. Fireşte că şi 
procesele inhibitive de la nivelul scoarţei cerebrale, specifice uitării, sunt 
determinate atât de timp, cât şi de unii factori de natură afectivă. La acestea se 
adaugă timpul scurs din momentul percepţiei, precum şi interesul pentru 
memorarea celor percepute, sau impresia produsă de agresiune, ca şi datele de 
personalitate ale victimei. 

Reactivarea memorială. Ultima etapă a procesului de memorare este, şi 
în cazul victimelor, reactivarea sau reactualizarea, întâlnită fie sub forma 
reproducerii, fie sub forma recunoaşterii, ultima în înţelesul său psihologic, nu 
juridic. 

Reproducerea reprezintă momentul de actualizare a informaţiilor 
achiziţionate, în care se manifestă şi multitudinea de factori ce au putut 
influenţa întregul proces de formare a declaraţiilor şi, totodată, momentul în 
care o seamă de alți factori pot influenţa decisiv declaraţiile celui vătămat. Din 
cauza recrudescenţei sentimentului de furie, mânie, indignare, ca urmare a 
reiterării stărilor legate de săvârşirea infracţiunii, sau din cauza unei atitudini 
deliberate, pot surveni cele mai neaşteptate cauze de distorsionare a faptelor. 

Dacă prezentarea eronată a faptelor îşi are cauza în împrejurări mai 
presus de voinţa persoanei vătămate sau în împrejurări dependente de voinţa 
celui vătămat, denaturarea lor poate avea un caracter conştient sau mai puţin 
conştient. De aici, anevoioasa îndatorire ce revine organelor judiciare de a 
utiliza acele procedee tactice, menite a anihila sau atenua consecinţele acestora, 
indiferent de cauza ce le determină, astfel încât şi pe această cale să obţină 
informaţii utile soluționării cauzei. 

Denaturările involuntare se datorează stării emoţionale sub influenţa 
căreia persoana vătămată a perceput faptele. Acesta constau în „îngroşarea”, în 
supradimensionarea consecinţelor faptei, în exagerarea faptelor şi a 
prejudiciului fizic, moral sau material suferit. Aşa se explică de ce, în audierea 
victimei, trebuie luate în calcul următoarele: 

a. Sub stăpânirea emoţiei, de frică, de teamă, persoana vătămată, de bună 
credinţă, manifestă inconştient tendinţa de „umflare” a faptelor, de exagerare a 
împrejurărilor săvârşirii acestora. Locul faptelor reale este luat deseori de fapte 
inventate, născocite sub stăpânirea sentimentului de frică, de existenţa cărora 
este însă, sincer, convinsă. În cazul infracţiunilor săvârşite cu violenţă, alterările 
involuntare poartă asupra instrumentelor cu care s-au aplicat violențele, asupra 
dimensiunilor şi durității acestora, asupra numărului, intensității, vitezei şi 
ritmului de aplicare a violenţelor. Sunt supradimensionate talia, constituţia, 
forţa fizică a făptuitorilor, este exagerat numărul făptuitorilor. Persoana 
vătămată are tendința cvasi-generală de supraevaluare a timpului, fie că 
apreciază durate scurte, fie durate lungi. 


274 


Prof. univ. dr. Stancu Emilian 


b. Caracterul unilateral de manifestare a acestor tendinţe este dat de condiţia 
psihică a celui vătămat, de fondul afectiv-emoţional deosebit pe care se grefează 
percepţia faptelor, precum şi de faptul că atenția persoanei vătămate este 
îndreptată necontenit asupra măsurării timpului de desfăşurare a unui fapt. 

c. Tendinţa de supraevaluare se manifestă şi în cazul aprecierii distanţei 
parcurse, în situaţia în care persoana vătămată e privată de libertate şi e silită să 
însoţească făptuitorul, întrucât distanţele se apreciază, de regulă, în raport cu 
timpul necesar parcurgerii spaţiului, delimitat de un punct de pornire şi altul de 
sosire. Avându-şi cauza în împrejurări independente de voinţa persoanei 
vătămate, aceste denaturări îngreunează considerabil posibilitatea sesizării lor şi 
reduce posibilitatea aplicării unor mijloace tactice menite a le anihila sau a le 
atenua efectul. Dacă, în cazul altor participanți în proces, aplicarea unor 
procedee tactice aduce, de regulă, însemnate corective, în cazul persoanei 
vătămate eficienţa unor asemenea procedee este mult redusă. 

Denaturările mincinoase, fireşte de rea-credinţă, constituie „ajustări” în 
sensul „îngroşării faptelor”. Prin prezentarea tendenţioasă a faptelor, persoana 
vătămată urmăreşte înrăutățirea situaţiei făptuitorului şi, implicit, crearea pentru 
sine a unei condiţii procedurale mai bune. Dorinţa de răzbunare, precum şi 
dorința de a obţine avantaje materiale superioare prejudiciului real suferit sunt 
cele mai frecvente cauze ce explică aceste denaturări. 

Denaturări prin „schimbare de rol”. Atragem atenţia că, pentru 
explicarea cauzelor denaturărilor atât voluntare, cât şi involuntare din 
declarațiile persoanei vătămate, trebuie să se ţină seama de comportamentul 
psiho-social cunoscut sub denumirea de „schimbare de rol”. Împrejurarea de a fi 
suferit consecinţele vătămătoare ale unei infracțiuni, cu un grad sporit de pericol 
social, poate atrage după sine o modificare a comportamentului, deoarece 
persoana vătămată, până atunci o persoană de condiţie comună, modestă, devine 
dintr-o dată „cineva”, o persoană importantă, de care se ocupă autorităţile şi 
către care se îndreaptă simpatia şi compasiunea celor din jur, mai ales când se 
mediatizează cazul. 

Audierea trebuie, de asemenea, să se raporteze şi la situaţiile în care 
comiterea infracţiunii este urmarea directă a comportamentului persoanei 
vătămate. Ne aflăm în fața așa-numitei „victime activante” cu rol semnificativ 
în declanşarea mecanismelor latente ale infracţiunii şi căreia îi revine o parte 
din responsabilitate. Sunt, de asemenea, victime „precipitante” care, prin 
atitudinea lor neprecaută, incită la săvârşirea faptei (femeia care prin ţinută 
vestimentară şi comportament va deveni victima infracțiunii de viol sau 
persoane care poartă ostentativ bijuterii, diverse valori sau bunuri devin victime 
ale tâlhăriilorn). 

Declaraţiile victimelor aflate în stări agonice, pe care le-am putea 
considera ca o formă aparte a reproducerii sau depoziţiile muribunzilor, îmbracă 
forma unor relatări sumare, adeseori intermitente. Momentele de luciditate ale 
celui aflat în stări tensionale, alternează cu cele de tulburare a facultăților 
psihice, iar intervenţia organului judiciar este, de cele mai multe ori, redusă, 

rolul acestuia rezumându-se la înregistrarea pe bandă magnetică sau la 
consemnarea celor declarate. 

Psihologia celui a cărui moarte va fi provocată de infracţiune nu e 
dominată de sentimentul resemnării în faţa morţii, ci de cel de frustrare pricinuit 
de durerea de a muri nerăzbunat. Pradă acestei stări psihice, cu disperarea celui 
care se „agaţă” de ultimele clipe de viaţă, fie din cauza stării de confuzie, fie a 
dorinţei de răzbunare, persoana vătămată poate indica ca autor al infracţiunii o 
persoană nevinovată sau poate extinde responsabilitatea omorului şi asupra unor 
membri ai familiei făptuitorului ori asupra unor persoane cu care s-a aflat în 
duşmănie . 

Recunoaşterea. Actualizarea impresiilor anterioare sub forma 
recunoaşterii nu cere eforturi deosebite subiectului. În procesul penal există 
două împrejurări în care recunoaşterea reprezintă modalitatea de comunicare a 
informaţiilor: 

- Mijloc de individualizare a unor persoane şi obiecte aflate în anumite 
raporturi cu infracţiunea sau făptuitorul acesteia (sensul propriu al acţiunii de 
recunoaştere). 

- Procedeu tactic criminalistic de reamintire a unor fapte temporar uitate. 

Rezultatele recunoaşterii comportă diferite grade de certitudine. Astfel, 
aceasta poate fi precisă, când impresiile actuale se suprapun peste cele 
anterioare, sau imprecisă când, pe fondul acestei suprapuneri, se constată 
existenţa unor elemente de deosebire şi atunci când impresiile anterioare nu sunt 
suficient de consolidate. În acest ultim caz îşi face prezenţa şi fenomenul „deja 
vu”. Recunoaşterea mai poate fi eronată când concluzia de identitate se sprijină 
pe asemănarea unor însuşiri neesenţiale. 

Nu trebuie omis că şi recunoaşterea este bazată pe elemente de ordin 
subiectiv, pe aptitudinile variabile ale persoanei vătămate de a percepe şi 
memora acele însuşiri de natură să individualizeze obiectul sau persoana, drept 
pentru care nu este lipsită de erori. Astfel, recunoaşterea este, în primul rând, 
condiţionată de factorii obiectivi şi subiectivi ce au marcat percepţia şi 
memorarea informaţiei inițiale, cel mai frecvent aceştia constituind cauze ale 
unor false identificări (durata percepţiei, existenţa unor elemente de apropiere 
între persoane, obiecte, tulburările psihice şi atenţia). Cauzele frecvente ale unor 
recunoaşteri eronate sunt, practic, similare cu cele ale reproducerii: 

a. Durata redusă a percepţiei, determinată de graba infractorului de a părăsi 
cât mai repede câmpul infracțional, ori de natura infracţiunii a cărei activitate 
materială presupune o desfăşurare rapidă în timp, oferă doar o imagine de 
ansamblu a trăirilor celor mai generale, comune mai multor persoane şi obiecte, 
elemente care nu sunt suficiente unei recunoaşteri precise. 

b. Existenţa unor elemente de asemănare este cauza cu frecvenţa cea mai 
ridicată a falselor identificări. Multor persoane le e comună talia, înălțimea, 
culoarea părului, a ochilor şi chiar dacă aceste elemente sunt cu totul diferite, 
îmbrăcămintea tip uniformă (de militar, supraveghetor etc.) poate determina o 
percepţie eronată. 

c. Tulburările psihice, deosebit de puternice în cazul victimei infracțiunii, pot 
explica percepţia denaturată, atribuirea unor gesturi, însuşiri unei alte persoane 
ŞI, în consecinţă, recunoaşterea nesigură sau greşită. 

d. Gradul de atenţie, dirijată asupra unor trăsături definitorii pentru 
identificarea persoanelor sau obiectelor, oferă garanţia unei recunoaşteri sigure, 
după cum concentrarea acesteia asupra unei situaţii colaterale, nesemnificative, 
face să dispară din câmpul percepţiei unele obiecte care interesează. 

Evaluarea preciziei recunoaşterii impune să se ţină seama de analizatorii 
folosiţi în percepţia inițială; organul vizual şi organul auditiv sunt capabile să 
efectueze analiza foarte fină şi nuanţată a informaţiilor, pe când simţurile tactil, 
olfactiv şi gustativ nu oferă decât o analiză rudimentară a stimulilor. 


6.4. Tactica audierii propriu-zise a persoanei vătămate 

Pregătirea în vederea ascultării victimei — Pregătirea ascultării persoanei 
vătămate este o activitate absolut necesară, care se cere efectuată în toate 
împrejurările, indiferent de gradul de dificultate al cauzei şi care trebuie dirijată 
în direcţii tipice oricărei audieri, începând cu aceea a martorului. 

Studierea materialului cauzei presupune stabilirea persoanelor care 
trebuie ascultate în calitate de parte vătămată, parte civilă ori parte responsabilă 
civilmente, a problemelor ce vor fi lămurite prin ascultare, a datelor şi a 
probelor ce vor fi folosite în ascultare, precum şi a ordinii folosirii lor. Studiind 
materialele cauzei, organul de urmărire penală trebuie să stabilească dacă 
persoanele pot avea calitatea procesuală de parte vătămată, de parte civilă ori de 
parte responsabilă civilmente în procesul penal, precum şi temeiul acestei 
calități. 

Cunoaşterea persoanelor care urmează a fi ascultate, constituie o altă 
cerinţă tactică a pregătirii audierii. Organul judiciar trebuie să manifeste o 
preocupare deosebită pentru cunoaşterea personalităţii şi a trăsăturilor psihice 
specifice părţilor care urmează a fi ascultate. 

Datele cu privire la identitatea, pregătirea, profesia, locul de muncă, 
trebuie completate cu cele referitoare la comportarea persoanelor vătămate 
înainte şi după săvârşirea infracţiunii, la profilul psihologic, la natura 
eventualelor relaţii cu persoanele antrenate în săvârşirea faptei. 

Din informaţiile obţinute, organele judiciare trebuie să desprindă 
eventualul interes pe care persoana vătămată l-ar avea în soluţionarea cauzei 
penale, altul decât interesul dovedirii vinovăţiei învinuitului (inculpatului) 
pentru ca acesta să fie cât mai aspru pedepsit. 

Întocmirea planului de ascultare, dacă situaţia o impune. Teoretic, 
întocmirea planului în vederea ascultării vizează problemele ce urmează a fi 
lămurite prin ascultarea persoanei vătămate, materialul probator ce va fi folosit 
în timpul ascultării şi ordinea în care va fi folosit acesta. Conţinutul concret al 
planului de ascultare diferă, fireşte, de la caz la caz. 

De exemplu, în cazul infracţiunilor de omucidere, rămase în fază de 
tentativă sau a infracţiunilor de vătămare a integrităţii corporale, întrebările 

trebuie să se refere la: împrejurările în care a fost săvârşită infracţiunea, 
mijloacele şi metodele folosite de infractor, semnalmentele sau datele de 
identitate ale acestuia, persoanele care mai cunosc fapta săvârşită, alte aspecte 
pe care numai victima le poate cunoaşte. 

De asemenea, în cazul infracţiunii de viol, întrebările trebuie să 
privească: datele de identificare ale victimei, în special vârsta, data şi locul 
săvârşirii infracţiunii, împrejurările în care victima a ajuns în acel loc, modul de 
acostare a victimei, activităţile desfăşurate de infractor pentru a-i învinge 
rezistenţa, încercările de apărare ale victimei, relaţiile anterioare între victimă şi 
făptuitor, starea sănătăţii victimei înainte şi după săvârşirea infracţiunii. 

În esenţă, elaborarea unui plan de audiere, în cazul persoanei vătămate, 
ca şi al altor părți, va urmări: 

- condițiile în care părțile au luat cunoştinţă despre faptele sau 
împrejurările cu privire la care sunt ascultate; 

- poziția părţii vătămate ori a părţii civile faţă de celelalte părţi, interesul 
lor de a declara într-un anumit fel; 

- natura şi valoarea probelor ce urmează a fi folosite în ascultare; 

Tactica audierii în faza relatării libere. 

Verificarea identităţii reprezintă primul moment al audierii propriu-zise. 
După ce organul judiciar s-a edificat cu privire la identitatea persoanei 
vătămate, îi aduce la cunoştinţă faptele şi împrejurările în legătură cu care va fi 
ascultată, inclusiv posibilitatea legală de a se constitui ca parte vătămată, parte 
civilă în proces, de a renunţa la acest drept conferit de lege şi de a fi ascultată în 
calitate de martor . 

Practic, sfera întrebărilor prevăzute de lege (nume, prenume, etate, 
adresă şi ocupaţie - art. 84 alin. 1 C. pr. pen.) poate fi lărgită prin formularea 
altor întrebări cu caracter neutru. Acestea au avantajul de a familiariza victima 
cu atmosfera în care se desfăşoară audierea şi convingerea acesteia că organul 
Judiciar este bine informat şi o pot determina să renunţe la orice încercare de 
inducere în eroare. 

Conduita tactică în momentul ascultării libere. Relatarea liberă sau 
spontană începe prin adresarea unei întrebări de ordin general, menite să ofere 
posibilitatea persoanei vătămate să declare tot ce ştie cu privire la faptele şi 
împrejurările pentru a căror lămurire este ascultată. O asemenea întrebare temă, 
de genul: „Ce cunoaşteţi în legătură cu fapta din data de....., a cărei victimă aţi 
fost?” permite persoanei vătămate să relateze faptele, împrejurările, în 
succesiunea lor firească, logică, fără ca declaraţia să fie limitată în vreun fel 
prin intervenţiile celui ce efectuează ascultarea. 

Printre regulile tactice principale aplicate se găsesc cele menţionate în 
capitolul anterior: 

a. Ascultarea persoanei vătămate cu răbdare şi calm, fără a fi întreruptă, chiar 
dacă aceasta relatează faptele cu lux de amănunte, unele fără semnificaţie 
pentru clarificarea cauzei. Limitarea expunerii la aspectele importante comportă 


278 


Prof. univ. dr. Stancu Emilian 


neajunsul de a nu fi sesizate aspectele care prezintă importanţă pentru victimă şi 
din punctul de vedere al organelor judiciare. 

b. Evitarea oricărui gest, reacţie, mină sau expresie, mai ales de nemulţumire, 
ironică, prin care se aprobă sau se resping declaraţiile persoanei vătămate, 
evitarea apostrofării sau oricăror aprecieri cu privire la posibilitățile sale de a 
percepe, de a memora sau reproduce faptele ori împrejurările cu privire la care 
este ascultată. 

c. Ajutarea ei cu mult tact, fără a o sugestiona sub nici o formă dacă nivelul 
intelectual, cultural, împiedică persoana vătămată să facă o relatare liberă cât de 
cât coerentă. 

d. În timpul relatării libere, organul judiciar îşi va nota aspectele 
semnificative, ca şi eventualele contraziceri sau neclarităţi în expunere. 

Sub raport tactic criminalistic, relatarea spontană prezintă unele 
avantaje: 

- Persoana vătămată poate relata împrejurări necunoscute de organul de 
urmărire penală până la acea dată. 

- Pot apărea date din care să rezulte săvârşirea altor fapte penale de către 
învinuit sau inculpat. 

- Organul de urmărire penală are posibilitatea să studieze modul în care 
victima îşi formulează declaraţiile sub aspectul veridicităţii, al încercărilor 
de completare a unor lacune, al explicării cauzelor agresiunii. 

- Pot fi evaluate sinceritatea şi buna-credinţă a victimei, dar şi dorinţa de 
răzbunare. 

Studierea persoanei vătămate constituie, pentru cel care conduce 
ascultarea, temeiul tacticii ce va fi folosită în faza ulterioară a audierii. Dacă, 
prin relatarea liberă ori spontană, au fost lămurite complet toate faptele şi 
împrejurările, se trece la consemnarea declarației părții, fără să se mai recurgă 
la adresarea de întrebări. 

Conduita tactică în momentul formulării de întrebări. Ultima etapă a 
audierii nu are, teoretic, caracter obligatoriu. În practică însă, sunt numeroase 
cazuri în care organul judiciar este nevoit să formuleze întrebări în scopul 
lămuririi unor aspecte neclare, confuze. Veracitatea, claritatea răspunsurilor 
care să completeze relatarea liberă este, fireşte, condiţionată de modul de 
comunicare dintre organul judiciar şi persoana audiată, de modul de adresare a 
întrebărilor şi de succesiunea acestora. Aceasta presupune claritate, concizie, 
precizie, adaptabilitate la personalitatea, gradul de cultură, profesiunea sau 
inteligenţa părţii vătămate audiate. 

Adresarea de întrebări devine obligatorie în ipoteza victimelor asupra 
cărora există suspiciuni cu privire la sinceritatea lor, respectiv la buna-credinţă. 
În consecinţă, întrebările trebuie formulate astfel încât să determine persoana 
ascultată să facă declaraţii conforme cu realitatea. Sub aspectul tacticii 
criminalistice, ascultarea acestor persoane se aseamănă cu ascultarea unor 
martori mincinoşi, deci cu a unor posibili învinuiți. 

a. Întrebările de completare sunt necesare în cazurile în care persoana 
vătămată relatează mai puţin decât ceea ce a perceput în mod real. Caracterul 
incomplet al declaraţiilor obținute pe calea relatării libere este consecinţa unor 
cauze obiective sau subiective diverse: recepţie distorsionată, memorare 
incompletă, redare irelevantă, cu omiterea unor episoade semnificative, 
atitudine de rea-credinţă. 

b. Întrebările de precizare vizează acele aspecte la care persoana vătămată s-a 
referit, dar lipsa de claritate impune unele detalieri. Acest gen de întrebări se 
referă la aspecte aparent secundare, destinate circumstanţierii de loc, timp şi 
mod privind producerea agresiunii (vezi, de exemplu, forța şi numărul 
loviturilor, starea psihologică a agresorului ş.a.). 

c. Întrebările ajutătoare sunt destinate reactivării memoriei şi înlăturării 
denaturărilor de genul substituirilor sau transformărilor. Procedeul tactic îl 
constituie reamintirea prin asociația de idei, îndeosebi asociaţia prin 
contiguitate, ce reprezintă acele legături dintre obiecte şi fenomene, 
caracterizate prin simultaneitatea producerii lor în timp şi în spaţiu. Organul 
Judiciar îi poate sugera ideea asocierii faptului temporar uitat unor alte fapte, 
aflate în contiguitatea spaţială sau temporară. 

d. Întrebările de control destinate verificării unor afirmaţii sub raportul 
exactităţii şi veridicității. Acest gen de întrebări este util întrucât permite 
verificarea poziţiei de fidelitate sau de nesinceritate pe care o adoptă persoana 
vătămată. 

Adresarea acestor întrebări trebuie făcută cu respectarea regulilor tactice, 
similare celor de la martor. Întrebările trebuie să fie clare, precise, concise, şi 
exprimate într-o formă accesibilă persoanei ascultate, potrivit vârstei, 
experienţei, pregătirii şi inteligenţei sale. Dar acestea vor viza strict faptele 
percepute de către persoana vătămată, iar nu punctul de vedere referitor la 
natura acestora sau la problemele de drept. Bineînţeles, întrebările nu vor 
conţine elemente de intimidare, de punere în dificultate a persoanei vătămate, 
iar tonul pe care sunt adresate nu trebuie, în nici un caz, să sugereze 
răspunsurile. 

Un pericol sau neajuns real, în această etapă, îl reprezintă posibilitatea de 
sugestionare a persoanei ascultate. Sugestia conduce la „acceptarea fără examen 
critic a ideilor altei persoane”. Se poate ajunge la un anumit răspuns scontat şi 
dorit de cel care efectuează ascultarea, limitând opţiunea victimei pentru una 
sau alta din alternativele pe care însăşi întrebarea le indică. Şi aici trebuie să 
avem în vedere aceleaşi grade de susceptibilitate: determinative, disjunctive sau 
implicative. 

Frecvent, tendinţa firească a celui ascultat este de a răspunde mai 
degrabă cu „da” decât cu „nu”, din pornirea de a nu contraveni dorinţei 
anchetatorului. Este vorba de aceeaşi „sugestibilitate de statut”, întâlnită mai cu 
seamă în cazul persoanelor cu un nivel socio-cultural scăzut, dar şi al celor 
refuzaţi de mediile de provenienţă, care primesc fără rezerve tot ceea ce vine 
din partea autorităţii. 

Ascultarea răspunsurilor la întrebări presupune, obligatoriu respectarea 
unei conduite tactice specifice, a unor reguli tactice cum sunt : 
- Ascultarea victimei cu atenţie şi seriozitate, evitându-se gesturile de 
enervare, expresiile ori gesturile de aprobare sau dezaprobare. 
- Evitarea reacţiilor bruşte la contradicții, incoerenţe, stări de agitație, fără 
exteriorizarea surprinderii ori nemulțumirii anchetatorului. 
- Observarea cu atenţie, dar fără ostentaţie, a modului în care reacţionează 
persoana vătămată la întrebări asociate cu posibili indici de nesinceritate. 
Verificarea şi aprecierea declaraţiilor persoanei vătămate. Verificarea 
declarațiilor părţilor vătămate este absolut necesară pentru stabilirea veracităţii 
lor şi aprecierea corectă a depoziţiei. Verificarea se va face prin compararea 
declaraţiilor persoanei vătămate cu celelalte mijloace de probă administrate în 
cauză, precum şi prin efectuarea unor activităţi de urmărire penală, cum ar fi: 
ascultarea martorilor, învinuiţilor (inculpaţilor), confruntările, constatările 
tehnico-ştiinţifice ori expertizele, reconstituirile, cercetările locului faptei etc. 
Evaluarea declaraţiilor se poate realiza şi prin efectuarea altor activități 
în afara celor de urmărire penală, precum: studierea unor înscrisuri emanate de 
la persoana ascultată, verificarea activităților desfăşurate în perioada în care 
susţine că s-a aflat la locul săvârșirii faptei. Operația de analiză a unei declaraţii 
se efectuează în cadrul examinării şi cântăririi întregului probatoriu, aceasta 
presupunând un studiu comparativ al faptelor stabilite prin intermediul 
persoanei vătămate, cât şi un studiu al calităţii surselor directe sau indirecte din 
care provin datele. Evaluarea declaraţiei victimei impune, totodată, o analiză de 
conţinut, pe baza căreia organul de urmărire penală sau instanţa de judecată 
interpretează în mod ştiinţific materialul informativ adunat, pentru a stabili în ce 
măsură acesta serveşte, coroborat cu alte date, la aflarea adevărului. 


281 


Procedee tactice folosite în investigațiile penale. Evoluţii 


BIBLIOGRAFIE 


N. Volonciu, Tratat de drept procesual penal, Vol. I, Bucureşti, 1994. 

I. Neagu, Drept procesual penal - Tratat, Ed. Global Lex, Bucureşti, 2002. 

I. Neagu, Drept procesual penal, Partea Generală, vol. I, Ed. Euro-Trading, 
Bucureşti, 1992. 

A. Ciopraga, Criminalistica - Tratat de tactică, Ed.Gama, laşi, 1996. 

A. Ciopraga, Criminalistică - Tratat de tactică, Ed. Gama, laşi, 1997. 

H. von Henting, The Criminal and His Victim, Studies in the Sociology of 
Crime, New Haven, 1948. 

B. Mendelshon, La victimologie et les besoins de la société actuelle, în 
Rev. Sociologie abstract, 1973. 

C. R. Souchet - Cahiers de V. Stanciu, De la Criminologie à la 
Victimologie, no.2, Paris, 1989. 

T. Bogdan, I. Sântea şi R. Drăgan-Cornianu, Comportamentul uman în 
procesul judiciar, Ed. Ministerului de Interne, Bucureşti, 1983. 

Em. Stancu, Criminalistica, vol. II, Ed. Actami, Bucureşti, 1995. 

Em. Stancu, Criminalistica - ştiinţa investigării infracţiunilor, vol. I, Ed. 
Tempus, Bucureşti, 1992. 

T. Bogdan, Curs introductiv în psihologia judiciară, Tipografia 
Învățământului, Bucureşti, 1957. 

N. Mitrofan şi colab., Psihologie judiciară, Ed. Şansa, Bucureşti, 2000. 

C. Bulai, Drept Penal Român, Partea Generală, Ed. Şansa, Bucureşti, 1992. 
C-tin Mitrache, Drept penal român, partea generală, Ed. Şansa, Bucureşti 
2002. 

O. Loghin, A. Filipaş, Drept Penal, Partea Specială, Ed. Şansa, 
Bucureşti, 1992. 

V. Dongoroz, S. Kahane, G. Antoniu, C-tin Bulai, N. Iliescu, R. Stănoiu, 
Explicații teoretice ale Codului de Procedură Penală Român, vol. I, 
Bucureşti, 1974. 

V. Dongoroz, S. Kahane, G. Antoniu, C-tin Bulai, N. Iliescu, R. Stănoiu, 
Explicații teoretice ale Codului de procedură penală, vol. I, Ed. Academiei 
României, Bucureşti, 1975 

G. Theodoru, L. Moldovan, Drept Procesual Penal, Ed. Didactică şi 
Pedagogică, Bucureşti, 1979. 

Al. Roşca, Psihologie generală, Ed. Didactică şi Pedagogică, Bucureşti, 
1973. 

M. Golu, Percepție şi activitate, Ed. Ştiinţifică, Bucureşti, 1961. 

L. Prévost, Enquête criminelle. 

S. A. Golunski, Criminalistica, Ed. Ştiinţifică, Bucureşti, 1961. 

T. Bogdan, Curs introductiv în psihologia judiciară. 

I. E. Sandu, V. Bercheşan, Tratat de tactică criminalistică. 

C. Suciu, Criminalistică, Ed. Didactică şi Pedagogică, Bucureşti, 1972. 


282 


Prof. univ. dr. Stancu Emilian 


CAPITOLUL 7 
TACTICA EFECTUĂRII PERCHEZIȚIEI 


7.1. Noțiunea, importanţa şi scopul percheziţiei 

Percheziţia este o activitate cu pondere deosebită în instrumentarea 
cauzelor penale. Aproape nu există cauză in care organele de urmărire penală să 
nu recurgă la această activitate pentru descoperirea de obiecte, înscrisuri sau 
valori necesare probării activităţii infracționale si, implicit, a vinovăţiei 
făptuitorului. În acelaşi timp, percheziţia, se prezintă ca o activitate deosebit de 
complexă şi de dificilă, ca una dintre cele mai pretenţioase pe care le execută 
organele de urmărire penală. Nici o altă activitate nu implică pătrunderea în cele 
mai intime detalii ale vieţii personale si familiale, în drepturile de proprietate 
asupra imobilelor, terenurilor şi altele, ca percheziţia. 

În literatura de specialitate este învederată importanţa percheziţiei, 
determinată de faptul că, in multe împrejurări, ea devine decisivă în 
soluționarea cauzei penale,prin obţinerea de probe absolute necesare stabilirii 
faptelor sau împrejurărilor în care a fost săvârşită o infracțiune, precum şi a 
identificării autorului. 

Rolul particular al percheziţiei rezultă şi din faptul că, în interesul major 
al justiţiei, organele de urmărire penală, au posibilitatea să efectueze acest act 
chiar şi în condiţiile în care, aparent, ar însemna o încălcare a inviolabilităţii 
domiciliului, a persoanei sau a secretului corespondenţei, cum este cazul 
infracţiunilor flagrante, respectând, însă, prevederile legii. 

Potrivit doctrinei, percheziţia este activitatea de urmărire penală şi de 
tactică criminalistică care constă în „cercetarea efectuată asupra îmbrăcămintei 
unei persoane sau la locuinţa acesteia cu scopul de a găsi şi ridica obiecte sau 
înscrisuri, cunoscute organului judiciar, dar nepredate de bunăvoie, precum şi în 
vederea eventualei descoperiri a unor alte mijloace de probă”. 

Potrivit legii, percheziţia este „activitatea de urmărire penală şi de tactică 
criminalistică care constă în căutarea într-o anumită încăpere ori într-un alt loc 
la o anumită persoană, a obiectelor, valorilor dobândite de pe urma 
infracțiunilor, instrumentelor ce au servit la săvârşirea infracțiunii, precum şi a 
altor obiecte sau documente care ar putea avea importanţă pentru cauza penală”. 

Observăm că, pentru efectuarea acestui act procedural legea prevede 
existența uneia din situaţiile cu caracter de cerinţe substanțiale: când există sau 
se presupune în mod întemeiat că ar exista un obiect sau înscris ce poate servi 
ca mijloc de probă şi care s-ar afla în posesia unei persoane fizice sau juridice, 
sau când recurgerea la procedeul percheziţiei este necesară pentru descoperirea 
şi strângerea mijloacelor de probă. 

În cazul primei situaţii, pentru a se dispune efectuarea percheziţiei 
trebuie să fie îndeplinite cumulativ următoarele condiţii: 

- persoana fizică sau juridică la care există date sau se presupune că s-ar 
afla obiectul sau înscrisul ce poate servi ca mijloc de probă să fi fost invitată să 
prezinte şi să predea acel obiect sau înscris; 

- persoana în cauză să tăgăduiască existența sau deținerea acestora, 
precum şi ori de câte ori există indicii temeinice că efectuarea unei percheziţii 
este necesară pentru descoperirea şi strângerea probelor, se poate dispune 
efectuarea acesteia. 

Organul judiciar care urmează a efectua percheziţia este obligat ca, în 
prealabil, să se legitimeze şi în cazurile prevăzute de lege, să prezinte 
autorizaţia dată de judecător . 

În cazul celei de-a doua situaţii este necesară îndeplinirea unei singure 
condiţii şi anume percheziţia să fie considerată ca necesară pentru descoperirea 
şi strângerea mijloacelor de probă. Deci, legea lasă la aprecierea organului de 
urmărire penală şi a instanţei de judecată constatarea necesităţii şi oportunității 
efectuării percheziţiilor, fără să îngrădească libertatea de apreciere prin 
impunerea vreunei alte condiţii. Percheziţia este deci posibilă, în a doua situaţie, 
ori de câte ori are ca scop descoperirea vreunor indicii sau unor mijloace de 
probă privind fie fapta, fie vinovăția făptuitorului în săvârşirea acesteia. Este de 
asemenea posibilă percheziţia pentru prinderea făptuitorului atunci când sunt 
indicii că el se află ascuns într-o anumită locuinţă. 

Prin efectuarea percheziţiei în raport cu natura şi particularităţile cauzei 
se asigură realizarea uneia sau mai multora din următoarele scopuri: 

- descoperirea de obiecte sau înscrisuri ce conţin sau poartă urmele 
infracțiunii; 

- descoperirea de obiecte, înscrisuri sau valori care au fost folosite ori au 
fost destinate să servească la comiterea faptei; 

- descoperirea şi ridicarea de obiecte, înscrisuri sau valori, produs al 
infracțiunii; 

- identificarea bunurilor şi valorilor procurate cu sumele de bani rezultate 
din infracţiune; 

- descoperirea persoanelor dispărute de la domiciliu, a cadavrelor ori a 
părţilor din cadavre; 

- descoperirea de obiecte, înscrisuri sau valori deţinute contrar 
dispoziţiilor legale (arme, muniții, toxice, stupefiante, metale şi pietre preţioase 
etc.); 

- descoperirea de obiecte şi valori aflate în patrimoniul făptuitorului sau al 
părţii responsabile civilmente, care fac obiectul indisponibilizării — în vederea 
reparării prejudiciului cauzat prin infracţiune ori pentru garantarea executării 
pedepsei amenzii; 

- descoperirea şi ridicarea de bunuri, înscrisuri sau valori provenite din 
infracțiuni săvârşite anterior şi ai cărei autori nu au fost descoperiţi; 

- descoperirea unor bunuri sau valori primite în vederea săvârşirii unor 
infracţiuni în legătură cu serviciul. 

Istoricul instituției percheziţiei — Prima reglementare a instituției 
percheziţiei a fost in anul 1865 în „Codicele de procedura penale” al 
domnitorului Alexandru loan-Cuza. Astfel, art. 35 din respectivul Cod 
dispunea: „Dacă crima sau delictul este de aşa natură încât să fie de crezut că s- 
ar pute face probe din niscariva hârtii sau alte lucruri ce se află în posesiunea 
prevenitului, procuratorul se va transporta îndată în locuinţa lui, spre a face 
perquisiţiunea obiecteloru ce i s-ar păre că ar pute să ajute la darea pe față a 
adeverului”. De asemenea art. 86 reglementa percheziţia în cazul infracțiunii 
flagrante, dispunând: „Dispoziţiunile [...] privitore la luarea obiectelor a căror 
perquisițiune pote fi făcută de ministeriul public în casu de flagrante delict, se 
aplică şi la judecătorul de instrucțiune”. 

Codul de procedură penală adoptat în timpul regelui Carol al II-lea 
reglementa de asemenea instituția percheziţiei. Se observă o îmbunătăţire a 
reglementării în acest domeniu, instituţia percheziţiei fiind tratată într-un mod 
mai detaliat. În capitolul III intitulat „Autorităţile şi organele chemate a ordona 
şi executa primele cercetări”, secţiunea a III-a „Atribuţiunile poliţiei judiciare şi 
procedura primelor cercetări”, art. 208 reglementează de o manieră generală 
această instituţie: efectuarea percheziției corporale, a celei domiciliare, 
obţinerea autorizaţiei în vederea efectuării percheziţiei domiciliare. Alineatul 4 
al acestui articol precizează că „Percheziţia în caz de urgenţă se poate face fără 
autorizaţie, când nu este opunere”. Referiri la efectuarea percheziţiei în cazul 
infracţiunii flagrante se fac şi în acest cod. Astfel, art. 220 dispune: „În toate 
cazurile flagrante de crimă sau de delict, ofiţerul de poliţie judiciară are dreptul 
să facă percheziţii domiciliare şi să efectueze cercetările”. În Titlul III al acestui 
cod, capitolul II „Procedura instrucției”, secţiunea a III-a „Cercetarea la faţa 
locului, percheziţiile şi ridicarea de acte şi de obiecte”, articolele 246-249 
reglementează procedura efectuării percheziţiei. Conform art. 246 percheziţiile 
domiciliare nu se pot efectua decât de judecătorul de instrucţie sau în prezenţa 
sa ori de un ofițer de poliție judiciară, delegat de judecătorul de instrucţie. 
Atunci când percheziţia este efectuată de un ofiţer de poliţie judiciară este 
necesară prezenţa a doi martori. De asemenea art. 249 dispune că percheziția nu 
se poate face de la ora 20.00 la ora 6.00 decât de judecătorul de instrucţie în 
persoană. 

Percheziţia se regăseşte de asemenea şi în Codul de procedură penală 
adoptat în anul 1968. În mare parte dispoziţiile referitoare la percheziţie sunt 
asemănătoare celor prevăzute în Codul Carol al II-lea. Acest cod reglementează 
într-un mod mai amănunţit procedura percheziției. Astfel art. 104-111 cuprind: 
modul de efectuare a percheziţiei domiciliare, corporale, identificarea şi 
păstrarea obiectelor, întocmirea procesului-verbal de percheziţie şi datele pe 
care trebuie să le cuprindă, măsuri privind obiectele ridicate, conservarea sau 
valorificarea acestora precum şi dispoziţii speciale privind unitățile publice. 

Reglementarea actuală a percheziţiei a suferit modificări prin Ordonanţa 
de urgenţă a Guvernului nr. 109 din 2003. 

În raport de prevederile anterioare se constată următoarele elemente de 
noutate: 

1. Atât în cursul urmăririi penale, cât şi în cursul judecății percheziţia 
domiciliară se dispune de judecător. 

a) În cursul urmăririi penale judecătorul dispune asupra efectuării 
percheziţiei la cererea procurorului. 

Potrivit art.101 din Codul de procedură penală, astfel cum a fost 
modificat prin Legea 281/2003, percheziţia dispusă în cursul urmăririi penale 
potrivit art. 100 se efectuează de procuror sau de organul de cercetare penală, 
însoţit, după caz, de lucrători operativi. 

Dispunerea percheziţiei se face cu respectarea prevederilor art. 25-29 din 
Codul de procedură penală, respectiv art. 209 din Codul de procedură penală, 
privind competenţa instanţelor şi a parchetelor. 

b) În conformitate cu art. 102 din Codul de procedură penală, în cursul 
Judecăţii, instanţa poate proceda la efectuarea percheziţiei cu ocazia unei 
cercetări locale. În celelalte cazuri dispoziţia instanţei de judecată de a se 
efectua o percheziţie se comunică procurorului în vederea efectuării acesteia. 
Potrivit art. 301 din Codul de procedură penală instanța dispune asupra 
efectuării percheziţiei la cerere sau din oficiu şi se pronunţă potrivit art. 302 din 
Codul de procedură penală prin încheiere motivată. 

Procurorul poate aduce la îndeplinire dispoziţia instanţei prin organul de 
cercetare penală a cărui activitate o supraveghează. 

Percheziţia corporală poate fi dispusă, după caz, de organul de cercetare 
penală, de procuror sau de judecător. 

Percheziţia corporală dispusă de procuror sau de organul de cercetare 
penală în cursul urmăririi penale se efectuează în conformitate cu art. 106 din 
Codul de procedură penală. 

În privinţa percheziţiei ce a fost dispusă de judecător sunt aplicabile 
prevederile art. 102 din Codul de procedură penală. 

2. Percheziția domiciliară poate fi dispusă numai după ce a fost 
începută urmărirea penală. 

Aceasta înseamnă că percheziția corporală poate fi efectuată şi înainte de 
începerea urmăririi penale. Astfel potrivit art. 215 din Codul de procedură 
penală, modificat prin Legea nr. 281/2003, comandanții de nave şi aeronave 
pentru infracțiunile săvârşite pe acestea pe timpul cât navele şi aeronavele pe 
care le comandă se află în afara porturilor sau aeroporturilor şi agenții de poliție 
de frontieră, pot efectua percheziții corporale. 

Textul trebuie aplicat în corelație cu reglementarea consacrată de art. 
224 din Codul de procedură penală, privind actele premergătoare. 

3: În raport de textul art. 27 alin 3 din Constituție, art. 101 din Codul 
de procedură penală are o nouă configurație, referindu-se numai la autoritățile 
judiciare care pot face percheziția domiciliară în cursul urmăririi penale. Au fost 
înlăturate posibilitățile de efectuare a percheziției domiciliare cu 

consimțământul persoanei în cauză şi a perchezițiilor domiciliare, în cazul 
infracțiunii flagrante, fără autorizaţia magistratului. 

4. O altă modificare a reglementărilor în materie a urmărit punerea 
în acord a prevederilor art. 103 din Codul de procedură penală, care permiteau 
procurorului efectuarea percheziției domiciliare în timpul nopții, cu dispoziţiile 
art. 27 alin 4 din Constituție. Textul constituțional interzice efectuarea 
perchezițiilor în timpul nopţii, exceptând doar infracțiunea flagrantă. Ca atare, 
art. 103 din Codul de procedură penală are în prezent următorul conținut: 
„Ridicarea de obiecte şi înscrisuri, precum şi percheziția domiciliară se pot face 
între orele 6.00-20.00, iar în celelalte ore, numai în caz de infracţiune flagrantă 
sau când percheziția urmează să se efectueze într-un local public. Percheziţia 
începută între orele 6.00-20.00 poate continua şi în timpul nopţii”. 

Considerăm că menţinerea în textul art. 103 din Codul de procedură 
penală a posibilităţii percheziţionării unui local public în timpul nopţii nu 
satisface exigenţele art. 27 alin 4 din Constituţie. 

să În mod corespunzător au fost modificate dispoziţiile art. 111 din 
Codul de procedură penală referitoare la efectuarea percheziţiei la unităţile 
publice şi la alte persoane juridice. 

Potrivit art. 100, alin 1 din Codul de procedură penală: „Când persoana 
căreia 1 s-a cerut să predea vreun obiect sau vreun înscris dintre cele arătate în 
art. 98 tăgăduieşte existenţa sau deținerea acestora, precum şi ori de câte ori 
există indicii temeinice că efectuarea unei percheziții este necesară pentru 
descoperirea şi strângerea probelor, se poate dispune efectuarea acesteia.” 

Clasificarea percheziţiei din punctul de vedere al tacticii criminalistice — 
Deşi clasificarea percheziţiilor, din punct de vedere al legii procesual-penale, se 
face în percheziţii domiciliare şi percheziţii corporale, private însă, prin prisma 
unor particularități tactice de efectuare, percheziţiile domiciliare şi corporale 
pot fi împărțite în mai multe categorii. Astfel: 

a) După natura locului de efectuare: 

epercheziţii ale locurilor închise sau locuite 
e percheziţii ale locurilor deschise 

Din punct de vedere al obiectului său: 

e percheziţii domiciliare 

e percheziţii corporale 

e percheziţii ale vehiculelor 

e percheziţii ale sistemelor informatice 

Percheziţia domiciliară şi percheziţia sistemelor informatice poate fi 
dispusă numai de judecător, prin încheiere motivată, în cursul urmăririi penale, 
la cererea procurorului, sau în cursul judecății, în camera de consiliu, fără 
citarea părților. Participarea procurorului este obligatorie. Aceasta nu poate fi 
dispusă înainte de începerea urmăririi penale. 

Cât priveşte celelalte tipuri de percheziţii acestea pot fi dispuse după caz, 
de organele de cercetare penală, de procuror sau de judecător. 

b) După numărul de persoane la care urmează să se facă percheziţia: 

e percheziţii individuale; 
e percheziţii de grup. 

c) După timpul de efectuare: 

e percheziţii efectuate în timpul zilei; 
e percheziții efectuate în timpul nopții. 

Potrivit legii fundamentale a României, precum şi a legii penale în 
vigoare, organele de cercetare penală pot efectua percheziţia între orele 6.00- 
20.00. Totodată, sunt interzise percheziţiile în timpul nopţii, afară de cazul 
infracțiunilor flagrante. 

d) După persoanele participante: 

e percheziţii la care participă numai lucrători ai organului de 
urmărire penală; 
e percheziţii la care participă şi specialişti 
e) După numărul persoanelor la care se efectuează: 
e percheziţii individuale, efectuate la o singură persoană; 
e percheziţii de grup, care se efectuează, de regulă, simultan; 

În literatura de specialitate, unii autori includ în clasificarea 
percheziţiilor şi următoarele categorii de percheziţii: percheziţiile destinate 
căutării persoanelor şi cadavrelor, percheziţia destinată căutării unor anumite 
obiecte (stupefiante, arme, explozivi, obiecte de artă, etc.) şi percheziţia 
repetată. Cu privire la această ultimă categorie de percheziţie autorul menţionat 
face precizări asupra cazurilor în care este indicată efectuarea acesteia: dacă 
prima percheziţie sau percheziţia anterioară a rămas fără rezultat, atunci când 
organul judiciar deţine date sigure că obiectele sau înscrisurile căutate se află în 
locurile cercetate, dar şi atunci când revăzându-se modul de acţiune se constată 
că s-a procedat cu o anumită superficialitate sau grabă. Nu întotdeauna 
repetarea unei percheziţii este consecinţa unor nereuşite. Din contră, ea poate 
reprezenta un valoros procedeu tactic. 

Indiferent de felul percheziţiei, aceasta trebuie să se desfăşoare în strictă 
conformitate cu dispoziţiile legale, organele de urmărire penală având grijă să 
nu se constrângă drepturile şi libertăţile persoanei decât în măsura în care este 
necesar. De asemenea, pe lângă îndatorirea de a asigura prezenţa persoanelor 
prevăzute de lege, a martorilor asistenţi şi a apărătorului, organele de urmărire 
penală sunt obligate să ia măsuri pentru ca faptele şi împrejurările din viaţa 
personală a celui la care se efectuează percheziția şi care nu are legătură cu 
cauza, să nu devină publice. În acelaşi timp, ele au obligaţia să respecte regulile 
tacticii criminalistice ţinând cont de psihologia percheziționatului, cât şi a celor 
ce desfăşoară activitatea . 

Percheziţia în Noul Cod de Procedură Penală — Instituţia percheziţiei 
este reglementata în proiectul de Cod Procedura Penala în capitolul VI din titlul 
IV „Probele, mijloace de probă şi procedee probatorii” într-o formă mult mai 
amplă decât în actualul Cod de Procedură Penală. 

Percheziţia este clasificată în domiciliară, corporală, informatică sau a 
unui vehicul. Ea se efectuează cu respectarea demnităţii şi a vieţii private iar cu 

ocazia efectuării percheziției organele judiciare şi celelalte autorităţi sunt 
obligate să evite daunele nejustificate. 

Percheziţia domiciliară 

Percheziția domiciliară ori a bunurilor aflate în aceste spaţii poate fi 
dispusă dacă există o suspiciune rezonabilă cu privire la săvârşirea unei 
infracțiuni de către o persoană şi se presupune că percheziţia poate conduce la 
descoperirea şi strângerea probelor cu privire la această infracțiune, la 
conservarea urmelor infracţiunii sau la prinderea suspectului ori inculpatului . 

Percheziția domiciliară poate fi dispusă în cursul urmăririi penale, la 
cererea procurorului, de judecătorul de drepturi şi libertăţi de la instanţa căreia 
i-ar reveni competenţa să judece cauza în primă instanţă sau de la instanţa 
corespunzătoare în grad acesteia în a cărei circumscripție se află sediul 
parchetului din care face parte procurorul care efectuează sau supraveghează 
urmărirea penală. În cursul judecății, percheziţia se dispune, din oficiu sau la 
cererea procurorului, de către instanţa investită cu judecarea cauzei. 

Efectuarea percheziţiei domiciliare 

Mandatul de percheziţie se comunică procurorului, care ia măsuri pentru 
executarea acestuia. 

Percheziţia se efectuează de procuror sau de organul de cercetare penală, 
însoţit, după caz, de lucrători operativi. 

Percheziţia domiciliară nu poate fi începută înainte de ora 6,00 şi după 
orele 20,00, cu excepţia infracțiunii flagrante sau când percheziţia urmează să 
se efectueze într-un local public. 

În cazul în care este necesar, organele judiciare pot restricționa libertatea 
de mişcare a persoanelor prezente sau accesul altor persoane în locul unde se 
efectuează percheziţia . 

Înainte de începerea percheziţiei, organul judiciar se legitimează şi 
înmânează o copie a mandatului emis de judecător persoanei în al cărei 
domiciliu se va efectua percheziţia, reprezentantului acesteia, sau unui membru 
al familiei, iar în lipsă, oricărei alte persoane majore care cunoaşte persoana în 
al cărui domiciliu se va efectua percheziţia şi, dacă este cazul, custodelui. 

În cazul percheziţiei efectuate la sediul unei persoane juridice mandatul 
de  percheziție se înmânează reprezentantului acesteia sau, în lipsa 
reprezentantului, oricărei alte persoane majore. 

Persoanelor prevăzute în alineatele de mai sus li se aduce la cunoştinţă 
că au dreptul ca la efectuarea percheziţiei să participe un avocat. Dacă se 
solicită prezența unui avocat, începerea percheziţiei este amânată până la 
sosirea acestuia, dar nu mai mult de 2 ore de la momentul la care acest drept 
este comunicat, luându-se măsuri de conservare a locului ce urmează a fi 
percheziţionat. În cazuri excepţionale, ce impun efectuarea percheziţiei de 
urgenţă sau în cazul în care avocatul nu poate fi contactat, percheziția poate 
începe şi înainte de expirarea termenului de 2 ore. 

De asemenea, persoanei percheziționate i se va permite să fie asistată ori 
reprezentată de o persoană de încredere. 


289 


Procedee tactice folosite în investigațiile penale. Evoluţii 


În mod excepţional, percheziţia poate începe fără înmânarea copiei 
mandatului de percheziţie, fără solicitarea prealabilă de predare a persoanei sau 
a obiectelor, precum şi fără informarea prealabilă privind posibilitatea solicitării 
prezenţei unui avocat sau a unei persoane de încredere, în următoarele cazuri: 

a) când este evident faptul că se fac pregătiri pentru acoperirea urmelor 
sau distrugerea probelor ori a elementelor ce prezintă importanţă pentru cauză; 

b) dacă există suspiciunea că în spaţiul în care urmează a se efectua 
percheziţia se află o persoană a cărei viaţă sau integritate fizică este pusă în 
pericol; 

c) în spaţiul unde urmează a fi efectuată percheziţia nu locuieşte nici o 
persoană. 

În cazurile prevăzute mai sus, copia mandatului de percheziţie se 
înmânează de îndată ce este posibil. 

Organele judiciare care efectuează percheziţia pot folosi forţa, în mod 
adecvat, pentru a pătrunde într-un domiciliu, dacă: 

a) există motive temeinice pentru a anticipa rezistență armată sau alte 
tipuri de violenţă 

b) în cazul unui refuz sau dacă nu a fost primit nici un răspuns la 
solicitările repetate ale organelor judiciare de a pătrunde în domiciliu. 

Percheziţia domiciliară se efectuează în prezenţa persoanei căreia i s-a 
înmânat mandatul de percheziţie sau a unui reprezentant al acesteia. 

Organul judiciar care efectuează percheziţia are dreptul să deschidă, prin 
folosirea forţei, încăperile, spaţiile, mobilierul şi alte obiecte în care s-ar putea 
găsi obiectele, înscrisurile, urmele infracţiunii sau persoanele căutate, în cazul 
în care posesorul acestora nu este prezent sau nu doreşte să le deschidă de bună 
voie. La deschiderea acestora organele judiciare ce efectuează percheziţia 
trebuie să evite daunele nejustificate. 

Organul judiciar este obligat să se limiteze la ridicarea numai a 
obiectelor şi înscrisurilor care au legătură cu fapta pentru care se efectuează 
urmărirea penală, indicate în mandat. Obiectele sau înscrisurile a căror 
circulaţie sau deţinere este interzisă sau în privinţa cărora există suspiciunea că 
pot avea o legătură cu săvârşirea unei infracţiuni pentru care acţiunea penală se 
pune în mişcare din oficiu, se ridică întotdeauna. 

Este interzisă efectuarea în acelaşi timp cu percheziția a oricăror acte 
procedurale în aceeaşi cauză, care prin natura lor împiedică persoana la care se 
face percheziția sa participe la percheziţie. 

Locul în care se desfăşoară percheziția, precum şi persoanele sau 
obiectele găsite pe parcursul percheziţionării pot fi fotografiate sau înregistrate 
audio-video. 

Înregistrarea audio-video sau fotografiile efectuate sunt anexate 
procesului verbal de percheziţie şi face parte integrantă din acesta. 

Dispoziţii speciale privind percheziţiile efectuate la o autoritate publică, 


instituție publică sau alte persoane juridice de drept public 

Dispoziţiile din prezenta secţiune se aplica în mod corespunzător şi 
atunci când actele procedurale se efectuează la o autoritate publică, instituţie 
publică sau alte persoane juridice de drept public, dispoziţii care se completează 
după cum urmează: 

a) organul judiciar se legitimează şi înmânează o copie a mandatului de 
percheziţie reprezentantului autorităţii, instituţiei, sau persoanei juridice de 
drept public; 

b) percheziția se efectuează în prezenţa reprezentantului autorităţii, 
instituţiei, sau persoanei juridice de drept public, ori a altei persoane majore; 

c) copie de pe procesul-verbal de percheziţie se lasă reprezentantului 
autorităţii, instituţiei, sau persoanei juridice de drept public. 

Percheziția corporală presupune examinarea corporală externă a unei 
persoane, ce poate include şi examinarea a cavităţii bucale, a nasului, urechilor, 
a părului, a îmbrăcămintei, a obiectelor pe care o persoană le are asupra sa sau 
sub controlul său, la momentul efectuării percheziţiei. 

În cazul în care există o suspiciune rezonabilă că prin efectuarea unei 
percheziţii corporale vor fi descoperite urme ale infracţiunii, corpuri delicte sau 
alte obiecte ce prezintă importanţă pentru aflarea adevărului în cauză, organele 
judiciare sau orice autoritate cu atribuţii în asigurarea ordinii şi securităţii 
publice procedează la efectuarea acesteia. 

Organul judiciar trebuie sa ia măsuri ca percheziția să fie efectuată cu 
respectarea demnităţii şi intimităţii persoanei. 

Percheziţia se efectuează de o persoană de acelaşi sex cu persoana 
percheziţionată. 

Înainte de începerea percheziţiei, persoanei percheziţionate i se solicită 
predarea de bună voie a obiectelor căutate. Dacă persoana sau obiectele căutate 
sunt predate, nu se mai efectuează percheziţia, cu excepţia cazului când se 
consideră util să se procedeze la aceasta, pentru căutarea altor obiecte sau urme. 

Percheziţia unui vehicul —  Percheziţia unui vehicul presupune 
examinarea exteriorului sau interiorului unui vehicul sau a altui mijloc de 
transport ori a componentelor acestora. 

Percheziţia unui vehicul se efectuează în condiţiile există o suspiciune 
rezonabilă că prin efectuarea unei percheziţii a unui vehicul vor fi descoperite 
urme ale infracțiunii, corpuri delicte sau alte obiecte ce prezintă importanţă 
pentru aflarea adevărului în cauză, organele judiciare sau orice autoritate cu 
atribuţii în asigurarea ordinii şi securităţii publice procedează la efectuarea 
acesteia. 

Procesul verbal de percheziţie a unui vehicul trebuie să cuprindă pe 
lângă menţiunile prevăzute pentru percheziţia corporală şi datele de identificare 
ale vehiculului, precum şi datele de identificare ale martorului prezent la 
efectuarea percheziţiei. 

Procesul-verbal se semnează pe fiecare pagină şi la sfârşit de cel care îl 
încheie, persoana al cărei vehicul a fost percheziţionat, dacă a fost prezentă la 
percheziţie, precum şi de martori. Dacă vreuna dintre aceste persoane nu poate 

sau refuză să semneze, se face menţiune despre aceasta precum şi despre 
motivele imposibilității sau refuzului de a semna. Persoanei percheziţionate i se 
înmânează o copie a procesului verbal. 

Percheziţia informatică şi accesul într-un sistem informatic — Judecătorul 
de drepturi şi libertăţi poate dispune efectuarea unei percheziţii informatice, la 
cererea procurorului, atunci când pentru descoperirea şi strângerea probelor este 
necesară cercetarea unui sistem informatic sau a unui suport de stocare a datelor 
informatice. 

Prin accesul la un sistem informatic se înţelege pătrunderea într-un 
sistem informatic sau mijloc de stocare a datelor informatice fie direct, fie de la 
distanţă, prin intermediul unor programe specializate ori prin intermediul unei 
reţele, în scopul de a identifica probe. 

Prin sistem informatic se înţelege orice dispozitiv sau ansamblu de 
dispozitive interconectate ori aflate în relaţie funcțională, dintre care unul sau 
mai multe asigură prelucrarea automată a datelor, cu ajutorul unui program 
informatic. 

Prin date informatice se înţelege orice reprezentare de fapte, informaţii 
sau concepte sub o formă adecvată prelucrării într-un sistem informatic, inclusiv 
un program capabil să determine executarea unei funcții de către un sistem 
informatic. 

Procurorul înaintează cererea prin care se solicită încuviințarea efectuării 
percheziţiei informatice sau accesul într-un sistem informatic împreună cu 
dosarul cauzei judecătorului de drepturi şi libertăți . 

Cererea se soluţionează, în camera de consiliu, fără citarea părților. 
Participarea procurorului este obligatorie. 

Judecătorul dispune prin încheiere admiterea cererii, atunci când aceasta 
este întemeiată, încuviințarea efectuării percheziţiei informatice sau accesului la 
un sistem informatic şi emite de îndată mandatul de percheziţie sau de acces. 


7.2. Pregătirea în vederea efectuării percheziţiei 

Pregătirea în vederea efectuării percheziţiei — în special a celei 
domiciliare şi la locul de muncă — reprezintă un proces complex de studiu şi de 
organizare, dictat de necesitatea desfăşurării ei în bune condiţii şi de realizarea 
scopului propus. Lipsa de pregătire sau superficialitatea în efectuarea ei au 
consecințe dăunătoare pentru cauză, imposibilitatea efectuării percheziţiei, 
nerealizarea scopului pe care îl urmăreşte, pierderea unor mijloace materiale de 
probă necesare aflării adevărului şi o slabă finalitate judiciară. Pregătirea 
temeinică se impune cu atât mai mult, cu cât prin gradul sporit de dificultate şi 
complexitate, prin caracterul ei laborios, percheziţia se prezintă ca o activitate 
de grup, de echipă. 

Reuşita unei percheziţii depinde, ca şi în cazul celorlalte acte de urmărire 
penală, de modul în care aceasta este pregătită. 

Activităţile premergătoare se materializează în următoarele activităţi: 

Stabilirea scopului — Determinarea cu precizie a scopului percheziţiei se 
face în funcţie de infracțiunea cercetată (omor, delapidare, furt, înşelăciune, viol 
etc.), ceea ce presupune ca organul judiciar să aibă o reprezentare suficient de 
clară asupra naturii obiectelor sau înscrisurilor căutate, a orice poate reprezenta 
produs al faptelor investigate, ori care să fi fost folosit la săvârşirea acestora . 

Stabilirea obiectelor, înscrisurilor sau valorilor care fac obiectul 
căutărilor, a naturii, formelor şi dimensiunilor acestora, prezintă importanţă 
deosebită. În raport cu datele obţinute referitoare la bunurile, valorile şi 
înscrisurile ce fac obiectul percheziţiei, la persoana celui percheziţionat, se 
stabilesc posibilitățile de ascundere, locurile de examinat, metodele specifice de 
căutare şi mijloacele tehnice adecvate, efectivele destinate activităţii. 

Cunoaşterea unor date despre percheziţionat — Cunoaşterea persoanelor 
la care urmează să se efectueze percheziția şi în legătură cu care există indicii 
temeinice de participare la activitatea infracţională este un alt aspect important 
ce trebuie avut în vedere în cadrul pregătirii percheziţiei. De regulă, cunoaşterea 
se referă la personalitatea, la gradul de cultură, profesiunea şi funcţia exercitată, 
viaţa de familie, raporturile cu vecinii, relaţiile pe care le întreţine cu diverse 
alte persoane, îndeosebi prieteni mai apropiaţi, pasiunile, muncile din 
gospodărie pe care se pricepe să le facă, alte activităţi pe care le desfăşoară în 
calitate de amator (mecanică, fotografiere, înregistrări muzicale etc.) fără ca 
acestea să fie interpretate drept o imixtiune în viața intimă a persoanei . 

Organele de urmărire penală trebuie să cunoască, pe lângă datele privind 
identitatea, starea civilă, cetăţenia, naționalitatea şi alte date ale celui ce 
urmează a fi percheziționat. Astfel, obţinerea unor informaţii privind studiile, 
profesia, funcţiile deţinute anterior, ocupaţia actuală, locul de muncă, 
preocupările extraprofesionale, cunoştinţele pe care le posedă în domeniul altor 
meserii, pasiunile, viciile, relaţiile la locul de muncă şi în afara acestuia, cercul 
de prieteni, anturajul, şi, nu în ultimul rând, antecedentele penale, sunt de natură 
să contureze tabloul psiho-comportamental al celui cu care urmează să se 
confrunte — evident pe tărâm psihologic — organele de urmărire penală. Sub 
aspectul tratat interesează, de asemenea, numărul persoanelor ce-i compun 
familia, comportamentul în familie şi societate, atitudinea față de membrii 
familiei, vecini, inclusiv raporturile percheziționatului şi a familiei sale cu 
aceştia ş.a. 

Cunoaşterea unor date referitoare la locul unde urmează a se efectua 
percheziţia — Tot în cadrul activităţilor pregătitoare trebuie să se obțină unele 
date despre locul ce urmează a fi percheziţionat. Pe lângă stabilirea corectă a 
adresei unde se află imobilul vizat, organul de urmărire penală are obligaţia de a 
ţine cont de următoarele aspecte: 

- caracteristicile de construcție ale clădirii (amplasamentul, 
numărul de nivele, construcţii auxiliare, materialul de construcţie ş.a.); 

- planul exterior şi interior al locuinţei percheziționate, sub aspectul 
cunoaşterii întinderii suprafeţei ce va fi percheziționată, delimitările ei în raport 
cu împrejurimile şi vecinătăţile — repere naturale, garduri vii, garduri de lemn, 

sârmă etc. — compoziţiei şi structurii terenului înconjurător, particularitățile 
vegetației şi reliefului, modul de amplasare a diferitelor camere şi dependinţe 
ale locuinţei, destinaţia acestora, eventualele modificări sau amenajări făcute pe 
parcurs de locatari; 

- căile de acces în locuinţă — drumuri, cărări, numărul uşilor de 
intrare-ieşire, posibilitățile de acces prin alte imobile, existenţa podurilor, 
beciurilor, teraselor ş.a.; 

- spațiile folosite în comun sau în exclusivitate, lucru extrem de 
important ce trebuie avut în vedere cu ocazia legalizării formelor necesare 
percheziţiei; 

- posibilitățile de comunicare cu exteriorul, fie telefonică, fie de 
altă natură. 

Informaţiile necesare cunoaşterii locului ce urmează a fi percheziționat 
pot fi obţinute — ca şi în cazul percheziționatului — din diverse surse: informaţii 
furnizate de organele locale ale administraţiei de stat, de conducerea unităţii al 
cărei salariat este cel în cauză, colegi de serviciu, cunoştinţe, prieteni, vecini. 
Indiferent de sursă, informaţiile trebuie verificate, atât sub aspectul sincerităţii 
şi veridicităţii lor, cât şi din punct de vedere al raporturilor existente între cei ce 
le furnizează şi persoanele la care se referă . De asemenea, trebuie avut în 
vedere ca, pentru obținerea datelor necesare cunoaşterii locurilor ce vor fi 
percheziţionate, să se procedeze cu maximă discreţie, evitându-se alertarea 
persoanelor vizate . 

Aspecte de ordin psihologic privind percheziționatul şi pe cei care 
efectuează percheziţia 

Psihologia percheziţionatului — Percheziţia este, fără îndoială, o 
adevărată confruntare pe tărâm psihologic, între cei care efectuează această 
activitate şi persoanele percheziţionate. De aici decurge necesitatea cunoaşterii 
unor probleme de psihologie judiciară, îndeosebi a psihologiei 
percheziționatului şi a celor care o efectuează . 

În realizarea scopului percheziției, un rol important îl are observarea, 
capacitatea organului de urmărire penală de a se orienta, de a sesiza, selecta şi 
atribui adevărata semnificație celor mai neînsemnate reacții ale celui 
percheziționat. 

Percheziționatul urmăreşte cu interes şi emoție activitatea celor ce 
efectuează percheziția, aşa încât nu poate rămâne pasiv la diferitele etape ale 
căutărilor, la ceea ce se petrece. 

Indiferent de pregătirile pe care le-a făcut în prealabil, percheziționatul 
nu va putea să nu reacționeze față de evoluția organelor care efectuează 
percheziția. Aceasta în ciuda faptului că cel percheziționat poate simula 
stăpânirea de sine, calmul, nedumerirea, unele stări de boală, leşin, atitudini de 
protest sau de revoltă, toate în scopul fie de a impresiona, fie de a intimida pe 
cei ce efectuează percheziția. Expresiile emoționale, care constituie parte a 
manifestărilor comportamentale, permit perceperea stărilor emotive ale 
percheziționatului . 

În momentul efectuării percheziţiei, persoanele în cauză sunt cuprinse de 
stări emoţionale specifice. Tensiunea psihică este cu atât mai pronunţată cu cât 
obiectele sau înscrisurile căutate se află la domiciliul sau asupra persoanelor 
percheziţionate, ajungând la limita superioară pe măsură ce organul judiciar se 
apropie de locul în care se găsesc . 

Principalele manifestări somato-viscerale ale persoanelor, determinate de 
stările de tensiune psihică, ce pot fi sesizate direct de către organul judiciar care 
efectuează percheziția sunt următoarele : 

- dereglarea respirației şi a emisiei vocale, răguşirea însoţită de scăderea 
salivaţiei, mişcarea neregulată a „mărului lui Adam"; 

- crisparea, schimbarea expresiei normale a feţei, efectuarea de mişcări, 
de gesturi sau acţiuni nefireşti; 

- modificarea activităţii cardiovasculare, manifestată, printre altele, prin 
congestionare sau paloare, tipice emoţiei; 

- modificarea timpului de latenţă, persoanele răspunzând cu întârziere, 
iar alteori precipitat la întrebările care au încărcătură afectogenă. 

Calitatea observării efectuate este dependentă, într-o măsură apreciabilă, 
de capacitatea de mobilizare a atenţiei asupra obiectului observării. Astfel, 
urmărind privirea percheziţionatului — din ce în ce mai concentrată spre mâinile 
celui care caută — organul de urmărire penală are posibilitatea să-şi intensifice 
căutările în locul sau zona care au generat astfel de reacţii. De asemenea, modul 
în care vorbeşte percheziţionatul poate constitui un indiciu în orientarea 
căutărilor şi descoperirea locurilor de ascundere. 

Deosebit de importantă este sesizarea manifestărilor ce trădează 
pierderea controlului din partea percheziţionatului: servilism, sârguinţă, grijă 
deosebită pentru anumite obiecte, dragoste subită pentru unele activităţi de 
ordin gospodăresc ( udatul florilor, mutarea mobilierului ori a altor obiecte, 
curățirea sau aranjarea acestora). Surprinzând comportamentul celui 
percheziționat, modul cum este marcat de stările afectiv-emoţionale, organul de 
urmărire penală trebuie să interpreteze corect astfel de manifestări, ținând cont 
de natura activităților desfăşurate până în acel moment, de locurile şi obiectele 
examinate. Din acest considerent este indicat să fie marcat exact momentul 
apariției unor astfel de reacții — în ce moment al activității şi în legătură cu 
examinarea căror obiecte — şi, mai ales, să se stabilească dacă se repetă în cazul 
reluării activităţilor care le-au determinat. 

Cunoaşterea psihologiei percheziționatului permite organului de urmărire 
penală să diferenţieze reacţiile ce apar în legătură cu activitatea de percheziţie 
de reacțiile datorate altor cauze, însuşi evenimentul percheziţiei, grija faţă de 
unele obiecte de valoare ori care au pentru el o valoare afectivă (tablouri, 
sculpturi, lucrări de mare valoare artistică, istorică sau ştiinţifică, 
corespondenţă, jurnale, memorii, fotografii etc.) fără să facă parte din categoria 
celor care interesează cauza, găsirea unor obiecte sau înscrisuri ce nu fac 
obiectul percheziției dar care, din motive mai mult sau mai puţin justificate, pot 
fi considerate de membrii familiei compromițătoare ş.a. 

Manifestările făcând parte din categoria stărilor reactive, cum ar fi: 
mototolirea batistei, roaderea unghiilor, gesticulările, spasmul glotic, atracţia 
către anumite locuri sau obiecte, se pot datora stărilor prin care trece 
percheziţionatul, însă, datorită faptului că pot fi supuse controlului, ele pot fi şi 
dirijate. Nu de puţine ori, încercarea de disimulare a stărilor emoţionale se poate 
ascunde în spatele unei comportări condescendente, concretizată într-o 
amabilitate exagerată, în solicitudinea de a fi pe placul celor care efectuează 
percheziţia, de a pune la dispoziția acestora obiectele căutate, de a adresa 
invitaţia controlării unor încăperi sau obiecte ş.a. Alteori, comportamentul 
percheziţionatului se situează la polul opus, el recurgând la atitudini de protest, 
de indignare, acreditând ideea că reputaţia şi cinstea de care se bucură îl pun la 
adăpost de orice bănuială şi, prin urmare, percheziţia este lipsită de sens. Cele 
două tipuri comportamentale vizează, de cele mai multe ori, derutarea organului 
de urmărire penală, dirijarea lui spre o pistă falsă şi, în final, renunţarea la 
căutarea obiectelor. 

Practica organelor de urmărire penală cunoaşte suficiente cazuri când cel 
percheziţionat încearcă să împiedice buna desfăşurare a activităţii. Printre 
acestea, amintim: refuzul de a deschide încăperile, atitudinea arogantă, 
comportarea provocatoare, jignitoare, insulta, ironia, „îmbolnăvirea” subită etc. 

Există şi persoane ce insistă să fie verificate diverse încăperi sau obiecte, 
situaţie ce poate fi interpretată fie ca o încercare de distragere a atenţiei, fie ca o 
determinare a organului judiciar să nu caute tocmai în acele locuri. Desigur, 
într-o asemenea împrejurare, nu poate fi exclusă nici sinceritatea persoanei 
percheziţionate. In prezent, protestele fac referire în mod frecvent la încălcarea 
drepturilor omului, cunoscându-se sensibilitatea organelor judiciare la astfel de 
argumente. 

În practică se întâlnesc şi infractori versaţi ce recurg la metode mai 
„rafinate" de disimulare sau de ascundere a probelor. De exemplu, un 
falsificator de bancnote a ascuns materialele tipografice şi matriţele în partea 
superioară a tocului unei ferestre, într-o nişă căptuşită cu săculeți de nisip, 
pentru ca peretele să aibă acelaşi zgomot la ciocănit, dar scurgerile de tuş au 
scos la iveală ascunzătoarea. Autorul unui furt a ascuns o mică parte din 
obiectele furate în bazinul de apă al wc-ului, iar piesele de aur le-a introdus în 
plutitorul de la suprafaţa aceluiaşi rezervor, mizând pe faptul că ofiţerul de 
poliţie, după descoperirea primelor obiecte, îşi va concentra atenţia în altă parte. 

Metode ingenioase de disimulare folosesc şi traficanţii de droguri care 
locuiesc în imobile situate la curte. Aceştia depozitează rareori drogurile în 
interiorul imobilului, pentru a nu fi descoperite de organele judiciare cu ocazia 
efectuării percheziţiei. În practică au fost descoperite droguri pe acoperişul 
locuinţelor, ascunse înăuntrul unor cărămizi, în coşurile de gunoi, în interiorul 
unor jucării pentru copii, în orificiile de canalizare, în tencuiala pereţilor, în 
adăposturile unor animale, etc . 

Sunt şi situaţii în care obiectele căutate nu pot fi descoperite de la bun 
început. Într-o asemenea împrejurare este posibil să se constate o anumită 

relaxare a persoanei percheziţionate, dar după reluarea căutării, în locul 
percheziţionat anterior, aceasta devine brusc agitată, încercând, câteodată, să se 
împotrivească. 

Din punct de vedere tactic, pentru dejucarea „manevrelor" întreprinse de 
persoana percheziționată (proteste, invitaţie de a verifica anumite locuri, 
distragerea atenţiei, etc.), este indicat ca organul judiciar să adopte o atitudine 
sobră, reținută, să nu reacționeze imediat, demonstrând că este sigur pe sine şi 
hotărât să ducă percheziţia la bun sfârşit . 

Un procedeu tactic util pentru sesizarea mai clară a reacțiilor persoanei 
percheziţionate este şi acela al adresării de întrebări referitoare la destinaţia 
unor obiecte, la dispunerea încăperilor locuinţei, etc., precum şi invitarea 
acesteia să deschidă sau să mute diverse obiecte de mobilier. 

Psihologia organului judiciar care efectuează percheziţia — Psihologia 
organului judiciar care efectuează percheziţia trebuie să fie definită printr-un 
simţ de observaţie bine-dezvoltat, o putere mare de concentrare şi de stabilitate 
a atenţiei, o intuiţie rapidă, capacitate de analiză şi sinteză. Totodată, el trebuie 
să fie perseverent, ordonat, să dea dovadă de mult calm şi chiar de o anumită 
rezistenţă fizică, mai ales în cazul percheziţiilor de lungă durată. 

În esență, efectuarea unei percheziţii reclamă, printre altele, şi o serie de 
calităţi psihofiziologice. Calitățile psihofiziologice ale unui individ sunt 
determinate, printre altele, de forță, mobilitatea şi dinamismul sistemului 
nervos, de echilibrul existent între procesul de excitare şi inhibiţie. 

Faţă de importanţa percheziției pentru aflarea adevărului, este evidentă 
necesitatea urmăririi de către organul de urmărire penală a unei conduite tactice, 
potrivit unor reguli generale, astfel: 

- examinarea minuțioasă şi observarea permanentă, în accepţia sa 
psihologică de dirijare a atenţiei spre o percepţie mai bună, mai completă, atât a 
comportamentului persoanei percheziţionate cât şi a particularităților întregului 
loc în care se face percheziţia. 

- menţinerea stabilității atenţiei, ceea ce impune evitarea 
monotoniei, printr-o anumită variaţie în cercetare, precum şi prin efectuarea de 
pauze pentru odihnă, dar nu într-o manieră comună. 

- adaptarea rapidă la situaţii concrete întâlnite la faţa locului, 
dublate de mobilitatea gândirii în interpretarea datelor obținute pe parcursul 
percheziţiei. Prin urmare, deşi percheziția se desfăşoară potrivit unui plan ce 
serveşte inclusiv la orientarea cercetării spre anumite locuri sau obiecte, organul 
de urmărire penală trebuie să fie pregătit, în orice moment, să renunţe la 
versiunile iniţiale, îndreptându-şi atenţia într-o altă direcție, care se dovedeşte 
corespunzătoare realităţii. 

- percheziţia necesită multă perseverenţă, calm şi răbdare, o 
asemenea activitate fiind incompatibilă cu superficialitatea, nervozitatea, graba 
ori repulsia față de anumite lucruri sau obiecte, elemente pe care scontează 
deseori cel care ascunde un lucru. Sesizând reacţiile tipice tensiunii emoţionale 
ale persoanei percheziționate, în funcţie şi de particularitățile locului 

percheziţionat în acel moment, organul de urmărire penală va avea posibilitatea, 
pe baza unor raționamente inductive şi deductive, să determine în ce măsură un 
anumit obiect sau spaţiu cercetat poate prezenta interes ori are legătură cu 
scopul percheziţiei. 

- evitarea oricăror conflicte cu cel percheziţionat. 

- abținerea de a face aprecieri legate de viața personală şi familială 
ale persoanei percheziționate. 

Stabilirea participanților la percheziție, asigurarea mijloacelor tehnice 
necesare, alegerea momentului începerii percheziției şi a modalităților de 
pătrundere în locuinţa percheziționatului. 

În raport cu scopul percheziției şi cu datele obținute cu privire la 
persoana şi locul care va fi percheziționat, organul de urmărire penală care 
conduce activitatea stabileşte competența echipei care va acționa. Numărul 
participanților diferă, de la caz la caz, fiind determinat — aşa cum s-a precizat — 
de o serie de factori cum ar fi: natura obiectelor, înscrisurilor şi valorilor 
căutate, gradul de dificultate pe care-l implică descoperirea acestora, întinderea 
şi amplasarea locurilor în care se efectuează, datele ce caracterizează 
personalitatea percheziționatului ş.a. 

De regulă la percheziţie participă: organul de urmărire penală, martorii 
asistenți, persoana percheziționatului ori reprezentantul său, reprezentantul 
unităţii — atunci când percheziţia se efectuează la locul de muncă — specialişti 
din diferite domenii — în situaţia când prezenţa acestora se impune — şi eventual 
apărătorul celui percheziționat. 

Potrivit dispoziţiilor legii procesual penale, atunci când procedează la 
efectuarea percheziţiei, în executarea unei dispoziţii a instanţei de judecată, 
organul de cercetare penală este obligat să ia măsuri pentru a asigura prezenţa la 
efectuarea actului procedural a cel puţin doi martori asistenţi. 

Tactica criminalistică recomandă ca alegerea martorilor asistenţi şi 
verificarea dacă aceştia îndeplinesc condiţiile cerute de lege să se facă înainte 
de deplasarea la locul percheziţiei, în felul acesta evitându-se irosirea timpului 
sau apariţia unor incidente nedorite — persoane interesate în cauză, aflate în 
relaţii de duşmănie sau în raporturi de rudenie cu cel percheziționat etc. 

Prezenţa unor specialişti la efectuarea percheziției poate fi reclamată, fie 
de utilizarea unei aparaturi speciale de detectare — a substanţelor toxice, 
stupefiantelor, explozivelor, armelor, munițiilor, substanţelor radioactive etc. — 
fie de necesitatea apelării la unele persoane cu o pregătire tehnică de 
specialitate — constructori, tâmplari, instalatori, zidari etc. — ori de 
preîntâmpinarea unor riscuri legate de manipularea, ridicarea şi transportarea 
unor obiecte. 

De asemenea, organele de urmărire penală trebuie să ia măsuri pentru a 
asigura prezenţa la locul percheziţiei a persoanei la care urmează să se efectueze 
actul procedural, inclusiv când aceasta este reţinută sau arestată. Numai în 
situaţiile când, indiferent de motiv, persoana respectivă nu poate fi adusă, 
organul de urmărire penală va putea efectua percheziţia în prezenţa unui 

reprezentant al celui în cauză, al unui membru al familiei sau al unui vecin, 
având capacitatea de exerciţiu; toate aceste situaţii trebuie cunoscute încă din 
etapa pregătitoare şi acţionat în consecinţă. 

Referitor la asigurarea prezenţei apărătorului, organul de urmărire penală 
trebuie să se conformeze întocmai dispoziţiilor legale care garantează dreptul la 
apărare pe tot parcursul procesului penal . În toate cazurile prevăzute de legea 
procesuală penală, organul de urmărire penală are obligaţia de a încunoştinţa pe 
apărător despre data şi ora desfăşurării activităţii. Totodată, ţinând cont de 
faptul că lipsa apărătorului nu împiedică efectuarea percheziției, organul de 
urmărire penală trebuie să fie în măsură să facă dovada că apărătorul a fost 
înştiinţat despre data şi ora efectuării actului. 

Pentru realizarea scopului percheziţiei, în raport cu obiectul acesteia şi 
cu mediul în care se efectuează, echipa trebuie să fie dotată cu mijloacele 
tehnice necesare — instrumente, unelte etc. — care se află în dotarea truselor 
criminalistice universale sau a laboratoarelor criminalistice mobile. Alteori, se 
impune utilizarea unor surse de iluminare, a unor truse de chei universale şi 
şperacle, a unor instrumente pentru forțarea uşilor şi a sistemelor de închidere. 
La descoperirea obiectelor ascunse, echipa trebuie să fie dotată cu mijloace 
tehnice speciale, cum ar fi: sonde de mână, sonde metalice, sonde 
electromagnetice — pentru descoperirea şi ridicarea obiectelor metalice din ape 
curgătoare, bălți, fântâni — detectoare de metale, de cadavre, detectoare cu 
ultrasunete, aparate tip Roentgen de format mic ş.a. 

În sfârşit, pentru fixarea rezultatelor percheziţiei, echipa trebuie să aibă 
asupra sa aparat de fotografiat, de filmat sau, după caz, de înregistrare 
videomagnetică. Nu trebuie omise nici materialele necesare pentru ambalarea 
obiectelor descoperite şi pentru sigilarea mijloacelor materiale de probă ori a 
unor încăperi sau piese de mobilier — ce nu pot fi ridicate de la locul 
percheziţiei. În situaţiile deosebite, când urmează a se efectua percheziţii 
simultane şi în imobile locuite de persoane recalcitrante, cunoscute cu trecut 
infracțional şi ostile organelor de urmărire penală, în componenţa echipei 
trebuie să fie inclus şi conducătorul cu câinele de însoţire . 

Momentul începerii percheziției şi modalitățile de pătrundere în 
domiciliul ce va fi percheziţionat prezintă importanţă aparte şi se stabileşte, de 
la caz la caz, în raport cu particularităţile concrete ale cauzei şi ţinând seama de 
dispoziţiile legale. Alegerea celui mai potrivit moment pentru efectuarea 
percheziţiei este condiţionat de diverşi factori: pericolul dispariţiei obiectelor, 
înscrisurilor şi valorilor, necesitatea asigurării elementului surpriză, conferind 
activităţii caracterul inopinat, timpul optim de pătrundere în locuinţa celui 
percheziţionat etc. După cum este cunoscut, organele de cercetare penală pot 
efectua percheziția între orele 6.00-20.00, în afara acestor ore, numai în caz de 
infracţiune flagrantă sau când percheziţia se efectuează într-un local public. 
Percheziţia începută în limita de timp admisă de lege poate continua în timpul 
nopţii. Necesitatea continuării percheziției după orele 20.00 este lăsată la 
aprecierea organului de urmărire penală care a început efectuarea, ţinând seama 

de situația existentă şi fără a compromite realizarea scopului urmărit prin 
efectuarea acestei activităţi . În alte cazuri se impune sincronizarea activităţilor 
de percheziționare — în cazul percheziţiilor simultane — în sensul declanşării 
concomitente în diferite locuri şi la diferite persoane — indiferent dacă se 
efectuează în aceeaşi localitate sau în localităţi diferite. În felul acesta se 
înlătură posibilitatea ca cei percheziţionaţi să ia legătura şi să facă să dispară 
obiectele, înscrisurile sau valorile ce formează scopul percheziției. Cât priveşte 
stabilirea modalităţilor de pătrundere în locuinţă, practica judiciară recomandă 
ca în cazul persoanelor recalcitrante, aceasta să se facă în zorii zilei, momentul 
oferind condiţii de pătrundere fără dificultăți, de căutare şi descoperire a 
obiectelor, înscrisurilor şi valorilor ce interesează, şi de terminare a activităţilor. 

Legalizarea formelor necesare percheziţiei — Aşa cum am arătat, 
percheziţia domiciliară şi percheziţia sistemelor informatice poate fi dispusă 
numai de judecător, prin încheiere motivată, în cursul urmăririi penale, la 
cererea procurorului, sau în cursul judecății . 

Percheziția domiciliară se dispune în cursul urmăririi penale în camera 
de consiliu, fără citarea părților. Participarea procurorului este obligatorie. 
Percheziţia domiciliară nu poate fi dispusă înainte de începerea urmăririi 
penale. 

În cursul judecății instanța poate proceda la efectuarea percheziţiei cu 
ocazia unei cercetări locale. În celelalte cazuri, dispoziţia instanţei de judecată 
de a se efectua o percheziţie se comunică procurorului în vederea efectuării 
acesteia. 

Obţinerea autorizaţiei constituie o garanție pentru persoana sau unitatea 
la care se efectuează percheziţia, în sensul de a le pune la adăpost de 
eventualitatea unor încălcări ale inviolabilității domiciliului, judecătorul 
încuviinţând efectuarea percheziţiei numai după ce examinează actele de la 
dosar şi constată că există motive temeinice şi sunt îndeplinite condiţiile legale 
privitoare la natura substanţială. 

În sfârşit, atunci când urmează să fie percheziţionate şi spaţiile folosite 
în comun cu alte persoane acest lucru trebuie să fie solicitat şi prevăzut expres 
în autorizaţie. 

După parcurgerea etapelor pregătitoare este necesară instruirea tuturor 
participanţilor în cele mai mici detalii, în aşa fel încât acestea să acţioneze în 
consecință de cauză şi să înlăture factorii perturbatori care dereglează 
observarea şi atenţia. 


7.3. Reguli tactice privind efectuarea percheziţiei 

Efectuarea unei percheziţii se raportează la natura şi particularităţile 
locului. Indiferent, însă, de aceste particularităţi, percheziţiilor le sunt comune 
câteva reguli cu caracter tactic. Dintre acestea, ne vom referi, în primul rând, la 
regulile de bază ale percheziției domiciliare, privite în sensul său larg, reguli 
care, într-un mod specific, pot fi adaptate şi percheziţiei corporale. 

e percheziția se efectuează cu minuțiozitate, întinderea şi 
profunzimea cercetării fiind în funcție de natura obiectelor care trebuie 
descoperite: într-un fel se procedează în ipoteza căutării unor obiecte furate, de 
genul autoturismelor, motocicletelor, radiocasetofoanelor, hainelor de blană 
etc., şi, altfel în ipoteza căutării unor obiecte de valoare cu volum mic (bijuterii, 
valută) sau a unor înscrisuri; în acest sens se va avea în vedere şi posibilitatea 
dezmembrării sau fragmentării obiectelor furate. 

e percheziția se desfăşoară, sistematic, ceea ce presupune cercetarea 
detaliată a fiecărei încăperi, a fiecărei piese de mobilier, instalații sanitare sau 
obiect casnic care ar putea servi ca ascunzătoare, potrivit particularităților 
corpurilor căutate. 

e va fi observat în permanență comportamentul persoanei 
percheziționate. Observarea va fi făcută, de regulă, de organul de urmărire 
penală care conduce percheziția, sau de către cineva cu experiență în materie. 
Dacă se constată accentuarea tensiunii emoționale în momentul examinării unei 
încăperi, a unui anumit obiect, sau deconectare după trecerea de un anumit 
spațiu, se va insista asupra locurilor respective, persoanei percheziționate 
cerându-i-se cât mai multe detalii referitoare la acestea, pentru a se vedea modul 
în care reacționează. 

Amintim, în acest context, că supravegherea este necesară şi pentru 
prevenirea unor acțiuni neaşteptate, cu caracter violent ale celui la care se 
efectuează percheziția. 

e percheziţia trebuie efectuată în strictă conformitate cu dispozițiile 
legale. Astfel, pe întreaga durată a percheziției, începând cu pătrunderea la faţa 
locului şi terminând cu ridicarea obiectelor, cu fixarea rezultatelor percheziţiei, 
organul de urmărire penală, sub conducerea căruia se desfăşoară acest act, va 
veghea la respectarea neabătută a legii. 


7.4.  Percheziţia încăperilor sau a locurilor închise 

În cazul percheziţiilor efectuate în locuri închise, se cercetează 
elementele de construcţie a clădirii, ale încăperilor şi dependinţelor, cum sunt 
zidurile, pardoselile, plafoanele, scările, instalaţiile sanitare, precum şi obiectele 
aflate în încăperi, obiecte în care pot fi amenajate ascunzători. 

Cercetarea clădirii şi a elementelor de construcție presupune verificarea 
clădirii în ansamblul său, precum şi a fiecărei încăperi sau dependinţe în parte. 

Cercetarea clădirii, în ansamblul său, este destinată descoperirii unor 
eventuale ascunzători făcute prin modificarea construcţiei. Pe aceasta, se vor 
examina comparativ suprafeţele interioare şi exterioare, stabilite prin măsurarea 
lungimii din interior şi din exterior a zidurilor, a grosimii acestora şi a 
unghiurilor pe care le fac între ele. Examinarea va începe cu subsolul clădirii, 
cu pivnițele sau cu dependinţele şi se va termina cu podul sau terasa clădirii. 

Cercetarea zidurilor sau a pereţilor începe prin măsurarea dimensiunilor 
lor (lungime, lăţime, înălțime), pentru a se constata dacă sunt sau nu uniforme 
ori corespunzătoare cu planul clădirii. În general sunt mai rare cazurile când se 

construieşte un zid nou sau se dublează unul vechi pentru amenajarea unei 
ascunzători, aspect ce nu trebuie, totuşi, pierdut din vedere, în practică 
întâlnindu-se şi asemenea cazuri. 

Frecvent, însă, se procedează la practicarea de ascunzători în pereți. 
Descoperirea nişelor de acest gen este posibilă prin ciocănirea pereţilor, sunetul 
fiind mai înfundat în dreptul nişei, neajuns pe care infractorii mai versaţi 
încearcă să-l înlăture introducând diverse materiale mai ales nisip în 
ascunzătoare . Totodată, se va examina tencuiala, zugrăveala şi tapetul. 
Diferenţa de vechime sau nuanţă a tencuielii, zugrăvelii sau vopselei este 
vizibilă atât cu ochiul liber, cât şi cu ajutorul lămpii cu radiaţii ultraviolete, 
datorită fluorescenţei diferite a straturilor de vopsea. Pereţii tapetaţi se verifică 
prin pipăire şi prin examinarea modului de îmbinare a fâşiilor de tapet. 

Cu ocazia verificării zidurilor, se cercetează şi alte elemente de 
construcție respectiv pervazurile de la uşi sau ferestre, precum şi gurile de 
aerisire, debaralele, folosite frecvent ca ascunzători. 

Cercetarea pardoselilor sau a planşeelor se face în funcţie de specificul 
lor. De exemplu, în cazul pardoselilor de pământ bătătorit (pivniţă, poduri, 
magazii, bucătării de vară ş.a.), în care se sapă gropi pentru ascunderea 
obiectelor, cadavrelor sau a persoanelor care se sustrag urmăririi penale, este 
posibilă descoperirea lor prin examinarea gradului de afânare a pământului. În 
acest scop, se vor face sondaje cu vergele metalice, se va ciocăni pardoseala ori 
se va turna apă, care de regulă, este absorbită mai repede în dreptul gropii. 

La pardoselile din scândură sau parchet, se vor examina îmbinările, 
depunerile de praf, jocul scândurilor, capătul cuielor. La parchet se va cerceta 
cu atenţie locul în care a fost încheiat parchetul, fiind singura zonă la care se 
poate umbla fără să apară urme de forţare a îmbinărilor. 

Planşeele acoperite cu plăci de marmură, gresie, placaj ceramic, ca şi 
zidurile placate cu faianţă, vor fi verificate într-un mod asemănător pardoselilor 
din parchet, prin stabilirea eventualului joc, a lipsei cimentului sau mortarului 
de la îmbinări etc. În cazurile descrise mai sus, obiectele metalice pot fi 
descoperite cu ajutorul detectorului de metale, bineînţeles dacă pardoselile nu 
conţin armătură de fier sau cuie. 

Organul de urmărire penală care efectuează percheziţia în încăperi, 
dependinţe, pivnițe, poduri ş.a. nu trebuie să piardă din vedere că, în majoritatea 
cazurilor, ascunzătorile făcute în pardoseli sunt acoperite cu diverse obiecte de 
mobilă, lăzi, butoaie, vechituri de tot felul, ceea ce impune degajarea suprafeţei 
cercetate. 

Cercetarea obiectelor din interiorul încăperilor — Diferitele obiecte 
aflate în interiorul încăperilor de locuit sau în dependinţe, ca: obiecte de 
mobilier, aparate electrice sau mecanice, vehicule mecanizate sau nu, aparate de 
radio şi televiziune, aparate şi accesorii de cusut, bibelouri, jucării de copii, 
cărţi, tablouri, obiecte de aşternut, obiecte de bucătărie şi rezerve alimentare, 
rezerve de încălzit etc., au o metodică specială în percheziţie. 

Mobilierul se împarte după materialul de construcţie şi posibilităţile de 
ascundere în: mobilier de fier, de lemn şi mobilier cu arcuri şi tapiserie. 

Cercetarea obiectelor de mobilier începe prin măsurarea lor interioară şi 
exterioară, pentru a descoperi eventualele neconcordanţe de volum, în cazul 
pereţilor dubli sau al unor găuri scobite. Fiecărei piese de mobilier i se vor 
cerceta şuruburile, niturile, părțile încleiate, pentru a descoperi eventualele 
urme de forţare sau ale unei desfaceri şi reasamblări recente. 

Se acordă o atenţie deosebită sculpturilor şi părţilor de ornamentaţie a 
mobilierului, care pot fi anume construite pentru a servi ca ascunzători. 

Mobilierul de metal se pretează la dublarea laturilor şi a fundului, iar 
cele de lemn la găurirea picioarelor şi la dublarea blaturilor. 

Mobila tapisată dă multiple posibilităţi de ascundere, atât în partea ei 
lemnoasă cât, mai ales, în umplutura de câlți sau între arcuri. Cercetarea părților 
tapisate se face cu ajutorul unei sonde subţiri de oţel, sau prin desfacerea unei 
părți limitate şi căutarea prin introducerea mâinii. 

Aceleaşi metode se aplică la căutarea în interiorul saltelelor, a 
plăpumilor şi al pernelor. 

Obiectele de lenjerie se caută atent la cusături, căptuşeli, petice etc. 

O atenţie deosebită se acordă obiectelor atârnate pe pereţi, ca: tablouri, 
candelabre, goblenuri, oglinzi, scoarţe, prosoape ornamentale, diverse 
decoraţiuni de interior etc. În numeroase cazuri s-au găsit icoane şi tablouri 
căptuşite în spate cu valută străină, sau candele cu plută în untdelemn pline cu 
monezi de aur. Se vor cerceta cu atenţie trofeele de vânătoare, ca: păsări 
împăiate, coarne de cerb, capete de lup sau mistreţ împăiate, blană de urs etc. 
Aceste obiecte sunt înţepate cu o sondă subțire de oţel, sau descusute într-o 
parte pentru a se putea introduce mâna. Aceleaşi metode se folosesc şi pentru 
jucăriile împăiate ale copiilor, sau bibelouri împăiate. Bibelouri din material 
plastic, sticlă sau porțelan se privesc în zare, se scutură şi se cercetează 
suprafaţa pentru a se descoperi eventualele orificii practicate în vederea 
introducerii obiectelor percheziţiei. Dacă totuşi unele bibelouri din material 
plastic ar prezenta dubiu, ele pot fi crestate pe alocuri sau chiar distruse. 

La o verificare atentă vor fi supuse şi instrumentele muzicale, 
cercetându-se interiorul lor şi husele de protecţie. 

O verificare minuțioasă trebuie făcută cărţilor, în cazul cărora se vor 
examina atent atât coperţile cât şi cotoarele cât şi fiecare filă în parte. Coperţile 
şi cotoarele cărților pot fi lucrate în aşa fel încât in interiorul lor să se poată 
introduce documente preţioase sau valută, iar între filele cărţilor, valută sau 
monedă naţională. S-au întâlnit cazuri de cărți scobite pe dinăuntru, pentru a 
ascunde un pistolet sau un alt obiect. 

Locurile folosite frecvent pentru ascunderea unor obiecte mai mici sunt 
vasele şi borcanele cu alimente conservate (murături, dulceaţă, compot) vasele 
de bucătărie, ghivecele de flori, vasele de flori, butoiul cu varză, şuncile puse la 
afumat, cutiile de conserve etc. 

Pietrele preţioase pot fi introduse în dulceaţă sau în compoturi de fructe, 
sau în fructele imitate din material plastic. 

Dacă obiectele căutate sunt ascunse în ghivecele de flori o zi sau două, 
florile vor prezenta aspecte de ofilire, dar curând îşi vor reveni, primind 
aspectul natural. 

Cutiile de conserve vor fi cercetate prin scuturare şi cântărire. Obiectele 
căutate pot fi ascunse în însăşi masa conservei şi apoi cutia să fie relipită. 

Pentru descoperirea fundului dublu la vesela metalică de bucătărie se 
măsoară înălțimea interioară şi cea exterioară a vasului. 

Căutarea în rezervoarele de combustibil, deşi foarte anevoioasă, dă însă, 
în mod frecvent, rezultate pozitive. Uneori obiectele se ascund sub grămezile de 
lemne sau cărbuni. În unele cazuri, lemnele au fost secţionate şi apoi scobite pe 
dinăuntru, sau perforate cu o coarbă şi astupate cu un dop. Aceste ascunzători în 
obiecte de lemn uneori sunt greu de descoperit . 

Coteţele şi cuştile animalelor sunt folosite, de asemenea, ca locuri de 
ascundere. Când se ascund cadavrele sau părți din acestea, animalele adoptă o 
atitudine schimbată, sunt neliniştite, indicând o stare de alertă. 


7.5.  Percheziţia sistemelor informatice 

Dezvoltarea tehnologiei informaţiei şi continua globalizare a reţelelor 
informatice au condus la un progres de necontestat al societăţii şi la asigurarea 
transparenţei în viaţa publică, dar au determinat şi apariţia unei noi forme de 
criminalitate - criminalitatea informatică. Eforturile comunităţii internaţionale 
de a stabili faptele care trebuie să fie incriminate în legislaţiile naţionale, 
normele procedurale aplicabile în domeniul criminalității informatice şi 
mijloacele de cooperare internaţională rapidă, care sunt impuse de specificul 
infracțiunilor săvârşite prin intermediul sistemelor informatice, au fost 
concretizate în Convenţia europeană privind criminalitatea informatică, semnată 
de România la 23 noiembrie 2001. 

Prin adoptarea Legii nr. 161/2003-Titlul III „Prevenirea şi combaterea 
criminalității informatice", legiuitorul a înţeles să acorde pe de o parte o 
protecţie juridică sistemelor informatice împotriva diferitelor forme de atac 
informatic sau de modificare a datelor, iar pe de altă parte a pus la dispoziţia 
organelor judiciare noi mijloace speciale de investigaţie în vederea obţinerii de 
probe, printre care se regăseşte şi percheziţia sistemelor informatice. 

Dispoziţiile procedurale cuprinse în legea sus menţionată reglementează 
măsurile şi mijloacele de investigaţie specifice domeniului informatic, realizând 
totodată o adaptare a unor dispoziţii din Codul de Procedură Penală la specificul 
acestui domeniu. Se reglementează, în principal, conservarea imediată a datelor 
informatice ori a datelor referitoare la traficul informaţional, procedura ridicării 
obiectelor care conţin date informatice şi cercetarea sistemelor informatice sau a 
suporturilor de stocare a datelor informatice. 

Percheziţiile sistemelor informatice ori a suporturilor de stocare a datelor 
informatice presupune inspectarea acestora de către organele judiciare în 

vederea descoperirii şi strângerii probelor. Dispoziţiile din Codul de Procedură 
Penală referitoare la percheziţia domiciliară se aplică în mod asemănător. Multe 
din caracteristicile percheziției domiciliare tradiționale se regăsesc şi în ceea ce 
priveşte descoperirea şi strângerea probelor în sistemele informatice. Condiţia 
obținerii autorizaţiei legale pentru efectuarea percheziţiei, organul competent să 
dispună efectuarea acesteia, intervalul de timp în care se poate efectua 
percheziţia, precum şi condițiile impuse pentru autorizarea acestei măsuri sunt 
cele din dreptul comun. 

Probele digitale sunt acele informaţii cu valoare doveditoare pentru 
organele judiciare, care sunt stocate, prelucrate sau transmise prin intermediul 
unui sistem informatic. Probele digitale cuprind probele informatice, probele 
audio digitale, cele produse sau transmise prin telefoane mobile, faxuri digitale, 
etc. Una din particularităţile acestui tip de probe este că ele aparent nu sunt 
evidente, fiind conţinute în echipamentele informatice ce le stochează. 

Conform art. 35 din Legea nr. 161/2003, prin sistem informatic se 
înţelege orice dispozitiv sau ansamblu de dispozitive interconectate sau aflate în 
relaţie funcţională dintre care unul sau mai multe asigură prelucrarea automată a 
datelor cu ajutorul unui sistem informatic. 

Prin prelucrarea automată a datelor se înţelege procesul prin care datele 
dintr-un sistem informatic sunt prelucrate prin intermediul unui program 
informatic. 

Prin program informatic se înţelege un ansamblu de instrucţiuni care pot 
fi executate de un sistem informatic în vederea obţinerii unui rezultat 
determinat. 

Prin date informatice se înţelege orice reprezentare a unor fapte, 
informaţii ori concepte într-o formă care poate fi prelucrată printr-un sistem 
informatic. în această categorie intră şi programele informatice care realizează 
funcţiile unui sistem informatic. 

Prin mediu de stocare se înţelege un dispozitiv magnetic, optic sau flash 
care este destinat scrierii, stocării şi citirii datelor informatice precum hard- 
discul, memory-stick, CD, DVD, dischetele etc. 

Prin accesul la un sistem informatic sau mijloc de stocare a datelor 
informatice, direct sau de la distanţă, prin intermediul programelor specializate 
ori prin intermediul unei rețele în scopul identificării probelor necesare 
dovedirii unei anumite situaţii de fapt. 

Prin date referitoare la utilizator, se înţelege orice informaţie ce poate 
duce la identificarea unui utilizator, incluzând tipul de comunicaţie şi serviciul 
folosit, adresa poştală, adresa geografică, numere de telefon şi alte numere de 
acces, modalitatea de plată a serviciului respectiv, precum şi orice alte date ce 
pot conduce la identificarea utilizatorului (art.35 lit. g din Legea nr. 161/2003). 

Investigarea criminalistică a sistemelor informatice poate fi definită ca 
fiind utilizarea de metode ştiinţifice şi certe de asigurare, strângere, validare, 
identificare, analiză, interpretare, documentare şi prezentare a probelor de 

natură digitală obţinute din surse de natură informatică în scopul facilitării 
descoperirii adevărului în cadrul procesului penal. 

Legislaţia în vigoare prevede faptul că ori de câte ori pentru descoperirea 
şi strângerea probelor este necesară cercetarea unui sistem informatic sau a unui 
suport de stocare a datelor informatice, organul judiciar competent poate 
dispune efectuarea unei percheziţii. 

Un sistem informatic poate fi utilizat de către infractori ca mijloc de 
realizare a unei fapte penale sau ca mijloc de stocare a unor eventuale probe. 

Dacă în cursul efectuării unei percheziții domiciliare, organul judiciar 
găseşte la locul percheziţiei un sistem informatic (calculator), impunându-se 
verificarea documentelor şi a informaţiilor stocate în acesta, va fi necesară 
obținerea unei autorizaţii distincte de la judecător, alta decât autorizaţia care 
avea ca obiect percheziţia domiciliară. 

În luarea deciziei de emitere a autorizaţiei de percheziţie a sistemului 
informatic, judecătorul trebuie să-şi formeze convingerea cu privire la folosirea 
de către o anumită persoană la săvârşirea infracţiunii a unui sistem informatic 
sau cu privire la existenţa unor informaţii importante pentru soluţionarea cauzei 
penale, care pot proba implicarea persoanei în activitatea infracţională. 

Percheziţia ca şi ridicarea computerelor nu se referă numai la unitatea 
centrală de prelucrare a datelor. Termenul de computer priveşte ansamblul de 
componente hardware, software, precum şi datele conţinute în unitatea centrală. 

Dacă organul de urmărire penală sau instanţa de judecată apreciază că 
ridicarea obiectelor care conţin probele ar afecta grav desfăşurarea activităţii 
persoanelor care deţin aceste obiecte, poate dispune efectuarea de copii, care 
pot servi ca mijloc de probă. 

În desfăşurarea propriu-zisă a verificării sau percheziţiei există câteva 
aspecte ce trebuie avute în vedere imediat după iniţierea acţiunii: 

Odată ajuns la locul în care se află sistemele informatice ce fac obiectul 
percheziţiei, organul judiciar trebuie să se asigure de accesul la acestea. 
Recomandarea Consiliului Europei (95)13 menţionează ca necesară includerea 
în legislaţiile naţionale penale a obligaţiei de a permite accesul la sistemele 
informatice, atât din partea celor care răspund de, cât şi a oricăror persoane ce 
au cunoştinţă de modul de funcţionare a acestora. Pe lângă accesul fizic, aceste 
persoane au datoria de a furniza şi informaţii referitoare la securitatea 
sistemului, informaţii care să permită investigatorilor accesul la datele stocate în 
sistemele informatice respective. 

Înainte de a trece la examinarea sistemelor informatice, organul judiciar 
trebuie să aibă în vedere respectarea procedurilor criminalistice tradiționale de 
analiză a spaţiului percheziţionat, cum ar fi prelevarea probelor fizice (amprente 
alte urme materiale, etc.). De asemenea, poate avea relevanţă imaginea aflată pe 
ecranul monitorului în momentul pătrunderii organului judiciar. Aceasta poate 
fi fixată de organul judiciar prin fotografiere, filmare, etc. 

Sistemele informatice trebuie manipulate şi ridicate de membrii echipei 
de cercetare astfel încât să nu se şteargă amprentele sau alte urme (există 

posibilitatea ca informaţiile furnizate de calculatoare să reprezinte un material 
probator important pentru cauză, dar totuşi să fie necesară o analiză tehnico- 
ştiinţifică a amprentelor, pentru a-i identifica pe adevărații utilizatori ai 
sistemului). 

Organul judiciar trebuie să asigure securizarea locului faptei prin 
îndepărtarea persoanelor aflate la calculatoare, întrucât o parte dintre acestea ar 
putea avea aptitudinea şi chiar motivaţia necesară distrugerii probelor 
electronice. În timpul efectuării percheziţiei, dacă persoana cercetată 
(suspectul,învinuitul, etc.) este prezentă, organul judiciar trebuie să împiedice 
orice apropiere a sa de sistemul informatic. Mai ales dacă persoana are pregătire 
superioară în domeniul informatic, aceasta poate altera intenţionat datele aflate 
pe calculatorul său, fără ca organul judiciar să poată sesiza acest lucru. 
Calculatorul poate conţine unele comenzi ce pot produce pierderea 
datelor,comenzi ce pot fi mascate sub numele unor comenzi uzuale ale 
sistemului de operare folosit . 

Dacă suspectul insistă să ajute organul judiciar în procesul de închidere a 
calculatorului sau a procesului de ridicare a componentelor sistemului, acesta 
poate să descrie organului judiciar operaţiunile pe care doreşte să le execute, şi 
chiar să Ie scrie pe hârtie. Organul judiciar nu va urma indicaţiile suspectului, ci 
le va remite experţilor ce efectuează analiza probelor. Aceştia vor putea fi 
avertizaţi în acest mod de eventualele capcane introduse de suspect. 

Organul judiciar trebuie să identifice probele aflate în pericol imediat (de 
exemplu, procesul formatării unui disc, situaţie în care se va întrerupe această 
operaţie chiar dacă este necesară deconectarea sistemului). Având în vedere 
cantitatea mare de informaţii şi de probe furnizată de aceste aparate, s-ar putea 
ca suspecţii să încerce să afirme că aparatele respective nu le aparţin sau că nu 
au fost folosite de ei. De aceea, organele judiciare trebuie să aibă o evidenţă 
strictă a persoanelor asupra cărora a fost găsit fiecare aparat în parte şi cui 
aparţin lucrurile respective. 

Organul judiciar poate analiza sistemul informatic la faţa locului sau îl 
poate ridica şi analiza în laborator. În luarea acestei decizii, trebuie avute în 
vedere următoarele aspecte: calitatea superioară a analizei efectuate în condiţii 
de laborator şi măsura în care ridicarea sistemului informatic afectează 
activitatea suspectului. 

Următoarele criterii sunt utile în aprecierea oportunității ridicării 
sistemelor informatice: 

- criteriul volumului probelor. Particularitatea sistemelor informatice de 
a permite stocarea unui volum foarte mare de informaţie într-un spaţiu de 
dimensiuni fizice reduse face ca investigația să necesite un volum mare de timp 
pentru obţinerea probelor relevante. Astfel de cercetări pe o perioadă de timp 
mare pot fi conduse mult mai eficient în laborator. 

- criteriul dificultăților de natură tehnică. 

e problema evitării distrugerii datelor în decursul investigației. Analiza 
sistemelor informatice de către organele judiciare ce nu au cunoştinţe suficiente 

asupra echipamentului sau programelor utilizate poate duce la distrugerea din 
greşeală a datelor. 

e problema reconstituirii sistemului în laborator. Datorită varietăţi 
foarte mari a componentelor tehnice ale calculatoarelor, pentru ca sistemul să 
poată funcţiona corect în laborator, este necesară ridicarea tuturor 
echipamentelor prezente la locul percheziţiei. În cazul ridicării parţiale a 
componentelor sistemului, este posibilă prezenţa unor incompatibilități fie între 
echipamentele sistemului informatic ridicat şi cele din laborator (de exemplu 
incompatibilitatea calculatorului cu echipamentele periferice - imprimante, 
etc.), fie între programele de pe sistemul ridicat şi echipamentele din laborator. 

Odată decisă ridicarea sistemului informatic aflat la locul percheziţiei, 
trebuie luate unele măsuri care să permită reconstituirea exactă a acestuia în 
laborator. În primul rând, trebuie consemnat modul de aranjare în spaţiu a 
echipamentelor sistemului informatic ridicat. Aceasta se poate face fie prin 
fotografierea sistemului din toate unghiurile, fie prin filmare video. În procesul 
de fotografiere sau filmare, este necesar să se insiste asupra cablajelor ce 
conectează diferitele componente ale echipamentului. Consemnarea, în variantă 
foto sau video, are relevanță şi pentru a arăta starea în care se găsea 
echipamentul în momentul ridicării, prevenind astfel plângerile legate de o 
eventuală deteriorare a acestuia în decursul anchetei. 

În procesul de ridicare a componentelor sistemului, trebuie să fie avută 
în vedere necesitatea păstrării integrităţii şi identităţii datelor. Orice avariere a 
suportului pe care se află datele duce în mod inevitabil la distrugerea acestora. 
Organele judiciare trebuie instruite în mod special pentru a proteja probele de 
natură electronică. 

Procedura ridicării sistemelor informatice de către organul judiciar în 
vederea percheziţionării lor în laborator urmează următoarele etape: 

o etapa 1: închiderea sistemului. Dacă sistemul a fost găsit închis în 
momentul pătrunderii organului judiciar, acesta nu trebuie pornit sub nici un 
motiv. Se va proceda în continuare trecând la celelalte etape. Dacă sistemul a 
fost găsit deschis, el trebuie închis pentru a se putea proceda la ridicarea lui. 
Pentru închiderea sistemului se pot folosi următoarele procedee: deconectarea 
de la alimentarea cu energie electrică sau închiderea conform procedurii 
normale. Organele judiciare sunt obligate să procedeze la ridicarea probelor fără 
alterarea datelor. În acest gen de infracţiuni se pot instala programe de 
autodistrugere care ar putea să şteargă urmele sau probele electronice, dacă 
sistemul este cercetat de cineva care nu este expert în materie . O deosebită 
importanţă o are şi identificarea de către organul judiciar a unor modemuri sau 
dispozitive folosite de către infractori pentru crearea unei rețele sau acces la 
Internet. 

o etapa a 2-a: etichetarea componentelor. În cazul în care se impune 
dezasamblarea, fiecare componentă a sistemului trebuie etichetată înainte de 
modificarea configurației în vederea ridicării probelor. În cazul cablurilor, se 
etichetează atât cablul, cât şi suporturile de unde a fost debranşat. În cazul 

existenţei unor suporturi care nu au conectate cabluri, este recomandabil ca să 
fie etichetate "neocupat". Se poate realiza şi o schiță a componentelor, cu 
precizarea simbolurilor folosite pentru etichetare. 

o etapa a 3-a: protejarea la modificare. Toate suporturile magnetice de 
stocare a datelor trebuie protejate împotriva modificării conţinutului lor. Unele 
tipuri de hard-discuri au contacte speciale care realizează protejarea la scriere. 
În cazul dischetelor, protejarea se va face prin mutarea martorului de permitere 
a modificărilor în poziţia "închis". 

o etapa a 4-a: ridicarea propriu-zisă. Ridicarea probelor trebuie făcută cu 
multă grijă, evitându-se orice avariere a componentelor. Este recomandabilă 
împachetarea componentelor în ambalajul original, dacă acesta poate fi găsit, 
sau în ambalaj special ce asigură protecția electrostatică a acestora. De 
asemenea, toate suporturile magnetice de stocare a datelor, vor fi ambalate şi 
sigilate în aşa fel încât accesul la ele să nu fie permis, până la desfacerea in 
laborator. 

Transportarea probelor reţinute trebuie făcută cu multă grijă de organul 
judiciar, având în vedere fragilitatea lor. În timpul transportului trebuie evitate 
şocurile, vibraţiile, emisiile radio sau câmpurile electromagnetice care pot 
deteriora hard-discurile. Trebuie de asemenea evitate transportul în portbagajul 
maşinii, depozitarea în condiţii de umiditate sau praf, în prezenţa unor surse de 
radiaţii electromagnetice. Unităţile centrale ale calculatoarelor, dischetele, CD- 
urile şi alte suporturi magnetice, vor fi introduse în cutii, saci, etc. şi vor fi 
sigilate de organul judiciar în aşa fel încât să nu permită accesarea acestora, 
pentru a nu putea fi contestată informaţia ce se află stocată. 

Odată aduse în laborator, componentele trebuie asamblate pentru a 
reconstitui sistemul original. Pentru aceasta se vor folosi fotografiile sau 
casetele video filmate înainte de ridicarea probelor, respectându-se conexiunile 
originale, precum şi informaţiile obţinute de la martori în legătură cu practicile 
de utilizare a sistemului informatic respectiv. 

Primul pas în analiza probelor de natură electronică este legat de 
necesitatea asigurării veridicităţii lor. Pentru a putea dovedi veridicitatea 
probelor, este necesară ambalarea şi sigilarea acestora în modul amintit mai sus. 

Se recomandă ca analiza criminalistică a conţinutului discului să se 
realizeze pe o copie fidelă a discului original, realizată în laborator cu ajutorul 
unor programe şi dispozitive speciale. Procedeul nu presupune doar copierea 
tuturor fişierelor aflate pe disc, ci a întregului conţinut al discului, sector cu 
sector, inclusiv fişierele temporare, fişierele de schimb, fişierele şterse, chiar 
informaţia aflată pe porțiunile avariate ale discului, etc. O asemenea copiere de 
această natură se realizează cu ajutorul unor programe speciale. Se recomandă 
realizarea a două copii, pe una dintre ele realizându-se analiza propriu-zisă, 
cealaltă fiind o copie de rezervă. 

Este recomandată consemnarea detaliată de către organul judiciar a 
întregului proces de copiere, indicând echipamentele, programele şi mediile de 
stocare utilizate. 

Păstrarea în siguranță a probelor se realizează în primul rând prin 
copierea conținutului sistemelor informatice originale şi desfăşurarea 
investigației criminalistice asupra unei copii de lucru, având aceleaşi 
caracteristici cu originalul. 

Investigarea criminalistică a sistemelor informatice necesită utilizarea 
unor instrumente specifice. Ca echipamente, organul judiciar trebuie să dispună 
de medii de stocare a datelor, în cantitate suficientă, şi de calitate superioară, 
pentru a permite copierea acestora de pe sistemul informatic analizat. 

În analiza sistemelor informatice este folosit un număr semnificativ de 
programe de calculator. Cu titlu de exemplu se pot menţiona programe pentru 
copierea exactă a conţinutului memoriei fizice, pentru analiza şi compararea 
fişierelor, pentru catalogarea conţinutului discului, pentru validarea şi 
autentificarea matematică a datelor, pentru recuperarea fişierelor şterse, 
programe de decriptare sau programe antivirus. Este necesar ca programele de 
calculator folosite de organul judiciar să fie înregistrate din punct de vedere al 
protecţiei drepturilor de autor aparținând producătorilor acestor programe. 

În cazul în care, cu ocazia cercetării unui sistem informatic sau a unui 
suport de stocare a datelor informatice, se constată că datele informatice căutate 
sunt cuprinse într-un alt sistem informatic sau suport de stocare a datelor 
informatice şi sunt accesibile din sistemul sau suportul inițial, se poate dispune, 
de îndată, autorizarea efectuării percheziției în vederea cercetării tuturor 
sistemelor informatice sau suporturilor de stocare a datelor informatice căutate. 

Există însă şi în domeniul percheziției sistemelor informatice dispoziţii 
specifice. Astfel, datorită interconexiunii care există între sistemele informatice, 
datele stocate în alt sistem informatic decât cel care face obiectul percheziţiei 
pot fi accesate de la consola sistemului informatic percheziţionat. În această 
situaţie, percheziția se poate extinde, cu autorizație şi asupra sistemului 
informatic aflat în reţea cu sistemul percheziţionat. 

În cazul în care se confirmă existenţa unei corespondențe electronice 
între anumite persoane - în contextul cercetării unor infracţiuni - şi organul 
judiciar doreşte acces la conţinutul acesteia, va solicita judecătorului autorizaţie 
pentru percheziționarea calculatorului respectiv, operaţiune în cadrul căreia pot 
fi citite mailurile stocate. Această informaţie primară (dacă există 
corespondenţă electronică între două sau mai multe persoane) fundamentează 
solicitarea autorizaţiei de la judecător, căruia procurorul trebuie să-i 
dovedească, între altele, şi că există corespondenţă electronică între aceste 
persoane. 

În finalul activităţii, documentarea percheziţiei se va realiza prin 
întocmirea de către organul judiciar a unui proces-—verbal care va trebui să 
conţină, pe lângă menţiunile prevăzute în art.91 şi 108 Cod de Procedură Penală 
şi informaţii cu privire la următoarele activităţi: programul informatic utilizat la 
percheziţionarea calculatorului,  desigilarea componentelor în prezența 
învinuitului şi a martorilor asistenți, identificarea hard-discului (marca, seria) 

percheziţionat, menţiune cu privire la faptul că datele informatice stocate pe 
mediile percheziţionate nu au fost alterate, etc. 


7.6.  Percheziţia vehiculelor 

Termenul de vehicul reprezintă, potrivit legii, sistemul mecanic care se 
deplasează pe drum, cu sau fără mijloace de autopropulsare, utilizat în mod 
curent pentru transportul de persoane şi/sau bunuri ori pentru efectuarea de 
servicii sau lucrări. 

Percheziția asupra vehiculelor este reglementată în cuprinsul art.100, 
alin. 5 Cod de Procedură Penală, putând fi dispusă, după caz, de organul de 
cercetare penală, de procuror sau de judecător. Până la adoptarea Legii nr. 
356/2006, Codul de Procedură Penală nu prevedea, în mod expres, procedura 
dispunerii şi efectuării percheziţiei vehiculelor, creând astfel dificultăți în 
practica judiciară. 

Percheziţia asupra vehiculelor este activitatea desfăşurată de organul 
judiciar care are drept scop verificarea minuțioasă a acestora (inclusiv a 
portbagajului), a documentelor conducătorului auto şi, după caz, a călătorilor şi 
pasagerilor, a bagajelor pe care le au asupra lor, precum şi a legalității 
transporturilor de bunuri sau persoane. 

Percheziţia poate fi efectuată de organul judiciar asupra vehiculelor care 
rulează în trafic, a celor oprite sau staționate în locurile publice. 

Oprirea şi controlul unui vehicul în traficul rutier pot fi executate atunci 
când există date şi informaţii că vehiculele vizate transportă bunuri sau valori 
provenite din infracțiuni ori persoane urmărite, dar şi atunci când organul 
judiciar trebuie să pună în aplicare măsuri de poliţie administrativă (carantină, 
filtre, protecția unor zone calamitate, izolarea unor zone unde sau produs 
catastrofe). Legislaţia altor state prevede faptul că vehiculele aflate în trafic nu 
pot fi imobilizate de organul judiciar decât pentru perioada de timp strict 
necesară efectuării percheziţiei. 

Practica judiciară a relevat faptul că efectuarea percheziţiei asupra 
vehiculelor are drept obiective: 

- descoperirea persoanelor ascunse în vehicul în scopul de a se 
sustrage urmăririi sau executării unei pedepse; 

- descoperirea persoanelor răpite sau sechestrate, a evadaţilor, 
dezertorilor, etc.; 

- identificarea bunurilor care provin din infracţiuni sau care au 
servit la săvârşirea acestora. 

În scopul opririi vehiculului ce urmează a fi percheziţionat (dacă acesta 
rulează în trafic), organul judiciar trebuie să aleagă un loc adecvat astfel încât să 
permită poziţionarea acestuia în afara părții carosabile, în parcări ori alte spaţii 
în care nu se stânjeneşte circulaţia. În cazul în care conducătorul vehiculului nu 
opreşte la semnalele corespunzătoare ale organului judiciar, se va proceda la 
urmărirea şi imobilizarea acestuia. 

După ce a procedat la oprirea vehiculului, organul judiciar se va legitima 
şi va solicita persoanei care conduce vehiculul şi celorlalți ocupanţi ai acestuia 
să părăsească habitaclul vehiculului, fiind supravegheați cu atenţie. 

Această modalitate de percheziție este asimilată din punct de vedere al 
modului de executare cu percheziţia locurilor închise, însă prezintă unele 
particularităţi, rezultate din natura constructivă a vehiculelor. Astfel, percheziţia 
unor vehicule de tipul autoturismelor sau autocamioanelor prezintă, alături de o 
seamă de elemente comune perchezițiilor locurilor închise, ceea ce justifică 
tratarea ei în acest cadru, şi elemente care o particularizează, determinate de 
posibilităţile specifice de ascundere pe care le oferă asemenea mijloace de 
transport. Ca urmare, percheziția unui autoturism sau a altui mijloc de transport, 
va fi efectuată de persoane ce dispun de cunoştinţe în acest domeniu, uneori 
fiind nevoie de sprijinul specialiştilor de mecanică auto. 

În prezenţa martorilor asistenţi, organul judiciar va proceda la 
percheziţia vehiculului, fiind indicat ca această activitate să se execute de cel 
puţin 2-3 persoane, din care o persoană va supraveghea ocupanţii vehiculului, 
iar ceilalţi vor executa controlul acestuia. 

Locuri care trebuie cercetate la percheziţia vehiculelor. 

1 - bara de protecţie; 

2 - motorul; 

3 - contraaripile; 

4 -anvelopele şi capacele roților; 

5 - sistemul de aerisire; 

6 - interioarele portierelor; 

7 - puntea; 

8 - stâlpii laterali pentru susţinerea plafonului; 

9 - plafonul; 

10 - habitaclul vehiculului; 

11 - rezervorul de benzină; 

12 - portbagajul; 

13 - pragurile caroseriei. 

Membrii echipei de percheziţie trebuie să aibă cunoştinţe generale 
privind construcţia tehnică a vehiculului pentru a fi în măsură să selecteze 
posibilele locuri de ascundere. Astfel, la controlul vehiculului se vor scoate şi se 
vor asigura cheile maşinii după care se va examina vehiculul într-o ordine 
logică. Se recomandă a trata vehiculul ca fiind alcătuit din cinci părți 
componente: exteriorul, interiorul, interiorul portbagajului, compartimentul 
motorului şi dedesubtul maşinii . 

Printre locurile utilizate frecvent ca ascunzători pentru obiecte de genul 
bijuteriilor, armelor, drogurilor, obiectelor de artă sau cult, se numără tapiţeria 
scaunelor, a banchetelor şi portierelor, rezervorul de benzină, elementele de 
caroserie, camerele roților, radiatoarele, farurile, etc. 

Nu trebuie pierdut din vedere evidenţa actelor autoturismului, prezenţa 
unor scule şi echipamente neobişnuite, şuruburi sau alte elemente ale unor 
sisteme de închidere slăbite, modificate ori lipsă. 

Ca posibile locuri de ascundere în automarfare sunt importante: spațiul 
de încărcătură, podeaua şi pereţii ce pot fi dublaţi, rezervorul de combustibil, 
cabina şoferilor, locul de prindere a remorcii de autotractor. 

În practică, au apărut cu o anumită frecvenţă, ca locuri special amenajate 
pentru ascunderea de bunuri de contrabandă, următoarele: locuri în 
compartimentul destinat mărfurilor cu căi de acces aferente bine disimulate, 
ascunzători în instalația de producere a frigului pentru compartimentul de 
marfă, în locaşul acumulatorilor, ascunzători create prin dublarea podelei şi a 
pereților compartimentului destinat transportului de mărfuri, ascunzători în 
cabina şoferului în torpedou, în locaşul siguranţelor electrice, în salteaua sau 
alte componente ale paturilor, de-a lungul axului volanului . 

Şi aici trebuie analizate cu atenţie, elemente de fapt considerate indici de 
suspiciune, precum semne evidente ale reparațiilor recente - vopsea proaspăt 
aplicată, urme de sudură, şuruburi noi, etc. - porțiuni ruginite artificial, 
suspensie nefiresc de joasă, nefuncţionarea sistemului de încălzire, geamuri care 
nu se deschid, roată de rezervă sau anvelope nefiresc de uzate. 

În urma efectuării percheziţiei asupra vehiculului, organul judiciar va 
efectua un proces-verbal care trebuie să conţină minatoarele menţiuni: numele 
persoanei al cărei vehicul a fost percheziţionat, numele persoanelor prezente la 
efectuarea percheziției, enumerarea obiectelor găsite cu ocazia percheziţiei şi a 
celor ridicate în vederea cercetărilor. 

În cazul în care, cu ocazia efectuării percheziţiei vehiculului, organul 
judiciar descoperă obiecte, înscrisuri sau alte bunuri care au servit la comiterea 
infracțiunilor sau care sunt provenite din acestea, are obligaţia să ridice bunurile 
ce pot servi ca mijloc de probă. Dacă organul judiciar deţine indicii temeinice 
cu privire la folosirea vehiculului la comiterea infracţiunii, are obligaţia să 
ridice vehiculul în vederea luării măsurii confiscării speciale. 


7.7.  Percheziţia corporală 

Percheziția corporală se efectuează în toate cazurile de reţinere sau 
arestare a persoanei care a săvârşit o infracţiune. De asemenea este necesară şi 
cu prilejul percheziţiei efectuate în încăperi, dacă de față sunt şi persoanele 
bănuite că ascund obiectele căutate. 

Spre deosebire de percheziția domiciliară, pentru efectuarea percheziției 
corporale nu este necesară autorizaţia dată de judecător, existând posibilitatea 
recurgerii la acest procedeu de fiecare dată când este necesar în interesul 
urmăririi penale. 

În ceea ce priveşte modul de realizare, percheziţia corporală trebuie 
efectuată numai de o persoană de acelaşi sex cu cea percheziţionată . 

Deosebit de minuțioasă trebuie să fie percheziția corporală efectuată în 
momentul reţinerii sau a arestării. În asemenea cazuri, la percheziţia corporală 

trebuie să se ridice, în afară de obiectele care prezintă o importanţă nemijlocită 
pentru cauza respectivă, toate obiectele metalice şi alte obiecte de înţepat şi 
tăioase, precum şi acte, agende, creioane, stilouri, bani şi alte valori. În toate 
cazurile se ridică armele de foc şi muniţiile acestora. 

Dacă percheziţia corporală nu se efectuează în legătură cu cauza care 
implică reținerea sau arestarea, se va ridica numai arma, precum şi actele şi 
obiectele care au vreo legătură cu cauza. 

Percheziţia corporală trebuie executată în prezenţa martorilor asistenţi, 
cărora li se prezintă toate obiectele ridicate în cursul percheziţiei. Numai în 
cazuri excepţionale se poate efectua o percheziţie parţială, în lipsa martorilor 
asistenţi, în scopul ridicării armei, în cazul reţinerii unui infractor periculos într- 
un loc sau la o oră la care nu pot fi chemaţi martorii asistenţi. În aceste cazuri, 
este necesar ca percheziţia corporală minuțioasă a celui reţinut să se efectueze 
după procedeul obişnuit, în prezenţa martorilor asistenţi, îndată după ce acesta a 
fost condus la secţia de poliţie, la locul de arest ori în cabinetul anchetatorului 
penal. 

Înainte de a se efectua percheziţia corporală a celui reţinut ca urmare a 
săvârşirii unei infracţiuni grave (omor, tâlhărie etc.) de regulă, trebuie să se 
propună persoanei percheziţionate să ridice mâinile şi să se întoarcă cu spatele, 
pentru a nu îi da posibilitatea să atace prin surprindere persoana care efectuează 
percheziţia. După aceea, prin palparea buzunarelor şi a altor locuri (în regiunea 
mijlocului, a mânecii, a carâmbilor cizmelor etc.), se verifică dacă arma nu este 
ascunsă undeva. În timpul palpării îmbrăcămintei este necesar să se aibă grijă ca 
persoana percheziţionată să nu lase mâinile în Jos. 

După ce s-a stabilit cu certitudine că persoana percheziţionată nu are 
armă asupra sa sau după ce aceasta a fost ridicată, se trece la examinarea 
amănunțită a îmbrăcămintei, pentru a se descoperi obiectele ce se află în ea. Se 
recomandă ca cercetarea să se înceapă cu buzunarele, palpându-se apoi întreaga 
îmbrăcăminte, pentru a se stabili dacă obiectul căutat nu a fost ascuns între stofă 
şi căptuşeală. Nu trebuie să se desfacă cusăturile îmbrăcămintei, dacă acest 
lucru nu este absolut necesar. Cu toate acestea însă, acest lucru poate fi uneori 
necesar, în special în cazul în care se percheziționează o îmbrăcăminte vătuită 
sau îmblănită. În asemenea împrejurări, trebuie să se examineze amănunţit toate 
cusăturile şi să se stabilească dacă nu cumva există locuri în care ele au fost 
recent rupte şi apoi recusute. Uneori,lucrurile mici de valoare se pot ascunde,de 
exemplu, în tocul încălțămintei, între talpă şi căptuşeală (vezi anexa 2). Dacă 
există bănuiala că obiectele furate au fost ascunse printr-un asemenea procedeu, 
lucrurile în care pot exista ascunzători trebuie ridicate şi examinate, cu ajutorul 
razelor röentgen sau gamma, la cel mai apropiat laborator sau instituţie 
medicală. Nu trebuie să se piardă din vedere faptul că unele obiecte mici pot fi 
ascunse în nas, în gură etc., iar uneori pot fi înghiţite. Când există indicii în 
acest sens, la efectuarea percheziţiei trebuie invitaţi medicul judiciar, iar în caz 
de necesitate, persoana percheziţionată trebuie examinată cu ajutorul razelor 
roentgen. 

În mod detaliat trebuie examinate şi obiectele accesorii găsite asupra 
persoanei: portofele, cutii de chibrituri, pachete de ţigări, portțigarete, tocul 
ochelarilor, stilouri, ceasuri, pipe, bastoane, aparate foto ş.a. 

În cazul când se caută şi urme în afară de lucruri, pentru a nu risca de a 
distruge sau şterge integral sau parţial urmele, se va omite la început pipăitul de 
orientare. Deoarece urmele, care pot fi pete de sânge, de vopsea, cerneală, 
grăsime, uleiuri şi alte substanţe îmbibate sau lipite pe dinafară sau pe 
dinăuntrul îmbrăcămintei şi putând fi uscate şi fragile sau rămase în dungile 
buzunarelor, îndoiturilor sau a cusăturilor în formă de rămăşiţe sau praf de la 
alte substanţe, în ambele cazuri putând fi mai mult sau mai puţin şterse sau 
diminuate, intenționat de către purtătorul îmbrăcămintei sau, fără ştirea acestuia 
prin uzura simplă a purtatului, şi astfel prin pipăitul de la început s-ar şterge şi 
mai mult sau chiar ar dispărea de tot aceste urme de o valoare capitală, poate . 
În consecinţă, în acest caz sau când există bănuieli că pot să existe şi urme 
indicative, se va căuta mai întâi cu toată atenţia şi minuţiozitatea după aceste 
urme, examinând stofa îmbrăcămintei în mod sistematic şi în cazul în care se 
vor găsi se va proceda la asigurarea acestora şi numai după aceea se va continua 
cu căutarea după existenţa obiectelor. Dacă s-a constatat neîndoielnic că nu 
există nici o urmă pe îmbrăcăminte, atunci se poate recurge la palparea indicată 


Indiferent de condiţiile în care se efectuează percheziția, prin modul de 
plasare, prin felul în care se face examinarea şi prin modul de supraveghere, cei 
ce percheziţionează trebuie să prevină orice fel de incident, respectiv atacul sau 
fuga percheziționatului, distrugerea sau aruncarea bunurilor şi valorilor căutate . 

Rezultatul percheziţiei corporale — în toate cazurile când se realizează ca 
activitate distinctă — se consemnează într-un proces-verbal, cu descrierea 
detaliată a obiectelor, înscrisurilor şi valorilor descoperite şi cu menţionarea 
măsurilor luate în privinţa lor. 


7.8.  Particularităţile efectuării percheziţiei în cazul unor genuri de 
infracţiuni 

Aspecte specifice privind efectuarea percheziţiei în cazul infracțiunilor 
contra vieţii — Viaţa reprezintă un atribut esenţial al omului şi de aceea atât 
preocupările internaţionale cât şi reglementările legale naţionale îi conferă un 
rol primordial în stabilirea măsurilor de protecţie, considerând viaţa un drept 
fundamental al omului. 

În Codul Penal român aceste infracţiuni contra vieţii sunt reglementate în 
articolele 178 — 182 şi sunt intitulate omor, omor calificat, pruncuciderea, 
uciderea din culpă şi determinarea sau înlesnirea sinuciderii. 

Aceste infracțiuni prezintă un ridicat grad generic de pericol social 
determinat, pe de o parte, de importanţa valorilor sociale, ce constituie obiectul 
protecției penale, şi de gravele urmări pe care le poate avea pentru comunitate 
săvârşirea acestor infracţiuni, iar pe de altă parte de faptul că infracțiunile 
contra vieţii se realizează de regulă prin utilizarea unor mijloace sau procedee 

violente şi au o frecvenţă deseori mai ridicată în raport cu alte categorii de 
infracţiuni. 

Gradul de pericol social pe care îl reprezintă omorul afectează cel mai 
important atribut al persoanei, viaţa, dar acest lucru „interesează nu numai 
persoana victimei, ci persoana în general, deoarece fără respectarea vieţii 
persoanei nu poate fi concepută, atât existenţa paşnică a colectivităţii, cât şi 
conviețuirea membrilor acesteia.” 

Efectuarea percheziţiei în cazul omorului. Infracţiunea de omor este 
prevăzută în Codul Penal la art. 178 — forma simplă şi la art. 179 — forma 
agravată. 

Printre activităţile de urmărire penală, la care organele de cercetare 
penală participă nemijlocit în cazul omorului, se înscrie şi efectuarea 
percheziţiei. 

Pe lângă celelalte activităţi, percheziţia, fie domiciliară, fie la locul de 
muncă este una din activitățile de maximă urgenţă, urmând descoperirea 
obiectelor sau instrumentelor care au servit la comiterea omorului, a celor care 
poartă urmele infracţiunii, a bunurilor sau valorilor produs al infracţiunii, a 
cadavrelor sau părților din acestea, precum şi a făptuitorilor sau a altor persoane 
care se sustrag de la urmărirea penală sau de la judecată. 

Percheziţia efectuată la persoanele bănuite poate conduce la descoperirea 
instrumentelor folosite la comiterea omorului — cuţit, brici, topor, arme de foc şi 
muniţie, instrumente cu care a fost dezmembrat cadavrul, etc. Faptul că pe 
acestea se descoperă urme ale infracțiunii, contribuie, în mod decisiv, la 
identificarea făptuitorului şi la dovedirea activităţii infracţionale desfăşurate. 

De o mare atenţie trebuie să se bucure căutarea obiectelor de 
îmbrăcăminte şi încălțăminte ale persoanei la care se efectuează percheziţia şi 
care au corespondent în urmele descoperite la faţa locului. Ulterior, prin 
constatarea tehnico — ştiinţifică, traseologică se va putea stabili cu certitudine 
dacă firele textile găsite la faţa locului au făcut sau nu corp comun cu obiectele 
de îmbrăcăminte ridicate de la percheziţie, ori dacă urmele de încălțăminte — 
ridicate cu aceeaşi ocazie — au fost formate de încălțămintea găsită asupra 
persoanei bănuite. Uneori, scopul percheziției vizează descoperirea unor 
substanţe toxice, a unor recipiente care poartă astfel de urme, a instrumentelor — 
ace, seringi, etc. — care dovedesc proveniența acestora. Alteori scopul principal 
al percheziţiei îl constituie descoperirea de cadavre ori părți din acestea. 

Totodată, la percheziţia efectuată la persoana bănuită, trebuie căutate 
obiectele, înscrisurile şi valorile de care a fost deposedată victimă şi care pot 
dovedi mobilul şi scopul infracțiunii, precum şi mijloacele de transport, pentru a 
se stabili corespondenţa dintre acestea şi urmele infracţiunii găsite la fața 
locului. 

Trebuie precizat că percheziţia se efectuează nu numai la persoanele 
suspecte ci şi la domiciliul sau locul de muncă al victimei. Prin descoperirea 
unor înscrisuri pot fi puse în evidenţă relaţiile dintre infractor şi victimă — de 
exemplu, scrisori de ameninţare — precum şi urme ori indicii valoroase pentru 

cauză. Percheziţia efectuată la locuinţa victimei se impune şi în situaţia când se 
reclamă dispariţia unei persoane şi există temei să se presupună că omorul este 
cauza dispariţiei. Desigur, locurile menţionate sunt pur şi simplu orientative, 
practica judiciară demonstrând că obiectele, înscrisurile, valorile, cadavrele ori 
resturile de cadavru pot fi descoperite în cele mai neaşteptate locuri . 

Atragem atenţia încă o dată asupra necesităţii respectării cu stricteţe a 
tuturor regulilor de tactică criminalistică, începând cu modul de pătrundere în 
locuinţă, efectuarea percheziției corporale, căutarea, descoperirea şi ridicarea 
obiectelor găsite cu această ocazie şi care prezintă importanţă din punct de 
vedere al probaţiunii infracţiunii respective. 

Nu în ultimul rând fixarea, rezultatelor percheziţiei trebuie făcută în 
strictă conformitate cu dispoziţiile legii procesuale penale şi a regulilor 
generalizate de practică pozitivă a organelor de urmărire penală. 

Efectuarea _percheziţiei în cazul pruncuciderii —  Infracţiunea de 
pruncucidere este prevăzută de art. 180 din Codul Penal. 

Scopul principal al percheziției efectuate la autoarea sau persoana 
bănuită de săvârşirea pruncuciderii îl constituie descoperirea obiectelor sau 
instrumentelor care au servit la suprimarea vieţii noului — născut, a obiectelor 
care poartă urmele naşterii sau care au fost folosite la naştere, a obiectelor cu 
care a fost transportat cadavrul, a vaselor şi a obiectelor de îmbrăcăminte, 
lenjerie de corp şi de pat, substanţe, etc., purtătoare ale urmelor infracţiunii. 

Totodată, cu această ocazie, trebuie căutate înscrisuri, reţete, fişe 
medicale şi altele, din care să rezulte starea de graviditate, unităţile spitaliceşti 
care i-au acordat asistență medicală, diagnosticul la internare şi externare, 
tratamentul medicamentos prescris etc. Nu trebuie omisă nici căutarea unor acte 
care atestă starea psihică a celei în cauză înainte de săvârşirea infracțiunii — 
maladia de care a suferit, perioada, tratamentul urmat, diagnosticul la externare 
— elemente de natură să contribuie la lămurirea şi să explice starea psihică a 
mamei pricinuită de naştere. Acest lucru se impune deoarece, potrivit Codului 
Penal există anumite stări psiho-fiziologice provocate de naştere, care, fără a 
echivala cu o stare de inconştienţă şi, deci, fără a exclude capacitatea psihică a 
făptuitorului, sunt de natură să explice, într-o anumită măsură, uciderea 
copilului nou-născut, săvârşită de către mama sa, indiferent dacă acesta este un 
copil din cadrul sau din afara căsătoriei. De un real folos în elucidarea tuturor 
împrejurărilor cauzei este descoperirea şi ridicarea altor înscrisuri — fişe, analize 
de laborator ori certificate pentru concediu medical sau reducerea timpului de 
lucru. 


În acelaşi scop, de la unităţile sanitare se vor ridica — în original şi copie 
— registrul de luare în evidenţă a femeilor gravide, foile de observaţie clinică, 
biletele de ieşire din spital, certificate pentru concediu medical etc. Asemenea 
înscrisuri pot fi ridicate şi de la locul de muncă al învinuitului sau inculpatului. 

Particularităţile efectuării percheziţiei în cazul infracţiunilor de corupţie 
— Cuvântul „corupţie"” vine de la termenul latin „coruptio", caracterizând o 
anumită comportare a funcţionarului care îşi comercializează, îşi vinde 

atributele funcţiei şi încrederea acordată de societate, primind în schimb bani 
sau alte foloase. 

În acest context, fenomenul corupţiei include toate faptele şi actele unor 
subiecți de drept care, profitând de funcţia sau poziția socială pe care o ocupă, 
acționează pentru obţinerea unor avantaje personale, prin mijloace ilicite, 
renunțând la respectul faţă de lege şi morală, ca o reflectare a stării de decădere 
a societăţii. 

În cadrul dispoziţiilor legale care au ca obiect combaterea corupţiei, 
infracțiunile de luare şi dare de mită ocupă un loc central, fiind infracţiuni de 
corupţie în înţelesul strict al acestei noţiuni. 

În cazul acestor infracţiuni, percheziţia judiciară se efectuează cu scopul 
de a descoperi bani, valori, bunuri reprezentând folosul lor, evidențe privind 
legături infracționale, în foarte multe cazuri, pe baza rezultatelor percheziției 
efectuată la mituit, se poate ajunge la descoperirea altor infracțiuni săvârşite de 
acesta . 

Organul judiciar va trebui să stabilească exact scopul percheziţiei, 
obiectele urmărite: ce înscrisuri, obiecte sau alte valori se urmăresc a fi găsite, 
posibilitatea ascunderii lor sau a distrugerii, metodele specifice de căutare, 
mijloacele folosite, locurile unde ar putea fi ascunse etc. 

Cunoaşterea persoanei şi a locului unde urmează să se desfăşoare 
percheziţia prezintă o importanţă deosebită pentru reuşita acestei activități. Este 
important să fie cunoscute exact persoanele care, în mod legal, locuiesc în 
aceste încăperi, dacă folosesc sau nu în comun unele spaţii (pentru a legaliza 
percheziţia), ce căi de comunicare cu exteriorul sunt, în special telefoane, uşi, 
geamuri deghizate, etc. În cazul unor birouri interesează dispunerea acestora în 
raport cu alte funcționalități, depistarea acelora unde funcţionarul mai are acces 
în virtutea atribuţiilor de serviciu, eventual a locurilor unde îşi ţine garderoba, 
dulapul cu haine, vestiarul, etc. 

Echipa însărcinată să efectueze percheziţia va fi formată dintr-un număr 
suficient de persoane cărora li se vor repartiza sarcini. La asemenea activităţi, în 
afară de procurori şi poliţişti anume desemnaţi vor participa specialişti, în 
funcţie de natura cauzei. 

Echipa trebuie să pregătească mijloacele tehnice care vor fi utilizate 
pentru găsirea banilor, obiectelor, înscrisurilor sau a altor mijloace de probă. De 
regulă, se utilizează dotările trusei criminalistice, alte mijloace tehnice din care 
nu lipsesc: surse de lumină vizibilă, dar şi lămpi cu radiaţii ultraviolete, 
infraroşii, aparatură de înregistrare, etc. 

De obicei, infracțiunea de dare sau luare de mită se constată în flagrant 
de organele judiciare . Membrii echipei de percheziţie vor asigura intrările şi 
ieşirile, geamurile, pentru a nu se putea arunca de către mituit obiecte, valori, 
pentru a se împiedica părăsirea domiciliului, dar şi preveni eventualele tentative 
de sinucidere. Alţi membri vor inventaria urgent încăperile, obiectele apte să fie 
folosite în acţiuni violente, dar, în primul rând, obiecte posibil produs al 
infracțiunii. 


318 


Prof. univ. dr. Stancu Emilian 


După înmânarea banilor, bunurilor sau valorilor, organele judiciare 
trebuie să intervină imediat, în acest caz fiind obligatorie efectuarea unei 
percheziţii corporale asupra persoanei care a primit mita, pentru descoperirea 
asupra acesteia a folosului necuvenit. 

De regulă, în asemenea percheziţii se caută sume de bani sau valută, 
înscrisuri, bunuri de valoare (bijuterii, tablouri, diverse obiecte). În funcție de 
acestea se va manifesta atenţie mărită la dulapuri, sertare, tablouri, cărţi, genţi, 
wc-uri, vaze, obiecte de porțelan, gresie, faianţă, parchet, sobe, burlane, etc. 

Se impune, de asemenea, ridicarea sau cel puţin studierea agendelor, a 
corespondenţei, caietelor, registrelor, casetelor video, audio, computerelor, 
deseori acestea fiind purtători de probe foarte importante. 

Efectuarea percheziţiei corporale atât asupra mituitorului, cât şi asupra 
mituitului, se impune în cazul când se acţionează în momentul înmânării 
folosului, ca urmare a sesizării faptei de către funcţionarul corect, pentru a se 
descoperi asupra mituitorului eventualele înscrisuri care urmau să fie predate 
odată cu folosul necuvenit. Percheziţia corporală trebuie să se efectueze de 
îndată, la locul săvârşirii infracţiunii, la sediul organelor de cercetare penală sau 
în alt loc corespunzător unde există condiţii pentru percheziţionarea amănunţită 
a persoanei. Scopul acestei activităţi este de a descoperi asupra mituitului, cât şi 
asupra mituitorului banii, bunurile, valorile ce constituie folosul necuvenit, 
diferite înscrisuri ce urmau a fi transmise şi pe baza cărora se poate stabili 
scopul pentru care s-a dat mită. 

Particularităţile efectuării percheziţiei în cazul infracțiunilor contra 
patrimoniului — Aceste infracţiuni au constituit, din cele mai vechi timpuri, o 
problemă pentru societate. Averea persoanei trebuia apărată prin mijloace care 
să descurajeze acţiunea persoanelor care căutau să realizeze un venit fără efort. 
Pedepsele erau dintre cele mai aspre, ajungându-se şi până la tăierea braţului cu 
care se făcea furtul. 

Infracţiunile contra patrimoniului privesc acţiunea ilicită a făptuitorului 
şi nu poziţia juridică a victimei, adică dacă acesta este proprietar, posesor, 
deţinător precar, etc. 

Aceste infracțiuni sunt cuprinse în Codul Penal sub titlul generic 
„Infracțiuni contra patrimoniului”. 

Reglementarea măsurilor de protejare a patrimoniului prevăzută de legea 
penală dovedeşte importanţa valorii sociale ocrotite, a obiectului juridic al 
infracţiunii reprezentat de relaţiile sociale privitoare la patrimoniu, importanţa 
pe care o reprezintă pentru om averea personală care, în final, îl asigură. 

Efectuarea percheziţiei în cazul infracțiunilor de furt şi tâlhărie — 
Ocrotirea patrimoniului prin normele dreptului penal a constituit dintotdeauna 
un obiectiv prioritar al oricărui sistem de drept, patrimoniul reprezentând o 
componentă importantă a vieţii de zi cu zi a oricărei persoane fizice sau 
juridice, de care depinde atât satisfacerea cerinţelor curente, dar mai ales 
prosperitatea, la nivel individual, precum şi micro sau macro-social. 

În cazul infracţiunilor de furt şi tâlhărie, cu ocazia cercetării furtului şi 
tâlhăriei, efectuarea percheziţiei se constituie într-o activitate de cea mai mare 
importanţă, un mijloc eficace pentru dovedirea vinovăţiei făptuitorilor. Atunci 
când se pregăteşte percheziţia nu trebuie să se piardă din vedere nici un detaliu 
— cunoaşterea făptuitorului în toate comportamentele, laturile sale psiho- 
comportamentale, obţinerea datelor referitoare la amplasarea imobilului, 
stabilirea locurilor pe unde percheziţionatul ar putea eventual să dispară, vecinii 
ş.a. — dar, în mod deosebit, trebuie să se determine scopul percheziţiei. Evident 
că scopul principal îl constituie descoperirea bunurilor şi valorilor sustrase, a 
obiectelor şi instrumentelor ori armelor, a substanţelor utilizate în comiterea 
furtului sau tâlhăriei. 

Dar nu trebuie omis că la domiciliul sau la locul de muncă al 
făptuitorilor pot fi descoperite şi alte bunuri sau valori ce au făcut obiectul unor 
furturi comise anterior ori care sunt deţinute contrar dispozițiilor legale — arme, 
muniții, substanţe toxice sau stupefiante. 

De asemenea, trebuie căutate obiectele de îmbrăcăminte sau încălțăminte 
purtate de făptuitor în momentul săvârşirii infracţiunii şi care au lăsat urme la 
faţa locului. 

Modul de efectuare a percheziţiei este cunoscut, cu precizarea că, în 
lumina noilor reglementări, la această activitate participă şi apărătorul celui în 
cauză. Lipsa apărătorului nu împiedică desfăşurarea activității dacă acesta a fost 
încunoştinţat despre data şi locul percheziţiei. 

Se impune ca regulile de tactică criminalistică să fie respectate: 
pătrunderea în locul de percheziţionat, legitimarea şefului echipei şi arătarea 
scopului — cu prezentarea autorizaţiei de percheziţie — identificarea 
percheziționatului şi al celorlalte persoane, supravegherea atentă a acestora — 
după ce în prealabil au fost, obligatoriu, percheziţionate corporal — căutarea 
sistematică în toate dependinţele şi anexele, arătarea obiectelor, înscrisurilor şi 
valorilor descoperite martorilor asistenţi şi celor participanţi — şi însemnarea lor 
spre neschimbare — materializarea corectă a rezultatelor percheziţiei în 
cuprinsul procesului verbal ş.a. 

Nu în toate cazurile prima percheziţie se soldează cu un rezultat pozitiv. 
În raport cu specificul cauzei, apar situaţii când se impune repetarea — după un 
anumit timp al acestei activităţi. Practica judiciară a semnalat cazuri când, după 
efectuarea percheziției, infractorii au readus bunurile şi valorile tâlhărite în 
locuinţă. De aceea, percheziţia poate fi repetată, pentru a evita astfel de situaţii. 

Preventiv, este necesar ca, încă din faza de pregătire, să fie identificate 
toate persoanele la care ar putea fi ascunse bunurile furate, efectuându-se 
percheziţii simultane. 

Efectuarea percheziţiei în cazul delapidării — Scopul principal al 
percheziţiei îl constituie identificarea bunurilor ce au format obiectul 
infracțiunii de delapidare, precum şi a unor înscrisuri ce au legătură cu cauza. 

Astfel, la domiciliul sau la locul de muncă al făptuitorului pot fi 
descoperite înscrisuri — ori copii ale acestora — care au fost folosite la săvârşirea 

sau ascunderea delapidării, cum ar fi: liste de inventariere, facturi, avize de 
expediere, borderouri de achiziţii, procese-verbale de recepţie, bonuri de 
consum, fişe de pontaj, ştate de plată ş.a. O deosebită importanţă pentru cauză o 
are descoperirea unor însemnări făcute de făptuitor cu privire la cantitatea 
bunurilor sustrase din gestiune, la împărţirea acestora între participanţi, adrese, 
numere de telefon ș.a., care pot dovedi legăturile infracţionale, locurile unde s- 
au valorificat bunurile delapidate etc. De asemenea, se impune a fi căutate şi 
ridicate bunuri achiziţionate cu sume de bani delapidate ori, după caz, sumele 
provenite din vânzarea bunurilor sustrase din gestiune, precum şi cele care 
reprezintă profitul obţinut în urma traficării. 

Cu această ocazie, organele de urmărire penală trebuie să identifice în 
patrimoniul făptuitorului bunurile mobile şi imobile ce urmează să fie 
indisponibilizate în vederea recuperării prejudiciului cauzat. Percheziţia 
domiciliară se va efectua şi la locuinţa persoanelor unde infractorii au ascuns 
bunurile delapidate. 

Efectuarea percheziţiei în cazul înşelăciunii — Indiferent de locul în care 
se execută — la domiciliu sau la locul de muncă — percheziţia are drept scop 
descoperirea bunurilor (bani, obiecte, înscrisuri etc.) ce au constituit folosul 
material primit de infractor ca urmare a activităţilor ilicite desfăşurate. 

Pregătind percheziția, organele de urmărire penală nu trebuie să piardă 
din vedere posibilitatea descoperirii înscrisurilor de care s-a folosit făptuitorul 
pentru săvârşirea infracţiunii: acte de identitate false, acte de studii, adeverinţe 
de vechime în muncă, livrete de economii ş.a. În aceeaşi ordine de idei, nu 
trebuie omisă descoperirea instrumentelor şi materialelor ce au servit la 
falsificarea documentelor destinate să inducă sau să menţină în eroare 
persoanele înşelate. În această categorie intră matriţele, ştampilele etc. — fie 
confecţionate artizanal, fie sustrase din diferite locuri — tuşuri, cerneluri, 
instrumente scripturale, formulare tipizate ş.a. 

Descoperirea la domiciliul percheziționatului sau la locul de muncă a 
unor înscrisuri pe care acesta le-a primit de la persoanele vătămate este de 
natură să ducă la identificarea tuturor persoanelor înşelate, constituind, pe lângă 
importante mijloace de probă, şi punctul de plecare pentru extinderea 
cercetărilor cu privire la alte infracțiuni săvârşite. 

Dacă percheziţia s-a finalizat cu identificarea şi ridicarea unor înscrisuri 
ce atestă legăturile infracţionale ale percheziţionatului, valorificarea acestora pe 
parcursul cercetărilor oferă posibilitatea extinderii cercetărilor şi asupra altor 
participanţi, contribuind la lămurirea rolului şi contribuţia acestora în pregătirea 
au beneficiat. 

Odată cu precizarea principalului scop al percheziţiei, cu prilejul 
pregătirii şi desfăşurării acestei activităţi organul de urmărire penală nu trebuie 
să omită căutarea şi descoperirea unor obiecte, înscrisuri sau valori obţinute 
contrar dispoziţiilor legale — arme, muniții, substanţe toxice sau stupefiante — 
precum şi identificarea în patrimoniul făptuitorului de bunuri mobile şi imobile 

care să facă obiectul indisponibilizării, în vederea reparării prejudiciului cauzat 
prin infracțiune. Este necesară însemnarea spre neschimbare a înscrisurilor 
descoperite de către cel percheziţionat, precum şi fotografierea tuturor 
obiectelor descoperite în locurile unde au fost găsite. 

Acestea, împreună cu procesul verbal-întocmit cu respectarea strictă a 
legii procesual penale şi a regulilor de tactică criminalistică, constituie 
importante mijloace de probă în dovedirea vinovăţiei făptuitorului şi a existenţei 
infracțiunii. 

Efectuarea percheziției în cazul distrugerii prin incendiere — Percheziţia, 
fie la domiciliu, fie la locul de muncă al făptuitorului, are drept scop 
următoarele probleme: 

e descoperirea de dispozitive create pentru incendierea bunurilor; 

e descoperirea instrumentelor ce au servit la distrugerea, degradarea ori 
aducerea în stare de neîntrebuinţare a bunurilor ce au făcut obiectul infracţiunii; 

e descoperirea de materiale inflamabile ori explozive; 

e descoperirea de încălțăminte având caracteristici asemănătoare cu 
urmele ridicate de la faţa locului; 

e descoperirea obiectelor de îmbrăcăminte ce pot purta urme ale 
infracțiunii; 

e descoperirea unor părţi componente din bunul distrus, degradat ori 
adus în stare de neîntrebuinţare ş.a. 

La rândul său, verificarea şi ridicarea de obiecte şi înscrisuri se impune 
în situaţia în care: 

- Există neconcordanţe între cele constatate la faţa locului şi evidenţa 
bunurilor declarate ca distruse; 

- Este necesară verificarea gestiunii pentru constatarea unor lipsuri 
preexistente şi, pe această cale, dovedirea scopului urmărit de făptuitor; 

- Se impune stabilirea valorii artistice, ştiinţifice, istorice, arhivistice etc. a 
bunurilor distruse, degradate ori aduse în stare de neîntrebuinţare; 

- Trebuie lămurite anumite aspecte legate de situația bunurilor: formă de 
proprietate, titularul dreptului de proprietate; 

- Este necesară stabilirea prejudiciului cauzat prin infracțiune şi a celorlalte 
consecinţe cauzate în urma comiterii faptelor, adică pentru a se putea reţine 
distrugerea calificată, faptă având consecinţe deosebit de grave sau producerea 
unui dezastru; 

- Trebuie dovedită calitatea făptuitorului şi atribuţiile sale de transport în 
comun ori personal de conducere a unui mijloc de transport în comun ori 
personal care asigură direct securitatea unor astfel de transporturi, aceasta se are 
în vedere în cazul distrugerii din culpă prevăzută de art. 265 alin. ultim Cod 
penal; 

- Este necesară calificarea modului de proiectare, execuţie şi exploatare a 
unor instalaţii şi a modului de respectare a parametrilor funcționali; 

- Se impune verificare condiţiilor şi clauzelor de asigurare a bunurilor etc. 

Aspecte specifice privind efectuării percheziţiei în cazul infracțiunilor 


privitoare la viaţa sexuală — Libertatea sexuală face parte din larga categorie a 
libertăţilor omului, iar exercitarea ei e apărată, atât pe plan internaţional, cât şi 
pe plan intern. 

Codul Penal român include ca infracțiuni contra libertăţii sexuale a 
persoanei: violul (prevăzut la art. 217), actul sexual cu un minor (prevăzut la 
art. 218), seducția (art. 219), perversiunea sexuală (art. 220), corupţia sexuală 
(art. 221), incestul (art. 222) şi hărţuirea sexuală (art. 223). 

Trebuie stabilit faptul că legea, în mod primar, şi societatea, în mod 
general, înțelege prin libertate sexuală acel exerciţiu firesc al sexualității, 
desfăşurat în limitele normalităţii, decenţei şi intimităţii. 

Efectuarea percheziţiei în cazul violului — Infracţiunea de viol, prevăzută 
de art. 217 Cod Penal este cea mai gravă atingere adusă libertății sexuale a unei 
persoane dar ea poate aduce atingere şi altor valori sociale cum ar fi viaţa, 
integritatea corporală sau sănătatea victimei. 

Activitatea care se întreprinde pentru administrarea probelor în scopul 
lămuririi problemelor diferă de la cauză la cauză, în raport de particularitățile 
acesteia. Percheziţia este una din activităţile care se desfăşoară, având 
aplicabilitate în marea majoritate a cazurilor. 

Prin efectuarea percheziţiei se urmăreşte descoperirea de obiecte, de 
îmbrăcăminte şi încălțăminte conţinând urme, în mod special a urmelor materie 
specifice, rezultat al săvârşirii infracţiunii, sau luate de la locul faptei, obiecte 
folosite pentru lovirea, ameninţarea ori constrângerea victimei sau dintre cele de 
care a fost deposedată, atunci când în afară de viol au fost săvârşite tâlhării sau 
furturi . 

În cazul săvârşirii infracţiunii de viol de două sau mai multe persoane 
împreună — modalitate agravantă —, percheziţia trebuie desfăşurată având în 
vedere toate persoanele participante. 

Prin intermediul acestei activităţi se poate determina persoana 
învinuitului sau inculpatului să recunoască fapta comisă, rezultatele percheziţiei 
putând avea un rol deosebit de important în desfăşurarea ulterioară a anchetei. 

Efectuarea percheziţiei în cazul hărțuirii sexuale — Hărţuirea sexuală este 
o infracțiune prevăzută de Codul Penal la art. 223 şi reprezintă hărţuirea unei 
persoane prin ameninţare sau constrângere în scopul de a obţine satisfacţii de 
natură sexuală, de către o persoană care abuzează de calitatea sau de influenţa 
pe care i-o conferă funcţia îndeplinită la locul de muncă. Cu alte cuvinte este o 
formă de discriminare sexuală care umbreşte dreptul unei persoane de a lucra 
într-un mediu liber de avansuri sexuale nedorite sau necuvenite şi liber de 
presiuni de ordin sexual. 

Exemple de avansuri sexuale: 

- afişarea (etalarea) de materiale sexuale; 

- bancuri, glume sexuale; 

- comentarii de natură sexuală asupra înfățișării cuiva; 
- ameninţări; 

-  fluierături sau gesturi sexuale; 
- repetate solicitări de a ieşi cu o persoană de sex opus; 
- contacte fizice. 

Toate formele de hărţuire sexuală sunt ilegale şi adesea însoțesc 
comiterea unei infracțiuni, ca de exemplu: 

- O ofertă de compensare în schimbul unor gratificaţii sexuale poate fi 
considerată o formă de dare de mită. 

- Angajarea în hărțuire sexuală, în detrimentul prestaţiei la locul de muncă, 
poate constitui o neglijare a îndatoririlor de serviciu. 

- Atingerea unei persoane într-o manieră necuvenită ar putea constitui o 
formă de agresare. 

Activităţile ce se întreprind pentru administrarea probelor diferă de la 
caz la caz, organele însărcinate cu rezolvarea cauzelor şi lămurirea problemelor 
referitoare la aceste infracţiuni au obligaţia de a efectua percheziția, fie 
domiciliară, fie la sediul firmei sau unităţii unde se presupune că s-ar fi 
consumat actul infracțional. 

Se urmăreşte, în ambele situaţii, descoperirea de elemente materiale ce 
conţin urme ale infracţiunii, care au folosit la săvârşirea acesteia sau care ar fi 
trebuit să fie folosite, dar care, din varii motive, nu au mai avut o astfel de 
destinaţie. Aceste materiale pot fi, după caz: înscrisuri, obiecte sau valori care 
pot ajuta la probarea infracţiuni. 

Această activitate se va desfăşura în conformitate cu prevederile 
articolelor din codul de procedură penală. 

Aspecte specifice privind efectuarea percheziţiei în cazul infracţiunilor 
comise la regimul armelor, munițiilor şi materialelor explozive 

Percheziţia — fie domiciliară, fie la locul de muncă — urmăreşte 
descoperirea armelor, munițiilor şi materiilor explozive deţinute fără drept, a 
armelor şi munițiilor confecţionate ori a anumitor piese ce urmau a fi asamblate 
într-o armă, a materiilor explozive fabricate sau prelucrate a diferitelor utilaje, 
aparate, instrumente etc., ce au servit ori erau destinate să servească 
confecţionării armelor, fabricării sau prelucrării materiilor explozive. 

Uneori, percheziția vizează şi descoperirea produsului infracţiunii 
folosite prin folosirea armelor de foc, în special al vânatului sau peştelui obţinut 
prin acte de braconaj, a arborilor sau cioatelor scoase cu ajutorul explozibilului. 
De asemenea, cu ocazia pregătirii acestei activităţi nu trebuie să se omită 
căutarea şi descoperirea unor înscrisuri ce dovedesc proveniența armelor, 
munițiilor şi materiilor explozive. 

În cazul acestor infracţiuni, pe lângă faptul că percheziţia trebuie să se 
efectueze numai pe bază de autorizaţie, este necesar ca organele de urmărire 
penală să cunoască în prealabil locurile sau posibile locuri de ascundere a 
armelor, munițiilor sau materiilor explozive, ţinând cont de toate 
particularităţile cauzei şi caracteristicile imobilelor de percheziţionat . 

Cu ocazia percheziţiei trebuie acordată atenţie unor lucruri cum ar fi: 
pereţii, tocurile uşilor, duşumeaua, obiectele de mobilier, scările şi balustradele 

acestora, grupurile sanitare, instalația electrică etc., precum şi anexele 
imobilului — pod, grajd, şură, hambar ş.a. — şi terenul înconjurător. 

Totodată, trebuie observat modul în care au fost ambalate şi conservate 
armele, muniţiile şi materiile explozive descoperite. De exemplu, dacă acestea 
au fost ambalate în ziare se va menţiona publicaţia, data apariției, ele 
constituind cel puţin un indiciu cu privire la data când făptuitorul a intrat în 
posesia lor, le-a ambalat, a umblat cu ele; ziarele, hârtia şi celelalte ambalaje 
trebuie conservate cu grijă, de pe acestea putând fi prelevate urme papilare 
aparţinând persoanei la care au fost descoperite, în felul acesta înlăturându-se 
eventualele susțineri ale făptuitorului cu privire la faptul că nu avea cunoştinţă 
despre existenţa celor descoperite la percheziţie. Regulile privind descrierea, 
manipularea şi transportul armelor, munițiilor şi materialelor explozive trebuie 
respectate cu stricteţe, atât pentru înlăturarea posibilității distrugerii unor urme 
şi microurme, cât şi pentru prevenirea producerii accidentelor. De asemenea, 
trebuie reamintită obligativitatea efectuării percheziţiei corporale, aceasta fiind 
condiţia esenţială pentru trecerea la desfăşurarea percheziţiei domiciliare. 

Reguli tactice de efectuare a percheziţiei în cazul infracţiunilor de trafic 
şi consum ilicit de droguri — Producţia şi traficul ilicit de droguri reprezintă una 
din formele cele mai active de manifestare a crimei organizate transnaţionale. 
Profiturile obținute din această activitate ilicită, care depăşesc cu mult unele 
afaceri legale, au făcut ca, pe lângă organizaţiile mafiote tradiționale, să apară 
zeci şi sute de grupări şi bande criminale care pun în prim planul preocupărilor 
lor producţia şi traficul de droguri. îngrijorător este faptul că, în unele ţări, 
aceste activităţi se desfăşoară sub privirile îngăduitoare ale autorităților, context 
în care organizaţiile criminale posedă mii de hectare de pământ arabil pentru 
culturile de plante opiacee, angajaţi pentru întreg procesul de fabricare a 
drogurilor, grupuri de protecţie, specialişti în domeniul chimiei, informaticii, 
economico-financiar şi întreaga logistică, inclusiv minisubmarine şi elicoptere 
necesare derulării activităților lor infracţionale . 

Traficul ilicit de droguri reprezintă un întreg mecanism ce implică 
producţia, comercializarea, transportul, distribuirea şi vânzarea. Acţiunile 
organelor judiciare specializate în lupta antidrog trebuie să vizeze în mod 
sistematic toate stadiile activităţii ilicite ce se desfăşoară în interiorul reţelelor 
de traficanţi. Cercetările întreprinse trebuie să nu se limiteze la reținerea sau 
arestarea unui singur traficant şi la confiscarea drogurilor deţinute de acesta, 
obiectivul fiind destrămarea întregii reţele de distribuţie a drogurilor, luciu ce 
nu se poate realiza decât dacă este probată activitatea infracțională a tuturor 
persoanelor implicate în reţea. 

La nivel naţional, competenţa exclusivă de cercetare şi efectuare a 
urmăririi penale în cazul infracțiunilor de trafic şi consum ilicit de droguri, 
aparţine procurorilor specializaţi din cadrul Direcţiei de Investigare a 
Infracţiunilor de Criminalitate Organizată şi Terorism (DIICOT), care dispun 
efectuarea actelor de cercetare penală prin ofiţerii şi agenţii de poliţie judiciară 
special desemnaţi în acest scop de către Ministrul Internelor şi Reformei 

Administrative, cu avizul favorabil al procurorului general al Parchetului de pe 
lângă Înalta Curte de Casaţie şi Justiţie. Competența de a judeca în primă 
instanţă aceste infracţiuni revine tribunalului. 

În activitatea de anchetare a infracţiunilor de trafic şi consum ilicit de 
droguri, atunci când există indicii privind existenţa drogurilor ascunse în 
anumite locuri, a traficanţilor sau consumatorilor de droguri care se sustrag de 
la urmărire sau sunt căutaţi de organele judiciare, se procedează la efectuarea de 
percheziţii domiciliare. Totodată percheziţia se efectuează atunci când există 
indicii că într-o locuinţă s-a comis sau se pregăteşte comiterea unei infracţiuni 
legate de droguri . 

În acest scop, se impune obţinerea unei autorizaţii de percheziţie emisă 
de judecător la adresa unde urmează a se efectua percheziția, pentru evitarea 
aspectelor negative din partea persoanelor percheziționate. Dacă procurorul nu 
poate participa la efectuarea percheziţiei, el va delega în scris organele de 
poliţie cu efectuarea percheziţiei, întrucât infracțiunile de trafic şi consum ilicit 
de droguri sunt de competenţa exclusivă a procurorului. 

Momentul efectuării percheziției trebuie ales cu grijă, aceasta 
efectuându-se, de regulă, atunci când cercetările ajung în stadiul în care există 
convingerea că se vor putea obţine maximum de probe . 

Cunoaşterea persoanei ce urmează a fi percheziționată capătă o 
semnificaţie cu totul aparte. Obţinerea unor date privitoare la modul de viaţă, 
locurile pe care le frecventează, persoanele în compania cărora este semnalată, 
pasiunile sau viciile devine, în aceste cazuri, obligatorie. 

Practica judiciară a scos în evidenţă faptul că locurile unde se desfăşoară 
activitatea ilicită sunt amplasate în zone ferite de priviri indiscrete, iar cei puşi 
să păzească astfel de locuri, uneori adevărate armate, nu ezită să folosească 
violenţa împotriva persoanelor străine de activitatea care se desfăşoară în aceste 
veritabile „laboratoare ale morţii albe”. Din aceste motive, apropierea de locul 
unde urmează să se facă percheziția implică, pe lângă o pregătire minuțioasă, şi 
măsuri capabile să anihileze acţiunile de împiedicare a pătrunderii în locul 
respectiv. Trecerea la efectuarea percheziției trebuie să se facă numai atunci 
când scopul acesteia nu poate fi realizat prin alte activităţi de urmărire penală . 

Se impune ca organele judiciare să efectueze o supraveghere prealabilă a 
zonei, iar pătrunderea în locuinţă trebuie să fie rapidă, pentru a nu da 
posibilitatea persoanelor care se găsesc acolo să fugă, să arunce sau să ascundă 
drogurile sau alte mijloace de probă importante în cauză (bani, înscrisuri, 
obiecte etc.). 

Percheziţiile efectuate de organele judiciare în cazul săvârşirii 
infracțiunilor la regimul drogurilor vizează atingerea următoarelor obiective: 

- descoperirea de droguri sau produse ori substanţe toxice; 

- descoperirea de instalații sau aparatură folosite pentru producerea, 
condiționarea sau experimentarea drogurilor; 

- descoperirea de materii prime sau produşi intermediari, inclusiv substanţe 
folosite la producerea şi rafinarea drogurilor; 

- prinderea unor traficanţi de droguri care se ascund într-un anumit loc; 

- identificarea şi ridicarea unor înscrisuri privitoare la modul de procurare a 
drogurilor, proveniența acestora, persoanele implicate; 

- descoperirea unor bunuri sau valori obţinute în urma valorificării drogurilor 
provenite din traficul ilicit; 

- descoperirea altor bunuri sau valori deţinute contrar dispoziţiilor legale în 
vigoare: arme, muniții, materiale explozive, monede falsificate. 

După pătrunderea în locuinţă, declinarea calităţii şi prezentarea 
autorizaţiei de percheziţie, organele judiciare vor identifica şi percheziţiona 
corporal toate persoanele găsite în locuinţă. Este obligatorie efectuarea 
percheziţiei corporale, deoarece asupra celor implicaţi în traficul de droguri pot 
exista atât o parte din drogurile ce fac obiectul traficului ilicit, cât şi arme albe 
ori de foc, sau substanţe cu care, la prima ocazie favorabilă, aceştia nu vor ezita 
să-i atace pe cei care îi percheziţionează. De foarte multe ori, consumatorii de 
droguri îşi plasează dozele cu drog (,„bilele" cu heroină) în cavitatea bucală, sub 
limbă, iar în momentul percheziţionării de organele judiciare, aceştia înghit 
drogurile, acest fapt putându-le fi fatal. 

În cazul în care există indicii temeinice că o persoană transportă droguri 
ascunse în corpul său, pe baza consimţământului scris, organul de urmărire 
penală dispune efectuarea unor examene medicale, în vederea depistării 
acestora. În caz de refuz se va solicita autorizarea procurorului, care va 
menţiona şi unitatea medicală ce urmează să efectueze aceste investigaţii 
medicale . 

Actele consemnând rezultatul investigațiilor medicale, precum şi cele 
privind modul în care acestea s-au efectuat se transmit de îndată procurorului 
sau, după caz, organului de urmărire penală care le-a solicitat. 

Dacă la locul efectuării percheziţiei sunt găsiţi toxicomani, care datorită 
consumului unor cantităţi mari de droguri consumate sunt într-o stare gravă, 
sevraj, etc. acestea sunt transportate de urgenţă la spital în vederea acordării 
ajutorului medical de specialitate, nu înainte de a fi identificată, făcându-se 
menţiune în procesul verbal despre starea în care a fost găsită la locul efectuării 
percheziţiei şi măsurile luate. 

Se percheziționează toate locurile pretabile ascunderii drogurilor, 
anexele, împrejurimile, se caută amănunţit, verificările extinzându-se la 
vehicule şi zonele învecinate. Dacă percheziţia are loc la curte, este indicat ca 
organele judiciare să folosească câinii dresați pentru detectarea drogurilor, 
pentru că locurile de disimulare ale acestora sunt diverse. 

Substanțele sau produsele ridicate, ambalate şi sigilate în mod 
corespunzător trebuie trimise cu operativitate la laboratoarele de specialitate de 
analiză a drogurilor, pentru a stabili dacă acestea conţin sau nu substanţe 
stupefiante. Analiza acestora este impusă de faptul că unele substanţe pot fi 
confundate cu medicamentele de uz general care au aceeaşi formă, mărime sau 
culoare iar unele dintre produsele farmaceutice, deşi conţin acelaşi stupefiant, 

apar în comerţ sub denumiri diferite, în funcţie de firma şi ţara în care au fost 
produse. 

Cu ocazia efectuării percheziției, odată cu substanţele stupefiante pot fi 
descoperite şi ridicate şi alte corpuri delicte, precum seringile şi fiolele folosite 
sau care conţin urme de drog, vasele suspecte că au conţinut droguri, resturi de 
țigări, precum şi înscrisuri ce au legătură cu cauza cercetată. 

Droguri descoperite în urma efectuării percheziției de către organele 
judiciare — În cercetarea infracţiunilor de trafic şi consum ilicit de droguri se 
ivesc deseori situații când, pentru lămurirea unor împrejurări ale cauzei, este 
necesară ridicarea unor obiecte şi înscrisuri ce au legătură cu acţiunile 
întreprinse pentru comiterea infracțiunii. Dintre înscrisurile ce pot servi la 
aflarea adevărului în acest caz amintim: 

e rețetele cu timbru sec în care sunt menţionate diagnostice ireale; 

e caietele pentru evidenţa folosirii formularelor cu timbru sec; 

e registrele pentru evidenţa mişcării produselor şi substanţelor stupefiante în 
farmacii; 

e actele de însoţire a transporturilor unor asemene produse sau substanţe 
stupefiante şi ordinele de transport emise de conducerea unităţii; 

e  procesele-verbale de distrugere a produselor şi substanţelor toxice sau 
stupefiante devenite necorespunzătoare din diverse motive; 

e  procesele-verbale de restituire către farmacii a stupefiantelor neconsumate; 

e evidența toxicomanilor comunicată de unităţile sanitare; 

e alte evidențe specifice; 

e documentele întocmite cu prilejul intrării-ieşirii din țară a persoanelor 
cercetate pentru trafic de droguri, inclusiv înscrisurile din care rezultă data 
intrării pe teritoriul național, punctul de frontieră, durata vizitei; 

e diferite însemnări în agende telefonice sau carnete ale persoanelor 
percheziționate 

Alături de procesul-verbal, ca mijloace tehnice de fixare a rezultatelor 

percheziției se mai folosesc fotografierea şi înregistrarea pe bandă 
videomagnetică a drogurilor, persoanelor percheziționate, a locuinței, etc. 


7.9. Fixarea rezultatelor percheziției şi valorificarea acestora în 
activitatea de urmărire penală 

Principalul rol al procesului-verbal întocmit cu ocazia percheziției este 
de a oferi procurorului sau judecătorului dovada faptului că, pe parcursul 
desfăşurării percheziţiei, organul judiciar care a condus-o a respectat toate 
drepturile celui sau celor la care se aflau bunurile sau înscrisurile respective. 
Cenzurarea de către magistrat a modului de efectuare a percheziţiei, ca urmare a 
citirii procesului-verbal aferent, se poate manifesta prin decizia acestuia că 
organul de cercetare a apreciat greşit că un anumit obiect (sau înscris) 
descoperit poate sau nu să constituie mijloc de probă, ori că un înscris poate fi 
ridicat în copie sau în original, el putând să dispună refacerea percheziţiei, sau 
înapoierea obiectului sau înscrisului respectiv . 

Rezultatul percheziției se fixează prin proces-verbal, precum şi prin 
fotografii, schiţe ori înregistrare — ca anexe ale procesului-verbal. 

Ca mijloc principal de fixare a rezultatelor percheziției, procesul-verbal 
trebuie încheiat la locul percheziţiei, imediat după terminarea acestei activităţi, 
cu respectarea cerinţelor legale a regulilor de tactică criminalistică. 

Procesul-verbal de percheziţie trebuie să cuprindă: 

e anul, luna, ziua şi localitatea unde s-a efectuat activitatea; 

e calitatea, numele, prenumele şi unitatea din care fac parte cei ce au 
efectuat percheziția; 

e numele, prenumele şi unitatea din care fac parte celelalte persoane 
participante — specialişti, apărător; 

e temeiul legal al percheziției — autorizaţia procurorului sau 
consimţământul scris al persoanei; 

e datele de identificare ale martorilor asistenţi; 

e adresa la care se găseşte locul percheziţionat; 

e datele de identificare a percheziționatului ori a persoanei în prezenţa 
căreia s-a desfăşurat activitatea; 

e menţiune despre legitimarea organului de urmărire penală, arătarea 
scopului şi prezentarea autorizaţiei; 

e menţiune despre solicitarea adresată percheziţionatului de a preda 
obiectele, înscrisurile sau valorile ce interesează cauza şi consemnarea 
răspunsului acestuia; 

e menţiune despre configuraţia locuinţei, cu indicarea numărului de 
încăperi, a destinaţiei acestora, a dependinţelor, precum şi a persoanelor care le 
folosesc în exclusivitate sau în comun; 

e locurile percheziționate şi activităţile de căutare desfăşurate; 

e obiectele, înscrisurile sau valorile descoperite, locurile şi modurile 
cum au fost găsite; 

e menţiune despre valorile sau obiectele ridicate, cu precizare expresă 
că, în afara acestora nu s-a mai ridicat altceva din locuinţa percheziţionatului; 

e menţiune despre faptul că obiectele sau valorile au fost prezentate 
percheziționatului şi persoanelor prezente, primul semnându-le pentru 
neschimbare; 

e menţiune despre obiectele lăsate în păstrare percheziţionatului sau a 
custodelui — cu toate datele de identificare — precum şi a faptului că li s-a adus 
la cunoştinţă obligaţiile ce le revin şi consecinţele legale care decurg din 
nerespectarea acestora; 

e celelalte mijloace de fixare folosite; 

e ora începerii şi ora terminării percheziţiei, precum şi condiţiile în care 
s-a desfăşurat aceasta; 

e menţiune despre eventualele pagube produse cu ocazia percheziţiei, cu 
precizarea motivelor care le-au determinat; 

e obiecțiile percheziționatului sau a persoanei care l-a reprezentat şi 
observaţiile celorlalte persoane (martori asistenţi, apărător, specialişti etc.), atât 

cu privire la modul cum s-a efectuat percheziția, cât şi cu privire la cele 
consemnate în procesul-verbal; 

e numărul de exemplare în care s-a încheiat procesul-verbal şi destinaţia 
acestora; 

e semnăturile organului de urmărire penală, a martorilor asistenţi, a 
persoanei percheziţionate, a apărătorului şi a celorlalte persoane participante — 
pe fiecare pagină şi la sfârşit. 

Procesul-verbal de fixare a rezultatelor percheziției trebuie să fie redactat 
clar, să redea cu fidelitate activitatea desfăşurată, şi rezultatele obţinute. Atenţie 
deosebită trebuie acordată descrierii detaliate a obiectelor, înscrisurilor şi 
valorilor ridicate, pentru a putea fi oricând individualizate, precum şi a locurilor 
şi modurilor în care au fost ascunse. 

Fixarea prin fotografiere. Fotografierea este un procedeu tehnic deosebit 
de valoros nu atât prin caracterul său ilustrativ, ci mai ales prin obiectivitatea şi 
precizia cu care sunt redate caracteristicile obiectelor, precum şi a 
ascunzătorilor în care au fost descoperite. 

Fotografia de percheziție se apropie mult de fotografia executată cu 
prilejul cercetării la faţa locului, ea trebuind să îndeplinească aceleaşi cerinţe de 
ordin tehnic şi metodic. 

Astfel, pentru a fi cât mai sugestivă, fotografia de percheziţie va fixa, în 
ordine, imaginea de ansamblu a locului percheziţiei, fotografiile schiţe ale 
încăperii sau spaţiului în care au fost descoperite obiectele sau înscrisurile, 
precum şi fotografiile de detaliu ale acestora, a ascunzătorilor sau ale modului 
de camuflare, în scopul punerii în evidenţă a caracteristicilor de identificare. 

Pentru a uşura înţelegerea mai exactă a imaginilor, raportată la 
menţiunea din procesul-verbal, în ipoteza descoperirii mai multor obiecte în 
diverse locuri, este indicat să se procedeze la fotografierea şi indicarea acestora 
cu numere existente ia trusa criminalistică. Fotografiile care redau imaginea 
obiectelor şi înscrisurile ce nu sunt ataşate la dosar vor fi vizate, ştampilate şi 
incluse în dosar, sub forma unor planşe. 

Înregistrarea pe bandă videomagnetică. Înregistrările video, ca şi 
filmarea, sunt modalităţi tehnice de fixare a rezultatelor percheziţiei (care se 
dovedesc superioare fotografierii), modalităţi devenite, în prezent, aproape 
indispensabile surprinderii de secvenţe, de momente-cheie ale unor percheziţii 
dificile, efectuate în cazuri deosebite, complexe. Înregistrarea video va reda mai 
exact, complet, sub o formă dinamică, cele mai semnificative aspecte ale 
percheziţiei şi, mai ales, imaginea obiectelor ori înscrisurilor cu toate 
caracteristicile din chiar momentul descoperii lor. Acesta nu exclude, însă, 
efectuarea de fotografii judiciare. 

Desenul-schiţă. Schiţele efectuate vor cuprinde locul percheziţiei, în 
întregime, indicându-se punctele în care au fost descoperite obiectele sau 
înscrisurile, într-o manieră asemănătoare schiţei efectuate cu ocazia cercetării la 
faţa locului. 

Fixarea prin intermediul desenului-schiță îşi găseşte utilitatea atât în 
cazul percheziţionării unor suprafeţe mari de teren, cât şi a unor locuri închise, 
cu o compartimentare complicată, greu de descris în procesul-verbal sau de 
fixat prin fotografiere. De exemplu, este necesar să se execute schița unor 
încăperi construite prin modificarea zidurilor, în scopul ascunderii persoanelor 
care se sustrag de la urmărirea penală sau de la executarea pedepsei, a unor 
depozite de arme, de produse toxice, stupefiante etc. 

ANEXE 
ANTET 
CĂTRE, 


PARCHETUL DE PE LÂNGĂ... 


In interesul cercetărilor care se efectuează în dosarul de urmărire penală 


NE dl sua ear 1 ÎI n ssrrecrosis „ învinuit de săvârşirea infracţiunii de 
osie că săi , prevăzută de art. .... din ......., vă rugăm să autorizaţi efectuarea unei 
percheziţii la domiciliul/reşedinţa numitului .........eeeeeeee dii od a atei Sei ; 
Hiera ; DlOGees SCA ceea: taja , apart......, judeţul/sectorul........... 


Din datele existente în cauză rezultă că la domiciliul/reşedinţa 
menţionat(ă) s-ar afla.............. 
Inaintam, o dată cu prezenta şi dosarul de urmărire penală nr....... [onsas 


ŞEFUL POLIȚIEI 

ANTET 

AUTORIZAȚIE DE PERCHEZIȚIE 

Nr. din 

În baza încheierii motivate nr. din , pronunțată în 
camera de consiliu se autorizează efectuarea percheziției domiciliare la 

din „str. „nr. 

Percheziţia domiciliară se va efectua de către organele i 
cu respectarea dispoziţiilor articolelor 101, 103-108 si 111 Cod procedură 
penală. 

Prezenta autorizaţie este valabilă zile. 

JUDECĂTOR, 

ANTET 


PROCES-VERBAL 
de percheziţie domiciliară 


(gradul, numele şi prenumele) (organul de poliţie) 
Fiind în continuarea cercetărilor în dosarul de urmărire penală 


SoU EREI ARI şi având în vedere autorizaţia nr....... dites emisă de 
Judecătoria........... prin care se autorizează efectuarea unei percheziții la 
domiciliul/reşedința oa cn n PRR RRIRIRRRRE R  OR OR a 30 PRI RR ADINA , 
SE a aia r Mieis: , blOG: sa cui 3 scara...., elai , apart........ f 
județul/sectorul........ „ astăzi, data de mai sus, ne-am deplasat la adresa 
menționată unde, în prezența martorilor asistenți: 

| PE a da , în vârstă de ..... ani, de profesie, locul de muncă............. : 
posesor al BI/CI, seria..... OTETA NEE ENIE „ eliberat de secsssissss „ domiciliat 
i a PRR în ASTI ciocane teii > Df... bloc.....,  scara......,  etaj....... , apart......, 
judeţul/sectorul............. 

AE T AT , în vârstă de .....ani, de profesie, locul de muncă........... ; 

posesor al BI/CI, seria..... iranier „ eliberat de ................. „ domiciliat 
Hiort s Siea n Deess NOE SCatances Ellenei , apart......, 
judeţul/sectorul............. 

am constatat următoarele: 

La adresa respectivă am găsit pe... a ful UI, eee eee ŞI 
al... , născut la data de............. „ în localitatea.......... , județul......... , posesor 
al BI/CI, seria..... OTEA ; Ehberat: dë sicssaiass , proprietar/chiriaş al 


imobilului şi pe..... 

După ce ne-am legitimat şi am arătat scopul sosirii noastre în locuinţă, 
prezentând autorizația de percheziţie i-am solicitat numitului... să 
predea toate obiectele, înscrisurile sau valorile ce au legătură cu cauza ori pe 
care le deţine contrar dispoziţiilor legale în vigoare. 


Organ de cercetare penală Martori asistenţi Percheziţionat 


În prezenţa martorilor asistenţi, apărătorului şi interpretului, acesta 
declară că nu deţine nici un fel de bunuri, valori sau înscrisuri, din cele 
solicitate de organele de poliție. 

În continuare am trecut la efectuarea percheziţiei domiciliare, rezultatul 
fiind după cum urmează. 

Locuinţa  percheziționată se compune din ...... cametë: Şi sss 
dependințe/anexe, respectiv......... „ fiind folosite în exclusivitate de 
numitul... şi de familia sa. 


În urma controlului efectuat în camerele şi dependințele/anexele 
menționate au fost descoperite următoarele: 

ANTET 


Proces-verbal de percheziţie a sistemelor informatice 


Anul.......... bin. esi ziųa........ ÎN av a ca toat 
[1 MORENI RE E E PARA IRI ERIE (organul de cercetare penală) 

Azi data de mai sus, în baza autorizaţiei de 
perchezițienr........... Gi PIRINEI emisa der CAD one eg e aeae în 
dosarul nr............. Al. ce cecenă astă „am procedat la percheziţionarea cu ajutorul 
programului informatic................ a unui laptop ridicat de la 
HUMU RR RR în prezența DAVE UIULU osoase şi a 
martorilor asistenti șase an na e n ae e e ba „ am desfăşurat următoarele activităţi: 

Am procedat la desigilarea unei pungi din material plastic, în care a fost 
identificat un laptop marca.............. Mode learaer BET layse , din care a 
fost demontat un harddisk marca ................ SEPA seceta teen capacitate........ 


GB, ocazie cu care participanţii la percheziție nu au de făcut obiecţii sau 
observaţii cu privire la integritatea sigiliului aplicat. 

Am procedat la efectuarea unei percheziţii informatice parțiale a 
harddisk-lui în cauză, urmând ca la o dată ulterioară să fie efectuată percheziţia 
informatică completă. 

În timpul percheziţiei informatice datele existente pe mediile de stocare a 
datelor percheziționate, nu au fost alterate în nici un fel. 


La sfârşitul percheziției, harddisk-ul marca................... SEPA scadea toi 
Capacitate iama aaa a fost remontat în laptop-ul marca ......... „ din care a fost 
demontat inițial, iar acesta din urmă a fost sigilat, într-o pungă din material 
plastic, cu sigiliul MAI nr......... şi semnătura olografă a învinuitului şi 


martorilor asistenţi. 

Învinuitul şi martorii asistenţi nu au de făcut obiecţii cu privire la 
percheziţia informatică şi nici cu privire la cele menţionate în prezentul proces- 
verbal. 

Percheziţia a început la ora....... şi s-a terminat la ora............. 

Pentru care am încheiat prezentul proces-verbal în 2 exemplare, din care 
un exemplar a fost înmânat Învinuitului...........0000000.. 


ORGAN DE POLIȚIE, MARTORI ASISTENŢI, ÎNVINUIT, 
Anexa | 

